
שר המשפטים
יו"ר ועדת השרים לענייני ביקורת המדינה
בהתאם להוראות סעיף 16(א) לחוק מבקר המדינה התשי"ח-1958 [נוסח משולב], אני מתכבד להניח על שולחן הכנסת את "הערות ראש הממשלה" לדין וחשבון השנתי מספר 62 של מבקר המדינה. 

דוח 62 הינו דוח מקיף המכיל 63 פרקים הן בתחום האזרחי והן בתחום הביטחוני. מבין הפרקים ישנו נושא רוחבי אחד הנוגע למספר גופים מבוקרים: הטיפול בצמצום הנטל הבירוקרטי בשירות הציבורי.

עוד טרם פרסום דוחות מבקר המדינה, פנה המפקח הכללי באגף המפקח הכללי לענייני ביקורת המדינה שבמשרד ראש הממשלה, אל מנכ"לי משרדי הממשלה וראשי הגופים המבוקרים וביקש את תגובותיהם לממצאי הביקורת והפעולות שננקטו או המתוכננות להינקט לתיקון הליקויים. תגובות אלה מפורטות במסמך "הערות ראש הממשלה" שלהלן.

כוונת דוח המבקר לגרום לתחושה ברורה אצל המבוקרים כי אין כוונה לוותר ולהקל ראש. שיטת המעקב, הנהוגה באגף המפקח הכללי לענייני ביקורת המדינה, הינה חדישה וממוחשבת ומונעת שקיעתם של ליקויים שטרם תוקנו אל תהום הנשייה.
במשרד ראש הממשלה נקבעו מספר מבחנים שעל פיהם ייבחרו הנושאים לדיון בוועדת השרים לביקורת המדינה, וביניהם: משמעותו הציבורית של הנושא, פגיעה בביטחון, בבטיחות ובבריאות הציבור, פגיעה בטוהר המידות, היבטים הנוגעים לתיאום הבין משרדי ועבודת המטה של הממשלה, ייעול, חסכון ושיפור השירות לציבור. יש להתייחס לא רק למשרד המבוקר ולתיקון מעשי של הליקוי, אלא יש ללמוד ממצאי הביקורת ולהפיק לקחים לכלל המערכת הממשלתית. 
ועדת השרים לענייני ביקורת המדינה שבראשותי דנה ואמורה לדון בקרוב בנושאים חשובים ומהותיים הנוגעים לחיינו ביום יום, אשר עלו בדוח 62 של מבקר המדינה וביניהם: תביעות רשלנות רפואית, ביטוח ניהול סיכונים והדין המשמעתי במערכת הבריאות, וסוגיות בתחום הפשיעה והביטחון השוטף במגזר הכפרי. 
ועדת השרים תמשיך ותתכנס במטרה לעקוב באופן סדיר אחר תיקון הליקויים העולים מדוחות מבקר המדינה. לישיבות הוועדה יוזמנו מנכ"לי המשרדים לדווח על מצב תיקון הליקויים במשרדם. 
ברצוני להודות למבקר המדינה על שיתוף הפעולה ועבודתו הראויה וכן לעובדי משרדו, על עבודתם היסודית בהכנת הדוח המפורט העוסק בנושאים חשובים ומהותיים לחיינו, ולמאמצם הניכר להביא לייעול עבודת משרדי הממשלה והמינהל הציבורי בכללותו. הוקרת התודה לשרי הממשלה ולמנכ"לי הגופים המבוקרים על עבודתם המסורה לשינוי פני המינהל הציבורי בישראל.
תודה מיוחדת לעובדי אגף המפקח הכללי, שבמשרד ראש הממשלה בראשות מר יעקב זלצר, אשר בזכות פעילותם המסורה והמקצועית, עולה בידינו לקיים את חובתנו בכל הקשור לתיקון הליקויים, ואשר הצליחו לעמוד במשימה המורכבת של הכנת "הערות ראש הממשלה" תוך אילוצי הזמן.  

                                                                                                             בברכה

מטלות רוחב

הטיפול בצמצום הנטל הביורוקראטי בשירות הציבורי
הגופים המבוקרים: משרד ראש הממשלה, משרד האוצר, משרד התעשייה, המסחר והתעסוקה (להלן - משרד התמ"ת) וברשות למשפט, טכנולוגיה ומידע במשרד המשפטים, משרד הבריאות, משרד התחבורה והבטיחות בדרכים (להלן - משרד התחבורה), המוסד לביטוח לאומי (להלן - הביטוח הלאומי) ומשטרת ישראל 
ליקוי
1. 
בניגוד לנעשה במדינות רבות בארגון ה-OECD, בישראל טרם החלה בחינה שיטתית ומקיפה שמטרתה לצמצם את הנטל הביורוקראטי המיותר. נוסף על כך, להקלת הנטל בהליכים ביורוקראטיים מרכזיים אשר להם השפעה ניכרת על הציבור ועל בעלי העסקים נעשה מעט ולפעמים אף לא נעשה דבר. 
ליקוי
2. 
דרישות של גופים ציבוריים לקבל מידע המצוי ממילא בידיהם: פעמים רבות מתנים גופים ציבוריים מתן אישור או זכות לפונה בהמצאת אישור או מידע מגוף ציבורי אחר; כך נוצר נטל ביורוקראטי עודף אשר ניתן לצמצמו, בין היתר באמצעות שיתוף של הגופים הציבוריים במידע הקיים בהם, בכפוף לשמירה קפדנית על הזכות החוקתית לפרטיות. בדרך זו ניתן להקל את העומס על הציבור הרחב ועל הגופים הציבוריים דורשי המידע וגם על הגופים הציבוריים מחזיקי המידע, שנאלצים להקצות כוח אדם לצורך מתן האישורים הפרטניים או לצורך בדיקתם. 

ליקוי

3. 
דוגמה בולטת לדרישות של גופים ציבוריים להמציא מידע שכבר היה בידי הגוף הדורש, או שניתן היה לקבלו בלי להטריח את מבקשי השירות, אותרה בשלטון המקומי: הרשויות המקומיות מעניקות הנחות בארנונה לאוכלוסיות חלשות. חלק מהתושבים זכאים להנחות האלה על פי חוק, עקב זכאותם לתשלומים מהביטוח הלאומי (להלן - התושבים הזכאים). כדי למנוע נטל ביורוקראטי מיותר על התושבים הזכאים, הביטוח הלאומי מעביר לרשויות המקומיות שלוש פעמים בשנה קובצי מחשב הכוללים מידע על התושבים הזכאים. אף על פי שהרשויות המקומיות קיבלו את המידע האמור, חלק ניכר מהן לא עשו בו שימוש, ודרשו מהתושבים שביקשו הנחה להמציא אישורים מהביטוח הלאומי על זכאותם לקצבה או גמלה. בבדיקה שעשה הביטוח הלאומי בשנת 2010, הוא מצא שבכל שנה שולחות רשויות מקומיות יותר ממיליון וחצי תושבים לסניפיו, לקבל מידע שכבר נמצא אצלן. הדרישות של הרשויות המקומיות מכבידות גם על סניפי הביטוח הלאומי, 
          שנאלצים להקדיש חלק נכבד משעות קבלת הקהל שלהם להנפקת אישורים כאלה עבורן. מפברואר 2010 התנהלו דיונים בין הביטוח הלאומי לבין מרכז השלטון המקומי בישראל כדי לחבר את הרשויות המקומיות למאגרי המידע הרלוונטיים של הביטוח הלאומי, ללא צורך בהזנת נתונים. במועד סיום הביקורת, ספטמבר 2011, טרם הסתיים הטיפול בנושא.
תגובה
המוסד לביטוח לאומי
2-3. 
לדעת המוסד לביטוח לאומי, העובדה שחלק מהחברות להעברת מידע, כדוגמת החברה לאוטומציה, גובות מהרשויות תשלום עבור העברת המידע המועבר אליהם מהמוסד ללא תשלום מייצרת חסם מהותי בשימוש בקבצים. מתוך רצון שיעשה שימוש בקבצים המועברים, בוחן המוסד את אפשרות הקמתה של מערכת אינטרנטית, ממנה יוכלו בעלי הרשאות ברשויות לקבל את המידע, בכפוף לחוק הגנה על הפרטיות. במידה והמוסד יזכה לשיתוף פעולה בעניין ולאישורים המתחייבים בנושא אבטחת מידע, יש להעריך כי המערכת תוקם עד סוף דצמבר 2012. עם זאת, לדעת המוסד, הפיתרון הטוב ביותר הינו הפגשת קבצי המוסד המכילים את נתוני הזכאות לקצבאות, המזכות בהנחה בארנונה, עם קבצי הארנונה של כל רשות ורשות. מהלך זה ניתן לביצוע באמצעות החברות להעברת המידע. אולם, יש למצוא פתרון לבעיית העלות הכספית הנגבית מהרשויות על ידי חברות המידע תמורת שירות זה, ואשר בעטייה נמנעות רשויות רבות מלקבל את השירות וממילא, לעשות שימוש בקבצים. הפגשת הקבצים תוביל למיצוי זכויות התושבים להנחות בארנונה ולהפחתה משמעותית של הנטל הביורוקרטי. לגבי רשות המיסים, המוסד יבדוק האפשרות להעברת מידע מקוון לרשות המיסים, אם וכאשר תועבר בקשה מתאימה לוועדה המוסמכת למסירת מידע של המוסד. לגבי רשות האכיפה והגבייה – המוסד ישתף פעולה עם רשות האכיפה והגבייה בבניית הממשק הממוחשב, עם סיום הליכי החקיקה בנושא. יצוין עוד כי המוסד לביטוח לאומי יזם מהלך שבו ניתנת האפשרות לאזרח להנפיק בעצמו מהמחשב הביתי אישורים על הקצבאות המשולמות לו מהמוסד, באמצעות אתר אישי באינטרנט. שרות זה פועל מזה כשנה וחצי והוא מתווסף לעמדות השירות האוטומטיות להנפקת אישורים ברחבי הארץ, הנגישות לאזרחים במשך כל שעות היממה.
ליקוי

4.
נטל ביורוקראטי הנובע משיטת תשלום ישנה: אחד הביטויים המוכרים ביותר לנטל ביורוקראטי, המצוי במשטרת ישראל, ברשות האכיפה והגבייה ובמערך בתי המשפט, הוא תשלום אגרה למדינה עבור קבלת שירות, אשר לא ניתן לשלמה במקום שבו ניתן השירות. תשלום האגרה מתבצע באמצעות בולי הכנסה שמבקשי השירות נדרשים לרכוש בסניפי הדואר, ואין אפשרות לתשלום מקוון.  

ליקוי

5.
נטל ביורוקראטי בשל אי-שימוש בתחנה אחת - הליכים לקבלת תג חניה לנכים: נכים זכאים לתג חניה לנכה (להלן - תג) ולפטור מהאגרה השנתית לרישיון הרכב. נכים הפונים לביטוח הלאומי ולגופים ציבוריים אחרים בבקשה לקבל זכויות שקבע להם החוק עקב מצבם הבריאותי, צריכים להתייצב לפני ועדות רפואיות מטעם אותם גופים ציבוריים המעניקים להם זכויות. חלק מוועדות רפואיות אלה, בכללן אלה שמקיים משרד הבריאות עבור הביטוח הלאומי, שבודקות את המבקשים לקבל גמלת ניידות, בודקות גם את הזכאות לתג ולפטור של הנכים הפונים אליהן. לעומתן, ועדות רפואיות אחרות שמקיים הביטוח הלאומי אינן בודקות את זכאותם של הפונים אליהן לתג ולפטור, ואלה נאלצים להגיש את בקשתם לקבלת תג ופטור למשרד התחבורה. כך הביטוח הלאומי ומשרד התחבורה מטילים על אזרחים שכבר נבדקו בוועדות רפואיות של הביטוח הלאומי נטל מיותר של התייצבות לבדיקות רפואיות נוספות אצל רופאים בקהילה, ונטל מיותר של הגשת מסמכים רפואיים התומכים בבקשה. מדובר בכ-11,000 בקשות המוגשות למשרד התחבורה מדי חודש בחודשו. בשנים האחרונות עלה באופן ניכר מספר הבקשות והערעורים, גבר העומס על המערכת העוסקת בכך, ובשל כך התמשך ההליך כחודש וחצי עד שלושה חודשים. יצוין כי בין הפונים למשרד התחבורה היו חולים הזכאים לתג חניה זמני (למשל עקב טיפולים כימותרפיים או טיפולי דיאליזה). התמשכות ההליך הביאה לכך שחלק מהחולים קיבלו את התג הזמני כמה חודשים לאחר מועד הגשת הבקשה, ולמעשה לאחר התקופה (או מרביתה) שבה הם נזקקו לו, ואפשר גם כי לאחר מותם.

תגובה
המוסד לביטוח לאומי
5. 
בחודש דצמבר 2011, המוסד לביטוח לאומי סיים את בדיקת סוגי הליקויים והזכאויות הנקבעים במסגרת ועדות רפואיות במוסד לביטוח לאומי, אשר יזכו בקבלת תגי חניה לנכים. הערות המוסד לביטוח לאומי הועברו למשרד התחבורה, להמשך טיפול בהליך חקיקתי בנושא, הנמצא באחריות משרד התחבורה. המטרה היא שהנתונים יועברו על ידי המוסד למשרד התחבורה והוא יאשר תגי חניה בהתאם. המוסד ישתף פעולה במסירת המידע הרפואי הדרוש לביצוע החוק. 
תגובה

משרד הביטחון

5. 
בתאריך 15/12/2011 התקיים דיון בנושא הנפקת תגי חניה לנכים בהשתתפות נציגי אגף שיקום נכים (בראשות הרופא המוסמך הראשי וראש היחידה לשירותים רפואיים באגף שיקום נכים), ונציגי משרד התחבורה (בראשותו של מנהל אגף הרישוי במשרד התחבורה). 
                    בפגישה לובנו הסוגיות הקשורות לאספקת תווי חניה לנכים. סוכם שמשרד התחבורה יתאם פגישה במכון לבטיחות בדרכים, לשם גיבוש קריטריונים אחידים לאספקת תווי חנייה לנכים. ב- 18 בינואר 2012 התקיימה פגישה כאמור ובה לובנו: האחדת קריטריוני משרדי הביטחון והתחבורה, שינויי חקיקה בהגדרות לנכים וקביעת קודי צבע לתווים. בסיומה, הנחה ראש אגף הרישוי, יחד עם היועץ המשפטי של משרד התחבורה, לקבוע את הקריטריונים, ולהכיר בוועדות הרפואיות של המשרד לרבות הכרתן בחוק. 

ליקוי

6. 
משרד התחבורה, הביטוח הלאומי ומשרד הבריאות, הבינו ב-2003 כי ראוי שהוועדות הרפואיות שמפעיל הביטוח הלאומי יבדקו גם את הזכאות לתג ולפטור. עד מועד סיום הביקורת, ספטמבר 2011, כשמונה שנים לאחר שעבודת המטה החלה, היא לא הושלמה. 

ליקוי

7.
נטל ביורוקראטי הגורם לאי-ודאות עסקית: נטל ביורוקראטי עלול להכניס עסק למצב של אי-ודאות המסב נזק כלכלי המתבטא, בין היתר, בדחייה או באי-ביצוע של פעולות עסקיות, תוך כדי נשיאה בהפסדים הכרוכים בהמתנה. דוגמה להמחשת האמור לעיל היא התנאים לקבלת אישורים לייבוא שמשרד הבריאות - באמצעות שירות המזון הארצי - מחייב בהם את יבואני המזון. לעתים שירות המזון קבע ליבואנים תנאים לאישור ייבוא מוצרים, אולם בעודם שוקדים על מילוי תנאים אלה הציב שירות המזון תנאים נוספים. יודגש כי שירות המזון היה יכול להציב לפחות חלק מהתנאים החדשים בתחילת ההליך. לעתים ניתנו הנחיות נוספות בעל פה עוד בטרם מולאו ההנחיות שבכתב, דבר שהגביר את הנטל הביורוקראטי והחמיר את תחושת אי-הוודאות של יבואני המזון. במקרים אחרים שירות המזון העביר ליבואנים רק חלק מההנחיות לשחרור משלוחי המזון. בהתנהלותו זו הוא הכביד את הנטל הביורוקראטי על יבואני המזון, הגביר את אי-הוודאות שלהם וגרם להם הוצאות כספיות לא מתוכננות. הכבדת הנטל הביורוקראטי אף מהווה "חסם ייבוא", דהיינו מצמצמת את התחרות בענף ובכך תורמת לעליית המחיר של התוצרת המקומית.

תגובה

משרד הבריאות
7. 
במסגרת הנפקת אישור ייבוא למוצר רגיש, בודק מהנדס המזון את ממצאי הבדיקות והמסמכים המתייחסים למוצר כדי לוודא את התאמת המוצר לדרישות החקיקה. לאחר בדיקת הבקשה, ובמידת הצורך נדרש היבואן, בכתב, להגיש מסמכים משלימים.

יש להדגיש שלא תמיד דין מוצר אחד דומה למוצר אחר כתלות 
ברגישותו, הרכבו ורמת הסיכון ולכן לא ניתן להגדיר נוהל גנרי לכול מוצר. מדובר בתחום מקצועי, הדורש התייחסות מקצועית פרטנית. יש להפריד בין הנחיות כלליות ליבוא מזון, נגישות וזמינות באתר שירות המזון הארצי. לעומת דרישות פרטניות להשלמת מידע במסגרת טיפול בבקשה ליבוא מוצר מזון כזה או אחר המפורטות במכתב המופנה ליבואן (מתועדות תמיד). כאמור לעיתים מתקיים, דו שיח פרונטאלי הנוצר כתהליך המשך ונועד לקצר את התהליכים ולשפר את השירות.

יש לתעד בקצרה את עיקרי הדברים. החלק העיקרי של הבדיקות אותן  מוצרי המזון צפויים לעבור בנמל,  מופיע  מראש באישור היבוא המוקדם של מזון רגיש. בנוסף, על היבואן מוטלת האחריות להכיר את דרישות החקיקה למוצרים אותם הוא מייבא, הסיכון מהם ומקדמי הביטחון הנדרשים לאבטחת  בטיחות ואיכות המזון. הדיגום נועד לאמת את עמידת המוצר בדרישות החקיקה בעיקר מהיבטי בטיחות.
במקרים בהם  המשלוח אינו מלווה בתוצאות בדיקה מחו"ל הנלוות למשלוח אותן נדרש היבואן להגיש, מתבצע דיגום על פניו לא ידוע מראש.
רוב היבואנים אינם מייבאים פעם אחת בלבד כך שבמרבית המקרים הפרוצדורה אינה זרה להם והם מכירים את רוב הדרישות והנהלים.

ההנחיה לבדיקת דבש מ- 2010 אשר הוזכרה בדו"ח, חלה על בדיקה אחת בלבד למשלוח אחד בלבד לכל יבואן ולא לכלל המשלוחים במהלך השנה בה תקף האישור. במידה וההנחיה על הדבש הייתה נכללת באישור היבוא המוקדם הנזק הפוטנציאלי מבלבול היה רב על התועלת.

לדעת המשרד אין זה נכון להכליל הוראות דינמיות/כלליות לכל אישור יבוא מוקדם  התקף לשנה  בעיקר מעצם היותן דינמיות  בין אם  הן ארוכות טווח (מעל שנה), בין אם הן קצרות טווח (פחות משנה) ובין אם הן חלות על מוצר ספציפי או מועד ספציפי. 

יחד עם זאת, על אף האמור לעיל תישקל האפשרות כי הנחיות מעין אלו (הנחיות כלליות, Ad-HOK וכ"ו) יכללו גם הם בפרסום באינטרנט באתר שירות המזון הארצי.
ליקוי
8.
היעדרה של מדיניות כוללת: ממשלות שכיהנו בעשור האחרון קיבלו כמה החלטות כדי לייעל הליכים ביורוקראטיים מסוימים, חלקם מרכזיים. הממשלה הנוכחית אף הגבירה פעולות אלה והחליטה להניע תהליך נרחב יותר לצמצום הנטל הביורוקראטי המוטל על המגזר העסקי, אולם בהיעדר החלטת ממשלה שתקבע מדיניות כוללת ותכנית לאומית לא נקבעו לוחות זמנים ויעדים מדידים לצמצום הנטל בכלל השירות הציבורי וטרם נקבע הגורם שיוביל את הטיפול הכולל בתחום זה. עוד נמצא כי כל אחד מהגופים הציבוריים פועל בתחום זה כראות עיניו, ללא הכוונה של תורה סדורה ומתואמת, וכי כל אחד מהם מצוי בשלב אחר של הטיפול בנושא. 
בסוף שנת 2010 הנחה ראש הממשלה את משרדי הממשלה לקבוע בתכניות העבודה שלהם יעד נוסף - הפחתת הנטל האדמיניסטרטיבי (ביורוקראטי) ושיפור השירות לציבור. אולם הנחיה זו של ראש הממשלה טרם עוגנה בהחלטת ממשלה הקובעת מדיניות כוללת להפחתת הנטל הביורוקראטי בכלל משרדי הממשלה. 

ליקוי
9.
צמצום הנטל הביורוקראטי באמצעות טכנולוגיית מידע ותקשורת: מילוי והגשת טפסים וביצוע תשלומים הם מהביטויים המשמעותיים ביותר של נטל ביורוקראטי. השימוש בטכנולוגיית מידע ותקשורת הוא כלי חשוב המסייע להפחתת הנטל, כיוון שהשימוש במחשב הביתי חוסך את הצורך להתייצב במשרד ממשלתי או בסניף דואר כדי לבצע תשלום או כדי להגיש טופס. בשנת 1997 החל אגף החשב הכללי במשרד האוצר להפעיל את פרויקט "תהיל"ה", שמטרתו בין היתר היא ניצול טכנולוגיית המידע והאינטרנט למתן שירותים ממשלתיים, ובשנת 1999 החל בביצוע תתי-פרויקט נוספים, כחלק ממה שנקרא לאחר מכן "פרויקט ממשל זמין".

יותר מתשע שנים לאחר החלטות ממשלה לאפשר לכל אזרח לבצע באופן מקוון את התשלומים לממשלה, עדיין יש תשלומים שאי-אפשר לשלם באופן מקוון. נוסף על כך, עדיין אין בידי משרד האוצר מיפוי מלא של כל התשלומים הממשלתיים - תנאי הכרחי ליישום החלטת הממשלה במלואה. זאת ועוד, טרם נעשה מיפוי לכלל הטפסים במשרדי הממשלה, וכך לא ניתן ליישם את החלטת הממשלה ממאי 2002 לאפשר למלא את מרבית הטפסים הממשלתיים באופן מקוון. 
ליקוי
10.
פעולות הגופים הציבוריים להפחתת הנטל - הצורך בהטמעה: משרד מבקר המדינה העביר למנכ"לים של 25 משרדי ממשלה, תאגידים ציבוריים ויחידות סמך שאלון ובו הם התבקשו לספק מידע על פעולותיהם לצמצום הנטל. שלושה מ-17 המנכ"לים שהשיבו לשאלון ציינו בתשובתם כי לא הקימו צוותים קבועים לאיתור ולתיקון הליכים מכבידים; שמונה מ-17 המנכ"לים לא הציגו לפני משרד מבקר המדינה גורם במשרדם המרכז את הטיפול בנושא; עבודת המטה שעליה התבססו המנכ"לים שביצעו פעולות לצמצום הנטל הביורוקראטי, לא נעשתה באופן שיטתי ומאורגן ולא כללה את כל השלבים הדרושים לעבודת מטה ראויה. 

ליקוי
11. 
בהתאם ללקחים מן הביקורת הנוכחית ולתובנות שגובשו בעולם, הפחתת הנטל הביורוקראטי באופן יסודי ושיטתי מחייבת את הממשלה לקבוע לשם כך תכנית לאומית ולקבל החלטות בנושאים האלה: קביעת יעד כמותי להפחתת הנטל; הוראה על עבודת מטה לפיתוח שיטות מדידה ושיטות 
           הערכה המותאמות לישראל; הכוונה ותיאום של פעולות הממשלה לצמצום הנטל; חיוב כל אחד ממשרדי הממשלה לפעול בתחומו הוא להפחתת הנטל; מינוי גורם שירכז את הטיפול בנושא וינחה את הפעולות של שאר המשרדים; קביעת רכיבים בתהליך להתנעתו, בהם תקציבי פעילות, חובות דיווח של המשרדים לגורם המרכז את הטיפול בנושא ודרכי מדידה של הנטל הביורוקראטי ושל מידת הפחתתו; הגדרת בעל התפקיד שאמור לרכז את הטיפול בתחום בכל אחד מהגופים, אפיון תפקידו, המלצה על שיטות עבודה והנחיה בנוגע לאופן שימור הידע. 
תגובה

משרד ראש הממשלה
11. 
ביום 19 בפברואר 2012, קיבלה הממשלה החלטה שמספרה 4288 בנושא "הקמת ועדה להפחתת הנטל הביורוקראטי ושיפור השירות לציבור".

                     להלן נוסח ההחלטה:
מחליטים: בהמשך להחלטת הממשלה מספר 2201 מיום 8 באוגוסט 2010 שעניינה שיפור השירות הממשלתי לציבור (להלן – החלטה
2201), וכן להחלטות הממשלה מספר 452 מיום 21 ביוני 2009, מספר 1157 מיום 30 בדצמבר 2009 ומספר 2054 מיום 15 ביולי 2010 שעניינן שיפור וייעול תהליכי עשיית עסקים בישראל:

1. למנות ועדה להפחתת הנטל הבירוקראטי ושיפור השירות לציבור. 
א. בראש הוועדה יעמוד המנהל הכללי של משרד האוצר ובה יהיו חברים הממונה על התקציבים, ראש היחידה, כהגדרתה בסעיף 4 להחלטה זו, ראש האגף לתכנון מדיניות במשרד ראש הממשלה, סגן נציב שירות המדינה לאיכות ומצוינות, מנהל מערכות המידע הראשי (להלן - המנמ"ר הממשלתי) ומנהל "ממשל זמין". 
ב. סמכויות הוועדה:

1) תיאום עבודת המטה הממשלתית בתחום שיפור השירות לציבור ולעסקים, לרבות עבודת הוועדה הבינמשרדית לשיפור וייעול תהליכי עשיית עסקים בישראל (להלן - ועדת עשיית עסקים).

2) הגדרת מתודולוגיה ממשלתית מחייבת על פי מדריך הייעול הממשלתי להפחתת הנטל הבירוקראטי ולשיפור השירות הממשלתי לציבור והעמדת כלים להטמעתה בעבודת הממשלה.

3) קביעת יעדים ממשלתיים מדידים להפחתת הנטל הבירוקראטי ומעקב אחר העמידה ביעדים אלו.

4) קביעת מדיניות ויעדים ממשלתיים לקידום ממשל פתוח בישראל, על-בסיס עקרונות הממשל הפתוח, כפי שהוגדרו בהחלטה 2201. 

2 . לתקן את סעיף 1 להחלטת הממשלה מספר 1157 מיום 30 בדצמבר 2009, כך שהממונה על התקציבים יעמוד בראש ועדת עשיית עסקים במקום המנהל הכללי של משרד האוצר.

3. להנחות את משרדי הממשלה ויחידות הסמך לגבש תכניות פנימיות (להלן - תכניות) לשיפור וייעול שלושה תהליכי עבודה מרכזיים לשנת 2012 שלהן משמעות משקית או חברתית המצויים בתחום סמכותם. 
                     התכניות יוצגו לפני הוועדה עד לתאריך 30 בספטמבר 2012. הוועדה תפקח על מימוש התכניות ותעמיד כלים למימושן. 

4. לשנות את שמה של יחידת השירות הממשלתי לציבור שהוקמה בהחלטה 2201 כך שתיקרא – "מינהלת הפחתת הנטל הבירוקראטי ושיפור השירות הממשלתי לציבור" (להלן – היחידה). היחידה תועבר למשרד האוצר ותופעל בכפיפות למנהל הכללי של משרד האוצר לאחר שוועדת האיתור שהוקמה בהחלטת הממשלה מספר 3608 מיום 7 באוגוסט 2011 תשלים את עבודתה. בראש היחידה יעמוד מנהל שייבחר על-ידי ועדת האיתור. תהליכי גיוס עובדי היחידה באמצעות מכרזי כוח אדם וכן מכרזים להתקשרות עם ספקים חיצוניים שהחלו במשרד ראש הממשלה יסתיימו במשרד ראש הממשלה. העובדים שיגויסו במשרד ראש הממשלה ייקלטו כעובדי משרד האוצר מיד לאחר גיוסם. גיוס העובדים והספקים החיצוניים על-ידי משרד ראש הממשלה עבור היחידה יסתיים לכל המאוחר 5 חודשים מיום קבלת החלטה זו. 
 
5. בהתאם להצעת ועדת שירות המדינה מיום 14 בפברואר 2012, לתקן את החלטת הממשלה מספר 3608 מיום 7 באוגוסט 2011, כך שבראש ועדת האיתור יעמוד המנהל הכללי של משרד האוצר, והמנהל הכללי של  משרד ראש הממשלה או נציגו יהיה חבר בוועדת האיתור. השר הממונה על שיפור השירות הממשלתי לציבור יגיש את המלצת ועדת האיתור לממשלה. 
 
6. להרחיב את תחומי פעילותה של היחידה כך שתעסוק בהפחתת הנטל הבירוקראטי בכלל משרדי הממשלה.

7. היחידה תהיה אחראית על:
א. ביצוע החלטות הוועדה והחלטות ועדת עשיית עסקים, בתחום אחריות היחידה.
ב. ביצוע ותיאום פרויקטים חוצי משרדים לשיפור וייעול עבודת הממשלה והפחתת הנטל הבירוקראטי על פי הנחיית הוועדה ו\או ועדת עשיית עסקים, בתחום אחריות היחידה.
ג. מדידת הנטל הבירוקראטי באמצעות ה-Standard Cost Model, ומדידת רמת השירות הממשלתי לציבור באמצעות מדד השירות הממשלתי לציבור – כפי שיקבע על-ידי הוועדה.
ד. גיבוש הנחיות מקצועיות למשרדי הממשלה וליחידות הסמך יחד עם גורמי המטה הרלוונטיים, לשם השגת היעדים שהוגדרו על-ידי הוועדה בתחום הפחתת הנטל הבירוקראטי.
ה. פיתוח קטלוג המידע על שירותי הממשלה והשלמת אפיון מרכז שירות ממשלתי אחיד לקבלת מידע על שירותי הממשלה ושירותים נוספים (נמ"ל- נקודות מפגש לאזרח). 
ו. למנהלה יוקנו תחומי הפעולה והסמכויות כפי שהוקנו ליחידת השירות הממשלתי לציבור שהוקמה בהחלטת הממשלה מס' 2201 מיום 8.8.2010, שסמכויותיה ותחומי פעולתה צוינו בהחלטה 2201, 
ובסעיף דיון של ועדת השרים לעניין שיפור השירות הממשלתי לציבור וממשל פתוח (סעיף מס' שמצ/5) מיום 29 בנובמבר 2010.
פרק שני

משרדי הממשלה
משרד האוצר
שכר עידוד בשרות המדינה
הגופים המבוקרים: משרד האוצר, נציבות שירות המדינה, משרד הביטחון, לשכה המרכזית לסטטיסטיקה ורשות המיסים בישראל.

ליקוי
1.
תרומתו של שכר העידוד (שכע"ד) למינהל הציבורי הממצא העיקרי שהעלתה הביקורת הוא שמרכיביה העיקריים של שיטת שכע"ד פעמים אינם מתקיימים ופעמים ספק אם מתקיימים משום שכלי הבקרה וכלי המדידה אינם מתאימים או אינם עדכניים, כפי שיפורט להלן. אמנם כפועל יוצא מכך העובדים קיבלו תוספת שכר, אך לא נמצא שנש"מ או (כיום) הממונה על השכר בדקו אם סדרי הפעלת שכע"ד בשירות הציבורי יעילים ותורמים להגדלת הפריון ולשיפור השירות ושמא הפרמיה הפכה למעשה לחלק מהשכר .

ליקוי
2.
בדיקת כדאיות הביקורת העלתה כי אף שהבקשה של משרד ממשלתי כלשהו להיכלל במערך שכע"ד כוללת חישובים המלמדים כי לכאורה יש בכך כדאיות כלכלית, בפועל שיטות שכע"ד המונהגות בשירות המדינה אינן כוללות בדיקת כדאיות בנוגע לאופן הפעלתן ובנוגע לתרומתן. דהיינו, אין מענה לשאלה אם העלות הנוספת של שכע"ד ממומנת, ולו חלקית, מההתייעלות, כגון מחיסכון שמקורו בצמצום בעלויות כוח האדם או בהעלאת התפוקה.

ליקוי
3.
יעילות: היעילות מחושבת לפי היחס בין הזמן שהוקצב (זמ"ק) למשימה מסוימת ובין הזמן המושקע בפועל, ונקבע לה גבול עליון: 142%. כלומר, כל מדידה שבה נמצא כי ההתייעלות שהושגה עולה על רמת היעילות המרבית שנקבעה מעמידה בספק את תקינותה של שיטת שכע"ד. מסקירת דוחות שכע"ד בשירות המדינה לשנים 2010-2007 עולה כי ב-18 מ-30 משרדים וגופי משנה עלתה היעילות מ-155.36% בשנת 2007 ל-166.97% בשנת 2010, הרבה מעל לרמת היעילות המרבית. מכאן, שרבים מעובדי שירות המדינה קיבלו תוספת שכר בשל אי-תקינותן של שיטות שכע"ד שגרמו להשגת יעילות גבוהה בלי שניתנה תמורתה תפוקה שוות ערך.

ליקוי
4.
מדד איכות: הנהגת שכע"ד מחייבת גם עמידה בערכי מדד איכות, שאותם קובעים המנהלים. לפי גישות מקצועיות שונות, ההתפלגות במדידת איכות עבודתם של העובדים השונים אמורה להיות בטווח שבין 1 (100%) ל-0.5
 (50%), כלומר אמורים להיות הבדלים ברורים בין תרומותיהם של העובדים השונים. ואולם מסקירת דוחות שכע"ד בשירות המדינה עולה כי בשנים 2010-2007 ניתנו למרבית העובדים ציונים הקרובים לציון המרבי - ציון 1 - בגין איכות עבודתם. הדבר אינו סביר ואינו מאפשר להבחין בין עובד לעובד או לפעול לשיפור עבודתם של עובדים הראויים לציון נמוך יותר. על פי הנהלים, אין להפעיל שיטת שכר עידוד ללא מדד איכות; ולמרות זאת כ-7% משיטות שכע"ד בשירות המדינה אינן כוללות כל מדד איכות. 

תגובה
משרד הביטחון

4. 
במהלך שנת 2011 עודכנו עשרות מדדי טיב בקבוצות שונות וכך מתוכנן להיעשות במהלך השנים 2012-2013. נדרשת פעילות לעדכון שיטות שכר עידוד והכללת מדדי איכות במקומות החסרים. 

ליקוי

5.
עדכון שיטות שכר עידוד:הפעלתה של שיטת שכר עידוד מחייבת עדכון תקופתי המביא בחשבון שינויים טכנולוגיים ואחרים, שכן ייתכן שאלו מעלים את התפוקות שלא בעקבות התייעלות. על פי הנהלים, יש לבדוק מדי ארבע שנים אם צריך לעדכנה. מסקירת דוחות שכע"ד של שירות המדינה לשנים 2010-2007 עולה כי 1,313 (כ-63%) מ-2,095 קבוצות חישוב עודכנו בממוצע לפני תשע שנים ומאז לא נבדקה מידת עדכניותן. אם כך, קרוב לוודאי ששינויים מהותיים לא שוקללו, ובעקבות זאת משולם שכע"ד ביתר.

תגובה

5. 
בעקבות השינויים המהותיים שחלו במבנה האירגוני והמבני של משרד הביטחון (מ-2008 -2012 ) לרבות תוכנית פרישה מסיבית והחלפת מערכת המחשוב  המרכזי, הופנה ונותב חלק ניכר מתקציב היחידה לבנייה של שיטות שכר עידוד חדשות או התאמה של שיטות  קיימות  עקב כך לא ניתן לבצע עדכון  אחת ל - 4  שנים.  בדעת המשרד להכין תוכנית פעולה לעדכון שיטות שכר העידוד ולבצע בדיקות עדכניות על פי הנוהל, וזאת בהתאם ליכולת התקציב המוקצה לביצוע עדכונים.

ליקוי
6.
שכר עידוד של מפקחים ורכזים במס הכנסה ומיסוי מקרקעין: בשנים 2009 ו-2010 עבדו באגף כ-200 רכזים וכ-400 מפקחים, וממוצע הפרמיה שלהם היה 22%. הבדיקה העלתה כדלקמן: עולה כי הקצבת השעות לעבודת הרכזים והמפקחים אינה משקפת את המציאות, וכי היא מאפשרת להם לקבל את הפרמיה המרבית ללא השקעת מאמץ מרבי וללא מתן תמורה נאותה למדינה. רכיב בשיעור 50% מהפרמיה של הרכז מבוסס על הישגי המפקחים הנתונים לאחריותו. יש בכך כדי לתת לרכז תמריץ להפנות לטיפולם יותר תיקים הצפויים להסתיים בשומה 01, הקלה יותר לטיפול. ייתכן שיש קשר בין האמור לעיל ובין הנתון ולפיו שמתוך 6,390 תיקים שהסתיימו בשומה 01 בשנת 2010, 4,833 תיקים (76%) הפנו הרכזים למפקחים שבאחריותם.

ליקוי
7.
חברות ייעוץ חיצוניות:שירות המדינה נעזר בחברות ייעוץ חיצוניות לגיבוש שיטות שכע"ד ועדכונן. את החברות האלה בוחרים המשרדים השונים באמצעות מכרזים. לדעת נציגי נש"מ, לעתים החברות החיצוניות מבקשות לרצות את הלקוח, ועל כן הן נמנעות מעימותים עם נציגי העובדים, וממליצות על שיטות המתגמלות במידה רבה את העובדים ומביאות תמורה כלכלית מעטה יחסית למשרד עצמו. לפיכך, לדעת משרד מבקר המדינה, הממונה על השכר צריך לשקול את האפשרות שהוא, ולא המשרדים, יפרסם את המכרזים לבחירת חברות הייעוץ. יש בכך כדי להוזיל את עלות הייעוץ, כדי ליצור מחויבות של חברות אלו לממונה על השכר, ולא למשרדים השונים, וכדי לשפר את עבודתן. על הממונה על השכר להגביר את מעורבותו בנושא כולו, וליצור מנגנון לשיפור תפקודן של חברות הייעוץ. נוכח היות שיטת שכע"ד תוספת שכר בפועל המצריכה גם מנגנון לתחזוקה על עלויותיו, יש מקום לבחון אפשרות להמירו בתוספת שכר, בכפוף למחויבויות הנובעות מן ההסכמים הקיבוציים הקיימים. 

תגובה
משרד האוצר
1-7.
במשרד עובדים עתה (מרץ 2012) על הגדרת סדרה להנדסת יצור בשיתוף עם נציבות שירות המדינה. לגבי מס הכנסה, שיטת המפקחים והרכזים נמצאת בהליך עדכון לאור דיון שהתקיים בוועדת הכספים בכנסת.   

ליקוי
8. 
עובדים ייחודיים: על פי ההנחיות ומשרד האוצר משנת 1994, אין לכלול במסגרת שיטות שכע"ד עובדים בכירים, משפטנים חוקרים ועוד; שכן שכרם גבוה בגין תפקידם הבכיר וכן קשה למדוד את תפוקתם. מנתונים המעודכנים למועד סיום הביקורת נמצא כי במשרד הביטחון ניתן שכע"ד ל-13 עובדים בדירוג מחקר ול-7 מנהלים בכירים; ומבדיקת שכע"ד במינהל מקרקעי ישראל התברר כי במועד זה קיבלו שכע"ד 68 משפטנים - כל זאת שלא על פי ההנחיות 

תגובה
נציבות שרות המדינה

8. 
שכר עידוד בהגדרה  אינה תוספת הניתנת לגרירה אלא אם העובד שקיבל אותה ממשיך לענות על תנאי הזכאות גם בתפקיד החדש אליו קודם. אשר לממצאי המבקר המתייחסים ספציפית לעובדי משרד הביטחון (שנת 2002), המשנה לנציב שירות המדינה לשעבר, אישר נקודתית למספר עובדים שקודמו בתפקיד להמשיך ולקבל שכר עידוד באופן חד פעמי.

תגובה
משרד הביטחון

8. 
במשרד ניתן אישור של נציבות המדינה למתן שכר עידוד לעובדי מחקר שנקלטו במשרד לפני שנת 1994. כמו כן ניתן אישור של הנציבות למתן פרמיה לראשי אגפים שהיו מתוגמלים בשכר עידוד טרם היותם ראשי אגפים.  
אגף החשב הכללי
פרויקט להקטנת הפערים הדיגיטליים בחברה הישראלית (להב"ה)

הגופים המבוקרים: משרד החינוך ומשרד האוצר.

ליקוי

1. 
הממשלה שמה לה ליעד לצמצם את הפערים הדיגיטליים בחברה הישראלית באמצעות 100 מרכזי תקשוב קהילתיים שתוכנן להקימם בשנים 2002 ו-2003, אך עד סוף שנת 2010 פעלו 13 מרכזים בלבד. בינואר 2010 להקים 17 מרכזים חדשים רק באוגוסט 2011, כשנה וחצי לאחר שהתקבלה החלטת שר האוצר, הסתיים איוש כוח האדם במרכזים החדשים. בספטמבר 2011, עקב מחסור חמור במדריכים ב-13 המרכזים הוותיקים, של כ-38% מתקן כוח האדם בהם, הפעילות במרכזים אלו הייתה מצומצמת: מספר הקורסים הופחת, כמה מהם נסגרו בשעות אחר הצהריים המוקדמות ומקצתם לא נפתחו בימי שישי.

ליקוי

2.
נקבעו יעדים לעניין אוכלוסיית היעד של הפרויקט, ולפיהם רוב משתתפי הפרויקט (70% מהם) יהיו ילדים מהגיל הרך ועד גיל בית הספר, ורק 30% מהמשתתפים יהיו מבוגרים. זאת על אף שבחוק חינוך ממלכתי, התשי"ג-1953 , נקבע כי מתפקידם של מוסדות החינוך להקנות לילדים מיומנויות וכישורי למידה בסביבה דיגיטלית, ואילו לאוכלוסייה הבוגרת חסר פתרון מערכתי בתחום זה שיהיה בו כדי לסייע לה להשתלב בשוק העבודה.אף שבפועל רוב שירותי הפרויקט ניתנים לאוכלוסיית הילדים, לא התקיים שיתוף פעולה בין משרד האוצר למשרד החינוך בכל שנות הפעלתו של הפרויקט. עוד נמצא כי משרד החינוך אינו מפקח מהבחינה הפדגוגית על התכנים וההדרכה במרכזי להב"ה, אף שילדי הגנים ותלמידי בתי הספר הם האוכלוסייה העיקרית המשתתפת בפעילות מרכזי להב"ה ומגיעה אליהם באופן שוטף במסגרת תכנית הלימודים.

ליקוי

3.
משרד האוצר העמיד בראש פרויקט להב"ה עובד חברת כוח אדם המשמש ממאי 2005 כמנהל הפרויקט. בדיקת פעולותיו במשך השנים מלמדת על כך שהוא משמש גורם מרכזי בקבלת החלטות ובהתוויית מדיניות בכל הנוגע לפרויקט, לרבות ייצוג המשרד כלפי חוץ. מכלול פעילותו נעשתה שלא בהתאם להנחיית נציבות שירות המדינה ולפיה קבלן או עובד חברת כוח אדם המועסק על ידי משרד ממשלתי לא יהיה מעורב בפעולות הביצוע 

          הייעודיות של המשרד, לא ישתלב בהיררכיה של המשרד ולא ייצג את המשרד כלפי חוץ.משרד האוצר לא החיל על עובדים בתפקידי ניהול בפרויקט הגבלות בנושא עבודה פרטית דוגמת ההגבלות החלות על עובדי מדינה. נמצא כי מנהל פרויקט להב"ה היה שותף עסקי בחברה פרטית עם אחד ממנהלי המרכזים הכפופים לו - מנהל מרכז להב"ה בצפת, המשמש גם מנהל אזור הצפון. עוד נמצא כי החברה הפרטית מכרה את שירותיה לחברה אחרת, שאחד מבעליה הוא עובד בכיר נוסף בפרויקט, המשמש מנהל מרכז להב"ה ברהט. קשרים עסקיים אלו בין עובדי הפרויקט מעוררים חשש לניגוד עניינים ולפגיעה בסדרי מינהל תקין.

ליקוי

4.
פרויקט להב"ה פועל עוד משנת 2002 בלי שנעשו מדידה והערכה של השפעת פעילות המרכזים על צמצום הפער הדיגיטלי ושל מידת הטמעת השימוש בטכנולוגיות המידע בקרב אלו שהשתתפו בהכשרות במרכזים. פעולות המדידה והערכה לא בוצעו אף שגורמים שונים דרשו את ביצוען כבר בתחילת הפרויקט, וכן במהלך שנות פעילותו, ואף על פי שכבר בשנת 2003 פותחו כלי מדידה והערכה בעלות ניכרת. רק בשנת 2010 הוחלט לבצע מחקר מקיף לבחינת האפקטיביות של פעילות מרכזי להב"ה בכל הנוגע לצמצום הפער הדיגיטלי. במועד סיום הביקורת עדיין לא הושלם המחקר.

ליקוי

5.
בשנים 2011-2007 התקשר משרד האוצר עם יועצת חיצונית למתן שירותי ייעוץ פדגוגי בנושא צמצום פערים דיגיטליים. בביקורת נמצא כי הסכמי ההתקשרות עם היועצת לא כללו דרישה לפירוט תוצרי העבודה שעל היועצת להפיק, לרבות דרישה למתן דיווח מפורט בעניין שעות הייעוץ. כמו כן נמצאו ליקויים בהחלטות ועדת המכרזים במשרד האוצר בכל הנוגע להרחבת היקף ההעסקה של היועצת והארכת ההתקשרות עמה בשנים 2010 ו-2011.

ליקוי
6.
נמצאו ליקויים בגיוס כוח האדם למרכזים: גיוס עובדי להב"ה התבצע במשך כשמונה שנים באמצעות חברה אחת, שלא לפי הוראות התכ"ם עוד נמצא כי למרכזים החדשים גויסו כמה מדריכים שאינם עומדים בתנאים שנקבעו במכרז, וכי הליך המיון של מדריכים אלו לא כלל כבעבר מבחנים שבאמצעותם אפשר לעמוד על כישוריהם בכלל ועל ניסיונם בהדרכה בפרט. 

אגף החשב הכללי 
מאזן המדינה ל-31.12.10 - חייבים ויתרות חובה 
גופים מבוקרים:משרד האוצר, מינהל מקרקעי ישראל, משרד הבריאות, רשות המים, משרד התעשייה המסחר והתעסוקה, משרד המשפטים, משרד ראש הממשלה, משרד הבינוי והשיכון והמוסד לביטוח לאומי.
ליקוי
1.
הגבייה המבוזרת של כל משרד גרמה להצטברות חובות למדינה של כ- 25 מיליארד שקל ברוטו, ופגעה ביכולת ההרתעה של הממשלה כלפי החייבים. למרכז ההשקעות במשרד התעשייה המסחר והתעסוקה יש יתרת חייבים בסך של 2,516 מיליוני ש"ח. נמצא כי המרכז לא פעל כנדרש כדי להבטיח את הגבייה וקבלת התשלום מחברות שקיבלו ממנו סיוע בעבר.
ליקוי
2. 
לרשות המים יש יתרת חייבים בסך של 1,082 מיליוני ש"ח (ברוטו). עוד נמצא כי יש איחור ניכר בקריאות המונה של מפיקי המים; משרת מנהל ההכנסות והגבייה אינה מאוישת; טרם הוחל בקליטת מודול הגבייה במרכב"ה.
תגובה 

רשות המים
2.
נושא זה מטופל כיום על מנת לאפשר הוצאת חיובים בתדירות גבוהה יותר ובסמוך לשנת ההפקה.
ליקוי
3. 
נתוני ההלוואות שהעניקה החטיבה,להתיישבות במשרד ראש הממשלה שיתרתן במאזן עומדת על 558 מיליון ש"ח, נוהלו במערכת שאינה עומדת בכללי החשבונאות הממשלתית. התברר כי הנתונים אינם מטויבים, וחלקם נמצא בידי צד שלישי המסרב להעבירם לידי החטיבה.
ליקוי
4.
במבנהו הקיים מינהל הגבייה באגף החשכ"ל של משרד האוצר אינו מסוגל להתמודד עם היקף הפעילות הנדרשת. הדיווח של החשבים והבקרה של מינהל הגבייה לגבי התפתחות החובות והגבייה לוקים בחסר בשל היעדר נוהלי דיווח ואי-חיבורו של מינהל הגבייה למערכת דיווח ממוכנת ואמינה.
ליקוי
5.
מינהל הגבייה טרם פרסם מכרז לעורכי דין לתחום הגבייה, למרות חשיבותו ועל אף שתוכנן לצאת אל הפועל בתכנית העבודה שלו לשנת 2009.
ליקוי
6.
אגף החשב הכללי טרם פרסם הוראת תקנות כספים ומשק (תכ"ם) ובה הנחיה ברורה ומחייבת בדבר העברת יתרת החובות עבור משרדי הממשלה לטיפולה של רשות האכיפה והגבייה שבמשרד המשפטים. כמו כן, חסרות הנחיות ברורות בעניין הרישומים החשבונאיים הנדרשים בנסיבות אלה.
תגובה
משרד האוצר 
6.
באגף החשב הכללי נמצאות בשלבי סיום הנחיות בנושא של גביית החובות ובין היתר הוראות תכ"מ להבהרת סוגיות רישום חשבונאי של החובות. 
ליקוי
7.
במוסד לביטוח לאומי יתרות חייבים מהותיות. נמצא כי המוסד אינו מצליח להתגבר על תופעות כמו "גלגול חברות" ואינו מוציא לפועל את ייעול הגבייה מחייבי מזונות באמצעות עורכי הדין כפי שנדרש בהחלטת הממשלה. עוד נמצא כי ביטוח לאומי לא שותף במידע של רשות המיסים ושל מינהל הגמלאות שבמשרד האוצר המנועים מלהעביר את הנתונים ללא שינויי חקיקה.
תגובה

המוסד לביטוח לאומי

7. 
המוסד פועל לייעול הליכי הגביה מחייבי מזונות באמצעות העברת הטיפול לרשות האכיפה והגבייה. כיום ממתינים לסיום הליכי החקיקה בנושא ועם סיומם, המוסד יפעל לבניית ממשק עד למציאת הפתרונות. המוסד פועל בכל האמצעים העומדים לרשותו להגברת הגבייה  מחייבי המזונות: בשנת 2011 ניגבו 10 מיליון ₪ יותר מאשר בשנת 2010 (לעומת הגדלה של 6 מיליון ₪ ביחס לשנת 2009). בשנת 2010 היה אחוז התקבולים (גביה מחייבים) ביחס לתשלומי המזונות – 40%. בשנת 2011- 44.5%. ברבעון האחרון של שנת 2011- 48.2%. מנהל הביטוח והגבייה יפעל לגיבוש נוהל מסודר להעברת חובות בגין פשיטות רגל לחובות אבודים ויגישו להנהלת המוסד עד לחודש יולי 2012.המנהלת הכללית של הביטוח לאומי הציעה למנכ"לי האוצר, המשפטים ורשות המסים להקים צוות חשיבה בינמשרדי שמורכב 
                   מנציגי המוסד לביטוח לאומי, רשות המיסים (מע"מ ומס הכנסה), משרד האוצר ומשרד המשפטים, שיציע דרכים להתמודד עם התופעה של "גלגול החברות".

ליקוי

8.
במנהל מקרקעי ישראל הועלו ליקויים הנוגעים לחוסר טיוב נתונים לגבי יתרות החייבים ואמינותן. באחריות ממ"י ומשרד האוצר לפעול לטיוב מהיר וכולל של נתוני החובות לממ"י ולייעול מערך הגבייה.
תגובה
משרד האוצר 

8.
 ניתן גילוי להערת המבקר במסגרת ביאור 6 לדו"ח כספי 2010.
ליקוי

9.
נתוני יתרות החייבים של חברות ממשלתיות בסך כ-6 מיליארד ש"ח אוחדו במאזן הממשלה על סמך דוחות כספיים לא סופיים, דבר הפוגע באמינותם של נתוני יתרות החייבים במאזן המדינה. עוד נמצא כי רשות החברות הממשלתיות שבמשרד האוצר לא פרסמה חוזר או הנחיה לחברות הממשלתיות בעניין הבקרה, הדיווח ודרך הטיפול שלהן בגביית חובות. 
תגובה

9. 
בשנת 2010 הוצגו לראשונה הדוחות הכספיים בדרך של איחוד דוחותיהם הכספיים של 59 חברות ממשלתיות הנמצאות בשליטת הממשלה, זאת בהתאם לתקן חשבונאות ממשלתי מספר 6. ההצגה כאמור מביאה למשתמשי הדוחות לראשונה מידע חשבונאי וכלכלי בדבר פעילותה של הממשלה ותוצאות פעולותיה במתכונת מאוחדת בהתאם לסטנדרטים בינלאומיים לדיווח כספי. נתוני חברות שלא הגישו דוחות מבוקרים מבוססים על דוחות כספיים לתקופות קודמות. יש לציין כי ניתן לנושא זה גילוי מלא בדוחות הכספיים המאוחדים של ממשלת ישראל. רשות החברות הממשלתיות, שהינה הרגולטור האחראי על פי חוק על החברות הממשלתיות, פועלת בימים אלו (מרץ 2012) בשיתוף החשב הכללי ליישום מערכת דיווח ועדכון נתונים עבור חברות ממשלתיות. השימוש במערכת הנ"ל יחד עם אכיפה יעילה והקדמה של מועדי הדיווח יביא לשיפור מהותי בנתונים החשבונאיים המוצגים.
ליקוי
10.
לדעת משרד מבקר המדינה, על משרד הבריאות לפעול ללא דיחוי לשינוי שיטת הדיווח החשבונאי בבתי החולים האמורים לשיטת דיווח על פי בסיס מצטבר. מהלך זה יתרום להצגה חשבונאית נאותה יותר של נכסיהם של בתי חולים אלו, לרבות יתרות החייבים שלהם, ויאפשר שילוב נתוניהם הכספיים בדוחות המאוחדים, כאשר בסיס הדיווח זהה.בנוסף – חלק מהחובות לבתי החולים נוצרו בעקבות טיפול באוכלוסיה שאינה מוכרת ושאינה מבוטחת. 
תגובה 
משרד הבריאות

10. 
בתחילת חודש ינואר 2012 נערכה פגישה בהשתתפות חשבות המשרד עם נציגי החשבת הכללית ובה הוחלט כי יש להפוך את בתי החולים הפסיכיאטריים והגריאטריים לדיווח על בסיס מצטבר. המשרד יקבע פגישה עם  אגף תקציבים באוצר במטרה לקבל החלטות בנושא. לגבי חסרי ביטוח המשרד מגיש את העלויות הנובעות לבתי החולים בגין חסרי ביטוח למשרד האוצר. המשרד אינו מקבל מימון באופן קבוע בגין הנושא, ובשנה האחרונה (2011) לא התקבל תקציב בגינם. למרות זאת, בגין עלויות שנוצרו לבית החולים בשנה האחרונה, הועבר שיפוי לבית החולים על ידי תעדוף פנימי במשרד, שמשמעותו הפחתת תקציב לנושאים אחרים שבאחריות המשרד. 
ליקוי
11.
משרד מבקר המדינה מעיר כי מיפוי החובות והחייבים המבוצע על ידי משרד הבינוי והשיכון, הוא צעד חיובי למימוש הגבייה מחייבים שיכולים לעמוד בתשלומי שכ"ד אולם צעד זה אינו מספיק. על המשרד להמשיך במאמצים למימוש הגבייה מאלו שמסוגלים לעמוד בתשלומים. לגבי החוב של החברות המשכנות, הוחלט במשרד הבינוי והשיכון להפריש לחובות מסופקים כ- 197 מיליוני שקלים.
תגובה

משרד הבינוי והשיכון

11. 
לגבי החובות של החברות המשכנות הרי בחשבונות של משרד הבינוי והשיכון הוחלט להפריש לחובות מסופקים סכום של 240 מיליון שקל ולא 197 מיליון שקל כפי שצוין בדוח המבקר. 
ליקוי

12. 
הביקורת העלתה ליקויים רבים וחמורים בהליכי רישום החובות למדינה, בהליכי המעקב והפיקוח בעניינם ובשיטות גבייתם. התהליכים הננקטים 
          כיום לרישום החובות ולניהולם פוגעים קשה ביכולת המדינה לגבות את חובותיה וגורמים לאבדן של מיליארדי ש"ח לקופת המדינה. נוסף על כך, הזמן הרב העובר ממועד החיוב הראשוני ועד תחילת הפעולות לגבייתו פוגע פגיעה של ממש ביכולת לגביית החובות ובמימושם ומעיד על אזלת יד, ולעתים אף על רשלנות בגבייתם. 
אגף התקציבים
תהליך הכנתו ועדכונו של תקציב המדינה
הגופים המבוקרים: משרד האוצר, משרד רה"מ, משרד החינוך, משרד התחבורה, משרד לביטחון פנים, משרד הגנת הסביבה, משרד התעשייה המסחר והתעסוקה, משרד הבריאות ומשרד המשפטים.
ליקוי
1. 
בדיקת תכניות העבודה של משרדי הממשלה לשנים 2010-2008 העלתה שרובן לא הכיל תכניות ותפוקות ארוכות טווח בתחומי הפעולות של המשרדים שיש בהן כדי לשקף את הפעילות במשך כמה שנים. לא נמצא כי האגף לתכנון מדיניות והאגף לתיאום מעקב ובקרה שבמשרד ראש הממשלה או אגף התקציבים שבמשרד האוצר (להלן - אגף התקציבים) עושים בדיקה השוואתית רב-שנתית בנושא מידת עמידתם של משרדי הממשלה בתפוקות שתוכננו ונקבעו בתכניות העבודה.
ליקוי
2.
נמצא כי אין די שיתוף פעולה בין משרד האוצר לשאר משרדי הממשלה כדי להבטיח שהמשימות שהוגדרו בתכניות העבודה השנתיות של המשרדים יתוקצבו באופן שיאפשר להשיג את היעדים והתפוקות שנקבעו למשימות אלה. הלכה למעשה, יש נתק בין תהליך הכנת תכנית העבודה של המשרדים ובין תהליך התקצוב של עבודתם. בספר תכניות העבודה של משרדי הממשלה לשנת 2011 לא מפורטים התקציבים הנדרשים או המאושרים לשם השגת מטרות המשרדים, והדבר פוגע באפשרות הפיקוח והבקרה על ביצוע התקציב ותוצאותיו.
ליקוי
3.
נמצא כי משרד ראש הממשלה ואגף התקציבים לא ביקשו ולא קיבלו ממשרדי הממשלה תכניות עבודה מעודכנות לשנים 2010-2008, אף שחלו שינויי תקציב העלולים לפגוע ביכולת המשרדים לבצע את משימותיהם ולעמוד ביעדים שהם קבעו. 
ליקוי
4.
מדריך התכנון הממשלתי שפרסם משרד ראש הממשלה (להלן - מדריך התכנון) אינו מנחה את המשרדים לקיים מערכת בקרה והסקת מסקנות על יסוד ביצועיהם בפרק זמן של יותר משנה אחת.
ליקוי
5.
תכנית התקציב הרב-שנתית, שאגף התקציבים מגיש לממשלה ולכנסת בכל שנה במתכונת של "מעטפות", אינה מפרטת את אופן חלוקת התקציב לכל אחד מהמטרות והיעדים של הממשלה ואת אופן חלוקת התקציב למשרדים על פי המטרות והיעדים הללו. המתכונת הקיימת של תכנית התקציב הרב-שנתית אינה תורמת תרומה ממשית לתכנון רב-שנתי של פעולות המשרדים ולתכנון לאומי לטווח ארוך, איננה משקפת יעדים לטווח הבינוני והארוך, וממילא איננה מאפשרת לבחון את מידת השגתם. 
ליקוי
6.
החלטות הממשלה בנושא הפחתות רוחביות מתקבלות בלי שנבחנת השפעתן המצטברת של ההפחתות מהשנים הקודמות. מקבלי ההחלטות אינם מקבלים מידע על מאפייני התקציב הפנים-משרדיים, ובכלל זה על מידת גמישותם של תקציבי התחומים והפעילויות בכל משרד. הדבר פוגע ביעילות ההחלטות בדבר ההפחתות הנדרשות במשרדים, מגדיל את הפגיעה בתקציביהם השוטפים, ואינו מאפשר להם לממש את תכניות העבודה באופן מיטבי. 
ליקוי
7.
ההפחתות הרוחביות המתבצעות בתקציב מעצימות במרוצת השנים את ההשפעות השליליות של היעדר תכנית תקציב רב-שנתית מפורטת על תכניות משרדי הממשלה - לא זו בלבד שתמונת ההוצאה העתידית אינה ברורה דייה, אלא שמושתות על התקציב הפחתות שאינן תואמות בהכרח את תכניות העבודה של המשרדים ואינן עולות בקנה אחד עם סדר העדיפויות של הממשלה. עקב כך הממשלה אינה יכולה לוודא שהיא פועלת באופן מיטבי להשגת מטרותיה ויעדיה.
ליקוי
8.
ביקורת המעקב של משרד מבקר המדינה העלתה כי במועד סיום הביקורת הנוכחית, מאי 2011, היועצים המשפטיים לממשלה שכיהנו בתפקיד ממועד פרסומו של הדוח הקודם עדיין לא פרסמו כל הנחיה מחייבת בנוגע להליך קבלת ההחלטות במסגרת דיוני תקציב המדינה.
ליקוי
9.
הממשלה לא הבהירה את אופן חלוקת הסמכויות בין המועצה הלאומית לכלכלה שבמשרד ראש הממשלה ובין משרד האוצר בכל הנוגע לתהליך הכנת תקציב המדינה. 
ליקוי
10.
משרד מבקר המדינה רואה בחומרה את היעדרה של שקיפות מספקת בביצוע תהליכים מרכזיים של השלטון בדרגי העבודה הבכירים ביותר שבמשרד האוצר, ובכלל זה אי-רישום פרוטוקולים והיעדר תיעוד של ישיבות העבודה ותהליכי קבלת ההחלטות. 
רשות המיסים בישראל
חקירות מס הכנסה
הגופים המבוקרים: רשות המיסים בישראל, משרד המשפטים והרשות לאיסור הלבנת הון. 
ליקוי

1.
ההרתעה מהעלמת מס היא יסוד חשוב בפעילותה של מערכת מס יעילה וצודקת. בבדיקת משרד מבקר המדינה אותרו כשלים בתהליך האיתור של מעלימי מס והענשתם.ברוב המקרים שבהם הועלה, במהלך בדיקת דוחות של נישום, חשש לביצוע עברות פליליות של העלמת הכנסות, המידע לא הועבר ממשרדי השומה האזרחיים למשרדי השומה לחקירות.לא תמיד השתמש משרד השומה האזרחי במידע על הכנסות הנישום, שהועבר לו ממשרד השומה לחקירות, לצורך קביעת השומה של הנישום. 
תגובה
רשות המיסים בישראל

1.
בחודש אוקטובר 2011 פורסמה הוראת ביצוע העוסקת ביחסי הגומלין שומה חקירות. יבוצע מעקב שוטף אחר ביצוע ההנחיות, וזאת באמצעות מערכת בקרה שוטפת. מערכת הבקרה שתוכננה כוללת איחוד של שתי רשימות, שכיום מונפקות בנפרד. כמו כן, נבנית מערכת מעקב דינמית אחר תיקים שחזרו מטיפול החקירות והכוללת מתן אפשרות לפקיד השומה לפרט את מצב הטיפול בתיקים (דומה למערכת מעקב אחר השגות). הוראת הביצוע החדשה קובעת כללים וקריטריונים להתייחסות למידע המועבר ממשרד החקירות לטיפול שומתי אזרחי בתיק.
ליקוי

2.
הרשות לאיסור הלבנת הון ומימון הטרור אינה מעבירה מידע לרשות המסים. זאת מאחר שטרם תוקן חוק איסור הלבנת הון, התש"ס-2000, באופן שיאפשר העברת מידע כאמור, אף שוועדה בין-משרדית שהוקמה לצורך בחינת העניין המליצה עוד בשנת 2003 להסדיר את העברת המידע.
תגובה

2. 
על שולחן וועדת חוקה של הכנסת מונחת הצעת חוק להעברת מידע מהרשות לאיסור הלבנת הון לרשויות המכס והמע"מ. תיקון החקיקה לקבלת מידע באופן ישיר ישפר ויחזק את מערך המודיעין ואת מאגרי המידע של הרשות ויהווה נדבך נוסף להגדלת הכנסות המדינה ממיסים.
תגובה 
משרד המשפטים - הרשות לאיסור הלבנת הון ומימון טרור

2. 
בהתייחס לסוגיית הוספת עבירת מס כעבירת מקור:הנושא מצוי בדיונים אצל שר האוצר ושר המשפטים וממתין לקבלת עמדתו הרשמית של שר האוצר. יש לציין, שהוספת עבירות כעבירות מקור לפי חוק איסור הלבנת הון מתבצעת באמצעות צו של שר המשפטים לתיקון התוספת הראשונה לחוק, ועל כן אינה מצריכה הליך רגיל של תיקון חוק, לרבות פרסום תזכיר. 

בהתייחס לסוגיית העברת מידע מהרשות לרשות המסים: במסגרת התיקון לחוק איסור הלבנת הון (תיקון מס' 7) הוצע להסמיך חוקרים של רשות המיסים (פקיד מכס חוקר וכן מי שהמנהל כהגדרתו בחוק מס ערך מוסף הסמיכו) לקבל מידע מהרשות וכן לפנות לרשות בבקשה לקבלת מידע לצורך חקירת עבירות מכס ומע"מ המנויות בתיקון לחוק. במסגרת הדיונים בועדת חוקה, חוק ומשפט, הביעו גורמים רבים התנגדות לתיקון האמור, הן מתוך חשש לפגיעה בפרטיות והן בשל החשש שיעשה שימוש במידע מהרשות לצרכי גביית מס, מטרה שאינה עומדת בקנה אחד עם המטרות העומדות בבסיסו של חוק איסור הלבנת הון, קרי, מניעת פשיעה חמורה ופשיעה מאורגנת. תיקון מס' 7 מצוי על שולחן ועדת חוקה מזה כשנתיים (התקיימו עד כה 13 דיונים בוועדה), אך טרם אושר.
ליקוי

3.
נמצא כי במועד סיום הביקורת, ספטמבר 2011, היו בפרקליטות תיקים שלא הסתיים בהם טיפול, של 140 נישומים שהועברו ממשרדי שומה לחקירות, שלגביהם טרם הוגשו כתבי אישום, אף שהטיפול בעניינם התארך משלוש שנים ויותר עד לאותו מועד. המצב בשנת 2010 לא היה שונה. מכאן שמרבית התיקים שוהים בפרקליטות תקופה ארוכה מזו שנקבעה בהנחיות היועץ המשפטי לממשלה לסיום הטיפול בתיק. 
תגובה
משרד המשפטים

3.
בפרקליטות מחוז תל אביב (מיסוי וכלכלה) מוסדה לאחרונה מחלקת מיסים, אשר תתמחה בטיפול בתיקי מס הכנסה. במסגרת גיבוש תוכנית העבודה לשנים 2012-13, הוגדרו תפקידיהם של המשנה לפרקליטת המחוז ושל מנהלת מחלקת מיסים הנכנסת. המשנה לפרקליטת המחוז תשמש כ"שומר סף",  תקלוט את תיקי המס ממשרדי החקירות השונים, תסווג אותם לפני דרגות הקושי השונות 
                     ותיעדופי מחלקת חקירות ותעבירם לטיפול מנהלת מחלקת מיסים. בסמכות המשנה לפרקליטת המחוז לסגור תיקים על פי דו"ח גמר חקירה בלבד, לקיים שימועים ולאשר כתבי אישום בתיקי מס מורכבים. כמו כן, המשנה תבחן חוות דעת לבקשות כופר לשם העברה לוועדת הכופר, ותבצע מעקב אחר ביצוע החלטותיה. 

מנהלת מחלקת המיסים, תהא אחראית, בין היתר, על חלוקת התיקים בין הפרקליטים, מעקב וביקורת על הפרקליטים, ביצוע שימועים בתיקי המס, הגשת כתבי אישום בתיקי מס ולבחינת ערעורים של נישומים. בכל הנוגע לשימועים בתיקים בעלי דרגת קושי קלה, יתבקשו הנאשמים להגיש טיעוניהם בכתב, ובמקרים חריגים ועל פי החלטת מנהלת המחלקה, ייערך דיון בעל-פה. 

צוות הכנת כתבי אישום: לצורך הטיפול בתיקי המס הקלים והבינוניים יוקם בפרקליטות המחוז צוות הכנת כתבי אישום. צוות זה ימנה שלושה פרקליטים ויקבל סיוע, לכל הפחות, משני מתמחים. תפקידו של הצוות יהא לקבל תיקי מס קלים ובינוניים ולקדם הטיפול בהם בזמנים קבועים וקצובים. 

ראש צוות תיקים מורכבים: לתפקיד זה יבחרו שני פרקליטים אשר יעמדו, כל אחד מהם, בראש צוות פרקליטים מהמחלקה שינהל תיקי מס מורכבים. פרקליטים אלו יסייעו למחלקת חקירות בליווי חקירות במידת הצורך.

פרקליטות המחוז הגדירה יעדי לוחות זמנים לטיפול בתיקים לשנות העבודה 2012-2013 כדלקמן: 

תיקי מס קלים ובינוניים לטיפול על ידי צוות הכנת תיקים:
1. קריאה ראשונה של תיק החקירה  תסתיים עד 30 יום מיום קבלת התיק לטיפולו של הפרקליט בהתאם להיקף התיק, ותוגש בקשה ליחידה החוקרת להשלמת חקירה במידת הצורך.  
2. טיוטת כתב אישום תוכן עד שלושה חודשים מיום קבלת התיק לטיפולו של הפרקליט. היה ולדעת הפרקליט אין די ראיות להגשת כתב אישום ואין טעם בהשלמת חקירה, תוכן חוות דעת לסגירת התיק במסגרת הזמן שהוקצב לטיוטת כתב האישום. 
3. היה והוגשה בקשה לכופר, יכין הפרקליט חוות דעת לגבי עמדתו עד 15 יום מיום קבלת הבקשה. 
4. היה ויוחזר לפרקליטות תיק בו דנה ועדת הכופר והחשוד לא שילם את הכופר שהוטל עליו, יוגש כתב אישום נגד החשוד עד לא יאוחר משלושה חודשים מיום קבלת התיק. 
5. יקבע מועד לשימוע עד 30 יום מיום הכנת טיוטת כתב האישום. עדיף לקיים את השימוע בתיקים אלו בכתב על מנת לקצר את המועדים.
6. תינתן חוות דעת עד 15  יום מיום ישיבת השימוע ויוגש כתב אישום במידה ונדחו הטענות שהועלו בישיבת השימוע. 

תיקי המס המורכבים: 
1. הפרקליט יסיים קריאה ראשונה של תיק החקירה תוך 60 יום מיום קבלת התיק ויגיש בקשה ליחידה החוקרת להשלמת חקירה במידת הצורך. 
2. הפרקליט יכין טיוטת כתב אישום תוך ארבעה חודשים מיום קבלת התיק לטיפולו. היה ולדעת הפרקליט אין די ראיות להגשת כתב אישום, יכין חוות דעת תוך הזמן שנקבע ובו המלצתו המנומקת על סגירת התיק.
3. היה והוגשה בקשה לכופר, יכין הפרקליט חוות דעת לגבי עמדתו תוך 30 יום מיום קבלת הבקשה. 
4. יקבע מועד לשימוע תוך 45 יום מיום הכנת טיוטת כתב האישום. 
5. תינתן חוות דעת תוך 30 יום מיום ישיבת השימוע ויוגש כתב אישום במידה ונדחו הטענות שהועלו בישיבת השימוע. 

במסגרת שיתוף הפעולה בין פרקליטות המחוז לבין רשות המיסים, הוחלט על שורת צעדים לחיזוק העבודה המשותפת, הן בשלב העברת התיק לפרקליטות, הן בכל הנוגע לקיצור זמני ביצוע השלמות החקירה. הצפי להשלמת הטיפול בכל התיקים אשר הגיעו למחלקה עד לשנת 2011 (כולל), הינו סוף שנת 2012.  

בפרקליטות מחוז ירושלים (פלילי) מונה ראש תחום כלכלי שעיקר עיסוקו הינו אכיפה כלכלית וטיפול בתיקי מס. כמו כן, הוכשרו פרקליטים בצוות תיקי ההכנה, לטיוב הבחינה וההכנה של תיקי המס הממתינים לטיפול. בשמונה מתוך ששה עשר התיקים שנקלטו במחוז עד לשנת 2010, כבר נתקבלו החלטות מהותיות. 

בפרקליטות מחוז חיפה (פלילי) בכל תיקי מס ההכנסה, הוגדרו על ידי פרקליט המחוז תאריכי סיום טיפול, תוך שהפרקליטים הונחו לתת עדיפות גבוהה לטיפול בתיקים אלה. בנוסף, הונחו הפרקליטים בכל אותם תיקים בהם הועברה המלצה לועדת הכופר לעקוב אחר התיקים ולהתעדכן האם ההמלצה התקבלה אם לאו. 

בכלל היחידות של הפרקליטות נעשו בעת האחרונה (אפריל 2012) צעדים משמעותיים להתמודדות עם תיקי המס שנפתחו בשנים עברו וצפויות להינקט פעולות נוספות לטיוב הטיפול בתיקים אלו. בתוך כך, בוצעו שינויים במבנה הארגוני של יחידות; מונו בעלי תפקידים מקצועיים להובלת התחום וריכוזו ונקבעו יעדים פרטניים לתחום זה בתוכניות העבודה עם מדדים כמותיים בצידם. 
ליקוי

4.
לא פעם הטיפול של הפרקליטויות בתיקים שהועברו ממשרדי השומה לחקירות נמשך כמה שנים וחלים עיכובים בהגשת כתבי אישום. כתוצאה מכך חלק מהתיקים נסגרים משום שהחקירה הסתיימה זמן רב לפני כן. על פרקליטות המדינה לשפר אפוא במידה ניכרת את טיפולה במי שחשודים בביצוע עברות מס מהותיות. על הפרקליטות לבחון, בשיתוף רשות המסים, 
          דרכים לשיפור וייעול הטיפול בתיקי מס הכנסה, לרבות בחינת אפשרות הרחבת הסמכות של הרשות, באופן שתוכל להגיש בעצמה כתבי אישום גם לגבי עברות מס מהותיות, על פי תכנית עבודה שתיקבע. 
תגובה
רשות המיסים בישראל

4.
בימים אלו (מרץ 2012) מוקמת ביוזמת פרקליט המדינה מחלקת מיסים בפרקליטות ת"א (מיסוי וכלכלה), שבה יינתן תעדוף לתיקי רשות המיסים. נקבעה תוכנית עבודה משותפת הכוללת יעדים ומשימות לשתי הרשויות שעיקריה קיצור זמן הטיפול בתיקים והגדלת כמות התיקים בהם יוגשו כתבי אישום.

תגובה 
משרד המשפטים 

4. 
הפרקליטות תערוך עבודת מטה לבחינה של אפשרות הסמכת תובעי רשות המיסים להגיש כתבי אישום בעבירות מהותיות, בשיתוף עם הגורמים הרלוונטיים ברשות המיסים; זמני יעד לביצוע – עד ה-31.12.12. 
ליקוי

5.
משרד השומה לחקירות בירושלים לא ביצע השלמת חקירה והשלמת ראיות בעניינם של כמה תיקים שחקר, שלא כנדרש, ועקב כך התיקים נסגרו מחוסר ראיות.
תגובה
רשות המיסים בישראל

5. 
משרדי השומה האזרחיים נמנעים לעיתים מלהעביר מידע למשרדי החקירות, במקרים בהם מעריכים שהתיקים יידחו על ידי הרפרנטים לחקירות בשל שיקולים של חוסר עניין, סכומים קטנים, קושי בהשגת ראיות, או כל שיקול אחר הנוגע לביצוע הליך פלילי והבאתו לכדי המלצה להגשת כתבי אישום. הוראת הביצוע קובעת הנחיות לטיפול במידע המגיע למשרדי השומה האזרחיים, ובחשדות לעבירות פליליות שנתגלו במהלך עבודת השומה.
ליקוי
6.
כמה מהנישומים שהמירו את האישום הפלילי בכופר כסף לא עמדו בהסדר הכופר. חלק מתיקי הנישומים שלא שילמו את הכופר נסגרו ללא כתב אישום, וכך יצא החוטא נשכר.
תגובה 
משרד המשפטים

6.

פרקליטת מחוז תל אביב (מיסוי וכלכלה) סבורה, כי יש לשנות את השיטה ולגרום לכך כי הכופר ייגבה על פי פקודת מיסים- גבייה והיה ולא ישולם על ידי הנישום/חשוד המגיש בקשה לכופר. לדעתה, באמצעות הנקיטה באמצעי זה יימנע בזבוז זמן יקר בניוד התיק בין מספר רשויות ותושג הרתעה אפקטיבית. לעומתה, מנהלת המחלקה הפיסקאלית סבורה כי מקום בו נקבע כופר, והנישום לא משלמו, יש להגיש בהקדם כתב אישום, ויש ליתן עדיפות לתיקים אלו (אולי למעט תיקים זניחים ממש בסכומי ההעלמות). בשל חילוקי הדעות, הפרקליטות תקים צוות שיבחן דרכי פעולה, לרבות תיקוני חקיקה אם יידרשו, להתמודדות עם סוגיית תשלומי הכופר. יעד לביצוע  עד ה-31.12.12. 
ליקוי

7.
משרדי השומה לחקירות בירושלים ובחיפה אינם מקיימים מעקב ממוחשב ומסודר אחר כל השתלשלות האירועים בתיק חקירה נגד נישום שהוא עבריין מס.
תגובה
רשות המיסים בישראל

7. 
בחטיבת החקירות קיימת מערכת ממוחשבת (MAC) בה מוזנים נתונים שונים המתייחסים לתיק החקירה מהשלב הסמוי ועד סגירת התיק. במערכת זו מופיעים השלבים העיקריים בהשתלשלות האירועים בתיק. כל הפעולות, האירועים, העדויות וכו', נמצאים ומופיעים ביומן האירועים בתיק החקירה. בימים אלה (מרץ 2012), נבחנת האפשרות בשירות עיבודים ממוכן (שע"מ) להזנת ההשלמות בשאילתת  MAC כולל בניית מערך בקרה. המערך מתוכנן להיכנס לשלב הפיילוט ב-2012. בתוך שילוב מערך הדרכות בנושא, כמו כן תהיה תוספת מדדי בקרה בכל הקשור להשלמות חקירה.
מיסוי על עסקאות מקרקעין של עובד רשות המיסים
הגופים המבוקרים: רשות המיסים בישראל.
ליקוי
1.
משרד פקיד השומה רחובות נתן בנובמבר 2004 (מועד הרכישה) לעובד רשות המסים ולקרובו, אישור לרשום בפנקס רשם המקרקעין (טאבו) את המגרשים שרכשו על שמם, אף שמלוא המסים על המגרשים עדיין לא שולמו. זאת למרות שלפי נוהל של רשות המסים בעניין זה, ניתן לתת, בתנאים מסוימים, אישור כזה רק לרוכשי דירות למגורים ולא לרוכשי מגרשים.
ליקוי

2.
החלק היחסי שכל רוכש היה צריך לשלם לרשות המסים בגין חובות החברה על הקרקע (מס רכוש, מס שבח ומס רכישה) היה כ-149,000 ש"ח; אולם עובד הרשות וקרובו שילמו רק כ-48,000 ש"ח כל אחד. סכום מופחת זה נבע מוויתור על תשלום ריבית וכן מחישוב לא נכון של החלק היחסי בחובות של החברה.
ליקוי

3.
סמנכ"ל בכיר ברשות המסים, מר זאב פורת, אישר לוותר לעובד הרשות ולקרובו, על פי בקשתם ועל פי המלצת משרד מיסוי מקרקעין רחובות, על תשלום של מלוא הריבית שנצברה על חלקם היחסי בחובות של החברה לרשות בגין הקרקע. יצוין כי לרוכשים האחרים, לא ויתרה רשות המסים על המרכיב של תשלום הריבית בחישוב החובות.
ליקוי

4.
עובד הרשות וקרובו הצהירו בינואר 2005 למסמ"ק רחובות כי רכשו כל אחד את המגרש בסכום של 262,320 ש"ח. מהצהרה זו צריך להיגזר מס הרכישה (של הרוכש) המתחייב. אולם בהצהרת החברה שהוגשה לרשות ב-2007 נכתב כי עובד הרשות וקרובו שילמו בגין המגרשים 677,660 ש"ח כל אחד. סכום זה דומה לסכומים ששילמו הרוכשים האחרים. רשות המסים החליטה שלא לבדוק את פשר הפער שבין ההצהרות של עובד הרשות וקרובו לבין הצהרות החברה והצהרות שאר הרוכשים.
ליקוי

5.
בחישוב חוב מס הרכישה שנעשה לעובד הרשות וקרובו במסמ"ק רחובות, שכלל גם את היטל ההשבחה על הקרקע ואת חלקם בחובות המסים של 
          החברה ששילמו על הקרקע, לא נכלל, כנדרש, גילום לצורכי מס של הסכומים ששילמו עובד הרשות וקרובו במקום החברה החייבת.
תגובה
רשות המיסים בישראל

1-5.
 רשות המיסים תפעל על פי דין ותתקן כל ליקוי, הטעון תיקון.
המשרד לביטחון הפנים
מערכת מחשוב ניידות
הגופים המבוקרים: משטרת ישראל, המשרד לביטחון פנים
ליקוי

1.  
המשטרה לא בדקה את הצורך בהקצאת ערכות מחשב ליחידות הממעטות להשתמש בה. על המשטרה להחליט אם להגדיל את מספר ערכות המחשב והיחידות שלהן יוקצו הערכות, להקצות ערכות מחשב רק ליחידות המרבות להשתמש בה ולפעול להגברת השימוש במערכת. 

ליקוי

2.
במשך השנים היה צורך לבצע עשרות שינויים במערכת, אך רק בשנת 2006 נעשתה לראשונה פעולה מרוכזת של שינויים ושיפורים שלא הקיפה את כל השינויים והשיפורים הדרושים. 

ליקוי

3.
במשך כתשע שנים, בין מרץ 2002 למועד סיום הביקורת, יולי 2011, לא נבדק אופן קיום הנהלים בנושא אבטחת מידע, לא נבדק הצורך בעדכונם, ואף לא נעשה סקר סיכונים בנושא. יש להגדיר מדיניות לאבטחת מידע ולעגנה בנוהל; לשקול הסדרה חוקית של האחריות לאבטחת מערכות ממוחשבות חיוניות שמפעילה ומנהלת המשטרה ולבצע לאלתר סקר סיכונים בנוגע למערכת. 

ליקוי

4. 
מאז הוקמה המערכת לא פעלה המשטרה כדי לאפשר פעולה ברמת סיווג "סודי", אף שהדבר תוכנן מלכתחילה ואף שההתפתחויות הטכנולוגיות שחלו במשך כל השנים הללו בתחום ההצפנה היה בהן כדי להקל את הליך ההסדרה של העניין. מאחר שלא שונה סיווג המערכת, לא התאפשר לקיים ממשק בינה ובין מערכות מסווגות יותר, ולכן נמנעה מיחידות מסוימות במשטרה האפשרות להשתמש בה.  יש  למנוע גישה לאתר שבו מאוחסן מידע בסיווג "סודי" ו-"סודי ביותר" על ידי גורמים שאין להם הסיווג הביטחוני המתאים.

ליקוי


5. 
באוקטובר 2010 הגישה המשטרה למשרד האוצר בקשה להמשך התקשרות ללא מכרז עם חברה א' כדי לשדרג את המערכת. הבקשה הועברה לוועדה המרכזית לענייני תקשוב כדי שתקבע אם לקבלה. הוועדה אישרה למשטרה להתקשר בפטור ממכרז עם חברה א' בהיקף של 8 מיליון ש"ח "לתחזוקת שבר ולשינויים הנובעים מאילוצי חקיקה - ולא לשדרוג כלשהוא". הביקורת העלתה כי חלק מהשינויים והשיפורים שהזמינה המשטרה מחברה א' ישמשו לשדרוג המערכת, שלא בהתאם לאישור הוועדה. 

ליקוי

6. 
המשטרה מתכננת להקים מערכת חדשה שעלותה הוערכה בכ-100 מיליון ש"ח, אך היא לא השתמשה בשום שיטה מהשיטות להערכת עלויות המפורטות בנוהל מפת"ח - הערכה על פי מחזור חיים או הערכה על פי רכיבי עץ המערכת. 

משרד הבריאות
תביעות רשלנות רפואית, ביטוח, ניהול סיכונים והדין המשמעתי במערכת הבריאות 
הגופים המבוקרים: משרד הבריאות, קופת חולים מאוחדת, קופת חולים כללית, מכבי שירותי בריאות, כללית שירותי בריאות, משרד האוצר – אגף תקציבים, אגף החשב הכללי ואגף הפיקוח על שוק ההון הביטוח והחיסכון, חברת ביטוח ענבל, הסתדרות הרפואית בישראל ורשות ההגבלים העסקיים שבמשרד התעשייה המסחר והתעסוקה.
ליקוי
1. 
בנושא נתונים לאומיים לצורך קבלת החלטות: בביקורת נמצא כי בידי משרד הבריאות ומשרד האוצר כמאסדרים (רגולטורים) אין נתונים עדכניים על העלות הכוללת של ביטוח רשלנות רפואית, למעט הערכות כלליות מ"דוח מארש" משנת 2007 (דוח חברת מארש - בחינה וסקר היתכנות- פתרונות שוק חלופיים – AMS, עבור כיסוי חבות רשלנות רפואית במדינת ישראל משנת 2007) והמציגות הפרשים של מיליארדי שקלים בין זו לזו. מלבד המידע הקיים באשר לתשלומים בפועל של "ענבל" עבור כלל המוסדות הממשלתיים, אין למשרד מידע באשר לסך התשלומים בבתי החולים הפרטיים והציבוריים, אין בידי המשרד גם הערכה באשר לסך החבות האקטוארית העתידית של כל המוסדות הרפואיים במדינה, אלא רק הערכה אקטוארית של המוסדות בבעלות המדינה. תקן חשבונאות מס' 18 לדיווח אחיד של בתי החולים וקופות החולים מחייב רק החל משנת 2010 לדווח בדוחותיהם הכספיים על היתרה האקטוארית של הרשלנות הרפואית. בה בעת תקן זה אינו מחייב את בתי החולים הפרטיים והציבוריים. לכן יש מחסור חמור במידע באשר לעלות הרשלנות הרפואית, מידע שעשוי לסייע לקבלת החלטות, והחיוני לדוגמה לקביעת תעריפים נאותים ולעדכון שוטף של סל הבריאות, למשל בתחום המיילדות והטיפול בפגים. 
ליקוי

2.
בתביעות רשלנות רפואית כל גורם המעורב בתביעה - בתי החולים, קופות החולים ומרפאות פרטיות - מוציא כ-20%-10% מכספי התביעה עבור שכר טרחה של עורכי דין והוצאות לניהול התביעה וכ-5% בגין חוות דעת מומחים מטעם כל אחד מהצדדים. יוצא שבסופו של תהליך כ-40% מסך הפיצויים בתביעות האחריות המקצועית ברפואה מוּצָאים על ניהול ההליך המשפטי. לפיכך הטיפול בתביעות רשלנות רפואית על ידי גורמים ממשלתיים וציבוריים, כפועל יוצא מההסדרים המשפטיים הקיימים, יקר וצורך משאבים רבים ממערכת הבריאות ומהנפגעים במקום להגיע לכיסיהם של הנפגעים. 

ליקוי
3.
נוסף על העלויות הישירות המאמירות של גידול בתביעות רשלנות רפואית הפכה הרפואה להיות "רפואה מתגוננת", כלומר נפוצות יותר תופעות דוגמת הַפְנָיָה למפגשי ייעוץ רפואיים רבים וביצוע יתר של בדיקות ותצלומים. כך גדלות ההוצאות על בדיקות רפואיות, גדלים תקציבי מערכת הבריאות, הנמצאים ממילא במחסור, גדלה ההוצאה הלאומית וגם הפרטית לבריאות וגדלה אי-השוויוניות. פעולות מורכבות בעלות סיכון לסיבוכים וטיפול בחולים מורכבים עלולות מטבען להיכשל ולגרור אחריהן תביעות בגין רשלנות רפואית, בין מוצדקות ובין לאו. שיקול זה עלול לגרום למוסדות רפואיים לחשוש מלבצע פעולות אלה, ובכך לפגוע בטיפול הרפואי המוענק לחולים, בקידום הרפואה ובהתפתחותה. 
תגובה

משרד הבריאות
3. 
המגמה של עלייה בהיקף התביעות בנושא הרשלנות הרפואית, הינה מגמה כלל עולמית ויהיה ניתן לעצור אותה בשינוי חקיקה מתאים (כמו זה שהומלץ על ידי ועדת קלינג שהציעה לקבוע בחוק חובת ביטוח נגד רשלנות רפואית לכלל העוסקים ברפואה ובשירותים רפואיים במערכת הבריאות וכן לכלל המוסדות הרפואיים). 

ליקוי
4.
שוק ביטוחי הרשלנות הרפואית מתאפיין במיעוט מבטחות ובשליטתה של הראל חברה לביטוח בע"מ (להלן - המבטחת העיקרית) באמצעות הסוכנות. מבטחות משנה מחו"ל שביטחו את המבטחת עזבו את הארץ לפני שנים מספר, ומאז דוּוח על קושי לאתר מבטחי משנה בחו"ל. ועדת בן דוד וברודט, ועדת חלמיש ודוח מארש קבעו כי שוק ביטוחי הרשלנות רפואית בישראל אינו מספק תנאים תחרותיים לביטוח. השוק מתאפיין במיעוט מתחרים ובהעלאה קבועה של פרמיות הביטוח, מציאות שהגדילה את ההוצאה הלאומית לבריאות והפחיתה את ההוצאה הזמינה לשירותי הבריאות עצמם. עקב פעילותה רבת השנים בתחום, בידי הסוכנות מידע רב על ניסיון התביעות והחבות האקטוארית של מוסדות הבריאות הלא ממשלתיים. היעדר הגישה למידע זה מקשה על גורמים מתחרים להיכנס לתחום ומונע ירידה בפרמיות. 


רשות ההגבלים העסקיים אשר באחריות משרד התמ"ת, ביצעה בדיקות ראשוניות שהצביעו על מבנה שוק מוגבל מהבחינה התחרותית, ואולם היא העריכה כי לא יהיה אפשר להביא לשיפור ממשי בענף באמצעים העומדים לרשותה. הרשות לא השלימה את הבחינה שהחלה בה בשנת 2005 בתחום הרשלנות הרפואית כדי לבחון את אופי התחרות וכדי לבדוק אם מתקיים מונופול, ואם כן - לבחון את הכלים העומדים לרשותה להסדרת כשל השוק. 
תגובה
4.
ב-26.2.12 התקיימה ישיבה של מנכ"ל המשרד עם הממונה על ההגבלים העסקיים. בישיבה הציג המנכ"ל את שוק ביטוח האחריות המקצועית ברפואה בישראל, ובעיקר את הבעיות שהריכוזיות בשוק מעוררות במערכת הבריאות מבחינת עלויות הביטוח. המנכ"ל ביקש מהממונה על ההגבלים העסקיים למצות את הבדיקה לגבי היעדר התחרותיות בענף. הממונה על ההגבלים העסקיים החליט, שהרשות תבצע בדיקה בענף ביטוחי האחריות המקצועית ברפואה.

תגובה

רשות ההגבלים העסקיים
4.
ביום 10.1.2012 התקיים ברשות דיון פנימי בעניין תחום ביטוחי אחריות מקצועית של רופאים והוחלט להתחיל בבדיקת היבט מסוים של ההתקשרות בין המבטחים בתחום, עם מבטחי משנה לאור הוראות חוק ההגבלים העסקיים התשמ"ח-1988. בכוונת הרשות לעשות כן במהלך המחצית הראשונה של 2012. 


ביום 26.2.2012 התקיים ברשות דיון עם מנכ"ל משרד הבריאות ונציגי המשרד בעניין ביטוחי הרשלנות הרפואית. בעקבות הפגישה האמורה התקיים דיון פנימי ברשות, שבו הוחלט להמשיך ולקיים, במהלך חודש מרץ 2012, דיון פנימי נוסף ברשות על מנת לבחון קיומם של אמצעים אפקטיביים לטיפול במונופולין בתחום ביטוחי הרשלנות הרפואית. כן הוחלט לקיים דיון בעניין ביטוחי אחריות מקצועית של רופאים עם המפקח על הביטוח במשרד האוצר.

ליקוי
5.
בתחום הגינקולוגיה והמיילדות הבעיות חמורות יותר מבשאר התחומים: חלקו היחסי של התחום מסך תביעות האחריות המקצועית הוא כ-30% מבחינת מספר התביעות וכ-50% מבחינת עלותן. חוק ההתיישנות, התשי"ח-1958, מאפשר ליילודים להגיש תביעה עד 25 שנה לאחר התרחשות האירוע. תקופת ההתיישנות הארוכה מגבירה את חוסר הוודאות של המוסדות ומקשה עליהם לשמור מסמכים, לזמן עדים ולהוכיח את חפותם. גם השינויים בפסיקות בתי המשפט שהרחיבו את האחריות של העוסקים ברפואה מקשים על המבטחות להעריך את הסיכון ולשמור כספים לפרקי זמן ארוכים וגורמים לגביית פרמיות גבוהות מהמבוטחים. 
ליקוי
6.
חובת ביטוח למוסדות רפואיים: בתי חולים כלליים, ציבוריים ופרטיים המרכזים פעילות בתחומים בעלי סיכון מוגבר (כגון מיילדות, ניתוחי גב 
ונוירוכירורגיה) אינם מחויבים ברכישת ביטוח או ביצירת קרן לביטוח עצמי. אף מרפאות אסתטיקה וניתוחי לייזר המנהלות פעילות מסוכנת אינן מחויבות בביטוח. בהיעדר חובת ביטוח אין גם חובה לניהול סיכונים הנדרש על ידי המבטחות, והדבר עלול לגרום לאי-הקפדה על בטיחות החולה ולירידה בסטנדרד הרפואי. היעדר חובת ביטוח על מוסדות רפואיים עלול להותיר רופאים חשופים לתביעות אישיות המוגשות נגדם או נגד עיזבונותיהם במקרים חריגים שבהם המוסד הרפואי חדל פירעון. הדבר עלול למוטט בתי חולים שלא יעמדו בתשלום הפיצויים שייפסקו ולהשפיע על גורמים שאליהם עלולים התובעים לגלגל תביעותיהם. על משרדי האוצר והבריאות לשקול אם יש מקום לקבוע בחקיקה חובת ביטוח על המוסדות הרפואיים (ביטוח מסחרי או ביטוח עצמי), ובייחוד על תחומים כגון מרפאות אסתטיקה ולייזר, שיש בהן סיכונים מוגברים לתביעות. על הממונה על הביטוח לשקול מינוי מומחה בעל ידע בתחום לטיפול בנושא. חלק מבתי החולים הפרטיים סומכים על ביטוחי הפרקטיקה הפרטית הממומנים ברובם על ידי המדינה - או באמצעות בתי החולים הממשלתיים או על ידי קופות החולים. יוצא שלעתים המדינה נושאת בעלויות הביטוח של פעולות רפואיות המתבצעות במוסדות הפרטיים - מצב הראוי לבחינה מחודשת. יש למנוע מצב שבו מוסדות רפואיים פרטיים אינם מבטחים את עבודת הרופאים המנתחים בתחומם ומסתמכים על פוליסת הפרקטיקה הפרטית הכוללת לפעמים החרגות, המותירות את הרופאים ללא כיסוי ביטוחי, ויש להסדיר את הכיסוי הביטוחי לעבודת אותם רופאים.
תגובה

משרד הבריאות
6.
המשרד בדעה כי לא חל שינוי המצדיק שינוי ההחלטה שלא לקבוע חובת ביטוח. יחד עם זאת המשרד ידון עם המפקח על הביטוח בנושא בישיבה שנקבעה ליום 19.3.2012.

תגובה

שירותי בריאות כללית
6.
הקופה תומכת בהמלצת הביקורת וקוראת לקבוע חובת ביטוח או ביטוח עצמי על המוסדות הרפואיים ולהורות למפקח על הביטוח להפסיק לאלתר את האישורים הניתנים להנפקת פוליסות שילוחיות למוסדות הפרטיים המחריגות כיסוי לצוות הרפואי. הקופה מדגישה כי חלק מהסתמכותם של המוסדות הפרטיים על ביטוחי הפרקטיקה הפרטית גורמת לאדישות מצידם בתחום של ניהול סיכונים ובטיחות המטופל. התוצאה הינה שיעור גבוה של נזקים רפואיים בתחומים כדוגמת אסטטיקה וכדומה, לפיכך פיקוח משרד הבריאות כיום אינו מספק ועליו להסתמך על כיסוי ביטוחי מצד המבטח שידאג לקיום ניהול סיכונים ואיכות רפואית בסטנדרט  מקובל.

תגובה

קופת חולים מאוחדת
6.
הקופה תומכת בהמלצת הביקורת ורואה בה דרך נוספת להוזיל את עלות הביטוח.

ליקוי
7.
ועדת קלינג, ועדת אמוראי וועדת חלמיש הציעו לקבוע בחוק חובת ביטוח כנגד רשלנות רפואית לכל העוסקים ברפואה ובשירותים רפואיים במערכת הבריאות וכן לכלל המוסדות הרפואיים. אולם משרד הבריאות ומשרד האוצר החליטו בשנת 2008 כי לא ייזמו חקיקה, וכי בעתיד לאחר בחינת המצב הביטוחי של המוסדות ישקלו מחדש אם דרושה התערבות. ואולם מאז לא נבחן הנושא מחדש, למרות מעבר של כמה מוסדות רפואיים מביטוח מסחרי לביטוח עצמי.
ליקוי
8.
הפיקוח על מוסדות רפואיים המבצעים ביטוח עצמי: חלק מבתי החולים וקופות החולים החלו להקים קרן פנימית לביטוח עצמי, המיועדת לשלם הוצאות בגין תביעות רשלנות רפואית. בביטוח עצמי יש נטילת סיכונים מהותיים ולכן הוא מחייב פיקוח ובקרה. נמצא כי משרדי הבריאות והאוצר לא קבעו כללים לביטוח עצמי ולאופן הפיקוח עליו, וזאת כדי להגן על החולים ועל הרופאים מפני תביעות רשלנות רפואית. 

עוד נמצא כי פיקוח המשרד על קופת חולים המבצעת ביטוח עצמי מוגבל. גם המפקח על הביטוח באוצר אינו עוסק בתחום זה. בהיעדר אסדרה ופיקוח יש חשש שמא חברי הנהלת קופת חולים שיש לה ביטוח עצמי ישפיעו על גובה הסכומים הנצברים בקרן הפנימית, זאת על רקע מצבה הכספי הטוב או הגרוע של הקופה בשנה מסוימת או משיקולים של איזון תקציב הקופה לטווח קצר, ולא לפי הצורך החשבונאי-כלכלי-אקטוארי של שמירת כספים לתשלום פיצויים לטווח הארוך. היעדר עתודות כספיות מספיקות לכיסוי תביעות עתידיות עלול לגרום להוצאות כספיות כבדות אשר יקשו על הקופה להמשיך לספק שירותים רפואיים ללא מקורות סיוע נוספים של המדינה. רק בסיום הביקורת החל המשרד לגבש הנחיות כלליות לניהול קרנות עצמאיות לביטוח עצמי כדי להבטיח את ניהולן ויציבותן. 

תגובה

משרד הבריאות
8.
המשרד החל בגיבוש הנחיות כלליות לניהול קרנות עצמאיות לביטוח עצמי. התקיימה ישיבה ב- 20.3.2012 בנושא. הנוהל אושר על ידי כלל גורמי הממשלה הרלבנטיים, החשב הכללי והמפקח על הביטוח 
                   והוחלט להעביר את טיוטת הנוהל להערות קופות החולים והמוסדות הרפואיים. טיוטת הנוהל תופץ על ידי חשב המשרד.

ליקוי

9.
פוליסה לביטוח פרקטיקה פרטית של רופאים: על פי הסכמי עבודה קיבוציים, הרופאים המועסקים במוסדות רפואיים ממשלתיים וציבוריים ובקופות החולים מבוטחים בביטוח אחריות מקצועית בגין עבודתם בפרקטיקה הפרטית. הפוליסות מעניקות לרופאים גם הוצאות הגנה משפטית בהליך משמעתי, בהליכים פליליים ובדיני עבודה על מקרי רשלנות שהתרחשו בשעות הפעילות בבוקר. הביקורת העלתה סדרת עיוותים במימון ביטוח הפרקטיקה הפרטית הדורשים בחינה מחודשת ותיקון: 1. כספי תקציב משרד הבריאות המועברים לבתי החולים מממנים את עלות פוליסות הפרקטיקה הפרטית. יש מוסדות רפואיים פרטיים שכלל אינם מבטחים את עבודת הרופאים המנתחים בתחומם אלא מסתמכים על פוליסת הפרקטיקה הפרטית שאת רובה מממנת המדינה. בכך ניתן סבסוד לאותם מוסדות פרטיים על חשבון הכיס הציבורי. פוליסה של אחת הקופות כוללת החרגות ויש חשש כי היא מותירה רופאים ללא כיסוי ביטוחי בעת ביצוע פעולות בבית חולים פרטי; 2. אין הגדרה אחידה של המונח "פרקטיקה פרטית", ולפיכך הפוליסה מנוצלת על ידי מוסדות רפואיים פרטיים אף שהם אינם צריכים להיכלל בהגדרת "מרפאה פרטית"; 3. כל הרופאים משלמים פרמיה לביטוח פרקטיקה פרטית וכך יוצא שרופאים שאינם עוסקים בפרקטיקה פרטית (צעירים או כאלה העובדים בפריפריה) מסבסדים עלות פוליסות של רופאים המנהלים פרקטיקה פרטית; 4. לעתים המוסד הרפואי הציבורי מממן פוליסה יקרה לרופא העוסק בעיקר בפרקטיקה פרטית וממעט לעבוד במוסד הציבורי; 5. נוצרה תופעה של כפל ביטוח, פי שלושה או פי ארבעה, על ידי כל אחד מהמוסדות הרפואיים, מצב המטיל נטל כספי מיותר על ציבור הרופאים המשתתף בעלותה. חלק מהמתואר לעיל נובע מהסכמי עבודה קיבוציים שנחתמו לפני 17 שנה ומאז לא עברו רענון ועדכון, ושקבעו כי המוסדות המעסיקים יממנו את עלות ביטוחי הפרקטיקה הפרטית. 

תגובה
9.
ההסדרים הקובעים ביטוח אחריות מקצועית על פעילות הרופא 24 שעות ביממה, כולל בעת עבודתו הפרטית, מעוגנים בהסכמי השכר ויש בהם יתרון גם לרופא וגם למערכת. הניסיון להפריד את העבודה במקום עבודה ציבורי ממקום פרטי, עלול לגרום לתשלומים כפולים ובשעת תביעה ייצוג כפול של הרופאים והמערכת, שיטה שבה לא יהיה שום חסכון.
תגובה

שירותי בריאות כללית
9.
הקופה מחויבת על פי הסכמי עבודה במתן ביטוח פרקטיקה פרטית לרופאיה. כנגד ביטוח זה, הכללית מקזזת השתתפות עצמית מהרופא. הפתרון אינו בהגדרת המושג "מרפאה פרטית" או הגדרת היקף משרה בקופה שיזכה רופאים במימון הפרמיה, אלא הגדרת חובת ביטוח או ביטוח עצמי על המוסדות הרפואיים, בד בבד להוראת הרגולטור להפסיק לאלתר את האישורים הניתנים להנפקת פוליסות שילוחיות המחריגות כיסוי לצוות הרפואי.

תגובה

מכבי שירותי בריאות
9.
"מכבי" בדעה כי תקנון והגדרת תחומי פעילות ניהול סיכונים ובטיחות הטיפול יעשה בנפרד לקופות החולים תוך התייחסות למאפייני פעילותן הייחודית. "מכבי" מעבירה לסוכנות "מדנס" רשימות עדכניות של הרופאים העצמאיים המבוטחים בפוליסת אחריות מקצועית אחת לשנה. הדוח האחרון הועבר בחודש מרס  2011. במהלך חודש זה יועבר גם דוח לשנת 2012. כלל הרופאים המופיעים ברשימות זכאים לכיסוי לפרקטיקה הפרטית. "מכבי" מאמצת את המלצת דוח הביקורת בדבר הצורך לבחון מפעם לפעם את מבחני ההתקשרות עם ספקים בהיבט של מימון פרמיה לרופאים.

תגובה

קופת חולים מאוחדת
9.
בהתאם להצהרת הכוונות של "מאוחדת" מאוגוסט 2011, הקופה החריגה את תחולת הפוליסה לקליניקה פרטית עבור גופים שאמורים לבטח את עובדיהם והתנתה את תחולתה בעבודה במרפאה פרטית של הרופא, תמורת תשלום המגיע ישירות אליו. לאחר פרסום בין הרופאים, באוקטובר 2011, השינויים נכנסו לתוקף בינואר 2012. באשר להמלצות כי על הקופות לבחון את ההגדרה "פרקטיקה פרטית", וכן לשקול לקבוע שיעור משרה מינימאלי, שיזכה רופאים במימון הפרמיה, המלצות אלו יושמו על ידי מאוחדת מאז ינואר  2012, הוגדרה "פרקטיקה פרטית" ונקבע היקף משרה מינימאלי.

ליקוי
10.
הכשלים בשוק ביטוחי הרשלנות הרפואית הובילו להקמת ועדות שונות כדי לגבש פתרונות לצמצום עלויות בגין תביעות רשלנות רפואית ופתרונות נוספים להסדרי הביטוח הקיימים. בין היתר נבחנה אפשרות לרכז את ניהול 
התביעות בתחום הגינקולוגיה והמיילדות, המערב גורמים מטפלים רבים, בידי גורם אחד כדי לצמצם את עלויות ניהול התביעות בנושא. החשב הכללי באוצר החליט לגבש שיתוף פעולה בניהול תביעות המשותפות למדינה ולשירותי בריאות כללית. ועדת בן דוד וברודט המליצה בשנת 1999 להקים ביטוח עצמי לאומי. ביוני 2010 הגיש חבר הכנסת מאיר שטרית הצעת חוק פרטית הקובעת מודל לפיצויי נפגעי רשלנות רפואית בהיריון ובלידה ללא צורך בהוכחת רשלנות באופן שלידת תינוק בעל מום כשלעצמה תְזַכה בפיצוי מוגבל. משרד המשפטים פועל לקיצור תקופת ההתיישנות במסגרת הצעת חוק דיני ממונות, התשע"א-2011, הנמצאת בדיונים בוועדת החוקה של הכנסת. לפיכך, למרות הבעיה ההולכת ומחמירה בתחום ועל אף ההצעות הרבות לפתרון והוועדות הרבות שפעלו בנושא, לא התקיים דיון ציבורי יסודי ומעמיק הכולל את כל ההיבטים הקשורים לסוגיית הרשלנות הרפואית ובהתבסס על נתונים עדכניים ומקיפים באשר לעלויות הרשלנות הרפואית בכלל מוסדות הבריאות בישראל, ולפיכך לא הוחלט על פתרונות ישימים.
תגובה

משרד הבריאות
9.
שיטת הפיצוי ללא צורך בהוכחת רשלנות, רצויה ויכולה למנוע מלחמות ומשפטים רבים, אך כנראה שלא תתקבל עקב התנגדותם של בעלי עניין. לדעת המשרד, זאת אמירה שאינה עולה בקנה אחד עם העבודה המקיפה של ועדת שפניץ.

תגובה

שירותי בריאות כללית
10.
תחום היילוד ומעקב ההיריון מערב מספר גורמים מטפלים וביניהם משרד הבריאות (טיפת חלב), קופת החולים הרלוונטית, במגזר הפרטי ובית החולים (חדר לידה, מרפאות הריון בסיכון גבוה ועוד). תמונת המצב הקיימת כיום הינה כזו שמצד אחד קיים קושי ביצירת רצף טיפולי והעברת מידע רפואי בין שלושת הגורמים ומאידך, במצב של תביעה לרבות במקרים של "היעדר אשמה", קיימת יריבות משפטית בין שלושת הגורמים אשר גורמת להטלת אחריות ואשמה בדרך כלל על כל שלושת הגורמים. 

ליקוי
11.
היעדר מדיניות לפעילות מחלקות ניהול הסיכונים במוסדות: ועדת שפניץ המליצה בנובמבר 2005 להקים מערך בטיחות וניהול סיכונים בכל אחד מהמוסדות הרפואיים. בביקורת עלה כי כל אחד מבתי החולים מבצע ניהול סיכונים על פי כללים שהוא קבע ובהיקף שונה וללא תקן ליחידות ניהול 
הסיכונים, וכי המשרד לא נותן לבתי החולים הנחיות בנושא ואינו מתווה את מדיניותם. רק במהלך הביקורת החל המשרד בגיבוש חוזר שיחייב את כלל בתי החולים להקים מערך ניהול סיכונים. גם בקופות החולים לא הייתה כלל חובה להקים מערך של ניהול סיכונים ולא ניתנה הנחיה בנדון של המשרד, ולכן הקופות נבדלות זו מזו במידה ניכרת בהיקף פעילות ניהול הסיכונים שלהן. רק בסיום הביקורת בינואר 2012 הוציא המשרד חוזר המסדיר את חובת הקמת מערך ניהול הסיכונים בקופות. על הקופות ליישם את האמור בחוזר שהוציא המשרד בנושא יחידות לניהול סיכונים בקופות, ועל המשרד לפקח על היישום. על המשרד לקבוע כללים מנחים למחלקות ניהול הסיכונים בבתי החולים ובקופות החולים בנושא הדרכת הרופאים לבטיחות ברפואה; הכנת הנחיות בנושא העברת רשומה רפואית בין מטפלים ליצירת רצף טיפולי; הפצת הנחיות באשר לאופן שבו יש לדווח על אירועים חריגים; שיפור מערכות הדיווח לניהול הסיכונים בקופה על אירועים חריגים שהתרחשו או על קשיים העלולים לגרום לאירועים חריגים.
תגובה

משרד הבריאות
11. 
היקף פעילות והרכב מערך הבטיחות וניהול המכונים היה שונה בין בתי החולים, על פי אופי פעילותם והיקף הבעיות, עם יציאת חוזר המשרד בנדון, המשרד צופה ליתר אחידות ופעילות בנושא. צפי לסיום: סוף שנת 2012.

תגובה

שירותי בריאות כללית
11.
"מכבי" בדעה כי תקנון והגדרת תחומי פעילות ניהול סיכונים ובטיחות הטיפול יעשה בנפרד לקופות החולים תוך התייחסות למאפייני פעילותן הייחודית. בכל בית חולים ומחוז של הכללית יש יחידה לניהול סיכונים המתוקננת בתקן פנימי ובראשה רופא שעבר הכשרה ייעודית. תוכנית עבודה ותפעול היחידות מותווה מראש על ידי הנהלה הראשית. פעילות היחידות לניהול סיכונים בבתי החולים ובקהילה לא תוכננה ואף לא תוקצבה על ידי משרדי הממשלה. הכללית מוסיפה כי במסגרת הסדרת ניהול מחלקות הסיכונים במוסדות יש להסדיר גם את נושא התקצוב של מערך ניהול הסיכונים בהתאם. בנוסף, לצורך היישום נדרשת גם הקמת מערך ניהול סיכונים ארצי בראשות משרד הבריאות וחברת ענבל שתפקידם יהיה לרכז את המידע, לאפיין תחומי ותהליכים בסיכון גבוה הדורשים התערבות או שיפור, ולהגדיר את ההתערבות הנדרשת (הדרכה, הטמעה, מחשוב וכדומה).
תגובה

קופת חולים מאוחדת
11.
מאוחדת עתידה לפתוח קורס "ניהול סיכונים ותחקירי אירועים חריגים " שיחל ב- 24/4/12 בן 9 מפגשים של כ – 7 שעות כל אחד, המיועד ל- 25 משתתפים. הקורסים יכללו את נציגי המחוזות ורכזי התחומים הפרה-רפואיים. לקראת סוף שנת 2012, בוגרי הקורס יתחילו להעביר סדנאות וימי עיון לקבוצות קטנות במחוזות.
ליקוי 
12.
משרד מבקר המדינה ממליץ כי המשרד בשיתוף ענבל יפעלו להגדרת סטנדרטים ליחידות ניהול סיכונים בבתי החולים הממשלתיים, לרבות תקצובן הן בתקנים והן כספית. כך יוכלו להתמודד עם נושא ניהול הסיכונים בדרך המיטבית. מוצע כי תיקבע מדיניות בנושא ויופצו נהלים מחייבים המסדירים את פעילות היחידות במוסדות הרפואיים, תוך כדי שיפור איכות ניהול הסיכונים הרפואיים מעבר לניהול הסיכונים המשפטיים. שיפור כזה עשוי להביא בטווח הרחוק לחיסכון בגין תביעות רשלנות רפואית, לחיסכון בעלויות הביטוח ולהפניית משאבים לטובת הרפואה.
תגובה

חברת ביטוח ענבל
12.
במהלך השנה האחרונה משרד הבריאות פעל בשני מישורים, בהם סייעה "ענבל", לצורך הגדרת סטנדרטים אחידים לפעילות יחידות ניהול הסיכונים בבתי החולים הממשלתיים הכלליים כדלקמן:



א. עדכון מודל ההערכה של פעילות ניהול הסיכונים בבתי החולים הממשלתיים - מודל זה מתייחס בפרוטרוט לפעילות המצופה מבתי החולים הכלליים הממשלתיים בתחום ניהול הסיכונים, החל ממבנה ונהלים, דרך דיווח על אירועים חריגים, וכלה בפעילות פרואקטיבית, צופה פני עתיד. עדכון המודל נערך על ידי ועדת היגוי שהוקמה על ידי מנכ"ל משרד הבריאות, בראשותה של סמנכ"ל חברת ביטוח ענבל. 


ההמלצות הראשוניות של ועדת ההיגוי הועברו למנכ"ל משרד הבריאות ביום 15 במרץ 2011. ביום 13 בספטמבר 2011 הועבר נוסח מוצע מלא של המודל למנכ"ל משרד הבריאות. ביום 15 בספטמבר 2011, התקיים דיון בלשכתו של מנכ"ל משרד הבריאות אודות המודל, בעקבותיו העביר מנכ"ל המשרד את טיוטת המודל להתייחסות בתי החולים. ביום 30 בנובמבר 2011 הופץ המודל על ידי מנכ"ל המשרד במתכונתו המעודכנת לבתי החולים. במהלך שנת 2012 צפוי המודל להתנהל במתכונתו החדשה. ציוני המודל צפויים להתפרסם בסוף חודש דצמבר 2012.

                   ב. וועדה בראשות מנהלת האגף להבטחת איכות במשרד הבריאות, לניסוח נוהל היחידה לבטיחות הטיפול וניהול סיכונים במוסד רפואי, מבנה ותפקידים - לאורך שנת 2011 קיימה הוועדה מספר ישיבות עבודה. ביום 29 בינואר 2012 העבירה "ענבל" התייחסות מרוכזת בכתב לנוסח שגובש. פגישה מסכמת של הוועדה בה הוצגו הערות "ענבל" לנוהל, התקיימה בתאריך 30 בינואר 2012. 

ליקוי
13.
דיווח לחולה על רשלנות רפואית בטיפול שקיבל: זכותו של כל אדם לדעת אילו אירועים הביאו אותו למצבו הבריאותי לאחר הטיפול. על הרופא מוטלת גם חובה אתית למסור לחולה על כל טעות שחלה בטיפול בו. למרות זאת, רופאים חוששים כי גילוי כזה יגרור פרסום שלילי מידי, אבדן מוניטין ומעמד מקצועי, אבדן חולים, תביעת רשלנות רפואית ונקיטת הליכים משמעתיים ומשפטיים. לכן נוצרה תרבות של הימנעות מדיווחים על אירועים חריגים, ונשמעות מצד עורכי הדין המייצגים את החולים טענות על הסתרה ועל אי-גילוי. 
תגובה

משרד הבריאות
13.
טיוטת נוהל בנושא זה הוגשה למנכל לאישורו. במהלך חודש דצמבר 2012 יופץ הנוהל לבתי החולים.

תגובה

מכבי שירותי בריאות
13.
חשוב כי הדיווחים על אירועים חריגים ובכלל זה אירועי "כמעט שנפגע" ירוכזו במאגר מידע לאומי הנגיש לכלל הארגונים העוסקים בבריאות, ככלי מרכזי לקדום בטיחות הטיפול. 

ליקוי
14.
שאלת חיסיון דוחות ומסמכים רפואיים: אחת הבעיות העיקריות של ניהול הסיכונים במוסדות הרפואיים היא היעדר חיסיון משפטי. על פי הלכה שנקבעה בפסיקה בשנת 1995 התחקירים, הדיונים והמסמכים הנערכים במסגרת ניהול הסיכונים עלולים לשמש בהליכים משמעתיים ומשפטיים שייפתחו נגד הצוות הרפואי. לפיכך נפגעה היכולת לנהל בפתיחות תחקירים של אירועים חריגים. עד שנת 1995 היה נהוג לקיים בבתי החולים ישיבות "תחלואה ותמותה" שבמסגרתן העלו לדיון תקלות רפואיות ללימוד ולהפקת לקחים. למשרד מבקר המדינה דוּוח על הפחתתן עד כדי הפסקתן של הישיבות בגלל חשש מחשיפת תוכנן לפני ערכאות משפטיות. דווח על קיום 
דיונים במסגרת ישיבות בוקר של חלק מהמחלקות ללא תיעוד בכתב; על ביצוע בירור והשמדת חומר התחקיר בתוך כמה ימים; על מיעון החומר לעורך דין על מנת ליהנות מחיסיון עו"ד-לקוח ועוד. 
תגובה

משרד הבריאות
14. 
ב-6.2.2012 מנכ"ל המשרד מינה צוות ייעודי לבחינת נושא חיסיון המידע ולגיבוש המלצות בתחום. הוועדה התכנסה ב-15.3.2012 והמלצותיה תוצגנה תוך 6 חודשים. ההסכמה מותנית באישור משרד המשפטים.

תגובה

מכבי שירותי בריאות
14.
הצורך להקנות חיסיון לתחקירי אירועים חריגים הינו קריטי, אשר פתרונו יקדם ללא ספק את נושא בטיחות הטיפול במערכת הבריאות בישראל.

ליקוי
15.
דיווחים פנימיים על תקלות בתוך המוסדות: אין הגדרה מחייבת של המשרד לגבי אירועים חריגים החייבים בדיווח למחלקות ניהול הסיכונים במוסדות הרפואיים. כך כל מוסד מחליט אילו אירועים חייבים בדיווח פנימי של הרופאים למחלקת ניהול הסיכונים. 

דיווח של המוסדות למבטחים: חלק מהאירועים המתרחשים במוסדות הרפואיים מדוּוחים למבטחים על פי הנחייתם, ואולם אין הם מדוּוחים למשרד. מידע רב על אירועים חריגים אינו מגיע אפוא לידיעת המשרד, וממילא הוא אינו יכול להפיק לקחים בעקבות התרחשותם. 

דיווח מהמוסדות למשרד הבריאות: האירועים המחויבים בדיווח על ידי המוסדות למשרד הם רק חלק קטן מהאירועים החריגים המתרחשים במוסדות הרפואיים. עיקר האירועים המתרחשים אינם מדוּוחים למשרד ובכך נפגמת יכולתו להסיק מסקנות מערכתיות וכן להוציא הנחיות לכל מערכת הבריאות. 
ליקוי
16.
היעדר שיתוף במידע על אירועים חריגים: נמצא כי בין בתי החולים, החברות המבטחות והמשרד אין שיתוף במידע לגבי אירועים חריגים ומסקנות שהוסקו מאותם אירועים. כך נפגמת יכולתו של המשרד להטמיע נוהלי בטיחות בכלל המוסדות הרפואיים. כך בארגוני הבריאות נצבר פעמים רבות ידע יקר ערך ומהותי, אך אין במשרד "ניהול ידע" (knowledge management) במובנו הניהולי-מקצועי.

תגובה

משרד הבריאות
16.
המשרד מתכנן להקים אתר אינטרנט שמטרתו שיתוף ידע בתחום בטיחות הטיפול. האתר יעלה לאוויר עד חודש יולי 2012. בד בבד מתקיימת פעילות רוחבית אינטנסיבית לגיוס שיתופי פעולה של מוסדות הבריאות אשר נעשה באמצעות מפגשים קבועים של הגורמים הרלוונטיים, והקמת קבוצות עבודה משותפות לבחינה רוחבית של האירועים.
ליקוי
17. 
היעדר מאגר מידע לריכוז אירועים חריגים ולהפקת לקחים: המשרד לא הקים מערכת ארצית שבה יוכלו הרופאים לדווח על אירועים חריגים בחופשיות וללא חשש מחשיפת המעורבים ומענישתם, מערכת שיכולה לסייע בהפצת לקחים ארציים וכך לשפר את רמת הרפואה. במהלך הביקורת קידם המשרד הקמת מערך לניהול סיכונים ובטיחות שיעסוק בין היתר בפעולות האלה: הרחבת מאגר המידע על מוקדים בעייתיים המסכנים את המטופל; לימוד הכשלים והפצת המלצות מערכתיות; הטמעת תרבות דיווח על אירועים; והגדלת מספר הדיווחים למשרד באמצעות פיתוח מערכות דיווח. משרד מבקר המדינה משבח את פעילות מנכ"ל המשרד להקמת המערך, אחרי שכמה ניסיונות מאז שנת 2000 לא צלחו. 
תגובה
17. 
המשרד נמצא בשלבי סיום של אפיון מערכת לדיווח אינטרנטי המאפשר גם דיווח המחויב על פי תקנות בריאות העם ושאינו חסוי וגם דיווח וולונטרי חסוי. התוכנה תהיה ברת שימוש בדצמבר 2012.

ליקוי
18.
היעדר שיתוף בין המוסדות בתשתיות לימוד והדרכה: נמצא כי אין שיתוף מספיק בין המוסדות בתשתיות הקיימות להדרכה ולתרגול של תרחישים רפואיים לצורך שיפור מודעות הצוותים הרפואיים בכל הארץ לבטיחות רפואית. 
תגובה
18. 
בתכנית העבודה של המערך לבטיחות המטופל לשנה זו מתוכנן פיתוח תוכנה לעובד חדש בנושא בטיחות המטופל. שלבים ראשונים של איתור חומרים כבר נעשה. בחודש מאי 2012 תופץ לומדה ראשונה לבתי החולים ולקופות החולים.

ליקוי
19.
ריכוז חלקי של אירועים שבגינם מוגשות תביעות לבתי המשפט: נמצא כי אירועים חריגים שהתרחשו וגרמו לנזקים בבתי חולים ציבוריים ופרטיים ובקופות, ובגינם הוגשו תביעות או שהובילו להסכמי פשרה, לעתים במיליוני שקלים, אינם מובאים לידיעת המשרד, אלא אם כן הוגשו בגינם תלונות גם לנציב התלונות שבמשרד. בגין חלק גדול ממקרי הרשלנות מוגשות תביעות אזרחיות ישירות לבתי המשפט ללא תלונה לנציב התלונות במשרד. לעתים קרובות הסכמי פשרה בסכומים ניכרים - דבר המעיד לעתים על חומרת האירוע - כוללים גם סעיפי סודיות, המכוּונים למניעת פרסום האירוע. כך נמנעת האפשרות להסיק מסקנות מערכתיות מאירועים אלה ולמנוע את התרחשותם שנית. 
ליקוי
20.
סעיף 21 לחוק זכויות החולה, התשנ"ו-1996 (להלן - חוק זכויות החולה), מסדיר הקמת ועדות בדיקה לחקירת אירועים חריגים שהתרחשו במוסדות הרפואיים. בחלק מהמקרים יש חשש מרשלנות רפואית ונבדק הצורך בנקיטת הליך משמעתי או אחר כנגד המעורבים באירוע. ממצאי הוועדה גלויים לחולה, ואולם פרוטוקול הוועדה עלול להיחשף בבית המשפט. החשש מחשיפת הממצאים מעמידה בפני ועדת הבדיקה של בית החולים קושי בחשיפת עובדות האירוע ובהסקת מסקנות העלולות להשליך על הצוות ואף לחייב את המוסד בנזיקין. לפיכך יש ניגוד עניינים מובנה בפעולתן של ועדות הבדיקה הפנימיות. נמצא כי בשנים 2010-2008 מיעטו בתי החולים להקים ועדות בדיקה. למשל, המרכזים הרפואיים הגדולים ביותר - המרכז הרפואי המשולב ע"ש חיים שיבא והמרכז הרפואי תל אביב ע"ש סוראסקי - לא מינו ולוּ ועדה אחת. גם המשרד לא קבע בהתאם להמלצות ועדת שפניץ באילו מקרים חובה על בית החולים להקימן. חלק מבתי החולים העדיפו כי אירועים חריגים ייחקרו במשרד במסגרת ועדות בדיקה המוקמות על ידי נציב התלונות, אולם אלו מתמנות זמן רב לאחר האירוע, עובדה המקשה לאסוף מידע ועדויות ופוגעת באיכות החקירה. אי-הבהירות באשר לאירועים החריגים שבגינם יש להקים ועדת בדיקה ובגין הנושאים שבהם יש לדון במסגרת ועדת בקרה ואיכות מצריכה את אסדרת הנושא על ידי המשרד או בחקיקה.

תגובה
20.
נכתב נוהל מנחה להקמת ועדות בדיקה. הנוהל בתהליך בדיקת היתכנות ומצוי בלשכתו של נציב התלונות למקצועות רפואיים. במאי 2012 יופץ לבתי חולים עם אישורו של מנכ"ל המשרד.

תגובה

שירותי בריאות כללית
20.
בהנהלת הקופה קיימת ועדת בקרה ואיכות הפועלת באופן סדיר, ובנוסף, קיימת ועדה מקומית בכל בית חולים ומחוז. פעילות הוועדות המקומיות מבוקרת על ידי ההנהלה הראשית. 

ליקוי
21.
נמצא כי אין נהלים המחייבים את המוסדות הרפואיים בביצוע תחקירים סמוך לאחר אירוע חריג, כדי שהעובדות יהיו קרובות למציאות ככל האפשר, ולכן כל מוסד נוהג לפי החלטתו; לא נקבע מי מוסמך לבצע תחקיר, באיזו דרך ומהם לוחות הזמנים. 
ליקוי 
22.
בטיחות רפואית היא תחום הכולל הנדסת אנוש, והנחת המוצא היא שחלק ניכר מהכשלים הרפואיים נגרמים מכשלים מערכתיים אנושיים או טכניים, מעומסי עבודה, מהדרישה לקבלת החלטות מהירות וכן מתנאים סביבתיים המכשילים את עבודת הרופא. הדגש בתחום הוא איתור הכשלים המערכתיים לפני קרות האירוע ולא חקירת תקלות.


בטיחות בטיפול הרפואי בבתי החולים: מנהלי הסיכונים במוסדות הרפואיים מתמקדים בריכוז מידע ותיעוד באשר לאירועים שהתרחשו ופועלים לצמצום הנזק העלול להיגרם למוסד עקב תביעה עתידית (ניהול סיכונים משפטי) ועוסקים פחות במהלכים לשיפור הבטיחות הרפואית (תחום המניעה). 

הוראת בטיחות ברפואה באקדמיה: נוכח חשיבות הקניית ידע בנושא בטיחות ברפואה כאמצעי למניעת כשלים וטעויות, משרד מבקר המדינה בחן את ההכשרה בנושא המועברת לסטודנטים לרפואה בפקולטות לרפואה השונות במוסדות האקדמיים בארץ. בתכנית הלימודים של הפקולטות לרפואה באוניברסיטאות נמצאה שונות רבה מבחינת הכשרות וקורסים לבטיחות ברפואה, בחלקן קורסים כאלה לא ניתנו כלל ובחלקן מיעטו בהכשרות בתחום זה. 

משרד מבקר המדינה מעיר למשרד ולמוסדות להשכלה גבוהה כי נוכח חשיבות התחום והשונות הרבה בהתייחסות המוסדות לנושא הבטיחות ברפואה, עליהם לבחון את תכניות הלימודים הקיימות בעולם בנושא בטיחות ברפואה ולשקול ליישמן. המועצה להשכלה גבוהה השיבה בנובמבר 2011 כי תסייע בהבטחת יישום המלצות מבקר המדינה על ידי המוסדות שבאחריותה. הר"י השיבה כי המועצה המדעית שלה  תבחן את תכניות הלימודים הנתונות בפיקוחה כדי להבטיח שתינתן התייחסות הולמת לבטיחות ברפואה במגוון מסלולי הלימוד המיועדים לרופאים. 

תגובה

משרד הבריאות
23.
המשרד רואה חשיבות רבה בחינוך הדור הצעיר לנושא בטיחות המטופל. אחת ממשימות המערך לבטיחות הטיפול היא לקדם נושא זה. במשרד פועלת מחלקה להערכה ולבטיחות המטופל יותר מ- 15 שנה ומנהלת המחלקה לבטיחות המטופל הייתה שותפה פעילה בפורום מנהלי סיכונים. השנה הורחבה מסגרת הפעילות, הוקם המערך לבטיחות הטיפול והוקצו משאבים להעמקת הפעילות בתחום. המערך פועל באינטנסיביות לקידום הנושא תוך יצירת שיתופי פעולה עם בתי החולים וקופות החולים ומוביל בין היתר מפגשים קבועים של מנהלי הסיכונים במוסדות הבריאות לסוגיהם.

תגובה

מכבי שירותי בריאות 
23.
הוקם פורום ישראלי לבטיחות הטיפול אשר קידם מקצועית מספר נושאים מרכזיים וביניהם: פיתוח תכניות הכשרה הן למנהלי סיכונים והן לקהל המטפלים. נכון יהיה כי הגוף שהוקם לאחרונה במשרד הבריאות ישתף פעולה עם הפורום כזרוע מקצועית לקידום בטיחות הטיפול במערכת הבריאות בישראל.

ליקוי
24.
היעדר אסדרה בחוק של פעולות נציב תלונות הציבור: נמצא כי חלקים שונים בפעילות נציב התלונות אכן מוסדרים בדין, בהוראות, ובנהלים פנימיים. ואולם אין הגדרה חוקית באשר לסמכויותיו ולחובותיו וכן באשר לוועדות הבדיקה מטעמו. רק במועד סיום הביקורת הקים המשרד צוות לגיבוש הצעת חוק בנושא סמכויות נציב התלונות וכן הוחלט להסדיר תשלום למומחים רפואיים הפועלים מטעמו.

משרד מבקר המדינה מעיר למשרדי הבריאות והמשפטים כי כדי להגביר את אמון הציבור באמינות הבדיקות הנערכות וכדי למנוע חשש מניגוד עניינים מוסדי של המשרד, עליהם לבחון את האפשרות להעביר למשרד המשפטים את כלל פעילות נציב התלונות והדיון המשמעתי ולחלופין את פעילות נציב התלונות בלבד.
תגובה

משרד הבריאות
24.
טיוטת ההצעה לאסדרת מעמד הנציב תוגש למנכ"ל עד 30.4.2012.

ליקוי
25.
חשש לניגוד עניינים מוסדי בתפקיד המשרד בקביעת רשלנות של רופאים: המשרד קובע את קיומה של רשלנות במסגרת ועדות הבדיקה והוועדות המשמעתיות, בין היתר של הרופאים עובדי בתי החולים הממשלתיים, הנמצאים בבעלות המדינה. קביעת הנציב בשאלת קיומה של רשלנות רופאים אלו עלולה לחייב את המשרד גם בתביעות אזרחיות המוגשות בגין אותם אירועים. מצב זה יוצר חשש לניגוד עניינים מוסדי. האפשרות להעביר את כלל פעילות נציב התלונות למשרד המשפטים בדומה למחלקה לחקירות שוטרים, כדי לשמור על אובייקטיביות הבדיקה וכדי להגביר את אמון הציבור, הועלתה בעבר על ידי מנהל האגף לביקורת פנים במשרד הבריאות, בדיונים בין משרד הבריאות ומשרד המשפטים בשנת 2001 ובדיון בכנסת משנת 2004. נוכח השינויים שחלו מאז יש צורך בבחינתה מחדש. 
ליקוי
26.
התמשכות ההליכים המשמעתיים במשרד: הליכי בירור ומשמעת, לרבות ועדות הבדיקה שממנה נציב התלונות, מתנהלים במשרד במשך שנים רבות, והמסקנות מתקבלות זמן רב לאחר האירוע. כך נגרם עינוי דין לחולים ולצוותים הרפואיים ונפגע אמון הציבור בפעילות המשרד. כמו כן יש חשש שהריחוק מהאירוע יפריע להסקת מסקנות ראויה ויגרום לעיכוב בהפקת לקחים מערכתית. 
ליקוי
27.
הקושי לאתר רופאים לוועדות הבדיקה: יש קושי באיתור רופאים שישמשו חברי ועדות בדיקה מכמה סיבות: חוסר רצונם לדון בעמיתיהם למקצוע; קושי לאתר רופאים ללא היכרות קודמת עם הרופא הנדון; יש תחומי התמחות שבהם חסרים רופאים; המשרד טרם הקצה תקציב לתגמול לרופאים בוועדות הבדיקה; זימון חברי הוועדות לבתי משפט כדי להיחקר בתביעות אזרחיות על החלטתם בוועדה. 
תגובה
27. 
בשנת 2012 הוקצה תקציב ייעודי להסדרת תשלום למומחים הרפואיים בוועדות הבדיקה, שיגביר את נכונות הרופאים למלא משימה זאת שנעשתה עתה ללא תגמול כלשהו. נכונות זו כבר באה לידי ביטוי במינוי הועדות לשנת 2012.

שיקום רפואי לקשישים

הגופים המבוקרים: משרד הבריאות, משרד האוצר, המחלקה לגריאטריה שיקומית שבמרכז הרפואי הממשלתי ע"ש ברוך פדה "פוריה" שבטבריה, המרכז הגריאטרי "בית רבקה" שבפתח תקווה, וארבעת קופות החולים. בדיקות השלמה נעשו במועצות הלאומיות, במרכז הרפואי ע"ש חיים שיבא - "תל השומר", במרכז הגריאטרי-שיקומי ממשלתי "פלימן" שבחיפה ובבית החולים השיקומי של שירותי בריאות כללית "בית לוינשטיין" שברעננה. 
ליקוי
1.
חוסר במיטות אשפוז לשיקום ולגריאטריה שיקומית: למרות הגידול באוכלוסייה והגידול במספר הקשישים, ירד מספר המיטות לגריאטריה שיקומית בישראל מ-1,047 בסוף שנת 2003 ל-895 מיטות בלבד בסוף שנת 2009 (ירידה של כ-15% במספר המיטות). כמו כן, חלה ירידה ניכרת בממוצע השנתי של ימי האשפוז במחלקות לגריאטריה שיקומית מ-37.5 ימי אשפוז בממוצע ב-2003 ל-26.9 ב-2009 (ירידה של כ-28%). עוד הועלה כי שיעור התפוסה הממוצעת השנתית במחלקות אלה גדל בשנת 2009 ל-105.9%. יתרה מזו, יש מצוקה ארצית גם במספר המיטות לשיקום כללי, ושיעור תפוסתן בשנת 2009 היה 105.7%. יש גם "ביקוש כבוש" (ביקוש שאינו בא לידי ביטוי בנתונים על העומס במחלקות) למיטות לגריאטריה שיקומית, ואילו הופנו אליהן כל הזקוקים לשיקום, שיעורי התפוסה היו גדולים אף יותר.
תגובה
משרד הבריאות
1.
המשרד מציין כי אחוזי התפוסה בשנים 2007-2008 ירדו סביב 80% ובעקבות  הוצאת חוזר מינהל רפואה 4/2009 והקמפיין, התפוסה שבה ועלתה. מחודש מרץ 2012 קיימות ברישוי 917 מיטות גריאטריות שיקומיות ובתכנית תוספת מיטות שיקומיות בבתי החולים פוריה, נהרייה,  והוד אדומים. המועד לתוספת מיטות תלוי בהעברת תקציב. ועדת פרויקטים טרם אישרה להוד אדומים. בינתיים, מופעלות מיטות גריאטריות שיקומיות באזור במסגרת מחלקה תת חריפה. בתחילת 2012 קבע מנכ"ל המשרד מדיניות של אישור גורף לכל מציע מיטות לכלל סוגי הגריאטריה (שיקום, גריאטריה חריפה, סיעודי מורכב, הנשמה). מדיניות זו תפורסם בחוזר מנכ"ל.
תגובה
קופת חולים מאוחדת
1.
לקופה אין יכולת להשפיע על צמצום חוסר המיטות לשיקום וגריאטריה שיקומית. מאוחדת תקדם בברכה כל תוספת של מיטות שתאפשר לקבל את השירות בזמינות גבוהה יותר.
ליקוי
2.
פיזור גיאוגרפי לא אחיד של מיטות לשיקום ולגריאטריה שיקומית: הנתון הכללי על מספר המיטות עשוי להטעות, שכן פריסתן של המיטות באזורים גיאוגרפיים שונים היא מהותית, כמפורט להלן: 

מחסור במיטות באזור הצפון: בכל מחוז הצפון יש מחלקה אחת בלבד לגריאטריה שיקומית - במרכז הרפואי הממשלתי פוריה שבטבריה - ובה רק 18 מיטות; ומחלקה אחת בלבד לשיקום - בבית החולים הממשלתי לגליל המערבי שבנהרייה - ובה 11 מיטות. בסך הכול, בממוצע במחוז הצפון יש מיטה אחת לשיקום או לגריאטריה שיקומית לכ-3,200 קשישים; ואילו הממוצע הארצי הוא מיטה אחת לשיקום או לגריאטריה שיקומית לכ-486 קשישים. עקב כך רבים מהקשישים ממחוז הצפון נאלצים לעבור שיקום במרחק גדול ממקום מגוריהם. כן יש לציין שמשך האשפוז הממוצע במחלקה לגריאטריה שיקומית בפוריה בשנת 2009 היה הקצר בארץ. דהיינו, עקב מחסור במיטות מקוצר משך האשפוז של קשיש הזקוק לשיקום, ולדבר זה עשויות להיות השפעות רפואיות. 

מחסור במיטות באזור ירושלים: במחוז ירושלים יש רק 28 מיטות לגריאטריה שיקומית ו-28 מיטות לשיקום. בסך הכול, במחוז ירושלים יש מיטה אחת לשיקום או לגריאטריה שיקומית לכ-1,268 קשישים, לעומת הממוצע הארצי של מיטה אחת לשיקום או לגריאטריה שיקומית לכ-486 קשישים, כאמור לעיל. 
תגובה
משרד הבריאות
2.
באזור הצפון: בחודש מרץ 2012 הוספו 18 מיטות בבית החולים גריאטרי נאות טבריה ו-24 מיטות בבית בלב נשר. בתכנון תוספת מיטות שיקום בבתי חולים פורייה ונהרייה. בתחילת 2012 קבע מנכ"ל המשרד מדיניות של אישור גורף לכל מציע מיטות מכל סוגי הגריאטריה (שיקום, גריאטריה חריפה, סיעודי מורכב, הנשמה) מדיניות זו תפורסם בחוזר מנכ"ל.

באזור ירושלים: בית חולים גריאטרי הוד אדומים קיבל אישור ל-12 מיטות לב מעבר לקבלת רישוי למחלקה גריאטריה שיקומית. בתחילת 2012 קבע מנכ"ל המשרד מדיניות של אישור גורף לכל מציע מיטות מכל סוגי הגריאטריה (שיקום, גריאטריה חריפה, סיעודי מורכב, הנשמה) מדיניות זו תפורסם בחוזר מנכ"ל.
ליקוי
3.
העברת קשישים שזקוקים לשיקום באשפוז לאשפוז במחלקות סיעודיות: מנתונים שהציג האגף לגריאטריה במשרד באוקטובר 2010 עולה כי צוותי הבקרה של המשרד מאתרים חולים שמתאימים לשיקום במחלקות סיעודיות. כמו כן, פניות לא מעטות לקבלת מימון של המדינה לאשפוז סיעודי של קשישים ("קוד") מתבררות כלא נכונות, והקשישים מופנים חזרה 
למסגרות השיקום. מצב דברים זה מעיד על בעייתיות רבה במתן השיקום לקשישים.
ליקוי
4.
אי-מתן שיקום לחולים הזכאים לכך ופערים במתן השיקום בין אזורי הארץ: מסקרים שעשה המשרד בשנים 2010-2009 עולה כי 20% מהחולים לאחר אירוע מוחי ו-10% מהחולים לאחר שבר בצוואר הירך שהיו ברי שיקום, לא קיבלו שיקום כלל - לא באשפוז ולא בקהילה. עוד עולה כי נמצאו פערים של ממש בין מחוזות קופות החולים בשיעור הקשישים ברי השיקום שלא קיבלו שיקום לאחר שבר בצוואר הירך או אירוע מוחי. למשל, כ-29% מהקשישים לאחר אירוע מוחי שהיו ברי שיקום במחוז ירושלים לא קיבלו כל שיקום לעומת כ-8% במחוז הצפון, וכ-21% מהקשישים לאחר שבר בצוואר הירך שהיו ברי שיקום במחוזות ירושלים והצפון לא קיבלו כלל שיקום לעומת מחוז הדרום, שבו כל הקשישים לאחר שבר בצוואר הירך קיבלו שיקום בקהילה או באשפוז. כך עולה גם מנתונים קודמים שפרסם המשרד במאי 2010 - במחוז הצפון רק 43% מהלוקים בשברי צוואר הירך ואירוע מוחי קיבלו שיקום באשפוז לעומת 76% במחוז תל אביב-יפו. 

שיקום קשישים לאחר אירוע בריאותי חשוב מההיבטים הרפואיים, הכלכליים והאנושיים ואולם ממכלול הממצאים בדוח ביקורת חמור זה עולה כי במקום להעניק לקשישים שיקום ראוי שיחזירם למסלול חייהם, נוצר מצב שבו קשישים רבים אינם מקבלים שיקום כלל או מקבלים שיקום במקום שאינו מתאים לכך, והדבר עלול להביא אותם למצב סיעודי. לפיכך, על כל הנוגעים בדבר לפעול בהקדם להבטחת מתן שירות רפואי בסיסי זה לכל הזקוק לו ולהבטיח את מתן השירות ברמה נאותה כדי שישיג את מטרותיו. על המשרד וקופות החולים לפעול לצמצום החוסר במיטות לשיקום ולגריאטריה שיקומית ולצמצום הפערים במספר המיטות בין המחוזות. כמו כן, עליהם לפעול לפיתוח כל המסלולים והאפשרויות בתחום כדי שהקשישים יקבלו את שירותי השיקום שהם נזקקים וזכאים להם.
תגובה
4.
נושא השיקום הינו בכפיפות למינהל רפואה ותחום התפקוד ושיקום הקשישים הוא אחד מתחומי הליבה העיקריים באגף גריאטריה בעיקר בשמירת איכות חיי הקשיש ומניעת מיסוד סיעודי בהמשך. אשפוז שיקום כללי נבדק על ידי אגף לרפואה כללית (כגון הבקרה בבית החולים "אלישע")  ובקהילה על ידי האגף לקהילה.
ליקוי
5.
השהיה מיותרת של קשישים במחלקות חריפות (מחלקות לטיפול בשלב החריף (האקוטי) של המחלה, כגון פנימית, נוירולוגית ואורתופדית) לפני העברתם לשיקום: נמצא שעקב מחסור במיטות לגריאטריה שיקומית, 
קשישים מושהים במחלקות האשפוז החריפות ובהן מחלקות פנימיות, שגם הן עמוסות ביותר. 
ליקוי
6.
אשפוז לצורכי שיקום במחלקות ובמוסדות ללא רישוי מתאים: אפשר עדיין למצוא מקרים לא מעטים בהם קופות החולים מאשפזות קשישים הזקוקים לשיקום באשפוז, במחלקות ובמוסדות שאין להם רישוי למיטות לשיקום או לגריאטריה שיקומית. הדבר מעורר חשש שאיכות השיקום שלהם תיפגע. 
ליקוי
7.
חוק ביטוח בריאות ממלכתי, התשנ"ד-1994 (להלן-החוק), פיצל את האחריות לטיפול הרפואי בקשישים בין המדינה לקופות החולים לפי מצבו הרפואי של הקשיש. עוד ב-1990 הציגה ועדת השופטת נתניהו (ועדת החקירה הממלכתית לבדיקת תפקודה ויעילותה של מערכת הבריאות בישראל, 1990)  את חסרונותיו של פיצול האחריות לאספקת שירותי בריאות בין קופות החולים למשרד הבריאות. למרות האמור, עד עצם הימים הללו קופות החולים והמשרד טרם הגיעו להסכמות בעניין זה, ולכן גם לאחר 17 שנה האחריות לטיפול עדיין מפוצלת; קופות החולים אחראיות לשיקום ומממנות אותו, והמשרד אחראי לאשפוז הסיעודי ולמימונו. לפי תכנית העבודה של המשרד לשנת 2010, הפיצול יוצר לקופות החולים תמריץ שלא לייחד מאמצים לטיפול השיקומי; שכן אם החולים אינם משוקמים ומצבם נעשה סיעודי, האחריות למימון עוברת למשרד הבריאות ולמשפחות.
תגובה
7.
סגן שר הבריאות הגיש לדיון בממשלה במרץ 2012, הצעה לרפורמה בסיעוד שיעביר את מלוא האחריות לקופות החולים. רפורמה שתיצור תמריץ לשיקום ומניעת התדרדרות תפקודית לקופות. הרפורמה אמורה להיות נדונה בישיבה הקרובה של הממשלה.

ליקוי
8.
ירידה בתפוסת המיטות: המרכז הגריאטרי-שיקומי ממשלתי "פלימן" בחיפה עוסק בגריאטריה חריפה (מחלקה לטיפול בחולים קשישים הנמצאים לאחר השלב החריף של מחלה פנימית, שהטיפול בה עדיין דורש ניטור, טיפול רפואי וטיפול פרה-רפואי קצר יחסית בבית החולים) ובשיקום גריאטרי. במועד הביקורת בשנת 2011 נמצא כי התפוסה הממוצעת השנתית בפלימן הייתה כ-65% - ירידה לעומת תפוסה ממוצעת שנתית בשיעור 100% שנמצאה בשנת 2010. לדברי מנהל המרכז, הסיבה לכך היא החלטת ראשי מחוז חיפה של הכללית להקטין את מספרם של מבוטחי הכללית המופנים לאשפוז בבית חולים זה, וזאת עקב חילוקי דעות בין המשרד, פלימן והכללית 
          בדבר המחירים הריאליים ליום אשפוז במחלקה לגריאטריה שיקומית. 

יצוין כי בבית החולים הפרטי "אלישע" שבחיפה (להלן - אלישע), שיש בו את מספר מיטות השיקום הגדול ביותר במחוז חיפה מלבד פלימן, הייתה כבר בשנת 2009 תפוסה ממוצעת של כ-147% במחלקות השיקום שלו. מכאן שעקב החלטת הכללית להפחית את מספר החולים המאושפזים בפלימן, ממילא גובר העומס המוטל על מחלקות השיקום באלישע, ואף עלול להתעורר צורך להעביר קשישים הזקוקים לטיפול שיקומי אל מחוזות אחרים. 
תגובה
8.
הוסדרו הסכמי הרכש בין מחוז חיפה של הכללית לבין משרד הבריאות ותפוסת האשפוז בבית החולים "פלימן" היא עתה מלאה.

ליקוי
9.
קביעת מחיר מינימום ליום אשפוז במחלקות לגריאטריה שיקומית: נמצאו הבדלים של ממש במחירים ליום אשפוז בשיקום בין מחירון המשרד למחירי האשפוז במוסדות שונים. פער המחירים אינו סביר, וייתכנו שתי סיבות לכך: (א) המחיר שקבע המשרד הוא גבוה ואינו סביר. (ב) במקומות שמשולמים להם מחירים נמוכים עבור כל יום אשפוז ניתנים רק חלק מהשירותים. על אף הבדלים אלה, לא קבע המשרד מחירי מינימום לאשפוז במחלקות לגריאטריה שיקומית ולא הסדיר את סוגיית המחיר ליום אשפוז. 
תגובה
9.
נכתבה טיוטת חוזר מנכ"ל "עמדת משרד הבריאות לגבי הסכמי אשפוז במערך האשפוז גריאטריה פעילה" הנמצאת בסבב הערות בהנהלת המשרד. צפי לפרסום: תחילת חודש יולי 2012.

ליקוי
10.
ההפרדה בין מחלקות אשפוז לשיקום למחלקות אשפוז לגריאטריה שיקומית: בביקורת עלה כי קיימת אי-הסכמה בין העוסקים בשיקום כללי ובין העוסקים בשיקום גריאטרי בשאלה האם נכונה ההפרדה בין מחלקה לגריאטריה שיקומית לבין מחלקה לשיקום והאם אין צורך במחלקת שיקום בלבד שבה תתאפשר גמישות ניהולית למנהל המחלקה. יש לציין כי לפי נוהלי המשרד אפשר בתנאים מסוימים לאשפז קשישים לשיקום במחלקת שיקום רגילה וכן לאשפז לצורך שיקום כאלה שאינם קשישים במחלקה לגריאטריה שיקומית הגם שיש הבדלים מהותיים בין התקינה הנדרשת ממחלקה לשיקום כללי ובין התקינה הנדרשת ממחלקה לגריאטריה שיקומית. 
תגובה
10.
בחוזרי מינהל רפואה קיימת התייחסות מפורטת לגבי מצבים של פניה לשיקום מעל גיל 65. (חוזר ל"גריאטריה שיקומית" 60/2002 סעיף 3.2.1 ובחוזר ל"שיקום כללי" 42/2003 בסעיף 2.1). 
ליקוי
11.
אי-מתן אישור להפעלת מיטות פרטיות לגריאטריה שיקומית: המשרד, מלבד היותו מאסדר (רגולטור) בתחום הבריאות, הוא גם הבעלים של בתי חולים ושל מוסדות גריאטריים ממשלתיים. נמצא כי למרות המצוקה הקשה והמתמשכת במיטות לשיקום בצפון הארץ, הקשה המשרד על הוספה של מיטות פרטיות לגריאטריה שיקומית במוסדות סיעודיים פרטיים שהיו יכולות להקל את המצוקה בצפון. 

תגובה
11.
ניתן רישוי למיטות במוסד "נאות טבריה" וב"בית בלב נשר". במוסדות אלה התפוסה מלאה והוגשו בקשות להרחבה. הנושא טרם נדון בועדת פרויקטים.
ליקוי
12.
בשל חשיבותו והיקפו הנרחב של נושא השיקום בישראל ובהתחשב בכשלים החמורים המוצגים בדוח זה, על משרד הבריאות לשקול להקים גוף נפרד שירכז את תחום השיקום במשרד (שיקום קשישים בפרט ושיקום בכלל); גוף זה יפעל בתיאום עם האגף לגריאטריה אולם לא יהיה כפוף לו.
תגובה
12.
נושא השיקום הינו בכפיפות לאגף מינהל רפואה ותחום התפקוד ושיקום הקשישים הוא אחד מתחומי הליבה העיקריים באגף גריאטריה בעיקר בשמירת איכות חיי הקשיש ומניעת מיסוד סיעודי בהמשך.

אשפוז שיקום כללי נבדק על ידי אגף לרפואה כללית ובקהילה על ידי האגף לקהילה.
ליקוי
13.
בישראל מתגוררים כ-15,000 קשישים במסגרות של דיור מוגן. קשישים רבים, מהם הזקוקים לשיקום לאחר אשפוז בבתי החולים בעקבות אירוע בריאותי חריף, חוזרים לדיור המוגן שבו התגוררו בטרם האשפוז, בלי שמיצו את הליך השיקום באשפוז או בלי שהופנו להמשך טיפול שיקומי בקהילה. 
         בנסיבות אלה נדרש הסגל הרפואי של הדיור המוגן, הנותן טיפולים רפואיים לקשישים, למידע רפואי מפורט על אודות הטיפולים שקיבל החולה במסגרת האשפוז או בקהילה. אף על פי כן, חלק מקופות החולים אינן מאפשרות לצוות הרפואי הפועל במסגרות הדיור המוגן גישה לרשומות הרפואיות של קשישים אשר חתמו על כתב ויתור על סודיות רפואית, והדבר עלול לפגוע באיכות הטיפול השיקומי בקשישים אלה. כמו כן, נתונים על הטיפולים שמקבלים הקשישים מהצוות הרפואי בדיור המוגן אינם כלולים ברשומה הרפואית שלהם בקופות החולים, וכך מידע רפואי חשוב אינו מגיע לידי רופאי הקופה ובתי החולים. 
ליקוי
14.
שיקום באמצעות המגזר השלישי (ארגונים ללא כוונת רווח ) בגין שיקולים כלכליים של קופות החולים: בשל ההפחתה המתמשכת במספר ימי השיקום לחולה בשנים האחרונות, חולים אינם מגיעים למלוא מיצוי הפוטנציאל השיקומי שלהם. לכן החלה עמותה להפעיל בשנת 2002 מרכז יום שיקומי במרכז הארץ, שאליו מתקבלים לטיפול רק חולים שוועדה בראשות רופא מומחה בשיקום החליטה - לאחר בחינת המידע הרפואי בעניינם - כי לא מומש מלוא הפוטנציאל השיקומי שלהם. יוצא שהמגזר השלישי מספק שירות שהוא בליבת הפעילות של מערכת הבריאות הציבורית, ועל פי התוספת השנייה לחוק קופות החולים אחראיות לו. דוח מסכם של ועדה בין-משרדית בנושא של אירוע מוחי מ-2007 קבע כי בשל עלותו הגבוהה יחסית של הטיפול השיקומי באשפוז, התקצר מאוד משך האשפוז השיקומי.

על המשרד לבחון אם ההפחתה במשך האשפוז הממוצע מוצדקת ולפעול על פי המלצות הוועדה בין השאר כדי לוודא הבטחת איכות בשירותי השיקום ולוודא ששיקולים כלכליים לא יגרמו לפגיעה בהליך השיקום.

משרד מבקר המדינה מעיר כי על המשרד וקופות החולים להבהיר את עניין המכסה לטיפולי הפיזיותרפיה כפי שנקבעה בסל שירותי הבריאות; בין השאר, כדי למנוע השפעה של שיקולים כלכליים על מתן השירות במחוזות שונים של אותה הקופה, וכך לגרום לאי-שוויון בקבלת השירותים. לפי הצורך, על המשרד להמליץ לוועדה הציבורית להרחבת סל שירותי הבריאות  (להלן - ועדת הסל) על עדכון המכסה.
ליקוי
15.
אי-הסדרת החזרים כספיים עבור הסעות קשישים למרכזים לשיקום יום: רוב הקשישים הזקוקים לשיקום סובלים מקשיי ניידות. נמצא כי מכיוון שבחוק מוגדרים החזרי הוצאות רק לחולים אונקולוגיים וחולי דיאליזה, ומאחר שהמשרד לא הסדיר את החזרי הנסיעות למטופלים במרכזים לשיקום יום, רק קופת החולים "מכבי שירותי בריאות" הסדירה החזרים אלה עבור נסיעות לקשישים המתקשים להגיע בכוחות עצמם למרכזים לשיקום יום. עניין זה שטרם הוסדר עלול ליצור חסם לקבלת השיקום דווקא עבור אוכלוסיות חלשות מהבחינה הכלכלית. 

ליקוי
16.
דרישה להפקדת כספים שלא על פי החוק בבית לוינשטיין שברעננה: שיקום רפואי הן עבור קשישים והן עבור צעירים כלול בסל שירותי הבריאות לפי החוק, ולכן אין לגבות תשלום נוסף בגין השירות. בביקורת נמצא כי כתנאי לאשפוז, בית לוינשטיין דורש מכל מתאשפז צ'ק חתום בסך 10,000 ש"ח בתור פיקדון כדי לסכל נטילת ציוד יקר מבית החולים וכדי לוודא שחולים יצאו לביתם מיד עם הוראת השחרור ולא יתפסו מקומות אשפוז. דרישה זו עלולה לפעול כחסם לקבלת שירותים רפואיים המובטחים על פי חוק, במיוחד לאוכלוסייה חלשה מהבחינה הכלכלית. 
ליקוי
17.
אחת המסגרות לטיפול רפואי עבור חולים הנזקקים לשיקום היא במרכזים לשיקום יום, שבהם המשוקמים יכולים לקבל טיפול רב-מקצועי הקשור לשיקום בזמן שהם מוסיפים להתגורר בביתם. במועד סיום הביקורת (נובמבר 2011) היו רק שבעה מרכזים לשיקום יום שהקימו קופות החולים ושמונה מרכזים שהקימו בתי חולים ועמותות. עוד נמצא בביקורת כי אין מרכזים לשיקום יום מדרום לראשון לציון או מצפון לעפולה.

המשרד לא קבע אמות מידה לפעילות המרכזים לשיקום יום והותירן בידי קופות החולים והגופים האחרים שמפעילים מרכזים אלה ואף לא קבע הליך לרישוי המרכזים. נוסף על כך אין למשרד סרגלים או תקנים שבאמצעותם יוכל לפקח על הפעלת המרכזים. על המשרד בשיתוף המועצה הלאומית לשיקום לקבוע אמות מידה לפעילות מרכזים אלו, לרבות תקינת כוח האדם הרפואי ותקינת המבנה. כמו כן, יש לקבוע אילו חולים מתאימים לקבל שיקום שאינו באשפוז, שיקום יום או מסגרות אחרות בקהילה. על המשרד גם לקבוע אמות מידה לפתרונות טכנולוגיים מתקדמים בתחום השיקום, כמו "טֵלֶ-שיקום".
תגובה
משרד הבריאות
17.
טכנולוגיות מתקדמות בתחום השיקום מתאימות לשימור תפקוד ויש לבדוק התאמתם לאוכלוסיה מבוגרת. זה אינו כלי שיקומי מקובל. דוח הביקורת עוסק בהרחבה בעניין המחסור במיטות גריאטריות שיקומיות והמבקר אף מציין כי ראוי לבחון פתרונות ביניים יצירתיים כמו למשל "טל-שיקום" (דרך טלביזיה) במקומות רחוקים. לעניין זה ראוי כי הפתרון שניתן על ידי המשרד להקמת מיטות שיקומיות זמניות, עם תקינת כוח אדם מקצועית רפואית, סיעודית ושיקומית מלאה, במסגרת מחלקה לגריאטריה תת-חריפה, עולה על פתרונות מאולתרים וזמניים שכאלו.

ליקוי
18.
הליכי ההפניה לשיקום קשישים ללא התערבות מומחים בגריאטריה ובשיקום: כדי להבטיח את קבלת השיקום המיטבי, קבע המשרד בחוזר מינואר 2009 כי את ההחלטות על מתן השיקום, סוג השיקום ויעדיו ייתן רופא מומחה בגריאטריה או מומחה בשיקום מבית החולים או יועץ לבית החולים שבו אושפז הקשיש. אולם בביקורת שנעשתה בבתי החולים "וולפסון" שבחולון, "סורוקה" שבבאר שבע ו"זיו" שבצפת נמצא כי את כל ההחלטות לגבי שיקום קשישים קיבל רופא המחלקה שבה אושפז הקשיש, שלרוב אינו מומחה בגריאטריה או בשיקום, שלא לפי חוזר המשרד מינואר 2009. 
תגובה
18.
במהלך 2012 יוקמו בבתי חולים כלליים מספר יחידות שירות גריאטרי שיתנו מענה גם לכך, וכן ייכתב חוזר מינהל רפואה לאמות מידה ליחידות אלו לאחר סיום עבודת הוועדה מטעם המועצה הלאומית לגריאטריה. צפי לטיוטא: סוף חודש מאי 2012
ליקוי
19.
מכתבי שחרור ללא המלצות ברורות על שיקום: בסקרים שעשה המשרד בין מרץ 2009 למרץ 2010 נבדקו מאות מכתבי שחרור של חולים לאחר אירוע מוחי או שבר בצוואר הירך; נמצא כי במכתבי השחרור של שליש מהחולים לא הייתה התייחסות לשיקום וכי במכתבי השחרור של כ-5% מהחולים לא הייתה קביעה ברורה לגבי סוג ההפניה לשיקום (באשפוז או בקהילה) ולגבי מרכיביה; כך למעשה רופאי בתי החולים משאירים את ההחלטה לנציגי קופות החולים, שלא לפי הנחיות המשרד. 

תגובה
19.
טיוטת חוזר מינהל רפואה לגבי מכתבי שחרור עם המלצות ברורות, הועברה לאישור ראש מינהל רפואה. צפי לסיום: סוף חודש מאי 2012
תגובה
קופת חולים מאוחדת
19.
הקופה מעבירה כבר את מכתב השחרור למומחה בשיקום במחוז הרלוונטי אשר מחליט על מסגרת שיקומית מתאימה לחולה.
ליקוי
20.
המידע על השיקום, שאחיות הקשר של קופות החולים בבתי החולים הכלליים מעבירות לקשישים או לבני משפחתם, לא נעשה בכתב אלא בעל פה (חוזר משרד הבריאות אינו קובע את דרכי העברת המידע למטופל ולמשפחתו) ולא תמיד בשפתו של הקשיש או בן המשפחה. כמו כן, באתרי האינטרנט של קופות החולים אין מידע על המרכזים לשיקום יום. נוסף על כך, המידע שמספקות קופות החולים הכללית, מאוחדת ולאומית שירותי בריאות באתרי האינטרנט שלהן על מספר טיפולי הפיזיותרפיה שהחולים זכאים להם על פי הסל אינו זמין או אינו ברור. 
תגובה
20.
אתר האינטרנט של מאוחדת נמצא בתהליך עדכון. המידע הנדרש בנושא השיקום הרפואי יעודכן ברבעון הקרוב. יש להחריג את קופת חולים מאוחדת מאחר שבמאוחדת אין מכסה לטיפולי פיזיותרפיה, והשיקול על מספר הטיפולים הניתן הינו רפואי בלבד.
ליקוי
21.
המועצה הלאומית לשיקום: המועצות הלאומיות הן גופים מייעצים מקצועיים בתחומי הבריאות השונים. תפקידן לסייע למנכ"ל המשרד בהתוויית מדיניות הבריאות, לייעץ בקביעת תקנים לבטיחות בתפעול ובאימוץ טכנולוגיות וגישות טיפוליות חדשות. אולם למרות חשיבות פעולתן של המועצות הלאומיות, נמצא בביקורת כי המועצה הלאומית לשיקום לא פעלה כשלוש שנים (מיולי 2008 ועד יולי 2011).
ליקוי
22.
חוסר במידע לאומי לגבי השיקום: נמצא כי אין בידי המשרד מידע שיטתי על השיקום. כך למשל, אין למשרד מידע על המדדים התפקודיים של המשוקמים בטרם השיקום, במהלך השיקום ולאחריו, ואין מידע על כמות (תדירות ומשך הזמן של כל טיפול) הטיפולים הניתנים למשוקמים. לכן נאלץ המשרד לאסוף מידע בשיטה של סקרים בקרב החולים ובני משפחותיהם למרות חסרונותיה של שיטה זו; למשל, משך הזמן הנדרש לביצוע הסקרים, ריכוז הנתונים, ניתוחם ופרסום דוח מסכם. 
תגובה
משרד הבריאות
22.
לראשונה נערך סקר במלב"ם (המרכז הלאומי לבקרת מחלות) ביוזמת אגף גריאטריה לבחון את היקפי מתן השיקום לקשישים. בשנתיים הקרובות הסקר יורחב גם להערכת יישום פוטנציאל השיקום.
ליקוי
23.
אי-הכללת נושאים הנוגעים לשיקום קשישים בתכנית מדדי האיכות: בתכנית מדדי האיכות  (מדדים שעל פיהם ניתן להעריך את השגת היעדים שנקבעו לטיפול הרפואי) לרפואת הקהילה בישראל שבה קבעו משרד הבריאות ומשרד האוצר מנגנוני תמרוץ שמטרתן לעודד את קופות החולים לפעולות למניעת מחלות וטיפול בהן, לא נכללו נושאים הנוגעים לשיקום קשישים. 
תגובה
23.
המלצות כנס ים המלח שהתקיים בנובמבר 2011, מתייחסות ליישום מדד תפקודי בקהילה ומדדי תהליך למעקב אחר התפקוד.
ליקוי
24.
חישוב ההפרשים בין המדדים לפני הטיפול השיקומי, במהלכו ובסופו יכול ללמד על התקדמות תפקודו של המשוקם ועל איכות השיקום. לכן חשוב לאסוף מדדים תפקודיים ואחרים בכל שלביו של הטיפול השיקומי.

אי-שימוש באומדנים במחלקות החריפות בבתי החולים הכלליים: שלא לפי הנחיות המשרד, מחלקות האשפוז החריפות בבתי החולים הכלליים אינן משתמשות במדדים שצריכים להתחשב בהם במסגרת קבלת ההחלטה אם להמליץ לשקם את החולה באשפוז לאחר שחרורו מהמחלקה החריפה.

אי-שימוש באומדנים קיימים לקביעת יעילות השיקום: נמצא כי בבקרות שעושה המשרד במחלקות לשיקום ולגריאטריה שיקומית בבתי החולים וגם בסקרים שהוא מבצע בנושאי השיקום לא נבדקת איכות שירותי השיקום במסגרות השונות.. המשרד גם אינו משתמש במדדים שאספו המחלקות בבתי החולים שבהן שיקמו את החולים. גם קופות החולים אינן אוספות בשיטתיות מידע על איכות שירותי השיקום הניתנים במחלקות השיקום. 
תגובה
24.
איכות השיקום נמדדת בממדי תהליך שב"כלי הבקרה". אומדני התפקוד מהווים כלי טיפולי לגבי הפרט ובחינת יעדי השחרור מורכבים מגורמים רבים ואינה מצביעה  על איכות מתן שיקום.

ליקוי
25.
קביעת תקנים בלא גיבוי תקציבי: אף שמשרד הבריאות הוא גם הבעלים של בתי החולים הממשלתיים, הדרישות בחוזר המשרד לכוח אדם במחלקות לגריאטריה שיקומית לא תואמו עם נציבות שירות המדינה (להלן - הנציבות), האחראית לתקני כוח האדם בבתי החולים הממשלתיים. לפיכך לא אישרה המדינה את הדרישות לכוח אדם, והן לא גובו בתקנים 
          ובתקציבים מתאימים. ואכן, בפועל התברר כי בתי החולים הממשלתיים אינם מיישמים את ההוראות שקבע המשרד. 

סייע לפיזיותרפיסט במחלקות השיקום: כחלק מדרישות כוח האדם שקבע המשרד בחוזר מנובמבר 2002, נקבעה דרישה להעסקת סייע לפיזיותרפיסט בהיקף של משרה מלאה אחת לכל 36 מיטות. יוצא אפוא שעל פי התקנים היו אמורים להיות מועסקים בארץ כ-25 סייעים לפיזיותרפיסטים במחלקות לגריאטריה שיקומית. אלא שבניגוד למדינות שונות בעולם, אין בישראל מקצוע מוכר של סייע לפיזיותרפיסט; לפיכך אין רישוי למקצוע זה, אין לימודים מוסדרים, ואין סטנדרדים הקובעים אילו פעולות מותרות לו כדי למנוע נזקים אפשריים לחולים. על המשרד לבחון נושא זה ולעדכן את החוזר או לפעול להסדיר את המקצוע.
תגובה
25.
נושא זה נבדק מול נציבות שירות המדינה ונמצא שהתקנים שנקבעו מקצועית תואמים את דרישות הנציבות וקיימות הסדרות תקציביות להשלמת חוסרי כוח אדם בבתי החולים הממשלתיים.

לנושא סייע לפיזיותרפיסט, בנוהל תקינה זו מוגדרת לתקופת מעבר של שנתיים עקב מחסור כוח אדם בפיזיותרפיה. כיום אין מחסור ולכן אין צורך להגדיר מקצוע זה.
ליקוי
26.
אי-העסקת מומחים לשיקום ופסיכולוגים במחלקות לגריאטריה שיקומית: שלא לפי חוזר משרד הבריאות, נמצא כי בכשליש מהמחלקות לגריאטריה שיקומית לא מועסקים מומחים לשיקום, והרופאים במחלקה הם רק רופאים גריאטרים. כמו כן נמצא כי שלא לפי חוזר המשרד, ב-12 מ-16 המחלקות לגריאטריה שיקומית שאליהן שלח משרד מבקר המדינה שאלון ביולי 2011, לא הועסק פסיכולוג.
ליקוי
27.
אי-מתן טיפולים בשעות אחר הצהריים, בסופי השבוע ובחגים: נמצא כי בחלק מהמחלקות אין כלל טיפולים בשעות אחר הצהריים, בסופי השבוע ובחגים; יוצא אפוא שלעתים באותן מחלקות, כשהחגים סמוכים לסופי השבוע, משך כמעט ארבע יממות החולים אינם מקבלים טיפולי פיזיותרפיה הנחוצים להחלמתם. 
ליקוי
28.
אי-ביצוע בקרות של המשרד במחלקות לגריאטריה שיקומית: משנת 2008 - שבה החל האגף לגריאטריה במשרד לבצע בקרות תקופתיות בבתי חולים ובמוסדות גריאטריים- ועד מועד סיום הביקורת לא נעשתה בקרה במחלקות 
          של המרכז הרפואי הממשלתי פורייה שבטבריה והמרכז הרפואי של הכללית "מאיר" שבכפר סבא. כמו כן, המשרד לא קבע כללים לגבי תדירות הבקרות בכל אחד מסוגי המרכזים הרפואיים ולא ננקטו צעדים של ממש נגד בתי חולים ומוסדות שהתגלו בהם ליקויים מהותיים. 
תגובה
28.
רק בשנת 2011 החלו בקרות עם ציונים ו"כלי בקרה" פורסמו. בחודשים הקרובים יושלמו הבקרות בבתי החולים הכלליים. תדירות הבקרות  הינה לפני כל חידוש רישוי. בעקבות הבקרות נערכו תהליכי אכיפה לגבי תיקון כוח אדם וסנקציה שבאין תיקון בתום 3 חודשים יוקטן בהתאם תפוסת האשפוז.
ליקוי
29.
לא ננקטו פעולות שימנעו או יקטינו את שיעור הלוקים באירוע מוחי ושברים בצוואר הירך כדי להימנע מראש מלהיקלע למצבים הדורשים אחר כך שיקום: במחקר שנעשה בקרב חולים שאושפזו ברמב"ם עם שבר בצוואר הירך עלה כי על אף שתרופות להפחתת סיכון לשברים בשל ירידה בצפיפות העצם נכללות בסל הבריאות בישראל משנת 2000, וכן בדיקות לאיתור אנשים שבסיכון, רק מקצתם קיבלו טיפול מתאים בטרם האשפוז. חמור מכך, נמצא שגם לאחר השבר, מרבית החולים אינם זוכים לטיפול תרופתי למניעת שברים נוספים, אף שהם נמצאים בסיכון מוגבר פי שבעה לשברים נוספים. כך, לא ירד שיעור הלוקים בשברים בצוואר הירך בעשור האחרון, ואף חלה עלייה של ממש בשיעור הגברים הקשישים הלוקים בשברי צוואר הירך המצריכים שיקום מורכב. עוד נמצא כי המשרד, קופות החולים והאיגודים המקצועיים לא דנו בסוגיה אילו חלקים באוכלוסייה ייבדקו בבדיקות המקדימות לאיתור הסיכון לשבץ מוחי וכיצד לפרש את תוצאות הבדיקות. 
תגובה
29.
נכתבת טיוטה לחוזר מינהל רפואה המחייב מתן הנחיות טיפוליות לכל מטופל לאחר שבר. החלה עבודת הוועדה הרב מקצועית מהמרכזים הרפואיים הגריאטריים הממשלתיים להבניית תהליכי טיפול למניעה שברי צוואר הירך. טיוטת חוזר תועבר להערות עד סוף חודש יוני 2012.
דיאליזה והשתלות במערכת הבריאות
הגופים המבוקרים: משרד הבריאות, משרד האוצר, מכבי שירותי בריאות, כללית, קופת חולים מאוחדת, קופת חולים לאומית. 

ליקוי

1.
חולים רבים מגיעים באיחור לאבחון ולטיפול אצל רופא נפרולוג - אם בשל תורים ארוכים עקב מחסור ברופאים נפרולוגים, אם בשל אי-זיהוי הבעיה כנפרולוגית על ידי רופאי המשפחה. כתוצאה מעיכוב זה איכות הטיפול בחולים נפגעת ונגרם להם נזק רפואי.

תגובה
משרד הבריאות

1.
למשרד לא ידוע על מחקר כלשהו המוכיח שחולים רבים מגיעים באיחור לייעוץ נפרולוגי. עיתוי החלטת הרופא הראשוני להמשיך לעקוב אחר חולה כזה ולהעבירו למעקב בבית החולים, הינו שיקול קליני השונה מחולה לחולה. יש לציין, שעם גילוי הפרעה בתפקודי כליות, רופא המשפחה אמור לבצע מעקב ולטפל, שלב ההפניה אמור להתבצע כאשר יש החמרה במצב החולה למרות הטיפול ובמיוחד כאשר עולה על הפרק שאלת ביצוע דיאליזה או הפניה לביצוע השתלה.

תגובה
מכבי שירותי בריאות

1.
מזה עשור שנים, במרפאות הרופאים הראשונים בקהילה, במכבי שירותי בריאות מתמקדים בטיפול במחלות הכרוניות, במיוחד בסוכרת וביתר לחץ דם. סיבוכים של מחלות אלו הינם הגורמים העיקריים למחלה כלייתית כרונית (CKD). במסגרת פעילות הקופה נפתחו רשמים ממוחשבים של חולים כרוניים ומדדי איכות של איתור, מעקב נאות ואיזון של סוכרת, לחץ דם ושומנים בדם. קיים שיפור מתמיד במדדים אלו והיום כ-90% מחולי הסוכרת נמצאים במעקב מסודר הכולל בדיקות תקופתיות של לחץ דם, שומנים בדם, הפרשת חלבון בשתן ותפקודי כליות. כמו כן, כ-60% מחולי הסוכרת מטופלים כמקובל בתרופות המעכבות התפתחות של מחלה כלייתית (ACE).     ל-89% מהמבוטחים של "מכבי" יש בדיקת עדכנית של לחץ דם בהתאם להמלצות. 75% מחולי יתר לחץ דם במכבי שירותי בריאות נמצאים במעקב מסודר הכולל בדיקה שנתית של תפקודי כליות. היום המערכת הממוחשבת מתריעה בפני הרופא המטפל על אינטראקציות חשובות כולל אלו העשויות לפגוע בתפקוד כלייתי. כמו כן, בכל הפנייה לבדיקת דימות הכוללת חומרי ניגוד יש לבצע בדיקה 

                   אוטומטית של תפקוד כלייתי, והרופא המטפל מקבל התראה לבצע הבדיקה במידה וחסרה. בנוסף, במהלך שנת 2011 "מכבי" בחרה בנושא (CKD - Chronic Kidney Disease) כאחד הנושאים החשובים למיקוד, כאשר בחלק מהמחוזות קיימה סדרה של לימודי המשך עבור רופאים בניהולו של נפרולוג בכיר. בשנה הקרובה הקופה מתכוונת לשפר את המיקוד ברפואה הראשונית באמצעות הצעדים הבאים:

-
בניית רשם נפרד של חולים עם מחלת CKD לשימוש מעקב הצוות המטפל.

-
הרחבת מערכת ההתראות הממוחשבות כגון: הכללת אזהרות לגבי שימוש בתרופות העשויות לפגוע בתפקוד הכלייתי באוכלוסייה זאת וכן התראות לגבי התדרדרות בתפקוד כלייתי בחולה.

-
הכנסת מדדים נוספים של מעקב וטיפול נאות בחולי CKD למערכת האיכות.

-
המשך לימוד הנושא בקבוצות עמיתים  של רופאי משפחה.

-
מיקוד העשייה הרפואית בתחום מעקב ואיזון לחץ דם כחלק מרכזי במדדי האיכות הארגוני.

תגובה
שירותי בריאות כללית

1.
"הכללית" תומכת בייזום תוכניות שיאפשרו זיהוי מוקדם ככל האפשר של בעיית כליות בקרב החולים וקוראת להקצאת משאבים ייעודיים במסגרת מבחני תמיכה, שיעודדו את הקופות להפעיל תוכניות אלו בפריסה רחבה יותר. בשים לב למחויבותה של כללית שירותי בריאות להתמיד ולשפר את השירות הניתן על ידה למבוטחיה, ומתוך מודעות לכך שמניעה היא  חלק  חשוב ביותר ברפואת הקהילה, הקופה מפעילה מרפאות ייעודיות לנפרולוגיה מונעת, שייעודן האטת עיתוי כניסת החולה לדיאליזה.

ליקוי

2.
אף שמספר חולי הכליות בארץ גדל מאוד - בשנת 2000 היו כ-3,400 חולים ובשנת 2011 - כ-5,500 חולים - מספר הרופאים הנפרולוגים לא גדל בהתאם. מנתוני האיגוד הישראלי לנפרולוגיה ולחץ דם (להלן - האיגוד הנפרולוגי)  הנכונים לנובמבר 2011 עולה גם כי מבין 171 רופאים נפרולוגים החברים באיגוד 30 הם גמלאים, 44 רופאים בגיל שישים ויותר ו-18 הם בני פחות מארבעים. על אף המחסור במספר הרופאים הנפרולוגים, מקצוע הנפרולוגיה לא הוגדר כמקצוע רפואי במצוקה. יש לציין כי בעיית התקנים של רופאים נפרולוגים נסקרה בהרחבה כבר בביקורת הקודמת שנעשתה בשנת 1996. משמע שמדובר בבעיה מתמשכת שטרם באה על פתרונה. 

תגובה
משרד הבריאות
2. 
מספר הרופאים הנפרולוגים בארץ אכן נמוך ועומד על 202, 21% מהם מעל גיל 65, ומספר המומחים בנפרולוגיה ילדים הינו 42, 8 מהם מעל גיל 65, אך מאפיינים אלה דומים למקצועות רבים אחרים. המחסור ברופאים ובמיוחד מחסור במומחים הינו נחלת כלל המערכת וחלק מהבעיה הכללית של מחסור ברופאים בארץ. המקצוע אינו מוגדר עדיין כמקצוע במצוקה, כיוון שיש מספר מקצועות בהם המצב חמור עוד יותר. יש לציין שגם נציגי ההסתדרות הרפואית וגם נציגי המשרד, אינם סוברים שמצב הנפרולוגיה חמור יותר מהמקצועות האחרים, כמו בניאונטולוגיה, למשל.

תגובה
שירותי בריאות כללית

2.
בעיית המחסור ברופאים נפרולוגים אינה בעיה ייחודית למקצוע זה דווקא, אלא קיימים מקצועות רפואיים נוספים בהם קיים קושי בגיוס כח אדם. "הכללית" סבורה כי על המדינה ליזום תוכניות, שיעודדו רופאים לבחור לבצע את התמחותם בתחום חשוב זה ובכך להביא לגידול במספר הנפרולוגים בישראל.

ליקוי

3.
אצל חלק מהחולים יש אפשרות לבצע דיאליזה ביתית המקלה משמעותית על שגרת יומו של המטופל. ואולם בביקורת עלה כי בעשור האחרון קיימת ירידה משמעותית במספר טיפולי הדיאליזה שעושים החולים בביתם, והדבר מונע מחולים היכולים לקבל טיפול זה בביתם לשמור על אורח חיים סביר יחסית. המשרד לא בדק ולא ניתח את הסיבה לירידה זו. 

תגובה
משרד הבריאות

3. 
הירידה בכמות הדיאליזות הביתיות הינה כלל עולמית. הנושא נדון מספר פעמים בפורומים המקצועיים אך הובהר שמשפחות רבות אינן מוכנות לקחת על עצמן עול זה. יש לציין שביצוע דיאליזות ביתיות במקום שאינו במרכז הארץ ואינו קרוב למרכז רפואי תומך, יוצר בעיות לוגיסטיות קשות שהמשפחות וקופות החולים מתקשות להתמודד איתן. כיוון ומדובר בתהליך כלל עולמי לא נראה שיש מקום למחקר מקומי מיוחד בנושא.

תגובה
שירותי בריאות כללית

3.
בעקבות המלצת הביקורת, "הכללית" תבחן את הסיבות לירידה במספר טיפולי הדיאליזה שעושים החולים בביתם. עם זאת ההחלטה לגבי ביצוע טיפול דיאליזה במסגרת מרפאת דיאליזה או במסגרת ביתית  מתבצעת על פי שיקול דעתו של הנפרולוג המטפל הבוחר את סוג הדיאליזה על פי שיקולים קליניים בלבד.

ליקוי

4.
איסוף מידע על איכות הטיפול הניתן לחולי דיאליזה הוא חיוני ומקובל גם בארצות מערביות ואולם בביקורת עלה כי משרד הבריאות לא ביקש מהאיגוד הנפרולוגי להמליץ על מדדים לבחינת איכות ויעילות הדיאליזה המסופקת במקומות השונים. עוד עלה כי המשרד וקופות החולים אינם אוספים מידע על איכות הפעולות המבוצעות על ידי עשרות היחידות והמחלקות הנפרולוגיות בבתי החולים (להלן - היחידות הנפרולוגיות) ועל מרפאות הדיאליזה הפרטיות הפועלות בקהילה (להלן - מרפאות הדיאליזה). 

תגובה
משרד הבריאות

4.
קנה המידה הרפואי לאיכות הטיפול הינו הרגשת החולה ותוצאות בדיקות המעבדה שלו ואלה תלויים בגורמים רבים ומורכבים, כגון מחלות רקע וכדומה. בתאריך 14.11.11 המשרד פנה לאיגוד הנפרולוגים בבקשה להצעה למדדי איכות, לבחינת  נושא זה.

ליקוי

5.
משרד הבריאות עושה בקרות ביחידות הנפרולוגיות ובמרפאות הדיאליזה, אולם הוא אינו מיידע את קופות החולים, המתקשרות עימם בהסכמים כלכליים, בדבר ליקויים שהוא מצא בבקרות אלה. משרד מבקר המדינה העיר למשרד הבריאות שעליו לפעול בשקיפות כך שקופות החולים ידעו על הליקויים שהמשרד העלה.

תגובה

5.
עד כה נהג המשרד לפקח ישירות על תיקון הליקויים שהועלו בזמן הבקרות של מכוני הדיאליזה. במהלך שנת 2011 החלו מינהל הרפואה ואגף רפואה כללית בתהליך של פרסום כל התוצאות באינטרנט ויינתן פרסום גם לבקרות על מכוני הדיאליזה, כך שכל המידע יעמוד לרשות הקופות ולכל המעוניין.

תגובה
בית החולים שיבא

5.
קופות החולים מפנות את החולים למרפאות הדיאליזה בקהילה ולמכוני הדיאליזה בבתי החולים על פי הסכמים מסחריים שונים. לחולים עצמם כמעט ולא ניתן חופש בחירה בנותן שירותי הדיאליזה. בהתחשב בעובדה שאיכות מרפאות הדיאליזה ומכוני הדיאליזה אינה אחידה, בכך שהמטופל שוהה במרפאה/מכון כזה מעל 100 פעמים בשנה, ובכך שהטיפול הינו קריטי לבריאותו ולעיתים לחייו, מן הראוי שתישמע דעתו בקשר למקום הדיאליזה בו יטופל ותינתן לו זכות בחירה בנותן שירותים אלה. בהקשר לכך, מן הראוי שתהיה גם שקיפות גדולה משמעותית מהמתבצע כיום ביחס לאיכות ספקי שירותי הדיאליזה, לפחות לגבי אותם מדדים אשר אותם בוחן משרד הבריאות כיום. שקיפות כזאת חיונית על מנת לאפשר לקופות לבחור את נותני שירותי הדיאליזה על פי איכות ולא רק על פי מחירן וכן לאפשר למטופלים לקבל את השירות תוך הכרה וידיעה על איכות השירות הניתן להם.

ליקוי

6.
אף שהמרכז להשתלות פועל רבות כדי למצוא מקורות של איברים להשתלה, בין היתר באמצעות איתור כיוונים חדשים  לקידום המוכנות של הציבור בישראל לתרום איברים, הפעילות הנעשית בידי המרכז להשתלות אינה מספקת את הצרכים וקיים מחסור חמור באיברים, כמו גם במדינות מערביות. כך למשל, בינואר 2011 המתינו בסך הכול כ-1,150 חולים להשתלה ועד סוף אותה שנה נפטרו 105 חולים במהלך ההמתנה להשתלה.

תגובה

6.
בשנת 2011 הייתה עליה משמעותית במספר ההשתלות וירידה במספר הממתינים להשתלה. בהתייחס למספר הפטירות, לפי נתונים בינלאומיים, מספר הפטירות של חולים בעודם ממתינים להשתלת כליה נמוך מהממוצע הבינלאומי (על פי נתונים שהובאו בישיבת ועדת ההיגוי של המרכז להשתלות, על ידי יושב ראש ועדת כליות). המבקר מסר נתוני עלייה במספר הפטירות, עובדה נכונה נומינלית אך אינה נכונה מבחינה ערכית (ממוצעים, יחסיות).
תגובה
שירותי בריאות כללית

6. 
"הכללית" רואה חשיבות רבה בטיפול בנושא השתלות איברים בארץ ובחו"ל ולפיכך תיענה בחיוב ליוזמה של משרד הבריאות לשיתוף הקופות בגיבוש תכנית מערכתית למיצוי פוטנציאל  ההשתלות.

ליקוי

7.
בביקורת נמצאו עשרות מקרים שבהם לא שלחו יחידות נפרולוגיות ומרפאות דיאליזה דגימות דם של מטופליהן כנדרש למעבדה לסיווג רקמות שבמרכז הרפואי שיבא (להלן - המעבדה הארצית). עקב ליקוי זה ייתכן שחולים שהמתינו להשתלת כליה לא זכו לבצע את ההשתלה. יש לציין שמדובר בליקוי מתמשך, שכן מקרים כאלה עלו גם בביקורת שעשה משרד מבקר המדינה בשנת 2000.

תגובה
משרד הבריאות

7.
המרכזים השותלים אשר מרכזים אצלם את רשימת הממתינים, מקבלים אחת ל-60 יום את רשימת הממתינים אשר לגביהם לא נשלחה דגימת דם. לאחר מכן מתקבל משוב למרכז להשתלות אודות ממתינים אלה. נמצא, שלרוב מדובר בממתינים שנמצאו בהשהיה ולא היו פעילים באותה תקופה בשל בירור רפואי כלשהו, ואחרים יצאו לחו"ל. מעטים הממתינים שהמתינו להשתלה ולא נשלחה עבורם דגימת דם. בקרה זו ממשיכה כסדרה.

ליקוי

8.
בארצות מערביות נוהגים לעשות שתי בדיקות מתקדמות לצורך התאמת כליה לחולים עם נוגדנים מרובים. בדיקות אלה מסייעות לצוות הרפואי גם כדי לתכנן את הטיפול כנגד דחיית האיבר שהושתל. בביקורת עלה כי במעבדה הארצית בישראל לא ניתן לעשות בדיקות מתקדמות באופן קבוע, וכי בדרך כלל מבצעים בדיקות מיושנות. לדברי מנהל המעבדה, הסיבה לכך היא חוסר בתקציב ומחסור בכוח אדם . לדברי מנהל המעבדה, אי-קיום שתי הבדיקות המתקדמות באופן קבוע לחולים בעלי נוגדנים מרובים עלול במקרים קיצוניים לגרום לדחייה של השתל. הדבר גם לא מאפשר שיתוף פעולה לחילופי כליות בין ישראל למדינות אחרות.

תגובה

8.
המשרד הגדיל משמעותית את התקציב למעבדה בשנת 2011. נשכרה חברה חיצונית שתסייע בהערכת השירות ובדיקת עלויות, ותגיש 

                   המלצות למשרד באשר לתקציב שיש להעביר למעבדה, על מנת שזו תוכל לפעול בטכנולוגיות מתקדמות ולעמוד בסטנדרטים בינלאומיים. החברה צפויה לסיים את עבודתה עד סוף חודש מאי 2012.
תגובה
בית חולים שיבא

8.
א. בנושא "אי ביצוע בדיקות מעבדה מתקדמות"  מדובר אכן בשתי בדיקות כדלקמן: 


1. בדיקות בשגרה של אפיון הנוגדנים בשיטתLuminex single antigen הרלוונטי בעיקר לבעלי נוגדנים מרובים על מנת להגדיר עבור אלו אנטיגנים הם אינם מרוגשים.  לנוכח מחסור בתקציב וכוח אדם, הדבר אינו אפשרי כיום.


2. בעת הקצאות איברים מתבצע כיום סווג רקמות בשיטה סרולוגית של מבחני הצלבה וביצוע מבחני הצלה של נסיובי המקבלים הפוטנציאליים מול תאי התורם. קיימת שיטה חדישה להגדרת סיווג הרקמות באמצעות בדיקות DNA – שיטה מדויקת יותר מהשיטה הסרולוגית ביחידה. גם כאן הסיבה לאי ביצוע בדיקת ה-DNA הנובעת ממחסור בכוח אדם שכן חלק גדול מהבדיקות נעשה מעבר לשעות העבודה כאשר למעבדה מוקצית תורנית יחידה אשר, טכנית, אינה יכולה לבצע את הבדיקה. מסיבה זו מועסקים במעבדות מקבילות בעולם שני תורנים למטרה זאת. ללא ביצוען של שתי בדיקות אילו (האחת בשגרה והשנייה בעת הקצאת איברים) קיים קושי רב ואף מסוכן להקצות איברים לחולים עם נוגדנים מרובים. כמו כן, לא ניתן לבצע שיתופי פעולה בינלאומיים עם מדינות אירופאיות מחמת חוסר התאמה של הבדיקות המתבצעות. שיתופי הפעולה בינלאומיים יאפשרו הקצאת איברים לחולים עם נוגדנים מרובים אשר אין להם כיום מענה הולם בישראל.

‏
ב. בנושא דרישות לתוספת תקציב עבור כח אדם, תורנויות וכוננויות ומכשור: 


כפי שכתוב בדו"ח הביקורת וכפי שנקבע בעבר על ידי סגן ראש מינהל רפואה במשרד הבריאות, יש אכן חובה לקלוט עוד שני עובדים נוספים לעבודת המעבדה הארצית להשתלות ולתקצב את המעבדה באופן ריאלי אשר יאפשר ביצוען של בדיקות מתקדמות ורכש מכשור חדש. לדעת בית החולים יש להסדיר את נושא התקציב והתשלומים למעבדה בהתאם לשיטה המוצעת בדו"ח הביקורת (תגמול עבור שירותי היחידה בכל השתלה).  תגמול כזה אמור לממן את פעילות היחידה בשגרה אשר עלתה בשנים האחרונות בכ-50% עם עליית מספר הממתינים מ-500 לפי כ-3 שנים ל-730 כיום, וכן התווספות הממתינים להשתלת לב וריאות אשר בדיקות ההתאמה שלהם לא בוצעו באופן מלא על ידי המעבדה בעבר אך יתבצעו בה החל מ-2012. במקביל, יש צורך דחוף לשינוי ותוספת בדיקות חדשות כדוגמת 

                     בדיקות הDSA ובדיקות DNA בעת השתלה. כנגזר מכך, יש לרכוש את הציוד הקבוע והמתכלה המשמש לביצוע בדיקות אלה. אי לכך יש להסדיר תוספת תקציב לפעילות היחידה בשגרה. יש להערכת בית החולים להסדיר את התקצוב על ידי אחד משני האופנים הבאים: א. חיוב שנתי של קופות החולים עבור הבדיקות אותן בית החולים מבצע עבור כל הנבדקים. ב. העברת תקציב ריאלי ממשרד הבריאות (מתקציב מחלות קשות, תקציב דיאליזה) לביצוע הבדיקות.  נושא זה תוקצב בעבר ועל פי החישוב של בית החולים, התשלום הממוצע עבור כל מועמד להשתלת כליה צריך להיות בין 2000 ל-3000 שח לשנה. 


בהיבט כוח האדם, יש להקצות למעבדה תוספת כונן/תורן נוסף. זאת על מנת לאפשר ביצוע הבדיקות החדשות בעת הקצאת האיברים.  יש לציין כי מרבית הפעילות הדחופה ביחידה מתבצעת עבור משרד הבריאות ולא באופן ספציפי עבור בית חולים שיבא.

ליקוי

9.
כדי לסייע בהגדלת מספר ההשתלות ולאפשר את ביצוען גם בחו"ל על משרד הבריאות כמְאסדר ועל המרכז להשתלות לרכז מידע כולל על מדינות אשר ניתן לבצע בהן השתלה בלא חשש שמתבצע בהן סחר ותיווך באיברים, ועל מדינות הפועלות בהתאם לכללים הערכיים הנדרשים והמקובלים וכן על החוקים והכללים באותן מדינות. כמו כן על משרד הבריאות לרכז מידע כולל על השתלות שנעשו בחו"ל לחולים מישראל. המידע נדרש כדי לבחון ולקבוע כללי מדיניות, וליישם פתרונות מיידיים במקרים המתאימים.


בביקורת עלה כי בידי משרד הבריאות ובידי המרכז להשתלות אין מידע כולל על השתלות שנעשו בחו"ל לחולים מישראל: אין מידע על השתלות במימון קופות החולים ועל השתלות במימון חברות הביטוח.

תגובה
משרד הבריאות

9. 
המידע נמצא במרכז להשתלות רק לגבי חולים שהיו רשומים להשתלה, יצאו לחו"ל ואז הוסרו מהרשימה. לגבי מטופלים שיצאו להשתלה טרם התחלת הטיפול בדיאליזה אין מידע במשרד. מידע זה אינו מהותי עבור קביעת מדיניות המרכז בכל הקשור להגדלת פוטנציאל תרומות האיברים. המרכז פועל נמרצות לפתח תוכניות להגדלת פוטנציאל התרומות וההשתלות. פעילות זו נעשית על ידי ועדת ההיגוי שמונתה למטרה זו (בין השאר) על פי חוק השתלת איברים התשס"ח.


המדינות שבהן ניתן לבצע השתלות מנפטר בחו"ל, בהתאם לחוק בישראל ואמות מידה מוסריות ואתיות, ידועות ומוכרות. המשרד אינו רואה צורך בביצוע סקירה עולמית, ולוקח בחשבון גם שיקולים מדינתיים בינלאומיים, המכוונים לכך שאין זה  נכון שמדינת ישראל 

         תכין רשימות של מדינות מאושרות ורשימות של מדינות 'שחורות', שאינן מאושרות.

ליקוי

10.
לכשליש מהציבור יש פוליסות ביטוח בריאות פרטיות. בביקורת עלה כי לממונה על שוק ההון, הביטוח והחיסכון במשרד האוצר אין מידע על ניצול הסעיף בפוליסות הביטוח בדבר מימון השתלת איברים בחו"ל דבר שנחוץ כדי לקבוע מדיניות, לבצע בקרה ולקבל החלטות הנוגעות לפוליסות הכוללות סעיף השתלת איברים. 

ליקוי

11.
תיקון לחוק ביטוח בריאות ממלכתי מ-2010 קבע שתורם חי יהיה פטור מתשלום דמי ביטוח בריאות ממלכתי לתקופה שקבע שר הבריאות בהסכמת שר האוצר. ואולם בינואר 2012 עדיין לא אושרו התקנות בנושא והפטור טרם אושר.

תגובה

11.
התקבל אישור נוסח ממשרד המשפטים. שתואם עם משרד האוצר. סגן שר הבריאות פנה אל שר האוצר לקבל אישור רשמי לתקנות (החוק מחייב אישור של שר האוצר בהתקנת התקנות) ולאחר קבלת אישורו, התקנות יפורסמו (אין צורך באישור ועדה בכנסת).

היבטים בפעילות מגן דוד אדום
והמוסדות המנהלים שלו
הגופים המבוקרים: מגן דוד אדום, משרד הבריאות, משרד האוצר, משרד המשפטים, הוועדה לבדיקת מינויים ומשרד החוץ.

ליקוי

1.
החלת כללי ממשל תאגידי במד"א: לאור ההתפתחויות והשינויים המתרחשים בשנים האחרונות בארץ בנוגע לאימוץ כללי ממשל תאגידי, מן הראוי שמשרד הבריאות, בשיתוף משרד המשפטים, יבדקו אם נדרשים שינויים בחוק, במבנה המשפטי של מד"א ובפעילות משרד הבריאות מול מד"א. מוצע כי המוסדות המנהלים במד"א ישקלו לבחון גם הם את עמידת הארגון בכללי הממשל התאגידי ואת פעילותם לאור כללים אלה. לאחר קיום בחינה יסודית יש לתקן את התקנון בהתאם. מן הראוי שמד"א ומשרד הבריאות גם ישקלו לקצוב בתקנון את תקופת כהונתם של יו"ר האגודה ושל מנכ"ל מד"א.

תגובה
מגן דוד אדום

1.
החלת כללי הממשל התאגידי במד"א וחלוקת התפקידים בין הוועד הפועל להנהלה - בכוונת האגודה להציג את עמדתה באופן מפורט ומקיף בפני הצוות, שמשרד הבריאות יקים. במסגרת זו תיבחן גם הסדרת הסמכויות בין יו"ר הוועד הפועל לבין ההנהלה של האגודה. 


הממשל התאגידי הכללי מבחין, הבחן היטב, בין דירקטוריון חברה (שתפקידו לעצב מדיניות ולפקח על ההנהלה), לבין מנכ"ל החברה והנהלתה (האחראים על ניהולה). במד"א לא פועל דירקטוריון אלא ועד פועל. בוועד הפועל חברים נציגי הממשלה, נציגי הציבור ונציגי המתנדבים והעובדים של האגודה. 


חוק מגן דוד אדום, התש"י - 1950 (להלן: "החוק" או "חוק מד"א") קובע במפורש כי סמכויות הניהול תהיינה בידי הוועד הפועל. וזו לשונו של סעיף 4(ד) לחוק:


"ניהול ענייני האגודה יהיה בסמכותו של הועד הפועל, ככל שלא נמסר ענין מסוים למוסד אחר של האגודה."


לכן, מבחינת הדין המצוי, שונה מצבה של מד"א משל חברות פרטיות. החוק מחייב את הוועד הפועל להיות מעורב בניהול מהותי. אין המדובר בהוראה ארכאית, המצריכה שינוי לאור רוחות רעיון הממשל התאגידי המנשבות. מדובר בהוראה המבטיחה כי נציגי הציבור והממשלה, המכהנים בוועד הפועל לצד נציגי המתנדבים והעובדים, יהיו מעורבים מעורבות מהותית בניהול האגודה. אם תאומץ גישת הביקורת הרי שתישמט המעורבות המשמעותית של נציגי הממשלה, 
                     הציבור והמתנדבים בניהול ענייניה של האגודה על כל המשתמע מכך. בכל הכבוד, זו לא תהיה צעידה קדימה אלא לאחור.  

תגובה
משרד הבריאות

1.
ב-27.3.2012 התקיים דיון בהשתתפות נציגי משרד הבריאות ומד"א בנושא  בחינת מבנה המוסדות המנהלים של מד"א ובחינת הצורך, לאור תפקידיו הייחודיים של מד"א,  באימוץ כללי הממשל התאגידי כמקובל בגופים אחרים. סוכם שמד"א יעביר את עמדתו בכתב. הנושא נמצא בתהליך בחינה גם מול משרדי המשפטים והאוצר. צפי לסיום: 31.7.2012

תגובה
משרד המשפטים

1.
דוח הביקורת מעלה כשלים וקשיים בממשל התאגידי במגן דוד אדום המוכרים למשרד בחלקם מהיכרות עם מד"א לאורך השנים, אולם אין בידי המשרד סמכויות על מנת לפתור אותם, ויכולת המשרד לסייע להתמודד איתם הינה באופן חלקי בלבד, בנקודות זמן שונות של ליווי חקיקה ותיקוני תקנון של מד"א. המשרד מודיע כי ישמח לעמוד לרשות משרד הבריאות, מד"א וגורמים אחרים בגיבוש פתרונות ליישום ממצאי הדוח, ולסייע בגיבוש ממשל תאגידי טוב יותר למד"א, לרבות לגבי הרכב ותפקידי המועצה.

ליקוי

2.
מחדלים בפעילות ועדת הביקורת ופיקוח הוועד הפועל עליה: לוועדת הביקורת של כל ארגון ישנה חשיבות ניכרת בתחומי פיקוח ובקרה. חשיבות זאת גברה לפי תפיסת הממשל התאגידי. ועדת הביקורת של מד"א לא מילאה את תפקידיה כנדרש: הוועדה לא אישרה את תכנית העבודה של המבקר הפנימי; הוועדה לא התכנסה בתדירות הדרושה, וכשהתכנסה לא היה בה מספר החברים הנדרש לשם קיום דיונים; הוועד הפועל לא מינה די חברי ועדה שיאפשרו לה למלא את תפקידה ולא עקב אחר עבודתה. חשוב וחמור לא פחות - הוועדה לא דנה בהיקף הביקורת הנדרש במד"א ובמבנה הראוי למערך הביקורת. אף על פי שנוהל הטיפול בדוחות ביקורת קובע כי הוועד הפועל ידון בדוחות הביקורת באמצעות ועדת הביקורת, הועלה כי יושבי ראש ועדת הביקורת לא הציגו לפני חברי הוועד הפועל את התייחסות ועדת הביקורת לממצאי המבקר הפנימי ואת המלצותיה.

ליקוי

3.
ועדת הביקורת לא דנה בדוחות הביקורת במועד סביר לאחר השלמתם. כמו כן, ועדת הביקורת לא דנה בשנים 2010-2007 באיכות ההמלצות ותגובות המנכ"ל ובצעדים שננקטו לתיקון הליקויים. הוועד הפועל לא דן בפעילות ועדת הביקורת אלא הסתפק באישור סיכומי ועדת הביקורת, וגם זאת רק פעם אחת - בספטמבר 2009; הוועד הפועל לא פעל להבטחת מילוי תפקידי ועדת הביקורת כפי שהוא עצמו קבע אותם. בהתנהלות זו יש משום אי-הפנמה מצד יו"ר הוועד הפועל, מצד חברי הוועד הפועל ומצד המוסדות המנהלים את חשיבות הביקורת והבקרה. 

ליקוי

4.
תפקידי המבקר הפנימי: חוק הביקורת הפנימית, התשנ"ב-1992, קובע כי מבקר פנימי לא ימלא תפקיד נוסף על הביקורת הפנימית, זולת תפקיד הממונה על תלונות הציבור או הממונה על תלונות העובדים. בבדיקה עלה שהמבקר הפנימי במד"א ממלא כמה תפקידים נוספים בתאגיד; הוא גם יו"ר ועדת ההיגוי למחשוב שירותי הדם, יו"ר הוועדה לאישור עבודות/מחקרים לצורכי לימודים וגם נוכח בישיבות ועדת המכרזים. משרד מבקר המדינה מעיר עוד כי גם אם המבקר הפנימי אינו שותף לקבלת החלטות בישיבות ועדת המכרזים, עצם נוכחותו פוגמת ביכולתו לעשות ביקורת בתחום המכרזים, כיוון שהוא היה נוכח בישיבות בעת קבלת ההחלטות.

תגובה
משרד הבריאות

4.
לאור חשיבות הנושא וממצאי הביקורת, אחד משני נציגי המשרד בוועד הפועל במד"א, מונה להיות חבר בוועדת הביקורת של הוועד הפועל.

ליקוי

5.
פיקוח על תאגידים ציבוריים באמצעות הרשות לתאגידים ציבוריים: רשות החברות הממשלתיות במשרד האוצר מופקדת על בדיקת תקינות פעולותיהן של החברות הממשלתיות, על ביצוע מעקב אחר פעילותן ואף על הנחייתן. לעומת זאת אין כיום רשות ממשלתית אחת שתפקידה לערוך פיקוח דומה על התאגידים הציבוריים, ובכללם מד"א, ולשמש להם גורם מנחה. המועצה לתאגידים ציבוריים שהקים בשנת 1992 שר המשפטים דאז, מר דן מרידור פרסמה ביוני 2003, את דוח המועצה לתאגידים ציבוריים  שהמליץ על החלת הוראות המתאימות לתפיסת הממשל התאגידי לכלל התאגידים הציבוריים. אולם נכון לסוף 2011 המלצות הדוח טרם הוסדרו בחוק. עד מועד סיום 
          הביקורת לא נקבעה מסגרת-על ממשלתית שתפקח על תאגידים כמו מד"א ותאגידים ציבוריים אחרים. 


הגם שהחוק טרם אושר, מן הראוי שהמוסדות המנהלים של מד"א יבחנו וישקלו אם יש מקום לאמץ ולהטמיע חלק מהשינויים הארגוניים המוצעים בו. על משרד המשפטים ורשות החברות לקדם במהרה את טרום תזכיר הצעת חוק התאגידים הציבוריים לצורך הסדרת פעילות התאגידים הציבוריים תחת מערכת בקרה ופיקוח כוללת ויעילה אחת. סביר שהסדרה זו תיתן מענה גם לחלק מהליקויים שהועלו במוסדות המנהלים של מד"א. כמו כן ראוי שמד"א ישקול לאמץ כללי ממשל תאגידי מתקדמים בכל הנוגע לניהול סיכונים, ושממנו תיגזר תכנית העבודה אגב מתן עדיפות לגופי הניהול והבקרה, וביניהם למבקר הפנימי, לרואה החשבון, ליועץ המשפטי ולגופים נוספים בארגון.

תגובה
משרד המשפטים

5.
לגבי טרום תזכיר חוק התאגידים הציבוריים, המשרד ורשות החברות הממשלתיות מקדישים תשומות רבות של עבודה על מנת לקדם את הליך החקיקה, והנושא נמצא בסדר עדיפות גבוה במשרד. הכנת תזכיר חוק עליו שוקד המשרד, מחייבת בחינה של החוקים המקימים תאגידים ציבוריים וביצוע התאמות ושינויים על מנת שהחוק יישומם באופן מיטבי, כך שיגביר את הממשל התאגידי מבלי לפגוע בפעילות השוטפת בתאגידים. המשרד עומד בקשר עם התאגידים הציבוריים ועם המשרדים הממונים עליהם, מקבל מהם הערות והתייחסויות ומעבד אותן. מדובר במהלך מורכב ביותר כיוון שכמעט לכל תאגיד ציבורי מבנה תאגידי שונה והוראות החוק המקים אותו יוצרות כללי ממשל תאגידי חלקיים, שמשתנים מתאגיד לתאגיד. בשל מורכבות זו קידום הליך החקיקה לא יכול להיעשות באופן מיידי.

ליקוי

6.
חלוקת התפקידים בין הוועד הפועל להנהלה: בממשל תאגידי מודגשת הפרדת התפקידים בין מועצת המנהלים, שעיקר תפקידה הוא בקרה, לבין ההנהלה, העוסקת בעיקר בניהול ובביצוע. לעומת זאת בתפיסת הניהול הקיימת במד"א שכאמור טרם שונתה הרי שעל פי החוק ותקנון מד"א לוועד הפועל ולהנהלה יש תפקיד ניהולי. יו"ר הוועד הפועל מעורב, לפי החלטת הוועד הפועל מאוקטובר 2006, בניהול התרומות ובסדרי הקצאתן בארגון ואף בניהולן השוטף של התרומות (היקפן הכספי של התרומות הוא כ-120 מיליון ש"ח בשנה). מנהלי מחלקות במד"א ואף עוזר המנכ"ל פונים ליו"ר הוועד הפועל לקבלת אישור לשימוש בכספי תרומות מיועדות. בהקשר לכך יצוין שהוועד הפועל, ובראשו היו"ר, לא הסדירו בכתובים את הפרדת הסמכויות בין הוועד הפועל לבין הנהלת מד"א, והמנכ"ל בראשה. דבר זה ראוי לעשותו.

ליקוי

7.
אי-הגבלת כהונתם של המנכ"ל ויו"ר הוועד הפועל: כהונה ארוכה מדי של בעלי תפקידים בכירים עלולה להביא לידי צבירה של עצמת יתר ועלולה לפגוע בבקרה ובהתחדשות הארגונית. ואכן - בשירות המדינה מוגבלת כיום כהונתם של בעלי תפקידים בכירים מסוימים. גם טיוטת תזכיר הצעת חוק התאגידים הציבוריים מאמצת את המלצת דוח המועצה לתאגידים ציבוריים וממליצה להגביל את תקופת כהונתו של מנכ"ל תאגיד. בחוק ובתקנון האגודה אין הגבלה על תקופת כהונת מנכ"ל מד"א ויו"ר הוועד הפועל, ובפועל המנכ"ל הנוכחי, מר אלי בין, מכהן בתפקידו מאוגוסט 2005, ואילו יו"ר הוועד הפועל הנוכחי, ד"ר נעם יפרח, מכהן בתפקידו משנת 2004. 

תגובה
משרד הבריאות

7.
בשנת 2006 המשרד פעל לשינוי תקנון מד"א בשיתוף משרד המשפטים בכל הנוגע להליך בחירת המנכ"ל (עמידה בפני ועדה לבדיקת כשירות). ומשך כהונתו לא הוגבל. לפיכך מד"א פעל בהתאם לחוק ולתקנון בהליך המינוי המנכ"ל ולא הוגבל משך כהונתו בהליך בחירתו ומינויו. עם זאת ולאור הביקורת, המשרד יבחן שינוי התקנון למול מד"א ומשרד המשפטים להגבלת משך כהונת המנכ"ל החל ממינויו של המנכ"ל הבא. ב-27.3.2012 התקיים דיון בנושא בהשתתפות נציגי משרד הבריאות ומד"א. סוכם שמד"א יעביר את עמדתו בכתב. הנושא נמצא בתהליך בחינה. צפי לסיום: 31.7.2012

תגובה
מגן דוד אדום

7. 
בכוונת מגן דוד אדום ללבן הדברים עם משרד הבריאות ולהציג בפניו את עמדתה.
ליקוי

8.
תיקוני תקנון מד"א: המועצה הקימה בדצמבר 2006 ועדה לשינוי תקנון מד"א (להלן - ועדת התקנון). הוועדה סיימה את עבודתה במרץ 2007. על אחדים מהשינויים שהמליצה עליהם כבר המליץ מבקר המדינה בדוח הביקורת הקודם. ואולם, עד מועד סיום הביקורת (אוגוסט 2011) לא דנה המועצה בכלל השינויים שהציעה ועדת התקנון, אף שחלפו מעל ארבע שנים. נשיא מד"א, פרופ' יהודה סקורניק, לא פעל למען העלאת נושא התקנון לדיון, וממילא גם לא התקבלו החלטות בנושא. הדבר מעיד על ליקויים בתפקודה של המועצה בעניין זה, וכן על התייחסות לא נאותה של מד"א 
         להערות מבקר המדינה. אפשר לראות בכך גם פגם בפעילות הנשיא שלא הצליח לגרום למועצה לדון בשינויי התקנון עליהם המליצה הוועדה.

תגובה

8.
בישיבה האחרונה של המועצה הארצית של האגודה מיום 1.12.2011התקבלו מספר תיקוני תקנון חשובים בתקנון מגן דוד אדום, התשנ"ב - 1992:

פיקוח על נהלי ההפעלה של מד"א מצד משרד הבריאות (בכל הנוגע לנוהלי הפעלת אמבולנסים ואמצעי ההפעלה האחרים), ביצוע מחקרים במד"א, הסדרי משמעת למתנדבים. נתון זה מראה כי המועצה אינה קופאת על השמרים, אלא היא בודקת את הצורך בשינויי התקנון מעת לעת. המועצה מתכנסת פעמיים בשנה לערך. היות וישיבתה האחרונה התקיימה ביום 1.12.2011, הרי שישיבתה הבאה תתקיים לא יאוחר מחודש יולי 2012. בישיבה זו תדון המועצה בחלק המתייחס אליה ב"נוהל ביקורת בקרה ומעקב פנימי", המסדיר מרכיבי יסוד בפיקוח שלה על הוועד הפועל. פרק ג לנוהל הנ"ל עוסק בביקורת שמפעילה המועצה הארצית על הוועד הפועל. ביקורת זו צריכה להיות מופעלת, בין השאר, על-ידי ועדת הביקורת של המועצה הארצית, ועל-ידי מימוש זכות עיון שוטפת של חברי המועצה הארצית בהחלטות הוועד הפועל. המועצה צפויה להידרש לחלק זה בנוהל בישיבתה הקרובה כאמור, ולאשר את מנגנוני הביקורת השוטפים והמהותיים על עבודת הוועד הפועל.
ליקוי

9.
סדרי מינוי יועץ משפטי: מד"א מעסיק יועץ משפטי חיצוני (להלן - היועמ"ש). משנת 2008 מכהן היועמ"ש במד"א, כשהלכה למעשה הוא מועסק במד"א מאז שנת 2001. בשנים 2008-2001 הוא שימש כיועץ המשפטי של המועצה בהיקף מצומצם בהרבה. מאז שנת 2007 המוסדות המנהלים של מד"א לא בחנו אם המתכונת הקיימת של העסקת יועץ משפטי חיצוני מתאימה לארגון. הביקורת העלתה כי תקופת ההסכם שנחתם עם היועמ"ש בשנת 2008 לשנתיים הוארכה עד שיאותר יועץ משפטי חדש, כיוון שמד"א לא התחיל לאתר יועץ משפטי זמן סביר לפני תום מועד העסקת היועמ"ש. נכון למועד סיום הביקורת, עדיין מכהן היועמ"ש וטרם נבחר יועץ משפטי חדש בגלל עיכוב במינוי חברים למועצה ולוועד הפועל. 

ליקוי

10.
סדרי מינוי רואה חשבון: מתחילת שנת 2004 אותו משרד רואה חשבון נותן שירותי ראיית חשבון למד"א. מנהל אגף הכספים במד"א, מר עופר דן, דיווח בישיבת הוועד הפועל בשנת 2007, לאחר תום תקופת ההסכם עם משרד רואה החשבון האמור לעיל, כי ניתן להאריכו בשלוש שנים נוספות, ללא הליך 
          בחירה מחודש, וזאת בניגוד לאמור בהסכם שקבע את סופיות ההעסקה לסוף 2006. בהסתמך על כך החליט הוועד הפועל להאריך את ההסכם עד סוף דצמבר 2009. בנוסף, במועד סיום הביקורת, טרם מונה רואה חשבון חדש למד"א בגלל עיכוב במינוי חברים למועצה ולוועד הפועל שהוא הגורם המאשר את רואה החשבון שעליו המליצה ועדת המכרזים. 

ליקוי

11.
היעדר דיון מספק ביישום תקני חשבונאות מקובלים בדוחות כספיים: המוסד הישראלי לתקינה בחשבונאות קבע כללים חדשים למוסדות שלא למטרות רווח - תקן מספר 5, תיקונים והבהרות לגילוי דעת חשבונאי 69 (להלן - התקן). כללים אלה משפרים את איכות הדיווח הכספי והשקיפות של אותם ארגונים; המדובר בנושא מהותי. ואילו במד"א - הוועד הפועל הקודם החליט בשנת 2003 לקבל את המלצת רואה החשבון של מד"א ולא להחיל על מד"א את הוראות התקן; בדוחות הכספיים של מד"א רואה החשבון מסתייג מאי יישום התקן. הוועד הפועל החדש דן בשנת 2006, בהסתייגות רואה החשבון של מד"א לגבי אי-יישום התקן. יו"ר הוועד הפועל העיר שהדיון הוא ראשוני והוועד הפועל יצטרך להחליט בהמשך, אולם הוא לא העלה הנושא לדיון מחודש במליאת הוועד הפועל.

תגובה
משרד הבריאות

11.
המשרד תומך בבחינת דיווח מד"א לפי תקן חשבונאות 5 המשולב ובהתאם לישיבה עם מד"א הוחלט כי חשבות המשרד תהיה שותפה בדיונים עם המוסד הישראלי לתקינה חשבונאית לבחינת התאמת התקן לנושאים הייחודים של מגן דוד אדום. צפי לסיום: 1.7.2012

ליקוי

12.
אי-התייחסות להערות ועדת הכספים: 1. לוועדת הכספים בכל ארגון שמורה חשיבות מרובה ככלי לבקרה. ועדת הכספים במד"א העלתה במהלך השנים בדיוניה את הצורך לקבל הסברים נוספים מבעלי התפקידים במד"א וכן לקבל נתונים נוספים ומסמכים מפורטים יותר מאגף הכספים. אף על פי כן לא העלה יו"ר הוועד הפועל את הערות ועדת הכספים לדיון, והוועד הפועל לא דן בהן, גם כשהללו הוגשו לוועד הפועל במסגרת אישור הפרוטוקולים של ועדת הכספים. היעדר דיון כאמור פוגע בסדרי בקרה כספיים. התנהלות הוועד הפועל בעניין זה, ובראשו היו"ר, לקויה. 

ליקוי

13.
הביקורת העלתה כי מנהל מרחב דן במד"א, מר יוסי כהן, הוא גם חבר בוועדת הכספים של 
          הוועד הפועל. יוצא אפוא שכחבר בוועדת הכספים של הוועד הפועל הוא מפקח על הניהול הכספי, בעוד שבמסגרת תפקידו כמנהל מרחב הוא מעורב בניהול - דבר היוצר חשש לניגוד עניינים. 

ליקוי
14.
ניהול סיכונים: ממשל תאגידי שם דגש על הצורך בבחינת סיכונים - פנימיים וחיצוניים - לארגון תוך היערכות של הארגון לבחון סיכונים אלה ולהתמודד עמם בעוד מועד. במסגרת התפתחות הממשל התאגידי בשנים האחרונות גוברת ההתייחסות לסיכונים אלה. באשר למד"א - עד מועד סיום הביקורת דן הוועד הפועל פעם אחת בלבד בחשיבות ביצוע שיטתי של ניהול הסיכונים בארגון, ופסל את הצורך בו. לפיכך במד"א אין ניהול סיכונים ראוי שממנו נגזרת תכנית העבודה אגב מתן סדרי עדיפויות לפעילות גופי הניהול והבקרה וביניהם למבקר הפנימי, לרואה החשבון, ליועץ המשפטי ולגופים נוספים בארגון. 

ליקוי

15.
ועדות הוועד הפועל: הביקורת העלתה כי אין הליך סדור לבחירת חברי ועדות הוועד הפועל ויושבי הראש שלהן וכי אין קריטריונים לבחירה. הוועד הפועל בוחר לוועדות מועמדים ששמותיהם מועלים בישיבה בלא שיהיו לחברי הוועד הפועל כלים לבחון מועמדים אלו. ארבע משבע ועדות הוועד הפועל לא התכנסו כלל בשנים 2010-2007 או התכנסו פעם אחת בלבד. הדבר מלמד על היחס של חברי הוועדות והמוסדות המנהלים לתפקיד הוועדות.

ליקוי

16.
כהונת יו"ר ועד העובדים בוועד הפועל:על פי כללי ממשל תאגידי אין זה ראוי שיו"ר ועד העובדים יכהן כחבר בוועד הפועל ובוועדותיו. עד לאחרונה על פי התקנון יו"ר הוועד היה גם חבר בוועד הפועל, אלא שמיום התכנסות הוועידה הארצית ה-19  אמור להחליפו נציג הנבחר על ידי העובדים. למרות זאת, יו"ר ועד העובדים כיהן בוועד הפועל, בוועדת ארגון ומינהל, בוועדת מתנדבים ובפורום נסיעות של הוועד הפועל החל במרץ 2010  ועד יולי 2011. כמי שמייצג את האינטרסים של העובדים, יו"ר ועד העובדים היה במצב של ניגוד עניינים בין תפקיד זה לבין תפקידו כנציג הוועד הפועל בוועדות בכלל ובוועדת ארגון ומינהל בפרט. 

ליקוי

17.
תפקוד ועדת המתנדבים בארגון: מספר המתנדבים במד"א עולה על מספר העובדים בשיעור ניכר - פי שבעה . משמע, פעילות הארגון נסמכת על פעילות המתנדבים. עם זאת, מדצמבר 2008 עד מרץ 2011 לא התכנסה ועדת המתנדבים של הוועד הפועל. 

ליקוי

18.
תפקוד המועצה: מועצת מד"א היא הגורם המפקח על הוועד הפועל, ולשם כך עליה לקבל דיווח על פעילותו. הביקורת העלתה כי: המועצה לא הקפידה שהוועד הפועל יכין נושאים לדיון במועצה וידווח לה כנדרש, כפי שדורש ממנו התקנון, כך שהיא תוכל למלא את תפקידה; אף שחלפו תשע שנים מדוח הביקורת הקודם, שבו המליץ מבקר המדינה שהמועצה תקבע נוהל לפעילותה, מועצת מד"א טרם קבעה נוהל כזה; מועצת מד"א אינה ממלאת את תפקידיה כפי שהוגדרו בתקנון; לא נמצא שהמועצה קבעה קריטריונים וסדרי מינוי לחברי ועדות המועצה; ועדות המועצה אינן פעילות, והדבר פוגע בתפקוד המועצה ובפרט בבקרה שלה על הוועד הפועל. 

ליקוי

19.
נוכחות חברי הוועד הפועל: הביקורת העלתה כי בשנים 2010-2007 שלושה, ולעתים אף ארבעה, מחברי הוועד הפועל לא נכחו ביותר משלוש ישיבות רצופות, ורק אחד מהם פוטר אחרי שלא נכח במשך 17 ישיבות רצופות. לא נמצא כי יו"ר הוועד הפועל שלח התראה לשאר חברי הוועד הפועל שנעדרו, כנדרש בתקנון, והם המשיכו לכהן בתפקידם. כמו כן לא נמצא כי המוסדות המנהלים במד"א פנו לגופים הממנים נציגים למועצה והתריעו על היעדרות נציגיהם מישיבות הוועד הפועל. 

ליקוי

20.
נוכחות חברי המועצה: בדומה לממצאי הביקורת הקודמת, הועלה כי חברי מועצה נעדרים מישיבות מועצת מד"א. יתרה מכך, בניגוד לתקנון מד"א לא נמצא כי נשיא מד"א או מזכיר המועצה התריע לפני חברי המועצה שלא הגיעו לישיבות; כך גם לא נמצא שננקטו צעדים להשעיית אותם נציגים או לסיום כהונתם.

תגובה

20.
לאור הביקורת, המשנה למנכ"ל פנה בתאריך 7/11/11 להנהלת מגן דוד אדום בדרישה לקבל דיווח שוטף על נוכחותם/היעדרותם של נציגי שר הבריאות בישיבות, ולוודא השתתפותם כנדרש, ואף במידת הצורף אם הדבר יידרש  על פי התקנון, להחליפם. 

ליקוי

21.
פיקוח משרדי הממשלה הממנים נציגים: משרד הבריאות לא וידא שנציגי שר הבריאות נוכחים בישיבות המוסדות המנהלים של מד"א ולא החליף את הנציגים שנעדרו בנציגים אחרים כדי לממש אחריותו זו. נשיא מד"א או 
           מזכיר המועצה לא הודיעו לנציגי הגופים הממנים ולא יידעו אותם בכך שנציגיהם נעדרים מישיבות המועצה ומישיבות הוועד הפועל, בהתאמה. 

ליקוי

22.
מינוי חברי מועצה: ועידת מד"א מתקיימת פעם בארבע שנים ולאחריה נבחרת מועצה חדשה. בביקורת עלה כי רק במרץ 2010, מועד קיום ועידת מד"א האחרונה, מזכיר מועצת מד"א ביקש מהגורמים השונים למנות נציגים למועצה החדשה והחל הליך של מינויי חברי המועצה. רק באפריל 2011, שנה וחודש לאחר כינוס ועידת מד"א, מינה שר האוצר נציג אחד למועצה החדשה, כלומר עד אותו מועד לא נכחו בישיבות המועצה נציגים של שר האוצר; יתרה מכך, שנה וחמישה חודשים לאחר כינוס ועידת מד"א טרם מונו עשרה מבין 11 נציגי הממשלה במועצה החדשה וביניהם נציגי שר הבריאות הממונה על ביצוע חוק מד"א. התנהלות זו מלמדת על סחבת הגורמת לעיכוב ברענון המוסדות המנהלים של הארגון. בגלל העיכוב במינויים, במשך שליש מתקופת כהונת המועצה אין בה נציגי ממשלה ונפגעת יכולת הפיקוח הציבורי על פעילות מד"א. 

תגובה

22.
בעקבות הביקורת פנה בנובמבר 2011 המשרד למגן דוד אדום (מד"א) להסדרת הנושא. מד"א ישלח מכתבי בקשה למינוי נציגים למועצת מד"א שנה בטרם תום הקדנציה של המועצה המכהנת. 
ליקוי

23.
בחינת הצורך במועצה: מועצת מד"א אינה ממלאת את מלוא תפקידיה כפי שהוגדרו בתקנון מד"א. לאור השינויים שנעשים בשנים האחרונות בנוגע לממשל תאגידי בגופים ציבוריים, מן הראוי שמשרדי הבריאות, האוצר, המשפטים והחוץ יבחנו אם יש צורך לבצע שינויים במועצת מד"א; זאת אגב הליקויים בתפקודה בשנים האחרונות ובדרישות ארגון הצלב האדום הבין-לאומי שאליו שייך מד"א ובהמלצות קודמות של משרד מבקר המדינה. על הגורמים האמורים להגדיר מחדש את תפקידיה ולבחון את גודלה הרצוי כך שתוכל לבצעם. על שר הבריאות, כממונה על ביצוע חוק זה, לדאוג כי למועצה יינתנו הכלים למלא את תפקידיה כפי שיוגדרו. 

תגובה


ב-27.3.2012 התקיים דיון בנושא בהשתתפות נציגי משרד הבריאות ומד"א. סוכם שמד"א יעביר את עמדתו בכתב. הנושא נמצא בתהליך בחינה. צפי לסיום: 31.7.2012

תגובה
משרד החוץ


המשרד יפנה עד ה-1/5/12 למשרדי הבריאות, האוצר והמשפטים בבקשה לכנס עבודת מטה לגיבוש עמדה אחידה בנוגע לצורך לבצע שינויים במועצת מגן דוד אדום.

ליקוי

24.
מינוי נציגי שר החוץ: הביקורת העלתה כי בשנת 2009 (במועצה הקודמת) מצאה הוועדה לבדיקת מינויים כי הנציגה לכהונה כדירקטורית במד"א כשירה כחודש אחרי ששר החוץ כבר הודיע למד"א על מינוי הנציגה. יוצא שהמינוי נעשה בטרם הוועדה מצאה את הנציגה כשירה.


מן הראוי שמשרד ממשלתי יודיע למד"א על נציגיו רק אחרי שהוועדה לבדיקת מינויים מוצאת כי הם כשירים. כך יימנע מצב שבו נציג משרד יתחיל לכהן כדירקטור במד"א, בטרם אושרה כשירותו לכהן כנציג במועצה. 


על משרדי הממשלה בכלל ומשרד החוץ בפרט להנחות את נציגי השרים כי אם יתפטרו מכהונתם עליהם להודיע על כך הן למזכיר מועצת מד"א והן לשר שמינה אותם. על המשרדים לבחון הוספת הוראה שיהיה צריך לתת הודעה על התפטרות פרק זמן מסוים לפני שהיא תיכנס לתוקף כדי שבינתיים ניתן יהיה להתחיל באיתור מועמד מחליף. על המשרדים להקפיד שההודעה על ההתפטרות תועבר גם לוועדה לבדיקת מינויים ברשות החברות הממשלתיות. כמו כן על שר החוץ והממונה מטעמו לוודא שהוועדה לבדיקת מינויים בודקת ומאשרת את הכשירות של נציגו לכהן כדירקטור, ורק לאחר מכן למנות אותו לדירקטור כנדרש על פי חוק החברות הממשלתיות ותקנון מד"א.

תגובה

24.
המשרד יגבש, לא יאוחר מה-1/5/12 נוהל פנימי בהתאם להמלצות המבקר, אשר יכלול את ההיבטים הבאים:



א.
חיוב נציג שר החוץ במועצת מד"א להודיע לשר, לוועדה לבדיקת מינויים (ועדת שפניץ) ולמזכיר מועצת מד"א פרק זמן מסוים לפני התפטרותו, על כך שהוא עומד להתפטר מחברותו במועצת מד"א.



ב.
חיוב הממונה מטעם שר החוץ לוודא שהוועדה לבדיקת מינויים (וועדת שפניץ) בודקת ומאשרת את נציג השר כדירקטור לפני מינויו לדירקטור.


ג.
חיוב הממונה מטעם שר החוץ לוודא כי השר מינה את הנציג מטעמו סמוך מאד למועד כינוס וועידת מד"א.
ליקוי

25.
ועדת המינויים הממשלתית למינוי נציגי שר הבריאות: הביקורת העלתה כי: רק בנובמבר 2010 (יותר מחצי שנה לאחר כינוס ועידת מד"א) הוחלט על הקמת ועדת המינויים הממשלתית; ועדת המינויים הממשלתית לא קיימה בירור לפני הדיון במועמדים, כדי לבדוק האם הם כבר אושרו לכהונה במועצה מטעם גורם אחר. כך יצא, שאחרי שוועדת המינויים הממשלתית בחרה ארבעה מועמדים והמליצה עליהם, התברר לה ששניים מהם כבר נבחרו לחברי מועצה כנציגי קופות החולים , ולכן עד ינואר 2012 - טרם מונו כל הנציגים שוועדת המינויים הממשלתית הייתה צריכה למנות למועצה. 

ליקוי

26.
עיכוב במינוי חברי הוועד הפועל: העיכוב במינוי חלק מחברי המועצה הביא לכך שתשעה חודשים לאחר קיום הוועידה עדיין כיהן הוועד הפועל בהרכבו הקודם, ולא נבחר כנדרש ועד פועל חדש המייצג את המועצה החדשה. בכך נפגעה המטרה של רענון הניהול והבקרה בארגון. רק בישיבתה בדצמבר 2010 בחרה המועצה את הוועד הפועל החדש ואת יו"ר הוועד הפועל, אולם נציגי השרים לוועד הפועל עדיין לא מונו, משום שטרם מונו נציגי משרדי הממשלה למועצה. בכך נפגע הפיקוח הממשלתי על הארגון. כמו כן, רק בפברואר 2011 העביר מד"א את הטפסים של המועמדים למשרד המשפטים, המלווה את עבודת הוועדה לבדיקת כשירות חברי הוועד הפועל. ואילו הוועדה לבדיקת כשירות חברי הוועד הפועל התכנסה רק ביוני 2011 לבדוק את כשירותם של תשעה מחברי הוועד הפועל שנבחרו, ובינתיים הוסיפו חברי הוועד הפועל הקודם לכהן עוד שנה ושלושה חודשים לאחר כינוס הוועידה. 

תגובה
משרד המשפטים

26.
לגבי בדיקת המועמדים לוועד הפועל בידי ועדת מד"א לבדיקת 
מינויים - אכן בדיקת מינויים מן הראוי שתהיה קצרה ככל שניתן, על מנת שלא לעכב מינויים ראויים. עם זאת, יש לתת את הדעת למספר נקודות כדלקמן:


-
התמשכות הליכי הבדיקה נפוצה גם בבדיקה בידי הוועדה לבדיקת 
מינויים לפי חוק החברות הממשלתיות. בדיקה שנמשכת 4 
חודשים מהגעת הפרטים לוועדה אינה חריגה באורכה.


-
עיקר העיכוב נבע מכך שהמידע על המועמדים הגיע בלתי שלם 
ונדרשו השלמות רבות מהמועמדים, עוד בטרם ניתן היה לגבש המלצות לוועדה ולכנס אותה. 


ליווי עבודת ועדת המינויים לפי תקנון מד"א נעשית על ידי המשרד שלא כחלק מתפקידו, במחלקת ייעוץ וחקיקה, ובמטרה לסייע בהליכי הבדיקה בידי ועדת מד"א לבדיקת מינויים. זאת משום שלוועדה דרוש 
"מטה" בלתי תלוי במד"א ובמשרד הבריאות על מנת להבטיח את אי תלות פעילותה.
ליקוי

27.
אחריות משרד הבריאות על מד"א ועל גופי הצלה אחרים: למרות שחוק מד"א קובע כי שר הבריאות יהיה אחראי על ביצוע החוק לא ברור מה היקף תפקידו של משרד הבריאות כלפי מד"א ומה היקף אחריותו כמו כן מזה שנים פועלים בצד מד"א ארגוני הצלה נוספים, המאגדים בתוכם מתנדבים פעילים במד"א עם מתנדבים שאינם מתנדבי מד"א. משרד הבריאות קיבל תלונות על חיכוכים בין פעילי מד"א לפעילי ארגונים אחרים, המתבטאים בשטח במהלך אירועי הצלת חיים. ואולם עד מועד סיום הביקורת טרם הסדיר משרד הבריאות את סוגיית הפיקוח שלו על מד"א ואת הקשר בין מד"א ובין הארגונים הנוספים. 

תגובה
משרד הבריאות

27.
משנה למנכ"ל המשרד מינה ב- 30 לאוגוסט 2011 ועדה להסדרת הנושא אשר תגבש המלצות לגבי ההפעלה והשליטה הראויים, במתן המענה הראשוני לעזרה ראשונה והטיפול טרום בית-חולים במערך שירותי הרפואה הדחופה והפינוי הרפואי בישראל.
ליקוי

28.
על מד"א ומשרד הבריאות לשקול להפריד בין תפקידי ניהול לתפקידי פיקוח, באופן שהוועד הפועל יעסוק בפיקוח בלבד ולא ישתתף בניהול השוטף במד"א. כמו כן, יש להקפיד על התחלת הליכי מינוי נציגי ממשלה סמוך ככל האפשר למועד כינוס ועידת מד"א. על משרדי הבריאות, האוצר והחוץ למנות את נציגיהם ובכך לממש את אחריות משרדי הממשלה לפעילות תקינה של הארגון. שר הבריאות מופקד על ביצוע חוק מד"א, ולכן על משרדו לוודא שנציגיו נוכחים בישיבות המוסדות המנהלים של מד"א או להחליפם בנציגים אחרים כדי לממש אחריותו זו. עוד על משרד הבריאות להגדיר בצורה ברורה את אחריותו לביצוע חוק מד"א, את מערכת היחסים בינו ובין מד"א ולהסדיר את סוגיית פעילות גופי ההצלה בארץ.

תגובה

28.
ב-27.3.2012 התקיים דיון בנושא בהשתתפות נציגי משרד הבריאות ומד"א. סוכם שמד"א יעביר את עמדתו בכתב. הנושא נמצא בתהליך בחינה. צפי לסיום: 31.7.2012.

חלוקת המקורות הכספיים בין קופות החולים 
 מעקב מורחב

הגופים המבוקרים:  משרד הבריאות, שירותי בריאות כללית, מכבי שירותי בריאות, קופת חולים מאוחדת, לאומית שירותי בריאות

ליקוי
1.
כדי לשפר את איכות השירותים שמספקות הקופות ראוי שתתקיים ביניהן תחרות על המבוטחים. ואולם התחרות בין הקופות אינה יעילה ואינה מתקיימת לגבי כלל המבוטחים, אלא רק על המבוטחים הצעירים והבריאים. לדעת כלכלני בריאות, שיטת חלוקת המקורות הכספיים הנוכחית מהממשלה לקופות היא חסם לתחרות אמיתית ולמעברים בין הקופות המעודדים את התחרות. כדי לייעל את התחרות בין הקופות ולשפר את איכות השירותים הרפואיים ראוי להגדיל את חלקו של התקצוב לקופות המתבסס על עמידה ביעדי ביצוע שיקבע משרד הבריאות. משרד מבקר המדינה קורא לתיקון אופן חלוקת המקורות הכספיים לקופות, כך שייווצרו כלי מדיניות שיתמרצו את הקופות לפעילויות שונות שמשרדי הבריאות והאוצר מעוניינים לקדם וכן שיהיה להן תמריץ להשקיע יותר לטווח הארוך. ייתכן שלשם כך יידרש שינוי בחוק. על משרדי הבריאות והאוצר לקיים דיון ממצה בדבר התמהיל בין תגמול הקופות עבור פעילות והישגים מדידים בפועל ובין תגמול מראש בהתאם לנוסחה קבועה.

תגובה

משרד הבריאות
1. 
שיטת חלוקת המקורות הקיימת נבחנת מדי 4 שנים על ידי צוות בין-משרדי של משרדי הבריאות והאוצר. ועדת הקפיטציה הקודמת כונסה באפריל 2008. בשנת 2012 ימונה צוות חדש לבחינת הנושא בידי המשרדים. ועדת הקפיטציה שתקום, תיקח בחשבון את המלצות הביקורת, כמו גם את המלצות שאר הגורמים במערכת. סגן שר הבריאות יעביר בחודש אפריל 2012 את טיוטת כתב המינוי לחתימה משותפת שלו ושל שר האוצר.

תגובה

שירותי בריאות כללית
1. 
"הכללית" בחנה את ההצעה לשינוי שיטת חלוקת המקורות הכספיים לקופות ועמדתה היא, כי הדרך הנכונה לשיפור איכות פעולתן של הקופות וייעול התחרות הינה, בראש וראשונה, באמצעות תיקון  נוסחת הקפיטציה.

                   לדעת הקופה, ההצעה לשקול שינוי התמהיל לטובת תגמול הקופות עבור פעילות והישגים מדידים בפועל על חשבון התגמול בהתאם לנוסחת הקפיטציה הינה בעייתית. מבחני תמיכה אינם מהווים כלי מרכזי ואין להפוך אותם לכזה, ואינם יכולים להחליף את נוסחת הקפיטציה ככלי מדיניות מרכזי לקיומם של תמריצים יעילים והוגנים במערכת, בין היתר מאחר והם יגרמו להסטת משאבים לנושאים ממוקדים שאינם עונים על צרכי כלל האוכלוסייה ויבואו על חשבונה. עליהם, איפוא, להישאר ככלי משני בלבד להנעה ראשונית של תהליכים, לפיכך הדרך הנכונה היא, בראש ובראשונה, תיקון נוסחת הקפיטציה - ולאו דווקא פנייה לפתרונות משניים כגון חלוקה רטרוספקטיבית על פי עמידה ביעדים.

ליקוי
2.
נוסחת הקפיטציה (מכילה מספר פרמטרים, כגון גיל, מִגדר ומרחק ממרכזי אוכלוסייה) קובעת את חלוקת כספי סל הבריאות לפי נתוני המבוטחים. נוסחת הקפיטציה בישראל אינה כוללת מדד של "מצב הבריאות" של המבוטחים שיאפשר הקצאה יתרה עבור חולי סרטן, סוכרת וכו', הצורכים משאבים כספיים גדולים יותר מקופות החולים. במדינות מערביות נכלל מדד זה בנוסחת הקפיטציה. על היעדר "מצב בריאות" בנוסחת הקפיטציה העיר משרד מבקר המדינה כבר בשנת 2006 . 

תגובה

משרד הבריאות
2. 
ראה תגובה לליקוי 1.
ליקוי
3.
לדעת כלכלני הבריאות, השיטה הנהוגה בישראל מאז פועלת נוסחת הקפיטציה - שלפיה רוב רובם של הכספים המועברים לקופות מחולקים מראש ולא בעקבות ביצוע יעדים וקידום מדיניות של המשרד, כמו עמידה במדדי איכות - אינה נכונה. במצב הדברים כיום רק אחוזים בודדים מהכספים המועברים לקופות החולים על ידי המדינה מוקצים לטובת תמיכות ביעדים חשובים שקובע משרד הבריאות. על התמהיל שבין מיעוט הקצאת כספים על פי עמידה ביעדים לבין כספי הקפיטציה המוקצים מראש, העיר משרד מבקר המדינה כבר בשנת 2006 .

תגובה
3. 
חלוקת כספי סל שירותי הבריאות קבועים בחוק ביטוח בריאות ממלכתי. בנוסף, שיטת חלוקת המקורות הקיימת נבחנת מדי 4 שנים 

                   על ידי צוות בין-משרדי של משרדי הבריאות והאוצר. כאמור, ימונה צוות חדש לבחינת הנושא בידי המשרדים בחודש אפריל 2012. 

ליקוי

4.
מצבה היחסי של האוכלוסייה בפריפריה מבחינת מדדי בריאות פחות טוב ממרכז הארץ. אף שחוק ביטוח בריאות ממלכתי, התשנ"ד-1994 (להלן - חוק ביטוח בריאות או החוק), קבע שיש לכלול בנוסחה את הפרמטר של ריחוק מקום מגורים ממרכזי אוכלוסייה, רק בסוף שנת 2010, בעקבות המלצה של ועדת הקפיטציה השלישית, נכלל בנוסחה הפרמטר הזה. לדעת חלק מהקופות, ספק אם תוספת המשאבים שהוקצתה תהיה אפקטיבית. גם לא הובטח כי מלוא הכספים יגיעו לפריפריה. 

תגובה
4. 
המשרד קידם מבחני תמיכה כדי לבחון את הנושא. בתחילת שנת 2012 יאספו הנתונים על ההשקעה בפריפריה. צפי לסיום של איסוף נתונים דצמבר 2012.

תגובה

שירותי בריאות כללית
4. 
"הכללית" מברכת על השינוי שנעשה בנוסחת הקפיטציה (הכללת הפריפריה). יחד  עם זאת הכללית סבורה, כי השינוי שנעשה עדיין אינו מספק בשלושה מרכיבים כדלקמן:

1.
הכללת מקדם אחיד לכל קבוצות הגיל וכך יצירת תמריץ להעדפת 
האוכלוסיות הצעירות והבריאות בפריפריה ולא למתן שירותים רפואיים לאוכלוסיות החלשות והקשישות באזורי הפריפריה. 

2.
אין התייחסות לפריפריה כלכלית חברתית. כלומר אין התייחסות 
לפרמטר סוציו-אקונומי. כך - אוכלוסיות חלשות (כגון הפזורה 
הבדואית בעיר רהט) בעלות דירוג סוציו-אקונומי נמוך נותרו בחוץ בעוד שישובים מבוססים (כגון: עומר להבים) נכנסו פנימה.

3.
השתת הפרמטר על דירוג הלשכה המרכזית לסטטיסטיקה הותיר 
בחוץ ישובים שאינם מוכרים בפזורה הבדואית וכך אוכלוסייה זו, 
מהחלשות ביותר בחברה, נפגעה עוד יותר.

ליקוי
5. 
כיוון שחלפו שנים רבות מאז עודכנה רשימת המחלות הקשות, יש מקום שמשרדי הבריאות והאוצר יקיימו דיון ייעודי ומעמיק בעניין הרשימה האמורה וישקלו חלופות כגון הוספת כל המחלות שעלות הטיפול בהן יקרה (מסכום שייקבע); הוספת מחלות יקרות מאוד שמספר החולים בהן מזערי; 
         ביטול חלק מהמחלות והוספת אחרות במקומן; ביטול כל חמש המחלות הקשות; הכנסת סכומי התגמול של המחלות הקשות לנוסחת הקפיטציה תוך מתן משקָלות מיוחדים למצבי בריאות.

תגובה

משרד הבריאות
5.
ועדת הקפיטציה שתקום תיקח בחשבון את המלצות הביקורת, כמו גם את המלצות שאר הגורמים במערכת.

תגובה

שירותי בריאות כללית
5.
מאז עודכנה רשימת המחלות החדשות יש מקום לקיים דיון מעמיק בעניין עדכון רשימת המחלות הקשות. יחד עם זאת  יש להוריד מסדר היום את ההצעה לשקול ביטול התגמול עבור מחלות קשות, הואיל והצעה זו תחמיר במידה רבה את העיוות הקיים ממילא בחלוקת המשאבים בין הקופות, לאור העלות הגבוהה הכרוכה בטיפול בחולים אלה והתפלגותם באופן שאינו אחיד בין הקופות.  

תגובה

מכבי שירותי בריאות
5.
הכללת פרמטר של "מצב בריאות" בנוסחת הקפיטציה הינה בעלת השפעה רבה על התנהלות מערכת הבריאות ולכן לדעת הקופה מומלץ לכלול במקביל פרמטרים שיקדמו רפואה מונעת ויעודדו שיפור מצב הבריאות. לאור העובדה שלמרות חשיבות הנושא, ועדת הקפיטציה החליטה שלא לכלול אותו, חשוב שיימשך תהליך בחינת כלל מרכיבי נוסחת הקפיטציה תוך ראייה מערכתית כוללת, התייחסות לעמדות הגורמים המושפעים ישירות מההחלטות ובאופן שתהיה מבוססת  גם על עמדות ומחקרים של אנשי אקדמיה מומחים בנושאי רפואה, כלכלה, בריאות הציבור וכד'.

ליקוי
6.
ועדת הקפיטציה השלישית מונתה בשנת 2008 והגישה המלצותיה בשנת 2010. (1) אף שלפי כתב המינוי התבקשה הוועדה להתייעץ עם מומחים בתחום, ממערכת הבריאות ומחוצה לה, בתיקי הוועדה נמצא מסמך שהציג לצוות איש אקדמיה אחד בלבד - פרופ' עמיר שמואלי; (2) הוועדה הסתמכה בחלק מעבודתה על נתונים שבחלקם לא היו מעודכנים - סקר הבריאות של משרד הבריאות והלשכה המרכזית לסטטיסטיקה מהשנים 2000-1999, כלומר לפני כמעט עשר שנים. על בעיית איסוף הנתונים העיר משרד מבקר המדינה כבר בשנת 2006 . כדי שנוסחת הקפיטציה תשמש מנוף ראוי לשינוי 

           אפשרי, מן הראוי שבסיס הנתונים שעליו מסתמכים בקביעוֹת כה משמעותיות יהיה מקיף ומעודכן, ועל משרד הבריאות לפעול כדי לבנות בסיס נתונים כזה. משרדי הבריאות והאוצר יכולים לשקול להשתמש בבסיס המידע המסוים שיש בקופות על חולים שהטיפול התרופתי בגינם הוא יקר או לבחור מדגם של מבוטחי הקופות עם נתוני ההוצאה עליהם.

תגובה

משרד הבריאות
6. 
סקר חדש נערך בשנת 2009 ותוצאותיו יובאו בחשבון בעבודת הוועדה הבאה שתחל את עבודתה באפריל 2012 בנושא. ועדת הקפיטציה שתקום, תיקח בחשבון את המלצות הביקורת, כמו גם את המלצות שאר הגורמים במערכת.

ליקוי
7.
ועדת הקפיטציה הראשונה המליצה כבר ב-1994 להנהיג מנגנון מעקב שוטף אחר חלוקת הכספים לקופות, כלומר למנות ועדה קבועה ולא מינוי אחת לכמה שנים. גם בג"ץ הסב את תשומת לב שר הבריאות ושר האוצר בשנת 2005 לשאלה אם אין מקום להקים ועדה קבועה בעניין נוסחת הקפיטציה לטענת משרד הבריאות הוא עצמו מעוניין בוועדה קבועה, אך משרד האוצר מתנגד. עד דצמבר 2011 לא הונהג מנגנון כזה. על היעדר ועדת קפיטציה קבועה העיר משרד מבקר המדינה כבר בשנת 2008 .

תגובה
7. 
סגן שר הבריאות יפנה לשר האוצר בבקשה למינוי וועדה חדשה שתחל את עבודתה באפריל 2012.

תגובה

שירותי בריאות כללית
7.
"הכללית" תומכת בהמלצת הביקורת בדבר הצורך בהקמת וועדה קבועה לחלוקת המקורות הכספיים בין קופות החולים. הכללית קוראת למשרדי הבריאות והאוצר למנות בדחיפות וועדה חדשה המורכבת מאנשי מקצוע ואקדמיה, שתתכנס באופן קבוע ואשר תגבש את מסקנותיה במהלך 2012, לקראת יישום בשנת 2013.

ליקוי
8.
בינואר 2011 כתב יו"ר ועדת הגושה במשרד הבריאות, פרופ' יואל זלוטגורה, המשמש גם מנהל המחלקה לגנטיקה קהילתית במשרד, לראש מינהל רפואה 

         במשרד, ד"ר חזי לוי, כי בזמנו הוקמה הוועדה כדי לקבוע אמות מידה לתחילת טיפול אנזימטי בחולים, וכי היא פעלה במשך השנים מתוך "איזון טוב עם הסכמה על כמעט כל המקרים בין הרופאים המטפלים [בחולים] לוועדה". נוכח האיזון הטוב וההסכמה האמורה הציע פרופ' זלוטגורה במכתבו לשקול מחדש את הצורך בהמשך קיום ועדת הגושה ובמיוחד את קיומה במסגרת משרד הבריאות. פרופ' זלוטגורה אף מסר ביולי 2011 לנציגי משרד מבקר המדינה כי כיום באופן מעשי אין צורך בוועדה וניתן להסתפק בהחלטת הרופא המטפל. ביולי 2011 השיב ד"ר חזי לוי לפרופ' זלוטגורה כי ועדת גושה היא ועדה סטטוטורית שהוקמה על פי התוספת השנייה לחוק. 


נוכח עמדתו של יו"ר ועדת הגושה, מן הראוי שמשרד הבריאות יבחן את הנושא, ובין היתר ייתן דעתו למידת נחיצותה של הוועדה.

תגובה

משרד הבריאות
8.
נוכח עמדתו של יו"ר ועדת "גושה" ולאחר בדיקת הנושא, החליט מנכ"ל המשרד בפברואר 2012 לבטל את ועדת "גושה" ולהעביר את הטיפול וההחלטה לקופות.

עבודות מחוץ לתפקיד של מנהלי בתי חולים
ממצאי מעקב
הגופים המבוקרים: משרד הבריאות, נציבות שירות המדינה, עיריית תל אביב יפו.
ליקוי

1.
היעדר כללים אחידים ועדכניים: הנציבות ומשרד הבריאות לא פרסמו כללים אחידים לכלל מנהלי בתי החולים הממשלתיים והעירוניים-ממשלתיים בעניין היקף העבודה הפרטית והפרקטיקה הפרטית המותרת לבעלי תפקידים אלה. הנציבות ומשרד הבריאות אף לא גיבשו את עמדתם לנוכח המלצות מבקר המדינה בשאלה אם לא ראוי להחיל על מנהלי בתי חולים אלה מגבלות בנושא העבודה מחוץ לתפקיד, בדומה לאלה שחלות על מנהלים בכירים בקופות החולים. לשם השוואה - על פי חוזר של הממונה על השכר והסכמי עבודה מיוני 2007 , מנהלים בכירים בארבע קופות החולים מנועים מלעסוק בכל עבודה אחרת בשכר. ביסוד דרישה זו עומד העיקרון שעל מנהלי בתי החולים של הקופות להשקיע את מרב  זמנם בניהול בית החולים במסגרת פעילות רפואית-כלכלית חשובה ביותר, שמושקעים בה מחזורי כספים של מאות מיליוני ש"ח ויותר לשנה, תוך העסקת מאות ואלפי עובדים. 

תגובה
עיריית תל אביב-יפו

1.
עיריית תל-אביב – יפו תמתין בהקשר זה עד לאחר שמשרד הבריאות ונציבות שירות המדינה יקבעו כללים למתן היתרי עבודה פרטית למנהלי בתי חולים ציבוריים-ממשלתיים.
ליקוי

2.
משרד מבקר המדינה חוזר על עמדתו בדוח 59 ב', ולפיה אין בממצאי בדיקה זו כדי להטיל דופי בכישוריהם של פרופ' רוטשטיין ופרופ' ברבש לנהל את המרכזים הרפואיים שבראשם הם עומדים. עם זאת, נוכח מורכבות תפקידו של מנהל מרכז רפואי, ונוכח הדרישה הנורמטיבית שעיקר זמנו ייוחד למילוי תפקידו כמנהל המרכז הרפואי, עולה שאלה אם ההיקף הניכר של עבודות מחוץ לתפקיד אכן מותיר להם שהות מספקת למלא כהלכה את תפקיד מנהל בית החולים, מהן התוצאות של ריבוי היתרי העבודה מחוץ לתפקיד מהבחינה הציבורית וכיצד הדבר משפיע על תדמית השירות הציבורי. נוכח השאלות דלעיל, על גורמי האסדרה - הנציבות ומשרד הבריאות - לבחון אם לא ראוי לקבוע שמנהל בית חולים ייחד את מלוא זמנו לניהול בית החולים ולא יעסוק בעיסוקים נוספים בעלי אופי עסקי-מסחרי, גם אם אלה אינם מעוררים חשש לניגוד עניינים.

תגובה
פרופ' רוטשטיין

2.
כל המכיר את עבודתי, מודע היטב להיקף הזמן המושקע על ידי בניהול בית החולים אשר בראשו הנני עומד. הישגיי בית החולים מדברים בעד עצמם.



שעון הנוכחות אשר הונהג לאחרונה בבתי החולים, המשקף לעת הזו מדד חלקי באשר להיקף הזמן המושקע על ידי בניהול בית החולים, מלמד כי אני משקיע תשומות זמן ניכרות (בהיקף כמעט כפול!) ביחס להיקף המשרה המוגדר בהסכמים הקיבוציים החלים על הרופאים ועל מנהלי בתי החולים.



מדד זה אינו כולל את השעות הרבות הנוספות אשר מושקעות, כעניין שבשגרה, בניהול וקידום ענייני בית החולים שלא בין כותלי בית החולים עצמו (לרבות אירועי התרמה, נסיעות לחו"ל בתפקיד ועוד).

ליקוי
3.
ביולי 2010, בעקבות פרסום דוח 59ב, התקבלה החלטת ממשלה 2034 בנושא "כללים לעבודות נוספות של רופאים ומנהלי בתי חולים בשירות המדינה", ולפיה עד 15.11.10 על נציב שירות המדינה להקים צוות בראשותו, שידון בהיבטים השונים של סוגיית העבודות הפרטיות של רופאים ומנהלי בתי חולים. אולם במועד סיום ביקורת המעקב (אוקטובר 2011) עדיין לא הוקם  הצוות. התברר כי רק בספטמבר 2011 - כארבעה חודשים לאחר כניסתו לתפקיד - נודע לנציב החדש על דבר קיומה של החלטת הממשלה האמורה. 


לאחר סיום הביקורת ובעקבותיה הוקם בנובמבר 2011 צוות בראשותו של הנציב לבחינת כללים לעבודות נוספות של רופאים ומנהלי בתי חולים בשירות המדינה (להלן - הצוות או הצוות בראשות הנציב). על פי מסמכים שהמציאה הנציבות בינואר 2012 למשרד מבקר המדינה, הצוות קיים שתי ישיבות בנושאים האמורים בדצמבר 2011 ובינואר 2012. בין הנושאים שנדונו בישיבות אלה: כמות והיקף העבודות מחוץ לתפקיד (עבודה פרטית, פרקטיקה פרטית, עבודה בתאגיד) שאותן מבצעים רופאים ומנהלי בתי חולים; הגדרת המושג ייעוץ רפואי בהתייחס לפרקטיקה פרטית; הוראת רופאים בבתי ספר לרפואה ובבתי ספר לאחיות; וקביעת כללים למניעת ניגוד עניינים.


במועד סיום ביקורת המעקב (אוקטובר 2011) טרם קבעו נציבות שירות המדינה ומשרד הבריאות כללים אחידים בעניין עבודות מחוץ לתפקיד של מנהלי בתי החולים, אף שממצאי הביקורת פורסמו יותר משנתיים וחצי לפני מועד סיום ביקורת המעקב ואף שהממשלה החליטה כשנה וחצי לפני המועד האמור להקים צוות בין-משרדי בראשותו של נציב שירות המדינה שיקבע כללים בעניין זה. נוכח ממצאי ביקורת המעקב, נדרשים הנציבות ומשרד הבריאות לפעול בהקדם להסדרת הנושא, ובכלל זה לפעול לגיבוש כללים אחידים שיחולו על מנהלי בתי חולים ציבוריים - עירוניים וממשלתיים כאחד.
תגובה
משרד הבריאות

4.
נציב שרות המדינה הקים צוות לבחינת כללים לעבודות נוספות של רופאים ומנהלי בתי החולים בשרות המדינה (כתב מינוי מיום 27.11.11). נציגי משרד הבריאות לנושא הינם המשנה למנהל הכללי של המשרד, וסגן מנהל כללי בכיר למינהל משאבי אנוש. הוועדה החלה עבודתה ועלו נושאי עבודה פרטית של  מנהלי בתי חולים, חשש מניגוד עניינים והיקף שעות עבודה פרטית.

ליקוי

5.
בעקבות בקשת הנציבות, עשה מנכ"ל משרד הבריאות דאז בפברואר 2009 עבודת מיפוי בנוגע לעבודותיהם מחוץ לתפקיד של מנהלי בתי חולים של קופות החולים ושל בתי חולים ציבוריים שאינם ממשלתיים. אמנם במהלך ביקורת המעקב טענה הנציבות כמה פעמים, כי אין בידיה המיפוי האמור, אולם בתשובתה מדצמבר 2011 הודתה הנציבות, כי "מסיבות של טעויות אנוש", אף שדוח המיפוי נשלח עוד בפברואר 2009 לנציב דאז, ולעובדים הנוגעים בדבר, הוא לא נדון. מקרה זה מלמד על תפקוד לקוי של הנהלת הנציבות. 

ליקוי

6.
במסגרת הערות ראש הממשלה ממאי 2009 על דוח 59ב, צוין כי לפי דיווח משרד הבריאות אמור להיכנס לשימוש טופס אחוד המופק על ידי הנציבות, שבו יצוינו כל פרטי העבודות הפרטיות שאישר המשרד לבעל תפקיד מסוים. אולם במועד סיום ביקורת המעקב - מעל שנתיים לאחר הדיווח דלעיל - עדיין לא הכינו משרד הבריאות והנציבות את הטופס האחוד. 

תגובה

6.
טופס אחוד לבקשות לעבודה פרטית ידון במסגרת הוועדה המשותפת למשרד הבריאות ונציבות שרות המדינה.

ליקוי

7.
היקף השתכרות ושעות עבודה מחוץ לתפקיד: במועד סיום ביקורת המעקב (אוקטובר 2011) עבד פרופ' רוטשטיין בחמש עבודות פרטיות, בהיקף של כ-8 שעות עבודה בשבוע ובשכר של כ-20,000 ש"ח לחודש; היקפי שעות העבודה וההשתכרות האלה תואמים את הוראות התקשי"ר.

תגובה
פרופ' רוטשטיין

7.
בחוזר משרד הבריאות מיום 31.1.2012 שונה המצב המשפטי בכל הקשור להגדרת הוראת רפואה על ידי רופאים כ"עבודה פרטית". בחוזר זה נקבע כי אין עוד צורך בקבלת אישור לעבודה פרטית לשם הוראת רפואה. זאת, נוכח היותה של הוראת הרפואה חלק מתפקיד הרופא. בהתאם, הוראת סטודנטים באוניברסיטת תל אביב ובאוניברסיטת בר אילן הוצאו מהגדרת עבודה פרטית על ידי משרד הבריאות. נוכח השינוי במצב המשפטי, נכון לחודש מרץ 2012 מספר העבודות הפרטיות המבוצעות על ידי עומד על שלוש בלבד, בהיקף של 6.5 שעות שבועיות והשתכרותי עומדת על כ- 16,500 לחודש. היקפי שעות העבודה וההשתכרות האלה תואמים את הוראות התקשי"ר.

ליקוי

8.
הצורך בהגברת השקיפות בדיווח: בטופס הבקשה לקבלת היתר לעבודה פרטית שהגיש פרופ' רוטשטיין בספטמבר 2009 הוא ציין כי הבקשה היא למתן ייעוץ רפואי לארבע חברות (חברת החזקות ושלוש חברות בת שלה), זאת  בלי לפרט את מהות העבודה, את היקף שעות העבודה ואת ההשתכרות בכל אחת מהן. משרד הבריאות והנציבות אישרו את בקשתו של פרופ' רוטשטיין למתן היתר עבודה פרטית, לתקופה של חמש שנים, אף שהיא הוגשה בטופס אחד עבור ארבעה מעסיקים נפרדים. הדבר פגם באפשרות לבחון אם העסקתו של פרופ' רוטשטיין עמדה במגבלות שנקבעו בתקשי"ר בנוגע להיקף עבודותיו הפרטיות, ומנעה  את האפשרות לבחון אם מתעורר מצב של ניגוד עניינים. 

תגובה
פרופ' רוטשטיין

8.
לאחר קבלת הטופס על ידי גורמי האסדרה התקיימו בין הצדדים פגישות ובירורים ואף הוחלפו מסמכים מבהירים נוספים אשר נדרשו ממני, כחלק בלתי נפרד מהליך אישור הבקשה לעבודה פרטית. האופן בו מולא טופס הבקשה להיתר על ידי נבע מנטילה של חובת שקיפות מוגברת. העסקתי התרכזה, רובה ככולה בחברת האחזקות, בעוד שהיקפי הייעוץ לחברות הבת עמדו על מספר שעות בודדות לשנה.  

תגובה
נציבות שירות המדינה

8.
אשר לבקשות עבודה חדשות של פרופ' רוטשטיין, כל בקשה תידון כמקובל במסגרת הוועדה המרכזית למתן היתרים לעבודה פרטית הפועלת ליד נציבות שירות המדינה.
ליקוי

9.
הממצאים שהעלה משרד מבקר המדינה בדוח 59ב לימדו על אי-תקינות בהעסקתו של פרופ' רוטשטיין כראש היחידה הרפואית לגמלת ניידות על ידי האגודה למען שירותי בריאות הציבור (להלן - האגודה), ובכלל זה - דיווחים לא תקינים בדבר מהות והיקף עבודתו בתפקיד ראש היחידה. בעקבות העלאת הממצאים האמורים פנה משרד הבריאות בנובמבר 2008 למשנה ליועץ המשפטי לממשלה, והלה קבע כי נוכח הוראות תקנות יסודות התקציב, הכללים לפעולת תאגיד הבריאות, התשס"ב-2002, וגם מטעמי מניעת מצב של ניגוד עניינים, על האגודה להפסיק את העסקתו של פרופ' רוטשטיין בתפקיד זה. בעקבות חוות דעת של המשנה ליועץ המשפטי לממשלה הודיעה הנציבות למשרד הבריאות כי על פרופ' רוטשטיין להפסיק לכהן בתפקיד זה עד 31.01.09. על פי המסמכים שהומצאו למשרד מבקר המדינה, במאי 2010 הגיש פרופ' רוטשטיין תביעה לבית דין אזורי לעבודה בתל אביב  כנגד משרד הבריאות בגין החלטת המשרד לסיים את העסקתו בתפקיד זה; ההליך המשפטי הסתיים ב-9.11.11, ועל פי החלטת בית הדין, עד שמנכ"ל משרד הבריאות יקבל החלטה בעניין העסקתו של פרופ' רוטשטיין בתפקיד האמור ימשיך פרופ' רוטשטיין לכהן בתפקיד זה.

תגובה
פרופ' רוטשטיין

9.
ההחלטה להפסיק את העסקתי בתפקיד יו"ר וועדת הניידות באמצעות האגודה לבריאות הציבור לא הייתה קשורה לממצאי דוח מבקר המדינה. אף לא נעשתה כל פנייה בעניין זה למשנה ליועץ המשפטי לממשלה, וממילא לא הייתה לי כל מעורבות בעניין זה.


העסקתי באמצעות האגודה לבריאות הציבור הופסקה לאחר ובעקבות שינוי חקיקה - כניסתו לתוקף של סעיף 12א' לחוק העסקת עובדים על ידי קבלני כוח אדם התשמ"ו – 1996. 

המשנה ליועץ המשפטי לממשלה נדרש לשאלה משפטית אחרת – אפשרות העסקתי בתפקיד האמור באמצעות קרן המחקרים של בית החולים (כפלטפורמה משפטית חלופית להעסקתי לאחר שינוי החקיקה האמור). 



לאחר קבלת עמדת המשנה ליועץ המשפטי ולאורה, הועסקתי בתפקיד זה במישרין על ידי משרד הבריאות, תוך קבלת היתר לעבודה פרטית. 



ההחלטה ממאי 2010 להפסיק את העסקתי בתפקיד האמור התקבלה מטעמים לא ענייניים ולא כדין. מטעם זה פניתי לערכאות בבקשה לסעד זמני. 



הסעד הזמני המבוקש ניתן לי. נכון להיום, נקבע בצו שיפוטי כי אמשיך לכהן בתפקידי עד  קבלת החלטה בענייני על ידי מנכ"ל משרד הבריאות.


ליקוי

10.
עבודות מחוץ לתפקיד של פרופ' ברבש-


במועד סיום ביקורת המעקב (אוקטובר 2011) עסק פרופ' ברבש בשש עבודות מחוץ לתפקיד; ארבע מהן במסגרת עבודה פרטית - כהונה כחבר בדירקטוריונים של שלוש חברות פרטיות  - חברה א', חברה ב' וחברה ג' - הפועלות, בין היתר, בתחומים של פיתוח ציוד רפואי ותרופות,  ועבודת הוראה במוסד חינוכי, שאותה הפסיק בנובמבר 2011. כמו כן, במסגרת פרקטיקה פרטית עסק פרופ' ברבש במתן ייעוץ לחברה ד' שגם היא חברה פרטית עסקית בתחום ייצור משקאות קלים. עוד עסק פרופ' ברבש בעבודת ייעוץ לחברה א', שבמועד סיום הביקורת, נעשתה ללא אישור, כמפורט בהמשך.

ליקוי

11.
מניעת ניגודי עניינים בעבודותיו של פרופ' ברבש: בטופס הבקשה לקבלת היתר לעבודה פרטית מנובמבר 2009 ציין פרופ' ברבש, כי הבקשה היא לכהונת חבר בדירקטוריונים של חברות  א', ב'  ו-ג',  והמציא פרטים על זיקות עסקיות-מסחריות-מחקריות בין חברות אלה ובין המרכז הרפואי תל אביב שהוא מנהלו; כמו כן, הצהיר פרופ' ברבש כי אין לו קשר להחלטות על רכש מוצרים של אותן החברות; פרופ' ברבש גם הביא לידיעת הנהלת בית החולים כי "ייתכן שבעתיד תבקש אחת מהחברות [חברה בת של חברה ב'] לבצע מחקר קליני בבית החולים", על כן ההחלטות לגבי שיתופי פעולה מחקריים מתקבלות ללא מעורבותו. 


מדיווחיו של פרופ' ברבש עולה כי עלולה להיות זיקה בין הגופים שהוא מכהן בהם כדירקטור ובין המרכז הרפואי שהוא מנהל. לפיכך היה ראוי שהוועדה המשותפת לא תסתפק בהצהרות ובדיווחים של  פרופ' ברבש, כאמור לעיל, אלא תעשה בחינה מפורטת של הזיקות בין עיסוקיו הפרטיים - לרבות עבודות ייעוץ רפואי-תעסוקתי - ובין תפקידיו הציבוריים, ובמידת הצורך תכין הסדר כתוב למניעת ניגוד עניינים, על מנת להבטיח כי עבודותיו הפרטיות לא יגרמו לו להיות במצב של חשש לניגוד עניינים במילוי תפקידו הציבורי. אולם, על פי המסמכים שבידי משרד מבקר המדינה, פעולות אלו לא נעשו.

תגובה
עיריית תל אביב-יפו

11.
כל בקשותיו של פרופ' ברבש לפרקטיקה פרטית ולעבודה נוספת הוגשו לועדות המוסמכות, וטרם שאושרו הן נבדקו ונבחנו היטב על ידי העירייה ועל ידי הוועדה המשותפת (בשנת 2006, בהתאם לסיכום עם הנציבות, הוקמה ועדה משותפת לעיריית תל אביב ולנציבות לצורך מתן היתרים לעבודה פרטית לרופאי המרכז הרפואי תל אביב (להלן - הוועדה המשותפת). הוועדות המוסמכות מצאו, כי במגבלות שפרופ' 

                     ברבש לקח על עצמו, לרבות הצהרותיו והתחייבויותיו, אין בעבודותיו הפרטיות כדי להעמידו במצב של ניגוד עניינים או חשש לניגוד עניינים. 


פרופ' ברבש הצהיר והתחייב, בין היתר, כי עבודותיו הפרטיות אינן קשורות במישרין או בעקיפין בתפקידו כמנהל המרכז הרפואי ואינן פוגעות במילוי תפקידו ובטיב ביצוע התפקיד. עוד הצהיר והתחייב פרופ' ברבש, כי עבודותיו הפרטיות אינן פוגעות באינטרס של שירות העירייה ובאינטרס של הציבור הרחב, וכי עבודותיו הפרטיות אינן יוצרות קשר מכל מין וסוג שהוא, לרבות קשר כספי או ענייני או מסחרי, עם עבודתו בעירייה. פרופ' ברבש התחייב שלא ישתמש באמצעים עירוניים כגון רכב, פלאפון וכיוב' לעבודותיו הפרטיות. 


כשעלתה אפשרות של שיתוף פעולה בין המרכז הרפואי לבין חברת בת של חברה, שפרופ' ברבש חבר בדירקטוריון שלה, הודיע פרופ' ברבש כי ידיר עצמו מהדיונים בנושא, הן במרכז הרפואי והן בחברה, והעביר את כל הסמכויות לטפל בנושא למנהלת מחקר ופיתוח (מו"פ) במרכז הרפואי. פרופ' ברבש ביקש, שלא להיות מעורב כלל בנושאים אלו. העירייה מציינת כי בשני מקרים נוספים הצביע פרופ' ברבש בפני הועדות המוסמכות על מקומות בהם עלול להיווצר ניגוד עניינים או חשש לניגוד עניינים בין תפקידו כמנהל המרכז הרפואי לבין עיסוקו הפרטי, ובנושאים אלו נקבע כי ההחלטות יתקבלו ללא נוכחותו של פרופ' ברבש ומבלי להיוועץ בו. בהתאם למפורט לעיל, ולאחר שקילת כל השיקולים הרלוונטיים, אישרו הועדות המוסמכות את העבודות הפרטיות של פרופ' ברבש. 


עמדת העירייה היא כי יש לראות בטפסים שמולאו על ידי פרופ' ברבש, לרבות הצהרותיו והתחייבויותיו, ובמסמכים שפירטו את עיסוקיו הפרטיים - הסדר ניגוד עניינים כתוב, המבטיח את פעילותו השוטפת והתקינה של המרכז הרפואי, ואין כל צורך או הכרח לערוך הסדר כתוב נוסף או אחר. האישור שניתן לפרופ' ברבש, בכפוף להצהרותיו והודעותיו, מהווה, לעמדת העירייה, הסדר ניגוד עניינים, ובכל מקרה השיג  את המטרה בעניין מניעת ניגוד עניינים  של מנהל המרכז הרפואי.

ליקוי
12.
סדרי דיווח על עבודות ייעוץ במסגרת עבודה פרטית ופרקטיקה פרטית ואישורן: על פי המסמכים שהומצאו למשרד מבקר המדינה, במועד סיום ביקורת המעקב עסק פרופ' ברבש במתן ייעוץ לחברה א', שבה הוא משמש גם כחבר דירקטוריון, וכמו כן בייעוץ תעסוקתי לחברה ד', כמפורט להלן:


ייעוץ לחברה א': משנת 2006 עסק פרופ' ברבש במתן ייעוץ בתחום ביו-טק לחברה א', נוסף על כהונתו כחבר בדירקטוריון שלה; בפברואר 2006 אישרה עיריית תל אביב והוועדה המשותפת לפרופ' ברבש לעסוק בעבודה זו במסגרת עבודה פרטית, בכפוף למגבלות החלות על עבודות פרטיות על פי נוהל העירייה ובכפוף להוראות התקשי"ר בדבר עבודה פרטית. הביקורת העלתה כי אף שפרופ' ברבש קיבל אישור לעסוק בייעוץ לחברה א' שתוקפו פג עוד 

           בפברואר 2010, המשיך פרופ' ברבש לעסוק בעבודה זו בלי לבקש אישור לכך מגורם מוסמך כנדרש. 


ייעוץ לחברה ד': בדצמבר 2010 הגיש פרופ' ברבש בקשה לקבלת היתר לייעץ לחברה ד', אך את הבקשה הוא לא הגיש לוועדה המשותפת ולעיריית תל אביב, אלא רק לשני עובדי המרכז הרפואי - סמנכ"ל המרכז הרפואי וסמנכ"ל למשאבי אנוש, שכפופים לו - ואלה אישרו אותה. פנייתו של פרופ' ברבש לעובדים שכפופים לו מתוקף תפקידו כמנהל המרכז הרפואי תל אביב, כדי שאלה יאשרו את בקשתו לעבוד בשכר בחברה מסחרית פרטית, אינה תקינה, ומעמידה אותם בפני קושי לקבל החלטה שאיננה נגועה בשיקולים זרים. 


לדעת משרד מבקר המדינה, נוכח תחומי הפעילות של החברות שבהן מועסק פרופ' ברבש, אשר נושקים לתחומי פעילותו של המרכז הרפואי שאותו הוא מנהל, ונוכח הודעתה של עיריית תל אביב למשרד מבקר המדינה מינואר 2012 ולפיה הליך אישורן של בקשות לעבודת חוץ של רופאי המרכז הרפואי, קודם להבאתן לפני מועצת העירייה, "הולם גם את הוראות התקשי"ר", היה על עיריית תל אביב לפעול על פי הוראות התקשי"ר דלעיל בבואה לבחון אם לאשר את בקשותיו של פרופ' ברבש לכהן כחבר בהנהלות של חברות א, ב, ו-ג' ולבדוק אם בקשתו מתיישבת עם הוראות אלה, פעולה שלא נעשתה.

תגובה
פרופ' ברבש

12. 
ברצוני להדגיש כי לא הגשתי בקשה לאישור מחדש לאחת מעבודות הייעוץ שבהן אני עוסק עקב חוסר תשומת לב שלי, ולכאורה פג תוקפו. בחודש מרץ 2012 הגשתי בקשה מחודשת לעבודת הייעוץ והיא אושרה כבר על ידי הגורמים המתאימים.

תגובה
עיריית תל אביב-יפו

12.
על אף שהוראות התקשי"ר אינן חלות ככתבן וכלשונן על עובדי העירייה בכלל, ובעניין עבודה נוספת מחוץ לתפקיד בפרט, מצאו פרופ' ברבש והעירייה לנכון לפעול בהתאמה להן בעניינו של פרופ' ברבש, וזאת  בשים לב למעמדו כמנהל המרכז הרפואי. 


יש להבחין בין האישורים שניתנו לפרופ' ברבש לעבודה נוספת לבין האישורים שניתנו לפרופ' ברבש לפרקטיקה פרטית, כדלקמן: 


לעניין עבודה נוספת, והגם שרופאי המרכז הרפואי, ובכלל זאת פרופ' ברבש, הינם עובדי העירייה ולא עובדי מדינה, ביקש פרופ' ברבש מנציב שירות המדינה דאז להחיל על רופאי המרכז הרפואי הליך מוסדר לאישור בקשות לעבודה נוספת מחוץ לתפקיד, כך שההליך יהיה מקובל גם על נציבות שירות המדינה ויהלום את ההוראות החלות על עובדי המדינה. בהתאם, אישר נציב שירות המדינה דאז, כי בקשותיו של פרופ' ברבש לעבודת חוץ יידונו בוועדה משותפת, בהרכב נציב שירות המדינה (יו"ר), סמנכ"ל משאבי אנוש במרכז הרפואי ונציג 

                   חטיבת משאבי אנוש בעירייה. אישור הועדה המשותפת ניתן, והבקשות הועברו גם לאישור מועצת העירייה, על פי פקודת העיריות. 


פרקטיקה פרטית של רופאים במדינה מאושרת על ידי מנכ"ל משרד הבריאות ונציבות שירות המדינה. בהתאמה, והואיל ופרופ' ברבש הינו עובד עירייה ולא עובד מדינה, אושרה הפרקטיקה הפרטית של פרופ' ברבש, למעלה מן הצורך, גם על ידי נציבות שירות המדינה. לאחר אישור זה ובהתאם לו, חודש ההיתר של פרופ' ברבש לפרקטיקה פרטית בפעם נוספת, בחודש ינואר 2011, על ידי נושאי התפקידים הבכירים במרכז הרפואי. 


לאור ההערה בדוח הביקורת, קבעה העירייה כי עד שיוסדר הנושא על ידי נציבות שירות המדינה ומשרד הבריאות, וככל שיוסדר, יובאו בקשותיו של פרופ' ברבש לפרקטיקה פרטית לוועדה כדוגמת הוועדה המשותפת שאושרה על ידי נציב שירות המדינה דאז (ואשר לגביה אין בדוח הביקורת כל השגה). הרכבה של הועדה הורחב, והיא מונה את המשנה לנציב שירות המדינה (לשעבר), עובדי עירייה בכירים שאינם כפופים לפרופ' ברבש – סמנכ"ל משאבי אנוש ומנהל בעירייה, נציג היועץ המשפטי לעירייה ונציגת אגף משאבי אנוש בעירייה – וכן את סמנכ"ל משאבי אנוש במרכז הרפואי, מנהלת מו"פ במרכז הרפואי ואחראית סקטור רופאים במרכז הרפואי. וועדה זו בדקה ובחנה בקשות של פרופ' ברבש לפרקטיקה פרטית, ובכפוף להתחייבויותיו והצהרותיו אישרה אותן ביום 5.3.2012, תוך קביעת מגבלות מסוימות.

ליקוי
13.
כהונת פרופ' ברבש כיו"ר דירקטוריון: בפברואר 2007 אישרה מועצת עיריית תל אביב לפרופ' ברבש לכהן כחבר בדירקטוריון של חברה ה' - חברה בת של חברה א'. אולם, על פי דיווח של חברה א' מאפריל 2010 לרשות לניירות ערך ולבורסה לניירות ערך בת"א בע"מ, פרופ' ברבש כיהן כיו"ר הדירקטוריון של חברה ה' - ולא כחבר בו. בהיתר שקיבל פרופ' ברבש לעבודה זו הוא התחייב כי אם יחול שינוי בתנאי עבודתו הנוספת (שינוי בשעות העבודה, בשיעור ההשתכרות וכו') הוא יודיע על כך לעירייה, אך בפועל הוא לא עשה כן.


משרד מבקר המדינה מעיר כי היה על פרופ' ברבש לדווח על השינוי בתפקידו. לשינוי זה נודעת חשיבות שכן כהונה בתפקיד של יו"ר דירקטוריון אינה דומה לכהונת חבר דירקטוריון; ליו"ר דירקטוריון סמכויות נרחבות מאלה של חבר דירקטוריון. בין היתר, היו"ר מעורב בקביעת תכנית הפעולה של החברה ובקבלת החלטות לגבי פעולות ועסקאות הטעונות אישור דירקטוריון לפי התקנון.

המשרד להגנת הסביבה
הגנת הסביבה במרחב החקלאי 
הגופים המבוקרים: המשרד להגנת הסביבה, משרד החקלאות ופיתוח הכפר, רשות הטבע והגנים, משרד הבריאות, הרשות הממשלתית למים ולביוב, משרד התעשייה, המסחר והתעסוקה, מועצה אזוריות חוף-אשקלון ומועצה אזורית מרחבים. 
ליקוי
1.

במאי 2003 החליטה הממשלה לאמץ מדיניות של פיתוח בר-קיימא והטילה על משרד החקלאות, בין היתר, לנקוט צעדים להפחתת השימוש בחומרי הדברה. במאי 2010 פרסם משרד החקלאות "אסטרטגיה לפיתוח בר-קיימא" שקבעה, בין היתר, כי יש להפחית את כמות חומרי ההדברה ולהוציא משימוש 60 חומרי הדברה (מבין כ-1,000) בתוך שנתיים, קרי - עד אמצע 2012. 


התכנית האסטרטגית של משרד החקלאות לא קבעה יעדים כמותיים ואבני דרך להפחתת השימוש בחומרי ההדברה. יתרה מכך, ממועד פרסום התכנית, מאי 2010, ועד מועד סיום הביקורת, ספטמבר 2011, במשך כשנה ורבע, הגביל משרד החקלאות את השימוש בכמה תכשירים, אולם הוא לא החליט להוציא תכשיר כלשהו משימוש. 
תגובה
משרד החקלאות ופיתוח הכפר
1.
השיטה הנהוגה בעולם, ושאומצה על ידי המשרד הינה לערוך רוויזיה רוחבית על קבוצות חומרים ולהוציאם משימוש או לצמצמם. בהתאם לכך המשרד עורך רוויזיות לשימוש בחומרי הדברה: עד סוף שנת 2012 כל גידולי הפלפל והתות יהיו נקיים מחומרי הדברה כנגד מזיקים ועד סוף שנת 2016 יהיו גם גידולי העגבנייה ובהמשך יערכו רוויזיות גם בגידולים נוספים.
תגובה
רשות המים
1.
חומרי הדברה המתגלים במקורות המים בשכיחות הגבוהה ביותר הם אטרזין וסמזין. השימוש בקוטלי עשבים אלה הוגבל, אמנם על ידי הוועדה למתן היתר רעלים, אך יש להבטיח שתופעל במקביל גם אכיפה הולמת. בנוסף, הרשות מעירה כי נקודת המוצא של דוח המבקר, לפיה מרבית השימוש בחומרי הדברה הינו בחקלאות, אינה מדויקת. על פי מידע שנמסר לרשות מפרופסור ברוך רובין, מומחה להדברה בפקולטה לחקלאות, הרי שהשימוש בחומרי הדברה כאטרזין וסמזין (קוטלי עשבים) הוא דווקא לשמירה על דרכים וצידי כביש, ונמצא בשימוש עבור מע"צ - החברה הלאומית לדרכים, העיריות, הצבא והגופים נוספים. קיימת חשיבות עליונה להגברת האכיפה גם על גופים אלה. הרשות מדגישה כי, על פי תוצאות הניטור שלה, סימזין נמצא בשכיחות גבוהה מאוד במים עיליים, כנראה כתוצאה מהשימוש הנרחב גם באזורים עירוניים. 
ליקוי
2.

בארצות מערביות אחדות נהוג לקיים סקרי שדה ולפרסם את הסוגים והכמויות של חומרי ההדברה המשמשים בכל גידול. בישראל אין מידע סדיר בעניין זה, וההיבט הכמותי של חומרי ההדברה נבדק בשנים האחרונות רק פעמיים: לפני 14 שנים, ב-1998 (בידי הלשכה המרכזית לסטטיסטיקה, להלן - הלמ"ס) ולפני ארבע שנים, ב-2008 (בידי גוף פרטי). מאחר שלא נעשה איסוף נתונים רציף, אין לפני מקבלי ההחלטות והציבור מידע על מגמות השימוש בחומרי הדברה והיקפם, ואי-אפשר לקבוע אם החלטת הממשלה מ-2003 אכן קוימה.
תגובה
המשרד להגנת הסביבה
2.
הלשכה המרכזית לסטטיסטיקה ביצעה במהלך השנה האחרונה סקר על היקף השימוש בחומרי הדברה בחקלאות, בתיאום עם המשרד. הסקר אמור להסתיים בתוך שנה (תחילת 2013).  
תגובה
משרד החקלאות ופיתוח הכפר
2.
בשנת 2012 החלה הלשכה המרכזית לסטטיסטיקה (להלן הלמ"ס), בסקר שימוש בחומרי הדברה. המשרד יפעל יחד עם הלמ"ס להפיכת הסקר לסקר תלת שנתי. הסקר הראשון יתפרסם בדוח הלמ"ס לשנת 2012 ויכלול פילוח של כלל חומרי ההדברה בתפוצה.
תגובה
משרד התעשייה, המסחר והתעסוקה
2.
המשרד קידם ומימן מחקרים בנושא היקף החשיפה לחומרי הדברה והשפעותיהם וכן מסייע למחקרים שמטרתם להפחית את החשיפה הזו. להלן רשימה של מחקרים שנערכו בשנים האחרונות: 
 
הסיכונים הבריאותיים הנוירוטוקסיים שבחשיפה סביבתית ארוכת טווח במינון נמוך לזרחנים אורגניים בקיבוצי עמק החולה. המחקר נערך על ידי יורם פינקלשטיין, מבית החולים שערי צדק בשנת 2008.
   
פיתוח מינשא מיוצב לריסוס, האבקה ומעקב אוטומטיים בעצי תמר כדי להחליף עבודת אדם בגבהים. המחקר נערך על ידי ד"ר שמעון גן ניר ממינהל המחקר החקלאי בשנת 2007. השימוש במכונה זו מפחית את סיכון החשיפה לעובדים עם חומר ההדברה וכן מונע את הצורך להסתכן תוך כדי כך בעבודות בגובה.
  
סקירת כלים חדישים לביצוע הערכות של חשיפות תעסוקתיות בקרב עובדים בחקלאות ומדבירים תברואתיים לחומרי הדברה לצורך בחינת יישומם בישראל. המחקר נערך על ידי ד"ר גון יאנג, מקרן מחקרים רפואיים משנת 2007.
  
משנת 2011 מממן המשרד מחקר שנושאו: "חשיפה תעסוקתית לחומרי הדברה בקרב עובדים בחקלאות: איתור גורמי סיכון תעסוקתיים ובדיקת הקשר שבין החשיפה לחומרי הדברה לבין תחלואה". החוקר ד"ר נדב דוידוביץ מאוניברסיטת בן גוריון.
  
תוצאות המחקרים הנ"ל ומסקנותיהם מסייעים למשרד בהכוונת משאביו בצמצום החשיפה לחומרי הדברה.
ליקוי
3.

השימוש בחומרי הדברה נעשה בידי אלפי חקלאים וקבלני הדברה בשטח של יותר מ-3 מיליון דונם, לעתים סמוך לבתי מגורים. לעניין זה מעסיק המשרד שלושה פקחים מרשות הטבע והגנים, הבודקים בעיקר את אחסון החומרים ואת השימוש בהם בכל הארץ ומטפלים בפניות הציבור. אולם המשרד לא הקנה לפקחי רט"ג סמכויות אכיפה שיאפשרו להם למצות את תפקידם, ושיתוף הפעולה של החקלאים עם הפקחים ומילוי הנחיותיהם נעשים על בסיס הסכמה הדדית ולא מכוח סמכות כלשהי.


לדעת משרד מבקר המדינה, לפיקוח ללא סמכויות יש חסרונות העלולים לפגוע באינטרס הציבורי, לעומת פיקוח על בסיס סמכויות מוקנות בדין. 
תגובה
משרד החקלאות ופיתוח הכפר
3.
בהתאם לחוק שיכנס לתוקף באוגוסט 2012 יוכלו שר הבריאות או שר החקלאות למנות פקחים מטעמם לפיקוח על נושא שאריות חומרי ההדברה ובלבד שעברו הכשרה מתאימה לכך.
תגובה
משרד התעשייה, המסחר והתעסוקה
3.
הליקוי מחזק את הצורך בשיתוף פעולה בין הגופים המפקחים. נדרש נוהל העברת מידע ודיווח על ליקויים. המשרד יגבש נוהל זה, ויפעל למימושו. בנוסף, המשרד פנה לרשות הטבע והגנים בהצעה כי פקחי הרט"ג יקבלו הדרכה מהמשרד על כל נושאי הבטיחות שבתחום סמכות המשרד כדי שיוכלו להעביר לידיעתו ולפעולתו מידע הדורש את התערבותו. המשרד מתכנן ביצוע הדרכה זו בשנת 2012.

המשרד מתכנן לבצע, בתאום עם המשרדים הנוגעים בדבר, לקראת חודש יולי 2012, הדרכה לפקחי רט"ג, וכן למפקחים ממשרד החקלאות ומהמשרד להגנת הסביבה, על היבטי בטיחות ובריאות העובדים העוסקים בחומרי הדברה, כך שיוכלו להתייחס לנושאים אלה בעת ביצוע פיקוח מטעמם ולהביא לידיעת המשרד מפגעים ובעיות הנוגעים לתחומו.


בנוסף, המינהל מתכנן לקיים לפחות שני מבצעי פיקוח ארציים ממוקדים גם בשנת 2012.  מבצעים אלה יבוצעו, כפי שבוצעו מבצעי פיקוח קודמים,  לאחר פעילות של הסברה, הדרכה והעלאת המודעות של החקלאים לנושאי הבטיחות והבריאות שלהם ושל עובדיהם וכתוצאה מהם ניתן לראות שיפור משמעותי בשטח.
ליקוי
4.

המשטרה הירוקה היא זרוע האכיפה הפלילית של המשרד ומפקחיה פועלים לאכיפת החוקים, התקנות והצווים של הגנת הסביבה. הועלה כי המשטרה הירוקה אינה עוסקת באכיפה בתחום ההדברה החקלאית.
ליקוי
5.

על פי חוק הגנת הצומח, שר החקלאות ימנה מפקחים לעניין חוק זה, ומוקנית להם הזכות להיכנס לכל מקום (חוץ מבית מגורים) ולבצע חיפוש לשם מילוי תפקידם. בפועל יחידת השירותים להגנת הצומח הגבילה את עצמה לבדיקת הימצאות של שאריות חומרי הדברה בתוצרת החקלאית לאחר הקטיף, והיא אינה מפקחת בשטח על השימוש בתכשירי ההדברה והשפעתם על החקלאי ועל סביבתו הבנויה. עקב כך ועקב מיעוט הפקחים שמעסיק המשרד, כמעט אין פיקוח ואכיפה בתחום ההדברה החקלאית.
תגובה
משרד התעשייה, המסחר והתעסוקה
5.
מפקח העבודה הראשי, ראש מינהל הבטיחות והבריאות התעסוקתית ימנה עד 1 ביולי 2012 צוות היגוי לכתיבת,COP  נוהלי תפעול והתנהגות לעבודה בטוחה עם חומרי הדברה. חברי הצוות יהיו נציג המוסד לבטיחות שיוביל את הנושא, נציג משרד התמ"ת, משרד החקלאות, המשרד להגנת הסביבה, משרד הבריאות, נציגי חקלאים מעסיקים, נציגי העובדים, נציגי חברות לייצור ושיווק חומרי הדברה ומומחים. 

התוצרים של הנוהל יהוו בסיס מקצועי לתיקון של תקנות הבטיחות בעבודה (עובדים בחומרי הדברה), תשכ"ד-1964. מסמך זה יהווה נייר מנחה לעבודת החקלאים (בעל מעמד וולונטרי בשלב ראשון). בהמשך יוכל המשרד לעשות שימוש במסמך ובתוצרי עבודת הוועדה אף לצורך ביצוע התיקון הנדרש בתקנות. המטרה היא לתקן את התקנות כך שיחולו על כל חומרי ההדברה ויכללו, חובות ההדרכה המקצועית והבטיחותית לעובדים, הסדרת העיסוק בחומרי הדברה, ככל שתידרש ואת נושא המעקב הרפואי אחרי עובדים בח"ה.

לעניין תקנות הבטיחות בעבודה (גהות תעסוקתית ובריאות העובדים בחומרי הדברה שהם זרחניים אורגניים וקרבמטים), התשנ"ג-1992). לאור צמצום השימוש בהם, יש עדיפות לעשות תיקון יסודי בתקנה הכללית לחומרי הדברה: (עובדים בחומרי הדברה), תשכ"ד-1964 ולכלול את כל החובות של עובד/ מעביד בתקנה  זו גם על העובדים בחומרי הדברה שהם זרחניים אורגניים וקרבמאטים. המשרד מתכנן לבצע את התיקון הנדרש בתקנה זו בשנת  2013.

לעניין הדרכת עובדים בכל נושאי העבודה עם חומרי הדברה וגם בנושאי בטיחות וגהות אחרים - החל משנת 2002, מבצע המוסד לבטיחות ולגהות הדרכות בנושאים אלה אצל חקלאים ואצל עובדים ישראלים וזרים. זאת, במסגרת פרויקט קידום הבטיחות בחקלאות, הממומן על ידי "קרן מנוף", של המוסד לביטוח לאומי. ההדרכות אומנם אינן חובה, אלא נעשות בהסכמת המעבידים, אך הן ממלאות, במקומות בהם הן ניתנות, את חובות המעסיק למסירת מידע ולהדרכת עובדים.

המוסד לבטיחות ולגהות ביצע בין השנים 2002-2006  5000 ביקורים במשקים חקלאיים וקיים בנוסף הדרכות ל-5500 חקלאים ועובדים במסגרת של ימי עיון והשתלמויות.

בשנים 2007 – 2009 הפרויקט צומצם מ-11 עובדים ל 6 בלבד ומספר הביקורים והמודרכים בכנסים וימי עיון עמד על 2600 ו- 3600 בהתאמה. בין השנים 2012-2010 הפרויקט צומצם ל-4 מדריכים בלבד והתפוקות ירדו בהתאם ל- 1200 ביקורים ו- 2800 מודרכים במסגרות האחרות.



המשרד יוזם פנייה למוסד לביטוח לאומי להמשיך ולקיים את 
הפרויקט  גם בשנים הבאות.

נכון לחודש מארס 2012, התקנה היותר משמעותית מתקנות הבטיחות בעבודה (עובדים בחומרי הדברה), תשכ"ד-1964, לנושא ההדרכה, הינה: "תקנת ארגון הפיקוח על העבודה (מסירת מידע והדרכת עובדים), התשנ"ט -1999 - כיוון שזו תקנה המחייבת את המעסיק לתת הדרכה תקופתית לעובדים והדרכה על הסיכונים בעבודה לכל עובד חדש או ותיק, בכל עבודה כולל בעבודה עם חומרי הדברה. אכיפת דרישות תקנות אלה נעשית על ידי מינהל הבטיחות והבריאות התעסוקתית במסגרת המבצעים הארציים הממוקדים ובהתאם לאמצעים ולכוח האדם שעומדים לרשותו בפעילות השוטפת.   
ליקוי
6.

מדי שנה בשנה דוגמת יחידת השירותים להגנת הצומח את הפירות והירקות בבתי האריזה ובחלקות הגידול כדי לבחון אם יש שאריות של חומרי הדברה בתוצרת טרייה. החריגות שמוצא משרד החקלאות בבדיקותיו דומות לחריגות שנמצאות בכלל העולם המערבי. עם זאת בצמחי התבלין (פטרוזיליה, נענע, שמיר וכו') נמצאו חריגות גבוהות במשך שנים. 
תגובה
משרד החקלאות ופיתוח הכפר
6.
החל מאוגוסט 2012 עם כניסתו לתוקף של החוק החדש, תגבר גם השקיפות על ידי פרסום שמות המגדלים שחרגו מהנורמות הקבועות בחוק. בנוסף מתקיימות כבר היום הכשרות למגדלי צמחי תבלין במסגרת שירות ההדרכה והמקצוע במשרד.

ליקוי
7.

המשרד העיקרי המופקד על בריאות הציבור הוא משרד הבריאות. משרד זה בודק את השאריות של חומרי ההדברה בנקודות המכירה של התוצרת. מתוצאות הבדיקות של משרד הבריאות בשנים 2010-2006 עולה כי שיעור החריגות שמוצא משרד הבריאות מדי שנה בשנה גבוה הרבה יותר משיעור החריגות שמוצא משרד החקלאות. מאחר שהבדיקות של משרד הבריאות נעשות בעיתוי מאוחר יותר מהבדיקות של משרד החקלאות, ובזמן החולף בין הבדיקות חלק משאריות חומרי ההדברה מתפרק, לפחות בחלק מן התוצרת החקלאית, היה מקום להניח כי בבדיקות של משרד הבריאות יתגלו פחות חריגות. על כן יש לתמוה על אי-התאמה בין תוצאות הבדיקות של שני המשרדים. 


משרדי הבריאות והחקלאות לא נהגו בשקיפות ובמשך שנים לא פרסמו בסדירות את תוצאות בדיקותיהם בכל הנוגע לניטור שאריות חומרי ההדברה בתוצרת החקלאית, כדי שהציבור יוכל לקבל החלטות צרכניות מושכלות בעניין זה. 
ליקוי
8.

מרבית המדבירים במגזר התברואי חייבים ברישוי עסקים ובהיתר רעלים מהמשרד, ובהם נקבעים הכללים לפעילותם. הרישוי ניתן רק לאנשים שהוכשרו הכשרה מקצועית, עמדו בבחינות ומשתתפים בימי עיון באופן סדיר. לעומת זאת, בתקנות החומרים המסוכנים ובתקנות הגנת הצומח נקבעו לחקלאים פטורים מחובת היתרי רעלים בנסיבות מסוימות. פעמים רבות כאשר הפטורים אינם חלים אין אכיפה של ההוראות הנוגעות לציבור החקלאים. לפיכך אלפי החקלאים המשתמשים בתדירות גדולה בכמויות גדולות של חומרי הדברה מדרגות רעילות שונות עושים זאת ללא היתרי רעלים ויכולים לרכשם, לאחסנם ולהשתמש בהם ללא חובת הכשרה כלשהי. 
תגובה
משרד החקלאות ופיתוח הכפר
8.
התקנות שנכתבות עתה מכוח החוק, דורשות מכל חקלאי לנהל יומן פעולות, הכולל גם את פעילות ההדברה שלו. תוכנית האכיפה תכנס לתוקפה באוגוסט 2012. קיים הסכם עם המשרד להגנת הסביבה לפיו רק בעלי היתר לרעלים יוכלו לרכוש את תכשירי ההדברה, הסכם זה יכנס לתוקף עד סוף 2012. בנוסף, שירות ההדרכה והמקצוע דואג להשתלמותם של 500-700 חקלאים בנושאי גידול שונים כאשר הנושא העיקרי הינו הגנת הצומח.

ליקוי
9.

משרד החקלאות מקיים השתלמויות לחקלאים בנושאי ההדברה, אולם החקלאים אינם מחויבים להשתתף בהן והיענותם ליוזמות אלה דלה. לדעת משרד מבקר המדינה, אין 
להשלים עם המצב הקיים, שבו מתבצעות פעולות הדברה בידי אנשים שלא הוכשרו לכך כיאות. 
ליקוי
10.

היבטים רבים של פעילות ההדברה אינם מנוהלים בידי משרדי הממשלה הנוגעים בדבר: הפעילות אינה נרשמת בידי משרד ממשלתי כלשהו, ולכן אין מאגר מידע על החומר הנקנה, כמותו, דרגת רעילותו והשטח והגידול שלהם מיועד חומר ההדברה, ואין בדיקה בשטח של ההיערכות לריסוס ושל הריסוס עצמו על פי התקנות. היעדר ניהול הידע וההכשרות והיעדר הפיקוח תרמו לכשלים, לעתים מסוכנים מאוד, לרבות אי-מניעת פעולות לא חוקיות של חקלאים בשימוש בחומרי ההדברה. 
ליקוי
11.

תקנות הבטיחות בעבודה מחייבות את העובדים בייצור התכשירים ואת העוסקים בריסוס מהאוויר להיבדק בבדיקות רפואיות, אך הן אינן חלות על ציבור גדול הרבה יותר - המשתמשים בחומרי הדברה על פני הקרקע. לפיכך אלפי חקלאים המרססים מהקרקע אינם נבדקים למרות חשיפתם לסיכונים. גם תקנות הבטיחות המחייבות קיום הדרכות על הסיכונים. אמצעי הזהירות שיש לנקוט בעבודות ההדברה לא תמיד מיושמות בהיעדר מנגנון לקיום הדרכת חובה שיבטיח את מילוי התקנות. 
תגובה
משרד החקלאות ופיתוח הכפר
11.
לנושא הריסוס מהאוויר: קיימות תקנות וקיימת אכיפה. לגבי ריסוס מהקרקע: קיימות תקנות אולם אלו נדרשות שינוי. המשרד להגנת הסביבה עובד על שינוי התקנות בימים אלו (מרץ 2012). לנושא חיטוי קרקע: קיים הסכם בנושא עם המשרד להגנת הסביבה הקובע נהלים ותקנות. ההסכם ייחתם וייאכף עד סוף שנת 2012.

ליקוי
12.

בשנים האחרונות גדל מספר התושבים שהעתיקו את מגוריהם ליישובים חקלאיים, והמרווחים בין בתי המגורים ובין השטחים המעובדים המרוססים קטנו מאוד. לעתים 
קרובות מגיע רחף חומרי ההדברה לבתי המגורים ומחולל מפגעי ריח, קוצר נשימה, בחילות והרעלות עד כדי צורך באשפוזים. 


הועלה כי תקנות העוסקות במרווחים בין בתי מגורים ובין שטחים מרוססים שהותקנו ב-
2005 מכוח חוק החומרים המסוכנים נותנות מענה חלקי בלבד לסוגיה. המידע המצטבר על השפעת חומרי ההדברה על האדם חייב את שינוי "כללי המשחק", ובינואר ובמאי 2011 הגיש מנהל אגף אגרואקולוגיה במשרד לשר להגנת הסביבה הצעה לשינוי התקנות בדבר ריסוסים מהאוויר ומהקרקע בקרבת מגורים. השר להגנת הסביבה אימץ את ההמלצות והורה לקדם את התקנתן עד יולי 2011. בפועל הדבר לא אירע.
תגובה

המשרד להגנת הסביבה
12.
סמנכ"ל בכיר למשאבי טבע במשרד הנחה את מנהל אגף סביבה חקלאית לבקש קבלת חוות דעת מקצועית ממומחים בנושא פיזור רחף חומרי הדברה באוויר. התנהל משא ומתן עם המכון הביולוגי בנס ציונה, שלא עלה יפה משום שנדרש תשלום גבוה מאד. לפני שלושה חודשים סוכם עם מעבדתה של ד"ר יעל דובובסקי בטכניון על ביצוע בדיקות שיוכלו לאמת את הנחות העבודה שבבסיס הצעתו של מנהל אגף אגרואקולוגיה. עקב חוסר זמינות תקציבית עוכבה ההתקשרות. רק בתאריך 19.2.12 אושרה תקנה תקציבית להתקשרות ומוערך כי עד 1.6.12 יושלמו הבדיקות וניתן יהיה לקדם את תכנון התקנות.
ליקוי
13.

עודפי הדשן שאינם נקלטים בצומח מגיעים למי התהום ופוסלים לשימוש מים שנועדו לשתייה. בחוק המים, התשי"ט-1959, נקבע כי לשם מניעת זיהום המים רשאי השר להגנת הסביבה להתקין תקנות הקובעות, בין השאר, הוראות בדבר השימוש בחומרים מסוימים, לרבות דישון. אף שבכמה הזדמנויות מ-2003 ואילך הגיש מנהל אגף אגרואקולוגיה להנהלת המשרד הצעה לתקנות למניעת דישון יתר, עד מועד סיום הביקורת, ספטמבר 2011, לא התקינו השרים להגנת הסביבה תקנות הנוגעות לדישון, והמשרד הפגין בעניין זה התנהלות פסיבית שאינה עולה בקנה אחד עם ייעודו.
תגובה

13.
סוגית עודפי הדישון הינה מהמורכבות ביותר בסביבה החקלאית. האיחוד קבע מדיניות (דירקטיבה) בעניין בשנת 1991, אולם יישומה לא הושלם גם כיום, לרבות בהולנד, צרפת ובלגיה. 

נוכח מצוקת כוח האדם באגף אגרואקולוגיה, הוחלט כי נושא סבוך זה לא יטופל בשלב זה. זאת, בין היתר גם בגלל הקשיים הרבים באכיפתו. 

עם זאת, במהלך השנה האחרונה בוצע על ידי המשרד סקר מקיף על מרעה בקר לבשר באגף היקוות הכנרת, במטרה להעריך תרומת פרש בקר לזיהום ערוצי הנחלים הזורמים לכנרת, לרבות זיהום בחנקן.

הסקר, שיושלם עד אפריל 2012, ישמש בסיס להחלטות על סיוע בממשק להרחקת הבקר מערוצי הנחלים והפחתת זיהום הכנרת בחנקן.

כמו כן יש לציין כי ב- 2010 סיים המשרד התקנת תקנות בנוגע לאיכות קולחים במתקני טיהור שפכים עירוניים ("תקנות ענבר"). תקנות אלו, שיישומן כבר החל, מחייבות הפחתה של כ- 80% בריכוז החנקן בקולחים המופנים להשקיה. כיון שכיום כמות הקולחים להשקיה מגיעה בהיקפה לכמות המים השפירים להשקיה (סדר גודל של 500 מיליון מ"ק/שנה), אין ספק כי מהלך זה תורם תרומה מכרעת להפחתת זיהום מי תהום בחנקן.

בנוסף, תקנות ענבר מחייבות הרחקה נרחבת עוד יותר של חנקן בקולחים המוזרמים לנחלים (כגון הירקון, נחל שורק ועוד) . דבר זה מבטיח צמצום הזיהום החנקני גם של גופי מים עיליים.
ליקוי

14.

שמירת בריאות הציבור היא מן הנושאים העומדים בראש דאגותיה של הרשות המקומית. האחריות לטיפול בפסולת מוטלת על המועצות האזוריות מכוח צו המועצות המקומיות (מועצות אזוריות), התשי"ח-1958. בפועל מועצות אזוריות מטפלות בפסולת הביתית והתעשייתית בתחומן ומפנות אותה לאתרים מורשים, אולם הן כמעט אינן עוסקות בפינוי הפסולת החקלאית, והיא נשארת בשטח ללא טיפול. בהיעדר פתרון מוניציפלי, חלק מהחקלאים משליכים פסולת בשטחים הפתוחים, לפעמים בניגוד להוראות החוקים. 
ליקוי

15.

מ-1996 ואילך יזם אגף אגרואקולוגיה במשרד, בשיתוף מועצות אזוריות, הכנה של תכניות אב לטיפול בפסולת החקלאית בתחומן ולמחזורה, שיישומן יכול היה לקדם את פתרון 
בעיית התברואה במרחב החקלאי. בפועל מועצות אזוריות רבות שמימנו את הכנתן של תכניות אב לתחומן בחלקים שווים עם המשרד אינן מיישמות אותן עקב היעדר יכולת לממן את הבנייה של המתקנים הנדרשים ואת עלות תפעולם מדי שנה בשנה. המשרד מצדו לא פעל להפקת לקחים כדי לקדם את ההיתכנות של תכניות אב נוספות. 
תגובה
15.
אגף אגרואקולוגיה מבצע כיום באמצעות יועץ חיצוני בדיקה של תכניות האב שהוכנו בשנים האחרונות, על מנת להעריך את ההשקעות הנדרשות בקידום הטיפול בפסולת חקלאית ומיחזורה. 

ליקוי
16.

מהקמתו ב-1989 עוסק המשרד להגנת הסביבה בעיקר בהתוויית מדיניות סביבתית ובקידום חקיקה ותקינה בתחום זה. למשרד, המייצג את האינטרס הסביבתי במערכת 
השלטון, יש תפקיד של מאסדר, והוא כמעט אינו עוסק בביצוע. כאמור, ב-1992 הקים המשרד את אגף אגרואקולוגיה, אשר תכליתו לטפל בהגנת הסביבה במרחב החקלאי. ריבוי התפקידים המוטלים על אגף אגרואקולוגיה אינו עולה בקנה אחד עם המחסור בכוח אדם ובתקציבים המאפיין את האגף ממועד הקמתו ועד מועד סיום הביקורת, ספטמבר 2011. גם משרד החקלאות פועל בשנים האחרונות לעידוד חקלאות בעלת תועלות אקולוגיות התורמת לסביבה. לנוכח פערי התקציב הניכרים בין המשרדים, גודל המנגנונים של כל אחד מהם ופערי הניסיון הביצועי ביניהם, נראה כי משרד החקלאות ופיתוח הכפר משפיע על הגנת הסביבה במרחב החקלאי-כפרי הרבה יותר מן המשרד. 


לדעת משרד מבקר המדינה, על אף התמורה שחלה בשנים האחרונות במשרד החקלאות בכל הנוגע להגנת הסביבה, עדיין מושרשת בו גישה שלפיה עליו לגונן על החקלאים, כמצוין בתכניתו האסטרטגית מ-2010 ובפרסומים של ה-OECD. על כן מתפקידו של המשרד להגנת הסביבה להגדיל את משקלו בהבטחת האינטרס הסביבתי במרחב החקלאי. 
תגובה 
16.
לתקציב אגף האגרו-אקולוגיה נוספו 1.5 מיליון ש"ח לשנת 2012, המיועדים לסיוע בטיפול בגזם חקלאי, לרבות רכישת מרסקות גזם ומתן שירותי ריסוק גזם לחקלאים קטנים במעמד סוציו אקונומי נמוך.
משרד החוץ
התכנון המדיני במשרד החוץ
הגופים המבוקרים: משרד החוץ, משרד ראש הממשלה, משרד הביטחון 
ליקוי
1. 
לקחי מלחמת לבנון השנייה, שנלמדו ותועדו בדוח ועדת וינוגרד ועובדו בדוח ועדת ליפקין –שחק לכדי הכרה במעמדו המרכזי של המשרד בתחום עיצוב מדיניות החוץ של ישראל ובתהליך קבלת ההחלטות בענייני הביטחון הלאומי, הניבו בין היתר המלצות מעשיות לחיזוק החטיבה לתכנון מדיני במשרד החוץ. מן הראוי אפוא כי הנהלת המשרד תקבע נהלים ברורים המחייבים את כלל העובדים, לרבות באמצעות תיקון תקנון המשרד, הכוללים את תהליכי העבודה והתוצרים המצופים ממנה וכן ראוי להגדיר מהם המדדים הרלוונטיים להערכת פעילות החטיבה ותוצריה. 
ליקוי
2. 
על הנהלת המשרד להגדיר בפירוש את גבולות הסמכות והאחריות של החטיבה לתכנון מדיני (להלן תכמ"ד) כדי להבהיר את תפקידיה ביחס ליתר היחידות בארגון. ראוי גם לפני שמנכל המשרד מאשר את הפצת תוצרי החטיבה לגורמי חוץ, הוא יוודא שאלו כוללים הצעות חלופיות לתכנון מדיניות החוץ המשקפות את עמדתם המקצועית של כלל הגורמים הרלוונטיים במשרד.  
ליקוי
3. 
משרד מבקר המדינה סבור כי מסמך הערכת המצב הוא אמצעי מרכזי לצורך שילוב התשומות והתובנות הייחודיות למשרד החוץ בתהליכי קבלת ההחלטות בדרג המדיני, בהתאם להמלצת דוח ועדת וינוגרד וברוח הוראות חוק המטה לביטחון לאומי, התשס"ח-2008. עם זאת, פעולות המשרד בתחום זה עדיין לא השיגו את יעדן – להניח לפני הממשלה את הערכת המצב ונגזרותיה במסגרת עיצוב מדיניות החוץ של ישראל. לכן ראוי שהמשרד ימסד את הפצת מסמך הערכת המצב בקרב עמיתיו במערכת הביטחון ויציג את תוכנו לפני מליאת הממשלה ולבני הקבינט המדיני-בטחוני. 
תגובה 

משרד החוץ
3. 
בכנסי ראשי הנציגויות השנתיים בסוף  שנת 2010 ושנת  2011, הוטל על השגרירים לבצע הערכת מצב רבעונית. בישיבת הנהלת המשרד בתאריך 14.2.2012  הוחלט כי בשלב הנוכחי של תהליכי השינויים הארגוניים המשרד יבצע הערכת מצב רבעונית. בסיום 2012 תתבצע בחינה של האפקטיביות ואיכות התוצרים של ההערכות הרבעוניות ויוחלט האם קיים צורך ויכולת משרדית לבצע הערכות מצב חודשיים. הנהלת המשרד תמשיך בתהליך הפקת  מצב שנתית, תוך דרישה להצגתה בפורומים הרלבנטיים, בתמיכת לשכת ראש הממשלה והמועצה לביטחון לאומי.  המשרד מציין  שעיקרי הערכת המצב הוצגו לועדת חוץ וביטחון בינואר 2012.  
ליקוי
4. 
מן הממצאים עולה כי הנהלת המשרד לא קיבלה  החלטות אופרטיביות בנוגע להפעלת תכנית החטיבה משנת 2009. ליישום מלא של המלצות דוח ועדת ליפקין-שחק בנוגע לשיתוף המשרד בתהליכי קבלת ההחלטות במרחב הבין-משרדי בתחום התכנון המדיני-בטחוני. ראוי אפוא כי הנהלת המשרד תיתן את הדעת על כך ותפעל להסרת החסמים המונעים את שילוב תשומות המשרד בעיצוב המדיניות הממשלתית, כדי לבסס את מעמדו של המשרד בתהליך קבלת ההחלטות בדרג המדיני. 
תגובה 
4.  
הנהלת משרד החוץ פועלת להסרת החסמים המונעים את שילוב תשומות המשרד בעיצוב המדיניות הממשלתית, כדי לבסס את מעמדו של המשרד בתהליך קבלת ההחלטות בדרג המדיני. 
ליקוי 
5. 
משרד מבקר המדינה סבור כי על המשרד לכלול בהגדרת התפקיד של נציגו באגף התכנון בצה"ל )להלן: אג"ת) גם את תנאי כשירות מתאימים למילויו. כמו כן, ראוי שהמשרד יגיע להסכמה עם אג"ת באשר להגדרת התפקיד כדי לשפר את תפקודו של הנציג באג"ת בתחום התכנון המדיני-אסטרטגי. 
תגובה 
5. 
ההגדרה הקיימת לתפקיד נציג משרד החוץ באג"ת תתוקן עד לסוף  חודש אפריל 2012, כך שתכלול גם כשירויות רלבנטיות. ביחס לנושא ההסדרה אל מול אג"ת והסכמה על הגדרת התפקיד, המשרד מבצע  עבודת מטה מול אג"ת.
ליקוי
6. 
הכשרה מקצועית בין-ארגונית בתחום התכנון האסטרטגי חשובה להגברת שיתוף הפעולה בין המשרד ובין מערכת הביטחון. עם  זאת, היא אינה מתקיימת באופן סדיר ואין במשרד גורם האחראי לרכז את פעילות ההכשרה הנדרשת ולטפל בתיאום הבין-ארגוני בנושא זה. משום כך, על המשרד להיערך לקיום השתלמויות, ימי עיון וקורסים משותפים על בסיס שנתי ורב-שנתי, לרבות מינוי גורם אחראי לתיאום לוחות הזמנים עם הארגונים העמיתים ולמעקב אחר עמידה בהם בפועל. 
תגובה 
6.
לצורך הסדרת הנושא של הכשרה בין-ארגונית בתחום התכנון האסטרטגי, הנהלת המשרד תקבע את אחריותה של החטיבה לתכנון מדיני בתאום עם חטיבת ההדרכה לנושא. ההסדרה תקבע בהחלטת הנהלה עד סוף אפריל 2012. 
ליקוי
7. 
לדעת משרד מבקר המדינה על מנכ"ל המשרד וראש אג"ת להתוות במשותף את הדרכים להעברה סבירה ושטפת של תשומות מקצועיות בין הגופים האמורים.
תגובה 
7. 
מנכ"ל משרד החוץ  וראש אג"ת יתוו במשותף את הדרכים להעברה סבירה ושוטפת של תשומות מקצועיות בין הגופים. 
ליקוי
8. 
יש צורך בהגדרה ברורה של תפקידי החטיבה וסמכויותיה  הן בתוך המשרד והן ביחס ליחידות עמיתות מחוץ למשרד. נדרשת בחינת הסיבות למצב המתואר של היעדר קשרי עובדה מבוססים בין החטיבה ובין משרד הביטחון, איתורן והצבת פתרונות להתמודדות עמן. משרד מבקר המדינה מעיר כי על מנכ"ל המשרד ומנכ"ל משרד הביטחון להידרש לסוגיה זו, בדגש על שילוב מקצועי בין יחידות התכנון של שני הגופים. 
תגובה 
8.
סוגיית ממשקי העבודה התכנונית עם אגף בטחון מדיני במשרד הביטחון תעלה, כהמלצת המבקר, בפגישת העבודה הקרובה של מנכ"ל משרד החוץ עם מנכ"ל משרד הביטחון.  
ליקוי
9.  
כדי ליישם את מסקנות דוח ועדת וינוגרד ואת המלצות דוח ועדת ליפקין-שחק בעניין זה במלואן, על המשרד ואג"ת לקבל במשותף החלטות תשתיתיות שיש בהן כדי להשפיע על ליבת העשייה הבין–ארגונית לרבות בעניין "השאלות" העובדים ההדדיות. יתרה מזו ונוכח העבודה כי בפועל המתקיימים יחסי עבודה  סדירים בין יחידות במשרד החוץ ובין גופים במערכת הביטחון, על המשרד ללבן עם אג"ת את הסוגיות הפוגעות בזרימת המידע ובשיתוף הפעולה התקין והסדיר בין הגופים. 
תגובה
9.  
בפגישת  מנכ"ל המשרד עם הרמטכ"ל  עלה מתווה להסדרה כוללת של ממשקי העבודה  בין צה"ל למשרד החוץ. הרמטכ"ל מינה את  ראש אג"ת לעבוד בצוות מול מחלקת התכנון המדיני. ראש אג"ת מינה את ראש מחלקת איחוד אירופה באג"ת כדי לקדם את הנושא. התקיימה פגישה בחודש דצמבר 2011 בה הוצגה התפיסה והמתווה המוצע לעבודה. המשרד מקבל את המלצת המבקר ופועל בעניין באופן "תשתיתי" כפי שנקבע בדוח. 
תגובה 
משרד הביטחון
8-9.     
המשרד מקבל את דוח הביקורת בעניין גיבוש נהלים מוסכמים להגברת שיתוף הפעולה בין שתי החטיבות, ואלה יושלמו במהלך שנת 2012. מתקיים שיתוף פעולה הדוק בנושא המדיניות, השתתפותם הפעילה של נציגי החטיבה לתכנון מדיני בדיונים המתקיימים באג"ת תורמת לתהליך התכנוני בתוך צה"ל ומאפשרת החלפת מידע וידע בין הגופים. 
המרכז לשיתוף פעולה וסיוע בין-לאומי (מש"ב)

הגופים המבוקרים:  משרד החוץ, משרד האוצר, רשות החברות הממשלתיות.

ליקוי


1. 
לנוכח מאפייני פעילותו של המרכז לשיתוף פעולה בין-לאומי (להלן - מש"ב) בתחום הסיוע למדינות מתפתחות יזם מש"ב, בשלהי שנת 2009, הכנת טיוטת הצעה של החלטת 
ממשלה הקובעת כי האחריות לסיוע החוץ של מדינת ישראל תוטל על שר החוץ. ההצעה  לעגן בהחלטת ממשלה את האחריות לסיוע החוץ קודמה בהליך פנימי במשרד ולא שותפו בו משרדי ממשלה אחרים. הועלה כי במועד סיום הביקורת טרם השלימו הדרגים המקצועיים במשרד את הכנת טיוטת החלטת הממשלה, וזו טרם הועברה לעיון השר ולאישורו, לצורך העברתה לדיון ולהכרעה בממשלה.

ליקוי


2.
אחת ההמלצות לשינוי ארגוני ומבני במשרד, שניתנה במחצית הראשונה של שנת 2010, הייתה לבחון את האפשרות לשדרג את מש"ב באמצעות הקמת סוכנות סיוע חוץ 
ולהגדיר את יעדיה ותפקידיה, את המבנה שלה ואת מעמדה המשפטי. במועד סיום הביקורת, ספטמבר 2011, טרם התקבלה החלטה בנושא.  אף שטרם סוכמו ההמלצות לשדרוג מש"ב, מציג מש"ב את עצמו כ"סוכנות הסיוע הלאומית של ישראל". כמו כן, המשרד מקדם, באופן בלתי תלוי בשינוי המבני המוצע במש"ב, הליך חתימה על הסכם התקשרות ארוך מועד עם חברת האיגוד בלא שנדונו ההשפעות של התקשרות זו על השינוי המבני המוצע במש"ב. על הנהלת המשרד לחדש בהקדם את תהליך בחינת המודל המבני הראוי של פעילות מש"ב ואת השפעותיו על ההתקשרות עם חברת האיגוד. 

תגובה
2.
תהליך שינוי ארגוני ומבני במשרד נמצא בעיצומו. הערכה כי מסקנותיה של הועדה תוגשנה להנהלת משרד  החוץ בספטמבר 2012. 

ליקוי


3.
תכנון פעולות מש"ב: הביקורת העלתה כי מש"ב לא הכין תכנית עבודה כוללת לשנת 2011
 פרט לרשימת קורסי ההדרכה בארץ ובחו"ל לאותה שנה. בעת הכנת תכנית העבודה 
הכוללת של האגף ראוי לכלול בה הנחיות בנושא פעולות תכנון, מעקב ובקרה שיסייעו לבחון את היעילות והאפקטיביות של הפעילות על פי מאפייניה.

תגובה
3.
תכנית העבודה הוכנה לשנת 2012. הנחיות להכנת תכנית עבודה בצורה מקיפה יערכו במחצית השנייה של שנת 2012.  

ליקוי


4.
פעולות להדרכה ולהכשרה מקצועית: מניתוח נתוני פעילות מש"ב הממוצעים לשנים 2010-2008 בהשוואה לשנים 2003-2001 שנבחנו בביקורת הקודמת, עולה כי ככלל חלה ירידה בהיקף פעילותו של מש"ב, בעיקר בתחומי  "קורס נייד" (להלן - קנ"ד), והשליחויות לפרק זמן ארוך, אם כי מספרן הממוצע של ההשתלמויות שהתקיימו בארץ באותן השנים נותר דומה. הביקורת העלתה כי התקשרותו של מש"ב עם מרכזי ההדרכה שבבעלות פרטית התבצעה במשך השנים בלא שננקטו הפעולות המתחייבות מחוק חובת המכרזים, התשנ"ב-1992, ומתקנות חובת המכרזים, התשנ"ג-1993, לביצוע מכרז או לקבלת פטור ממנו. 

תגובה
משרד החוץ
4.
בתאריך 27/10/2011 פורסם מכרז לאיתור מרכזי הדרכה. 


בתאריך 22/12/2011 התקבל סיכום בדיקת הצעות ובתאריך 1/2/2012 נבחרו שני ספקים מתוך שש ההצעות שהתקבלו ואיתם יחתמו הסכמי מסגרת.

ליקוי


5.
מיזמים ארוכי מועד: הביקורת העלתה כי מיזמים ארוכי מועד של מש"ב לא מנוהלים בהתאם לאמות מידה שהותוו מראש, וכי אין כללים ועקרונות מנחים אשר יבטיחו ניהול מיטבי של המיזמים. גם בתקנון שירות החוץ אין הנחיות בכל הנוגע לנושאים אלה. עוד הועלה כי מש"ב אינו מקיים מעקב אחיד אחר הפעילות המתבצעת במסגרת מיזמים ארוכי מועד. יש צורך חיוני לבחון באופן מעמיק את מתכונת הפעולה המשותפת למש"ב ולמגזר העסקי. הכרחי לקבוע אמות מידה ברורות להבחנה בין סיוע בין-לאומי ישיר, שמש"ב נותן למדינות מתפתחות בהתאם למטרותיו המוצהרות, ובין פעילות כלכלית-מסחרית, אשר ראוי שייקבעו לה כללי מסגרת בהיותה נלווית לפעילות מש"ב.

תגובה
5.
 בחודש ינואר 2012 פורסמו הנחיות אשר הופצו לכלל הנוגעים בדבר.

ליקוי


6.
על פי תקנות חובת המכרזים, התשנ"ג-1993, התקשרות עם חברה ממשלתית תהיה פטורה ממכרז רק אם בוצעה באמצעות הסכם מסגרת, שיוכן בהתאם לעקרונות שתאשר ועדת שרים. חברת האיגוד הוקמה בשנת 1963 לצורך ביצוע תכניות הפעולה של מש"ב והוכרה בשנת 2008 כזרוע לביצוע מטלות משרד החוץ בנושאים של ארגון הקורסים, קידום אינטרסים במדינות ללא יחסים דיפלומטיים וקידום הייצוא. ביקורת המעקב העלתה כי במשך למעלה משלוש שנים התקיימו דיונים בין נציגי חברת האיגוד לנציגי המשרד ומשרד האוצר לגיבוש הסכם התקשרות. אף שכבר גובשה טיוטה מתקדמת להסכם בין חברת האיגוד למשרד, אשר עקרונותיו עוד עתידים להיות מועברים לאישור ועדת השרים, הרי שבמועד סיום הביקורת טרם אושר ונחתם הסכם ההתקשרות בין חברת האיגוד למש"ב.

תגובה
6.  
טיוטה של הסכם ההתקשרות  נמצא במשא ומתן. הפגישות בנושא זה  התקיימו  במועדים אלו: 22/1/2012 , 26/2/2012.


בחודש ינואר 2012 נשלחו הנחיות אשר הופצו לכלל הנוגעים בדבר.

ליקוי


7. 
מנכ"ל חברת האיגוד: מאז הוקמה חברת האיגוד משמש סמנכ"ל מש"ב גם בתפקיד מנכ"ל חברת האיגוד (ללא שכר). במסגרת תפקידו של סמנכ"ל מש"ב, עליו לקבל החלטות בעלות השפעה על חברת האיגוד שבה הוא מכהן כמנכ"ל או החלטות שתכליתן פיקוח על פעילות החברה הממשלתית ועל יעילותה. בפברואר 2009 פנו חשב המשרד ומנהל המחלקה למשפט דיפלומטי ואזרחי והעלו חשש לכאורה לניגוד עניינים בין התפקידים. אולם נמצא כי המשרד לא דן בחשש האפשרי לניגוד עניינים.על המשרד לגבש עמדה בעניין תפקודו של סמנכ"ל מש"ב כמנכ"ל החברה ולקיים בדיקה כוללת בנושא זה, בשיתוף אגף הייעוץ המשפטי במשרד. 

תגובה
7. 
נושא החשש לניגוד עניינים (סמנכ"ל מש"ב המשמש גם מנכ"ל האיגוד) מצוי על שולחנו של מנכ"ל המשרד.  התקיים דיון בנושא בלשכה המשפטית בתאריך 12/1/2012 התקיימה פגישה  נוספת בתאריך  5/2/2012 עם מנכ"ל המשרד ועם סגן מנהל רשות החברות. דיון נוסף בנושא זה אמור להתקיים ביום 6/3/2012 עם רשות החברות.

ליקוי


8.
עובדי חברת האיגוד במש"ב: במועד סיום הביקורת היו מוצבים במשרד דרך קבע שלושה עובדי חברת האיגוד שמילאו תפקידים הקשורים לפעילות השוטפת של מש"ב, בלי שהוסדרה מתכונת העסקתם. זאת, אף שבדיונים שהתקיימו בנציבות שירות המדינה ובמשרד האוצר הונחה המשרד לבחון את מעמדם של עובדים אלו. לדעת משרד מבקר המדינה, העסקת עובדים של חברת האיגוד במש"ב הממלאים תפקידים הקשורים לפעילות השוטפת של מש"ב היא בבחינת חריגה משיא כוח האדם, ועל המשרד לפעול ללא דיחוי להסדרת נושא זה. 

תגובה
8.
נושא זה נמצא  בדיונים בין משרד החוץ ונציבות שירות המדינה.

ליקוי


9.
ביקורת המעקב העלתה כי, שלא לפי המלצות דוח הביקורת הקודמת, זה שנים נאלצת חברת האיגוד להשתמש בכספי קרנות שלא על פי ייעודן לצורך מימון פעילותה השוטפת. 

תגובה 

9.
נוסח ההסכם המתגבש בין משרד החוץ לבין האיגוד כולל סעיפים אשר קובעים מנגנון המאפשר מימון שוטף של פעילות האיגוד.

ליקוי


10.
בביקורת המעקב עלה כי מש"ב עדיין פועל שלא באמצעות הרשאה להתחייב על אף המלצות הביקורת הקודמת ואף שהתחייבויותיו הכספיות הן רב-שנתיות מהבחינה התקציבית. משרד מבקר המדינה מעיר כי על המשרד לפעול לקבלת "הרשאה להתחייב" כאמור בביקורת הקודמת.

תגובה 

10.
"הרשאה להתחייב" לפעילות תקציבית רב-שנתית, נתונה לסמכות אגף התקציבים במשרד האוצר. אגף התקציבים עוקב אחר פעילות המשרד ולא מצא לנכון לאשר מתן הרשאה כמבוקש, הן בשל ההיקפים התקציביים והן בשל סוג הפעילות. יחד עם זאת, הערת המבקר תובא על ידי המשרד לדיון במסגרת דיוני התקציב לשנת העבודה 2013 וזאת על מנת להסדיר את הערת המבקר. מרבית 

                  הפעילות הרב-שנתית של המשרד אינה מבוססת על התחייבויות קבועות, אלא על התחייבויות לפרויקט או עבור התחייבויות המשתנות בהתאם לשיקול דעתו של המשרד.

משרד החינוך
תשלומי הורים במערכת החינוך
הגופים המבוקרים: משרד החינוך
ליקוי
1.
ביוני 2005 מינתה מנכ"לית המשרד דאז, גב' רונית תירוש, ועדה לבחינת נושא תשלומי ההורים (להלן - ועדת תשלומי הורים) כדי לבחון מן היסוד את נושא הגבייה של תשלומי ההורים. לאחר שהוועדה הגישה מסקנות ביניים החליטה הנהלת המשרד לגנוז אותן.
על אף מסקנות והמלצות הביניים של ועדת תשלומי הורים והמלצותיה המפורשות של האחראית לתשלומי הורים במינהל הפדגוגי (להלן - האחראית לתשלומי הורים) לקבל החלטות מדיניות בתחום תשלומי הורים עוד בשנת 2006, לא קיבל המשרד החלטות מדיניות בנושאים השונים שהועלו, חוץ מהחלטות מסוימות שקיבל בעניינו של החינוך הממ"ד. 
ליקוי
2.
בפסק הדין שנתן בג"ץ בעתירה של ארגון ההורים הארצי בשנת 2007 הובאו דבריה של באת כוחה של ועדת החינוך כי "שרת החינוך פועלת עתה לבחינה והערכה מקפת של כל סוגיית תשלומי ההורים בכללותה, במגמה להביא להסדר חדש כולל בתחום זה". בפסק הדין קבע בג"ץ כי הן המדינה והן ועדת החינוך ערות לבעייתיות שבסוגיית תשלומי ההורים ולצורך לבצע הערכה מחודשת מתוך ראייה כוללת של המדיניות הנקוטה בתחום זה וכי יש להניח שבהערכה זו יישקלו עקרונות היסוד של מדיניות החינוך והצורך בהסדר מערכתי שלם, אחיד וקוהרנטי שייתן ביטוי ראוי לעקרונות אלה; כל זאת תוך מתן מענה מאוזן לצורך האנושי של הורים בעלי יכולת המעוניינים להשביח את תכנית החינוך עבור ילדיהם, אך תוך פגיעה מינימאלית בעקרון השוויון בחינוך ובאלה שידם אינה משגת להעשיר את חינוך ילדיהם. 

הנהלת המשרד בראשות שרת החינוך דאז, פרופ' יולי תמיר, עשתה עבודת מטה וגיבשה על בסיסה מודל לגבייה פרוגרסיבית של תשלומי הורים שלא באמצעות בתי הספר וכן דרכי פעולה לגבייתם. אולם בעבודת המטה לא עשה המשרד הערכה כוללת בדבר מדיניותו בעניין תשלומי הורים לסוגיהם, כפי שהתחייב לפני בג"ץ בשנת 2007, ולא נקבע הסדר מערכתי וקוהרנטי בנושא תשלומי ההורים על כל היבטיו. עוד עלה שיש אי-הלימה משמעותית בין ההיבטים הנוגעים לתשלומי הורים שנדונו בעבודת מטה זו ובין מכלול הקשיים הנוגעים לנושא זה, שהועלו, בין היתר, במסקנות הביניים של ועדת תשלומי הורים.
תגובה
משרד החינוך
1-2. 
יישום דו"ח ועדת טרכטנברג: סעיף 3א בהחלטת הממשלה 4088 מתייחס ליצירת מנגנון פרוגרסיבי לסבסוד תשלומי הורים, בהתייחס להמלצות ועדת שושני (ועדה שמונתה על ידי שר החינוך בספטמבר 2010 לבחינת תשלומי חובה ורשות). המלצות ועדת שושני קוראות לגביית תשלומי הרשות והחובה על ידי הרשויות המקומיות, והוצאת הגבייה מבתי הספר. 
במשרד פועלת ועדה בראשות מנהל מינהל כלכלה ותקציבים, ובה חברים נציגי מינהל כלכלה ותקציבים, נציגי מינהל תקשוב ומערכות מידע, נציגי המינהל הפדגוגי וגורמים נוספים במשרד, שמטרתה עיצוב נהלים והקמת מנגנון לגביית תשלומי הרשות והחובה ולסבסוד הורים נזקקים. כל החלטה בנושא זה תשליך על נושא תשלומי הורים והפיקוח על גבייתם באופן שלא ניתן לחזות בשלב מתן התשובות לצורך תיקון ליקויים. יתרה מכך, התהליך מצריך שיתוף פעולה של גורמים חוץ משרדיים (רשות המיסים או הביטוח הלאומי, מרכז השלטון המקומי). לפיכך לא ניתן להתחייב על לוח זמנים. בשלב זה מתנהלים מגעים עם רשות המיסים כמקור מידע על הכנסות משקי הבית, לשם קביעת תבחינים לסבסוד תשלומי הרשות והחובה. 
סעיף 3ב בהחלטת הממשלה הנ"ל מתייחס לתיקון חוק לימוד חובה באופן שאינו מחייב הגשתם של תשלומי החובה והרשות לאישורה של ועדת החינוך של הכנסת מידי שנה. החלטה זו משליכה על פרסום חוזר תשלומי הורים מידי שנה.
תהליך זה מחייב שינוי חקיקה ראשית, שכבר החל, אך לא ניתן להתחייב על היתכנותו ולא על לוח זמנים לביצועו. 
לנושא הקמתו של מינהל רישוי בקרה ואכיפה במשרד החינוך: בכוונת המשרד להקים גוף בעל סמכויות, שיפעל לאיגום משאבי המשרד ולתיאום בין מהלכים של רישוי, בקרה ואכיפה, מינהלית ומשפטית, בשורה של נושאים מתחום עיסוקו של המשרד, ותשלומי הורים בכללם. תקנים מתוך המאגר שהוקצה למשרד על ידי משרד האוצר לשם יישום דו"ח ועדת טרכטנברג מיועדים למטרה זו, והוגש מתווה בנדון לנציבות שירות המדינה. המשרד ממתין לאישורה של הנציבות לשם המשך קידומו של המהלך. 
מהלכים אלה חופפים במידה רבה ואף סינרגיים לחלק מהמהלכים הנדרשים לשם תיקון הליקויים עליהם מצביע מבקר המדינה. עם זאת, היות והמהלכים שלובים, חלקם מתקיימים במספר מסלולים מקבילים שאינם סינכרוניים, וחלקם כרוך בשינויי חקיקה או בהסכמות ושיתופי פעולה עם גורמים חוץ-משרדיים, קשה לפרט לוח זמנים קשיח לתיקון הליקויים. 
לנושא תיקון חוזר מנכ"ל הוראות הקבע תשלומי הורים:תיקון הליקויים העולים מהדו"ח מצריך גיבוש ופרסום מחודש של נהלים במסגרת חוזר מנכ"ל הוראות הקבע. העיקרון המנחה את המשרד בפרסום חוזרי מנכ"ל הוראות קבע הוא לפרסם חוזר שלם, המציג 
מדיניות והוראות נוהל המתייחסות למכלול הנושאים הכרוכים בתחום נתון, ולהימנע במידת האפשר מפרסום הוראות זמניות והוראות חלקיות מעת לעת. זאת כדי למנוע אי-הבנות, בלבול ומבוכה ממערכת החינוך. כאשר יושלם גיבוש הנהלים בתחומים השונים יפורסם חוזר מנכ"ל הוראות קבע חדש.
ליקוי
3. 
משרד מבקר המדינה מעיר כי הפעולות שציין המשרד בתשובתו מאפשרות לו להגדיל את הסיוע לתלמידים נזקקים ולהקל במידת מה את הנטל שעל כתפי ההורים הנדרשים לממן הוצאות שונות עבור חינוך ילדיהם במוסדות חינוך וכי מינוי ועדה לשם גיבוש מדיניות בדבר החינוך המוכש"ר עשוי להיות צעד חשוב לתיקון המצב בנושא זה. עם זאת יש לתת את הדעת על כך שיישומה של החלטת הממשלה האמורה והשלמת פעולתה של הוועדה שהוקמה לשם גיבוש מדיניות בדבר החינוך המוכש"ר בהצלחה, הם בבחינת פתרון חלקי בלבד לסוגיית הליקויים שהועלו בדוח זה, כמפורט להלן. על המשרד לפעול אפוא לקידום פעולות נוספות רבות אשר יבטיחו מתן פתרון לבעיות מרכזיות וכבדות משקל נוספות המועלות בדוח (ראו לדוגמה בפרק על "גביית תשלומי הורים בחינוך המוכר שאינו רשמי" ובפרק על "עמותות הורים"). 
תגובה
3. 
במשרד פועלות במקביל שלוש ועדות שמסקנותיהן והמלצותיהן יהוו בסיס לגיבוש מדיניות בנושא תשלומי הורים וגבייתן, כדלקמן:
                   א) ועדה בראשות מנהל מינהל כלכלה ותקציבים, לגיבוש מדיניות ודרכים לגביית תשלומי החובה והרשות ולסבסודם על פי החלטת ממשלה 4088 (ראה תגובה לליקוי 1-2). ב) ועדה בראשות מנהלת מחוז חיפה, לגיבוש מדיניות והנחיות בנוגע לשכר לימוד בחינוך המוכר שאינו רשמי וכן לגיבוש מדיניות והנחיות בנושא גבייה עבור מגמות בחטיבה העליונה (ראה תגובה לליקוי 6) לא מן הנמנע שחלק מההמלצות של ועדה זו יתייחסו גם לתכנית לשעות נוספות (להלן-תל"ן) במערכת החינוך, וישליכו על רכישת שירותים מרצון. הוועדה צפויה להגיש את המלצותיה במהלך חודש אפריל 2012.ג) ועדה בראשות מנהל מינהל כוח אדם בהוראה, תיאום ובקרה, וכן ועדת משנה ייחודית לנושא בתוך מינהל החינוך הממלכתי דתי (החמ"ד), לגיבוש מדיניות והנחיות מפורטות בנוגע לגבייה עבור תכנית לימודים נוספת תורנית בחינוך הממלכתי-דתי (ראה תגובה לליקוי 8). הוועדה צפויה להגיש את המלצותיה במהלך חודש אפריל 2012.
לאחר הגשת המלצותיהן של הוועדות השונות תגובש מדיניות מאוחדת.
ליקוי
4. 
יוצא אפוא כי משרד החינוך אפשר לכל מפקח להפעיל שיקול דעת כדי להחליט אם לאשר חריגה מהסכומים שהתיר המשרד לגבות עבור רכישת שירותים מרצון. משרד מבקר המדינה מעיר למשרד כי הסדר זה מעורר קושי בשני היבטים: האחד מקורו בכך שהמשרד העביר למפקחיו את סמכות ההכרעה בנושא זה בלא שקבע מדיניות ברורה ועקרונות מנחים האמורים להבנות את שיקול דעתם בבואם להחליט בעניין תשלומים אלו. הקושי האחר מקורו בכך שהסדר זה, שלפיו ניתנה למפקחים הסמכות לבחון סטיות מהסכומים המותרים לגבייה ולהכריע בעניינן, והקביעה המשפטית שהגבלת הסכומים בעניין התשלומים מרצון היא הגבלה מינהלית שאפשר לסטות ממנה בכפוף לקבלת אישור – לא צוינו בחוזר תשלומי הורים, המשמש מסמך מדריך ומנחה עבור כל הגורמים העוסקים בנושא (מנהלי בתי ספר, מפקחים במחוזות, גורמי פיקוח ועוד). אי-מתן ביטוי להסדר ולקביעה המשפטית האמורים לעיל גורם לכך שהטיפול בנושא זה לא נעשה בשקיפות. היעדר שקיפות עלול לפגוע בהפעלה שוויונית של ההסדר. 
תגובה
4. 
גובה הסכום לגבייה, עקרונות מנחים והנחיות יפורסמו בחוזר מנכ"ל הוראות קבע חדש. 
ליקוי
5. 
לרשות מטה המשרד עומדים שני כלים מרכזיים לבקרה ארצית כוללת בנושא תשלומי ההורים: בקרה מקיפה על גביית תשלומי הורים אשר מתבצעת ככלל בכל שנה בבתי ספר שנבחרו במדגם (להלן - בקרת התשלומים) ובקרה באמצעות מערכת ממוחשבת - "אפיק" (להלן - מערכת אפיק) - בכל מוסדות החינוך. לשם ביצוע בקרת התשלומים התקשר המשרד עם חברה (להלן - הקבלן) בדצמבר 2007.
השוואה בין אומדן שעשה הקבלן, בנוגע לכספים שנגבו מהורי התלמידים בכל מערכת החינוך באותה השנה ובין אומדן שהוא עשה בנוגע לסך התשלומים המותרים לגבייה על פי חוזר המנכ"ל מעלה, כי בשנת הלימודים התש"ע (2010-2009) גבו בתי הספר מההורים סכומים אשר חרגו בכמיליארד ש"ח מאלה שהתיר המשרד לגבות. ואולם מאחר שהמינהל הפדגוגי הורה לרשום כחריגות גם תשלומים עבור שירותים שהמשרד התיר לכלול ברכישת שירותים מרצון, נתוני בקרת התשלומים אינם מהימנים ואינם משקפים נכונה את החריגות. 
תגובה
5. 
הביקורת מתייחסת לעיבוד המידע הנאסף בתהליך הבקרה על תשלומי הורים באמצעות זכיין המשרד. הבקרה לשנת תשע"ב כבר יצאה לדרך על פי ההנחיות הקיימות, ובשלב זה מתקיים תהליך איסוף הנתונים בבתי הספר. עם זאת, בשלב סיכום הממצאים ועיבודם, ועם סיום שנת הלימודים תשע"ב, יוכנסו השינויים המתבקשים שניתן להכניס במהלך עיבוד המידע שנאסף לדו"ח. שינויים אלה יאפשרו תיקון חלקי של הליקויים שפורטו בדו"ח לגבי שנת תשע"ב. הנחיות חדשות לתהליך האיסוף של המידע על ידי הזכיין יוצאו לקראת איסוף נתוני הבקרה לשנת הלימודים תשע"ג. 
ליקוי
6. 
המשרד החיל כאמור גם על בתי ספר מוכש"ר את המגבלות שקבע לעניין תשלומי הורים. כאשר בית ספר מוכש"ר גובה מההורים כספים המיועדים לשכר לימוד ולתשלומי הורים גם יחד בלי הבחנה ברורה ביניהם, אין ההורים יכולים לדעת אם תשלומי ההורים תואמים את הסכומים שקבע המשרד ואם שכר הלימוד שנגבה הוא סביר. במצב כזה יש חשש שגבייה חריגה של תשלומי הורים תטושטש באמצעות הצגתה כחלק משכר הלימוד. אי הסדרת נושא שכר הלימוד בבתי ספר מוכש"ר עלולה לפגוע ביכולתו של משרד החינוך לפעול ליישום מדיניותו לחיזוק החינוך הרשמי בשל הגמישות היחסית של בתי ספר מוכש"ר לעניין גביית כספים מההורים. על הנהלת המשרד לקבוע מדיניות ברורה בעניין שכר הלימוד בבתי ספר מוכש"ר, בהתחשב בהשפעתו על תשלומי ההורים, וכן לאכוף את הוראות המשרד הנוגעות לתשלומי הורים בבתי ספר מוכש"ר. 
תגובה
6. 
ביום 13.11.2011 מינה שר החינוך ועדה ציבורית להסדרת סוגיית תשלומי ההורים במוסדות חינוך מוכרים שאינם רשמיים. בראש הוועדה עומדת מנהלת מחוז חיפה. הוועדה צפויה להגיש את המלצותיה במהלך חודש אפריל 2012. על סמך המלצותיה יעוצבו כללים ונהלים בנוגע לגבייה של תשלומי הורים בחינוך המוכר שאינו רשמי. 
ליקוי
7. 
מהאמור לעיל עולה כי המשרד לא קבע מדיניות בנוגע לתשלומי הורים עבור מקצועות לימוד ברמה מוגברת בחטיבות העליונות בבתי ספר על יסודיים, ולמעשה הנושא לא הוסדר. ניסיון של המינהל הפדגוגי לקבוע כללים לא עלה יפה. באין כללים נוהג כל מחוז על פי הבנתו, ובידי המינהל הפדגוגי אין כלי מספק כדי לקבוע אם יש לאשר את סכומי הגבייה. ממכלול דבריהם של גורמי המקצוע במשרד עולה שהמשרד אפשר מצב שבו הורי התלמידים מממנים יישום של חלק מתוכני הלימוד המוגבר של מקצועות בחטיבה העליונה. מימון חיצוני זה מבטא נסיגה של המדינה ממימון של פעולות חינוכיות הנכללות בליבת תכנית הלימודים, והדבר משקף סוג של הפרטה סמויה במערכת החינוך. המגמה המסתמנת בתחום זה אינה נגזרת ממדיניות חינוכית רשמית ומאושרת ומפעולות מכוונות הנובעות ממדיניות זו; המשרד אישר תכניות לימוד אף שאין די משאבים ליישומן, ופניית בתי הספר להורי התלמידים בבקשה שיישאו בהוצאות ליישומן הייתה אפוא תוצאה כמעט בלתי נמנעת. על הנהלת המשרד לבחון את הדרישות הפדגוגיות השונות של המזכירות הפדגוגית הבאות לידי ביטוי בתכניות הלימודים בחטיבה העליונה אל מול מקורות המימון של המשרד לקיומן. כמו כן יש צורך לבחון את החלופות השונות לפעולה ואת משמעויותיהן הפדגוגיות והחברתיות. על פי ממצאי עבודת המטה הזאת תצטרך הנהלת המשרד להחליט אם יש מקום להטיל על הורי תלמידים את מימון יישומן של תכניות לימוד, ואם כן – לגבש כללים וגבולות ברורים למהלך זה וכן דרכי פעולה אשר יאפשרו לתלמידים ללמוד מקצועות ברמה מוגברת גם בלי להביא בחשבון את היכולת הכלכלית של הוריהם לממן את תכניות הלימודים עבורם. 
תגובה
7. 
הוועדה הציבורית להסדרת סוגיית תשלומי הורים במוסדות חינוך מוכרים שאינם רשמיים, בראשותה של מנהלת מחוז חיפה, לקחה על עצמה, בגיבוי השר, לדון בנושא ולהגיש את המלצותיה להסדרתו, יחד עם המלצותיה בעניין החינוך המוכר שאינו רשמי, שיוגש במהלך חודש אפריל 2012.
ליקוי
8. 
ממכלול ממצאי הביקורת הנוגעים לתכנית התורנית עולה כי המשרד התיר לבתי הספר בחינוך הממ"ד לגבות תשלומי הורים גבוהים במיוחד ובכך בידל במידה ניכרת את המגזר של בתי הספר הממ"ד משאר המגזרים בלי לבחון את הבעייתיות הנובעת מפגיעה בעקרון השוויון. מלבד זאת לא תומחרו מרכיבי התכנית. החלטת מינהל החינוך הדתי לטפל בפתרון הסוגיה באמצעות צוות מיוחד לא מומשה, והשאלות העקרוניות לא הועלו לפני הנהלת המשרד. על הנהלת המשרד לקבוע את התנאים שבהם יכול בית ספר לגבות תשלום תמורת תכנית תורנית ואת הסכומים המרביים של מרכיביה, ולפרסם את קביעותיה בחוזר מעודכן ומפורט. כמו כן עליה לפעול לתיקון האי שוויון והאפליה לטובה של המגזר הממ"ד לעומת מגזרים אחרים, שעליהם העידו עובדים בכירים במשרד. 
תגובה
8. 
שר החינוך מינה ועדה להסדרת הנושא בראשות מנהל מינהל כוח אדם בהוראה, תיאום ובקרה. הוועדה צפויה להגיש את המלצותיה במהלך חודש אפריל 2012.
ליקוי
9. 
על הנהלת המשרד לפעול לאלתר ובנחרצות לאכיפת הוראות החוק והמשרד בכל הנוגע לפעילותן של עמותות הורים, ולוודא שגביית כספים על ידי עמותות תוגבל לתרומות הורים עבור אירועים חד-פעמיים ולא תשמש לפעילות שוטפת של בית הספר. טיפול יסודי בנושא עמותות ההורים  בבתי הספר בירושלים מחייב שיתוף פעולה בין המשרד לעיריית ירושלים ונקיטת קו פעולה אחיד וברור לשם מניעת חריגות מהוראות החוק והמשרד. 
תגובה
9. 
יתוקן חוזר מנכ"ל הוראות הקבע, ויודגש בו נושא האיסור, התקף גם כיום,  על גבייה מהורים וניהול הכספים הנגבים באמצעות עמותות הורים וידידים (שאינן הבעלות על המוסד). תיבחן דרך לאיסוף מידע על עמותות אלה. בנוסף, יועלה נושא תשלומי הורים וההיבטים החוקיים, המינהליים והפדגוגיים באכיפתם במסגרת תכנית ההשתלמויות השנתית למפקחים במחוזות לשנת הלימודים תשע"ג.
ליקוי
10. 
כאשר בית ספר מזין למערכת אפיק רק חלק מהסכומים שהוא דורש מההורים, מוצגת לפני המשרד וההורים תמונה חלקית בלבד של תשלומי ההורים ואי-אפשר לדעת אם בית הספר עמד בכללים שנקבעו לעניין תשלומי ההורים או חרג מהם. כך נפגעת יכולת האכיפה של המשרד, ויש בכך כדי לפגוע באמינותה של מערכת אפיק, המיועדת לשמש כלי בקרה עבור המשרד וציבור ההורים. אף שהמשרד השקיע משאבים בפיתוח מערכת אפיק, הוא לא וידא שהיא תציג תמונה מלאה של דרישות התשלום מההורים, ומכאן שהמשרד אינו ממצה את התועלת שאפשר להפיק ממנה. על המשרד לכלול במערכת אפיק את כל המרכיבים של תשלומי ההורים המותרים לגבייה. על הנהלת המשרד להורות במפורש לעובדיו, בייחוד למפקחים במחוזות ולמנהלי בתי הספר, שיש להזין למערכת את כל הסכומים הנגבים מן ההורים ולקבל את אישורו של המחוז קודם לדרישתם מן ההורים. 
תגובה
10. 
יוכנסו תיקונים במערכת אפיק במהלך חופשת הקיץ לקראת שנת הלימודים תשע"ג, כחלק מהכנת המערכת הממוחשבת לקליטת חוזרי תשע"ג הנשלחים מבתי הספר לאישור. נושא תהליך הבקרה שמקיים המינהל הפדגוגי בבתי הספר יעבור הערכה מחדש בכפוף להקמתו של מינהל רישוי בקרה ואכיפה. 
ליקוי
11. 
יוצא אפוא כי המינהלה לחינוך ירושלים (להלן - מנח"י) אפשרה גבייה חריגה בדרך שלא עלתה בקנה אחד עם הוראות המשרד. על פי מסמכי מנח"י, הממונה עליה לא נקט אמצעים כאמור כנגד מנהל בית ספר או מפקח כולל בשל אי-הזנת נתונים למערכת או גבייה ללא אישור המחוז. גם על פי מסמכי מחוז דרום, מנהלת המחוז לא נקטה אמצעים כאמור. אשר למחוז צפון – בתחילת שנת הלימודים התשע"א (אוקטובר 2010) התריעה סגנית מנהלת המחוז לפני שלושה מפקחים על כך שדרישות התשלום של בתי ספר שבתחום פיקוחם לא אושרו במערכת אפיק. התברר כי 18% מבתי הספר במחוז לא קיבלו אישור לדרישות התשלום במערכת. המחוז התריע על כך לפני המפקחים אך לא נקט אמצעים אחרים כנגד מנהל בית ספר או מפקח כולל בגין אי הזנה במערכת. במחוז תל אביב לא הזינו 4% מבתי הספר את דרישות התשלום שלהם במערכת, והמחוז הסתפק באזהרה בעל-פה לגבי מקרים אלו.
תגובה
11. 
בראשית שנת הלימודים תשע"ב קיבל מנהל מחוז ירושלים את תפקיד הממונה על מנח"י. עם כניסתו לתפקידו מצא, כי החריגות בנושא תשלומי הורים מהוות בעיה מערכתית, אך כיוון שחלק משמעותי מן הסכומים החורגים שנגבים משמשים למימון הוצאות שכר עובדי הוראה, שהסכמים עמם כבר נחתמו, לא ניתן לתקן את החריגות מיידית, ויש לראות בשנת הלימודים תשע"ב שנת מעבר. להלן הפעולות שננקטו עד כה לתיקון הליקויים:
א) הוקמה ועדה מחוזית שבחנה את היקף החריגה בתשלומי הורים ואת הדרכים לטיפול בה. המלצותיה: הנחיית כל המנהלים בבתי הספר בנושא חוזר מנכ"ל – עד כה התקיימו 4 מתוך 6 מפגשי הנחיה מתוכננים; היערכות להקפדה על אכיפת אישור חוזר תשלומי הורים לפני ובעת פרסומו לקראת שנה"ל תשע"ג, למניעת פרסום חוזרי גבייה שאינם מאושרים או חוזרי גבייה כפולים, במטרה לעקוף את מערכת אפיק; מתן סיוע מקצועי למנהלים ולמפקחים לצורך אכיפת החוזר;
ב) הממונה על מנח"י במשרד החינוך קיים בתאריך 8.12.2011 מפגש עם חברי הנהלת מנח"י (עיריה) ליידע את גורמי העירייה בדבר חובתם לקיום נוהלי חוזר מנכ"ל בנדון. 
ג) הממונה על מנח"י הנחה את הרפרנט המחוזי להנחות את בתי הספר המוזכרים בדו"ח באופן ספציפי בדבר אכיפת נוהלי המשרד הנוגעים לתשלומי הורים.
ליקוי
12. 
על מנכ"ל המשרד לוודא שמנהלי המחוזות פועלים בנחישות כדי שהנוגעים בדבר ישתמשו במערכת כנדרש, ובכלל זה יזינו בה את כל הנתונים הנדרשים, וכך יוכלו המפקחים לקבל החלטות מושכלות בעניין אישור דרישות התשלום. חריגה חוזרת מהוראות המשרד בעניין זה תחייב נקיטת פעולות, עד כדי נקיטת הליכים משמעתיים, כנגד האחראים לכך, על פי הוראות המשרד. על המשרד לבצע שינויים במערכת אפיק אשר יבטיחו שיהיה אפשר להזין בה את המרכיבים השונים של דרישות התשלום, על פי שינויים ועדכונים בהוראות המשרד. 
תגובה
12. 
במחוז ירושלים פותח נוהל לטיפול בתלונות על גבייה חריגה של תשלומי הורים.
מחוז צפון הגביר את המעקב והבקרה על הדיווחים של מנהלי בתי הספר במערכת אפיק. כתוצאה מכך, נכון למרץ 2012, 97% מבתי הספר דיווחו במערכת אפיק. החל מחודש פברואר 2012 מקיים המחוז שתי ביקורות בחודש בבתי ספר, באופן אקראי מפקחת שחרגה באישור תשלומי הורים באפיק הוזמנה לשיחת בירור אצל מנהלת המחוז.
מעורבות המגזר השלישי והמגזר העסקי במערכת החינוך
הגופים המבוקרים: משרד החינוך. 
ליקוי
1. 
משנת 2003 בוצעו מחקרים, התקיימו דיונים ונאספו נתונים על מספרן הרב של תכניות המופעלות בבתי ספר בידי גורמים חיצוניים. במשך השנים הוצגה לפני הנהלת המשרד שוב ושוב הבעייתיות שמקורה באי-הסדרת הנושא. כמו כן הוגשו לה המלצות מקיפות שיישומן נחוץ לשם טיפול נאות בנושא. אולם במשך אותן שנים לא השלים המשרד את פעולותיו כדי שהתכניות החיצוניות יופעלו באופן מבוקר; הוא לא קבע אמות מידה ועקרונות מנחים להגדרת גבולות הפעילות של הגורמים החיצוניים; ניסיונות שעשתה הנהלת המשרד למיפוי התכניות החיצוניות לא עלו יפה. 
תגובה 
משרד החינוך
1. 
המשרד פועל לקביעת מדיניות ומיסוד נוהל להפעלה מיטבית של התכניות שמקורן מהמגזר השלישי והקהילה העסקית. מכיוון שמשרד החינוך רואה בכניסת גופים מהמגזר השלישי, תהליך מקדם ותורם למימוש מדיניות החינוך, לגיוס משאבים חיצוניים וליצירת ידע מקצועי חדש, קוימו קבוצות מיקוד של כל בעלי העניין הכוללים את: מנהלי בתי ספר בכל הגילאים ומכל המגזרים, מנהלי מחלקות חינוך ברשויות המוניציפאליות, נציגי עמותות מגזר שלישי ונציגי הקהילה העסקית. קבוצות המיקוד נוהלו על ידי רשת ארצית למדידה והערכה (ראמ"ה). 


נקבע על ידי המשרד כי: א) אישור התכניות יבוצע במינהל אחד העוסק בפעילות בתי הספר. ההמלצה: במינהל הפדגוגי, באגפיו הרלבנטיים. ב) יוקם מאגר ממוחשב המכיל מידע על הארגון ועל התכניות. בעקבות סיכום הממצאים מקבוצות המיקוד, נכתב נוהל מעודכן שנבחן בימים אלה (מרץ 2012) ולאחר אישורו, ייבנה מנגנון ההפעלה וההטמעה במינהל הפדגוגי. 
ליקוי
2. 
יוצא אפוא כי במשך שנים, במקום שהנעשה בשטח בעניין התכניות החיצוניות יתבסס על מדיניות מוצהרת ומושכלת, הכתיבה המציאות במידה רבה את הנעשה בתחום זה. המצב המתואר לעיל משקף מגמה של הפרטה סמויה של רכיבים במערכת החינוך, דהיינו הפרטה הנעשית שלא לפי מדיניות מכוונת ומפורשת, בלי שהמשרד הגדיר את גבולותיה ובלי שקבע כללים לביצועה. ממסמכי המשרד עולה כי לא גובשה רשימה בהתאם להוראות הסמנכ"לית דאז. 
תגובה
2. 
המינהל הפדגוגי נמצא בשלבים אחרונים של גיבוש ספר תכניות דיגיטאלי המפרט את כל התכניות על פי אגפי גיל ונושאים. ספר התכניות יופץ למערכת לקראת שנת הלימודים תשע"ג. 

ליקוי
3.
זה שנים שוררת עמימות בנוגע לזהות הגורם שתפקידו לבחון הצעה לתכנית חיצונית ולהחליט אם לאשרה. ממצאי ראיונות עם המפקחים מעוררים חשש שכמה מהם לא היו ערים לדבר קיומן של תכניות חיצוניות בבתי הספר שבפיקוחם ומלמדים שחסרה תשתית פורמאלית ומעשית לבחינת תכניות ולאישורן. בהיעדרה של אמת מידה לבחינה ולאישור מתקבלות החלטות בנושא על פי שיקול דעתו הסובייקטיבי של כל מפקח. בכך נפגעת היכולת להבטיח אחידות בבחינת התכניות המוצעות. עוד עולה מהראיונות כי רק חלק מהמפקחים הכוללים מוודאים שקבלת העובדים מטעם הגורמים החיצוניים נעשתה גם על פי דרישות החוק למניעת העסקה של עברייני מין במוסדות מסוימים, התשס"א-2001 ממצאי הביקורת העלו אפוא חולשה ניכרת של גורמי הפיקוח במחוזות מבחינת הפיקוח על תכניות חיצוניות ולעתים עד כדי היעדר פיקוח. הצורך בקיום מערך פיקוח ממשי בתחום זה מתחזק בהתחשב בכך שבמכלול פעילותם של הגורמים החיצוניים במערכת החינוך ניכרים סממנים של הפרטה. 
ליקוי
4. 
חוק איסור פעילות מסחרית במוסדות חינוך, התשס"ח-2007, אוסר על מנהל מוסד חינוכי לאפשר פעולות מסוימות בשטחי המוסד ובהן הצגת פרסומות בכל דרך. על אישור הפעלה של פעילות שיווקית במוסדות החינוך מופקדת הוועדה לאישור השילוב של פרסומת מסחרית במשרד החינוך (להלן - ועדת פרסומות). 

מדי שנה בשנה פועלים במוסדות החינוך אלפי גורמים חיצוניים המפעילים תכניות. מסקרים שהוגשו למשרד עלה כי 36.5% מהגורמים החיצוניים הם גורמים מסחריים. המשרד לא קיבל בקשות לאישור פעילותם של חלק ניכר מהגורמים המסחריים שפעילותם בבתי הספר מותנית באישור של ועדת פרסומות.
בשנת הלימודים התשע"א (2011-2010) מיפה המשרד את התכניות החיצוניות בבתי הספר ומצא מאות תכניות שמפעילות ככל הנראה חברות מסחריות. נמצא כי בידי יו"ר ועדת פרסומות לא היו נתונים על תוצאות המיפוי שעשה המשרד, הגם שיש בהן די מידע שמאפשר למשרד לאתר תכניות של חברות מסחריות שלא הוצגו לוועדה ולמותר לציין כי לא אושרו.
כאשר המשרד מאפשר לגורמים עסקיים להפעיל תכניות במוסדות חינוך, בלי שבחן את תכניהן באופן מעמיק, ובלי שהתיר או אסר לקיימן, הוא מותיר, למעשה, בידי אחרים את שיקול הדעת השמור לגוף השלטוני, לרבות בעניין תוכני השיעורים ודרכי העברת המסרים לתלמידים. בהעברת הסמכות הזאת מאפשר המשרד לאותם גורמים לקבוע את התכנים ולהחדיר מסרים שיווקיים לבתי הספר. 
תגובה
4. 
מינהל מדע וטכנולוגיה יוודא שבכל התוכניות בהן הוא מעורב, לא תיעשה במערכת החינוך פעילות הכרוכה בפרסומת מסחרית, כהגדרתה בחוזר פרסומת מסחרית, בלא היתר של הגורם המוסמך לכך.
לצורך כך, המינהל יחדד את ההנחיות בקרב כל הגורמים הפועלים במינהל ויבחן מחדש את כל התוכניות.
ליקוי
5.
ממסמכי המשרד עולה כי בשנת הלימודים התש"ע (2010-2009) התקיימו 68 סיורים של תלמידי בתי ספר במרכזי המבקרים של חברות מסחריות גדולות. היבט מרכזי בפעילותם של מרכזי מבקרים של חברות עסקיות הוא שיווק מוצרים לבאים בשעריהם. על פי מסמכי הוועדה, לא ניתן היתר לפעילות זו. 
ביקור תלמידי בתי הספר בלב לבה של העשייה השיווקית של חברות מסחריות עשויה לחזק בעיניהם את אמינות המסרים השיווקיים המועברים להם. כשפעילויות אלה נושאות מסרים שיווקיים ופרסומיים, הן נעשות בניגוד לדין ולהוראות המשרד. במקרים כאלה התלמידים המשתתפים הם מעין קהל שבוי של פרסומת מסחרית, שכן פעילות של כיתה במסגרת יום הלימודים מחייבת את כלל תלמידי הכיתה.
ליקוי
6. 
לאגף לחינוך על-יסודי במינהל הפדגוגי במשרד אין מידע על כל התכניות לתגבור ההכנה לבגרות בבתי הספר. האגף לשירותי חינוך ורווחה במינהל הפדגוגי יזם את "תכנית העצמה לבגרות" (תה"ל), והוא מממן אותה. תכנית תה"ל לא הועברה לבחינה פדגוגית של האגף לחינוך על-יסודי. האגף לקליטת תלמידים עולים במינהל הפדגוגי משתתף במימון של שני פרויקטים שבמסגרתם מופעלות תכניות הכנה לבגרות לתלמידים יוצאי אתיופיה. בידי האגף לא היה מידע על התכניות הללו, לרבות על תוכני התכניות, על מפעיליהן ועל המורים המלמדים אותן. 
תגובה
6. 
על פי הנחיות הסמנכ"לית מזה מספר חודשים, על כל אגף להעביר את התוכניות לבדיקה ואישור האגף העל יסודי.  

תגובה כללית
משרד החינוך – מנהלות מחוז דרום צפון
1-6. 
עד להסדרת נוהל הקובע מדיניות ברורה לרבות תפקידי המטה ותפקיד המחוזות מנהלת מחוז הצפון מתכוונת לנטר את כל התכניות ולהעביר מסר ברור לכל מנהלי מוסדות החינוך והרשויות שלא תופעל תכנית מטעם המגזר השלישי ללא אישור משרד החינוך.

ברגע שמטה המשרד יעביר מדיניות סדורה, המחוז והפיקוח יפעלו בהתאם. ללא קשר ובמסגרת ההערכות לשנת הלימודים תשע"ג, מנהלת מחוז דרום תרענן את ההנחיה בפני הפיקוח הכולל והמקצועי במחוז ותבקשם להנחות שוב את מנהלי בתי הספר (במסגרת ישיבות ההערכות) שכל תכנית חיצונית מחייבת בדיקה ובקרה של המפקח/ת הכולל בדגש על בדיקת כוח האדם שנכנס בשערי מוסדות החינוך. יצוין כי המחוז נתן השנה דגש נרחב לכל נושא תשלומי ההורים ובכלל זה בקרה על תוכניות  לימודים נוספות (תל"ן) המופעלות בבתי הספר בכפוף לחוזר התשלומים פי שאושר בוועדת החינוך של הכנסת.
במסגרת ההערכות לשנת הלימודים תשע"ג ישלח מכתב לכל מנהלי בתי הספר בו מנהלת המחוז מציינת כי במקרים בהם חברות מסחריות מבקשות להיכנס בשערי המוסד החינוכי או שילוב של תלמידים במוצעים המשווקים על ידם מחויבים לנהוג אך ורק בכפוף נוהל חוזר מנכ"ל.
ליקוי
7. 
האגף לקליטת תלמידים עולים במשרד מופקד על מתן מענה ייחודי לתלמידים עולים ולתלמידים שהם תושבים חוזרים. האגף משתתף במימון של שני פרויקטים אשר מפעילים גורמים חיצוניים, שבמסגרתם מופעלות תכניות הכנה לבגרות לתלמידים יוצאי אתיופיה. 
בידי האגף לקליטת תלמידים עולים לא היה מידע על התכניות, לרבות על תכניהן, על מפעיליהן ועל המורים המלמדים אותן - האם הם מצוות בית הספר או מחוצה לו.
תגובה

7. 
גו'ינט ישראל והפרויקט הלאומי האתיופי מפעילים תכניות לקראת בגרות ליוצאי אתיופיה ולכן הם נבחרו לתת מענה ייחודי, מקצועי והולם לאוכלוסיית היעד. 
הפרויקט הלאומי האתיופי מלווה בוועד מנהל, וועדת כספים ורואה חשבון. כל ההחלטות והמעקב אחר הביצוע נעשים באופן מקצועי על ידי שלושה  משרדי הממשלה השותפים לביצוע החלטת הממשלה. נציגי אגף קליטת תלמידים עולים היו שותפים במכרזים לבחירת הגופים המפעילים את התכניות בפרויקט.
ליקוי
8. 
על המשרד להעביר לרשויות המקומיות את העקרונות שקבע האגף לחינוך על-יסודי בנוגע למטרות התכנית, ליעדיה ולדפוסי הפעלתה בבתי הספר.

תגובה
8. 
על פי הנחיית מנהלת המינהל הפדגוגי,כשתצא הנחיה כזו יפרסם האגף לחינוך על יסודי ויפיץ לכל הבעלויות את העקרונות המחייבים בנוגע למטרות הגנריות של כל תכנית תגבור לתלמידים לקראת בחינת הבגרות ואת דפוסי הפעלתה בבתי הספר.  

ליקוי
9. 
מנהלת האגף לחינוך על-יסודי ומנהל אגף שח"ר מסרו כי תכנית העצמה לבגרות (תה"ל) לא הועברה לבחינה פדגוגית של האגף לחינוך על-יסודי. נוסף על כך אגף שח"ר לא הגדיר את דפוס הפעולה בבתי הספר, לדוגמה הוא לא קבע אם המורים יהיו מצוות בית הספר או מורים חיצוניים. לשיטת האגף, הרשות המקומית היא המופקדת על פיתוח התכנית לתגבור ועל גיבוש תכניה. 
תגובה
9. 
בימים אלה (מרץ 2012) התכנית נבדקת על ידי ראמ"ה.  

ליקוי
10.
משרד החינוך אוסר על פעילות של כתות במוסדות חינוך. אולם תכנית של גורם חיצוני שהוגדר בעבר ככת, הופעלה בשני בתי ספר על-יסודיים ובמסגרתה השתמשו תלמידים בטכניקת המדיטציה הטרנסנדנטלית אשר נדונה בוועדה בין-משרדית בשנת 1987, ונמצא כי היא כרוכה בסיכונים נפשיים לתלמידים העוסקים בה (להלן - תכנית המדיטציה). 
אגף השירות הפסיכולוגי-ייעוצי התיר לבצע מחקר בבית ספר, בידעו שביצוע המחקר כרוך בהפעלת תכנית שמבוססת על הטכניקה האמורה, על הסיכונים שיוחסו לה. כל זאת, ללא אישור של אנשי מקצוע מתחום בריאות הנפש ובלי שבדק את מהות התכנית. האגף אישר את קיום התכנית הלכה למעשה גם בבית ספר אחר, מבלי שנבדקה התכנית, על כלל היבטיה. 
תגובה
10. 
המשרד לא יבדוק ולא יאשר תכניות של גופים המוגדרים ככת. השירות הפסיכולוגי הייעוצי (להלן שפ"י) יפעל בכל שנה לרענן את רשימת הכתות ולהפיצה למנהל הפדגוגי, למזכירות הפדגוגית, למחוזות ולאנשי המקצוע של שפ"י.
בעתיד, כל תכנית שיש לגביה חילוקי דעות לא תאושר למחקר לפני שתוקם וועדה. הוועדה תוקם על ידי שפ"י שהוא הגוף במשרד הכולל בתוכו אנשי מקצוע מתחום בריאות הנפש. הועדה שתוקם תכלול נציג מהשירות הפסיכולוגי, נציג מהייעוץ החינוכי ובהתאם לצורך יכללו בה מומחים נוספים.
ליקוי
11. 
על משרד החינוך לקבוע קווים ועקרונות מנחים אשר יסייעו לגורמים המקצועיים בבואם לבחון תכניות כגון אלו שפורטו בפרק זה, בקבלת ההחלטות באשר למותר ולאסור בנוגע לפעילויות כאלה וזאת הן במישור של תוכן הפעילות, והן במישור של דרך הפעלתה. לנוכח ריבוי הגורמים אשר טיפלו כמתואר לעיל בבקשות להפעיל תכנית חיצונית, וכן לנוכח ממצאי הביקורת בנוגע לגורם המוסמך לאשר תכנית, מוטל על הנהלת המשרד להביא לידיעתם של מנהלי מוסדות החינוך מיהו הגורם אשר מוסמך לאשר הפעלת תכנית חיצונית במוסד.
תגובה
11. 
הוועדה שהוקמה לבחינת המדיטציה הטרנסנדנטלית  ופסלה את התכנית, הציבה אמות מידה לאישור תכניות מסוג זה. תכניות בנושא מדיטציה נבחנות על פי עקרונות אלה. 
לא ניתן לקבוע עקרונות לכלל התכניות שלגביהן יש השלכה נפשית בגלל השונות הרבה ביניהם. בעתיד, לכל קבוצת תכניות עם מכנה משותף תוקם ועדה בהתאם על ידי שפ"י. 
ליקוי
12. 
בדוח הוועדה הבין-משרדית משנת 1987 שהוזכרה לעיל, נסקרה גם הסיינטולוגיה כאחת הכתות הפועלות במדינת ישראל. בשנת הלימודים התשס"ד (2004-2003) וכן בספטמבר 2008 הורה מנכ"ל משרד החינוך לאסור על שימוש במסמכים ובתכנית הלימודים שפותחה על פיהם שכתב אבי תורת הסיינטולוגיה והופצה בידי עמותה מסוימת. למשרד הועבר מידע על הפעלת תכנית של העמותה האמורה בשנת הלימודים התשע"א. עד לסיום הביקורת, אוגוסט 2011, עדיין לא עשה מטה המשרד שימוש במידע. 
יוצא אפוא כי בבית ספר ב' הופעלה תכנית חיצונית זו שתכניה נדונו בעבר בדוח הוועדה הבין-משרדית, ואשר על פי ממצאיה הם כרוכים בסיכונים בנוגע למצבם הנפשי של התלמידים המשתתפים בה. אישור הפעלתה של תכנית כזאת מחייב בדיקה של כלל היבטיה האמורים, קודם להפעלתה, ולו בבית ספר אחד לצורכי מחקר. בפועל אושרה התכנית לביצוע בבית ספר זה בלי שנעשתה בדיקה כזו. 
תגובה
12. 
הידע והמחקר שקיים בתחום המדיטציה שונה מהידע שהיה קיים לפני 20 שנה בעת כתיבת הדוח . הבעיה היא שאישור תכנית מצריך הערכה מבוססת נתונים, ולא ניתן לעשות זאת ללא עריכת מחקר. בפני המשרד הוצגו מחקרים חיצוניים על המדיטציה הטרנסנדנטלית ועל כן ניתן אישור במגבלות של שינוי בתכנית עריכת המחקר בשני בתי הספר. התקיימה התייעצות עם גורמים בשפ"י אך טרם הוקמה וועדה לבדיקה.
ליקוי
13. 
כפי שעולה מן הממצאים, אגף שפ"י התיר לבצע מחקר בבית ספר ג', בידעו שהדבר כרוך בהפעלת תכנית שמבוססת על הטכניקה האמורה, על הסיכונים שיוחסו לה. כל זאת, ללא אישור של אנשי מקצוע מתחום בריאות הנפש ובלי שבדק את מהות התכנית. לדעת משרד מבקר המדינה, על הנהלת המשרד לוודא כי בכל הנוגע לתכניות הנוגעות לתחום הנפשי-רגשי של תלמידים, ייבדקו התכניות רק בידי אנשי מקצוע מתחום זה, והם שיחליטו אם לאשרה.
תגובה
13. 
ראה תגובה לליקוי 12.  

תכנית קרב - ההובלה, הפיקוח והבקרה של משרד החינוך
הגופים המבוקרים: משרד החינוך 
ליקוי
1. 
משרד החינוך הפקיד את ניהולה של התכנית, הלכה למעשה, בידי עמותת קרב, אשר העניקה לו באופן בלעדי שירותים אלה ללא תמורה כספית. על פי נוהל של היועץ המשפטי לממשלה מ-1988, משרד ממשלתי אשר מבקש לשתף פעולה עם עמותה ימנה "ועדת עמותות", והמנכ"ל של המשרד יהיה חבר בה. עוד על פי הנוהל, כל יזמה לשיתוף פעולה עם עמותה תובא לפני הוועדה להחלטה עקרונית ולאישורה העקרוני; משאישרה זאת הוועדה, עליה לפרט את פרטי ההסדר או להסמיך גורם אחר במשרד לעשות כן. הביקורת העלתה כי עד למועד סיום הביקורת, באוגוסט 2011, לא גיבש המשרד נהלים לשיתוף פעולה עם עמותות, לא מינה ועדת עמותות ולא פעל על פי הנוהל האמור. עוד נמצא כי המשרד לא כרת חוזה עם עמותת קרב, כנדרש בנוהל זה.
תגובה
משרד החינוך
1.
לבקשת הלשכה המשפטית, המנכ"לית אישרה והורתה על הקמת ועדת עמותות. ככל שוועדת העמותות תחליט כי יש מקום להמשיך את שיתוף הפעולה עם הקרן - יש להכין חוזה/מזכר הבנות מתאים.
ליקוי
2. 
השגת המטרה המרכזית של תכנית קרב: מטרתה המרכזית של התכנית היא לפעול לצמצום פערים חברתיים ולאפשר לתלמידים ברחבי הארץ, ובעיקר ביישובי פריפריה, ליהנות מתכנית לימודים מועשרת. ההחלטה אם יישוב זכאי להצטרף לתכנית קרב במימון חלקי של המשרד (המכונה מימון רגיל), להבדיל ממימון מלא של התכנית על ידי הרשות המקומית וההורים (המכונה מימון עצמי), מותנית במצבו החברתי-כלכלי. אולם בפועל רשויות מקומיות בלתי מבוססות לא יכלו להצטרף לתכנית קרב במימון רגיל, בשל מגבלה תקציבית ואילו כשליש מהרשויות שהשתתפו בתכנית קרב היו מבוססות. הדבר מחייב בחינה והערכה של הנהלת המשרד בנושא הרכב הרשויות המקומיות המשתתפות בתכנית ואופן חלוקת המשאבים בין הרשויות המבוססות ובין הרשויות הבלתי מבוססות, אולם המשרד לא ביצע בחינה כזו בעשור האחרון.
ליקוי
3. 
נמצא כי במסגרת תכנית קרב פעלו תכניות משנה שאינן חלק מליבת העשייה שלה (שהיא תכניות העשרה), במימון חלקי של המשרד, בלי שהיה ברשותו מידע מלא על אודותן ובלי שוועדת הכספים של תכנית קרב אישרה לקיימן, כנדרש, לכל הפחות בנוגע לשנת הלימודים התש"ע. 
תגובה
3.
במסגרת הועדה הפדגוגית יתקיים דיון בסוגיית תכניות המשנה הפועלות במסגרת קרב כדלקמן: 

* יוגדרו הקריטריונים לאישורה של תכנית משנה.  
* ייבחן  מחדש המשך פעילותה של כל  תכנית קיימת. 
* כל תכנית חדשה תובא לאישור הועדה הפדגוגית.
ליקוי
4.
צירוף רשויות מקומיות לתכנית: המשרד קבע שהחלטה בדבר הפעלת התכנית ברשויות מקומיות תתקבל על פי אמות מידה שייקבעו בידי ועדת ההיגוי של התכנית ויאושרו בידי הלשכה המשפטית והחשבות של המשרד. ממצאי הביקורת מלמדים כי ההליך שקבע המשרד לא התקיים במשך שנים, ובפועל צורפו רשויות מקומיות לתכנית קרב על פי אמות מידה אשר לא נקבעו ולא אושרו בידיו. המשרד ידע כל זאת ושימש גורם פסיבי בלבד. למעשה, נותרו על כנם הסדרים "היסטוריים" הראויים לבחינה מחודשת.
ליקוי
5. 
גישה למאגרי מידע: משרד החינוך העביר למעשה לגורם פרטי, הנהלת התכנית, את הסמכות לנהל אותה. כדי לעשות זאת כהלכה היה עליו להפעיל פיקוח אפקטיבי על פעילותו של הגורם הפרטי. אולם התברר כי לא היה בידי המשרד מידע הכרחי לשם פיקוח, ולו בסיסי, על תכנית קרב.
ליקוי
6.
המידע על התכנית במימון עצמי: רשות מקומית שאינה עומדת בתנאים שקבע המשרד להפעלת תכנית קרב במימון חלקי של המשרד, רשאית להפעיל אותה במימון מלא של הרשות וההורים. במאי 2011 לא היו בידי המשרד נתונים בסיסיים מן המוכן על מקורות המימון השונים של התכנית, והוא סיים לרכזם רק כעבור שלושה חודשים, באוגוסט 2011. כמו כן, היו בידיו נתונים רק על חלק מבתי הספר (79%) שבהם הופעלה תכנית קרב במימון עצמי. 
ליקוי
7. 
ועדת ההיגוי: לוועדת ההיגוי תפקיד מרכזי בהובלת תכנית קרב, בקביעת מדיניות התכנית ועקרונות הפעולה שלה. אף על פי כן נמצא שהיא לא התכנסה במשך ארבע שנים, מאוגוסט 2007 ועד יולי 2011; חברי ועדת ההיגוי לא מונו באופן רשמי; משרד החינוך לא קיבל החלטה בעניין הגורם שיעמוד בראש ועדת ההיגוי, ובפועל נותר העניין עמום.
תגובה
7.
לנושא התכנסות ועדת ההיגוי: נקבע נוהל להתכנסות ועדת ההגוי לפחות פעמיים בשנה. 
לנושא הרכב ועדת ההגוי: נערך שינוי בהרכב ועדת ההגוי. 

לקראת כינוסה של ועדת ההיגוי הבאה ימונו באופן רשמי חברי הועדה כפי שהוגדרו במכרז.
ליקוי
8.
ועדת הביקורת: במועד הביקורת של משרד מבקר המדינה ועדת הביקורת כללה חברים מבין חברי ועדת ההיגוי - נציגי המשרד ונציגי עמותת קרב; היא אחראית לאישור תכנית הביקורת, לבקרת ביצוע הביקורת וליישום מסקנות הביקורת. במועד הביקורת של משרד מבקר המדינה שימש כמבקר הפנימי של תכנית קרב נציג ממשרד פרטי מסוים שמשרדו שימש גם כגוף המבקר של עמותת קרב. בדיון של ועדת הביקורת הועלתה שאלת ניגוד העניינים לכאורה של המבקר הפנימי. נמצא כי שאלת ניגוד העניינים לא הובאה לפני היועצת המשפטית של המשרד, ולכן גם לא לובנה. 
ליקוי
9.
נציגי המשרד בוועדת הביקורת לא ביצעו את הפעולות הנדרשות: הם שותפו באופן חלקי בלבד בגיבוש תכנית הביקורת השנתית של המבקר הפנימי של התכנית, והם לא קיבלו באופן שוטף את דוחות הביקורת. האחראי מטעם המשרד על התכנית התריע על חלק מן הליקויים האלה לפני הנהלת המשרד, אולם לא קיבל מענה. 
ליקוי
10.
ניהול כוח האדם של התכנית: משרד החינוך מפעיל את תכנית קרב באמצעות עמותת קרב, אשר מעניקה לו שירותי ניהול ושירותים פדגוגיים; ובאמצעות קבלן, אשר מספק לו שירותים תפעוליים. נמצא כי בין המשרד ובין הנהלת התכנית שררה אי-בהירות בעניין חלוקת הסמכויות הנוגעות לניהול השוטף של כוח האדם בתכנית, מה שעורר מחלוקות ביניהם. אמנם המשרד קבע במכרז שפרסם בשנת 2009 (להלן - המכרז) שהקבלן יהיה המעסיק של כל העובדים בתכנית קרב. אולם נמצא כי תפקידו של הקבלן בכל הנוגע לגיוס עובדים היה מצומצם מזה אשר נקבע במכרז, שכן הנהלת התכנית הייתה מעורבת בגיוס עובדים, במיונם ובקביעת תנאי עבודתם ובהחלטה הסופית על קבלתם. 
ליקוי
11.
מתן הנחות לרשויות המקומיות: נוסף על השתתפותו במימון התכנית העניק המשרד לרשויות המקומיות הנחות, שמשמען הגדלת השתתפותו של המשרד במימון התכנית. שיעורי ההנחות היו בין 1.8% ל-18%. שיעורי ההנחות האלה אושרו על ידי ועדת הכספים של התכנית והן היו מיועדות לתלמידים שהוריהם מתקשים לממן את השתתפות ילדיהם בתכנית. 


שמירה על עקרון השוויון בחלוקת כספים לרשויות המקומיות שנועדו להקצאת הנחות עבור תלמידים שהוריהם מתקשים לממן את חלקם בתכנית קרב טעונה אמות מידה ברורות לגבי מצבן הכלכלי של משפחות התלמידים באותן רשויות. הענקת הנחה לרשויות מקומיות ללא אמות מידה ברורות עלולה לפגוע בעקרון השוויון. התברר כי ליחידה המופקדת על התכנית מטעם המינהל הפדגוגי לא היה ידוע מי קבע את מתכונת ההנחות, כיצד נקבעו שיעוריהן ומתי הן אושרו. על ליקוי זה ניתן היה ללמוד כבר מממצאי המבקר הפנימי של התכנית משנת 2007, אולם ועדת הכספים של התכנית לא בחנה את מערכת ההנחות ולא ערכה בה שינויים. עוד נמצא שלמשרד או להנהלת התכנית לא היה מידע בדבר חלוקת ההשתתפות הכספית בתכנית בין הרשות המקומית ובין ההורים, והם לא יכלו לדעת אם ההנחות שהעניק המשרד אכן הגיעו ליעדן.
ליקוי
12. 
המזכירות הפדגוגית והפיקוח הכולל מופקדים על אישור המדיניות הפדגוגית של משרד החינוך ועל תכניהן של תכניות חינוכיות במוסדות החינוך. מכלול הממצאים שהועלו בפרק זה מלמד שבפועל בכל הנוגע לתכנית קרב לא מילא המשרד את תפקידו כגורם שבודק תכניות המוצעות למוסדות חינוך ומאשר אותן. רק לאחר סיום הביקורת, בספטמבר 2011, קבע המשרד בחוזר המנכ"ל המתוקן כי הפעלת תכניות במוסדות חינוך טעונה אישור של המשרד לגביהן. אולם חוזר המנכ"ל המתוקן לא הגדיר מהו חלקה של המזכירות הפדגוגית ושל הפיקוח הכולל באישור תכניות קרב. על הנהלת המשרד לקבוע מה תפקידם של המזכירות הפדגוגית ושל המפקחים הכוללים בכל הנוגע לתכנית קרב.
תגובה
12. 
בדיקה ואישור התכניות: במסגרת חוזר מנכ"ל החדש (ספטמבר 2011) הובהר כי כל תוכנית מחייבת אישור המשרד בטרם כניסתה למוסדות החינוך. לאחר שנתיים נדרש אישור נוסף וכל 5 שנים תובא התוכנית לבחינה  ואישור.

הישיבה הפדגוגית הבאה שאמורה להתכנס ב-20 במארס 2012, תדון בנושא אישור התכניות ויוגדר הנוהל לגבי אישור כל אחת מסוגי התכניות. התוכניות תובאנה לאישור בישיבת הועדה הפדגוגית ביוני 2012 . נושא קביעת תפקידם של המזכירות הפדגוגית ושל המפקחים הכוללים בנוגע לתכנית קרב יוצג בועדת ההיגוי (12.3) וידון בהרחבה בוועדה הפדגוגית השלישית.
ליקוי
13.
על פי תורות ניהול מקובלות, קיומה של תכנית רב-שנתית טעון הגדרה של מטרותיה והצבת יעדים מדידים ליישומה, בין השאר כדי לבדוק את האפקטיביות שלה. המשרד לא יזם ולפיכך גם לא יישם במהלך 20 שנות הפעלת תכנית קרב הערכה לגבי הפעלתה. גם כאשר הוא החליט לקיים פעולת הערכה בסוף שנת 2009, התברר כי חסרים לו מטרות ויעדים מוגדרים של התכנית וכי חסר לו גם בסיס המידע הדרוש לקיומה של הערכה כזאת.
תגובה
13. 
גובש מסמך על ידי חברי הועדה הפדגוגית ובו הגדרת מטרות התכנית ויעדיה. מטרות ויעדים אלו הינם בהלימה למטרות ויעדי המשרד ויהוו את הבסיס לבחינת השינוי הרצוי בבתי הספר וכן לקיומה של תכנית הערכה חיצונית.

הקמת תת ועדה של הועדה הפדגוגית, כפופה ליו"ר הועדה, בהשתתפות מנהל יחידת הערכה תוכנית קרב, נציג ראמ"ה ונציגי המשרד להכנת מתווה הערכה חיצונית.
ליקוי
14. 
במסמכי המכרז קבע משרד החינוך כי הקבלן יעסיק מנהל יחידת הערכה ומידע, אשר יהא אחראי על ביצוע הערכת התכניות והפעילות הפדגוגית בתכנית קרב. אולם התברר שבפועל הדוחות של יחידת ההערכה אינם מעוברים באופן שוטף למשרד. ראוי שמשרד החינוך יהיה שותף לקביעת הנושאים שיוערכו ויקבל את תוצאות הבדיקות שנעשות. מעורבותו זו נדרשת לצורך מילוי תפקידו כמוביל התכנית והמבקר אותה, הכולל בין היתר קיום של פעולות ההערכה האמורות, אשר אותן הוא מממן.
תגובה
14. 
לנושא תהליכי הערכה ובקרה פנימיים על הפעלת התוכנית: יתקיים דיון בוועדה הפדגוגית בנושא תהליך ההערכה הפנימית וקבלת החלטות לגבי שותפות המשרד: בקביעת הנושאים שיוערכו; לווי התהליכים; קבלת הדוחות, בחינתם והסקת מסקנות מהם.
תקשוב מערכת החינוך
הגופים המבוקרים: משרד החינוך ומפעל הפיס.

ליקוי
1.
הפעלתה של התכנית, שנקבעה בעקבות דוח "מחר 98", הסתיימה בסוף שנת 2002, אף שלא הושלמה המשימה לצייד את בתי הספר במחשבים על פי היעד שקבע המשרד להשיג ב-1997 - עמדת מחשב אחת בממוצע לעשרה תלמידים. מאז ועד מועד סיום הביקורת, אוגוסט 2011, לא הפעיל משרד החינוך תכנית המשך כלל-ארצית כדי להשלים את המשימה וכפי שעלה מנתוני המשרד - בתי הספר בישראל עדיין אינם מצוידים בכמות מספקת של מחשבים לתלמידים כפי שנקבע להשיג 14 שנים קודם לכן. 
ליקוי
2.
המקור הכספי בקנה מידה ארצי למימון רכישת מחשבים לתלמידים בבתי הספר בארץ מאז שנת 2003 הוא מענקי מפעל הפיס הניתנים לרשויות המקומיות. על פי נוהלי מפעל הפיס, רשויות מקומיות ריבוניות לעניין קביעתם של סדרי עדיפויות לשימוש בכספי המענקים, ולפיכך הן אינן חייבות לרכוש באמצעות המענקים מחשבים לבתי ספר והן יכולות לבחור להשתמש בכספים לצורכיהן האחרים. מכאן שמשנת 2003, לאחר שהסתיים מימונה של תכנית "מחר 98", לא הייתה מחויבות כספית של שום גורם ציבורי, לרבות משרד החינוך, להמשיך את המהלך שהתחיל בשנות התשעים של המאה העשרים לרכישת מחשבים לבתי הספר כדי להשיג את היעדים שקבע משרד החינוך לעניין זה. 
ליקוי
3.
ממצאי דוח זה מלמדים שבבתי הספר בארץ יש עמדת מחשב אחת בממוצע לתריסר תלמידים. בכ-60% מבתי הספר בישראל מספר עמדות המחשב שעומדות לרשות התלמידים יחסית למספר התלמידים, קטן מהממוצע הארצי; בכמחצית מבתי הספר יש עמדת מחשב אחת בלבד בממוצע ל-20 תלמידים ויותר עד לכדי העדר מחשבים לתלמידים; כשליש מבתי הספר בישראל אינם מצוידים כלל בעמדות מחשב לתלמידים. תוצאות של מחקרים בין-לאומיים שנעשו בעשור הראשון של המאה העשרים ואחת העלו כי היקף ההצטיידות של בתי הספר בישראל במחשבים בהשוואה למספר התלמידים שלומדים בהם קטן לעומת היחס הממוצע במדינות ה-OECD. 
ליקוי
4.
נמצאו פערים ניכרים בין בתי ספר ממגזרים שונים בתחום תשתיות התקשוב הקיימות. בבתי הספר במגזר היהודי הממלכתי והממלכתי-דתי היחס בין מספר התלמידים למספר עמדות המחשב הוא 1:9 בממוצע - עמדת מחשב אחת לתשעה תלמידים, במגזר הדרוזי היחס הממוצע הוא 1:12, ובמגזר הערבי ובמגזר הבדואי - היחס הממוצע הוא 1:20. ברוב בתי הספר במגזר החרדי אין כלל מחשבים לתלמידים. לדברי מנהל אגף מחשבים בחינוך במינהל מדע וטכנולוגיה של המשרד, מאות בתי ספר חרדיים אינם מעוניינים "להתמחשב". עלה כי גם בין יישובים שונים בארץ יש פערים בהיקף ההצטיידות במחשבים לתלמידים בבתי הספר. 
ליקוי
5.
פעולות המשרד להטמעת התקשוב בהוראה היו מצומצמות ולא התקיימו בהיקף ארצי. בשנת 2010 רוב השיעורים במקצועות השונים המשיכו להתקיים ללא שימוש באמצעי תקשוב, והשימוש במחשבים הצטמצם לתחום מעבדת המחשבים ולשיעורים המועטים שניתנים לתלמידים בתחום זה. 
תגובה
משרד החינוך
5. 
המשרד מפעיל מאז שנת תשע"א את התכנית "התאמת מערכת החינוך למאה ה- 21. 
ליקוי
6.
בשיעור ניכר מהמחשבים בבתי הספר מותקנים מעבדים מיושנים שאינם מאפשרים לתלמידים שאמורים להשתמש בהם ליישם את המטלות שהם נדרשים לבצע באמצעות המחשב. 

ליקוי
7. 
בשנת 2010 החל המשרד להפעיל תכנית הקרויה "התאמת מערכת החינוך למאה ה-21" שמטרתה להחיל פדגוגיה חדשנית בבתי הספר תוך הטמעה של טכנולוגיית המידע. אין התכנית כוללת תגבור עמדות מחשב לתלמידים ברוב בתי הספר הנכללים בה, ולפיכך אין בה כדי להביא למילוי המחסור המשמעותי במחשבים לתלמידים בבתי הספר בישראל. זאת ועוד, לא הובטח שהתכנית תתוקצב מעבר לשנתיים הראשונות מתוך חמש השנים שבהן היא מתוכננת לפעול, ומכאן שאין תשתית שתבטיח שהתכנית תיושם בהיקף ארצי כמתוכנן ושיעדיה ייושמו. 
תגובה

7. ראה תגובה לליקוי 5.  
ליקוי
8. 
על משרד החינוך לפעול באופן מערכתי וכלל-ארצי להטמעת התקשוב בהוראה ובלמידה, להשלים את המחסור במחשבים לתלמידים בבתי הספר בארץ וכן לחדש את מצאי המחשבים כדי שבבתי הספר יוצבו מחשבים שניתן לבצע באמצעותם את המשימות שהמשרד מבקש להטיל על התלמידים. פעולות אלה דרושות כדי שתהיה תשתית להקניית מיומנויות תקשוב לתלמידים. עוד על המשרד לפעול לצמצום הפערים המשמעותיים בין בתי הספר בארץ מבחינת תשתיות המחשבים, שפוגעים בעיקר באוכלוסיות החלשות. 
תגובה

8.
המשרד סבור שכדי לתגבר את מערך המחשבים יש צורך בפעולה של אספקת מחשבים למורים ולייצר להם את התשתיות המתאימות כדי שיוכלו לשלב את התקשוב בהוראה ולכן מאז שנת תשע"א מופעלת התכנית "התאמת מערכת החינוך למאה ה- 21". 

סוגיות במינהל החינוך הדתי
הגופים המבוקרים: משרד החינוך
ליקוי


1.
המשרד קבע תכנית יסוד (להלן - ליבה) לחינוך היסודי ותכנית לחטיבות הביניים. בחוזרי מנכ"ל המשרד נקבע כי על בתי הספר הממלכתיים והממלכתי דתי (הממ"ד) ללמד "100% של תכנית הליבה". המשרד הדגיש חובה זו גם לפני בג"ץ. 

ממצאי הביקורת בנוגע ללימוד אנגלית בכמה בתי ספר יסודיים בחינוך הממ"ד העלו כמה מקרים שבהם לא קויים העיקרון שקבע המשרד, עיקרון שקיבל ביטוי בחוזר המנכ"ל ובהודעת המשרד לבג"ץ בדבר החובה ללמד בבתי הספר הממלכתיים את כל מקצועות הליבה. דיווח על כך נמסר לשר החינוך ולמנכ"ל המשרד, ובעקבות כך הם החליטו להפחית מתקן בית הספר את שעות הלימוד של מקצוע הליבה שלא נלמד.

משרד מבקר המדינה מעיר למשרד כי קיום העיקרון היסודי האמור שקבע בדבר חובת הלימוד של מקצועות הליבה מחייב בחינה של כל מקרה ותגובה החלטית על כל מקרה שבו בבית ספר רשמי אין לימודי ליבה בהיקף של 100% על פי ההוראה שנקבעה בנושא. על המשרד לבחון אם גריעת שעות התקן של מקצוע ליבה שלא נלמד במוסד ממלכתי מבטיחה יישום מלא של העיקרון שנקבע ומניעה של הפרות דומות מצד בתי ספר נוספים. 
ליקוי

2. 
המינהל לא בדק כיאות את נושא ההישגים בשפה האנגלית בבתי הספר הממ"ד ואת הצורך בבחינת דרכים להעלאת ההישגים בבחינות המיצ"ב בחינוך הממ"ד, צורך שעלה בעבר בדוח מבקר המדינה. על אף מגמת השיפור בציונים של תלמידי כיתות ח' בחינוך הממ"ד בין השנים התשס"ח והתשע"א, בכל אחת מהשנים היה ממוצע הציונים שלהם נמוך מאלה של התלמידים בחינוך הממלכתי. 
תגובה

משרד החינוך

2. 
הנהלת המינהל נפגשה עם המפקחת מרכזת המקצוע לאנגלית  בתאריך 25.12.11 ונקבעו דרכים להביא להעלאת ההישגים. להלן סיכום הדברים שעלו במפגש:


1. מעקב רצוף ומשותף על ההישגים באנגלית.


2. קביעת מפגש בין מפקחים מחוזיים לאנגלית עם הנהלת החמ"ד המורחבת.


3. הגברת המודעות והשימוש בחומרים הנמצאים באתר מפקח מרכז (המפמ"ר).


4. פניה למנהלי המכללות המכשירות מורים למינהל החינוך הדתי (חמ"ד) לחיזוק מסלולי ההכשרה להוראת אנגלית.

ב) בניגוד לעבר, מהשנה הבאה ילמדו בבתי הספר היסודיים הממלכתיים דתיים את אותו מספר שעות האנגלית בכל הכיתות כמו בבתי הספר הממלכתיים. על פי ניתוחי "הרשות הארצית למדידה והערכה בחינוך" למספר השעות הנלמד, יש השפעה משמעותית ביותר על ההישגים הלימודיים.

ליקוי

3.
זה כמה שנים פועל המינהל על יסוד הנחת עבודה שתלמידים מהחינוך הממ"ד עוברים לחינוך המוכר שאינו רשמי (להלן - מוכש"ר), והנחה זו מעצבת את דפוסי הפעולה של המינהל בנושאים שונים. בשנת 2010 הטיל מנהל המינהל על מחמ"ד מחוז הדרום לעמוד בראש ועדה ארצית אשר ריכזה נתונים באמצעות שאלונים. ממצאי הביקורת מעידים כי לא ניתן להסיק מהנתונים שריכזה הוועדה מסקנות לגבי כלל האוכלוסייה.
משרד מבקר המדינה מעיר למשרד החינוך כי בחינה מקצועית בנוגע למעבר של תלמידים למוסדות חינוך אחרים תוכל להיעשות רק לאחר בניית מסד נתונים מלא ומהימן בדבר כל התלמידים שעזבו בשנים האחרונות את מוסדות החמ"ד. מסקנותיה של בחינה זו נחוצות הן לצורך בחינת פעילותם של מוסדות החמ"ד הנכללים במסגרת החינוך הממלכתי במדינת ישראל והן לצורך בחינת הנחת העבודה של מינהל החמ"ד בשנים האחרונות שלפיה מסתמנת מגמה של מעבר משמעותי של תלמידים למוסדות חינוך מוכש"ר.
תגובה

3. 
המינהל הקים  ביוזמתו ועדה לאיסוף הנתונים על מעבר תלמידים. תהליך האיסוף עדיין נמשך ותוך כדי התהליך המינהל מפיק לקחים ופועל לשינוי המצב. אין באפשרות המשרד לדעת במדויק לאן ממשיכים התלמידים היוצאים מהחמ"ד - למוכר שאינו רשמי או לחינוך הממלכתי.

המשרד מוסיף כי קיים נתון שאינו ניתן למדידה מדויקת והוא של מספר התלמידים מבתים דתיים ומסורתיים הפונים כבר בשלב הגן לחינוך מוכר שאינו רשמי (אף על פי שאינם חרדים), אשר גם אותם המשרד מעוניין לצרף לחינוך הדתי.

ליקוי

4. 
בספטמבר 2010 חתם המינהל על הסכם להפעלה ניסיונית של בית הספר ב' כ"תתמ"ד" (תלמוד תורה ממ"ד). על פי הרשאות שניתנו לנושאי משרה שונים במשרד, מנהל המינהל לבדו ללא צירוף חתימת חשב או סגנו, לא היה מוסמך לחייב את המשרד בהסכם זה. כמו כן התחייב המינהל בשם המשרד לטפל בענייני כוח אדם שלא לפי הכללים שנקבעו בחוזרים של המשרד. מנכ"ל המשרד אישר את צירופו של בית הספר לחינוך הממ"ד, אף שבמוסד לא נלמדו כל מקצועות הליבה.
תגובה

4. 
הליקוי תוקן – בהסכם שנחתם עם בית הספר ב' ביום ח' מנחם אב התשע"א, (8.8.11), חתמו כל המוסמכים על המסמך.

ליקוי

5.
גרעין תורני הוא קבוצה של משפחות או יחידים מקרב הציונות הדתית המתארגנים לגור יחד. בכל אחת מ-12 הערים שבמחוז תל אביב יש גרעין תורני. בשנים 2010-2009 קיבל המינהל תלונות מהורים לתלמידים של בתי ספר וגני ילדים בחינוך הממ"ד במחוז תל אביב, ולפיהן חלו שינויים במוסדות חינוך עם כניסתם של חברי הגרעינים התורניים לבתי הספר ולגנים; כן חלו שינויים ברוח המוסדות, למשל פתיחה של כיתות "תורניות" שבהן התלמידים מקבלים תוספת של לימודי קודש, שיבוץ "מלמד" בבתי הספר, הכנסת רבנים לגני הילדים והפרדה בין בנים לבנות. בתלונות אלה הועלתה הטענה ששינויים אלו נובעים מכניסת ילדיהם של חברי הגרעינים התורניים לבתי הספר ולגנים, והשינויים ברוח בית הספר חלים כתוצאה מפעולות של המינהל.
צבר התלונות שקיבל המשרד מדגיש את הצורך בעבודת מטה מקיפה של המינהל כדי לבחון את ההיבטים השונים של הסוגיות המועלות בתלונות, בראש ובראשונה בנוגע למוסדות שלגביהם הועלו התלונות. נוסף על כך, עבודת מטה לצורך גיבוש מדיניות של המשרד, תשמש בסיס להסדרת שילובם של ילדי הגרעינים התורניים בפעילות של מוסדות החינוך. 

תגובה

5.  
המינהל בודק את הטענות המועלות מעת לעת אחת לאחת , בדרך כלל על ידי אותם גורמים.

מתקיים דרך קבע דיאלוג בן הנהלת החינוך הדתי, הפיקוח המחוזי והגרעינים התורניים.

המשרד מדגיש כי הנושא העיקרי הינו תרומתם של הגרעינים התורניים לקהילות החינוך הדתי בכל הארץ ובעיקר באזורי פריפריה ואוכלוסיות מוחלשות  עפ"י קריאת הנהלת החינוך הדתי ובעידודה ולא רק שילובם של ילדי הגרעינים במוסדות החינוך.

המינהל יחדד בכתב את מתווה שיתוף הפעולה בינו ובין הגרעינים התורניים עד לתחילת שנת הלימודים הבאה.

ליקוי

6. 
המשרד הקצה למינהל החמ"ד תקציב להפעלת "תכנית 'מלמדים'", למימון שכרם של "מלמדים" בבתי ספר ממ"ד. "מלמד" משמש למעשה כמורה בכיתה כבעל התפקיד המרכזי בכיתה או כמורה ללימודי קודש. לגבי "מלמדים" ששכרם שולם מתקציב התכנית בלבד, לא היה למשרד מידע על אודות השכלתם של כ-66% מהם; "מלמדים" שהועסקו בבתי הספר באמצעות שעות שהוקצו לתכנית, לא עברו בדיקה כנדרש בחוק למניעת העסקה של עברייני מין במוסדות מסוימים, התשס"א-2001.
ליקוי

7. 
משרד מבקר המדינה מעיר למשרד החינוך כי פעילותם של ה"מלמדים" בבתי הספר נוגעת באופן מהותי בתחום ההוראה, ולכן יש מקום כי קליטתם במוסדות החינוך תיעשה לאחר קיום הליכי בחינה ואישור.
תגובה

7. 
הליקוי יתוקן עד תחילת שנת הלימודים תשע"ג, בתיאום עם הלשכה המשפטית וכוח אדם. מנהלי בתי הספר והמפקחים יונחו לדרוש מכל מלמד בבית ספר לעבור את תהליך האישור המקובל לגבי כל מורה במערכת.

במקביל, המשרד בודק (מרץ 2012) בכמה מלמדים מדובר ולוודא שיעברו את תהליך הבדיקה מיידית.
ליקוי

8. 
מנהל המינהל יזם את העסקתו של עוזרו האישי כמתנדב בלא שהעלה לפני הגורמים הרלוונטיים במשרד כי העוזר משתייך לעמותה של גרעין תורני ומנהל ארגון גג של עשרה גרעינים תורניים בגוש דן וכן את החשש להימצאותו במצב של ניגוד עניינים בשל כך. לא נבחנה זיקה אפשרית בין עיסוקיו האמורים של העוזר ובין עבודתו במינהל לצורך גיבוש הסדר למניעת ניגוד עניינים בעבודתו.
ליקוי

9. 
מנהל המינהל מסר למשרד מבקר המדינה ביולי 2011 כי אין למינהל כללים בנוגע לעניין הפרדה בין המינים בבתי הספר ובנוגע לאופן שבו תיעשה הפרדה כזאת. יצוין כי בדצמבר 2011, לאחר סיום הביקורת, גיבשו מנהל המינהל ויו"ר מועצת החמ"ד מסמך ונכתב בו כי "סוגיות מגדר והפרדה בין המינים עלו על שולחנה של מועצת חמ"ד בעת האחרונה", בשיתוף עם המינהל; "סוגיות אלה ראוי להן שתתבררנה במתינות ובהיוועצות עם אנשי חינוך, רבנים ונציגי הורים"; המועצה מצויה בעיצומו של תהליך זה. 
תגובה

9. 
עד לתחילת שנת הלימודים הקרובה תגבש מועצת החינוך הדתי יחד עם הנהלת החינוך הדתי מדיניות בנושא הפרדה מגדרית.
ליקוי

10. 
הפעלת תכנית לימודים נוספת (תל"ן) מותנית כאמור באישור בכתב של 75% מהורי הילדים בגן. במקרה זה, שבו טענו הורים בתלונותיהם שיש המתנגדים לנוכחות רב בגן הממומנת מכספי התל"ן, הייתה חשיבות יתרה לקבל את הסכמתם הכתובה של ההורים. התברר כי במחוז תל אביב לא היו מסמכים כתובים בנדון, לרבות הסכמת ההורים. אף על פי שהמשרד קיבל משני הורים תלונות על אי-קיום הפעולות לפי הכללים, הוא לא פעל לבירורן. 
תגובה

10. 
מתחילת שנת הלימודים הבאה תתקבל הסכמת הורים בכתב. 

ליקוי

11. 
מן הנתונים שהתקבלו עולה כי באותם החודשים בשנת הלימודים התשע"א מימן המשרד באמצעות תקציב התכנית את שכרם של 313 "מלמדים", 216 מהם (כ- 69%) עבדו גם כמורים בשעות תקן של המשרד,  ו- 97 (כ- 31%) מהם עבדו במימון התכנית בלבד; יצוין כי לגבי "מלמדים" ששכרם שולם מתקציב התכנית בלבד, לא היה למשרד מידע על אודות השכלתם של כ- 66% מהם (64 מ-97). 
תגובה

11. 
לפי הנתונים שנאספו על ידי המשרד  עד עתה, נראה שמדובר במספר קטן מאוד של מלמדים המועסקים רק בשעות התכנית.

עד לתחילת שנת הלימודים הקרובה המשרד יאסוף את כל נתוני המלמדים המועסקים בתקציב התכנית והמשרד יוודא שהם מועסקים על פי כללי העסקה בשעות תקן ובשעות ממלאי מקום.

ליקוי

12. 
במינהל החמ"ד לא נמצאו מסמכים המעידים על שנקבעו מדדי הצלחה לתכנית ה"מלמדים" בבתי הספר, וכי מונה אחראי להערכת התכנית. משרד מבקר המדינה העלה בבדיקתו כי לא היו בידי המינהל הערכות פדגוגיות של תכנית ה"מלמדים". היעדרם של מדדי הצלחה לתכנית פדגוגית פוגעים ביכולת המשרד לבצע מעקב, פיקוח והערכה נאותים על יישום התכנית ותרומתה. 
תגובה

12. 
הוקמה ועדת היגוי לנושא המלמדים בשיתוף מינהל החינוך הדתי ומכללת י-ם, אשר מתפקידה למפות את המלמדים ותלמודי התורה בממלכתי דתי, לכתוב תכניות ומדדי הערכה, לגבש ולהפעיל תכניות ליווי והתפתחות מקצועית.

פעולות למניעת תאונות במערכת החינוך
הגופים המבוקרים: משרד החינוך.

ליקוי
1. 
משרד החינוך לא קבע על מי מוטלת החובה לדווח על תאונה. כמו כן לא הוגדר על איזו רמת פגיעה יש לדווח, ולא נעשתה הבחנה בין חובת דיווח על פגיעה קלה ובין חובת דיווח על פגיעה שחייבה טיפול של רופא.
נתוני המשרד בנוגע למספר התאונות שאירעו במערכת החינוך בכל שנה הם חלקיים בלבד. עקב כך ניתוח הגורמים לתאונות והפקת הלקחים שמקיים המשרד בהתבסס על נתונים אלה לוקים בחסר.
תגובה
משרד החינוך
1. 
בחוזר מנכ"ל מספר 3.13-1 מיום 01-12-11 סעיף 5 צוין: על המנהל/גננת המוסד החינוכי חלה החובה למלא דוח על כל תאונה אשר אירעה לתלמיד במהלך פעילות רשמית כולל מחוץ לכותלי המוסד. החוזר מפנה לקבלת טופסי הדיווח והנחיות. (בוצע בדצמבר 2011)

האגף והמינהל הפדגוגי סיים כבר את הכנתו של חוזר מנכ"ל "ניהול שגרת הבטיחות", בחוזר זה פורטו סוגי התאונות המחייבים דיווח, וכן נוהל דיווח מסודר. חוזר זה יפורסם במהלך תשע"ב. (יפורסם עד אוגוסט 2012).

ליקוי
2. 
על פי הדיווחים על תאונות תלמידים במערכת החינוך, בשנת הלימודים התש"ע היה מספר התאונות המדווחות גדול בלמעלה מ-20% ממספרן בשנה הקודמת. זאת ועוד, מספר התאונות המדווחות בשנת הלימודים התש"ע היה גדול ממספר התאונות המדווחות שאירעו בכל אחת מתשע השנים שקדמו לה - דהיינו משנת הלימודים התשס"ב (2002-2001) שבה החל ממונה הבטיחות לרכז נתונים על תאונות. 
משרד החינוך לא בחן את הסיבות לגידול והסתפק בהערכה שמקור הגידול הוא העלייה במודעות של בתי הספר לחובתם לדווח על תאונות.
תגובה

2. 
האגף אומנם התריע על הגידול שעיקרו נובע מגידול בדיווח על תאונות.
האגף, במהלך השנתיים האחרונות מבצע ניתוח של הממצאים מהדיווחים ומצביע על נקודות חולשה של תאונות כדלקמן:
א) תאונות בחינוך גופני – יצא חוזר מנכ"ל חדש בנושא, כמו כן מבוצעות פעולות להכשרה והכוונה של המורים לחינוך מגופני.
ב) תאונות בהפסקה – יוצא חוזר מנכ"ל בנושא ניהול שגרת הבטיחות בבתי הספר בדגש על אחריות המנהל ומורים תורנים בהפסקה.
ג) תאונות הנובעות ממעשה אלימות – הוכנה ומופעלת תוכנית שלמה למניעת אלימות בבתי הספר.
בנוסף, האגף החל במהלך השנה האחרונה בהכשרות נושאי תפקיד כדי להטמיע את נושא הבטיחות והטיפול במפגעי בטיחות וחובת הדיווח על תאונות תלמידים, כדלקמן:
1) הכשרת מנהלים ב- 12 מכללות בכל הארץ.
2) הכשרת רכזי ביטחון ובטיחות בכלל בתי הספר במהלך שלוש השנים הבאות.

3) הכשרת מנהלי אגפי חינוך ברשויות המקומיות.
4) הכשרת מנהלי בטיחות ברשויות המקומיות.
ליקוי
3
נמצא שמנהל האגף וממונה הבטיחות הארצי התריעו על כך שחלק ניכר מבתי הספר אינם מדווחים על תאונות שמתרחשות בהם.
תגובה
3. 
אגף הביטחון יפיץ למנהלי מחוזות רשימה מפורטת על בתי ספר שיש חשש שאינם מדווחים כראוי על דוחות תאונה. 
ליקוי
4. 
משרד מבקר המדינה מעיר כי על מנת ליצור חובת דיווח אחידה על כלל התאונות, ובכללן תאונות קלות, על משרד החינוך להגדיר בחוזר מנכ"ל במפורש את סוגי התאונות שעליהן חובה לדווח. כמו כן, על מנת להבטיח את הדיווח, על המשרד להגדיר ולקבוע את הגורם הפועל במוסדות חינוכיים אשר עליו חלה החובה לדווח על תאונה.
תגובה
4. 
המשרד קבע כבר כי חובת הדיווח חלה על מנהל בית הספר. המשרד יפרסם במסגרת החוזר החדש ל"ניהול שגרת הבטיחות" בפרק "הדיווח על תאונות" את הפירוט של סוגי התאונות וחובת הדיווח (בוצע בדצמבר 2011).

ליקוי
5. 
אחת המטרות של דוחות התאונה היא הפקת לקחים. מדי שנה מכין ממונה הבטיחות הארצי דוח על אירועי בטיחות במוסדות החינוך בשנת הלימודים הקודמת, ובו נתונים על התאונות שדווחו והלקחים שהופקו בעניינן. בדוחות השנתיים חסר מידע שהיה בו כדי לסייע למשרד להפיק לקחים נוספים. למשל, אין בהם מידע על סוגי הפגיעות ועל מידת חומרתן, מידע שהיה מאפשר למשרד החינוך לנתח את המאפיינים והגורמים לתאונות החמורות; אין בהם מידע על אוכלוסיות תלמידים אשר שיעור היפגעותן בתאונות גדול יחסית לאוכלוסיות תלמידים אחרות. 
תגובה
5. 
המשרד קבע כי הדיווח על תאונות תלמידים יהיה במערכת ניהול ממוחשבת במערכת החינוך. המשרד פיתח מערכת שאמורה לעלות באוויר בחודשים הקרובים, והיא תהיה נגישה לכלל המנהלים ובעלי תפקיד בפיקוח ובאגף הביטחון והבטיחות במטה ובמחוזות.
בעלי התפקידים במשרד יוכלו לצפות במערכת הדיווח על תאונות בזמן  אמת ולנתח את הנתונים ולפעול לשיפור ומניעה.
ליקוי
6. 
משרד החינוך הכיר בחשיבות הרבה שנודעת לבירורם של הגורמים לתאונות ולנסיבותיהן. לפיכך ראוי היה שהמשרד יציג בדוחותיו השנתיים את המאפיינים והגורמים לתאונות, כדי להפיק מהם לקחים ולמנוע תאונות דומות בעתיד. על כן על המשרד לבחון שוב אם אכן ראוי להשמיט את הסעיף "גורם התאונה" מטופס הדיווח ולהגדיר בבירור את הגורמים לתאונה ואת אופן השימוש בהגדרות אלה על מנת שניתן יהיה להפיק מהם מידע ולקחים באופן המיטבי.
תגובה
6. 
המשרד יבחן שוב את נושא זה יחד עם הלשכה המשפטית במשרד ונציגי "חברת ענבל". לו"ז – עד אוגוסט 2012. 
ליקוי
7. 
בשנת 2001 החליטה הממשלה שבתקציב משרד החינוך לשנת 2002 ואילך ייקבע סעיף תקציבי ייעודי לתיקון ליקויי בטיחות ולהסרת מפגעי בטיחות. בתקציב משרד החינוך לא נקבע סעיף תקציבי ייעודי לתיקון ליקויי בטיחות, דבר שאינו תואם את החלטת הממשלה האמורה.
תגובה
7. 
1) במסגרת תוכנית תקציבית שנתית מקצה המשרד מידי שנה תקציב הנע בין 50-60 מיליון ₪ לשיפוצי קיץ מתקנה ייעודית של המשרד, כסף זה מועבר לרשויות המקומיות בסביבות החודשים מאי יוני בכל שנה, וזאת על מנת להיערך להכנת בתי הספר וגני הילדים במהלך הקיץ בדגש על הסרת מפגעי בטיחות  והכנתם לפתיחת שנת הלימודים.

2) תקציב זה ייעודו העיקרי והראשוני נועד לטיפול במפגעים וליקויי הבטיחות והוא מוקצה לרשויות לפי מפתח קבוע שנקבע על ידי אגף תקציבים במשרד (לפי מספר כיתות, תלמידים וכדומה). על מנת להדגיש את הייעוד של תקציב זה, הוציאה מנכ"לית המשרד לשעבר  (הגברת רונית תירוש) מסמך לרשויות המדגיש את הייעוד והשימוש לתקציב זה.

3) המשרד מעביר מידי שנה את נתוני התקציב המועברים לרשויות, אל מנהלי הבטיחות ברשויות המקומיות כדי שיוודאו כי תקציב זה אכן משמש לייעודו.

4) התקציב שמיועד לבטיחות בתקנת הבטיחות של אגף הביטחון הינו כ – 3 מיליון ₪ ומיועד להפעלת מערכת הבקרה והייעוץ ולפעולות הדרכה, הכשרה והשתלמויות בלבד. 
מנהל האגף ומנהל מנהל התקציבים פעלו במשותף לאיחוד התקנות הביטחון והבטיחות (תקנה 49) לצורך הגדלת היכולת התפעולית  וכתוצאה ממהלך זה, קודמו נושאי בטיחות נוספים  כגון כתיבת תקן לדלתות ,הגדלת הבקרה על בטיחות , פרסומים שונים ובעיקר סיוע לרשויות בביצוע תיקון ליקויים, תוך שימוש בתקציבים נוספים שבתקנה. הסיוע בתקנה זו (תקנה 49), הורחב ביוזמת האגף ובאישור חשב המשרד לפריטים נוספים לשיפור הבטיחות בבתי ספר וגני ילדים. הפריטים שהוספו לרשימת הסיוע הינם פריטים חיוניים אשר מונעים פגיעות תלמידים ונלקחו מתוך המלצות של תחקירים ואירועים חריגים. לדוגמה: מגיני אצבעות לדלתות (מתוך ניתוח תאונות תלמידים עולה כי ישנם כ- 1200 תלמידים שנפגעו באצבעותיהם מדלתות.)
ליקוי
8. 
המשרד לא הכין תכנית השתלמות למנהלים וגם אין להם השתלמויות וריענונים סדורים; המשרד גם לא בודק אם המנהלים שולטים בנוהלי הבטיחות; רק לקראת שנת הלימודים התשע"ב (2012-2011) הכין המשרד תכנית הכשרה לרכזי הבטיחות; לא מתקיימות השתלמויות בנושאי בטיחות המיועדות למפקחים הכוללים.
תגובה
8. 
1) אושרה במשרד תוכנית להכשרת מנהלים, הכוללת גם את תחומי הביטחון, בטיחות, היערכות לחירום לכלל מכללות להכשרת מנהלים ברחבי הארץ. מדובר ב- 12 מכללות במסגרת הכשרת מנהלים  " אבני ראשה" שהאגף יצר קשר איתם ותואמו הרצאות בתחומים אלו במהלך שנת העבודה 2012. 
הכשרה ראשונה מתבצעת בתאריך 5.3.2012 באוניברסיטת בן גוריון.

2) בהרצאות אלו תודגש תפיסת התפקיד והאחריות של המנהל לנושא הבטיחות במסגרת    תפקידו.

3) הכשרת המנהל תידון ותסוכם בין המפקחים הפדגוגיים במחוזות לבין המנהלים בבתי הספר ויסוכם על הליך ההכשרה של מנהלים וותיקים.
ליקוי
9. 
משרד מבקר המדינה מעיר, מאחר שמשרד החינוך מטיל את האחריות לבטיחות התלמידים ולניהול הבטיחות במוסדות החינוכיים על מנהלי המוסדות, עליו לוודא שהם יקבלו את ההכשרה המתאימה כדי לעמוד באחריות כבדה זו וכדי שיוכלו ליישם את הנאמר בנהלים.
תגובה
9. 
ראה תגובה לליקוי 6. 
ליקוי
10. 
המשרד לא הכין תכנית השתלמות למנהלים וגם אין להם השתלמויות ורענונים סדורים; המשרד גם לא בודק אם המנהלים שולטים בנוהלי הבטיחות; רק לקראת שנת הלימודים התשע"ב (2011-2012) הכין המשרד תכנית הכשרה לרכזי הבטיחות; לא מתקיימות השתלמויות בנושאי בטיחות המיועדות למפקחים הכוללים. 
ליקוי
11. 
אף שהכשרת הרכזים היא נדבך חשוב בפעילות הכוללת לשמירת שלומם של התלמידים, נמצא שרק לקראת שנת הלימודים תשע"ב, כתשע שנים לאחר שפרסם משרד החינוך את דרישות התפקיד לרכזי בטיחות, הכין האגף תכנית הכשרה של 60 שעות לרכזי הבטיחות.
תגובה
11. 
האגף עוסק במשנה מרץ בהכשרת רכזי ביטחון ובטיחות בית ספריים במהלך תכנית העבודה. במהלך שנת הלימודים תשע"ב מתקיימים בשלבים שונים של הכשרה 37  קורסים לרכזי ביטחון ובטיחות בכל הארץ והתוכנית לקיץ ולתחילת שנת תשע"ג – 50 קורסים נוספים.
השלמת ההכשרה הבסיסית תסתיים במהלך השנתיים וחצי הקרובות לכלל הרכזים בכל הארץ.
ליקוי
12. 
על משרד החינוך לוודא כי בכל בתי הספר יהיה רכז בטיחות שהשתתף בהכשרה לפי תכנית שתכשיר אותו לכל תפקידי הרכז.
תגובה
12. 
בכל מוסד חינוכי יש כבר רכז ביטחון בטיחות וחירום, הנושא מתבצע בפועל על ידי האגף בהכשרת הרכזים, והוטמע בתוכנית העבודה של המשרד והמינהל הפדגוגי.
ליקוי
13. 
במהלך הביקורת מסר ממונה הבטיחות הארצי למשרד מבקר המדינה כי לא מתקיימות השתלמויות בנושא בטיחות המיועדות למפקחים כוללים. משרד מבקר המדינה מעיר, על משרד החינוך לקבוע תכנית השתלמות למפקחים ולוודא שהשתלמויות אכן מתקיימות בכל המחוזות.
תגובה
13. 
ההכשרה של המפקחים בנושא הבטיחות מתבצעת כבר ברמת המחוז. הכשרה זו מתבצעת באמצעות מפגשי עבודה שוטפים המאורגנים על ידי מנהלי המחוזות שבהם חלק מהנושאים המועברים הינם בתחום רענון נהלים והפקת לקחים מאירועים בתחום הבטיחות. 

ליקוי
14. 
למשרד החינוך אין תכניות לימודים ייחודיות בנושא הבטיחות. תכניות אלה נחוצות לנוכח העובדה שעל פי נתוני המשרד מרבית התאונות במוסדות החינוך נגרמו בגין התנהגות מסוכנת של תלמידים.
תגובה
14. 
במוסדות חינוך קיימת פעילות ענפה הקשורה לניהול הבית ספרית ויש לה השפעה מכרעת על נושא הבטיחות הסביבתית, הפעילות כוללת הסברה לקראת חגים (פורים, ל"ג בעומר, חנוכה), לקראת החופשה ופעילות של מורים תורנים המבצעים השגחה על פעילות תלמידים במהלך הפסקות.

במינהל הפדגוגי ישנן מספר תוכניות לימודים להן הוקצו משאבים ושעות להוראה אשר בתוכם ישנם פרקים העוסקים בבטיחות, ניתן להזכיר את תוכנית "מפתח הלב" בבתי הספר היסודיים שבהם יש פרקים העוסקים בחינוך לבטיחות, תוכנית נוספת היא תוכנית "כישורי חיים" שבה עוסקים בסוגיות הקשורות לחינוך לבטיחות. תחום נוסף הוא התוכנית של אגף שפ"י (שירות פסיכולוגי ייעוצי) העוסק בייעוץ ובהטמעה של תוכנית הנקראת "פיתוח אקלים ותרבות בית ספרית" שבה ישנם 7 סטנדרטים להגדרת אמות מידה ובין אילו ישנם שני סטנדרטים, סטנדרט 1 העוסק במוגנות, בטיחות ובריאות, וסטנדרט 7 העוסק בטיפוח הסביבה הפיזית של בית הספר.   

שפ"י פיתח תכניות חינוכיות (כישורי חיים), מסמכי מדיניות (סטנדרטים לאקלים וחוזרי מנכ"ל) וכן פיתח תכניות טיפוליות ומערכתיות שונות הנוגעות בדרך כלל בעקיפין במניעת תאונות במערכת החינוך. 


תכנית כישורי חיים בנויה על מערכי שעור מובנים לתלמידים בכיתות  א' – ט', 30 שעורים בכל שכבת גיל. התכנית מכוונת לפתח בתלמידים יכולות שיאפשרו להם להתמודד באופן פעיל עם מצבי חיים בהווה ולקראת אורח חיים בריא ומשמעותי בעתיד. התוכנית מסייעת לתלמידים לווסת רגשות, להפעיל שיקול דעת במצבים שונים ולעשות בחירות ערכיות ומצפוניות, כמו כן, לפתח יכולת להתמודד עם מצבי סיכון תוך חיזוק המסוגלות להתנהל במצבי לחץ. המטרות הנ"ל ממחישות את היותה של התוכנית כוללנית ונוגעת בכל תחומי החיים. מצבים מסוכנים הנוגעים בתאונות הם רק פן אחד מתוך מגוון מצבי החיים אליהם מכשירה התוכנית את התלמידים. 


להלן דוגמאות של פרקים הדנים במישרין במניעת תאונות: בכיתה ב' פרק על שימוש לטובה ושימוש לרעה בתרופות, בכיתה ג' שני פרקים אודות משחקים מסוכנים, פרקים פזורים בכל שכבות הגיל על ויסות רגשי, התמודדות עם כעס ומניעת אלימות פיזית, בכל שכבות הגיל, פרקים הנוגעים במניעת פגיעה מינית.  

ליקוי
15. 
לנוכח נתוני משרד החינוך המלמדים שהתנהגות מסוכנת של תלמידים היא הגורם העיקרי לתאונות ניתן משנה תוקף לטענה כי תכנית לימודים כזאת נחוצות. על משרד החינוך לשוב ולבחון אם די בתכניות האמורות, אשר כאמור אינן עוסקות במישרין בהיבטים של מניעת תאונות במסגרת מערכת החינוך, זאת כדי להביא לשינוי ממשי בהתנהגות מסוכנת של תלמידים ולצמצום במספר התאונות שהגורם להן הוא התנהגות התלמידים.
תגובה
15. 
התפיסה המנחה את המשרד היא שיש לפתח כישורים מיומנויות וערכים שיהוו תשתית להתמודדות במצבי חיים שונים. בעיני המשרד לא יהיה נכון להקדיש תוכנית נפרדת לכל נושאי הסיכון, אלא לשלב בין הנושאים השונים לכלל תוכנית אחת. גם נושא מניעת התאונות צריך להיות משולב בתוכניות הקיימות.
ליקוי
16.
נמצא כי אירעו כמה תאונות שעל פי האמור בחוזר המנכ"ל היה צורך בהקמת ועדה לבדיקתן, אך בפועל הוועדה לא הוקמה או לא סיימה את עבודתה. 
תגובה
16. 
המשרד מקפיד בשנתיים האחרונות וימשיך לעשות זאת על בדיקה קפדנית של האירוע, ובוחן בתיאום עם המנכ"ל, את הצורך בהקמת ועדות בדיקה במינוי המנכ"ל.
ליקוי
17. 
עשרה מ-15 יושבי ראש של ועדות בדיקה שמונו בשנים 2010-2008 לא נכללו ברשימת בעלי התפקידים שהיו רשאים להתמנות לכך על פי חוזר המנכ"ל. כל 15 יושבי הראש לא השתתפו בהשתלמות שתכשיר אותם לתפקיד של יו"ר ועדת בדיקה.
לחלק מ-15 ועדות הבדיקה מונו גם חברים שלא נכללו ברשימת בעלי התפקידים שחברי ועדת בדיקה אמורים להיבחר ממנה. כמה מהחברים שמינה משרד החינוך לוועדות הבדיקה הללו, היו אמורים לבדוק את תפקודם שלהם או את תפקוד חבריהם, והדבר עלול להעמיד אותם במצב של ניגוד עניינים.
תגובה
17. 
המשרד כתב נוהל מפורט של הפעלת ועדות בדיקה וביצע הכשרות ליושבי ראש ועדות בדיקה ויקפיד כי רק אלו אשר עברו הכשרה ימונו כיושבי ראש.
במהלך ינואר 2012 התבצעה השתלמות ליושבי ראש ועדות בדיקה  זאת בנוסף להשתלמויות בשנת 2010 ו-2011 בהן השתתפו כ- 60 מפקחים ומנהלים בכירים.
למשרד רשימה מסודרת של בוגרי ההשתלמויות, מתוכה ימנו את יושבי הראש לוועדות בדיקה.
ליקוי
18.
נמצאו מקרים שבהם משרד החינוך לא יישם את ההמלצות של ועדות הבדיקה, אף שמנכ"ל המשרד אישר את ההמלצות והורה ליישמן.
תגובה
18. 
במהלך השנה המשרד פועל כבר בהתאם לביקורת ומיישם את המלצות ועדות הבדיקה.

ליקוי
19. 
מממצאי הביקורת עולה שלוועדות הבדיקה מונו חברים שלא נכללו ברשימת בעלי התפקידים שחברי ועדת בדיקה, אמורים להיבחר ממנה.
תגובה
19. 
המשרד כתב בשנתיים האחרונות נוהל מפורט להפעלת ועדות בדיקה, ולאחר השתלמות יושבי ראש ועדות בדיקה יקפיד על מינוי חברים בהתאם לנוהל החדש.
ליקוי
20. 
משרד מבקר המדינה מעיר שאם לדעת משרד החינוך אין בהוראות החוזר בעניין חברי ועדות הבדיקה כדי לתת את המענה המיטבי בנושא, הרי שעליו לפעול לתיקון החוזר.
תגובה
20. 
משרד חינוך הפיץ חוזר מנכ"ל כללי בעניין חברי ועדות הבדיקה למנהלי בתי ספר. בנוסף לחוזר זה, כתב המשרד נוהל מפורט שהינו נוהל פנימי, ובו מפורטים באופן מדויק אותם אלו היכולים לשמש כחברים בוועדות בדיקה. המשרד אינו בדעה שיש לפרט נושא זה למנהלי בתי ספר אלא להשאירו במסגרת הנוהל הפנימי.
ליקוי
21. 
נמצא שממאי 2009 ועד מועד סיום הביקורת ביוני 2011 מינה משרד החינוך ארבע ועדות בדיקה; לשלוש מהן מונו חברים שהיו אמורים לבדוק את תפקודם שלהם או את תפקוד חבריהם. להלן דוגמאות: אחת הסוגיות שעשויות להתעורר במהלך בדיקת תאונות היא בחינת פעולתם של הפקחים, כגון: תדירותה, מקצועיותה ויעילותה. מכאן שעובדי יחידת הפיקוח ששימשו חברים בוועדות הבדיקה עשויים היו להידרש לבדוק את פעילותם שלהם או את פעילות הכפופים להם, והדבר היה עלול להעמיד אותם במצב של ניגוד עניינים.
תגובה
21. 
במסגרת הנוהל הפנימי החדש, המשרד הדגיש את נושא ניגוד העניינים, ולאור הערת הביקורת, המשרד יקפיד במהלך המינוי למנוע ניגוד זה. 

ליקוי
22. 
מנהל יחידת הפיקוח והפקחים אינם נכללים ברשימת בעלי התפקידים בחוזר המנכ"ל שממנה אמורים להיבחר חברי ועדות הבדיקה, ולכן מלכתחילה לא היה מקום למנותם לחברים בוועדה. משרד מבקר המדינה מעיר שבמסגרת עבודתה בוועדת הבדיקה אמורה הייתה המפקחת על הבריאות לבדוק גם את פעילותה שלה, כגון את טיבם של הנהלים שהוציאה. שילובה של המפקחת בוועדת הבדיקה עלול היה להעמידה במצב של ניגוד עניינים.
תגובה
22.
ראה תגובה לליקוי  21. 

ליקוי
23.
על משרד החינוך להקפיד שלא למנות לחברים בוועדות בדיקה מי שעלולים להימצא במצב של ניגוד עניינים, מאחר שהדבר עלול להביא להטיית ממצאי הוועדה ומסקנותיה.
תגובה
23. 
המשרד יקפיד להבא שלא למנות חברים בוועדות בדיקה מי שעלולים להימצא במצב של ניגוד עניינים. 
ליקוי
24. 
נמצאו מקרים שבהם לא יישם משרד החינוך את ההמלצות של ועדות הבדיקה, אף שמנכ"ל המשרד אישר אותן והורה ליישמן. להלן דוגמאות: בתשובתה מספטמבר 2008 ליו"ר ועדת הבדיקה כתבה מנהלת אגף מוכש"ר שאין די משרות פיקוח ליישום מטלות אלה. בתשובתו למשרד מבקר המדינה אישר משרד החינוך שאכן לא ניתן היה ליישם את ההמלצות. לדבריו, המשרד אינו מגביל את הוועדות בכתיבת מסקנותיהן והמלצותיהן, אולם ייתכנו מצבים שבהם ועדה ממליצה על פעולה שלא ניתן ליישם אותה מהבחינה התקציבית והמנהלית.

תגובה
24. 
המשרד ממשיך לעקוב אחר יישום המלצות ועדות הבדיקה באופן ממוקד ומאז הביקורת טופלו רבים מהנושאים שהיו במעקב. לאור הרפורמה באגף המוכר שאינו רשמי, התווספו לאחרונה ומונו כ- 14 מפקחים המופעלים בכל הארץ ומקפידים על יישום הנהלים (סך הכל מערך הפיקוח במוכר שאינו רשמי מונה 9 מפקחות כנים ו- 18 מפקחים על בתי ספר). הנושאים שעליהם הם מקפידים בין השאר כוללים: הנחיות חוזר מנכ"ל ובקרה במוסדות המוכר שאינו רשמי, המשרד ייבחן יישום המלצות אלו.
ליקוי
25. 
משרד מבקר המדינה מעיר - שאם המלצות ועדה אינן מיושמות בתוך פרק זמן סביר או לא ניתן ליישמן - על מנהל האגף להביא זאת לידיעת מנכ"ל המשרד ולטיפולו.
תגובה
25. 
בעקבות הביקורת, האגף ינהל עבור המנכ"לית סטאטוס יישום המלצות ודו"ח רבעוני ליישום המלצות ויתריע על אי יישום המלצות על ידי היחידות השונות.
ליקוי
26. 
בנובמבר 2008 בלעה תלמידה בחינוך המיוחד בלון, והדבר הביא למותה. ועדת הבדיקה המליצה למנהלת אגף הסעות להדגיש לפני הרשויות המקומיות את החשיבות של השגחה פרטנית על תלמידים שהתנהגותם מאתגרת. משרד החינוך אימץ את ההמלצה באפריל 2009. במועד סיום הביקורת, יוני 2011, ההמלצה עדיין לא יושמה.

ליקוי
27.
במועד סיום הביקורת ביוני 2011, שנתיים לאחר שניתנה הערת מבקר המדינה האמורה, ולאחר ששתי ועדות בדיקה נוספות המליצו לרכוש את המאגר לניהול הסיכונים ומנכ"ל המשרד אישר את המלצתן, טרם יישם משרד החינוך את ההמלצה. משרד מבקר המדינה רואה בחומרה את העובדה שהמשרד טרם רכש או פיתח את התכנה לניהול סיכונים.
תגובה
27. 
המשרד יישם כבר את המלצות הוועדות. 


לאגף הביטחון מידע לגבי מפגעים וליקויים במסלולים המתקבלים על ידי יחידת הפיקוח על הטיולים של המשרד, רשות הטבע והגנים, רשויות מקומיות, צה"ל (שטחי אש) והחברה להגנת הטבע. מידע זה נאסף בלשכה לתיאום טיולים וחדר המצב המופעלים על ידי החברה להגנת הטבע (זכיין המשרד). 

הלשכה לתיאום טיולים של המשרד מעדכנת את האחראים על הטיולים ב"טופס האישור לטיול" על כל ליקוי ובעיה בשטח כולל סגירת מסלולים במידת הצורך.
    
המשרד נמצא במהלך של בחינה ופיילוט של "מערכת ניהול סיכונים" מול בעלי תפקיד במערכת (מדריכי של"ח במינהל חברה ונוער) וזאת כדי לבחון את מידת תרומתה ונחיצותה של המערכת. בתום הפיילוט יחליט המשרד אם המערכת אכן מתאימה למורי השל"ח מובילי הטיולים.

"מערכת ניהול הסיכונים" נבנתה עבור מדריכי הטיולים של החברה להגנת הטבע וכיום נמצאת בשימוש של מספר ארגונים העוסקים בהדרכת טיולים. ברור למשרד כי המערכת אינה מתאימה לכל אדם היוצא לטיול, אלא, היא בנויה עבור מדריכים ומובילי טיולים בלבד.
ליקוי
28. 
מטרת ועדות הבדיקה היא הפקת לקחים ולמידה מהניסיון המצטבר כדי למנוע תאונות ופגיעות בעתיד. משרד מבקר המדינה מעיר - משעה שמנכ"ל המשרד בחן את ההמלצות והורה ליישמן, על המשרד לוודא שהן אכן מיושמות. אם המלצות ועדה אינן מיושמות בתוך פרק זמן סביר או לא ניתן ליישמן - יש להביא זאת לידיעת מנכ"ל המשרד ולטיפולו.
תגובה
28.
המשרד מנהל כבר  מערכת פיקוח ובקרה על יישום ההמלצות , האגף יפעל על פי המלצת הביקורת להתריע על אי קיום המלצות ולהעביר דיווח רבעוני על תמונת מצב יישום המלצות.


ליקוי
29. 
אחד מתפקידיו של יועץ הבטיחות המחוזי הוא לקיים מבדקים יזומים במוסדות חינוך, על פי הנחיית ממונה הבטיחות המחוזי, לשם בדיקת בטיחותם. אף ששיעור המוסדות שבהם נעשו מבדקים היה קטן והבדיקה לא הקיפה את כלל המוסדות, המבדקים שעשה יועץ הבטיחות במחוז ירושלים לא התקיימו בהכרח במוסדות חינוך שסווגו ברמת הדחיפות הגבוהה ביותר, ולעתים הם אף נעשו במוסדות חינוך ברמת הדחיפות הנמוכה ביותר. 
תגובה
29. 
ישנה תכנית עבודה לביצוע ביקורות במוסדות חינוך, וקיימת גמישות תפעולית בנושא במחוזות השונים.
האגף שינה את הקריטריונים לביצוע ביקורות בהנחיית המנכ"ל , כל מוסד חינוכי וגן ילדים ייבדקו אחת ל-5 שנים בתוכנית עבודה סדורה ובהתאם ישנה תוכנית עבודה רב שנתית ל-5 שנים אשר נמצאת במעקב במערכת הממוחשבת החדשה של דיווח ורישום הביקורות.
המשרד מהדק את הפיקוח על המחוזות ועל תכנית העבודה שלהם באמצעות תוכנה שפיתח לתיעוד מבדקי הבטיחות של המחוזות. התוכנה מרכזת את המוסדות שנבדקו ומציגה את אותם אלו שטרם נבדקו.
האגף מבצע בקרה על המחוזות וייבחן את  הביצוע ביחס לתוכניות העבודה שלהם.
ליקוי
30. 
ממוני הבטיחות במחוזות ירושלים והדרום אינם יודעים אילו מהמפגעים שאותרו במבדקי בטיחות לא תוקנו, אף שהם עלולים לסכן את שלום התלמידים.
ממצא זה מלמד על ליקוי במעקב שמקיים משרד החינוך אחר תיקון ליקויי הבטיחות במוסדות חינוך. אין המשרד יכול להתיר מצב שבו ממוני הבטיחות במחוזות אינם יודעים אילו מפגעים לא תוקנו. על משרד החינוך לקיים בקרה על הטיפול במפגעים שנמצאו במבדקים, כדי לוודא שהם תוקנו ושהם לא ימשיכו לסכן את שלום הילדים.
תגובה
30. 
המחוז באמצעות בקרי הבטיחות מבצע כבר מעקב אחר תיקון ליקויי בטיחות בקדימות ראשונה. התוכנה החדשה שפותחה ופועלת מספטמבר 2011 מביאה לידי ביטוי בקרות חוזרות במוסד שבוצעה בו ביקורת והתייחסות לתיקון הליקויים. 

ליקוי
31. 
מבדקי הבטיחות בבתי הספר המתבצעים בשנת הלימודים עוסקים בהיבטים הפיזיים של בטיחות בית הספר, אך לא בהיבטים הניהוליים והחינוכיים של נושא הבטיחות.
תגובה
31.  
המשרד יקפיד על כך כי במסגרת תוכנית העבודה שהמוגשת על ידי מנהל בית הספר למפקח הכולל תהיה התייחסות ספציפית לנושא הבטיחות שתכלול גם היבטים פיזיים של בטיחות בית הספר, בדיקת קיומם של פעולות חינוכיות הנוגעות לנושא הבטיחות (כולל העברת השיעורים הייעודיים בתוכנית כישורי חיים ומפתח הלב).
המינהל הפדגוגי ינחה את המפקחים על בתי הספר לבדוק גם את הנושאים הנ"ל במסגרת הביקור בבית הספר.

תכנית העבודה של רכז הביטחון והבטיחות הבית ספרי כוללת גם את נושא הבטיחות ויש בתוכה את כל האלמנטים הנדרשים לניהול בטיחות בבית הספר כגון: בדיקות, אישורים, תדריכי בטיחות לפני כל פעילות וכדומה. במהלך השנה הקרובה המשרד יחזק נושא זה עם תחילתה של הכשרה מקיפה (60 שעות) לרכזי הביטחון והבטיחות הבית ספריים.

במהלך הקורסים שהמשרד מבצע לרכזי הביטחון והבטיחות בכל הארץ, הוא מדגיש את נושא ניהול הבטיחות הבית ספרי (ועדת ביטחון ובטיחות, תיק בטיחות, דיווח תאונות, מבדקים, מעקב אחר תיקון ליקויים, הפקת לקחים, תכנית עבודה).
במהלך הקורסים והכשרת המנהלים, האגף ידגיש בפני המנהלים את האחריות שלהם בתחומי הבטיחות.
ליקוי
32. 
תכנון וניהול הבטיחות בבתי הספר עשויים לסייע לשמירת שלומם של התלמידים. על המשרד לבדוק שבתי הספר אכן מכינים תכניות בטיחות ומפעילים ועדות ניהול בטיחות כנדרש בחוזר.
תגובה
32. 
האגף יפעל במסגרת ההנחיות למנהלי בטיחות מוסדות חינוך לקיום תוכנית לניהול תיקון המפגעים הפיסיים במוסדות החינוך.
המינהל הפדגוגי יפעל במסגרת הבקרות של הפיקוח במוסדות החינוך לקיום ניהול הבטיחות במוסדות החינוך.
ליקוי
33. 
הממונים על הבטיחות במחוזות שנבדקו אינם מקיימים בקרה שיטתית שמטרתה לוודא שמנהלי בתי הספר ממלאים את הוראות הבטיחות שנקבעו בחוזר המנכ"ל בנושא ניהול הבטיחות בבתי הספר (למשל, הם אינם מוודאים שבתי הספר מכינים תכנית בטיחות מוסדית ושהם ממנים ועדת בטיחות מוסדית).
תגובה
33. 
האגף והמינהל הפדגוגי ידגישו בפני המפקחים הכוללים את האחריות שלהם לבדיקת הנושא בבתי הספר.
ליקוי
34.
היפגעות מתאונות טומנת בחובה סכנה חמורה לשלומם של ילדים. על פי נתוני משרד החינוך, בשנת הלימודים התש"ע דיווחו מוסדות החינוך (בתי ספר וגני ילדים) על כ-18,000 תאונות שבהן נפגעו תלמידים. הביקורת העלתה שחלק ניכר מהתאונות שבהן נפגעו תלמידים כלל אינן מדווחות למשרד.
תגובה
34. 
המשרד יפעל לדרבן את מנהלי בתי הספר לדווח על תאונות תלמידים בבתי ספר.
ליקוי
35. 
משרד החינוך קבע בחוזר המנכ"ל כללים שנועדו לצמצם את מספר התאונות במערכת החינוך אולם לא תמיד פעל ליישומם.
תגובה
35. 
המשרד ימשיך לפעול לצמצום התאונות במערכת החינוך.
ליקוי
36. 
לנוכח ממצאיו של דוח זה, המלמדים על ליקויים מהותיים בנושא היערכותו ופעילותו של משרד החינוך למניעת תאונות במערכת החינוך, נדרש משרד החינוך לבחון את הנושא ולפעול ביסודיות לתיקון ליקויים אלה, לרבות הליקויים הנוגעים לדיווח על התאונות, להכשרת בעלי תפקידים בתחום הבטיחות, לחינוך לבטיחות, לפיקוח על הבטיחות, ליישום מסקנות וועדות הבדיקה ולקיום הליכי הפקת לקחים. 
תגובה
36. 
המשרד מקבל את הערות והמלצות הביקורת, ויפעל לתיקון הליקויים. 

מקצועות הלימוד בבתי הספר
הגופים המבוקרים: משרד החינוך
ליקוי
1.
במשרד אין רשימות מלאות ומעודכנות של מקצועות הלימוד הנלמדים בבתי הספר היסודיים, בחטיבות הביניים ובחטיבות העליונות. בנסיבות אלה חסרה למשרד תשתית מידע מסודרת ועדכנית האמורה לשמש בסיס לטיפול, למעקב ולקבלת החלטות בנושא זה.
תגובה
1.
משרד החינוך קיימות רשימות של מקצועות החובה בכל שלוש שכבות הגיל. כמו כן קיימת רשימה של כל המקצועות הנלמדים בחטיבה העליונה ומתקיימת בהם בחינת בגרות. לא קיימות רשימות של מקצועות שאינם מקצועות חובה ביסודי ובחטיבת הביניים ונלמדים במערכת החינוך. מדובר במספר קטן של שעות לימוד, מעבר לשעות המוקצות למקצועות החובה, שבהן מנהלי בתי הספר רשאים לבחור ללמד מקצועות שאינם במסגרת מקצועות החובה ולקבל על כך אישור מהמפקחים הכוללים. כדי לתקן מצב זה, תבנה רשימת מקצועות שתסתמך על מערכת מינהלת בית ספרית רשתית (המנב"סנט). מערכת מידע זו לניהול מערכת שעות בית ספרית, נבנתה על ידי מינהל תקשוב במשרד החינוך והוא ומיישם אותה בהדרגה בבתי הספר. המערכת מנהלת את כלל שעות הלימוד על מקצועותיהם, המורים המלמדים והתלמידים הלומדים. בהתבסס על המידע מתוך המנב"סנט יוכל המשרד בעתיד, לגבש רשימות מלאות ומעודכנות של מקצועות הלימוד הנלמדים בכל בתי הספר. 
ליקוי
2.
נמצא כי אין למשרד הוראות וכללים לקיום הליכי הבדיקה, האישור והטיפול בכל הנוגע להוספת מקצוע לימוד למערכת החינוך או לגריעתו.
תגובה
2. 
המשרד יבנה נהלים בנושא גריעת מקצוע ממערכת החינוך.  

ליקוי
3. 
תקנות חינוך ממלכתי (סדרי הפיקוח), התשי"ז-1956 קובעות כי המזכירות הפדגוגית רשאית למנות ועדות ולאצול לוועדה סמכויות מסמכויותיה. עוד רשאית המזכירות הפדגוגית על פי התקנות להקים מועצה מייעצת. באוקטובר 2010 גיבש יו"ר המזה"פ רשימת מועמדים לאיוש ועדת קבע למזה"פ. כמו כן גיבש הצעה לכינון מועצה מייעצת. במועד סיכום הביקורת, פברואר 2012, טרם הוקמו הגופים המייעצים האמורים. לעניין זה העיר משרד מבקר המדינה כי לאיושם ולהפעלתם של הגופים המייעצים האמורים עשויה להיות תרומה ממשית לחיזוק הפעילות המקצועית שמקיים המשרד בתחום הפדגוגי בכלל, ולהליכים המתקיימים בקשר להוספה ולגריעה של מקצועות לימוד בפרט. 
ליקוי
4.
בשנת 2009 נוסף מקצוע בחירה לבגרות - סינית; השפה האיטלקית חזרה להיות מקצוע בחירה לבגרות; נוסף נושא לימוד - חינוך פיננסי; תכנית ההעשרה "מורשת ותרבות ישראל" הוסבה למקצוע. מהממצאים עולה כי ההחלטות של הנהלת המשרד על עצם הוספת המקצועות הללו לא לוו כנדרש בהתייעצויות עם הדרגים המקצועיים במזכירות הפדגוגית. 
ליקוי
5.
אחד מהיעדים שהציב המשרד לשנים 2010-2009 היה צמצום מקצועות הבחירה ב-25%. נמצא כי המשרד לא עמד ביעד זה. 
משרד החקלאות ופיתוח הכפר
תמיכות ומענקים לחקלאים
הגופים המבוקרים: משרד החקלאות, משרד האוצר, מועצת הרשות הממשלתית למים ולביוב, רשות האוכלוסין, ההגירה ומעברי הגבול. 

ליקוי
1. 
החוק קובע תנאים למתן המענקים, ובכלל זה את האזורים שבהם יינתנו המענקים, את שיעורם ותנאי סף לנתינתם. בשנים 2011-2005 משרד החקלאות שילם מענקים שהסתכמו במאות מיליוני ש"ח במסלול העוקף מגבלות שנקבעו בחוק - חלקם כתוספת למענקים שקבע החוק וחלקם על פי הסכמים שעליהם חתם משרד החקלאות (להלן - מענקים מינהליים).
סמכותה השיורית של הממשלה למתן מענקים: היועץ המשפטי של משרד החקלאות העלה את סוגיית סמכותה השיורית של הממשלה לתת מענקים ותמיכות במסלול שונה, שעה שיש חוק המסדיר את הנושא; הוא קבע כי הסמכות השיורית היא בסיס משפטי אפשרי אולם בסיס זה אינו נקי מספקות. 
אף שמשרד החקלאות היה ער לקושי המשפטי שבמתן מענקים שלא על פי המתווה הקבוע בחוק הוא המשיך לעשות כן. 
היקף המענקים המינהליים: כ-70% מהמענקים שנתן משרד החקלאות בשנים 2011-2009 היו שלא בהתאם להוראות החוק, וסכומם הכולל היה גדול בערך פי שישה מתקציב המענקים שנקבע בחוק לאותן שנים. מכאן שהמשרד יצר מסלול עיקרי למתן מענקים שלא בהתאם להוראות החוק והמגבלות הקבועות בו, בעוד שהמענקים על פי החוק על תנאיו והוראותיו נעשו למשניים. 
ליקוי
2. 
שיעור המענקים שנתן משרד החקלאות היה גדול מזה המוגבל בחוק, בשל המענקים המינהלים שניתנו במסלול שעקף את החוק ושהוסיף על המענקים הקבועים בו: באזור פיתוח א' - תוספת של 5% מעלות ההשקעה, דהיינו מענק של 25%; באזורי פיתוח ב' - תוספת של 10%, דהיינו מענק של 20% - פי שניים מכפי שנקבע בחוק. 
גם בשני ההסכמים שנבדקו שיעור המענקים היה גבוה מהקבוע בחוק: מסמך העקרונות למיכון חוסך כוח אדם קובע כי שיעור המענק שיינתן לחקלאים יהיה בשיעור אחיד בכל הארץ - 40% מסכום עלות רכישת המכונה. מענק זה גבוה פי שניים מהמענק הניתן בחוק לאזור פיתוח א' ופי ארבעה משיעורו באזורי פיתוח ב'; בהסכם המים נקבע כי שיעור המענק יהיה 80%-70% מסכום ההשקעה המאושרת. מענק זה גדול עד פי שמונה מזה הקבוע בחוק. 
התנאים לקבלת המענק - ההסכמים האמורים והנהלים שקבע משרד החקלאות ליישומם לא כללו את תנאי הסף הקבועים בחוק כתנאי למתן המענקים. יוצא שהמשרד, באמצעות "המסלול המינהלי" שיצר, ויתר על הדרישות המהותיות הקבועות בחוק למתן המענקים ולקביעת הזכאים להם. 
תגובה
משרד החקלאות
1-2. 
הסמכות למתן מענקים המפורטים על ידי המבקר מבוססת על הסמכות השיורית של הממשלה. אולם בשל קביעת היועץ המשפטי שהסמכות השיורית היא בסיס משפטי אפשרי, בסיס זה אינו נקי מספקות, ולאור הביקורת, המשרד החליט לתקן את הליקוי בדרך של תיקון חוק עידוד השקעות הון בחקלאות בהתאם. להלן הפעולות שננקטו בעניין כדלקמן: בועדת השרים לענייני התיישבות שנערכה ב- 16/1/2012 התקבלה החלטה (ביוזמת משרד החקלאות) למנות ועדה בין משרדית שתבחן את הצורך המשפטי והכלכלי בתיקון החוק לעידוד השקעות הון בחקלאות בין היתר בהיבט של מענקים מנהליים. מינוי הועדה הושלם ביום 19/2/2012, והוועדה אמורה להגיש את המלצותיה תוך 120 יום. תיקון החוק במסגרת שהוצעה עוד מבעוד מועד על ידי היועץ המשפטי של המשרד ייתן פתרון מלא להערות הביקורת. 

ליקוי
3. 
רשימת המכונות החקלאיות: רשימת המכונות החקלאיות שאישר משרד החקלאות כחוסכת כוח אדם מעוררת ספק אם יש בה כדי להביא לחיסכון  המוזכר בדוח שהוא מטרת ההסכם, שכן היא כוללת מכונות ששימשו ומשמשות את כלל החקלאים לצורך עבודתם, והשימוש בהן אינו מביא בהכרח לחיסכון נוסף בכוח אדם. כך למעשה פעל המשרד לעידוד רכישת מכונות חדשות ששדרגו מכונות שכבר נמצאות בשימוש החקלאי ולכן לא היה בכך חיסכון ממשי בכוח אדם. 
תגובה
3. 
בבדיקה חוזרת שבוצעה על ידי מהנדסי המיכון החקלאי  במשרד  נמצא כי כל המכונות שברשימת המיכון הקיימת חוסכות כוח-אדם,  אולם בעקבות עודף ביקוש מצד המגדלים, נקבע כי בנוהל מיכון לשנת 2013 המשרד יתעדף מכונות בהתאם לרמת החיסכון בכוח אדם. כך שתהיה קדימות במתן מענקים בהתאם לאחוז החיסכון של המכונה. צוות הכולל את מהנדסי המיכון במשרד החל לבחון את רשימת המיכון בהתאם לכך. 

ליקוי
4. 
משרד החקלאות אישר מתן מענק לרכישת רובוט חליבה שמטרתו להחליף את העובדים הזרים ברפת, וייחד לכך 15 מיליון ש"ח מהכספים שהוקצו לביצוע ההסכם - סכום הגדול מהסכום שהקצה המשרד לענפי החקלאות האחרים. 
אף על פי שענף הרפת אינו עתיר כוח אדם בכלל ועובדים זרים בפרט, סכום המענק שקבע משרד החקלאות לרכישת רובוט חליבה בגין כל הֵיתר להעסקת עובד זר היה גדול פי 2.5 מסכום המענק שניתן ליתר החקלאים. נוסף על כך, על פי נוהלי מינהלת ההשקעות בחקלאות (להלן - מינהלת ההשקעות) רפתנים היו רשאים לקבל עד שלושה מענקים בגין כל היתר להעסקת עובד זר, בהתחשב במכסת החלב שברשותם, ובסכום כולל של עד פי שישה משיעור המענק ששאר החקלאים היו זכאים לקבלו. 
תגובה
4. 
הנוהל בוטל ולא יפורסם שנית וההחלטות בעניין נעשו על ידי הגורמים המקצועיים הקבועים בהסכם שנחתם בעניין בין הממשלה להתאחדות חקלאי ישראל ואושר בהחלטת ממשלה. למרות שלא כל התקציב שיועד לעניין נוצל, הוחלט שלא לחדש את ה"קול הקורא" בעניין.
תגובה
רשות האוכלוסין, ההגירה ומעברי הגבול
4. 
הרשות, כמידי שנה, מסתמכת על המלצת המשרדים המקצועיים הרלוונטיים בהקצאת ההיתרים. הקצאת היתרים לחקלאים מועבר לרשות האוכלוסין וההגירה קובץ ובו מפורטת המלצת משרד החקלאות וכן אופן קבלת ההמלצה על ידי המשרד. 
ליקוי
5. 
סדרי ניצול התקציב: במסגרת יישום מסמך העקרונות החליטה מינהלת ההשקעות במרץ 2010 כי החקלאים יהיו רשאים לרכוש את המכונות החקלאיות מיד עם הגשת הבקשה ועוד לפני שמשרד החקלאות דן בה והחליט אם לאשרה, פעולה שיש בה מעין התחייבות שלטונית. נוסף על כך, בשנת 2010 אִפשר המשרד לחקלאים להגיש בקשות למענקים אף לאחר שהתקציב לאותה שנה כבר נוצל במלואו על חשבון התקציב לשנת 2011.
תגובה
5. 
החל מנוהל עבודה לשנת 2011 וגם בנוהל עבודה לשנת 2012 תאריך כתב האישור שמונפק במינהלת הינו התאריך הקובע לאישור חשבוניות במיכון.
ליקוי
6. 
בשנת 2011 החליט משרד החקלאות להוציא כ-60 מכונות חקלאיות מרשימת המכונות חוסכות כוח אדם. אולם על אף החלטת המשרד הוא שילם מענקים עבור אותן מכונות גם בשנת 2011, וזאת משום שהתחייב כי המועד הקובע לרכישתן הוא מועד הגשת הבקשה ולא מועד אישורה. 
תגובה
6.
החלטה  נקודתית זו  לשנת 2011 התקבלה לאור אינטרס הסתמכות של חקלאים, שבמועד הבהרת סוגיית התקציב, כבר רכשו המכונות.
ליקוי
7. 
משרד החקלאות לא כרך את מתן המענקים בוויתור בפועל על העסקת עובדים זרים. לפיכך חקלאים אשר קיבלו מענקים כאמור המשיכו להחזיק באותו כוח אדם זר. 
תגובה
7. 
נוהל ההקצאה הינו כזה שאינו מקטין את מספר ההיתרים למקבל תמיכה במיכון, אלא את סך הכל ההיתרים לענף החקלאות. מכסת ההיתרים נקבעה בהחלטת הממשלה. 

ליקוי
8. 
מכסת העובדים הזרים (ובכלל זה עובדים פלסטינים) בשנת 2011 לא רק שלא קוצצה אלא אף גדלה. למרות זאת המשיכו משרד החקלאות ומשרד האוצר לתת מענקים בסכום כולל של 45 מיליון ש"ח באותה שנה לרכישת מכונות חוסכות כוח אדם. 
תגובה
8. 
משרד החקלאות פעל בהתאם להחלטות הממשלה הקובעות את מכסת העובדים הזרים ועובדים פלשתינאים. 

ליקוי
9. 
העסקת ישראלים: במסגרת מסמך העקרונות הוקצו 45 מיליון ש"ח לחמש שנים לתשלום מענקים שנועדו להביא להעסקתם של 1,500 עובדים ישראלים בחקלאות. נמצא שבשנת 2010 אישר משרד החקלאות מתן מענקים להעסקתם של 19 עובדים ישראלים בלבד; וכי עד דצמבר 2011 הגישו 42 מעסיקים בקשות להעסקת 161 עובדים ישראלים בסך הכול, אולם המשרד טרם דן בבקשותיהם ולמותר לציין כי הוא לא אישר מענקים להעסקתם. 
תגובה
9. 
בימים אלה (מרץ 2012) מתקיימים דיונים על הבקשות. כמו כן הסקת המסקנות בתחום העלתה שיש לכלול כמה שינויים בנהלים. שינויים אלה פורסמו במסגרת עדכון לנוהל 2011 ולנוהל 2012. טרם נמצאה השיטה היעילה לתשלום לעובדים ישראלים בתוכנת המרכבה. הנושא בטיפול חשבות המשרד.
ליקוי
10. 
יישום ההסכם והשגת מטרותיו: ההסכם השיג את מטרותיו באופן חלקי בלבד, ואחת הסיבות לכך הייתה שהוא שימש עילה למתן הטבה כספית למשקים החקלאיים ללא התניה ודרישת השקעה חוסכת מים. כך, הסכימו הצדדים כי התמורה מעליית מחירי המים עבור השנים 2005 ו-2006 תשולם למשקים החקלאיים במזומן ולא כנגד תכניות השקעה וביצוען. ואכן, משרד החקלאות העביר למשקים החקלאיים כ-138 מיליון ש"ח, ללא ביצוע השקעות. הסדר זה נמשך גם עבור השנים 2009-2007 לגבי חלק מהמשקים החקלאיים, שלהם שילם משרד החקלאות כ-83 מיליון ש"ח בלא שהם נדרשו לבצע השקעות כאמור. 
תגובה
10. 
המשרד פועל בהתאם להסכם שנחתם על ידי ממשלת ישראל והתאחדות חקלאי ישראל, ואושר על ידי הממשלה. 
תגובה
רשות המים
10. 
המעורבות של רשות המים בנושא יישום ההסכם הינה באישור נוהלי התמיכה במסגרת ועדת התמיכות. יישום הנהלים ותשלום הכספים נעשה על ידי משרד החקלאות. 

ליקוי
11. 
ביולי 2009 החליטה ועדת השמונה להקצות כ-20.5 מיליון ש"ח לקידום תכניות מים באזורים שבהם החקלאים צורכים מים שפירים מחברת מקורות ואין להם חלופה למים אלה (להלן - יישובים נעדרי חלופה). בד בבד החליט משרד החקלאות כי מינהלת ההשקעות תקצה לתכנית ההשקעות במסגרת תכנית הפיתוח מענק בשיעור של 25% מעלות ההשקעה (מענק על פי החוק ותוספת מענק שלא על פי החוק). וזאת נוסף על הכספים שהועברו בגין ההסכם. כלומר, לגבי אותן תכניות השקעה נתן משרד החקלאות מענקים משלושה מקורות שונים, אף שהחוק אוסר לשלם כפל מענקים בגין אותה תכנית.
תגובה
11. 
קיימת כבר הקפדה על כך שהתמיכה תינתן קודם כל בגין השקעות לשיפור מערכות האספקה היישוביות ולטיפול בבעיות של נזילות בצנרת. יצוין, כי החשיבות בהקפדה על רכיב זה אכן עולה, ככל שניתנים יותר כספים במסגרת ההסכם וככל שהטיפול במערכות המים מתקדם. תהליכי יישום הנהלים מפוקחים על ידי צוות היישום של ההסכם ולא על ידי ועדת השמונה, שבה חברה רשות המים. 
תגובה
משרד החקלאות
11. 
להשקעות בייעול וחיסכון במים ניתן מענק על פי חוק עידוד השקעות הון בחקלאות בשיעור הקבוע בחוק. כמו כן, ניתן מענק נוסף בהתאם להסכם תמורות מייקור המים שאושר בהחלטת ממשלה.שיעור המענק הכולל ,משני המקורות ביחד, אינו עולה על שיעור המענק הקבוע בהסכם המים .
ליקוי
12. 
במסגרת הקול הקורא הוגשו 57 בקשות. מהן אישר משרד החקלאות, עד ספטמבר 2011, תוספת מענק רק לתשעה יישובים - כולם במועצה האזורית מעלה יוסף; עשר בקשות נדחו והטיפול ביתר 38 הבקשות טרם הסתיים, אף שחלפו 20 חודשים ממועד הגשתן. כך העביר משרד החקלאות 13.5 מיליון ש"ח מהתקציב (66%) לתשעה מ-47 היישובים, כאשר כל התשעה הם יישובי מעלה יוסף, דבר המלמד על העדפה של יישובים אלו, שעלולה לבוא על חשבונם של היישובים האחרים שמשרד החקלאות עדיין לא סיים את הטיפול בבקשותיהם. על פי הסכם המים, יישובי מעלה יוסף היו זכאים לשיעור מענק בסך כ-1.5 מיליון ש"ח. בפועל אושרו ליישובים אלה מענקים בסך של כ-19 מיליון ש"ח, מהם כ-4 מיליון ש"ח מתקציב מינהלת ההשקעות וכ-13.5 מיליון ש"ח מהתקציב לפרויקטים לאומיים,דהיינו תוספת של כ-17.5 מיליון ש"ח מעבר לסכום שהיו זכאים לו על פי ההסכם. 
תגובה
12. 
המשרדים המחוזיים של משרד החקלאות הונחו לסייע בידי הצרכנים שטרם הגישו את התוכניות שלהם לעשות זאת על מנת לזכות במימון. שיעור המענק לישובי מעלה יוסף נקבע על פי חוק עידוד השקעות הון בחקלאות,הסכם המים והחלטות ועדת השמונה מכוח סמכותו על פי הסכם המים. לעניין החשש לניגוד העניינים של הפרויקטור, הליקוי תוקן.
ליקוי
13. 
כדי לאפשר ניצול מיטבי של כמות המים הכוללת שהוקצתה למטרת חקלאות אִפשר המשרד לצרכני המים שלא ניצלו את מלוא מכסתם להעביר עד 30% מההקצאה שלהם לצרכן אחר (להלן - ניוד מים) בכפוף לאישורו. המשרד אינו מרכז בידיו נתונים בנושא ואינו יוזם ניוד מים בין הצרכנים. דבר זה פוגע בניצול יעיל של המים שהקצתה המדינה לחקלאות ואף הביא לספסור בהם על ידי חקלאים בעלי עודפי מכסות. 
תגובה
13.
נוהל ניוד המים מהווה כלי משמעותי בטיפול נקודתי במחסור במים. היקפי הניוד מכלל הקצאת המים לחקלאות הינו 2% בלבד. המשרד בוחן כל העת את יעילות הקצאת המים ומחפש דרכים לשיפור והתייעלות.
תגובה
רשות המים
13. 
בהתאם להוראות חוק המים, הקצאת המים בין החקלאים נעשית על פי אמות מידה של משרד החקלאות. אמות המידה שנקבעו מאז שנת 2008 החילו מנגנונים שונים לשיפור מערכת ההקצאה בין החקלאים, תוך התחשבות בסוגי המים השונים העומדים לרשותם. האפשרות לנייד הקצאות אפשרה התמודדות עם פערי רשות המים ומשרד החקלאות מרכזים את המידע לגבי הניודים שבוצעו ומנתחים אותו. המידע הקיים בכל מקרה במצב של הקצאת משאבים על ידי השלטון המרכזי. המידע לגבי הניודים שבוצעו מרוכז בידי רשות המים ומשרד החקלאות ומנותח לצורך טיוב מערכת ההקצאה משנה לשנה. יצוין, כי כמויות המים שנוידו בשנת 2011 הינן קטנות ועומדות על כ- 2% - 3% מסך ההקצאה של המים השפירים למטרת חקלאות. הצורך בכלי הניוד נבחן בפועל במסגרת הדיון החוזר בתקנות הנקבעות לעניין זה על ידי שרת החקלאות.
משרד המשפטים
הפיקוח על האפוטרופוסים
הגופים המבוקרים: משרד המשפטים, משרד הרווחה והשירותים החברתיים, הנהלת בתי המשפט.
ליקוי
1. 
לאגף האפוטרופוס הכללי (להלן:האפ"כ) לא היה מידע מלא ומעודכן על כל החסויים ועל האפוטרופוסים שלהם מהסיבות שלהלן: (א) מזכירויות בתי המשפט - ובכלל זה מזכירויות בתי הדין השרעיים לא מסרו לו את כל צווי המינוי שהוצאו לאפוטרופוסים ואת המסמכים הנלווים להם; (ב) אגף האפ"כ לא ביצע השוואות תקופתיות בין רישומיו ובין רישומי בתי המשפט, כדי לוודא שקיבל את כל צווי המינוי שהוציאו בתי המשפט; (ג) אגף האפ"כ לא עדכן באופן רציף וסדיר את הנתונים במערכת הממוחשבת שלו בהתאם למידע שבמערכות מרשם האוכלוסין, אף שיש לו גישה למערכות אלה.
תגובה 

משרד המשפטים - האפוטרופוס הכללי והכונס הרשמי
1.
בעקבות הביקורת, האפוטרופוס הכללי פנה להנהלת בתי המשפט לצורך יצירת ממשק ממוחשב שיאפשר הן קבלה של צווי מינוי באופן ממוחשב והן השוואה תקופתית בין רישומיו ובין רישומי בתי המשפט. 
הגורמים הרלבנטיים באגף האפוטרופוס הכללי ובהנהלת בתי המשפט שוקדים עתה על אפיון הממשק ופיתוחו. כמו כן האפוטרופוס הכללי פיתח מודל המעדכן את סטאטוס החסוי במערכות הממוחשבות של האגף, בהתאם למידע שבמערכות מרשם האוכלוסין.
תגובה 
הנהלת בתי המשפט
1.
הנהלת בתי המשפט, אפשרה לאפוטרופוס הכללי לעיין בתיקי בתי המשפט בהם יש בקשה למתן אפוטרופסות באמצעות אתר האינטרנט של בתי המשפט. בנוסף, מועבר לאפוטרופוס הכללי דוח רבעוני המפרט את כל תיקי האפוטרופסות שנפתחו בבתי המשפט זאת כדי לאפשר לאפוטרופוס הכללי מעקב אחר תיקים אלו. כמו-כן מערכת בתי המשפט פועלת כדי ליצור ממשק מחשובי שאמור לתת מענה על הצורך בעדכון שוטף של האפוטרופוס הכללי.
לעניין נוהל הנהלת בתי המשפט המפרט את עבודת המזכירויות בטיפול בבקשות - בעקבות הביקורת תוקן הנוהל וניתנה הנחייה, כי כל בקשה תישלח על כל נספחיה לאפוטרופוס הכללי, בהתאם לתקנות. הנוהל קיבל את אישורו של המשנה לאפוטרופוס הכללי (הנוהל המעודכן הועבר לאגף המפקח הכללי).
לעניין העברת התסקיר על ידי המזכירות- מערכת בתי המשפט פתחה בפני האפוטרופוס הכללי את המערכת הממוחשבת לעיון בכל מסמכי התיק ובכלל זה בתסקירים.  

ליקוי
2.
נמצא כי אף שהאפוטרופוסים של כמה חסויים נפטרו, או מינוים בוטל, או התקשו לתפקד, מונה להם מחליף רק אחרי פרק זמן ארוך, אף שאותם חסויים סבלו מבעיות קשות ולא יכלו לדאוג לענייניהם.
תגובה

משרד המשפטים - האפוטרופוס הכללי והכונס הרשמי
2.
נושא החלפת אפוטרופוס לחסוי אינו בתחום סמכותו של האפוטרופוס הכללי אלא בסמכותו של משרד הרווחה ואולם, על מנת למנוע עיכוב במסירת המידע על פטירת האפוטרופוס למשרד הרווחה, פיתח האפוטרופוס הכללי מודול, המאפשר הצלבה של רשימת האפוטרופוסים עם המידע במערכות מרשם האוכלוסין והתראה בזמן אמת על פטירת האפוטרופוס לחסוי. 
ליקוי
3.
אף שמבקר המדינה העיר בדוח הקודם כי יש לקבוע את המאפיינים הנדרשים מאדם המתמנה לאפוטרופוס, הרי שבאוקטובר 2010 נמצא כי האפ"כ ומשרד הרווחה עדיין לא עשו כן.
תגובה

3. 
תכליתו של מוסד האפוטרופסות לפיו רשאי בית המשפט למנות אפוטרופוס לאדם שאינו יכול דרך קבע או דרך ארעי, לדאוג לענייניו, כולם או מקצתם, ואין מי שמוסמך ומוכן לדאוג להם במקומו. כאשר מדובר במינוי יחיד, שהוא בן משפחה של החסוי, ואלה הם רוב רובם של המינויים, אין מקום לקבוע מאפיינים נדרשים לצורך מינוי אותו אדם לאפוטרופוס ובית המשפט ימנה לחסוי את מי שנראה לו בנסיבות העניין מתאים ביותר לטובת החסוי (ראה בעניין זה סעיף 35(א) לחוק הכשרות המשפטית והאפוטרופסות, התשכ"ב - 1962). 
שונה הדבר כאשר מדובר במינוי תאגיד, שם מוסכם כי ראוי לקבוע מאפיינים הנדרשים מתאגיד המתמנה לאפוטרופוס, ואמנם, אגף האפוטרופוס הכללי ומשרד הרווחה גיבשו בעבר נוהל לבדיקת התאמה של תאגידים לשמש כאפוטרופוסים והם נמצאים בהליך של גיבוש נוהל מסודר להכרה בתאגידי אפוטרופסות, אשר יחול גם על אפוטרופוסים מרובי חסויים, זאת במקביל לבחינת הצורך להסדיר הנושא בחקיקה. 
ליקוי
4.
במשק פועלים גופים, ובהם תאגידים, שעיסוקם מתן שירותי אפוטרופסות אשר ניתנים להם מינויים לחסויים רבים (להלן - אפוטרופוס מרובה חסויים). אגף האפ"כ ומשרד הרווחה לא בדקו את התאמתם לתפקיד של אפוטרופוסים מרובי חסויים אשר אינם תאגידים ולא דרשו מהם לחתום על התחייבות לפעול בהתאם לחוק ולתקנותיו ולטפל בחסויים וברכושם על פי סל שירותים שצורף להתחייבות (להלן - מסמך הדרישות), כפי שנדרשים לעשות תאגידי אפוטרופסות.
תגובה 

4. 
בעקבות הביקורת, גובש נוהל לבדיקת התאמתם של תאגידים לשמש כאפוטרופוסים, אשר יחול גם לגבי אפוטרופוסים מרובי חסויים. 
ליקוי
5.
אשר לתאגידי אפוטרופסות, נמצא כי חלקם לא עמדו בדרישות מהותיות שנקבעו במסמך הדרישות. אגף האפ"כ לא ביצע מעקב כדי לבדוק אם הם עומדים בדרישות אלה, ובכלל זה אם הם מעסיקים מערך מקצועי של עובדים מקצועיים למתן שירותים לחסוי ולטיפול בו ואם התאגידים מוסרים את דוחותיהם הכספיים הכוללים גם התייחסות לכספי החסויים ולנכסיהם. משרד המשפטים, האפ"כ ומשרד הרווחה אפשרו פעולת אפוטרופוסים מרובי חסויים בלי שהסדירו תנאים לפיקוח מובנה, שיטתי ואחיד על פעולותיהם.
תגובה 

5.
בעקבות הביקורת נשכרו שירותיו של משרד רואה חשבון לביצוע ביקורת מקיפה בתאגידי אפוטרופסות. המשרד השלים במהלך פברואר 2012 עריכת טיוטת דו"ח ביקורת בהתייחס לאחד מתאגידי האפוטרופסות הגדולים, אשר הועברה להתייחסות התאגיד.  
ליקוי
6.
 האפ"כ אינו מנהל רשימה של אפוטרופוסים שפוטרו או שהתגלו ליקויים בתפקודם, אינו מרכז מידע על האפוטרופוסים מרובי החסויים ועל אופן תפקודם ואינו דואג שהמידע יהיה נגיש לגורמים העוסקים במינוי אפוטרופסים, אף שגורמים אלה זקוקים למידע זה כדי שיוכלו להימנע ממינויים בעייתיים.
תגובה

6.
ניהול רשימה של אפוטרופוסים פרטיים שפוטרו או שהתגלו ליקויים בתפקידם אינה רלבנטית לאחר שבכל מקרה, בית המשפט ממנה לחסוי את מי שנראה לו בנסיבות העניין מתאים ביותר לטובת החסוי. 
ככל שהאמור בסעיף מתייחס לרשימה של תאגידי אפוטרופסות או אפוטרופוסים מרובי חסויים, האפוטרופוס הכללי מעביר למשרד הרווחה את שמות התאגידים אשר אינם מקפידים לעמוד בדרישות החוק מבחינת חובות הדיווח או שהתגלו ליקויים אחרים בתפקידם, על מנת שימנע ממינויים של תאגידים אלה בתיקים חדשים או אף, במקרים קיצוניים יותר, יפעל להחלפת המינוי בתיקים קיימים. 
ליקוי
7.
בשנים 2008 ו-2009 התגלה בבדיקות אגף האפ"כ כי מנהלי תאגידים הוציאו כספים שלא כדין מחשבונות חסויים שהיו בטיפולם, ובכך גרמו נזק רב ובעיות קשות לחסויים רבים. בדיונים שקיימו בנושא משרד המשפטים, פרקליטות המדינה, אגף האפ"כ ומשרד הרווחה הוצעו דרכים לטיפול בנושא, למניעת הישנות המקרים ולשיפור הפיקוח, אולם במועד סיום הביקורת עדיין לא יושמו ההצעות האמורות אשר חלקן מחייבות תיקוני חקיקה.
ליקוי
8.
נמצאו מקרים שבהם אגף האפ"כ לא פיקח על אופן טיפולו של האפוטרופוס בחסוי ולא חייב את האפוטרופוס לתת לו את המידע הנדרש בתקנות הכשרות המשפטית על אופן טיפולו בחסוי. כמו כן, אגף האפ"כ קיבל דיווחים לקויים ולא העיר על כך לאפוטרופוס. עקב כך אגף האפ"כ אינו יכול לוודא שהאפוטרופוס מטפל בחסוי בהתאם לדרישות שנקבעו בתקנות ואינו יכול לפעול לשיפור הטיפול בחסוי.
תגובה

8. 
הצגת הדברים כפי שבאים לידי ביטוי בליקוי עלולה ליצור את הרושם המוטעה כאילו כל ההמלצות שהועלו במסגרת הדיונים הנזכרים ישימות וראויות וכל הנדרש הוא לאשרן ולאמצן ולא היא. ההצעות שהועלו בדיונים הנזכרים היו הצעות ראשוניות בלבד אשר הצריכו בדיקה מעמיקה ומקיפה יותר של העוסקים בתחום באגף האפוטרופוס הכללי ובמשרדי המשפטים והרווחה. ואכן, הצעות אלה נבחנו בדיונים שונים שהתקיימו בהשתתפות נציגי הגופים השונים. חלקן, דוגמת ההצעה להגביל את מספר המינויים בשנות המינוי הראשונות, אומצו (לגבי תאגידים קיימים שכן, כפי שנזכר, לא אושר, מאז, הקמת תאגידים חדשים), חלקן, דוגמת ההצעה לחייב אפוטרופוס להפקיד ערובה, נדחה מפאת העלויות שיש בדרישה זו להעמיס על האפוטרופוס, ובעקיפין על החסוי, וחלקן האחר, דוגמת ההצעה להעניק לאפוטרופוס הכללי סמכויות חקירה, אומץ מאחר והדבר מחייב תיקון חקיקה ראשית, יישום ההמלצה אורך זמן רב.
ליקוי
9.
לנוכח הערותיו של מבקר המדינה בדוח הקודם ולפיהן יש לפעול בדחיפות לקיום מנגנון פיקוח הולם על אופן תפקודם של אפוטרופוסים לעניינים אישיים, החליטה הנהלת משרד המשפטים בשנת 2007 לבצע באגף האפ"כ ניסוי להקמת יחידה לפיקוח בנושא. אולם בספטמבר 2011 עדיין לא התקיים הניסוי.
תגובה

9.
בחודש דצמבר 2011 התקיים, לבקשת האפוטרופוס הכללי, דיון בנושא בהשתתפות מנכ"לי משרדי המשפטים והרווחה, האפוטרופוס הכללי ונציב שוויון לאנשים עם מוגבלויות, ובו סוכם כי לנוכח הפעולות שנעשו על ידו עד כה לקידום הפיילוט ימשיך האפוטרופוס הכללי בביצועו, במתכונת של פיילוט בלבד, זאת במקביל לבחינה שתיעשה לגבי הגורם המתאים לפיקוח על הגוף. ההיערכות לפיילוט, לרבות יצירת התקנים שתוקנו לשם כך, תושלם, על פי המתוכנן, עד לחודש אוגוסט 2012 ויישום הפיילוט יחל מייד לאחר מכן. 
ליקוי
10.
מנתוני אגף האפ"כ על תיקי פיקוח שנפתחו בשנים 2010-2004 עלה כי כרבע מהאפוטרופסיים שמונו בתקופה זו (7,227 מ-30,645) לא הגישו פרטות כחוק, וכי כמחצית מכלל הדוחות השנתיים שהיה על אפוטרופוסים להגיש כחוק לא הוגשו (111,707 מתוך 236,040). אף על פי כן האפ"כ נקט פעולות אכיפה מועטות בלבד נגד אותם אפוטרופסים.
ליקוי
11.
למרות הערותיו של מבקר המדינה בדוח הקודם, גם בבדיקה הנוכחית נמצא כי מפקחי אגף האפ"כ עדיין אינם יכולים לקבל מידע ישירות מהבנקים או מלשכות המקרקעין, ולו בדיעבד, והם ניזונים רק מהמידע שמספק להם האפוטרופוס. כמו כן אין למפקחי אגף האפ"כ סמכויות לבצע חקירה, ביקורת וביקורים בחצרות חסויים או אצל אפוטרופסים לגבי רכוש החסויים, ללא קבלת אישור מראש מבית המשפט, גם אם המפקחים חושדים כי האפוטרופוס אינו פועל כשורה.
תגובה 

11.
בטיוטת תזכיר לשינוי חוק הכשרות המשפטית והאפוטרופסות, כפי שגובשה על ידי מחלקת ייעוץ וחקיקה במשרד המשפטים, נכלל סעיף המסמיך את מפקחי האפוטרופוס הכללי להיכנס למקום (למעט בית מגורים אשר הכניסה אליו תחייב, עדיין, צו של בית משפט) ולדרוש מכל אדם הנוגע בדבר למסור לו כל ידיעה או מסמך שיש בהם כדי להבטיח את ביצוען של הוראות החוק. 
ליקוי
12.
חסויים ובאי כוחם ביקשו מהאפ"כ לקבל מידע מתיקי הפיקוח שלהם בעניין הפעולות שביצעו האפוטרופוסים ברכוש החסויים, אולם האפ"כ דחה את בקשתם והפנה אותם לבית המשפט. יודגש כי חסויים זכאים לקבל מידע כאמור משום שהוא עשוי לסייע בגילוי פעולות של האפוטרופוס שאינן עולות בקנה אחד עם טובתם. אם האפוטרופוס התרשל במילוי תפקידו - רשאי החסוי לדעת זאת, ואין לאפוטרופוס זכות חיסיון מפני החסוי.
תגובה 

12. 
האפוטרופוס הכללי יפעל לגיבוש נהלים פנימיים ונהלים לתאגידי אפוטרופסות עד לסוף חודש אפריל 2012. 
ליקוי
13.
לדעת משרד מבקר המדינה, על המשרדים הנוגעים בדבר, ובייחוד משרד המשפטים, משרד הרווחה ומשרד האוצר להסדיר באופן מקיף וכולל את הטיפול שניתן לחסויים ואת השמירה על גופם ועל רכושם, תוך מתן הגדרה ברורה לחלוקת האחריות בין הגופים השונים. על המשרדים לפעול ללא דיחוי בשיתוף האפ"כ ליזום תיקוני חקיקה להסדרה מיטבית של תחום האפוטרופסות והפיקוח עליו, ולקיים פיקוח נאות בזמן אמת הן על טיפול האפוטרופוסים בעניינים האישיים של החסויים, הן על טיפולם בתחום הרכוש, והן על פעילות אפוטרופוסים מרובי חסויים.
הנהלת בתי המשפט

ממצאי מעקב
הליכים ופעולות למחשוב בתי המשפט

הגוף המבוקר: הנהלת בתי המשפט
ליקוי
1.
בדוח הקודם עלה כי הנהלת בתי המשפט (להלן:הב"ה) לא פעלה לפיתוח המערכת לפי הנוהל המחייב לפיתוח מערכות מידע במשרדי ממשלה - נוהל מפת"ח. במעקב נמצא כי גם בתוספות החדשות להסכם שחתמה הב"ה עם הספקים היא לא דרשה את יישום נוהל מפת"ח, ואף לא דרשה את יישומו כתנאי סף במכרז למתן שירותי ייעוץ וליווי למכרז פיתוח ותחזוקה של המערכת, והסתפקה בהכללת דרישות המבוססות על נוהל זה בחלק מפרקי המכרז.
תגובה
הנהלת בתי המשפט
1.  
הנהלת בתי המשפט (להלן: הב"ה) מצויה בשלבים סופיים של כתיבת מכרזים לתפעול ותחזוקת המערכת בהיבטי האפליקציה והתשתיות (לאחר שגייסה לביצוע המשימה חברת ייעוץ לכתיבת המכרזים ומשרד עורך דין המתמחה במחשוב לליווי ההיבטים המשפטיים). בכדי להקטין הסיכון שבהחלפת שני הרכיבים בו-זמנית, מתבצעת חשיבה ובחינה לעניין מימוש מדורג של ביצוע המכרזים. צפי הוצאת מכרז האפליקציה – הרבעון השני 2012. צפי הוצאת מכרז התשתיות טרם סוכם, והוא מצוי בדיונים לגבי השאלה מתי נכון יותר להוציא אותו, בהתייחס למועד מכרז האפליקציה. 

ליקוי
2.
בדוח הקודם עלה כי הב"ה קיבלה את המערכת שלא לפי נוהל מפת"ח ובלי שביצעה בחינות קבלה מטעמה אלא הסתפקה בבחינות המסירה שביצע הספק. לאחר התקנתה התברר כי היו במערכת בעיות שגרמו לתקלות חמורות, דבר שהיה יכול להימנע אילו הייתה הב"ה מבצעת בחינות קבלה כנדרש. ריבוי התקלות במערכת גרם לחוסר שביעות רצון בקרב המשתמשים. במעקב נמצא כי הב"ה טרם עשתה סקר שביעות רצון בקרב משתמשי המערכת, ואף לא ביצעה מבחני קבלה בלתי תלויים משלה למערכת. 
תגובה
2. 
בימים אלה (מרץ 2012) הותקן עדכון לגרסת היישום (4.4.13) ובו המשך תיקון תקלות בדגש לחשיבותן לתפקוד המערכת והשימוש בה.
הב"ה בתהליך מואץ לביצוע שדרוג של פלטפורמת הפיתוח מפלטפורמה מיושנת (דוטנט 1.1) לפלטפורמה חדישה (דוטנט 4) הצפויה להסתיים במהלך הרבעון השלישי ב-2012. מדובר בתהליך מורכב שבטווח הבינוני והארוך יאפשר ייצוב והגברת קצב תיקון התקלות באופן משמעותי. בדיקות קבלה צפויות להתבצע לפעילות ההגירה לסביבת דוטנט 4 במהלך הרבעון השלישי ב-2012.

סקר שביעות רצון צפוי להתקיים במהלך שנת 2012, לשם כך הוקם צוות משותף להנהלת בתי המשפט ולשכת עורכי הדין, לצורך ניסוח השאלון ומנגנון הפעולה. לוז מדויק ייקבע לאחר ההסכמה על אופן ביצוע הסקר.
ליקוי
3.
בדוח הקודם עלה כי את הפרויקט ניהל צוות יועצים של הב"ה בלי ליבה ניהולית של עובדי מדינה המייצגים את האינטרס הציבורי. במעקב נמצא כי חלק מתפקידי הליבה עדיין לא אוישו בעובדי מדינה.
תגובה
3.
הב"ה מצויה בתהליך מול נציבות שירות המדינה ומשרד האוצר לתקנון ואיוש תפקידי הליבה במהלך השנים 13-2012.

ליקוי
4.
בדוח הקודם הועלו בעיות בתכנת מערך הכספים של הב"ה ובממשק שלה למערכת נט-המשפט. במעקב עלה כי הליקוי תוקן באופן חלקי בלבד, וכי אף שחל שיפור בתפקוד מערך הכספים ובממשק שלה למערכת, עדיין יש בו ליקויים. 
ליקוי
5. 
משרד מבקר המדינה מציין כי על הב"ה לבצע סקר סיכונים מקיף לארכיטקטורת המערכת, למפות את מוקדי הסיכון הגלומים בה ולבחון אם לא נדרשים בה שינויים בעקבות התקלות שהתרחשו ובהתאם לדוח ריכוז הסיכונים. כמו כן על הב"ה להשלים את ריכוז דרישות המשתמשים מהתכנה, וכן להשלים את בחינתן, את אפיונן, את פיתוחן ואת הטמעתן במערכת.
תגובה
5.
הב"ה מעסיקה חברה חיצונית לנושא ניתוח ובקרת הסיכונים בפעילות  ופועלת בהתאם להמלצות החברה וספקיות התוכנה. 
בתחום התכנה נמצא כי אחד הסיכונים המשמעותיים נוגעים לסביבת הפיתוח הקיימת (דוטנט 1.1) שצפויה להפסיק להיתמך על ידי היצרן בעתיד הקרוב, ועל כן הוחל בתכנון ומימוש לשדרוג סביבות הפיתוח העדכנית (דוטנט 4). עם השלמת השדרוג וייצוב המערכת ניתן יהיה להמשיך בפיתוח ושיפור המערכת, כמו גם שילוב אלמנטים טכנולוגיים מתקדמים מעבר ליכולות הקיימות היום. בתחום החומרה, בכוונת הנהלת בתי המשפט לבצע סקר סיכונים וניתוח ארכיטקטוני בראיית כלל מערך המחשוב. הנ"ל צפוי במסגרת מכרז התשתיות העתידי או לחילופין באמצעות החברות הקיימות במקרה של מימוש מדורג של מכרזי המחשוב העתידיים. 
ליקוי
6. 
על הב"ה בשיתוף נציבות שירות המדינה ומשרד האוצר להשלים בהקדם את הליך מיפוי הצרכים והדרישות של יחידת המחשב בהב"ה ולקדם את גיוס כוח האדם הנדרש כדי למלא באופן מיטבי צרכים אלה. 
תגובה
6.
מיפוי ותיקוף התהליך הינו צורך חשוב למיקוד התכנית להמשך פיתוח ושיפור המערכת. המיפוי מבוצע ומתבצע באופן שוטף וכולל תיקון תהליכי עבודה, שיפור תהליכי העבודה, או הפחתת סיכונים. השינויים והשיפורים הללו (שוש"ים), מתועדפים על ידי המערכת וממתינים לביצוע בהתאם לתזרים התקציבי ולמצב תשתיות המערכת שאמורות להכיל את השוש"ים הללו. הב"ה פיתחה מנגנון איסוף ותעדוף הדרישות מהמשתמשים בהתאם למגזרי המשתמשים השונים (שופטים, מזכירות/מנהלה, חשבות/כספים, חיצוניים/עו"ד וכו'). תכנית העבודה להמשך פיתוח, שיפור וייעול המערכת  נגזרת מאותן דרישות ותעדופים. המשך פיתוח הנ"ל יתבצע לאחר השלמת ההגירה לפלטפורמת הפיתוח החדשה (דוטנט 4) – דהיינו ברבעון הרביעי של שנת 2012.
משרד הרווחה והשירותים החברתיים
‏‏‏התכנית הלאומית לילדים ולבני נוער בסיכון - תמונת מצב
הגופים המבוקרים:  משרד הרווחה והשירותים החברתיים  

ליקוי


1 
בינואר 2004 מינו ראש הממשלה דאז, מר אריאל שרון, ושר הרווחה דאז, מר זבולון אורלב, ועדה ציבורית בראשות פרופסור הלל שמיד לבדיקת מצבם של ילדים ובני נוער בסיכון ובמצוקה (להלן - ועדת שמיד). במרץ 2006 הגישה הוועדה דין וחשבון בנושא, ובספטמבר באותה השנה החליטה הממשלה לאמץ את המלצות הוועדה ולפעול ליישומן על פי תכנית שתגבש ועדה בין-משרדית. בנובמבר 2007 פורסמה התכנית הלאומית לילדים ולנוער בסיכון ובמצוקה (להלן: התכנית הלאומית או התכנית). ועדת ההיגוי הארצית לא הגדירה יעדים כמותיים למדידת תוצאות התכנית ולא נקבע מהו היקף השינויים המצופה בכל אחד מהיעדים. 
תגובה 

משרד הרווחה  והשירותים החברתיים
1.
הועדה הארצית הבין משרדית הגדירה לתוכנית 13 יעדי תוצאה ו- 11 יעדי מערכת בשנת 2007. מערכת תשתית המידע היישובית (להלן תמ"י) מבטאת תרגום של היעדים למדדים כמותיים. הועדה הגדירה את כיוון השינוי הרצוי במדדים השונים, הפחתה במדדים המבטאים מצבי סיכון. בימים אלה (מרץ 2012) מושלמת "המדידה הראשונה" של הילדים המשתתפים בתוכניות  המהווה מדידת בסיס.  עד חודש מרץ 2013, תדווח הועדה על היקף השינויים במצב הילדים ותדון בהצבת יעדים להיקף השינוי המצופה.

ליקוי


2. 
כדי להבטיח שהתכניות שיבחרו הרשויות המקומיות יסייעו להשגת יעדי התכנית ויעמדו בקריטריונים מקצועיים הכינה מינהלת התכנית מאגר תכניות ובו כ-230 תכניות שמשרדי הממשלה השותפים בתכנית מפעילים או שותפים בהפעלתן. בביקורת נמצא שבמאגר התכניות נכללו תכניות שרשויות מקומיות שבחרו בהן התקשו ליישמן אם משום שהתברר שהמשרדים לא היו ערוכים לבצען, אם משום שאופן ההפעלה לא היה ברור דיו ואם משום שעלויות ההפעלה שנרשמו במאגר התכניות לא היו עדכניות. ביוני 2010 הוצג בישיבת ועדת ההיגוי הארצית מתווה תלת-שלבי לעדכון מאגר התכניות אולם במועד סיום הביקורת, אוגוסט 2011, עדיין לא הושלם עדכון המאגר על פי המתווה שהוצג.

תגובה 

2.
מאגר התוכניות המעודכן פורסם  בחודש בנובמבר 2011. מהמאגר נגרעו תוכניות על פי בקשת המשרדים ובהתאם לניסיון ביישומן. עלות התוכניות, הסדרי ההפעלה ודרישות המשרדים הובהרו בכל התוכניות הנכללות במאגר. בכך הושלם השלב הראשון בעדכון המאגר, ומאגר מעודכן ובהיר יותר הועמד לרשות הרשויות המשתתפות בתוכנית לצורך תהליך הבדיקה של התוכניות והגשת תוכניות לשנת 2012. 


במקביל החל השלב השני בעדכון המאגר – כתיבת כלל התוכניות בפורמט אחיד על בסיס החלטת ועדת ההיגוי. שלב זה יושלם במחצית הראשונה של 2012 והמאגר יעלה לאוויר בפורמט ממוחשב המאפשר חיפוש תוכניות על פי פרמטרים אחידים.

ליקוי
3.
במסגרת התכנית הלאומית בוצע בעת ובעונה אחת בכל הרשויות המקומיות המשתתפות בתכנית איסוף מידע שיטתי ומקיף על ילדים בסיכון ועל מאפייניהם באמצעות כלים מובנים ועל פי הגדרה אחידה. ביצוע תהליך מורכב של איתור ומיפוי של ילדים ובני נוער בסיכון, שבו אותרו ביישובי התכנית כ-156,000 ילדים ובני נוער בסיכון, הוא אחד מהישגי התכנית הלאומית. עם זאת ההערכה היא כי לא התקבלה תמונה מלאה על היקף הילדים בסיכון, בעיקר בכל הנוגע לבני נוער בסיכון, בין היתר בשל קשיים בהטמעת הגדרות הסיכון בקרב אנשי המקצוע המאתרים וחוסר מיומנותם בביצוע הליכי האיתור.

תגובה 

3.  
כלי המיפוי ותהליך המיפוי נמצאים עתה בשלבי עדכון על בסיס הלקחים שהופקו מהמיפוי הראשון מדוחות המבקר ומשוב של צוות ההערכה. העדכון ותהליך המיפוי כולל שלושה מרכיבים כדלקמן: 
            
א. 
עדכון הכלי עצמו, חידוד ניסוחים והבהרת הגדרות. 

             
ב.  הוספת מסגרות למיפוי על מנת להגיע ליותר ילדים, מסגרות חינוך מיוחד, מסגרות נוספות לבני נוער.  

             
ג. העמקת הדרכת המנהלים והבניית תהליך הדרכת אנשי המקצוע ביישובים. הכלי והתהליך המעודכנים ישמשו לביצוע המיפוי ביישובים שיתווספו לתוכנית עם הרחבתה. המיפוי יחל בחודש  ספטמבר 2012. לביצוע מיפוי נוסף ביישובים הקיימים יקבע על ידי ועדת ההיגוי הארצית.

ליקוי
4.
מספר הילדים בסיכון המטופלים במסגרת התכנית הלאומית: הרשויות המקומיות נדרשו לאתר ולמפות את הילדים ובני הנוער בסיכון, וניתנה להן אפשרות לבחור את התכניות, ההתערבויות והפעולות (להלן – המענים) על פי נתוני מינהלת התכנית, במאי 2011 טופלו ב"מענים" שהוקמו באמצעות תקציבי התכנית כשליש מן הילדים בסיכון שאותרו. הבדיקה העלתה כי יש חוסר איזון גדול בין היישובים בשיעורי הילדים המשתתפים בתכנית: מתוך קבוצה המונה 41% מהילדים שאותרו בסיכון, המרוכזת ב-18 יישובים, 70% מהילדים משתתפים ב"מענים" שהוקמו במסגרת התכנית; לעומת זאת, מתוך הקבוצה המונה 59% מהילדים שאותרו בסיכון, המרוכזת ב-53 יישובים, רק 30% מהילדים שאותרו בסיכון משתתפים ב"מענים" שהוקמו במסגרת התכנית. 

תגובה 
4. 
מערכת תשתית מידע יישובית (להלן: תמ"י) כוללת כיום מידע על מעל 30,000 ילדים הנמצאים ב"מענים" ביישובים. בימים אלה (מרץ 2012) החל ניתוח המידע הנכלל במערכת ברמה הארצית והמחוזית, בסיוע מכון "ברוקדייל". הנהלת התוכנית וועדת ההיגוי הארצית יבחנו במהלך 2012 את מאפייני הילדים המשתתפים בתוכניות, היקף הילדים המשתתפים בכל יישוב, והיקף הילדים המקבלים שירות ביחס להיקף הילדים שכבר טופלו ביישובים טרם  התוכנית ובמידת הצורך תעדכן את הקווים המנחים לתכנון, עבור היישובים,  ולבחינת התוכניות , עבור הועדות המחוזיות, בהתייחס לשיקולים בדבר היקף הילדים שהיישובים מתכננים לשלב בתוכניות. 

ליקוי
5. 
קשיים בהפעלת ה"מענים": ועדת ההיגוי הארצית ומינהלת התכנית לא קבעו מתווה מוגדר לסיוע ביישום התכניות היישוביות שייתן מענה לצרכים הייחודיים של הרשויות החלשות ביותר, שרובן נמנות עם המגזר הערבי. 

תגובה 

5. 
ועדת ההיגוי הארצית אישרה בישיבתה ביום 17.1.2012 שתי פעולות המכוונות לסייע ליישובים הערבים ביישום ה"מענים": מעבר לליווי שניתן על ידי הממונות המחוזיות. השתלמות לאחראי "מענים" מיישובים ערבים שמיועדת לחזק מיומנויות של הקמה וניהול "מענים" ועבודה בסביבה בין מקצועית. פיילוט של 20 אחראי מענה מכ- 10 יישובים יתקיים במהלך שנת 2012. בנוסף, קבוצת למידה לגיבוש ידע ביחס לדרכי הפעולה של "מענים" באופן מותאם לתרבות ודפוסי השימוש של ילדים, בני נוער והורים ערבים. הטמעת הידע תאפשר לבסס את יכולת היישובים ליישם גם "מענים" והם פחות מוכרים לאוכלוסייה שהם ה"מענים" הפחות מיושמים להגדיל את יכולת היישובים לגייס משתתפים בהם. הידע יהווה גם בסיס להכשרת אנשי מקצוע להפעלת ה"מענים".

ליקוי
6.
יישום התכנית באגדי רשויות מקומיות: אחת ההמלצות של ועדת שמיד הייתה "ליצור אגדי רשויות מקומיות לאיגום משאבים ולניצולם היעיל באספקת השירותים". בהחלטת הממשלה מאוגוסט 2007 נקבע, בין היתר, כי במסגרת התכנית יפעלו שישה אגדי רשויות. במועד הביקורת רוב פעילות התכנית הלאומית ביישובי האגדים נעשתה בכל יישוב ויישוב בנפרד והאגדים לא החלו להפעיל "מענים" משותפים. 

תגובה 

6. 
בחודש ינואר 2012, הושלם גיבוש מודל ראשוני לעבודה באגדים ואושר על ידי הועדה הארצית בישיבתה ביום 7.2.2012. מודל העבודה כולל מנגנונים "אגדיים" משותפים ליישובים הנכללים באגד. הועדה הארצית תחייב את כלל האגדים החדשים שיצטרפו לתוכנית לעבוד על פי המודל המוצע. היישובים הנכללים בפיילוט במסגרתו גובש המודל כבר נמצאים בתהליך הקמה של מנגנונים "אגדיים" תכנון ופיתוח של "מענים" משותפים – כפי שהוגדר בפיילוט. עד לסוף שנת 2013 יעברו כלל היישובים הותיקים הנכללים באגדים לעבוד בהתאם למודל שפותח לעבודה באגדים. 

ליקוי
7.
 רק בתחילת שנת 2011 פרסם משרד הרווחה מכרז לביצוע מחקר בנושא "הערכת התוכנית הלאומית לילדים ונוער בסיכון". העיכוב הרב בפרסום המכרז פגע באפקטיביות שלה וביכולתה לסייע למפעילי התכנית לעשות בה שינויים נדרשים. זאת ועוד, בחלק מתחומי ההערכה תיעשה הבדיקה מנקודת מבט רטרוספקטיבית, וממצאיה בתחומים אלה יהיו בעלי ערך יישומי מוגבל. 

תגובה 

7.
דוח ביניים ראשון של ממצאי ההערכה הועבר כבר על  ידי הגורם המעריך במשרד בסוף חודש ינואר 2012. בימים אלה (מרץ 2012) נדונות המסקנות מהדוח. הממצאים ייושמו הן ביישובים החדשים המצטרפים לתוכנית והן ביישובים הותיקים. דוח נוסף, שיעסוק בתפקיד מנהל התוכנית ביישוב צפוי להיות מוגש לקראת חודש מאי 2012.

 ליקוי
8. 
בקרה על הפעלת ה"מענים" ומספר המשתתפים בהם: מערך הבקרה אמור היה להתבסס על מערכת מחשוב מרכזית של התכנית ועל מערך של "תשתית המידע היישובית" (להלן - תמ"י). במועד סיום הביקורת, אוגוסט 2011, כשנתיים לאחר תחילת יישום התכנית, עדיין לא הייתה לתכנית מערכת מחשוב מרכזית, ואילו תמ"י עדיין נמצאה בתהליך של הטמעה ולא פעלה באופן מלא. מערך הבקרה הקיים מבוסס על טופסי דיווח שאינם מקודדים ואינם מנותחים באופן מרוכז. הטפסים מרכזים מידע חלקי בלבד על אופן הפעלת ה"מענים": הם אינם כוללים פרמטרים הנוגעים לאיכות ההפעלה, כמו מידת ההתאמה של המענה למאפייני הילדים וההורים המשתתפים בו, ואין בהם מידע המאפשר להשוות בין התכנון לביצוע בכל הנוגע למועד הפעלת המענה ולמספר המשתתפים.

תגובה 

8. 
מערכת תמ"י נמצאת בשלב מתקדם של הטמעה וכבר כוללת מידע על מעל 30,000 ילדים. דוחות המענה, דוחות ועדות הגיל והדוחות למפקח ולוועדה המחוזית המופקים מהמערכת מאפשרים להעריך את איכות הפעלת ה"מענים", התאמת ה"מענים" לצורכי הילדים ומאפשרים להשוות תכנון וביצוע. הדוחות נמצאים בשימוש שוטף על ידי צוותי ה"מענים", הועדות היישוביות והועדות המחוזיות ומשפרים את יכולת הבקרה על ה"מענים" בתוכנית. ניתוח המידע ברמה הארצית נערך כעת בסיוע מכון ברוקדייל ויאפשר הסקת מסקנות מסוג זה גם ברמת המטה. מערכת מחשוב מרכזית נמצאת בשלבי תכנות ותוטמע בתהליך מודולארי. הטמעת המודולה הראשונה של המערכת תחל בחודש יולי 2012. עם השלמת המערכת כל המידע המצוין יהיה בידי היישובים, המחוזות ומטה התוכנית באופן שוטף.

תגובה 

משרד הבריאות
8. 
לנושא בקרה על התוכניות במסגרת התכנית לילדים בסיכון שהינן באחריות המחלקה להתפתחות הילד ושיקומו - עקב אילוצים תקציביים, לא הוקצה כוח אדם לביצוע הבקרות, ולכן המחלקה אינה ערוכה לביצוע בקרות ברמה מחוזית. למרות היעדר כוח אדם נשלח במהלך סתיו 2011 צוות מטעם המחלקה לבקרה  והדרכה לכל אחת מהיחידות ההתפתחותיות. בספטמבר 2011 הוגשה תכנית הדרכה למנהלי ועובדי היחידות ההתפתחותיות שקמו במסגרת התכנית הלאומית. תכנית ההדרכה אושרה בוועדה הארצית בנובמבר 2011 והחלה לפעול בינואר 2012. התכנית מופעלת על ידי 3 מדריכות חיצוניות שעבודתן ממומנת על ידי תקציב מהתכנית הלאומית לילדים בסיכון לתקופה של חצי שנה בלבד. במהלך תקופה זו אמור המשרד  לצאת למכרז ולממן את ההדרכה ממקורותיו הכספיים בסך
120,000 ₪ לשנה.  בנוסף, נערכים בשנה האחרונה אחת לחודשיים שלושה, מפגשים של 3 שעות בין מנהל המחלקה להתפתחות הילד לעובדים בישובים המפעילים את תכניות ההתפתחותיות השונות, אולם הדרכה זו הינה מוגבלת בשל התדירות הנמוכה שלה.

ליקוי
9. 
בדיווחי הרשויות המקומיות אין הבחנה בין "מענים" הנמצאים בשלבי הקמה ובין "מענים" הנותנים שירות לילדים והוריהם, ושניהם מדווחים כ"מענים" פועלים. לפיכך תמונת המצב המוצגת בדבר מספר ה"מענים" הפעילים אינה משקפת נאמנה את היקף יישום התכנית ביישובים. גם לגבי מספר הילדים המשתתפים ב"מענים" אין הבחנה בין אלו שאותרו כילדים בסיכון ובין אלו שלא אותרו ככאלה. לפיכך לא ניתן לדעת מהו שיעור הילדים בסיכון מבין סך כל הילדים המשתתפים ב"מענים".

תגובה 

משרד הרווחה והשירותים החברתיים:

9. 
במערכת המחשוב המרכזית תתווסף קטגוריה "בהקמה" לסטאטוס הפעלת המענה. בדיווח על הפעלת ה"מענים" נוספה קטגוריה של ילדים "המושפעים" מה"מענים". ילדים אלה הינם  ילדים הנמצאים במסגרות בהן מופעלות תוכניות ונהנים מהשינויים החלים בדרכי עבודת הצוות בעקבות התוכנית, כמו גם ילדים ובני נוער המשתתפים בתוכניות באופן מזדמן למשל במרכזי הנוער או במשחקיות. היקף המושפעים מוצג בנפרד מהיקף המשתתפים. בעוד המושפעים אינם בהכרח בסיכון, המשתתפים אמורים  להיות בסיכון. ביחס לילדים "המשתתפים" בתוכניות ניתן ללמוד ממערכת תמ"י על סוג והיקף מצבי הסיכון בהם הם מצויים. לפי הנתונים הנמצאים בידי המשרד רק אחוז קטן מבין הילדים המשתתפים תועדו "ללא מצבי סיכון". בדיון בדוחות המענה ביישובים, כמו גם בדיון בדוחות בועדות היישוביות ובועדות המחוזיות מושם דגש על בחינת הסיבות לכך שילדים "ללא מצבי סיכון" משתתפים ב"מענים". 

ליקוי
10. 
פיקוחם של המפקחים הייעודיים מטעם המשרדים השותפים בתכנית:  האחריות לקיום תהליכי הפיקוח והבקרה המקצועית והתקציבית על הפעלת ה"מענים" נתונה בידי המפקחים הייעודיים של משרדי הממשלה השותפים לתכנית. מאחר שהמפקחים אינם נדרשים לדווח למינהלת התכנית על תוצרי הפיקוח שביצעו, אין בידי מינהלת התכנית תמונת מצב במישור הארצי על איכות הפעלת ה"מענים" שבאחריות כל משרד ואף אין בידיה מידע על הבעיות העיקריות בהפעלתם. במועד סיום הביקורת טרם פותח כלי בקרה בין-משרדי המשותף לכל ה"מענים" הפועלים במסגרת התכנית. 

תגובה 

10. 
מערכת תמ"י שהטמעתה כמעט הושלמה מספקת מידע בסיסי על איכות הפעלת ה"מענים" וזה מנותח עתה  ברמה הארצית. בהתאם להחלטת הועדה הארצית ועל בסיס ניתוח ה"מענים" במאגר התוכניות מפתח צוות ממכון "ברוקדייל" הצעה לסטנדרטים משותפים שישמשו את כלל המשרדים בפיקוח על ה"מענים". הצעה ראשונית תוגש לוועדה הארצית בסוף שנת 2012. במידה שתהיה הסכמה של כלל המשרדים, יגובש ויוטמע כלי פיקוח בין משרדי משותף.

ליקוי
11. 
משרד מבקר המדינה מעיר כי משום שרק עבור 78 (כ-25%) מ-315 ה"מענים" שלא פעלו צוינה הסיבה לאי-הפעלתם נפגעת היכולת ללמוד על המגוון וההיקף של החסמים שהקשו את הפעלת ה"מענים". נוסף על כך, סביר כי הסיבות לאי-הפעלת ה"מענים" כפי שהוצגו לעיל תקפות גם לגבי חלק מה"מענים" שלא צוינו הסיבות לאי-הפעלתם. זאת ועוד, בהיעדר מידע מלא ומרוכז בנוגע לסיבות לאי-הפעלת ה"מענים" קשה לקבל תמונת מצב מהימנה שאפשר ללמוד ממנה אם מדובר בקשיים מהותיים או בקשיים שמקורם בשלבי התארגנות ראשוניים. 

תגובה 

11. 
במערכת המחשב הקבועה יתווסף שדה לציון הסיבה לאי ההפעלה של מענה שאינו פועל. מערכת תמ"י כוללת ציון של הסיבות לאי ההפעלה של מרכיבים שונים ב"מענים" שפועלים.

ליקוי
12. 
לדעת משרד מבקר המדינה, על מינהלת התכנית, בשיתוף משרדי הממשלה השותפים לתכנית, לבחון את האפשרות ליצור מאגר של אנשי מקצוע בעלי מומחיות ייחודית שדרושים להפעלת תכניות, בפריסה גיאוגרפית ומגזרית, לשימוש הרשויות המקומיות בכפוף לדינים המחייבים בעניין רכישת שירותים והעסקת עובדים. 

תגובה 

12. 
התוכנית הלאומית אינה יכולה לקחת על עצמה יצירת מאגר של אנשי מקצוע בעלי כישורים מתאימים להפעלת התוכניות. לצורך מאגר מסוג זה נדרש לאתר ולהעריך את הכישורים של מגוון רחב מאוד של אנשי מקצוע, וכן להעמידו לרשות היישובים ולעדכנו כל הזמן. אין ביכולת התוכנית לעמוד במשימה זו בדרך שתעלה בקנה אחד עם עקרון שוויון ההזדמנויות וחוק חובת המכרזים. 

ליקוי
13. 
משרד מבקר המדינה מעיר למשרד הרווחה כי לצורך ניצול מיטבי של המשאבים שהוקצו ממשאבי התכנית להרחבת תשתיות ההדרכה של תכניות המשרדים ראוי היה שמשרדי הממשלה השותפים בתכנית יגישו במהלך השנה את הצעותיהם המשקפות את כל צורכי ההדרכה שלהם, ולאחר מכן יבוצע תעדוף בין ההצעות האלה ובסופו ישמש התקציב למימון ההצעות הנבחרות. במצב הקיים אמור התקציב לשמש למימון שתי תכניות ההדרכה היחידות שהוגשו. 

תגובה 

13.  
בעת עדכון מאגר התוכניות הוסיפו השירותים מרכיבי הדרכה לרבות מהתוכניות, דבר המאפשר מתן תשומת לב לצורך בחיזוק התשתיות היישוביות. הועדה הארצית הבין-משרדית דנה בנושא ההכשרה  ובדיון הוחלט לבחון מחדש חלק ממרכיבי אסטרטגיית ההדרכה – בין היתר לאור מיעוט תוכניות ההדרכה שהוגשו על ידי המשרדים. מטה התוכנית עורך עתה התייעצויות עם המשרדים במטרה לבחון שוב אם האסטרטגיה שהוגדרה להתמודדות עם צרכי הכשרה מתאימה למשרדים. בתום סבב ההתייעצויות, לקראת חודש מאי 2012  יתקיים דיון נוסף בנושא. 

ליקוי
14. 
משרד מבקר המדינה מעיר כי התכנית הלאומית נבנתה כתכנית משותפת לחמישה משרדי ממשלה, ונבנו מנגנונים לעבודה הבין-משרדית. ואכן אחד מהישגי התכנית הוא חיזוק שיתוף הפעולה הבין-משרדי בכל הרמות - ארצית, מחוזית ומקומית - ובכלל זה קבלת החלטות משותפת ואחריות משותפת. במערך זה יש לתת את הדעת על הגברת המעורבות של המשרד לביטחון הפנים. 

תגובה 

14. 
גובשה אסטרטגיה לעבודה משותפת של התוכניות ברמת היישובים, הכוללת שיתוף במידע והשתתפות בועדות ובקרה של המטה והמחוזות על איגום המשאבים בין התוכניות. התפיסה הועברה לממונים המחוזיים של התוכנית ומנהלי האזורים של עיר ללא אלימות ומתורגמת לפעולה ביישובים. מסמך המתאר את דרכי העבודה המשותפים נמצא בשלבי כתיבה. נקבע איוש של נציגי עיר ללא אלימות בועדות המחוזיות והם החלו להשתתף בקביעות בישיבות הועדות במרבית המחוזות. לנושא שיתוף פעולה עם המשטרה - שתי תוכניות של המשטרה שולבו במאגר התוכניות, נקבעו נציגים לועדות היישוביות והמחוזיות והנוכחות של נציגי המשטרה במחוזות וביישובים גברו. בחודש פברואר 2012 נערך יום עיון לכלל קציני הנוער להצגת התוכנית, דרכי העבודה, והצגה של התוכניות החדשות במאגר. ניתנה הנחייה לקיים פגישות עם נציגי המשטרה במחוזות ופגישות כאלה התקיימו כבר בשלושה מחוזות. 

הטיפול בלוקים באוטיזם

הגופים המבוקרים: משרד הרווחה והשירותים החברתיים, משרד הבריאות, המוסד לביטוח לאומי, משרד החינוך, משרד ראש הממשלה

ליקוי

1. 
לדעת משרד מבקר המדינה - מן הראוי שמשרד ראש הממשלה ישקול למנות גוף שיוביל את הטיפול בלוקים באוטיזם; כל עוד לא נעשה הדבר על המשרדים לחבור יחד, ולקיים לפחות פורום של "שולחן עגול" שבו ינסו המשרדים לגבש ראייה כוללת ומוסכמת על כולם ולהסדיר נהלים לתיאום בין-משרדי בכל הקשור לטיפול באוכלוסייה זו. כדי לייעל ולשפר את איכות השירות הניתן להם, ולמנוע טרחה מיותרת מהנזקקים ומהוריהם, על המשרדים להסדיר הליך מוסכם שבו ההחלטה על ההכרה בלקות לצורך קבלת שירותים, והמידע על כל השירותים שהם זכאים להם ייעשו בידי גוף אחד. על המשרדים הנוגעים בדבר לתאם ביניהם ולהקים במשותף מאגר נתונים אחד שיקיף את כל אוכלוסיית האוטיסטים הנזקקים לשירותים בישראל. 

תגובה
משרד הרווחה והשירותים החברתיים

1. 
דיוני "שולחן עגול" בתחום האוטיזם - מנכ"ל המשרד פנה  למנכ"לי המשרדים העוסקים בתחום האוטיזם: משרד הבריאות, משרד החינוך, והביטוח הלאומי והציע להקים "שולחן עגול" לדיונים, על בסיס קבוע. פגישה ראשונה תתקיים במהלך חודש מאי 2012. הגוף שיתכלל את דיוני השולחן הינו משרד הרווחה. בין התכנים שיידונו: התווית מדיניות ותהליכי עבודה, תאום וליבון בעיות העולות ברצף הטיפולי.


בעניין נוהל העברת נתונים – השירות החל בכתיבת נוהל להעברת נתונים למשרד החינוך. כתיבת הנוהל והפצתו אמורה להסתיים עד סוף שנת 2012. 

 נושא מאגר נתונים ידון ב"שולחן העגול" שיתכנס לראשונה במהלך    חודש מאי 2012.

כדי להסדיר ולפשט הליכי הכרה, של האוטיסטים המוכרים במשרד הבריאות, מתקיימות פגישות בין נציגי משרדי הבריאות והרווחה.  בכוונת  המשרד  לסיים את הבניית ההסדר עד סוף שנת 2012. סוכם יחד עם  המוסד ביטוח לאומי לקביעת הסדר הכרה של משרד הרווחה בגימלת ילד נכה, שהכרה של המוסד ביטוח לאומי תהיה קבילה גם על ידי משרד הרווחה. דרכי הפעולה להבנית ההסדר יקבעו עד סוף שנת 2012.הסדרת ההכרה בלקות בידי גוף מוסכם אחד  יעלה בדיוני פורום ה"שולחן העגול". 

תגובה
המוסד לביטוח לאומי

1. 
המוסד יבחן מחדש את עמדתו בעניין הכרה בלקות שנקבעה על ידי משרדי הבריאות והרווחה לצרכי תשלום גמלה, ללא הליך נפרד מטעמו. נקבע דיון בנושא בהשתתפות נציגי מינהל הגמלאות ונציגי הלשכה הרפואית של המשרד. עמדתו המוסכמת של המוסד, כפי שתגובש, תוצג בפני הגוף שימנה משרד ראש הממשלה, להובלת  הטיפול בלוקים באוטיזם, כפי שמציע המבקר. 

תגובה

משרד החינוך

1. 
המשרד תומך בהצעת המבקר לפיה על הממשלה למנות גוף מוביל לטיפול בלוקים באוטיזם ולהנחייתו לקיים שולחן עגול ולחבור אליו.  המשרד משתף פעולה עם כל גוף מוסכם, שירכז ויסדיר את מערך הטיפול באוטיסטים. המשרד תומך בהסדרת ההכרה בלקות על ידי גוף מוסכם אחד ובאופן מרוכז. 

תגובה

משרד הבריאות

1.
הנהלת המשרד החליטה על הקמת המחלקה לאוטיזם במינהל רפואה, לצורך הגברת התיאום הבין משרדי. הקמת "שולחן עגול" בו ישתתפו ארבעת משרדי הממשלה הקשורים לטיפול בילדים אוטיסטים: משרד הבריאות, משרד הרווחה, משרד החינוך והמוסד לביטוח לאומי. פורום זה יהיה אחראי על אחידות הסטנדרטים ותאום פעולות שונות וזאת בנוסף לוועדה בין משרדית שהוקמה לפני 4 שנים על ידי המשרד לנושאים מקצועיים, בה מיוצגים משרדי ממשלה ומומחים בתחום האוטיזם. הפורום של ה"שולחן העגול" הורכב לפני מספר חודשים ויתחיל את עבודתו בתאריך -16/4/12, בו יושם דגש על הקמת מאגר נתונים ומידע משותף.

המשרד ומשרד הרווחה הגיעו להסכמה עקרונית לגבי הכרה הדדית באבחון לילדים אוטיסטים לפי קריטריונים של חוזר מנכ"ל המשרד. המשרדים מתוכננים להוציא הנחיה משותפת עד סוף חודש יולי 2012. בחודשי מאי-יוני 2012, מתוכננת עבודה מקבילה מול המוסד  לביטוח לאומי לצורך הסדרת אחידות בין הקריטריונים. סיום תהליך מתוכנן לסוף חודש יוני 2012. המשרד הקים פורום משותף עם אגף לחינוך מיוחד ושירות פסיכולוגי חינוכי של משרד החינוך לצורך הסדרת פעילות במתן טיפול בריאותי מקדם בגני תקשורת. במהלך חודשי ספטמבר 2011 – פברואר 2012 התקיימו 6 מפגשים בהם גובשה טיוטא לחוזר מנכ"לים משותף בין משרד החינוך לבין משרד הבריאות לצורך ישום מתן טיפולים באופן אחיד ועל פי הסטנדרטים הטיפוליים. לאחר בדיקה של הלשכה המשפטית יועבר החוזר המשותף לחתימה סופית והפצתו  לשטח. תאריך משוער לביצוע סוף חודש יוני 2012. בנוסף, יתקיים בחודש מאי 2012 מפגש עם השלטון המקומי אשר מעורב בהסדרת כניסת נותני שירות (עמותות) לילדים אוטיסטים בגני תקשורת.

ליקוי

2. 
בדצמבר 2010 פרסם משרד הרווחה את דבר קיומו של ההסדר החדש באתר האינטרנט של המשרד ואף הפיץ חוזר בנושא לגורמים שונים ובהם לשכות רווחה ומכונים להתפתחות הילד. עם זאת, מנתוני משרד הרווחה עולה שמינואר עד אוגוסט 2011 נדונו בוועדות ההשמה המחוזיות של משרד הרווחה 196 פניות להשמת פעוטות במעונות יום שיקומיים. מיעוטן בשל בקשה להעברה ממעון למעון, אך מרביתן היו השמות חדשות. המשפחות שפנו יכלו להיעזר בהסדר החדש, אך כאמור רק 40 משפחות ניצלו זאת. ניצולו המועט של ההסדר מצביע על הצורך שמשרד הרווחה והמוסד לביטוח לאומי (להלן: מל"ל) יפעלו להרחבת פרסומו בקרב כלל האוכלוסייה. 

תגובה

משרד הרווחה והשירותים החברתיים

2. 
המשרד והביטוח הלאומי יפעלו להרחבת פרסום בקרב כלל האוכלוסייה. לצורך הפרסום יתבצע  הליך עם המכונים להתפתחות הילד.  מועד משוער לסיום העבודה: סוף שנת 2012.


ליקוי

3. 
הועלה כי במועד הביקורת לא הייתה בידי מטה השירות רשימה מסודרת, מלאה ועדכנית של מספר הפעוטות הלוקים באוטיזם שהמתינו למעונות יום שיקומיים. היעדר נתונים מרוכזים המעודכנים באופן שוטף במטה השירות פוגם ביכולת הניהול ובתכנון של פתיחת מעונות בהתאם לצרכים העולים בשטח.
תגובה

3.  
המפקחת הארצית של השירות לטיפול באדם עם אוטיזם, החלה לרכז  במטה את הנתונים הארציים של מועמדים למעונות יום שיקומיים ומעדכנת את הנתונים באופן שוטף. 

ליקוי

4. 
הזכות להשמת פעוט במעון יום שיקומי מעוגנת בחוק מעונות יום שיקומיים. למרות זאת בסוף מאי 2011, לא נמצאו פתרונות להשמת 75 (19%) פעוטות הלוקים באוטיזם, מתוך 398 פעוטות שמשפחותיהם פנו למשרד הרווחה לצורך השמתם במעון יום שיקומי. יודגש - זכותו של פעוט הלוקה באוטיזם למעון יום שיקומי נקבעה בחוק. על משרדי הרווחה והבריאות לפעול למציאת פתרונות לקשיים שהתעוררו ביישומו של החוק, ולהיערך כראוי לכך שזכותם של פעוטות אלו למסגרת שיקומית, טיפולית וחינוכית אכן תמומש.

תגובה

4.  
מנכ"ל המשרד פועל להשגת תקציב להרחבה, לשיפוץ ולבנייה של מעונות יום שיקומיים,  וזאת בעקבות, מחסור במקומות במעונות יום שיקומיים. המשרד אמור לקבל 15 מליון ₪ בכל שנה, במשך שלוש שנים, כחלק מתקציב פיתוח מעונות היום ובהמשך ליישום חוק חינוך חובה מגיל 3. המשרד שוקד על בניית תוכנית מפורטת לניצול התקציב.

ליקוי

5. 
פעוטות שלא הושמו במעונות נפגעה זכותם למעון יום שיקומי בהתאם לחוק - גם האפשרות לקבל סל בריאות מקדם נמנעת מהם בדרך כלל. זאת בשל התניה שהתנה משרד הבריאות, שלפיה רק פעוטות שהושמו במעון יום שיקומי ייעודי זכאים לסל בריאות מקדם. כך נוצרת פגיעה כפולה ומכופלת בפעוטות האוטיסטיים ובמשפחותיהם עקב נסיבות שאינן מאפשרות לממש את זכאותם כחוק.


תגובה
5. 
בישיבה משותפת של המשרד ומשרד הבריאות (בריאות הנפש) שהתקיימה בתאריך 6.2.2011 בעניין סל בריאות לפעוטות במעונות יום שיקומיים רגילים, סוכם שמשרד הבריאות יתקצב סל בריאות מקדם גם לפעוטות הנמצאים במעונות שיקומיים לא ייחודיים לאוטיזם  לאחר שצוות בקרה של משרד הבריאות בדק כי המסגרת עומדת בקריטריונים המקצועיים ומסוגלת לספק את הטיפול הבריאותי המקדם לפי הסטנדרטים הטיפוליים.


ליקוי
6. 
באוגוסט 2008 נקבעו תקנות (רישוי, סל שירותים לפעוטות עם מוגבלות ותנאי טיפול בהם), המסדירות את הליכי הרישוי, אך במועד סיום הביקורת, שלוש שנים לאחר מכן, רק למפעיל מעון אחד היה רישיון תקף, ויתרם - 23 מעונות, פעלו ללא רישיון. יתר על כן, הטיפול בלוקים באוטיזם במשרד הרווחה מופקד השירות לטיפול באדם עם אוטיזם (להלן - השירות),  לא קבע נהלים המסדירים את הליך הפיקוח על מעונות היום השיקומיים - נושאי הפיקוח, דרך ביצועו ותדירותו. השירות גם לא בדק באופן שיטתי אם כוח האדם שהמעון התחייב להעסיקו אכן מועסק בפועל, ואם יש לו הכשרה כנדרש. 
תגובה

6.   
עד היום הונפקו רישיונות ל- 10 מעונות יום שיקומיים מתוך 24 המעונות הקיימים, המשרד פועל נמרצות להסדרת נושא הרישוי של 14 הנותרים. המשרד הכין נוהל בקרה בעניין פיקוח על המעונות, וכן טופסי דיווח של הפיקוח. על פי הנוהל, מפקחי השרות יבקרו 3 פעמים בשנה במעון. טופס הפיקוח שנבנה כולל בקרה על כח האדם ועל ההכשרה. 

ליקוי 

7. 
העלות הכוללת של אחזקת פעוט הלוקה באוטיזם במעון יום שיקומי מוטלת על משרדי הרווחה והבריאות ועל קופ"ח. מנכ"ל משרד הרווחה באוגוסט 2008 התיר גביית דמי השתתפות מהורים, ובלבד שמדובר בשירותים שאינם ממומנים בידי משרדי הרווחה והבריאות (להלן - שירותים נוספים). עם זאת הנחה המנכ"ל שהשירותים הנוספים יינתנו לכל הילדים השוהים במעון ולא רק לילדי ההורים ששילמו בעדם.יש לציין כי אף שהאחריות להפעלת מעונות היום השיקומיים מוטלת על משרדי הרווחה והבריאות כאחד, מנוסח הנחייתו של מנכ"ל משרד הרווחה עולה שההנחיה שניתנה לא תואמה עם משרד הבריאות.

תגובה

7.
נושא תשלומים מהורים בידי הגופים המפעילים יתואם עם משרד הבריאות.

ליקוי 

8. 
לדעת משרד מבקר המדינה - מן הראוי שגביית תשלומי הורים בעבור שירותים נוספים במעונות אלו, על מכלול היבטיה, תיבחן ביחד עם משרד הבריאות ותהיה מוסכמת גם עליהם (בנוגע לגביית תשלומי הורים בעבור סל בריאות מקדם ראו בפרק הדן במשרד הבריאות). הממצאים מצביעים על כך שעל משרד הרווחה להקפיד במילוי אחר ההנחיות שניתנו בנושא, ולבדוק בעוד מועד ובאופן שוטף אם התשלומים שגובים הגופים המפעילים מההורים במעונות היום השיקומיים אכן מממנים שירותים נוספים בלבד. מן הראוי שייבדקו גם דוחות חשבונאיים של אותם גופים. כמו כן ראוי לבדוק אם כל הילדים במעון זוכים לאותם שירותים נוספים בהתאם להנחיית מנכ"ל משרד הרווחה, ולא רק ילדיהם של ההורים ששילמו בעדם.
תגובה

8.   
בעניין בקרה על גביית תשלומים במעונות יום שיקומיים - המשרד יערוך במהלך 2012 בקרה חשבונאית באמצעות רואי חשבון לבחינת גובה התשלומים  וייעודם. מפקחי השירות בדקו ומצאו שכל הילדים במעון זוכים לאותם שירותים נוספים בהתאם להנחיית מנכ"ל המשרד  ולא רק ילדיהם של ההורים ששילמו בעדם. 

ליקוי

9. 
תכנון רב-שנתי לפתיחת הוסטלים: משרד הרווחה מפרסם מכרז לבחירת הגוף שיקים ויפעיל את ההוסטל. הגופים המפעילים ביקשו ממשרד הרווחה לשריין תקציב למימון הדיירים שיופנו על ידו, כדי שיהיה להם די זמן להיערך ולהציע במכרז מבנה קבע עתידי. מתכונת זאת של מתן פתרונות לטווח הארוך מחייבת תכנון רב-שנתי מוקדם, מיפוי צרכים עתידיים ותיאום עם משרד האוצר, כדי שיאפשר למשרד הרווחה לתקצב מכסות עתידיות. 

כבר בסוף שנת 2008, בדיון שנערך בראשותו של מנכ"ל משרד הרווחה, הועלה הצורך בבניית תכנית חומש בנושא. ואולם רק באוקטובר 2010, כשנתיים לאחר מכן, פנה המשרד לגוף חיצוני שיערוך תחזית לדיור חוץ-ביתי לאוטיסטים שתתבסס על המגמות בדפוסי השימוש בו בשנים האחרונות. במועד סיום הביקורת, כשנתיים ושמונה חודשים לאחר שהועלה הצורך בבניית תכנית החומש, טרם הוגש למשרד דוח מסכם בנושא. 
תגובה 

9. 
משרד האוצר אפשר למשרד הרווחה לעשות שימוש בהרשאות להתחייב לשם פתיחת מעונות עתידיים. בעקבות זאת התקיים דיון בלשכת שר הרווחה עם ראשי המוסד לביטוח לאומי לשם איתור מתווה שיאפשר שימוש בסיוע המוסד לבינוי ושיפוצים של מעונות.  המשרד יצא למכרזים על בתים לחיים עתידיים. תוכנית חומש - המשרד והביטוח הלאומי יקדמו במהלך 2012 תוכנית חומש בנושא הקמת דיור חוץ ביתי.

ליקוי

10. 
רישוי הוסטלים והפיקוח עליהם: על פי חוק הפיקוח על מעונות, התשכ"ה-1965 ותקנותיו - בעלות על מעון וניהולו מחייבים קבלת רישיון משר הרווחה. למרות זאת, ביוני 2011 לא היה רישיון תקף ל-68% מתוך 34 ההוסטלים הייעודיים לאוטיסטים שהיו באחריות השירות. אשר לפיקוח - לפי נוהלי השירות המסדירים את הפעלתו של הוסטל יש לפקח עליו אחת לחודשיים עד חודשיים וחצי. הועלה שבשנת 2010 - ב-76% הוסטלים שבאחריות השירות הייתה תדירות ביקורי הפיקוח נמוכה מהנדרש. בדיקת רואי חשבון חיצונים שנעשתה לבקשת משרד הרווחה באמצע שנת 2010, העלתה חשש לעיוותים בתשלום השכר לעובדים של גוף שהפעיל כמחצית מההוסטלים. ואולם, במועד סיום הביקורת באוגוסט 2011, כשנה לאחר מכן, עדין לא סיים משרד הרווחה לבחון את הממצאים שהועלו.


תגובה 

10. 
המשרד  פועל להסדרת רישוי המסגרות שטרם קיבלו רישיון. הפיקוח המחוזי בודק באופן שיטתי באם כוח האדם המקצועי שמפעיל המעון עונה על דרישות החוזה שנחתם עם המשרד. לדוח הפיקוח של המפקח הוסף טופס חדש המכיל את נתוני הבדיקה. החל משנת 2012 תדירות ביקורי הפיקוח על המעונות עלתה. השירות הוציא הנחייה כי במשך השנה יבקרו המפקחים לפחות 4 פעמים בשנה בכל מסגרת. 
ליקוי

11.
גביית תשלומי הורים בידי גופים המפעילים הוסטלים: באפריל 2007 אימץ מנכ"ל משרד הרווחה דאז את המלצותיה של ועדה פנים-משרדית מינואר 2007 שעסקו בגביית תשלומי הורים לאוטיסטים במסגרות חוץ-ביתיות. לפי אותן המלצות נדרשו הגופים המפעילים דיור חוץ-ביתי שגבו באותה עת תשלומים מהורים, להפסיק את הגבייה באופן הדרגתי בתוך פרק זמן של 24 חודשים, כך שבתום אותה תקופה ישלמו ההורים רק תשלומים וולונטריים. מן הראוי היה שהפיקוח של השירות במשרד הרווחה יעקוב ויבדוק באופן שוטף וקפדני במשך השנים אם אכן הופחתו התשלומים כנדרש, ויבטיח שמסוף שנת 2011 הוא יבוטל לחלוטין.
תגובה
11. 
בבדיקה שנעשתה על ידי  מטה המשרד  בעניין גביית תשלומי הורים בידי גופים המפעילים הוסטלים התברר כי גביית תשלומי הורים בהוסטלים הופסקה בסוף 2011. 

ליקוי

12.   על משרד הבריאות ליזום איסוף וריכוז של נתונים מלאים שישקפו את פוטנציאל הילדים עד גיל שבע הזכאים לסל בריאות מקדם; ולהיערך, בשיתוף עם משרדי הרווחה והחינוך ובתיאום עם משרד האוצר, להבטחת מתן הסל לכל הזכאים לו.
ליקוי
13.
התקשרות עם נותני סל הבריאות המקדם: משרד הבריאות לא הסדיר את הנושאים הקשורים במתן סל הבריאות המקדם והפיקוח עליו במסגרת חוזה עם נותני השירות, כדי להבטיח, בין היתר, את רמת השירותים הניתנים על ידם. 
תגובה
13. 
בחודש נובמבר 2011, הצטרף משרד הבריאות למשרד הרווחה לצורך העברת מכרז לעמותות המפעילות מעונות יום שיקומיים. למשרד הרווחה הועברו קריטריונים מקצועיים של משרד הבריאות. המכרז המשותף מתוכנן לחודש אוגוסט 2012. משרד הבריאות נערך למכרז ולצורך כך קוימו בחודשים האחרונים מספר רב של ישיבות. מתוכננת ישיבה נוספת להוצאת טיוטת הסכם מול העמותות. התאריך המשוער לסיום העבודה להוצאת המכרז הינו  סוף חודש יוני 2012. 

ליקוי

14. 
משרד הבריאות מודע זה כמה שנים לקיומו של מחסור בכוח אדם מקצועי ומיומן, ולקושי של נותני השירות לגייס עובדים שיוכלו לספק לילדים את מלוא סל הטיפולים כפי שהוגדר בהנחיות משרד הבריאות. כך עלה גם מדוחות הבקרה של משרד הבריאות על נותני השירות שנעשו מאוקטובר 2010 עד יולי 2011. בשל כך יזם משרד הבריאות הצעה לנוהל שיקבע כי במקרים שנותן השירות יעסיק פחות כוח אדם מהנדרש - תקוזז עלות ההפחתה מהתשלום שיקבל. ואולם משרד הבריאות לא הוציא הליך זה מהכוח אל הפועל, גם משום שלא הסדיר את העניין בחוזה עם נותני השירות. יצוין שבאפריל 2011 הוגשה עתירה לבית המשפט העליון בנוגע לגובה התעריף לשעה לכוח אדם מקצועי שמשלם משרד הבריאות לנותני השירות של סל הבריאות המקדם. במועד סיום הביקורת, אוגוסט 2011, טרם הסתיים הדיון בעתירה בבית המשפט העליון.
תגובה 

משרד הבריאות

14.  
המשרד  פועל רבות לצורך הגדלת מאגר המטפלים בתחום האוטיזם,  כדי לסייע בפתירת בעיית מצוקת כוח אדם. בשנת 2012  תוכננו והועברו 8 הכשרות למטפלים ממקצועות ריפוי בעיסוק, פסיכולוגיה, קלינאות תקשורת, פיזיותרפיה ועובדים סוציאלים בהם הוכשרו כ-1,000 אנשי מקצוע. בנוסף לכך,  הרחיב המשרד  את סוגי המטפלים והכשיר גם פסיכולוגים חינוכיים, מרפאים בעיסוק ממשרד החינוך, פסיכולוגים רפואיים ושיקומיים, אשר לא היו מורשים לטפל בילדים אוטיסטים. פעולה נרחבת זו נועדה להשיג שתי  מטרות: א. להרחיב את המאגר של המטפלים עבור מעונות יום שיקומיים וגני תקשורת.  ב.
להרחיב את המאגר של המטפלים בקופות החולים ולסייע להם ליישם חוק המסדיר מתן קבלת טיפול לילדים אוטיסטים בקופות החולים.

ליקוי

15. 
במשרד הבריאות פועלים שני צוותי בקרה המפקחים, כל אחד בנפרד, על מתן הטיפולים שבמסגרת סל הבריאות המקדם במעונות יום שיקומיים. הועלה שיש חפיפה וכפילות בנושאים המבוקרים בידי שני הצוותים, וכי הם אינם נפגשים באופן שוטף כדי להחליף מידע, ללבן בעיות, לתאם עמדות ולקבל החלטות משותפות. 
תגובה 

15. 
בישיבה משותפת עם משרד הרווחה שהתקיימה בתאריך 6/2/12 נבחנה סוגיה של מתן טיפול בריאותי מקדם לילדים אוטיסטים במעונות יום שיקומיים רגילים, (לא מסגרת ייעודית לילדים אוטיסטים). אישור למתן טיפול בריאותי מקדם יינתן במסגרות אלו לאחר שצוות בקרה של המחלקה לאוטיזם במשרד יאשר כי המעון ערוך למתן טיפול בריאותי מקדם לפי הקריטריונים והסטנדרטים הטיפולים שנקבעו. התקיימו שני מפגשים בין משרד הבריאות ומשרד הרווחה, ובעקבותיהם יצאה הודעה בדבר קיום בקרות משותפות במעונות יום שיקומיים, הכוללות צוותי רווחה, בריאות והתפתחות הילד. הסדר זה ימנע כפילות וייעל את תהליכי הבקרה.
ליקוי

16. 
במעון יום שיקומי ממומן סל הבריאות המקדם, בחלקו בידי קופו"ח והשאר בידי משרד הבריאות. הועלה שמשרד הבריאות לא עשה בקרה כספית וחשבונאית על קופו"ח בכל הקשור להעברת חלקן למעונות היום השיקומיים. בהיעדר בקרה שיטתית אין בידי המשרד מידע שיוודא שהעברת הכספים וההליכים הקשורים בהעברתם נעשים כראוי. 
ליקוי


17. 
מתן סל בריאות מקדם לילדים בגיל שלוש עד שבע  כרוך בהשתתפות עצמית של הורי הילדים בסכום של 552 ש"ח לחודש, והשאר ממומן בידי משרד הבריאות. צוות בקרה של משרד הבריאות העלה שבשמונה מסגרות גבו נותני השירות מההורים סכום גבוה יותר: בשבע מהם גבו 1,400 ש"ח לחודש, ובאחת 1,500 ש"ח לחודש. עד מועד סיום הביקורת לא קבע משרד הבריאות הליך למניעת גביית יתר מצד נותני השירות.
ליקוי 

18. 
כבר במרץ וביולי 2009 ביקש משרד הבריאות מקופו"ח לדווח לו פעמיים בשנה על סוג הטיפולים ומספרם, וכן על מספר הילדים שקיבלו טיפול מטעמן במסגרת הסל. ואולם בתחילת אוגוסט 2011 לא היו בידי משרד הבריאות נתונים מלאים על מספר הילדים שקיבלו את סל קופו"ח בשנת 2010. מנתונים שאסף משרד הבריאות מקופו"ח לבקשת משרד מבקר המדינה בספטמבר 2011 הועלה, שבשנת 2010 היה מספר הילדים שקיבלו סל קופו"ח רחוק מהצפי של 3,000 ילדים, ועמד על 1,662 ילדים בלבד.
ליקוי

19.
אף כי עד מועד סיום הביקורת עברו שנתיים ושמונה חודשים ממועד החלת התיקון לחוק, לא עשה משרד הבריאות כל בקרה על הכשרתם ומקצועיותם של המטפלים שנתנו את הסל, וממילא לא בדק את איכות הטיפול שניתן על ידם לאוטיסטים. 


תגובה 

19. 
המשרד הוציא הנחיות לבקרה עבור קופות החולים ומתוכנן להתחיל בביצוע בקרות בתחילת חודש יולי 2012. 

ליקוי
20.   
מיטות אשפוז לאוטיסטים: אוטיסטים החיים בקהילה זקוקים לעתים לאיזון תרופתי המצריך אשפוז; משרד הבריאות אחראי למתן שירותי האשפוז. הועלה שמספר המיטות לאשפוז אוטיסטים אינו מספיק, וקיימת רשימת המתנה ארוכה, בעיקר בקרב קטינים, כך שתקופת ההמתנה הממוצעת לאשפוז היא שלושה עד ארבעה חודשים. המתנה ממושכת לאשפוז ללא קבלת טיפול מתאים עלולה לגרור החמרה קשה במצבם של הנזקקים לו, המתבטאת לא פעם בהתנהגויות קשות ואלימות.
תגובה

20. 
המשרד רואה חשיבות רבה בהרחבת אפשרויות אישפוז עבור מאובחנים בספקטרום האוטיסטי אשר זקוקים לאיזון תרופתי ואשפוז. לצורך הרחבת מערך האשפוזים אושרה בניית הוסטל, אשר יקלוט עד 40 מאושפזים. ההוסטל יבנה בשטח של בית חולים  "אברבנאל" בו קיים צוות מקצועי מיומן בתחום האוטיזם, כיום פועלת בבית חולים  מחלקה לילדים אוטיסטים. בשלב זה הסתיים התכנון, אושרו תוכניות בנייה והבנייה עצמה מתוכננת לשנת 2013. 

משרד התחבורה והבטיחות בדרכים
פרויקט הנתיב המהיר - כביש אגרה
הגופים המבוקרים: משרד התחבורה והבטיחות בדרכים, חברת נתיבי איילון, ענבל חברה לביטוח.

ליקוי
1. 
משרדי האוצר והתחבורה החלו לקדם את הפרויקט ובכלל זה פרסמו מכרז לביצוע הפרויקט עוד לפני שהושלמה מלאכת החקיקה שעליה התבססו תנאי המכרז.
תגובה

משרד התחבורה וחברת נתיבי איילון
1.
במסגרת תהליך ניהול הסיכונים בפרויקט, נלקח סיכון מידתי ומחושב. בדיעבד נראה שההערכה שנעשתה הייתה נכונה. בנוסף, הפרסום במקביל לחקיקה בוצע בהתייעצות היועץ המשפטי לממשלה ובאישורו.
ליקוי
2. 
במשרד האוצר ובמשרד התחבורה לא נמצאו מסמכים המלמדים כי נבדק מהי הסיבה לפער של 282 מליון ש"ח, בין סכום האומדן שקבעה המדינה 
(100 מליון ש"ח שהמדינה התכוונה לשלם) ובין סכום ההצעה הזוכה (182 מליון ש"ח שהזכיין התחייב לשלם למדינה), וכי הופקו לקחים בנושא.
תגובה 
משרד התחבורה
2.
נעשתה בדיקה של וועדת המכרזים שמצאה את הסיבות לפערים ואישרה את סבירות ההצעה. 

תגובה

חברת נתיבי איילון
2. 
ההצעות השנייה והשלישית היו גבוהות מהאומדן. האומדן היה במרכז טווח ההצעות וקרוב להצעה הזוכה מאשר להצעות שתיים ושלוש. 300 מליון אינם הפרש גדול. שונות באומדני ההכנסות וההוצאות של 5% יוצרים פער כזה.
ליקוי
3.
בעת שהוחל בגיבוש הפרויקט להקמת הנתיב המהיר בשנת 2002 כל הגורמים שקידמו את המכרז, ובהם מתכנני הפרויקט, משרד האוצר ומשרד התחבורה, היו ערים לכך שכביש מס' 1, שהוקם כ-40 שנה לפני כן, חופף בחלקו לתחום רצועת מסילת הרכבת, וכי הפעלת הנתיב המהיר בתוואי זה עלולה לפגוע בפיתוח תוואי עתידי של מסילת רכבת בין צפון הארץ לדרומה שתעבור דרך תל אביב. אף על פי כן, משרד האוצר ומשרד התחבורה, פעלו להקמת הנתיב בלי שניסו למצוא פתרון יסודי לבעיה.
תגובה

משרד התחבורה וחברת נתיבי איילון
3.
בעת תכנון הנתיב המהיר היה ברור שאם יוחלט על הקמת מסילה רביעית יתכן שיהיה צורך בהעתקת המסלול הצפוני של כביש מס 1, ואיתו גם את הנתיב המהיר, צפונה. עצם ההחלטה על הקמת מסילה רביעית ואופן ההתאמה של כביש מס. 1 להחלטה זו הינם מורכבים ומחייבים הליכים ממושכים מאוד. הראיה לכך היא שגם היום (מרץ 2012), שמונה שנים לאחר תחילת המכרז על הנתיב המהיר, סוגיות אלה עדיין רחוקות מפתרון. לפיכך נכון היה לא להתנות את קידום הנתיב המהיר בפתרון שאלת המסילה הרביעית, מה עוד שהעלות של התאמת הנתיב המהיר להחלטות, לכשיתקבלו, ככל שישפיעו על הנתיב המהיר,  אינה גבוהה.

ליקוי
4.
משרד האוצר ומשרד התחבורה יצאו למכרז לסלילת הנתיב המהיר בלי שחלקים מכביש מס' 1 הנמצאים בשטח הפרויקט הוסדרו מהבחינה התכנונית והסטטוטורית. הדבר גרם להפסקת העבודות ולסכסוך בין הזכיין ובין המדינה, לזכיין מעבר למתוכנן.
תגובה

4. 
סמוך לסגירה הפיננסית, לאחר שחוזה הזיכיון כבר נחתם, התברר שהמתכנן טעה ותכנן בניגוד לתוכניות סטטוטוריות התקפות. תקלה  זו  תוקנה לאחר פחות משנת הפעלה אחת במתכונת זמנית. יש לציין שרמת השירות בכביש לא נפגעה גם במהלך תקופה זו.

ליקוי
5. 
לנהגים המבקשים להשתלב בנתיב המהיר מכביש 412 מצפון או מכביש 4 מצפון או מדרום וכלי רכב שיוצאים מנתב"ג אין גישה ישירה לנתיב זה ועקב כך נפגע פוטנציאל השימוש בנתיב והכנסותיו.
תגובה
משרד התחבורה
5. 
בהיעדר האפשרות של היוצאים מנתב"ג דרך היציאה המערבית מיועד למנוע חציה של שלושה נתיבים.נוסעים אלה יכולים להשתמש ביציאה המזרחית של נתב"ג. 
תגובה

חברת נתיבי איילון
5.
ישנה גישה שאינה ישירה למגיעים מכל הכיוונים. גישה משופרת לנתיב ולמתקן החנה וסע למגיעים מכביש 412 צפון נמצאת בתכנון. חיבור ישיר לבאים מכביש 4, מכביש 412 צפון ומנתב"ג נבדק ונמצא יקר מדי או בעייתי  מבחינה בטיחותית ו/או תפקודית.

ליקוי
6. 
אין במתחם "חנה וסע" מערכת הסעה לנוסעים שצריכים להגיע למקומות המרכזיים אחרים בתל אביב כגון התחנה המרכזית, והדבר מצמצם את מספר הנוסעים שכדאי להם להחנות במתחם "חנה וסע" ולנסוע בנתיב המהיר באמצעות ההסעות.
תגובה

משרד התחבורה וחברת נתיבי איילון
6. 
הקווים שנבחרו מובילים ל- 2 מרכזי התעסוקה הגדולים בתל-אביב ונבחרו לאחר בחינה מקצועית מעמיקה. לאור הצלחת הפרויקט נעשתה בדיקה נוספת בעקבותיה יבוצע קו נוסף שיעדו שד' רוטשילד. בנוסף, החל לפעול גם קו 100 לירושלים. עם מימוש תוכניות אלה, תמוצה כנראה קיבולת ה"חנה וסע". לפיכך החלה כבר פעילות שמטרתה הגדלת הקיבולת של מתקן ה"חנה וסע".
ליקוי
7.
בספטמבר 2009, במסגרת אישור והסדרת הקטע הסופי של הנתיב המהיר, התנתה הוועדה המחוזית לתכנון ולבנייה את קידום התכנית בכך שהמדינה תתחייב לתת לה שיפוי מלא על סכום הפיצויים שהיא תידרש לתת בעתיד לגורמים שייפגעו מביצוע הפרויקט. משרד האוצר והתחבורה הסכימו לדרישת הוועדה בלי שבדקו ביסודיות את היקף הפיצויים שיצטרכו לשלם. 

תגובה 

7. 
ההערכה הייתה שלא יהיה צורך בתשלום שיפוי כלשהו. הערכה זו התבררה כנכונה.
ליקוי
8. 
לדעת משרד מבקר המדינה על משרדי התחבורה והאוצר להפיק לקחים מהליקויים האמורים שהעלתה הביקורת בנוגע לאופן הקמת הפרויקט, כדי למנוע את הישנותם אם יוחלט על פרויקטים דומים בעתיד. כמו כן, עליהם לבחון דרכים לתיקון המצב נוכח הצרת כביש מס' 1 לכלל הציבור ונוכח הצורך לפנות את הנתיב שעליו מיועדת להיסלל המסילה הרביעית.
רשות הספנות והנמלים
הגופים המבוקרים: משרד התחבורה התשתיות הלאומיות והבטיחות בדרכים, חברת נמלי ישראל פיתוח ונכסים (חנ"י), משרד המשפטים, רשות הספנות והנמלים, חברת נמל אשדוד וחברת נמל חיפה.
ליקוי
1.
במדינת ישראל יש פיגור של ממש בהצטרפות לאמנות בין-לאומיות בנושא ספנות ושיט וביצירת הנורמות הנדרשות בחקיקה הישראלית לצורך יישומן. המדינה הצטרפה לחלק מהאמנות בעיכוב של יותר מ-20 שנים. רשות הספנות והנמלים (רספ"ן) ומשרד התחבורה לא קידמו הצטרפות לאמנות.
תגובה
משרד התחבורה
1.
משרד התחבורה ורשות הנמלים והספנות (להלן:רספ"ן) עושים מאמצים להצטרפות לאמנות כפי שנעשה גם כיום, אך מגבלות כלל מערכתיות ומגבלות משפטיות אינן מאפשרות להתקדם בקצב בו המשרד חפץ.

ליקוי
2.
הסוכנות האירופית לבטיחות ימית חלקים מאמנתSTCW, הקובעת נורמות בנושא הכשרה והסמכה של ימאים, אינם מעוגנים בחקיקה הישראלית. רספ"ן העסיקה עד יולי 2010 מעריך חיצוני למערכת ההכשרה של הימאים, אולם רספ"ן טרם מינתה מעריך אחר במקומו.
תגובה
2.
רספ"ן מינתה בשנת 2011 מעריך חיצוני.
ליקוי
3. 
משנת 2005 לא ביצעה רספ"ן ולא הזמינה מחקרים בנושאי הספנות והנמלים, שלא לפי הגדרת תפקידה בחוק. רספ"ן מסתמכת על מחקרים וסקרים שחנ"י מזמינה, אף שבהגדרתם הם שונים מצורכי רספ"ן, כרגולטור של ענף הספנות. כיוון שחנ"י נמצאת בעניינים מסוימים בפיקוחה של רספ"ן, עלול להיווצר ניגוד עניינים לגבי ביצוע המחקרים. 
תגובה
3.
מפאת היבטים תקציביים ומקצועיים לא בוצעו מחקרים משמעותיים ברספ"ן בשנים האחרונות.
ליקוי
4.
ברספ"ן לא בוצעו רישום ותיעוד מרוכז של כל תאונה ימית שהתרחשה בשנים 2011-2008 על פי הגדרת תאונות ים בתקנות, ובכלל זה לא פורטו היכן התרחשו התאונות, כיצד הן התרחשו וכיצד טופלו. ברספ"ן גם לא היה נוהל לחקירת תאונות ולא נקבעה הנחיה בדבר הכישורים הנדרשים וההשכלה הנדרשת מחוקר תאונות ימיות. מאחר שרוב החוקרים ממונים מקרב האגף לפיקוח ובקרה ברשות הספנות והנמלים, אגף בעל סמכויות נוספות בתחום הפיקוח והבקרה על אוניות ונמלים, לעתים עלול הדבר להעמיד אותם במצב של ניגוד עניינים.
תגובה
משרד התחבורה
4.
נוהל חקירת תאונות עודכן ושוכתב בחודשים האחרונים. החוקרים ממונים מאגף פיקוח ובקרה כאשר אין ניגוד עניינים או סיבה שלא לעשות כן. בכל מקרה סמכות מינוי החוקר הינה בידי מנהל רספ"ן המוודא נקודה זו. 
ליקוי
5.
משנת 1999 לא ביצעה המועצה הארצית לתכנון ובנייה בחינה נוספת של תכנית הפיתוח למעגנות אף שתמ"א 13 מבוססת על תחזית ביקוש למקומות עגינה שהוכנה לפני למעלה מ- שנים. במעגנות לחופי הים התיכון מדרום לתל אביב ועד צפון הארץ יש מחסור במקומות עגינה לכלי שיט קטנים. 
לדעת משרד מבקר המדינה, מכיוון שעל פי החוק בין היתר תפקידה של רספ"ן הוא פיתוח ענף השיט, והיא אף אחראית לפיתוח הנמלים במדינת ישראל, עליה אפוא לקבל החלטות בדבר המעגנות שיש לפתח לפי צורכי המשק ובכלל זה בדבר פיתוח מעגן שביט.
בביקורת נמצא כי לחלק מהמעגנות (נמל עכו, מעגן שביט, ונמל יפו) אין רישיון לעסקים, אף שלפי החוק הם טעוני רישוי.
הביקורת העלתה כי במעגנות יש בעיה לא רק לגבי כלי שיט העוגנים בהן לצורך מגורים או מחסנים אשר תופסים מקומות עגינה של כלי שיט, אלא גם לגבי כלי שיט העוגנים ללא אישורי שיט או שאין להם יכולת לשוט. עוד הועלה כי למרות האיסור על דיג או על פרישת רשת דייגים במימי המעגנה, אין אכיפה של ההוראות בנושא.
תגובה 
חברת נמלי ישראל
5.
אם אכן יוצאו תעריפי העגינה במעגן "שביט" מפיקוח, כפי שראוי שיהיה,  שהרי עגינת יאכטה אינה מהווה מוצר חיוני או בר הגנה ואפשר יהיה לבחון את הנושא בצורה חיובית (מדובר בהשקעה של למעלה מ-70 מליון ₪ על פי הערכת רספ"ן). חברת נמלי ישראל דורשת כבר תקופה ארוכה מרשות הספנות והנמלים וממשרד התחבורה לבטל את צו הפיקוח על מחירים ושירותים לאגרות העגינה במעגן ולקבוע את גובה האגרות בהתאם להסכם מסחרי בין חברת נמלי ישראל לעוגנים באופן שישקף את עלות השירות,בדומה לכלל המעגנות והמרינות בארץ. למרות הסמכות הניתנת לכאורה למנהל מעגן לפנות כלי שייט ללא כושר שייט / נטוש, הדרך להרחקת כלים אלה אינה פשוטה ודורשת מעורבות והובלה של רספ"ן. במהלך  החודשים האחרונים חמישה כלי שיט פונו מהמים ו-15 כלי שייט פונו מהאזור היבשתי. מצויים בהליך הוצאת / הסדרת מעמד כלל הכלים ללא כושר שייט בשיתוף רספ"ן ובהתחשב במגבלות המשפטיות (יורשים, מעוקלים וכד'). 
לגבי פינוי מקומות עגינה - הוקמה רשימה תפעולית ממוחשבת לתור עגינה ועם פינוי מספר כלי שייט הוצעו בחודש נובמבר 2011 מקומות עגינה ל-14 עוגנים חדשים. במקביל, מתבצעת אופטימיזציה של סידור העגינה כך שסביר שבטווח זמן של חודשיים שלושה יוצעו לממתינים מקומות עגינה נוספים. כל חידוש עגינה נעשה לאחר הצגת אישור כושר שייט וביטוח בתוקף לסירה ולמשיט. האישורים הרלבנטיים נסרקים לתוך תיקיית כלי שייט ממוחשבת. החברה פועלת להוצאת רישיון עסק למרינה "שביט" (בריכת המעגנה + 5 מ' ביבשה) בהתאם לנדרש בתקנות. הוגשה בקשה לעיריית חיפה וזו פנתה לגורמים המאשרים, מכבי אש, המשטרה ואיכות הסביבה. 
ליקוי
6.
החקיקה וחקיקת המשנה הרלוונטיות לא הסמיכו את רספ"ן ואת מנהלי המעגנות לאכוף את ההוראות המחייבות על המשיטים או על בעלי הספינות באמצעות הליך מינהלי של הטלת עיצום כספי על ידי גורמי הרשות המבצעת. ההליך החלופי במישור הפלילי כרוך בהשקעת אמצעים מרובים ואורך זמן רב.
ליקוי
7.
רספ"ן לא הכינה נוהלי פיקוח למעגנות ונמלים וגם לא הכינה תכנית לפיקוח על תשתיות במעגנות ועל תפעול מעגנות. לחלק מהמעגנות (נמל עכו, מעגן שביט, ונמל יפו) לא היה רישיון עסקים, אף שהם טעוני רישוי על פי החוק.
ליקוי
8.
טרם יושם ההסכם שבין חנ"י ובין רספ"ן להפעלת סמכויות מנהלי הנמלים בנמלי אשדוד וחיפה. בידי מנהלי הנמלים לא היו סמכויות בתחום של ניתוב אניות בנמלים ושל תצפיתנים ובתחום הפיקוח על הכנסת משאיות לנמל ואף לא הייתה בידיהם אחריות לביטחון המרחבי. לפיכך חברות הנמל הן שהפעילו סמכויות אלה, שלא בהתאם להחלטת הממשלה מאוגוסט 2008. כפיפות מנהלי הנמלים לרספ"ן מחד גיסא ומימון פעילותם השוטפת באמצעות חנ"י מאידך גיסא, עלולים ליצור חשש לניגוד עניינים בפעילותם כמנהלי נמלים, ומן הראוי שרספ"ן תנתק את הקשר עם חנ"י לגבי המימון של מנהלי הנמלים ולגבי תפקודם.
תגובה
חברת נמלי ישראל
8. 
ההסכם שבין חנ"י לרספ"ן נחתם לפי החזון אליו כוונה גם החלטת הממשלה. דחיית מימוש החלטת הממשלה מעכבת את הפעלת כל סעיפי ההסכם. בשלב זה אין מחלוקת בין חנ"י ורספ"ן על אופן מימוש ההסכם. חברת נמלי ישראל מוכנה לקבל את המלצת הביקורת ולהעביר את האחריות, הפעילות והמימון של מנהלי הנמלים לרשות הספנות והנמלים. החריגה מומנה על ידי חברת נמלי ישראל מכספי תקציב הפיתוח, דבר שפגע בכספי ההשקעות לפיתוח הנמלים לטובת המשק הנמלי הלאומי.
ליקוי
9.
רספ"ן לא יזמה השוואה בין תעריפי השירותים בנמלים השונים ובין התעריפים בנמלים בעולם. משרד התחבורה ומשרד האוצר קבעו במסגרת הרפורמה בתעריפים נורמה מינימאלית של התייעלות בשיעור 1% לשנה, בשעה שיועץ מטעם צוות בין-משרדי של משרד האוצר ומשרד התחבורה המליץ לקבוע מקדם התייעלות של 2.5% לשנה.
תגובה 
משרד התחבורה
9.
נבדקו תעריפים ונוהלים נמליים מחוץ לישראל. נושא ההתייעלות נבדק ונקבע על פי צוות מומחים רב ובין משרדי אשר הביא בחשבון דעתם של יועצים רבים. 
ליקוי
10.
כדי לאפשר לבעלי המטענים הסתגלות הדרגתית לשינוי בתעריפים, נקבע בצו הפיקוח על מחירי מצרכים ושירותים (שירותי נמל), התש"ע-2010, מנגנון ההשבה, ולפיו בעלי המטענים הקטנים שערך המטען שלהם גבוה יסבסדו את בעלי המטענים הגדולים שערך המטען שלהם נמוך יותר. בצו הפיקוח לא הוגבל סכום ההשבה, וחנ"י מימנה את הגירעון בסכום של 60 מיליון ש"ח שנוצר בגין מנגנון ההשבה. 
תגובה
10.
חברת נמלי ישראל (חנ"י) מימנה באופן זמני עלות שמעבר לתכנון המקורי אולם סכום זה כבר תוקן וחנ"י השיבה לעצמה את מרבית הסכום המדובר. 
ליקוי
11.
על משרד התחבורה ומשרדי הממשלה השונים הנוגעים בדבר לפעול בנחרצות לקידום ההצטרפות של מדינת ישראל לאמנות בין-לאומיות בתחום הספנות שעליהן חתומות המדינות החברות בארגון הימי הבינלאומי, על מנת למנוע חשיפה לסנקציות בין-לאומיות אפשריות כגון: מניעה מימאים ישראלים לעבוד באניות ברחבי העולם, החמרה בתנאי העגינה של ספינות ישראליות בנמלים זרים או מניעה מחברות ספנות זרות מלהגיע לנמלי ישראל. לדעת מבקר המדינה על היועץ המשפטי לממשלה לנקוט את הצעדים הנדרשים על מנת להבהיר את מעמדן של ההנחיות ההיסטוריות, הן בקובץ הכתוב והן בקובץ המקוון (באתר האינטרנט של משרד המשפטים). עליו לעשות להטמעת הדברים בקרב ציבור המשתמשים, לרבות היועצים המשפטיים של משרדי הממשלה - ובכלל זה להבהיר מהן ההנחיות המחייבות לעניין הליך האשרור של אמנות בין-לאומיות, לרבות התאמת החקיקה הישראלית להוראותיהן. 
תגובה
משרד המשפטים
11.
המשך תקפותן של הנחיות היועץ המשפטי לממשלה 64.000, משנת 1972, בנושא "אמנות בינלאומיות" ו- 64.001, משנת 1968, בנושא "חוזים עם גורמי חוץ – תחולת החוק הישראלי", חודד והובהר ליועצים המשפטיים של המשרדים השונים ב"כנס יועצים משפטיים", שנערך על ידי היועץ המשפטי לממשלה ביום 1.1.2012, בהשתתפות היועצים המשפטיים למשרדי ממשלה, ליחידות סמך ולרשויות סטטוטוריות. במסגרת כנס זה התייחסה המשנה ליועץ המשפטי לממשלה (בינלאומי), והבהירה לכלל המשתתפים כי על אף שמדובר בהנחיות ישנות, הן תקפות ויש לפעול על פיהן. עוד הדגישה המשנה ליועץ את החשיבות הרבה בעבודה בין משרדית מקצועית ומתואמת בנושאים אלה בהתאם להנחיות, נושאים אשר להם השלכות משמעותיות בתחומים רבים. הבהרות לעניין המשך תקפות ההנחיות נשלחו לכלל היועצים המשפטיים למשרדי הממשלה, כמו גם ליתר המשתתפים בישיבה, (בכתב, ביום 29.1.2012.) הנחיות היועץ המשפטי לממשלה מתפרסמות באתר האינטרנט של משרד המשפטים בלבד. באתר זה מאז 2003 אין אוגדן מודפס (רשמי) של הנחיות היועץ. הנספח החמישי לאמנת מרפו"ל (אמנה בינלאומית למניעת זיהום הים מכלי השיט), תורגם על ידי המחלקה לתרגום אמנות במשרד המשפטים והועבר לרספ"ן. יוער כי מלאכת תרגום שני הנספחים הנוספים (נספח 2 ונספח 6) לאמנת מרפו"ל, הושלמה, וביום 30.1.2012 נשלח התרגום הסופי נשלח לרספ"ן כך שאין כל עיכוב הנובע מצד משרד המשפטים. 
משרד התיירות
פעולות הממשלה לקידום התיירות הנכנסת 
הגופים המבוקרים: משרד התיירות, משרד האוצר, משרד התחבורה והבטיחות בדרכים, משרד המשפטים, משרד החוץ, משרד הפנים, המשרד להגנת הסביבה, מינהל מקרקעי ישראל, החברה הממשלתית לתיירות בע"מ, החברה לפיתוח מזרח ירושלים בע"מ, עיריית תל אביב, עיריית ירושלים והרשות לפיתוח ירושלים.
ליקוי
1.
כדי להתאים את תשתיות התעופה לגידול הצפוי בתיירות נדרשים הסכמים בילטרליים. הליך אשרור הסכמי תעופה בילטרליים אורך בחלק מהמקרים זמן ממושך (חודשים ואף שנים). משרד המשפטים, משרד החוץ ומשרד התחבורה חלוקים ביניהם בדבר האפשרות ליישם באופן מידי הסכמי תעופה בילטרליים. רק במהלך הביקורת החלו משרדי הממשלה הנוגעים בדבר לגבש הסכמה עקרונית בדבר אשרור הסכמים שהחלו ביישומם עוד לפני השלמת הליך האשרור וכן לגבי תיקון הסכמים קיימים. בכל הנוגע להסכמים חדשים, יישומם נדחה עד סיום ההליכים הפורמליים לאשרורם, הליך שלפי ניסיון העבר עלול להימשך כמה חודשים ואפילו שנים, ובכך לעכב הוספת טיסות למגוון יעדים. 
תגובה
משרד המשפטים
1.
ההליכים לגיבוש הצעת מחליטים לייעול ההליכים בתחום התעופה החלו כבר בחודש מאי 2011. במהלך ישיבה שנערכה ביום 29.5.2011, בהשתתפות היועצת המשפטית של משרד התחבורה, נציג רשות התעופה האזרחית ונציגי היחידה להסכמים בינלאומיים במשרד המשפטים, גיבשו הצדדים מתווה מוסכם להצעת מחליטים כאמור. לאחר שהושגה, לאחר מאמצים רבים, גם הסכמת משרד החוץ למהלך, התקבלה ביום 26.1.2012 החלטה מס' 4165 של הממשלה, שכותרתה "עידוד התחרות בתחום התעופה לישראל וממנה", אשר מעגנת מתווה מוסכם זה. 


החלטת הממשלה מסמיכה את שר התחבורה לפעול לתיקון הסכמי תעופה בילטראליים קיימים בסוגיות בעלות השפעה על התחרות באמצעות פרוטוקולים אשר ייכנסו לתוקף, על בסיס מינהלי, לאחר שייחתמו בראשי תיבות, בכפוף לתנאים שנקבעו בהחלטה. מתווה זה יאפשר ייעול ההליכים ויסדיר, בצורה מיטבית, עבודה משותפת ומתואמת של המשרדים הנוגעים בדבר בעניין זה, תוך עמידה בהנחיות היועץ המשפטי לממשלה ובתקנון עבודת הממשלה. 
ליקוי
2.
במועד סיום הביקורת, כחמש שנים לאחר שהחליטה הממשלה על קידום הסכם תעופה גלובלי עם האיחוד האירופי, משרד התחבורה לא קידם דיו את ההסכם האמור, והמשא ומתן בין נציגי ממשלת ישראל ובין נציגי האיחוד עדיין נמשך. 
ליקוי
3.
בשל מחלוקת בין משרדי הממשלה - ובהם משרד התחבורה, משרד הביטחון, משרד הפנים, משרד האוצר, משרד התיירות והמשרד להגנת הסביבה - החלטות הממשלה לעניין הקמת שדה תעופה משלים לנמל התעופה בן גוריון אינן מיושמות. צוותי היגוי שהוקמו במשך השנים לא הביאו לקידום תכנונו והקמתו של שדה תעופה בין-לאומי משלים ולא הגיעו להסכמות לגבי מקומו המועדף. העיכוב עלול לפגוע בטווח הארוך בתשתית התעופתית של ישראל ובתנועת התיירות הנכנסת למדינה.
תגובה
משרד הביטחון
3. 
לקביעת שדה תעופה משלים לנתב"ג ישנן השלכות ביטחוניות משמעויות ביותר. לפיכך, משרד הביטחון וצה"ל שותפים לעבודת המטה הבינמשרדית המתנהלת בנושא זה. המשרד מציין כי מערכת הביטחון הציעה מספר חלופות אפשריות למיקום השדה המשלים. ראוי להדגיש כי המענה הממלכתי אינו בידי מערכת הביטחון והמשרד יהיה שותף לכל פתרון שיוגדר.
ליקוי
4.
משרד מבקר המדינה מעיר כי אמנם דוח חקר שוק התיירות כולל המלצות וחלופות אסטרטגיות, אולם הוא אינו תחליף לתכנית אסטרטגית. על משרד התיירות לפתח תכנית אסטרטגית שתכלול יעדים ברורים ומדידים ותקבע לוחות זמנים תוך הקצאת המשאבים  הנדרשים לכל יעד, ועליו להביאה לאישור הממשלה. כמו כן, על משרד התיירות לבחון את האמצעים להשגת יעדיו כדי למצות את מלא הפוטנציאל הגלום בהשקעות שביצע כל אחד מהמינהליים. כמו כן, עליו לבחון כיצד לרתום גם את המגזר העסקי כדי ליצור מחויבות לאומית וכדי למקסם את התועלת הגלומה בתיירות הנכנסת למשק הישראלי. המלצה ברוח זו הובאה גם בדוח חקר שוק התיירות. 
תגובה
משרד התיירות
4.
קיימות תכניות אסטרטגיות לטווח ארוך בערי תיירות מועדפים כגון: אילת, עכו, טבריה, צפת, בית שאן ונצרת. בשנת 2010 חתם משרד התיירות על הסכם עם עיריית אילת לקביעת התשתיות הנחוצות לעיר אילת, אשר יתבצעו עד 2014. (בשנת 2011 עוגן הסכם זה במסגרת ההסכם הכוללת לשיתוף פעולה). המשרד מכין  תכנית לחמש השנים הבאות, במסגרתה נבחרו חמש ערים היסטוריות, ואשר קובעת את מכלול עבודות התשתית הנדרש לבצע בכל עיר לצורך פיתוח התיירות בתחומן.
ליקוי
5.
משרד התיירות ומשרד האוצר חלוקים ביניהם בדבר הצורך במעורבות ממשלתית לשם עידוד בניית בתי מלון בשנים הקרובות, בשל גישות שונות ואי-הסכמה לגבי נתונים ותחזיות. משרד התיירות לא הביא את המחלוקת להכרעת הממשלה. 
תגובה
5.        
המשרד ממשיך לקיים דיונים עם משרד האוצר למציאת פתרונות שיאפשרו מתן אשראי למימון פרויקטים בתחום המלונאות. 
ליקוי
6.
נוכח האמור בדוח והעובדה שמשאב הקרקע מוגבל, לדעת משרד מבקר המדינה, על הממשלה – ובראש ובראשונה על משרד התיירות, על הרשויות המקומיות ועל מוסדות התכנון – להקפיד בעת יישום תכניות המתאר על שמירת מלאי לקרקעות למלונאות. 
תגובה
משרד הפנים
6. 
הוועדה המחוזית ירושלים מכירה בחשיבות נושא התיירות במחוז בכלל (מועצה אזורית מטה יהודה ומועצה מקומית אבו-גוש) ובירושלים בפרט והיא פעלה ופועלת לקידום הנושא בהתאם לחזון התיירותי אשר הוגדר בתכנית המתאר העירונית ירושלים 2000. תכנית המתאר העירונית ירושלים 2000, אשר הוכנה בליווי צמוד של נציגי משרד התיירות, קבעה כללים ברורים להתייחסות לייעודי קרקע לשימושים תיירותיים בעיר, וזאת במטרה לשמר ככל הניתן את הפוטנציאל התכנוני הקיים ולתעדף מימוש פרויקטים תיירותיים. בין היתר אסרה התכנית על שינוי ייעוד ממלונאות ליעוד אחר וקבעה מתחמי תיירות בהן ניתנת עדיפות לתכניות בעלות תכנים תיירותיים ועוד. חוק תכנית המתאר 2000 אומץ על ידי הועדה המחוזית כמדיניות התכנון הרשמית בתחומי העיר ועל פיה נבחן ומקודם כלל התכנון בעיר. הוועדה המחוזית ירושלים מקפידה לשמור על מלאי לקרקעות למלונאות בעיר, ומקדמת תכניות רבות לבניית בתי מלון. כך למשל בשנת 2011 אושרו על ידי הוועדה מחוזית לתכנון ובניה בירושלים מספר תכניות: תכנית מס 5649/ב משרד מבקר המדינה בקרית הלאום, הכוללת את משרדי מבקר המדינה ובית מלון בהיקף של 200 חדרים, תכנית מס' 4711 מתחם הרכס בטיילת שרובר בארמון הנציב, המציעה מתחם מלונאות של ארבעה בתי מלון סביב חצר ציבורית פנימית הכוללת מבנים לשימור, סה"כ כ- 1,400 חדרי מלון ותכנית מס' 13262 מכון הסיבים במושבה הגרמנית, המציעה מתחם מלונאות (כולל שימור מבנה היסטורי) סה"כ כ- 200 חדרי מלון. תכנית מס' 5649/א' מתחם עירוני מעורב ברחוב יפו, הכוללת 4 מגדלים לשימושי מגורים, משרדים ומלונאות. בנוסף יש תכנית המצויה בטיפול לקראת מתן תוקף תכנית מס' 7178, מלון גלוריה בעיר העתיקה, המציעה שימור והרחבת מלון קיים במבנה היסטורי, סה"כ 160 חדרים. מלבד זאת ישנן תכניות נוספות הנמצאות בשלבים שונים טרם הפקדה: תכנית מס' 13549, מלון פארק בשדרות הרצל, המציעה הכלת קומות ותוספת חדרי מלון, סה"כ 407 חדרים, 18 קומות. תכנית מס' 14253, מתחם היכל שלמה, ברח' קינג גו'רג' המציעה בנייה חדשה למלון (270 חדרים) ובניין מגורים (50 יח"ד). הוועדה המחוזית לתכנון ולבנייה בירושלים פועלת לשימור מלאי לקרקעות למלונאות גם באמצעות תכנית "הכניסה לעיר" שאומצה כ"מסמך מדיניות" על ידי הוועדה המחוזית באוגוסט 2011. מתחם הכניסה לעיר הינו מתחם רחב היקף לשימושי עסקים, תרבות ומלונאות משני צידי שדרות שזר. התכנית מציעה תוספת של 2000 חדרי מלון. עם קבלת ההחלטה על אימוץ מדיניות התכנון במתחם הוחל בהכנת תכניות מפורטות הנגזרות מתכנית זו, ואשר מיועדות להגיע לדיון להפקדה בוועדה המחוזית במהלך שנת 2012. 
                   
לסיכום קיימת הקפדה יתרה בכל הנוגע למילוי הוראות תמ"מ 30/1 הקובעת שאין לפגוע בייעודי קרקע למלונאות וכן באופן עקבי קיימת הקפדה על שמירת מתחמי התיירות שהוגדרו בתוכנית העירונית ירושלים 2000. כמו כן, תכניות הכוללות ייעודים ושימושים תיירותיים זוכות לעדיפות בטיפול על ידי לשכת התכנון והועדה המחוזית. 
ליקוי
7.
משרד האוצר ומשרד התיירות, לא מיצו את בדיקת ההיתכנות של רשת ביטחון או של כל חלופה אחרת כדי להעניק ליזמים את רמת הוודאות הדרושה להם, לצורך החשת בנייתם של חדרי מלון. 
תגובה
משרד התיירות
7.
בימים אלה (מרץ 2012) מתגבש דו"ח הוועדה להפחתת עלויות הנופש בישראל, אשר צפוי בין היתר לכלול המלצה לפריסת רשת ביטחון לענף המלונאות בישראל. 
ליקוי
8.
נמצא כי יש חסמים ביורוקראטיים וקשיים סטטוטוריים הניצבים בפני יזמים פוטנציאלים בתחום התיירות, על אף ניסיונות מקומיים מצד רשויות מקומיות אחדות ומשרד התיירות להסרתם.
ליקוי
9.
משרד התיירות לא יזם בחינה מחודשת של לשכות המידע שהוא מפעיל, שמטרתה לזהות צרכים נוספים וחדשים של התיירים, המחייבים שינוי במתן השירות בלשכות, בייחוד לאור הגידול במספר התיירים שחל בשנים האחרונות ושהמשרד צופה כי יחול גם בשנים הקרובות. 
תגובה
9. 
בשנת 2012 אמור להתבצע מחקר לזיהוי ולימוד צרכי התיירים לאור השינויים הטכנולוגיים שחלו בחמש השנים האחרונות. בנושא שיתוף הפעולה עם לשכות מידע עירוניות - לאור חילופי התפקידים במינהל המוצר התיירותי במשרד התיירות, נעשים צעדים לבחינת שיתופי הפעולה עם עמותות התיירות והלשכות העירוניות בנושא המידע לתייר.
ליקוי
10.   
נמצא כי אף שהלשכה הממשלתית שוכנת במקום אטרקטיבי בכניסה לעיר העתיקה בירושלים שאותה פוקדים תיירים רבים מדי יום, לא מוצה הפוטנציאל של המקום לטובת המבקרים בו. 
תגובה 
10.
אכן הלשכה נמצאת במיקום אידיאלי, אך גודל השטח לקבלת קהל הינו מצומצם. בנוסף לכך, כמות המבקרים בלשכה מדי יום הינה גדולה (כ-500 בממוצע ליום). לא ניתן להרחיב את השטח לקבלת הקהל לטובת מקומות ישיבה, עמדות מחשב, פינת שתייה וכו'. יחד עם זאת נבחנות כל הזמן אפשרויות חדשות לשדרוג פעילות הלשכה ברמת התוכן. 
ליקוי
11.   
לדעת משרד מבקר המדינה, על משרד התיירות להימנע ממצבים שבהם חברה ממשלתית המוחזקת על ידו פועלת ללא תיאום עם לשכה המופעלת על ידי המשרד. על המשרד למצוא את המתווה הנכון לשילוב בין פעילות הלשכה הממשלתית ובין פעילות הלשכה המסחרית. 
תגובה
11.
לנושא שיתוף פעולה בין הלשכה הממשלתית ללשכה המסחרית - נעשו מספר ניסיונות ליצירת שיתוף פעולה אשר לא צלחו. בימים אלה (מרץ 2012) תתחיל ועדת ההיגוי בפעולתה ליצירת מתווה לשיתוף פעולה.  
תפקוד בית הספר המרכזי למלונאות בע"מ, תדמור 
הגופים המבוקרים: משרד התיירות, משרד התעשייה, המסחר והתעסוקה; משרד האוצר - אגף התקציבים, משרד האוצר - מינהל נכסי הדיור הממשלתי, רשות החברות הממשלתיות, תדמור - בית ספר למלונאות בע"מ. 
ליקוי
1.
בספטמבר 2005 החליטה ועדת השרים לענייני הפרטה להפריט את תדמור. משרד התיירות, הממונה על תדמור, לא פעל בהתאם להחלטת הממשלה - הוא שינה את עמדתו בנוגע להפרטה בשנים מסוימות, ולחלופין התנה את יישום ההחלטה בתנאים חדשים שלא הוזכרו בהחלטת הממשלה או השהה את יישום ההחלטה כדי שיוכל ללמוד את הנושא. במועד סיום הביקורת טרם יצאה ההפרטה אל הפועל. 
ליקוי
2.
החברה התקשרה עם יזם פרטי לביצוע מיזם להכשרת ברמנים בלא שביקשה את אישור הממשלה לכך, כנדרש לפי חוק החברות הממשלתיות, התשל"ה-1975. החברה לא חתמה עם היזם על הסכם התקשרות. מבקר הפנים חשף טעויות בניהול ספרי החשבונות של תדמור העוסקים במיזם. הדירקטוריון ונציגי הרשות, המשמשים משקיפים בדירקטוריון, הסתפקו בדיווחי ההנהלה ולא יזמו בדיקה של המיזם, אף שמדובר במיזם מהותי מבחינת החברה. 
תגובה
משרד האוצר – אגף התקציבים
2.
קיימת בעייתיות רבה בקיום הסכם ייחודי בין האגף להכשרה מקצועית במשרד התעשייה, המסחר והתעסוקה (תמ"ת) ובין חברת "תדמור" שעניינו רכישת שירותי הכשרה מהחברה. יובהר כי אופן ההתקשרות הנכון הוא עריכת מכרזים על ידי האגף להכשרה מקצועית בין הגופים השונים העוסקים בהכשרות מקצועיות בתחומים שונים. זאת, הן לצורך הבטחת מחיר תחרותי של ההכשרות המקצועיות הממומנות מכספי משלם המיסים, הן לצורך בקרה על איכות וזמינות המוצר, והן מטעמי שוויון אל מול גופי הכשרה אחרים. כמו כן, חשוב לאפשר לאגף להכשרה מקצועית לשמור על גמישות בפתיחת קורסים בתחומים שונים, זאת תוך התחשבות בצרכי המשק בכל רגע נתון ותוך התחשבות במלאי דורשי העבודה המתאימים להכשרות מקצועיות. 

יובהר כי חתימה על הסכם הפעלה קבוע דווקא עם חברת "תדמור", תפגע בעקרונות המקצועיים האמורים ותתעדף אותה לעומת חברות אחרות בשוק. הפתרון הנכון והראוי הוא כי חברת "תדמור" תתמודד במכרזים שיפעיל המשרד בהתאם לפרמטרים של איכות ומחיר.  
תגובה
רשות החברות הממשלתיות
2.
במועד התקשרותה של החברה לביצוע מיזם להכשרת ברמנים, לא היו כל סימנים המעידים על כך שמדובר במיזם מהותי. הרשות אינה נוהגת לבצע ביקורת חיצונית על דיווח הנהלה, ומסתמכת בפיקוח על  החברות על מצגים של ההנהלה והגורמים המלווים אותה, אלא אם עולה צורך לבדיקה שכזו. מרגע שניכר היה שהמיזם נקלע להפסדים הרשות היא זו שיזמה, יחד עם הדירקטוריון, דוח חיצוני (דוח ברלב) לבדיקת המיזם אשר הובילו בסופו של דבר להפסקת ההתקשרות ולפיטורי המנכ"ל וחשב החברה.

לאור מגבלת כוח האדם בה מצויה הרשות, דרישה כי מיזמים/פרויקטים וכדומה, יבדקו על ידי הרשות באופן תדיר, גם אם אינם מהותיים, גוזרת היקף עבודה גבוה לאין ערוך מהמשאבים העומדים לרשות הרשות.



ליקוי
3.
נמצא כי תדמור לא פעל לפי הנחיית היועץ המשפטי שלו, ולפיה התקשרויות בסכום של מעל 200,000 ש"ח יבוצעו באמצעות מכרז. עוד נמצא כי הרשות המליצה "לערוך נוהל של חובת ניהול מכרזים" אך לא עמדה על כך שתיושם המלצה זו. גם דירקטוריון החברה לא הקפיד על כך שתדמור תיישם את הנחיית היועץ המשפטי ואת המלצת הרשות.
תגובה

3.
הרשות היא זו שהמליצה לדירקטוריון החברה לערוך נוהל חובת ניהול מכרזים. היא יזמה וקידמה קבלת הצעות (REP) לאיתור גוף שיבצע סקר בקרות ונהלים. אולם, למרות בקשות חוזרות ונשנות והעלאת נושא זה לסדר היום של דירקטוריון ולוועדות הכספים מספר פעמים בשנה האחרונה, טרם התקבלה החלטה בנושא וטרם בוצעה ההתקשרות. יצוין כי הנושא מצוי באחריות הדירקטוריון והגורמים המקצועיים המלווים אותו ולרשות אין דרך לכפות על החברה לאמץ נוהל שכזה. הסמכות לקבוע נהלים ודרכי עבודה הינה על ההנהלה ודירקטוריון החברה בלבד.


ליקוי
4.
אף שתדמור מקיים קורסים עסקיים, הוא החל לתמחר את חלקם רק בשנת 2011 וחלק מהותי מהם אינו מתומחר כלל. כמו כן, תדמור לא מנצל באופן מיטבי את תשתיות החברה ובהן המלון, התיכון והמטבחים, דבר התורם למצבו הכספי הירוד.
ליקוי
5.
חלק מהבקרות בתדמור לוקות בחסר ואינן מספקות מענה לסיכונים הרבים הגלומים בתחום פעילותו. למשל, תדמור פועל ללא נהלים מקיפים. החתימה על הדוחות הכספיים לשנים 2009 ו-2010 התעכבה, ורואה חשבון מבקר נמנע ממתן חוות דעת בנושא הדוחות הכספיים בשנים אלו. עוד נמצא כי המבנה הארגוני של תדמור אינו עולה בקנה אחד עם מגוון פעילויותיו ועם מספר המועסקים בו, ההפרדה בין תפקידיהם השונים של עובדים בתדמור לוקה בחסר, לא מבוצע שרשור חתימות ומערכת המחשוב בו ישנה ואינה עונה על צורכי החברה.
תגובה
5.
הרשות נוקטת בכל האמצעים העומדים לרשותה בעניין "תדמור" ובכלל זה: השתתפות קבועה בישיבות הדירקטוריון וועדותיו; מתן הערות לדו"חות הכספיים של החברה; ייזום דיונים רבים בין הרשות לבין רו"ח ומנהלי החברה במהלכם דרשה הרשות עריכתה של בדיקה מקיפה של הדיווחים הכספיים וביצוע תיקונים בדוחות הכספיים, לרבות בביאורים ובדוח הדירקטוריון עקב ליקויים מהותיים בדוחותיה הכספיים של החברה; נציגי הרשות הנחו את מבקר    הפנים לערוך בדיקה מקיפה ביחס לנעשה בחברה שבעקבותיו פורסם דוח 27.; נציגי הרשות דרשו כי יבוצע הליך יסודי של כתיבת נהלים ובקרות לחברה על ידי גורם מקצועי חיצוני; מנהל הרשות דרש כי תוצג תוכנית הבראה מקיפה לחברה לטווח הקצר והארוך; נציגי הרשות דרשו ועודם עומדים על קידום הליכי התייעלות בחברה ויקבעו נוהלי רכש מסודרים. נציגי הרשות פעלו לבחירת יו"ר דירקטוריון לחברה ופעלו לקידום מינויו של מנכ"ל מקצועי למרות ניסיונות השהיה שלדירקטורים בחברה.


ליקוי
6.
דירקטוריון החברה פעל ללא יו"ר משנת 2003 ועד ינואר 2012, דבר שפגע בתפקודו של הדירקטוריון ובניהול החברה. משרדי התיירות והאוצר לא עשו די מאמצים למנות יו"ר. נוסף על כך, משנת 2009 הדירקטוריון ייחד את מרב זמנו לעניינים שוטפים ולטיפול בחילופי ההנהלה ולא עסק בקביעת המדיניות הכללית של החברה ובתכניות פעולה לטווח הקצר ולטווח הארוך.
תגובה
משרד התיירות
6.
שר התיירות אחראי על מינוי דירקטורים מטעם המדינה בלבד (בהתאם לסעיף 18 לחוק החברות הממשלתיות, התשל"ה- 1975), ואין לו כל תפקיד במינוי דירקטורים מטעם בעלי מניות אחרים בחברה. העובדה כי טרם מונו דירקטורים מטעם התאחדות המלונות בחברה, נמצא באחריותה הבלעדית של התאחדות המלונות, הפועלת בנושא זה מול רשות החברות הממשלתיות. 

בחודש אוגוסט 2010, פעל ראש מטה השר בנושא עיכוב במינוי הדירקטורים מטעם ההתאחדות בחברה, מול רשות החברות הממשלתיות על מנת לפתור בעיה זו באופן מידי.  

שרי האוצר והתיירות אישרו בינואר 2012 את מינויו של מר רמי סימני ליו"ר הדירקטוריון והוא נכנס לתפקידו. תהליך האישור החל בינואר 2011 אולם מועמדותו של מר סימני לא אושרה על ידי ועדת שפניץ. בעקבות  ערעורם של השרים, אושרה כאמור מועמדותו.
ליקוי
7.
אף כי משרד התיירות הוא המשרד הממונה על תדמור, נמצא כי למשרד התיירות היה קשר רופף בלבד עם תדמור, וכי מטרותיו ויעדיו לשנים 2011-2008 בתחומים שבהם פועל תדמור הוגדרו הגדרה רחבה ולא התייחסו באופן ספציפי למטרותיו של תדמור.
תגובה
7.
בתכנית העבודה לשנת 2012 של המשרד  הוגדרו עבור מינהל המוצר התיירותי יעדים ומטרות להבראת בית ספר "תדמור". עם זאת, המשרד מציין כי אף חברת בת של המשרד אינה מוזכרת באופן מפורש במסגרת היעדים המופיעים בתכניות העבודה, אלא אם נעשה שינוי דרסטי בפעילותה. 
ליקוי
8.
נמצאו ליקויים בהתקשרות של משרד התמ"ת עם תדמור, ובכלל זה נמצא כי אף שתקופת המכרז הקודם להכשרה מקצועית הסתיימה בסוף אוגוסט 2011, משרד התמ"ת לא נערך לכך מבעוד מועד ולא פרסם מכרז חדש. באוקטובר 2011 משרד התמ"ת חתם עם תדמור על הסכם הארכה לשנה נוספת.
ליקוי
9.
מבני תדמור, שבבעלות המדינה, לא שופצו באופן יסודי משנת 1961, ויש בהם בעיות בטיחות שלא טופלו, אף שמשרד התיירות ומשרד האוצר ערים לבעיות האמורות.
תגובה
רשות החברות הממשלתיות
9.
למנהל רשות החברות אין סמכות לפעול ליישוב הסכסוך בין מינהל הדיור הממשלתי ל"תדמור". הנושא יוסדר במסגרת החלטת הממשלה בנושא הפרטת תדמור, אשר אמורה להיות מוגשת במהלך חודש מרץ 2012. 

ליקוי
10.
על משרדי הממשלה הרלוונטיים, ובראשם משרד האוצר ומשרד התיירות, לנקוט את כל הפעולות הנדרשות כדי לסיים את הליך ההפרטה או כדי לשנות החלטה זו בהקדם. עד אז, על משרדים אלו לקדם תהליך של הבראה, שבו החלה החברה, כדי להעלותה על דרך המלך וכדי למצות את יכולותיה על פי אמות מידה עסקיות. בד בבד, על החברה והדירקטוריון שלה לפעול בנחרצות לתיקון הליקויים החמורים בתפקודם שהועלו בדוח זה. 
תגובה
משרד התיירות
10.
המשרד פועל בשיתוף עם רשות החברות הממשלתיות לתיקון החלטת הממשלה בנושא הפרטת "תדמור", ולהוצאתה לפועל של ההחלטה המתוקנת. במקביל ישקיע המשרד 2 מיליון ש"ח בתכנית ההבראה, תוך אימוץ התכנית. התכנית המפורטת נבנתה על ידי אנשי מקצוע, נבדקה על ידי המשרד, רשות החברות ומשרד האוצר (אגף תקציבים והחשב הכללי), ואושרה לביצוע. במהלך חודש מרץ 2012 יועבר המימון לתכנית, אשר תכלול: שיפוץ ושדרוג החניון, שיפוץ אולמות הכנסים והאירועים, הקמת חנות מפעל, שדרוג סדנת הבישול, שדרוג חדרים בקומת העסקים במלון וצמצום כוח האדם (פיצויים). צעדים אלה יסייעו לשיפור הליקויים הבטיחותיים ולשיפור חזותו של בית הספר ומתקניו, כדי שיוכל להציע פעילות ולמכור את תוצרתו, ובכך להביא את "תדמור" למצב נאות ולרמת פעילות ראויה.      
משרד התעשייה, המסחר והתעסוקה
פעולות הממשלה לעידוד השתלבות המגזר
החרדי בשוק העבודה
הגופים המבוקרים: משרד התעשייה, המסחר והתעסוקה, משרד האוצר, משרד החינוך, משרד המדע והטכנולוגיה, משרד ראש הממשלה, עיריית בני ברק,  עיריית מודיעין עילית. 

ליקוי
1. 
כדי לעודד את השתלבותו של המגזר החרדי בתעסוקה תוך התמודדות עם החסמים דלעיל, קיבלה הממשלה בשנים 2010-2007 כמה החלטות:תכנית פרטנית להשתלבות בתעסוקה: באפריל 2007 החליטה הממשלה (החלטה מס' 1586 בדבר "אג'נדה כלכלית-חברתית למדינת ישראל לשנים
 2010-2008", 22.4.07), לאמץ את עקרונות הפעולה המופיעים במסמך המדיניות "אג'נדה כלכלית-חברתית לישראל 2010-2008" (להלן - מסמך האג'נדה), שהכינה המועצה הלאומית לכלכלה. המסמך הציע להקנות כלים פרטניים להשתלבות בתעסוקה, בעיקר עבור המגזר החרדי ומגזר המיעוטים. החלטת הממשלה קבעה, בין היתר, כי תוקם ועדה בין-משרדית (להלן - ועדת האג'נדה) לשם תכנון, יישום וליווי של תכנית הפעולה. לשם גיבוש המלצות שידונו במגזר החרדי הוקמה ועדת משנה.הביקורת העלתה כי ועדת המשנה לא הגישה דוח שהיה אמור לכלול תכנית פרטנית למגזר החרדי. עוד הועלה כי משרד התעשייה המסחר והתעסוקה (להלן: תמ"ת) טרם הכין תכנית עבודה אופרטיבית למגזר החרדי ולא הקים מטה לעידוד התעסוקה בקרב האוכלוסיות מעוטות ההשתתפות. לדעת משרד מבקר המדינה, על הממשלה ומשרד  התעשייה המסחר והתעסוקה לבחון לעומק את התכניות ואת דרכי הפעולה, וחשוב לא פחות - את המשאבים וניצולם האפקטיבי ואת תרומתן של התכניות השונות להגדלת התעסוקה של הגברים במגזר החרדי. 

תגובה 

משרד התעשייה, המסחר והתעסוקה
1. 
המשרד יפעל לגיבוש תכנית עבודה אופרטיבית למגזר החרדי. יצוין עוד כי כחלק מיישום המלצות ועדת אקשטיין (פרופ' צבי אקשטיין משנה לנגיד בנק ישראל דאז הגיש דוח וועדה לבחינת מדיניות התעסוקה בישראל), נכנסה לתפקידה בחודש פברואר 2012 המשנה למנכ"ל לתחום התעסוקה במשרד, שתפעל בין היתר להקמת מטה  לעידוד התעסוקה בקרב אוכלוסיות מעוטות השתתפות.
ליקוי
2.  
במסמך צוין כי יש לקבוע יעדים כמותיים תלת-שנתיים לצמצום העוני ולהגדלת שיעור התעסוקה. רק ביולי 2010, שלוש שנים לאחר אישור עקרונות מסמך האג'נדה, החליטה הממשלה לקבוע את יעדי התעסוקה. היעד שנקבע לשנת 2020 למגזר החרדי (בטווח הגילים 64-25) היה שיעור תעסוקה של 63% הן לגברים הן לנשים. זהו יעד מאתגר, בעיקר בנוגע לגברים (שכן בבסיסו הנחה שיתווספו לשוק העבודה 9,200 מהם בכל שנה), וחובת מימושו נמצאת על כתפי מוסדות השלטון. ראוי כי הממשלה תקבע יעדי ביניים הנגזרים מהיעד האמור והניתנים למדידה ולבקרה. יעדים כאלה לא נקבעו עד כה ויש לקבעם בהקדם, זאת כדי לאפשר לבדוק את התקדמות התהליך מתוך שאיפה לממש את היעד הסופי שנקבע. אחרת, ייוותר יעד ארוך טווח זה בגדר שאיפה והצהרה גרֵידא, שהסיכויים להשיגו קלושים. 

תגובה 

2. 
בתכנית להקמת מרכז הכוון תעסוקתי באמצעות הרשויות המקומיות ייקבעו יעדים שנתיים ברורים של השמה, בדגש על תעסוקת גברים חרדים.

ליקוי
3.  
נוכח הצלחתן החלקית של הפעולות שריכז  משרד התמ"ת להשתלבותו של המגזר החרדי בעבודה, שומה עליו לגלות מעורבות גדולה יותר בתכניות השונות באמצעות ועדות היגוי ובקביעת יעדיהן.

תגובה 

3. 
האגף להכשרה מקצועית במשרד יתכנן סדרת התכנסויות של ועדת ההיגוי לצורך מעקב על קבלת נתונים והפקת משמעויות. 


ליקוי
4.  
על משרד התמ"ת לעקוב אחר ביצוע התכניות, להשלים בהקדם את הליך הערכתן, לרבות בחינת עלות מול תועלת, להפיק לקחים בהתאם, לזרז הטמעתן של התכניות שנמצאו ראויות ולהגדיל את היקפן, ולהפסיק את פעילותן של יתר התכניות. 

תגובה
4. 
לקראת יישום והטמעת חלק מסניפי מרכזי פיתוח תעסוקת חרדים (להלן: מפת"ח) שבמסגרתה מופעלים מרכזי השמה והכוונה תעסוקתית ייחודים לאוכלוסייה החרדית במערך של 'מרכזי הכוון עירוניים' לאוכלוסייה החרדית בישובים שונים, יבצע מינהל מחקר וכלכלה סקר מעקב והערכה אחר תהליך ההטמעה. סקר מעקב מקיף ראשון ייערך בירושלים, בה נפתח בסוף 2007 סניף מפת"ח חלוצי ובו יוקם מרכז ההכוון הראשון. סקר המעקב יחל בעת תחילת השקת מרכז ההכוון בירושלים ובהתאם ללוחות הזמנים שייקבעו בהמשך, בהתאם לפתיחת מרכזים נוספים. בתכנית להקמת מרכז הכוון תעסוקתי באמצעות הרשויות המקומיות ייקבעו יעדים שנתיים ברורים של השמה, בדגש על תעסוקת גברים חרדים. בנוסף, בכוונת המשרד להקים מערך חדש לבקרה ופיקוח, באחריות המשנה למנכ"ל לתחום התעסוקה, אשר יעסוק בין השאר בהגברת מעורבות המשרד בתכניות בביצוע  חברה בת - משותפת למשרד התמ"ת בשיתוף ארגון ג'וינט ישראל  (להלן - הג'וינט) - בשם תב"ת תנופה בתעסוקה בע"מ (להלן - חברת תב"ת). מלבד תכנית "פרנסה בכבוד", תכנית צופיה, שח"ר "וחרדים לעתידם" מוערכות ומלוות על-ידי חוקרי המינהל במסגרת מחקרי הערכה מסוגים שונים. דוחות הערכה מסכמים לכלל תכניות אלו יפורסמו עד ספטמבר 2012. 

תגובה
עירית מודיעין עילית 

4. 
ראש עיריית מודיעין עילית  מברך על היוזמה לפעול לעידוד השתלבות המגזר החרדי בשוק העבודה. 

ליקוי
5.  
נמצא כי עד מועד סיום הביקורת עלה בידי המכון הממשלתי להכשרה בטכנולוגיה ובמדע (להלן - מה"ט) ותב"ת לפתוח כיתה אחת בלבד - באשדוד, שמנתה כ-30 תלמידים (אשר רובם ככולם סיימו בהצלחה את לימודיהם), ומרבית התקציב שהעמיד המשרד למה"ט לתכנית זו לא נוצל. לדברי משרד התמ"ת כיתות נוספות לא נפתחו בין היתר עקב קושי בגיוס מועמדים מתאימים ועקב קשיי הג'וינט לגייס דמי קיום. לדעת משרד מבקר המדינה, עקב היישום המצומצם של התכנית לעומת התכנון המקורי שלה, על משרד התמ"ת לקיים בהקדם הליך מסודר של הפקת לקחים, לרבות בדיקת דרכים למתן דמי קיום כפי שנקבע בתכנון המקורי, שלאורו יבחן את דרך הפעולה הראויה בעתיד. 

תגובה 

משרד התעשייה, המסחר והתעסוקה
5. 
נפתחו כיתות חדשות, המשרד מקיים בחינה והליך הפקת לקחים, שכבר החל  בה בחודש פברואר 2012, תוך שקילת מתן דמי קיום בנוסף.

ליקוי
6. 
על המשרד להסדיר באופן רצוף וקבוע באזורים שבהם מתגוררת האוכלוסייה החרדית מפגשים בין מעסיקים לבין דורשי עבודה חרדים, וכן להגדיל את מודעות המעסיקים לכלי העידוד הממשלתיים. 

ליקוי
7. 
מן הראוי שמשרד התמ"ת, בשיתוף צה"ל, ימצא את הדרך שתאפשר לו להסמיך בוגרי הכשרות מקצועיות בצה"ל גם למקצועות אזרחיים כדי להקל את קליטתם בשוק העבודה האזרחי לאחר שחרורם. 

ליקוי
8. 
כדי להמשיך ולהרחיב את השתלבותם של החרדים בהשכלה הגבוהה, על המועצה להשכלה גבוהה (להלן - ות"ת), לקדם וליישם בהקדם את התכנית המפורטת בנושא הגברת נגישות האוכלוסייה החרדית למערכת ההשכלה הגבוהה. ראוי כי המועצה להשכלה גבוהה תפעל לגיוון אפשרויות הלימוד במסגרות המותאמות לחרדים, תקדם את הפעלתן של מכינות קדם-אקדמיות מותאמות לחרדים, תסייע במציאת דרכים להקטנת שיעורי הנשירה ממסגרות הלימוד השונות, ותשקול מתן מענה לצורך בדמי קיום במהלך הלימודים. 

תגובה
משרד החינוך 

8. 
המשרד והות"ת אכן החישו את פעילות הצוות המקצועי על מנת לגבש המלצות, להביא אותן לאישור המועצה להשכלה גבוהה (להלן: מל"ג) ולהתחיל בפעילות מוקדם ככל האפשר. צוות התיאום נפגש, כפי שנקבע, אחת לרבעון. 

ליקוי
9.
באשר לשירות האזרחי - לאור יעדי הגיוס לשירות האזרחי לשנים הקרובות, הצופים גידול ניכר במספר המשרתים החרדים, על מינהלת השירות האזרחי-לאומי לפעול ביתר שאת ליישום תכנית סדורה שתסייע להם לנצל את תקופת השירות להכשרה מקצועית ותעסוקתית, אחרת תוחמץ ההזדמנות הטמונה בשירות האזרחי - מתן כלים להשתלבות בשוק העבודה. כיתר התכניות, גם זו צריכה להיתמך בליווי ובמעקב שוטף, לבחינת הצלחתה ויעילותה. 

תגובה
משרד המדע והטכנולוגיה
9. 
במינהלת נערכה עבודת מטה מסודרת וגובשה תכנית למתן הכשרה למשרתי השירות האזרחי, כדי לעודד השתלבותם בשוק העבודה, התוכנית מפורטת וכוללת עלויות. נערכו פגישות עם נציגי משרד והאוצר ומשרד התמ"ת וגורמים רלוונטיים נוספים. המשרד מנהל מגעים מול משרד האוצר לקבלת תקציב ייעודי להקמת גוף הכשרה במינהלת ולהפעלת התוכנית שגובשה. המשרד רואה חשיבות מרובה בשילובם של המתנדבים החרדים במעגל התעסוקה.      

תגובה 

משרד האוצר
9. 
המשרד  רואה חשיבות רבה בסיוע והכוון תעסוקתי למתנדבי השירות האזרחי. פרישה רחבה של מרכזי הכוון תעסוקתי ייעודיים לאוכלוסייה חרדית, אשר יתמקדו, בין היתר, בטיפול תעסוקתי במתנדבי השירות האזרחי. משרדי התמ"ת והאוצר עובדים על יישום התכנית, כאשר המרכז הראשון אמור לקום בשנת 2012 בירושלים. פרישתם הרחבה של מרכזי ההכוון תאפשר  מתן מענה מקצועי ויעיל בעבור כלל האוכלוסיות החרדיות הנזקקות להכוונה מיוחדת, תוך התמקדות במתנדבי ובוגרי השירות האזרחי והצבאי ובמקבלי מלגת קיום לאברכים. הפעלתם של מרכזי ההכוון תוכל לאפשר את קיומה של המעטפת התעסוקתית, הנדרשת לאוכלוסיות האמורות מתוקף החלטות ממשלה קודמות, זאת תוך מניעת יצירת מסגרות נפרדות ויקרות לכל אוכלוסייה בנפרד. עד ליישום התכנית הכוללת הופנתה מינהלת השירות האזרחי-לאומי על ידי אגף התקציבים לפעול ליצירת ממשק ישיר עם משרד החינוך, לצורך הפניית המתנדבים למכינות קדם אקדמיות, ועם האגף להכשרה מקצועית במשרד התמ"ת, לצורך הפניית המתנדבים להכשרות מקצועיות. עד כה לא נדרשה תוספת תקציב ליישום פעולות הביניים. משרד התמ"ת, יחד עם משרד האוצר, נערך לסיום גיבוש מודל ההתקשרות ולפרישת מרכזי ההכוון התעסוקתי בהקדם האפשרי, תוך העמדת תקציב הולם לפעילותם. 

ליקוי
10. 
משרד מבקר המדינה מעיר כי קביעת יעדים לגיוסם של החרדים לשירות הצבאי והאזרחי, בלי שנקבעה תכנית סדורה לשילובם בתעסוקה בתום השירות (כולל מתן האפשרות להכשרתם המקצועית במהלך השירות וכן ביצוע סדנאות הכנה לשוק העבודה), משמעותה החמצת ההזדמנות להעניק להם כלים באופן מרוכז ומוסדר אשר יקלו עליהם להשתלב בתעסוקה מועילה. יש לפעול לקידום גיבושה של התכנית בהקדם, ומוצע לכלול במסגרתה מנגנון של ליווי ומעקב שוטף אשר בעזרתו ניתן יהיה לבחון את יעילותה.

תגובה 

10  
משרד התמ"ת הגיש, ביום 4.7.2011, לאגף כוח אדם בצה"ל בקשה לקבלת מידע מאת גוף ציבורי אודות המופנים למאגר המילואים בהתאם להחלטת ממשלה.

תגובה
משרד האוצר
10. 
לצורך הפעלה נכונה של כלים לקידום תעסוקתי יש הכרח לבנות מנגנון סדור להתקשרות על בסיס תפוקות ויעדים, תוך שימוש בניסיון הנצבר מתכניות תעסוקתיות קודמות. כמו כן, יש ליצור מודל תקצוב המותנה בעמידה בתפוקות וביעדים. משרד התמ"ת הינו המשרד האמון על יישום מדיניות עידוד התעסוקה שעליה החליטה הממשלה, יש ניסיון רב במנגנונים ומודלי תקצוב מסוג זה. כמו כן, יש למשרד מומחיות ספציפית בהפעלת תכניות לעידוד תעסוקת חרדים, כתוצאה מפיתוחן של תכניות ניסיוניות כגון תכנית מפת"ח על ידי מיזם תב"ת. 

ליקוי
11. 
הביקורת העלתה כי עד מועד סיום הביקורת לא עשה משרד התמ"ת בדיקה מקיפה להערכת תוצאותיה של הפעילות המשותפת עם תב"ת, וגם לא עשה הליך הפקת לקחים. חלק חשוב בפעילות של המיזם המשותף עם תב"ת במגזר החרדי, הוא עמידה ביעדים שנקבעו לקבוצות האוכלוסייה השונות. נמצא כי במערכת התקצוב במשרד התמ"ת אין הפרדה בין תקציבי התכניות לאוכלוסיות השונות של המיזם המשותף - כך שלא מוצגים נתונים על התקציב שיועד לפעילות למגזר החרדי ועל ביצועו. לפיכך לא ניתן לדעת האם משרד התמ"ת עמד ביעד שנקבע לקבוצת אוכלוסייה זו. 

תגובה 

משרד התעשייה, המסחר והתעסוקה
11. 
המשרד מאמץ את הערות הביקורת. המשרד שוקל את האופן בו ישופרו הליכי העבודה השונים ביחידות, לרבות הגברת יכולות המשרד בתחומי המדיניות, הבקרה והמעקב. בהסכם החדש שנחתם עם תב"ת לשנים 2014-2012 הופקו לקחים והוגבר הפיקוח התקציבי על הוצאות תב"ת. 

ליקוי
12. 
לדעת משרד מבקר המדינה, ראוי כי משרד התמ"ת יבצע מחקר הערכה גם לגבי התלמידות שלמדו במסלול שכלל גם לימודי הוראה, שכן כאמור הוא נפוץ יותר וכרוך בנטל לימודי וכספי גדול יותר, ולכן מידע מקיף בדבר מידת הצלחתו נחוץ ביותר. בנוסף, משרד מבקר המדינה מעיר כי העובדה שאין נתונים מלאים במה"ט על מקבלי הדיפלומות כבר הועלתה בביקורת שעשה במה"ט בעבר וכעת מתברר כי הליקוי טרם תוקן. ראוי כי מה"ט יסדיר נושא זה ללא דיחוי.

תגובה 

12. 
לליווי מסלול לימודי הנדסאות בסמינרים לנשים חרדיות נקבע מערך מחקר מסודר ובו מועדים לפרסום דוחות מעקב מסוגים שונים. פגישת עבודה בנושא נערכה בין נציגי תב"ת לנציגי מנהל מחקר וכלכלה בתאריך ה-1.8.2011. במסגרת המחקר המלווה, נערך סקר השוואתי מול כ-220 נשים חרדיות שלמדו לימודי הוראה וחינוך בסמינרים שונים. ממצאי הסקר יגובשו לכדי דוח סופי בהתאם להמלצת הביקורת עד יולי 2012. עיבודי הנתונים יימשכו עד סוף אפריל 2012. במסגרת מעבר לשינוי שיטת תקצוב על פי דיפלומות, נערך מה"ט לטיפול בנושא והוא אמור להסתיים עד לחודש אוקטובר 2012.

תגובה
משרד החינוך 

12.  
המשרד מדווח כי, במקביל למסלולי ההנדסאיות; מחשבים ותקשורת חזותית - נפתחו גם מסלולי עיצוב פנים, אדריכלות, ראיית חשבון,  ייעוץ מס הנהלת חשבונות ומזכירות, כדי להרחיב את מעגל הנכנסות לזירת התעסוקה. לקראת שנת הלימודים תשע"א נפתח מסלול המאפשר קבלת תמיכה תקציבית לכל תחומי ההכשרה החילופית ולא רק למסלולי ההנדסאות.  יעד המשרד  להביא בטווח של שלוש שנים (תשע"ג עד תשע"ה) להפחתה של כ-3000 לומדות (1000 לשנה) מתחום ההוראה. המשרד מוסר כי לפי דווח מנהלי הסמינרים הלומדות המוכשרות בוחרות במסלולי ההנדסאות או ראיית חשבון ואכן  קיימת שביעות רצון בקרב העובדות ומעסיקיהם. עם זאת, יש צורך במציאת אפיקי הכשרה נוספים שאינם טכנולוגיים. תלמידות הסמינרים הלומדות במקביל לימודי הנדסאות ולימודי הכשרה להוראה מתקשות לסיים את פרויקט הסיום בהנדסאות בתום שתי שנות הלימוד ובדרך כלל מסיימות חובותיהן רק במקביל לסיום לימודיהן לתעודת מורה בכירה- בתום שנה ג'. עם הפרדת לימודי ההכשרה להוראה מלימודי ההכשרה החילופית יצטמצם הפער בין סיום לימודי ההנדסאות לקבלת הדיפלומה.

ליקוי
13. 
הבדיקה העלתה כי נכון למועד סיום הביקורת, באוגוסט 2011, טרם נערך משרד התמ"ת להטמעת תכניות תב"ת. עולה כי עד נובמבר 2011 נעשו פעולות לקידום הקמת מרכזים רק בירושלים. יוצא אפוא כי אף שאין מחלוקת בדבר הצורך להטמיע ולמנף חלק מהתכניות, ואף שמתקבלות החלטות שמטרתן לקדם את תהליך ההטמעה, תרגומן למעשים על ידי משרד התמ"ת הוא חלקי בלבד. 

תגובה 

משרד התעשייה, המסחר והתעסוקה

13. 
הסכם חדש להפעלת תכנית פרנסה בכבוד במשך שנה נוספת נמצא בהליכי חתימה סופיים עם הג'וינט. לאחר מכן ייצא המשרד במכרז להפעלת התכנית באופן ישיר על ידו. בתאריך  26.12.2011 סיכמו שר התמ"ת וראש עיריית ירושלים על הקמת מרכז הכוון תעסוקתי לאוכלוסייה החרדית בירושלים. בעקבות כך נועדו נציגים בכירים ממשרד התמ"ת, משרד האוצר ותב"ת לסדרת דיונים אינטנסיבית על מנת לקבוע את מודל ההפעלה של מרכז ההכוון. המרכז אמור להיפתח עד סוף שנת 2012 ולשרת כ-4,000 פונים חדשים בשנה. עם סיום העבודה הבין משרדית יועבר מודל ההפעלה שגובש לעיון רשויות מקומיות נוספות ברחבי הארץ בהן אמורים להיפתח מרכזי הכוון נוספים, במקום מרכזי מפת"ח הקיימים. 

תגובה
משרד האוצר
13. 
הפיכת מרכזי ההכוון לכלי העיקרי לטיפול באוכלוסייה החרדית, תמנע כפילות בין פעילותם של משרדי הממשלה והגופים השונים העוסקים בתחום ותאפשר למשרדי הממשלה לפעול לקידום הנושא בהתאם למומחיותם. 

ליקוי
14. 
הביקורת העלתה כי אף שהתכנית (מסלול תעסוקה) מופעלת למעלה משש שנים, טרם הושלם מחקר הערכה בעניינה. נמצא כי בנובמבר 2009 החל מינהל מחקר וכלכלה לאסוף נתונים ולנתחם, אולם לא נמצא כי מאז הופקו תוצרים כלשהם.

תגובה 

משרד התעשייה, המסחר והתעסוקה 

14. 
מינהל המחקר מבצע כעת, במסגרת מחקר ההערכה, את עבודת השדה ומראיין נשים חרדיות אשר מעסיקיהם זכו לסבסוד שכרן במסלול זה. על פי הערכת המשרד, דוח המחקר הסופי לנושא זה יופק עד לחודש דצמבר 2012. 

עידוד הרכישה של מוצרים ישראליים
הגופים המבוקרים: משרד האוצר, משרד הביטחון, משרד החינוך ומשרד הפנים
ליקוי
1.
בשנת 1995 הותקנו תקנות חובת המכרזים (העדפת תוצרת הארץ), התשנ"ה-1995 (להלן - תקנות העדפת תוצרת הארץ או התקנות). מאז לא נעשתה בדיקה של התועלות המופקות מהתקנות, אף לא קודם להקצאת תקציב ייעודי לנושא "כחול לבן" במשרד התמ"ת. הוועדה המיוחדת לבחינת העדפת תוצרת הארץ במכרזים ממשלתיים הוקמה רק במרץ 2011, ועל אף החלטתה מאותו החודש למנות יועץ כלכלי שיבחן את תרומתן של התקנות למשק, במועד סיום הביקורת היא טרם מינתה יועץ למטרה זו.

תגובה 

משרד הפנים
1. 
בשנת 2011 פרסם המשרד חמישה מכרזים לרכישת טובין שכללו את תנאי העדפת תוצרת הארץ. מבדיקה שנערכה על ידי ועדת המכרזים עולה, כי כל המכרזים עד לאותו מועד עסקו ברכישת שירותי ייעוץ והדרכה ולא ברכישת טובין ולכן, לא היה צורך להכניס את תנאי ההעדפה.  

ליקוי
2. 
הביקורת העלתה כי לא כל הגופים הכפופים לתקנות כוללים במכרזיהם תנאי העדפה להצעות לרכישת טובין מתוצרת הארץ שמחירם אינו גבוה ביותר מ-15% מזה של טובין מיובאים; ככלל, הגופים הכפופים לתקנות אינם מוודאים כי הספק שזכה במכרז בגין אותה העדפה מספק בפועל טובין מתוצרת הארץ; התקנות אינן מקנות לגופים הכפופים להן סמכות להטיל סנקציות על ספק שהצהיר כי הוא מספק טובין מתוצרת הארץ, והתברר כי הצהיר הצהרת שווא; התקנות אינן חלות על קופות החולים, על הצעות לרכישת עבודה ושירותים (ובעיקר בשל כך הן אינן חלות על מכרזי BOT) ועל רכישה באמצעות פטור ממכרז.

תגובה 

משרד התעשייה, המסחר והתעסוקה
1-2. 
במשרד פועל מטה כחול לבן (להלן: מטה) אשר תורם לרכישת מוצרים מתוצרת הארץ. המטה  פועל בקרב הציבור הכללי במדינת ישראל לרכישת מוצרים מתוצרת הארץ הן על ידי פעילויות חינוכיות בקרב תלמידי בית ספר לעידוד רכישת מוצרים ישראליים, והן באמצעות קמפיינים תקשורתיים לעידוד רכישת מוצרים תוצרת הארץ. בשנת 1995 הותקנו תקנות חובת מכרזים, ובחודש מרץ 2011 הוקמה וועדה מיוחדת לבחינת העדפת תוצרת הארץ במכרזים ממשלתיים. עד סוף חודש מרץ 2012 ייבחר כלכלן מקרו אשר יבחן את הכלים הרגולטוריים הקיימים והנכונים לטובת קידום ועידוד רכישת תוצרת הארץ בקרב משרדי הממשלה. צפי להגשת מסקנות ואימוצן דצמבר 2012. 


תחום אכיפת המכרזים הינו תחום שהמשרד בוחן ופועל אד-הוק בגין תלונות יצרנים אשר מתקבלות במטה כחול לבן, זאת לעניין הכללה של העדפת תוצרת הארץ במועד פירסום המכרז. יתרה מזאת, המטה ביחד עם מינהל הרכש הממשלתי יפעל עד תום שנת 2012 לריענון התקנות בקרב משרדי הממשלה ומנהלי הרכש בפנייה בכתב ובתזכיר בהדרכות לחברי וועדות מכרזים אשר מתכנסות מעת לעת. המטה במשרד שם לו ליעד לקדם אמנה להעדפת תוצרת הארץ במכרזיהם של גופים סמי- ממשלתיים כגון קופות חולים  ומוסדות ההסתדרות. עד תום רבעון שלישי לשנת 2012, המטה שם לו ליעד לייצר אמנה עם ההסתדרות וקופת חולים כללית. המטה יבחן גופים נוספים להצטרפות לאמנה במהלך שנת 2013. עד תום הרבעון השני של שנת 2012 תבדק מול מינהל הרכש הממשלתי, האפשרות לבצע אכיפה משותפת בכל הנוגע למכרזים.

ליקוי
3.
בהוראות המחילות את החובה להעדפת תוצרת הארץ בהתקשרויות של הרשויות המקומיות - שלא כמו בתקנות העדפת תוצרת הארץ - לא נקבע מנגנון השוואת מחירים, ואין בהן נורמה המחייבת תאגידים מקומיים וגופים אחרים המבצעים רכישות עבור הרשויות המקומיות להחיל את חובת העדפת תוצרת הארץ במכרזיהם. 

תגובה 

משרד התעשייה, המסחר והתעסוקה 

3. 
המטה  יבחן עד תום הרבעון השלישי לשנת 2012  את אפשרות שינוי התקנות על ידי חקיקה בשיתוף עם גורמי הממשל הרלוונטיים, את ההרחבה בחובת העדפת תוצרת הארץ ברשויות המקומיות.

תגובה 

משרד הפנים
3. 
לאחר סיום הבדיקה לגבי הסדרת הסוגיה במכרזים הממשלתיים על ידי הוועדה המיוחדת וקביעת הכללים החדשים ולאחר גיבוש  תוצאות ה"פיילוט" במכרזי החברה למשק וכלכלה, יפעל המשרד עם הגורמים הרלבנטיים לבחון וככל הנדרש לקדם שינויים בהסדרה החלה בנושא לגבי הרשויות המקומיות.

ליקוי
4.
משרד התמ"ת לא מיצה את הכלים שבידיו לחיזוק התעשייה והתעסוקה כדי לעודד את רכישת תוצרת הארץ. המשרד בחר בדרך של הקמת מטה ייעודי לצורך כך - מטה "כחול לבן". שיתוף הפעולה של מטה "כחול לבן" עם היחידות הרלוונטיות במשרד מועט, והוא אינו מאגם עמן משאבים לצורך עידוד רכישת תוצרת הארץ. מטה "כחול לבן" לא מיפה את הצרכים בנושא עידוד הרכישה של תוצרת הארץ ולא הציב יעדים ברורים לעבודתו. 

תגובה 

משרד התעשייה, המסחר והתעסוקה
4. 
המטה   הכין רשימה מסודרת של יעדים לשנת 2012 להוספת יצרנים נוספים לתו מיוצר בישראל. כמו כן, מיפה המטה את רשימת היצרנים אשר החל עימם תהליך עבודה והופסק  על מנת להמשיך את התהליך. המטה החליט בחודש מרץ 2012 על מינוי נאמני כחול לבן במחוזות המשרד, ונאמנים אלו מקבלים רשימת יעדים חודשית הנגזרת מהרשימה שצוינה לעיל לטובת הוספת יצרנים לסימול תו מיוצר בישראל. המחאה אשר התעוררה בקיץ 2011 שינתה את תוכניות הפעולה של המטה והוחלט להתמקד במהלך שנת פעילות 2012 בקידום עידוד רכישת תוצרת כחול לבן בקרב הגיל הצעיר בקמפיין בערוץ הילדים ובפעילות חינוכית בבתי הספר. עם זאת, עד תום הרבעון השני של שנת 2012, יציב לעצמו המטה את יעדי הפעילות לשנת 2012 והכלים הרלוונטיים לחיזוק התעשייה והתעסוקה.

ליקוי
5.
אין פיקוח מהותי (תוכני) רציף, לא מטעם משרד התמ"ת ולא מטעם משרד החינוך, על תכנית "כחול לבן" שמפעילה עמותת חינוך בתחום התעשייה.

תגובה 

5.  
בשנת 2012 מפעילה חברה א' את הפעילות החינוכית בבתי הספר, הפעילות החלה לאחר שבוצע פיילוט במספר בתי ספר ולאחר שאושר מערך השיעור על ידי המטה. המטה התקשר עם רואה חשבון לטובת ביצוע בקרה חשבונאית על מהלך הפעילות, וייבצע ביקורים אחת לחודש עד תום שנת הלימודים יוני 2012 לבדיקת איכות הפעילות. על מנת לקבל מושג אמיתי על הפעילות, היא תימדד לקראת סוף שנת 2012 על מנת להחליט האם להתקשר עם החברה בשנית או לצאת  במכרז.

ליקוי
6.
אין למשרד התמ"ת רשימת מוצרים ישראליים של היצרנים שקיבלו תו "מיוצר בישראל". זאת ועוד, אף שמשרד התמ"ת מחויב לעשות בקרה על עסקים שקיבלו תו "מיוצר בישראל", משנת 2009 ועד מועד סיום הביקורת נעשו ביקורים רק ב-13 מכ-500 העסקים בעלי התו. כשנתיים ורבע לאחר הקמת מטה "כחול לבן" עדיין לא יודע משרד התמ"ת אם השקעתו בתו "מיוצר בישראל" נושאת פרי.

תגובה 

6. 
למשרד ישנה רשימת יצרנים ישראליים אשר קיבלו את תו "מיוצר בישראל". עד הרבעון השני של שנת 2013 יבצע המשרד ביקורת שיטתית ליצרנים אלו על ידי העמדת יעדים חודשים לביצוע על ידי המטה ונאמני כחול לבן במחוזות המשרד. בביקורת יבחנו המוצרים אשר מסמן היצרן ותקפות עמידותם בתנאי סימון התו.נוסף על כך החל מחודש פברואר 2012 מפעיל המטה אתר מוצרים "כחול לבן" בו מוצגים מוצרים הנושאים את תו כחול לבן. קטלוג זה מייצר רשימה נוספת המייצגת מוצרים ישראלים הנושאים את התו. הקטלוג הינו וולונטרי ועד חודש מרץ 2012 הקטלוג מכיל למעלה מ 100 יצרנים.


לעניין אפקטיביות פעילות המטה- הנושא נבחן בסקרים אשר נערכים במינהל מחקר וכלכלה שבמשרד ובאמצעות לשכת הפרסום הממשלתית הבודקים את השינויים בהעדפות הצריכה של הציבור את מוצרי כחול לבן, ואת הטמעת החשיבות של רכישת מוצרי כחול לבן למשק, לכלכלה ולתעסוקה. עד תום הרבעון השלישי יתבצע סקר השוואתי של מכירות מוצרים ישראלים לעומת מוצרים מחו"ל לתקופה שבין השנים 2009 ל- 2011. 

ליקוי
7.
במועד סיום הביקורת, כ-17 שנים לאחר שחתמה מדינת ישראל על ההסכם הבין-לאומי לרכישות ממשלתיות Government Procurement Agreemen (להלן: הסכם ה-GPA), היא עדיין לא עשתה בדיקה יסודית, המגובה בנתונים מספריים, לגבי התועלת הכלכלית שהיא מפיקה מההסכם. על משרד התמ"ת לבחון כלים חלופיים לעידוד רכישה של מוצרים ישראליים, נוכח הביטול ההדרגתי הצפוי של רכש הגומלין במסגרת הסכם ה-GPA.

תגובה 

7.  
המשרד שוקל את בחינת האפקטיביות וההשפעה של כלי המדיניות השונים, לרבות הסכם ה- GPA על התעשייה ועל הגידול ברכש המקומי. משרד התמ"ת כמשרד המוביל והאמון על פיתוח הכלכלה, התעסוקה והתעשייה במשק, מוביל ומקדם את העדפת רכישת מוצרים תוצרת הארץ באופן עצמאי ועם שותפים נוספים. רכישת תוצרת מקומית משפיעה באופן ישיר על התעשייה והתעסוקה המקומית ומהווה מנוע צמיחה וחיזוק הכלכלה המקומית. עידוד רכישת תוצרת מקומית אינה  נחשבת לפעילות אד-הוק או קמפיין פירסומי, אלא תוצר אשר מתקבל מחינוך והטמעה מילדות להעדפת רכישת מוצרים תוצרת הארץ. המשרד בחן את דוח הביקורת  ובוחן את הדרכים להטמיע אותו, ולייצר כלים ראויים לקידום הנושא.

שירות התעסוקה

סדרי רישום ודיווח
גופים מבוקרים: משרד התעשייה, המסחר והתעסוקה, שירות התעסוקה, המוסד לביטוח לאומי
ליקוי
1.
ברישומי שירות התעסוקה מופיעים שני מונחים עיקריים המתייחסים להשמות: "השמת לשכה" - השמה שבה שירות התעסוקה הוא המתווך בין דורש העבודה ובין המעסיק; "השמה עצמית" או "השמת אישור"- השמה שבה דורש העבודה מצא את העבודה בכוחות עצמו ללא תיווך של שירות התעסוקה. הועלה כי בשנים 2008 ו-2009 כמחצית ממספר ההשמות ששירות התעסוקה דיווח עליהן היו "השמות עצמיות". דיווחי השירות על היקף ההשמות כללו גם את ההשמות העצמיות הללו. אמנם החל ממרץ 2010 ציין שירות התעסוקה בדיווחיו את מספר ההשמות הללו, אך הוא עשה זאת ללא הבחנה ופירוט ראויים.

ליקוי
2. 
הנתונים בדבר היקף ההשמות שמבצע שירות התעסוקה משמשים מדד מרכזי לבחינת יעילותו ותרומתו של השירות, ואף משמשים מרכיב מרכזי בחישוב שכר עידוד לעובדי השירות. בשל כך חיוני שהדיווחים של השירות בדבר נתוני ההשמות יהיו אמינים, מלאים, מפולחים לחתכי משנה, מבוארים ומדויקים ככל האפשר. 

ליקוי
3. 
על פי שיטת שכר העידוד של השירות שהייתה נהוגה עד שנת 2011, משקלה של השמת לשכה בחישוב שכר עידוד גדול יותר מהשמה עצמית, כי התשומות שהעובד נדרש להשקיע בהשמת לשכה מטבען הן גדולות יותר. אולם בשנת 2011 החל שירות התעסוקה, על פי נוהל חדש, להחשיב כהשמות לשכה גם השמות עצמיות של דורשי עבודה אשר השתתפו בפעולות תומכות השמה שמעניקה הלשכה. הגופים המנהלים את מערך שכר העידוד (ועדת ההיגוי ומועצת הייצור) לא אישרו את הנוהל. על שירות התעסוקה להבחין בין דיווח על השמות שהשירות ביצע ובין תשומות אחרות שהושקעו בדורשי עבודה שמצאו עבודה בכוחות עצמם. 

ליקוי
4. 
נמצא כי הדיווחים על השמות ופעולות אחרות במערכת הממוחשבת של שירות התעסוקה נעשים ללא אסמכתאות לאימות הנתונים וללא בקרה מספקת על הנתונים שמוזנים למערכת. ממצאי הדוח מעלים כי התבצע רישום לקוי של נתונים, והדבר מלמד על פגמים במערך הבקרה של השירות ועל הצורך בחסמים במערכת הממוחשבת של רישום ההשמות. 

ליקוי
5. 
הביקורת העלתה כי מרבית הרישומים במערכת הממוחשבת של שירות התעסוקה, ובכלל זה רישום השמות וסירובים, אינם מלווים באסמכתאות לאימות רישום הפעולה, וכי שירות התעסוקה אינו מבצע בקרה נאותה על איכות הרישומים במערכת. לדעת משרד מבקר המדינה, יש לנקוט את הצעדים הנחוצים על מנת שהמערכת הממוחשבת של השירות והבקרה עליה יכללו נתונים המשקפים נאמנה את פעולותיהם של עובדי לשכות התעסוקה ואת מידת הצלחתם בהשגת היעדים שלשמם הוקם שירות התעסוקה. 

ליקוי
6. 
אחד המדדים החשובים להצלחת ההשמה ולמידת התרומה של השירות בהשמה הוא משך הזמן שדורש עבודה עובד במקום העבודה שבו הושם. שירות התעסוקה קבע כי השמה איכותית היא השמה שנמשכת שלושה חודשים ומעלה. אולם נמצא כי השירות אינו מפרסם בציבור נתונים מפורטים על משך ההשמה ועל השמות קצרות יותר משלושה חודשים. בכך לא נותן השירות מידע חשוב על מצב התעסוקה במשק.

ליקוי
7. 
שירות התעסוקה אינו מבחין בין תובעי הבטחת הכנסה למקבלי הבטחת הכנסה. יתרה מזו, השירות אינו מפרט בדיווחיו את משך התמדתם בעבודה, אף שרובם המכריע אינו מתמיד בעבודה וחוזר להתייצב בלשכות. נתונים אלה עשויים להשפיע על מקבלי ההחלטות בבואם לבחון את הטיפול באוכלוסייה זו. 

ליקוי
8.
 שירות התעסוקה מעביר לביטוח הלאומי את פרטיהם של מחוסרי העבודה, אולם נמצא כי השירות אינו מדווח לביטוח הלאומי על ההשמות הרשומות אצלו. בבדיקת נתוני ההשמות נרשמו בשירות התעסוקה, השמות של דורשי עבודה אשר על פי נתוני הביטוח הלאומי חלקם כלל לא עבדו באותה שנה אצל מעסיק כלשהו. יש צורך בתיאום בין מערכת ההשמה של שירות התעסוקה למאגר הנתונים של המוסד לביטוח לאומי. ובכלל זה על הצורך בדיווח מלא ומדויק של השירות לביטוח הלאומי על כל השמה שהוא מבצע, לרבות על משך ההשמה ועל הסירובים הנרשמים. 

תגובה
המוסד לביטוח לאומי
8.  
המוסד לביטוח לאומי מוכן לשתף פעולה עם שירות התעסוקה לקידום טיוב ואימות הנתונים, ככל שיתבקש על ידם.

ליקוי
9. 
רישום סירוב הוא אחד המדדים לחישוב שכר עידוד לעובדי שירות התעסוקה. על פי מודל שכר עידוד, מספר הסירובים המחושב יהיה מספר דורשי העבודה שלגביהם הופעלה סנקציה של שלילת דמי אבטלה. הביקורת העלתה כי שכר עידוד שולם גם בגין כ-67% מהסירובים שנרשמו לדורשי עבודה שממילא לא היו זכאים לקצבה כלשהי ולכן לא היו עובדי השירות זכאים בגינם לשכר עידוד.  לדעת משרד מבקר המדינה, על שירות התעסוקה לדאוג לכך שאופן תשלום שכר עידוד לא יחרוג מהמסגרת שקבעו ואישרו הגופים המוסמכים, ובכלל זה לבחון את המדדים הכלולים בחישוב שכר העידוד בשירות ואת אמצעי הדיווח והבקרה על נתוני הביצוע. 

משרד התקשורת
היבטים בפעילותה של המועצה לשידורי כבלים 

ולשידורי לוויין
הגופים המבוקרים: המועצה לשידורי כבלים ולשידורי לווין, מינהלת ההסדרה, משרד התקשורת, נציבות שירות המדינה. 
ליקוי
1.
לפי חוק התקשורת תמנה הממשלה מועצה ובה 13 חברים (שישה עובדי מדינה ושבעה נציגי ציבור). נמצא כי החל משנת 2005 ועד מועד סיום הביקורת, כיהנה המועצה בהרכב חסר שמנה 10-6 חברים בלבד. משנת 2007 ועד מועד סיום הביקורת לא כיהן במועצה נציג שלדעת שר התקשורת מייצג את האמנים והיוצרים בישראל. משנת 2008 מספרם של נציגי הציבור במועצה קטן ממספרם של עובדי המדינה, ולא נשמר היחס שנקבע בחוק התקשורת. 
תגובה
משרד התקשורת
1.
בעת עריכת הביקורת לא מונו "נציג צרכנים" ו"נציג יוצרים" לכהונה כחברי מועצה. נכון למרץ 2012, מונתה למועצה נציגה המייצגת, לדעת השר, את הצרכנים. מועמדת נוספת הינה נציגת האומנים והיוצרים, אשר נמצאת בימים אלה בבדיקה לקראת בחינת כשירות וניגודי עניינים. 
ליקוי
2. 
בכל אחת מהשנים 2010-2008 קיימה המועצה כ-30 ישיבות. נמצא כי בפתיחתן של חלק מהישיבות לא נכחו רוב חברי המועצה המכהנים, כנדרש בתקנות עבודת המועצה, הגם שבעת קבלת ההחלטות נכחו ארבעה חברים.
ליקוי
3.
נושאים שונים, ובהם אופן ביצוע מעקב אחר יישום ההחלטות שקיבלה המועצה, נושאים ודיווחים שיועלו לדיון במועצה מדי תקופה, אופן פרסום השימועים והממשק בין המועצה וועדות המשנה שלה, לא הוסדרו בנהלים, למעט נוהל הטיפול בהפרות שאושר במועצה בשנת 2002 ומסדיר את הטיפול בבעלי הרישיונות שהפרו את הדין. 
ליקוי
4.
על אף החלטת המועצה ולפיה ועדות המשנה שהוקמו באפריל 2010, יתכנסו פעמיים בחודש, ועדת משנה לענייני אכיפה צרכנית ופיקוח לא התכנסה ולו פעם אחת, וועדת המשנה לענייני הפקות מקור קיימה ישיבה אחת בלבד.
ליקוי
5.
במועד סיום הביקורת טרם הסתיים הטיפול בעניין הסדרת המבנה הארגוני ויחסי הגומלין במועצה ובמינהלת ההסדרה, אל מול נציבות שירות המדינה. 
תגובה
5. 
במועד סיום הביקורת טרם הסתיים הטיפול בעניין הסדרת המבנה הארגוני ויחסי הגומלין במועצה ובמינהלת, מול נציבות שירות המדינה. כהונתו של יו"ר המועצה המכהן תסתיים בסוף חודש מאי 2012. עם בחירתו של יו"ר חדש למועצה, יטופל הנושא על ידי סמנכ"ל בכירה למינהל ומשאבי אנוש של המשרד, בשיתוף היו"ר הנבחר, מול נציבות שירות המדינה. בין יתר הנושאים שיבחנו, ידון גם הצורך בשינוי המתכונת לפיה המענה המנהלי שמקבלת המועצה, ינתן על ידי משרד התקשורת. 
תגובה
נציבות שירות המדינה
5. 
נציבות שירות המדינה עשתה את כל הדרוש להסדרת המבנה הארגוני במועצה לשידורי כבלים ולוויין. 
ליקוי
6.
יו"ר המועצה לא העלה לדיון במועצה נושאים מרכזיים רבים הקשורים לעבודתה ולעבודת מינהלת ההסדרה. עקב כך המועצה לא קיימה דיונים בכמה מהנושאים הנוגעים לתחומי אחריותה ולא גיבשה בהם את עמדתה.
תגובה
המועצה לשידורי כבלים ולשידורי לווין
6. 
המועצה אינה חולקת על הצורך והחשיבות של המועצה לדון בנושאים ובסוגיות עקרוניות הנוגעים לתחומי אחריותה של המועצה, ובהתאם, יו"ר המועצה יעלה לדיון בפני המועצה בהקדם, סוגיות עקרוניות לבחינת המועצה ולהכרעתה. 
ליקוי
7.
אף שחוק חופש המידע, התשנ"ח-1998, והתקנות שהותקנו מכוחו קובעים כי על רשות ציבורית לפרסם בכל שנה דוח על פעילותה לא יאוחר מהאחד ביולי בשנה העוקבת, פורסמו הדוחות השנתיים של המועצה לשנים 2010-2007 באיחורים של למעלה מחצי שנה. 
ליקוי
8.
ביולי 2007 התקשרה המועצה עם יועץ לענייני ספורט. אף שההתקשרות עמו הוארכה רק עד מרץ 2010, נמשכה העסקתו עד אוגוסט 2010 בלא הסכם תקף כנדרש. רק כעבור כשנה וחצי מיום שתמה תקופת העסקת היועץ הקודם, הסתיים הליך בחירתו של יועץ חדש. המועצה המקבלת החלטות רבות בתחום שידורי הספורט, נאלצה לפעול תקופה ארוכה - מאוגוסט 2010 ועד דצמבר 2011 - בלא סיועו של יועץ מקצועי. 
תגובה 
משרד התקשורת
8. 
ביולי 2007 התקשרה המועצה עם יועץ לענייני ספורט. אף שההתקשרות עמו הוארכה רק עד מרץ 2010, נמשכה העסקתו עד אוגוסט 2010 בלא הסכם תקף כנדרש. רק כעבור כשנה וחצי מיום שתמה תקופת העסקת היועץ הקודם, הסתיים הליך בחירתו של יועץ חדש. המועצה המקבלת החלטות רבות בתחום שידורי הספורט, נאלצה לפעול תקופה ארוכה – מאוגוסט 2010 ועד דצמבר 2011 – בלא סיועו של יועץ מקצועי. המשרד מבהיר שהמערכות הממוחשבות תוקנו באופן תומך המונע אפשרות לפעולה באופן החורג מההוראות כפי שקרה במקרה הנוכחי. כמו כן, ירועננו נהלי העסקת יועצים, אל מול מנהלי היחידות. יודגש בפני גורמי המשרד השונים שחל איסור בהעסקת יועצים שלא בדרך הקבועה בנהלים. 
ליקוי
9.
בחוק התקשורת, בכלליו, בתקנותיו ובהוראות חוק נוספות הנוגעות לשידורים, וכן ברישיונות שנתנה המועצה ובהחלטותיה, מוקנות ליו"ר המועצה ולמועצה סמכויות אכיפה שונות. היו"ר והמועצה לא קבעו אמות מידה וקווים מנחים שיסייעו בקבלת החלטות שמתעוררות אגב השימוש באמצעי האכיפה, בהפעלת סמכויותיהם ובהבניית שיקול דעתם בנושא. 
ליקוי
10.
בחוק התקשורת נקבע כי היו"ר רשאי להטיל עיצום כספי על בעלי הרישיונות אם יופרו הוראות הדין ותנאי הרישיונות. מתחם שיקול הדעת הנתון ליו"ר המועצה במקרים של הפרות הדין על ידי בעלי הרישיון נדון במועצה, אך למרות חילוקי הדעות בנושא, הוא לא הוסדר. 
תגובה
המועצה לשידורי כבלים ולשידורי לווין
9-10. 
המועצה אינה חולקת כי יש לשמר על האחידות והשוויוניות בנקיטת הצעדים נגד בעלי הרישיון המפרים את הוראות החוק והרישיון. בפועל, החלטות יו"ר המועצה והמועצה מתקבלות לאחר הליך בחינה מסודר ומובנה, כך שעקרון האחידות והשוויון מיושם הלכה למעשה בקבלת ההחלטות. המועצה מתכוונת להעלות הנהלים על הכתב על מנת שעקרון השקיפות גם הוא ימומש וייושם. בימים אלה (מרץ 2012), הלשכה המשפטית של משרד התקשורת בשיתוף הלשכה המשפטית של המועצה, מקיימים מול משרד המשפטים דיונים לקידום שינוי חקיקתי בחוק ובתקנות חוק התקשורת הנוגעים להסדרת סמכות יו"ר המועצה ושיקול דעתו ביחס לעיצומים שהוא רשאי להטיל והשיקולים להפחתת סכומי העיצום הכספי במקרים המנויים בתקנות. טיוטת תקנות הועברה למשרד המשפטים. במסגרת התיקון לחוק התקשורת מוצע להוסיף סמכות ליו"ר המועצה ליתן התראה כנגד מפר או לדרוש ממנו התחייבות. 
ליקוי
11.
אף שכבר בדיון במועצה ביולי 2009 התברר כי הוט לא קיימה את חובתה להביא לידיעת הציבור כי באפשרותו להתנתק בלי קנס כל אימת שהיא מסירה אחד מהערוצים, הטיל היו"ר על הוט עיצום כספי בגין הפרה זו רק כעבור כשנה, באוגוסט 2010. 
ליקוי
12.
היו"ר לא הטיל על יס והוט עיצום כספי בגין אי-מסירת מידע שדרש לצורך מילוי תפקידו, אף שהן לא העבירו מידע כמבוקש. 
ליקוי
13.
באוגוסט 2007 התקבלה במועצה תלונת ציבור ולפיה בנו של חבר כנסת מכהן, מועסק כמפיק ראשי בערוץ הכנסת, שלא לפי כללי שידורי טלוויזיה מהכנסת, התשס"ז-2006. הוראת המועצה להפסיק את העסקתו בערוץ לא יושמה. רק בשנת 2010 החל היו"ר לנסות להסדיר את המשך העסקתו של העובד בערוץ באמצעות תיקון הכללים, אולם ניסיונות אלה לא צלחו, ובמאי 2011 הופסקה העסקתו של העובד בערוץ הכנסת. 
ליקוי
14.
החל משנת 2008 נתן היו"ר להוט כמה הזדמנויות לקצר את ההמתנה הממושכת למענה במוקד שירות הלקוחות שלה, אולם רק לאחר כשנתיים, באפריל 2010, נשלח להוט מכתב התראה בנושא והוטל עליה עיצום כספי בגין ההפרה.
ליקוי
15.
כללי השידורים והרישיונות אוסרים לכלול בשידורים פרסומת גלויה או סמויה. שידור תוכן שיווקי בטלוויזיה הרב-ערוצית הוא נושא סבוך ובעל היבטים מגוונים, בעיקר מהבחינה הכלכלית. המועצה לא פעלה להשגת נתונים על שוויין הכלכלי של הפרות בתחום זה, ככל שהדבר ניתן למדידה, ועקב כך לא היו בידיה כלים המאפשרים לבחון את מכלול ההיבטים של שידור תוכן שיווקי בטלוויזיה הרב-ערוצית.
ליקוי
16.
באפריל 2009 הטיל יו"ר המועצה שני עיצומים כספיים על הוט ושני עיצומים כספיים על יס, אחד מהם בגין חריגה של ערוצי הספורט ממגבלת הזמן המותר לשידור הודעות חסות. בספטמבר 2009 החליט היו"ר לבטל עיצום כספי זה. אף שההפרות בנושא בוצעו גם בשנת 2010, לא הטיל היו"ר עיצום כספי בגינן.
ליקוי
17.
נמצא כי בשנים 2009 ו-2010 קיימה המועצה שימוע ציבורי לגבי שני נושאים - הוספת כתוביות לשידורים בערוץ המשדר בשפה הרוסית ומדיניות המועצה לגבי שידורים למבוגרים. אולם במועד סיום הביקורת טרם הסתיימו ההליכים לקביעת מדיניות המועצה בנושאים אלה והיא לא קיבלה החלטות בעניינם.
תגובה
המועצה לשידורי כבלים ולשידורי לווין - כללי
17. 
נושאים נוספים שעלו בביקורת, לרבות הסדרת נהלי עבודה שונים, הרכב ישיבות המועצה , פרסום דוחות שנתיים, הסדרת נושאים שעלו במסגרת שימועים, ילמדו, ייבחנו, יתוקנו וייושמו בהתאם ולאחר בחינה. 
פיקוח ואכיפה על מתן שירותי תקשורת 
הגופים המבוקרים: משרד התקשורת, משרד המשפטים. 
ליקוי
1.
מסמכי המדיניות של המשרד עוסקים בנושאי אסדרה שבתחום אחריותו, ובהם הטמעת טכנולוגיות תקשורת לסוגיהן, הקצאת תדרים ברשתות ובטכנולוגיות שונות והוראות הניתנות לבעלי רישיון. נמצא, כי מסמכי המדיניות אינם מפרטים את עמדתו בסוגיות הפיקוח והאכיפה.
תגובה
משרד התקשורת
1. 
במהלך השנה, לאחר השלמת עבודת החקיקה בנושא "סמכויות הפיקוח" ובנושא "עיצומים כספיים" ובכפוף לסדרי עדיפות בעבודת המשרד, המשרד ישקול פרסום מסמך מדיניות בעניין מדיניות המשרד בנושא פיקוח ואכיפה במערך התקשורת. 
ליקוי
2.
הנהלת המשרד לא קבעה הנחיות ואמות מידה לפעולות הפיקוח שעל האגף לבצע כדי לבדוק את קיומם של התנאים וההגבלות שהוטלו על בעלי הרישיונות בדין וברישיונות. לפיכך לא קיבל האגף הנחיות לגבי עניינים אלה: סדרי העדיפויות שעליו לנקוט, הנושאים שיש לתת בהם הדגשים, הסמכויות שעליו להפעיל ונושאים שבהם הוא נדרש לקיים שיתוף פעולה עם גורמים נוספים במשרד ומחוצה לו. 
תגובה
2. 
הוכנה תוכנית עבודה לאגף הפיקוח והאכיפה, תוכנית המגדירה בפירוט את הנושאים לטיפול, שאושרה על ידי המנכ"ל. סדרי העדיפות בתכנית העבודה של האגף, נגזרים, בין היתר, מסדרי עדיפות שבעבודת המשרד ובכללותו, המשתנים, מעת לעת, על ידי הנהלת המשרד. יחד עם זאת, סמנכ"ל האגף פועל מול אגפי המשרד השונים לתיאום מול משימותיהם. 
ליקוי
3. 
אף על פי שהנהלת המשרד סברה כי יש לעדכן את תקנות הפיקוח, ובשנת 2004 החלה במשרד פעילות לתיקונן, עד מועד סיום הביקורת, ספטמבר 2011, לא הושלם הטיפול בנושא ולא נעשו השינויים והעדכונים הנדרשים בתקנות. 
תגובה
3. 
הפיקוח עובר שינוי ורענון כך שהסמכות לבצע את פעולות הפיקוח הועברו בחוק הראשי בתיקון החקיקה המוצע, התיקון אושר בועדת השרים לחקיקה, עבר ניסוח וממתין ל"קריאה ראשונה" בכנסת. בנוסף, במהלך השנה תושלם עבודת מטה לרענון תקנות הפיקוח בדרך שתעגן את הטיפול במידע הנדרש לצורך ביצוע עבודת הפיקוח, דרישתו ומסירתו. 
ליקוי
4.
הנהלת המשרד לא פירטה בתכנית העבודה את התכניות המרכזיות המתוכננות ואת היעדים המרכזיים שיש לבצע בתחומי הפיקוח והאכיפה, חוץ מיעד יחיד - "הקניית כלי אכיפה" - שמטרתו להסדיר בחוק הטלת עיצומים כספיים מדורגים. הסמנכ"ל הבכיר לפיקוח ולאכיפה במשרד, מר מימון שמילה (להלן - המנהל) הכין תכנית עבודה אגפית למחצית השנייה של שנת 2011, אולם התכנית האגפית אינה יכולה להחליף תכנית משרדית מרכזית של הנהלת המשרד, המיועדת להנחות את כל יחידות המשרד מתוך ראייה כוללת של סדרי עדיפויות וחלוקת משאבים. 
תגובה
4. 
בתוכנית העבודה המשרדית לא פורטו תכניות ויעדי פיקוח ואכיפה, למעט יעד יחיד – "הקניית כלי אכיפה". תוכנית עבודה אגפית אינה יכולה להחליף תכנית משרדית מרכזית של הנהלת המשרד, המיועדת להנחות את כל יחידות המשרד מתוך ראייה כוללת של סדרי עדיפויות וחלוקת משאבים. כנגזר מתוכנית העבודה המשרדית לשנה הקרובה משלים המשרד בימים אלו (מרץ 2012) הכנת תכנית מפורטת הכוללת סדרי עדיפות והגדרת צוותי עבודה משותפים לאגפים, ליישום תכנית העבודה המשרדית. 
ליקוי
5.
לעובדי המשרד העוסקים הלכה למעשה בפעולות פיקוח אין כתב הסמכה מטעם המנכ"ל כנדרש ברישיונות הכלליים למתן שירותי רדיו טלפון נייד (רט"ן). נוסף על כך, לא הוסמך "ממונה" שיפעיל את סמכות הפיקוח כאשר עולה חשד שמתבצעת בציוד קצה פעולה למטרה מסחרית ללא אישור.
תגובה
5. 
לעובדים העוסקים בפיקוח אין כתב הסמכה מהמנכ"ל כנדרש ברישיונות הכלליים למתן שירותי רדיו טלפון נייד (רט"ן) נושא ההסמכה נמצא בתיקון החקיקה הנזכר לעיל ויטופל עם השלמת החקיקה. לא הוסמך "ממונה" שיפעיל את סמכות הפיקוח כאשר עולה חשד שמתבצעת בציוד קצה פעולה למטרה מסחרית ללא אישור. נושא ההסמכה נמצא בתיקון החקיקה הנזכר לעיל ויטופל עם השלמת החקיקה. 
ליקוי
6.
המשרד סבר שהעיצום הכספי הקבוע בחוק אינו מתאים למגוון של הפרות והחל לפעול לשינוי החוק. מאז יולי 2008 ועד מועד סיום הביקורת, בספטמבר 2011, קיימו גורמים במשרד בראשות הלשכה המשפטית ובאגף היועץ המשפטי לממשלה במשרד המשפטים, עבודת מטה ודיונים במטרה לקדם את הצעת החוק של המשרד. אף שהמשרד עסק בנושא במשך תקופה ארוכה - מעל שלוש שנים - הוא לא סיים לגבש את הצעתו הסופית לתיקון החוק, וטרם הוסדר הליך הטלת עיצומים כספיים מדורגים.
תגובה
6. 
תיקון החוק בעניין עיצומים כספיים – מאז יולי 2008 ועד סיום הביקורת, בספטמבר 2011, התקיימה עבודת מטה במטרה לקדם את הצעת החוק ; טרם הוסדר הליך הטלת עיצומים כספיים מדורגים. 

תזכיר החוק אושר לאחרונה בוועדת השרים לחקיקה, וממתין ל"קריאה ראשונה" בכנסת. 

ליקוי
7.
ביוני 2008 מינה המנכ"ל דאז ועדה לשם בחינה של תפקידי המשרד וסמכויותיו בתחומי הפיקוח והאכיפה. הוועדה לא הגישה את המלצותיה והיא חדלה מעבודתה בלי שהדבר אושר או הוסדר בידי הנהלת המשרד. אי-השלמת עבודת הוועדה הביאה לכך שבפועל הנהלת המשרד לא דנה בהמלצות שנועדו לאפשר למשרד לגבש ולייעל נושאים מהותיים הנמצאים בליבת הפיקוח והאכיפה, לא החליטה איזה המלצות יש לקדם, ולא יזמה עבודת מטה מסודרת בדבר יישום ותעדוף נושאים אלו ואחרים מדיוני הוועדה.
תגובה
7. 
לנושא הוועדה לשם בחינה של תפקידי המשרד וסמכויותיו בתחומי הפיקוח והאכיפה מ- 6/2008 - הוועדה טרם הגישה את המלצותיה וחדלה מעבודתה בלי אישור או הסדרה בידי ההנהלה. כתוצאה מכך ההנהלה טרם דנה בהמלצות. לאור הזמן הרב שחלף והשינויים שחלו מאז המשרד אינו מוצא לנכון לפעול בנושא. עם זאת הנושא מקבל מענה מסוים במסגרת תיקון החקיקה ויושלם במסגרת העבודה הצפויה על תיקון תקנות הפיקוח.  

ליקוי
8.
הדרישות לבחינת מבנה האגף והצורך להתאימו למורכבות הנושאים שבטיפולו עלו בשנים האחרונות כמה פעמים הן בעת מינוי הוועדה והן בעתות אחרות בידי המנהל דאז ובידי המנהל הנוכחי, אולם רק במהלך הביקורת החלה הנהלת המשרד לקדם נושאים אלה.
תגובה
8. 
דרישות לבחינת מבנה האגף והתאמתו לעידן הנוכחי עלו בשנים האחרונות מספר פעמים, אולם רק במהלך הביקורת החלה ההנהלה לקדם זאת. לאחר שנבחר סמנכ"ל לאגף, נשכר יועץ ארגוני הבוחן בימים אלו (מרץ 2012) את המבנה הראוי, בהתאם לתהליכי העבודה באגף וצפוי להגיש המלצות אופרטיביות לעדכון מבנה האגף תוך שישה חודשים. 

ליקוי
9.
לאגף אין נהלים והנחיות המסדירים את פעילות המנהל. נהלים אלה נדרשים להסדרת מכלול הנושאים שבתחום סמכותו על פי הוראות החוק, התקנות והרישיונות. 
תגובה
9.
סמנכ"ל האגף החל בכתיבת נהלים. מקבץ נהלים ראשון יועבר לאישור המנכ"ל עד תום הרבעון הראשון של שנת 2012. נהלים נוספים יטופלו ויכתבו לפי צורך ועניין מעת לעת. 
ליקוי
10.
אין התאמה בין סוגי הדוחות ומספרם הנדרשים מבעלי הרישיונות על פי התקנות ובין הדוחות הנדרשים על פי הרישיונות. 
תגובה
10. 
במהלך שנת 2012, יתוקנו תקנות הפיקוח שירעננו ויסדירו את נושא הדיווחים, בכפוף להשלמת הליכי החקיקה ולהליכים של התקנת תקנות, שאינם תלויים בעבודת המשרד. 
ליקוי
11.
המשרד לא הקפיד לקבל את מרבית הדוחות שדרש ברישיונות: בשנת 2008 הוגשו למשרד כ-21% מן הדוחות הנדרשים, בשנת 2009 הוגשו לו כ-20% מן הדוחות הנדרשים ובשנת 2010 - כ-26%. האגף אינו מרכז נתונים וממצאים מן הדוחות ואינו מתאם את הטיפול בהם עם אגפים נוספים במשרד. 
תגובה
11. 
המשרד מפעיל מעת לעת, שיקול דעת, בהתאם לסמכותו, באשר לדרישת דוחות מסוימים, כל הנושאים בתחום זה יטופלו, במסגרת תיקון תקנות בנושא הפיקוח. המשרד יפעיל שיקול דעת, כפי שנקבע ברישיונות, ביחס לדרישת דוחות, ובכך יאזן בין הסמכות הנרחבת לדרוש דוחות, ובין היכולת לעכל כמות מוגבלת של מידע, החשוב לו ביותר לצורך פעילות הפיקוח והאכיפה. 
ליקוי
12.
קיים פער גדול בין המטלות הנדרשות מעובדי האגף על פי תיאורי התפקיד שלהם, לבין הביצוע בפועל. 
תגובה
12. 
הנושא נבחן כחלק מעבודתו של היועץ הארגוני.
ליקוי
13. 
משרד מבקר המדינה מעיר כי נדרש לאייש את המשרות של סגן המנהל והמרכז הבכיר לחקירה ולמודיעין כדי להבטיח את יכולתו של האגף לבצע פיקוח יעיל ולחזק את כושר ההרתעה שלו. 
תגובה
13. 
בהמשך לעבודתו של היועץ הארגוני, איוש המשרות הנ"ל יעשה, בין היתר לאור המלצות היועץ.


ליקוי
14.
בדיקת פעולות המשרד והליך קבלת ההחלטות בכל הנוגע להפעלת אמצעי אכיפה כנגד בעל רישיון שהפר לכאורה את חובת ההפרדה המבנית העלתה כי בלשכת המנכ"ל אין פרוטוקולים המעידים כי העמדות של הגורמים שאליהם פנה המנהל הוצגו לפני המנכ"ל. כמו כן אין בלשכת המנכ"ל מסמכים המראים שנבחנו עמדות הגורמים השונים במשרד לצורך קבלת החלטה בנושא זה, ואין מסמכים המעידים שהמנכ"ל קיבל החלטה אם להטיל עיצום כספי על בעל הרישיון אם לאו. 
תגובה
14. 
החלטת המנכ"ל תתועד כנדרש. המשרד, בהתאם לסדרי עדיפות הנקבעים, ימשיך לפעול לקיום החלטותיו בהקדם האפשרי. 
ליקוי
15.
במשך יותר משנתיים קיבל המשרד מידע שבעל רישיון הפר לכאורה הוראה מהוראות רישיונו ובמשך הזמן הזה התריע המשרד לפניו כמה פעמים בעניין והורה לו לחדול מכך. אולם מכלול נסיבות הטיפול בתלונות שהתקבלו בעניין זה מלמדות כי הנהלת המשרד לא פעלה בעניין בנמרצות ולא הצליחה לאכוף את ביצוע ההוראה האמורה, ולמעשה היא לא הצליחה לקיים פיקוח ציבורי יעיל בעניין הפסקת השירות. 
תגובה
15. 
ביום 8.11.2011 נשלחה לחברה הוראה לחדול לאלתר מפרקטיקה זו, שאם לא כן ישקול המשרד הטלת עיצומים כספיים על כל אירוע דומה בעתיד. בנוסף, המשרד, בהתאם לסדרי עדיפות הנקבעים, מעת לעת, ימשיך לפעול לקיום החלטותיו בהקדם האפשרי. 
ליקוי
16.
המשרד לא בדק אם בדצמבר 2010 בעת שהתרחשה תקלה ברשת התקשורת של בעל רישיון הוא עמד בהוראות הרישיון שניתן לו, אם מולאו כל ההוראות והתנאים הטכנולוגיים ואם הוא פעל לפי התכנית ההנדסית. למרות עמדת המשרד שאין לחכות זמן רב מעת ההפרה ועד נקיטת צעדי אכיפה, עד נובמבר 2011 לא התקבלה החלטה אם יש לנקוט באמצעי אכיפה כנגדו.
תגובה
16. 
הוקם צוות משרדי, בין אגפי, שדן, בימים אלו (מרץ 2012), בכל האספקטים הנוגעים להגשת תכנית ההנדסית של בעלי רישיונות למשרד, לרבות תוכנה, מתכונתה, דרכי הגשתה, המועדים לעדכונה והפיקוח על קיומה, בעת שגרה ובעת אירוע מיוחד, הצוות יסיים עבודתו, לרבות עריכת שימועים כנדרש לחברות הנוגעות לעניין, עד סוף שנת 2012. במקביל, משרד המשפטים שוקד בימים אלה על הכנת תזכיר חקיקה שיחייב את כל בעלי התשתיות, לרבות חברות תקשורת, להעביר למדינה מידע ממוחשב, מפורט וגיאוגרפי על כל תשתיותיהם. השלמת מהלך זה תעניק למשרד אמצעי נוסף לבקרה על התשתיות ההנדסיות של חברות התקשורת השונות. עמדת המשרד הינה שאין להמתין זמן רב מעת ההפרה ועד נקיטת צעדי אכיפה. עד נובמבר 2011 טרם התקבלה החלטה אם יש לנקוט באמצעי אכיפה כנגדו. 
ליקוי
17.
בדיקת תקלה ברשת התקשורת של בעל רישיון למתן שירותי טלפוניה נייחת העלתה תמונה מדאיגה לגבי יכולתו של המשרד לבצע פיקוח טכנולוגי, בייחוד בעקבות תקלות מהותיות, ולגבי המידע המצוי ברשותו על הנתונים הטכנולוגיים של בעל הרישיון. 
תגובה
17. 
נושא זה נבחן על ידי היועץ הארגוני. בנוסף תיבחן האפשרות למיקור חוץ על ידי מומחים שיסייעו לאגף בנושאים מקצועיים, בכפוף לאילוצים תקציביים.
ליקוי
18. 
משרד מבקר המדינה מעיר כי מערך התקשורת הוא חיוני ויש חשיבות קריטית לתקינותו בשעת חירום לרבות בנושאים של שליטה ובקרה, הסברה ועוד. לפיכך על הנהלת המשרד להבטיח שיהיה ביכולת המשרד והאגף לפקח באופן יעיל ומיטבי הן על הכנת מערך התקשורת לשעת חירום והן על פעילותם של בעלי הרישיונות המיוחדים. 
תגובה
18. 
נעשתה עבודת מטה והוגדרו הצרכים, שהועברו לידיעת אגף התקציבים, נציבות שירות המדינה, המוסד לביטוח לאומי והמשרד להגנת העורף, המשרד ממתין להעמדת משאבים מתאימים לטובת הנושא. 
ליקוי
19. 
על המשרד מוטלת החובה להגדיר את מידת העיסוק הנדרשת במגוון הנושאים שבהם אמור התחום לטפל ולקבוע את האיזון הנדרש בין הטיפול בתלונות, הפיקוח על רמת השירות הניתן לצרכנים על פי הרישיונות והטיפול באסדרת נושאי הצרכנות. כמו כן עליו להבטיח שבדיקות עמידתם של בעלי הרישיונות בתנאי רישיונם בנושאי צרכנות לא יתבססו רק על פניות אקראיות מהציבור אלא גם על פעולות פיקוח יזומות שיתכנן ויבצע התחום. 
תגובה
19. 
המלצות הביקורת כבר מיושמות, ובמהלך השנה 2012, לפי תכנית העבודה האגפית, תבוצענה פעילויות פיקוח יזומות.

פרק שלישי

מוסדות המדינה,

חברות ממשלתיות ותאגידים
החברה הממשלתית לתיירות בע"מ

העסקת יועצים
הגופים המבוקרים: החברה הממשלתית לתיירות בע"מ, משרד התיירות ורשות החברות הממשלתיות.
ליקוי
1.

החברה העסיקה שנים רבות יועץ הנדסי; במהלך השנים לא בוצעו ההליכים הנדרשים לבחירתו על פי חוק חובת המכרזים, התשנ"ב-1992 (להלן - החוק), והתקנות על פיו. 
ליקוי
2.

השכר ששילמה החברה ליועץ ההנדסי וליועצת החוזים חרג מתעריפי החשב הכללי המרביים הרלוונטיים, שאותם אימצה החברה בנהליה. סך החריגה בשכר היה 564,000 ש"ח, שהם כ-37% מהשכר ששולם ליועצים אלו בשנים 2010-2007.
תגובה
החברה הממשלתית לתיירות
2-1.
החל מ-1.1.2012 נקלט בחברה הממשלתית לתיירות (חמ"ת) כלכלן, אשר במסגרת תפקידו נכנס לעבודה אותה ביצעה יועצת החוזים, וזאת במטרה לרכוש את הידע והכישורים על מנת להחליפה. יועצת החוזים מסיימת את עבודתה בחמ"ת בתאריך 5.5.2012. כמו-כן, הופסקה ההתקשרות עם היועץ ההנדסי החל מחודש ינואר 2012, ובמקומו מבצע את העבודה מהנדס החברה החדש, אשר נקלט לעבודה בחמ"ת במהלך חודש ספטמבר 2011.
ליקוי
3.

בשנת 2007 אישר דירקטוריון החברה מבנה ארגוני ותהליך שינוי ארגוני אשר הוצע על ידי יועץ ארגוני. השינויים היו אמורים, בין השאר, לחסוך לחברה את הצורך בשירותיהם של היועץ ההנדסי ויועצת החוזים. אף שהחברה ביצעה שינויים לפי המלצת היועץ הארגוני ובכללם קליטת עובדים חדשים והקמת אגף פיתוח, היא המשיכה, עד מועד סיום הביקורת (יולי 2011), להעסיק את שני היועצים הללו.
ליקוי
4.

החברה העסיקה במהלך השנים 2010-2007 שבעה עובדי חברה לשעבר כיועצים חיצוניים בתחומים שונים, ההתקשרות עמם בוצעה בניגוד לדרישות החוק והתקנות על פיו. חמישה מהם הועסקו אף שפרשו פרישה מוקדמת בתנאים מועדפים, זאת בניגוד למדיניות רשות החברות הממשלתיות. חמישה עובדי חברה לשעבר הועסקו מיד עם סיום העסקתם בחברה. 
הסתדרות העובדים הלאומית - ניהול ופיקוח 
הגופים המבוקרים: הסתדרות העובדים הלאומית , משרד הפנים, משרד המשפטים.
ליקוי
1.
נמצא כי בתקופת כהונתן של ההנהלות הקודמות ושל ההנהלה החדשה לא פעלה המועצה הארצית כנדרש למימוש ייעודה. בין היתר, בחלק משנות כהונתן לא התקיימו ישיבות של המועצה בתדירות המינימלית הקבועה בחוקה (אחת לשישה חודשים לפחות), יו"ר הע"ל או המנכ"ל הם שקבעו את סדר יומה במקום הוועד המנהל כנדרש בחוקה, וחבריה אישרו את שהתבקש מהם ללא דיונים או שאלות ולא הקפידו לקבל דיווחים על הנעשה במוסדות העזר. 
תגובה
הסתדרות העובדים הלאומית
1.
המלצת הביקורת יושמה בשנת 2011. המועצה פועלת כנדרש למימוש ייעודה. הישיבות מתקיימות בתדירות שקובעת החוקה. סדר היום נקבע על ידי הדירקטוריון וחברי המועצה מקבלים דיווחים מפורטים אודות מוסדות העזר. 
ליקוי
2.
עצמאות חברי הוועד המנהל: לפי חוקת הע"ל, ללא המלצת יו"ר הע"ל לא ניתן למנות חבר לוועד המנהל. הוראה זו יוצרת תלות גדולה של מועמדים לחברות בוועד המנהל באדם אחד שהוא בעל התפקיד הבכיר והמשפיע ביותר בהע"ל, המשמש גם יו"ר הוועד המנהל, ואשר פעילותו בניהולה השוטף של הע"ל אמורה להיות נתונה לפיקוחם של שאר חברי הוועד. נמצא כי בתקופת כהונתן של ההנהלות הקודמות ושל ההנהלה החדשה כל ההצעות של ממלא מקום היו"ר או היו"ר החדש למינוי חברי הוועד המנהל או לשינויים בהרכב הוועד אושרו בישיבות המועצה הארצית. ברוב ישיבות אלה, למעט ישיבה שהתקיימה בשנת 2006, האישור ניתן ללא שאלות, ועל פי רוב גם בלא שממלא מקום היו"ר או היו"ר נימקו מדוע יש צורך במינוי או מדוע הם בחרו במועמדים שהציעו, ובלי הצגת קורות החיים של המועמדים. 
ליקוי
3.
תנאי סף לכהונה בוועד המנהל: בחוקת הע"ל בנוסחה בעת הביקורת לא נקבעו תנאים לגבי ההשכלה והניסיון הנדרשים לחברות בוועד המנהל. במאי 2009, בתגובה על הערת משרד מבקר המדינה בנושא, המליץ היו"ר החדש למועצה להוסיף לחוקת הע"ל תיקון ולפיו עד 5 מ-12 חברי הוועד המנהל (לא כולל יו"ר הע"ל) לא ייבחרו מבין חברי המועצה הארצית כפי שהחוקה קבעה עד אותה עת אלא יהיו דירקטורים חיצוניים (להלן - דח"צים) כהגדרתם בחוק החברות, התשנ"ט-1999. המועצה אישרה פה אחד את התיקון. משרד מבקר המדינה רואה בחיוב יזמה זו של היו"ר החדש להעברת תיקון בחוקת הע"ל המאפשר מינוי דח"צים לוועד המנהל.

עם זאת נמצא כי היו"ר החדש פעל במסגרת יישום התיקון האמור לשינוי של הרכב הוועד המנהל באופן שאינו מתחייב מן התיקון. בין היתר, הוא הביא לפיטוריהם של שלושה מחברי הוועד המנהל ולמינויים של שני חברי ועד חדשים שלא במסגרת תקן של דח"צים. שינוי זה נעשה בחוסר שקיפות וללא הנמקות. הממצאים ממחישים את הצורך במעורבותם של חברי המועצה הארצית במינויים של מועמדים לוועד המנהל ובפיטורים של חברי הוועד. 
ליקוי
4.
הדרכה באשר לתפקידי הוועד המנהל והטמעתם: נמצא כי עם מינוים של חברי ועד מנהל בעת כהונתן של ההנהלות הקודמות לא המציאה להם הע"ל העתק של חוקת הע"ל ואף לא הסברים על סמכויותיהם ואחריותם לפי החוקה. בפגישות שקיים משרד מבקר המדינה עם כמה מהם התברר כי הם לא הכירו תפקידים מסוימים שהיו מוטלים עליהם לפי החוקה. בעת כהונת ההנהלה החדשה חל שיפור בהדרכה שקיבלו חברי הוועד המנהל לגבי תפקידיהם לפי החוקה, אולם נמצא שהיו"ר החדש והמנכ"ל החדש עשו לבדם פעולות שלפי החוקה הן בסמכות הוועד המנהל (כגון מינוי מנהלי מחוזות ומחלקות בהע"ל). לעתים דיווח היו"ר החדש לוועד המנהל על פעולות אלו כבדרך אגב והציגן כעובדה מוגמרת. 
ליקוי
5.
כינוס ישיבות הוועד המנהל: בחוקת הע"ל בנוסחה בעת הביקורת, כינוס הוועד המנהל נמסר לשיקול דעתו הבלעדי של יו"ר הע"ל. בשנים 2010-2007, שבהן כיהנה ההנהלה החדשה, פחתה תדירות התכנסותו של הוועד ככל שחלף הזמן. בתגובה על הערות משרד מבקר המדינה, בינואר 2011 אישרה המועצה הארצית בהמלצת הוועד המנהל, תיקון בחוקה ולפיו הוועד המנהל יתכנס לפחות שש פעמים בשנה.
תגובה
5.
בשנת 2011 הוועד המנהל התכנס שבע פעמים.
ליקוי
6.
הכרת מוסדות העזר: חברי הוועד המנהל שכיהנו בתקופת ההנהלות הקודמות לא קיבלו סמוך למינוים הסבר על מוסדות העזר ולא נאמר להם מי הם נציגי הע"ל והמנהלים במוסדות אלה. כמה מחברי ועד אלה מסרו למשרד מבקר המדינה כי במשך שנים הם לא היו ערים לדבר קיומה או לפעילותה של חברת בת של הע"ל שניהלה פעילות בהיקף כספי גדול. בתקופת כהונתה של ההנהלה החדשה חל שיפור בנושא: חברי הוועד המנהל קיבלו בסמוך למינוים מידע לגבי כמה ממוסדות העזר.
תגובה
6.
המלצת הביקורת יושמה בשנת 2011. בשנה זו ניתן מידע מקיף לכל חברי הדירקטוריון ולכל באי האסיפה של המועצה על כל מוסדות העזר בארגון.
ליקוי
7.
מינוי נציגים במוסדות העזר: בשנות כהונתן של ההנהלות הקודמות ושל ההנהלה החדשה מינה הוועד המנהל נציגים שייצגו את הע"ל באספות הכלליות של מוסדות עזר בלי להגדיר את היקף ייפוי הכוח של הנציגים ואת חובותיהם כלפי הע"ל, לרבות באילו נושאים הם רשאים לקבל החלטות באופן עצמאי ובאילו נושאים הם נדרשים לקבל מראש הנחיות מהוועד המנהל. 
ליקוי
8.
קבלת דוחות כספיים של מוסדות העזר: בעת כהונתן של ההנהלות הקודמות וההנהלה החדשה לא הוצגו לפני הוועד המנהל הדוחות הכספיים של מוסדות העזר. לא נמצא כי מי מחברי הוועד המנהל בשנים אלה ביקש לקבל העתק של הדוחות האמורים. 
תגובה
8.
לראשונה מאז הקמתו של הארגון, הוכנו דוחות מאוחדים לשנים 2009, 2010. דו"חות אלה נדונו ואושרו בדירקטוריון ובמועצה. 

המהלך מאפשר לתת תמונה אמיתית על הנכסים, ההתחייבויות והתוצאות העסקיות של הקבוצה (הע'ל ומוסדות העזר).

ליקוי
9.
קבלת דיווחים שוטפים על הנעשה במוסדות העזר: בשנים 2006-2000 קיבל הוועד המנהל רק דיווחים בעל פה לגבי פעילותם של חלק מהמוסדות בלבד. דיווחים אלה לא נמסרו בקביעות, ולרוב תדירות הדיווחים הייתה פחותה מזו שנדרשת בחוקת הע"ל (אחת לשלושה חודשים לפחות). כמה מהדיווחים לא תועדו בפרוטוקול, ולכן אין לדעת מה הייתה רמת הפירוט שלהם. לא מעט מהדיווחים נמסרו בעקבות בקשה מהע"ל לתמיכה כספית או לאישור פורמלי לביצוע פעולה, המתחייב על פי דין. לא נמצא כי חברי הוועד שכיהנו בשנים אלה דרשו לקבל דיווחים שוטפים ומלאים על הנעשה במוסדות העזר. 

לאחר שמשרד מבקר המדינה הסב את תשומת לבה של ההנהלה החדשה להוראות החוקה בעניין פיקוח הוועד המנהל על מוסדות העזר, פנו היו"ר החדש והמנכ"ל החדש למוסדות עזר והתחילו לקבל מכמה מהם דיווחים שוטפים על פעילותם. אולם היו"ר והמנכ"ל לא העבירו דיווחים אלה לוועד המנהל. נמצא כי גם בעת כהונתה של ההנהלה החדשה קיבל הוועד המנהל דיווחים לגבי כמה מהמוסדות בלבד בתדירות לא קבועה. לעתים חלפה יותר משנה בין דיווחיו של מוסד עזר. כמה מהדיווחים לא תועדו בפרוטוקולי הישיבות, ואין לדעת מה הייתה רמת הפירוט שלהם.
תגובה
9.
המלצת הביקורת יושמה בשנת 2011. נקבע נוהל דיווח ממוסדות העזר להע"ל. נוהל זה מסדיר את הדיווחים ממוסדות אלה להסתדרות מהבחינות התדירות, העיתוי והתוכן שלהם. חוקת הע'ל תוקנה בהתאם .
ליקוי
10.
הוראות החוקה בנוסחה בעת הביקורת הביאו להיווצרות תלות גדולה מאוד של מנכ"ל הע"ל ביו"ר הע"ל. בין היתר נקבע כי היו"ר מוסמך למנות מנכ"ל ולפטרו, כי הוא מוסמך לקבוע את תנאי העסקתו באישור הוועד המנהל, וכי במסגרת ביצוע תפקידו יהיה המנכ"ל כפוף במישרין ליו"ר. הלכה למעשה נמצא כי המנכ"ל החדש תלוי כמעט לחלוטין ביו"ר החדש ופועל לפי הנחיותיו. עוד נמצא כי לא נקבעו בהע"ל תנאי סף לתפקיד המנכ"ל המיועדים להבטיח שלתפקיד זה ייבחר מועמד בעל ניסיון וכישורי ניהול מתאימים. 

בתגובה על הערות הביקורת האמורות, נעשו הפעולות האלה: (א) בדצמבר 2009 הע"ל קבעה תנאי סף לתפקיד מנכ"ל הע"ל, אולם נמצא כי הם אינם ברורים. בין היתר, לא נקבעו בהם רמת ההשכלה הפורמלית, הוותק המינימלי של הניסיון המקצועי ובכירות התפקידים הקודמים הנדרשים; (ב) בינואר 2011 אישרה המועצה הארצית בהמלצת הוועד המנהל שינויים בחוקה שמטרתם למנוע את תלות המנכ"ל ביו"ר ומחויבותו של המנכ"ל לוועד המנהל. בין היתר נקבע כי המנכ"ל אחראי לניהול השוטף של ענייני [הע"ל] במסגרת המדיניות [שיתווה הוועד המנהל] וכפוף להנחיותיו"; הסמכות למנותו או לפטרו הוענקה לוועד המנהל לפי המלצת היו"ר; הוועד המנהל יאשר את שכר המנכ"ל ויפקח על פעילותו. 
תגובה
10.
בחודש ינואר 2011 אישרה המועצה הארצית בהמלצת הוועד המנהל שינויים בחוקה שמטרתם למנוע את תלות המנכ"ל ביו"ר והגדיל את מחויבותו של המנכ"ל לוועד המנהל.
ליקוי
11.
זה זמן רב, לפחות מתקופת כהונתן של ההנהלות הקודמות, מעוגנת בחוקת הע"ל החובה לקיים בה ביקורת פנימית, אף שנכון לנובמבר 2011 אין חוק המטיל על הע"ל חובה זו. עם זאת הועלה כי רבות מהוראות החוקה הנוגעות לביקורת פנימית אינן ברורות או לוקות בחסר. לפי החוקה, הביקורת הפנימית בהע"ל אמורה להתבצע בידי ועדת ביקורת ומבקר פנימי, ועליהם לקבוע את חלוקת העבודה ביניהם. בתקופת כהונתן של ההנהלות הקודמות נעשתה הביקורת רק בידי ועדת ביקורת, והיא לא קיבלה את מלוא הכלים למילוי ייעודה כראוי.

בשנת 2008, בעת כהונתה של ההנהלה החדשה, מונה מבקר פנימי בהע"ל, לראשונה זה שנים רבות. משרד מבקר המדינה רואה זאת בחיוב. עם זאת נמצא, בין היתר, כי בשנים 2010-2008 או עד למועד סיום הביקורת ספטמבר 2010, היו"ר החדש ביצע לבדו פעולות בנושאים הקשורים במבקר הפנימי שלפי הוראות החוקה נמצאים בסמכותו של הוועד המנהל (בהם קביעת זהות המבקר, סמכויותיו ותנאי העסקתו), והנחה את המבקר הפנימי להעביר את תכנית הביקורת השנתית רק לאישורו ולאישור ועדת ביקורת, ומכאן שהוועד המנהל גם לא היה מעורב באישור תכנית זו. 
תגובה
11.
המלצת הביקורת יושמה, משנת 2010 ואילך תוכנית הביקורת מאושרת על ידי הדירקטוריון. המבקר הפנימי אינו עוסק ואינו מבצע פעילות שאינה בתחום עיסוקו.

ליקוי
12.
דיבידנדים: ההנהלות הקודמות לא עשו די כדי לברר או לעגן במקרים מסוימים את האפשרות לקבל דיבידנדים מחברות שבבעלות הע"ל. ההנהלה החדשה החלה לפעול לתיקון ליקויים בנושא.
ליקוי
13.
זכויות בנכסי מקרקעין: לאחר שנים רבות שבהן לא טיפלה הע"ל כראוי בנכסי המקרקעין שלה היא הביאה לידי איתור מרבית הנכסים ולידי הכרעה - עוד בשנת 1998 - בדבר שיעור זכויותיה בנכסים שבבעלות משותפת שלה ושל לאומית שירותי בריאות (להלן - קופ"ח לאומית) ובדבר דמי השכירות שהיא זכאית לקבל בגין שימוש קופ"ח לאומית בחלק מהנכסים. אלא שגם אחר כך לא ניהלו ההנהלות הקודמות כראוי את המידע על נכסי המקרקעין, ובכלל זה המידע על השימוש בהם, ולא רשמו את זכויות הע"ל בהם בפנקסי הרישום של המדינה. לפיכך התקשתה הע"ל לממש את זכויותיה בנכסים. 
ליקוי
14.
בשנת 2008 החלו הע"ל וקופ"ח לאומית הליך של בוררות שנסב בעיקר על מחלוקות כספיות שהתגלעו ביניהן לאחר שנת 1998 בעניין חובותיהן זו לזו בשל שימוש בנכסים בעבר ודמי השכירות הראויים שעל קופ"ח לאומית לשלם להע"ל בעתיד. היקף נכסי המקרקעין שבהם מדובר, משמעותם מבחינת הניהול הכלכלי של הע"ל והתמשכות המחלוקות בין הע"ל לקופ"ח לאומית לגבי הנכסים, הביאו לכך שדרך ההתמודדות של הע"ל עם מחלוקות אלה דרשה קביעת מדיניות. למרות זאת נמצא כי את ההחלטה לקיים את הבוררות קיבל היו"ר החדש, וכי הוחל בביצוע הבוררות בלא שהוועד המנהל אישר הליך זה. 
ליקוי
15.
פעילות כלכלית באמצעות מוסדות העזר: במהלך השנים קיימה הע"ל פעילות כלכלית ענפה באמצעות כמה ממוסדות העזר שלה, והיו תקופות שבהן גופים הקשורים אליה ניהלו כספי ציבור בסכום כולל של עשרות מיליארדי ש"ח. מן הראוי שהמוסדות המנהלים את הע"ל ידונו בשאלה אם יש מקום שגוף כדוגמת הע"ל, יחזיק - במישרין ובעקיפין - בגופים בעלי אופי כלכלי - פיננסי ויתוו מדיניות ברורה בנושא. 

ליקוי
16.
הליכי אישור תנאי העסקה של בכירים בהנהלה החדשה והפיקוח בנושא: במועד עריכת הביקורת בהע"ל לא היו בחוקת הע"ל ובנהליה הוראות בדבר אופן אישור תנאי העסקתם של בכירים בהע"ל, חוץ ממנכ"ל הע"ל.
ליקוי
17.
הליכי אישור שכר: ההחלטה בעניין שכרם של היו"ר החדש, המנכ"ל החדש ובכיר נוסף התקבלה בשנת 2007 בישיבתה של ועדת הכספים, שהיא ועדת משנה של הוועד המנהל, בהרכב של שני חברי הוועד המנהל שהיו חברים בה, שלא על סמך עבודת מטה מסודרת וללא הצגת מסמכים. ההחלטה התבססה על נתוני שכר שהיו"ר החדש מסר לוועדה בעל פה ושמקורם לא ברור, ועל השוואה לשכר שלדברי אחד מחברי הוועדה היה נהוג בגוף הקשור להע"ל, אשר בביקורת נמצא כי מחזור פעילותו השנתי הממוצע גדול פי 100 מזה של הע"ל. עוד נמצא כי סמכויות ועדת הכספים כלל לא הוגדרו בשנים 2007 ו-2008, וכי ההחלטה יושמה בלא שהובאה לאישור הוועד המנהל, ואף לא דווחה לו. 

המנכ"ל החדש קיבל בשנת 2008 גם תוספת שכר בסכום של משכורת חודשית ("משכורת 13") ללא אישור של הוועד המנהל כנדרש בחוקה, ובלא שדווחה לו. המשכורת שולמה למנכ"ל אפילו לפני שוועדת הכספים דנה באפשרות לאשרה.

גילום דמי ביטוח לאומי וביטוח בריאות (להלן ביחד - דמי ביטוח): נמצא כי המנכ"ל החדש הורה לאגף הכספים של הע"ל לשלם לו וליו"ר החדש, החל באוגוסט 2009, תוספות שכר חודשיות קבועות בסכום של אלפי ש"ח, וזאת מאחר שסכום ההכנסה המרבית החייבת בדמי ביטוח הוכפל באותו מועד וחייב את היו"ר והמנכ"ל לשלם דמי ביטוח גבוהים מבעבר. משמע שהיו"ר החדש והמנכ"ל החדש קיבלו, לפי הוראת המנכ"ל החדש, הטבה כספית שבמסגרתה הע"ל שילמה ממקורותיה תשלום שהם חייבים בו. ההוראה לא קיבלה אישור של ועדת הכספים או של הוועד המנהל, ותוספות השכר גם לא דווחו לגופים אלה עד סוף שנת 2010, בעת שמשרד מבקר המדינה הציג את ממצאיו בנושא לפני המנכ"ל והיו"ר. היו"ר מסר למשרד מבקר המדינה כי לא ידע כלל על הוראת המנכ"ל האמורה ועל תוספת השכר ששולמה לו בעקבותיה. 
ליקוי
18.
כרטיסי אשראי וקופה קטנה: זה שנים מקובל בהע"ל לאפשר לעובדים לקבל החזר על הוצאות מסוימות - שאותן הם נדרשים להוציא לשם מילוי תפקידם וקידום ענייני הע"ל - באמצעות "קופות קטנות" של כסף מזומן הנמצאות במחלקות ובמחוזות. ההוצאות המותרות לתשלום מקופות אלה הן קטנות וכוללות בעיקר על הוצאות חניה, על כיבוד קל למשרד ועל אירוח עסקי. המבקר הפנימי של הע"ל המליץ בשנת 2008 ליו"ר החדש ולמנכ"ל החדש להשתמש בכרטיסי אשראי במקום בקופה קטנה, מאחר שהוא סבר שההוצאות שהם נדרשים להוציא לצורכי עבודה גדולות מדי להיקפי המזומן הנמצאים על פי רוב בקופה קטנה. נמצא כי היו"ר החדש והמנכ"ל החדש אימצו המלצה זו ובאותה שנה הנפיקו לעצמם כרטיסי אשראי ללא אישור הוועד המנהל כפי שראוי היה, וגם ללא ידיעתו. אף שכרטיסי האשראי נועדו לשמש כאמור תחליף לקופה קטנה, נוסף על השימוש בהם המשיכו היו"ר והמנכ"ל לבקש ולקבל החזרי הוצאות מקופה קטנה. בשנת 2009 אישר המנכ"ל נוהל המסדיר שימוש בכרטיסי אשראי ואת הסכום המרבי של הקופה הקטנה המיועדת לשימושו ולשימוש היו"ר, בלי שהציגם לבחינתו ואישורו של הוועד המנהל כפי שראוי היה שייעשה. נוסף על כך נמצא כי אף שלכל קופה קטנה יש מסגרת אשראי קבועה מראש, היו"ר והמנכ"ל לא הגבילו את סכום ההוצאות החודשי שהם יכולים להוציא באמצעות כרטיסי האשראי (מותנה ביתרה בחשבון הבנק). בהע"ל לא נעשה מעקב אחר היקף ההוצאות שהיו"ר החדש והמנכ"ל החדש מוציאים באמצעות כרטיסי האשראי וקופה קטנה. נושא שימושם של היו"ר והמנכ"ל בכרטיסי האשראי לא הובא לדיון בישיבת הוועד המנהל, וכלל לא דווח לוועד על ההוצאות שהשניים מוציאים באמצעות כרטיסי האשראי וקופה קטנה. 
ליקוי
19.
שלא בהתאם לנהלים ולהנחיות של הע"ל בנושא, היו"ר והמנכ"ל נהגו להגיש לאגף הכספים של הע"ל את החשבוניות בגין השימוש בכרטיסי האשראי ואת החשבוניות להחזרים מקופה קטנה, עבור הוצאות אירוח, בלי לציין את שמות האורחים ואת נסיבות האירוח. עקב כך לא היה אפשר לקיים פיקוח ובקרה כדי לוודא כי אותן הוצאות שהיו"ר והמנכ"ל מבקשים לקבל בגינן החזר מותרות לתשלום לפי ההנחיות והנהלים. בבדיקת משרד מבקר המדינה נמצא כי היו"ר והמנכ"ל השתמשו בכרטיסי האשראי ובקופה קטנה גם לכיסוי הוצאות שאינן נמנות עם סוגי ההוצאות שמותר להוציאן באמצעות כרטיסי האשראי או קופה קטנה לפי הנהלים וההנחיות של הע"ל. 
ליקוי
20.
הוצאות רכב: זה שנים נוהגת הע"ל לתת לרוב עובדיה על חשבונה הטבה של רכב לשימוש אישי. נמצא כי בשנת 2010 אישרה ועדת הכספים את דגמי הרכב של היו"ר החדש והמנכ"ל החדש, לפי בקשתם של היו"ר והמנכ"ל, ולא בתהליך קבלת החלטות מסודר לאחר בחינת שיקולים וחלופות, ובהתחשב בין היתר במצבה הכספי של הע"ל, כפי שנעשה לגבי 38 עובדים אחרים של הע"ל שהוחלט באותה עת כי יקבלו רכב לשימוש אישי.
ליקוי
21.
משרד מבקר המדינה רואה בחיוב את פעולותיהם האמורות של היו"ר והמנכ"ל. יצוין כי היו"ר מסר בישיבת הוועד המנהל בינואר 2011 כי הוועדה הציבורית תביא את המלצותיה לוועד המנהל עד ל-14.2.11. נמצא כי בפברואר 2012 הוועדה טרם גיבשה המלצות בנושא. 
ליקוי

22.
ארגוני עובדים בישראל זוכים לסמכויות רבות עצמה על פי חוק והם נאמנים לכספי ציבור. הם משמשים נאמנים לכספי העובדים ולאינטרסים נוספים של העובדים, המופקדים בידיהם. לדעת משרד מבקר המדינה, ראוי שמשרד הפנים - המופקד, בעת הביקורת, על אגודות עותמאניות - ומשרד המשפטים יבחנו, לאחר שישמעו את עמדת ארגוני העובדים, את האפשרות לעגן ולהחיל בדרך הולמת נורמות שראוי שיחולו על ארגוני עובדים על מנת להבטיח את פעילותם התקינה בתחומי המינהל והכספים, לרבות סדרי פיקוח ובקרה בתחומים אלה. הסדרה כאמור צריכה להתבצע תוך שמירה על מאפייניהם המיוחדים של הארגונים ועל יכולתם לפעול באופן עצמאי להשגת המטרות החשובות שלשמן הם הוקמו בתחום האיגוד המקצועי ובתחום החברתי.
תגובה

משרד הפנים

22.
האגודות העותומאניות הינן צורות התאגדות של גופים שלא למטרות רווח, אשר התאגדו טרם חקיקת חוק העמותות ב-1980. עם העברת רשם העמותות לאחריות משרד המשפטים והקמת רשות תאגידים במשרד המשפטים, הוסכם כי יש מקום לבחון העברת הרגולציה של אגודות עותומאניות למשרד המשפטים. לצורך העניין הקימו משרד הפנים ומשרד המשפטים ועדה משותפת לבחינת הליכי הפיקוח והטיפול באגודות עותומאניות כולל האפשרות להסב אגודות עותומאניות לעמותות.


כדי לייעל את הטיפול בנושא זה, הוחלט על עריכת מחקר מקדים באחריות מחלקת המחקר במשרד הפנים, שסיימה לערוך מיפוי  של האגודות העותמניות תוך הצלבת נתונים ממשרדי ממשלה, רשם העמותות ומחוזות משרד הפנים. הוועדה המשותפת של משרד המשפטים ומשרד הפנים מתכנסת שוב ביום 13.3.12 על מנת לדון בממצאי איסוף הנתונים ועל מנת להמשיך ולקדם את נושא העברת הרגולציה בתחום למשרד המשפטים.

תגובה

משרד המשפטים

23.
המשרד עובד כיום על  גיבוש חוק עמותות חדש, במסגרת זו ייבחן, בין היתר, הצורך לשנות את המשטר התאגידי החל על איגודי עובדים המאוגדים כיום כאגודות עותמניות.

הרשות הממשלתית למים ולביוב
הקמה וחיבור של מתקנים להתפלת מי ים
הגופים המבוקרים: רשות הממשלתית למים ולביוב, מקורות, משרד האוצר, רשות להגבלים עסקיים, משרד התשתיות הלאומיות, חברת ענבל בע"מ.
ליקוי
1. בדוח 56ב ציין משרד מבקר המדינה כי החלטת הממשלה מאפריל 2001 בדבר הקמת מתקן להתפלת מי ים באשדוד עד מרץ 2003 לא בוצעה והדבר מעיד על חוסר יכולתה של הממשלה לתכנן ולהקים פרויקט חשוב בזמן הדרוש ובתהליך תקין. מאוגוסט 2007 ועד ינואר 2011 קיבלה הממשלה ארבע החלטות נוספות בעניין הקמת מתקן להתפלת מי ים באשדוד. אולם רק באוגוסט 2011 - לאחר מועד סיום ביקורת המעקב ולמעלה משנה ממועד הגשת דוח ועדת החקירה הממלכתית בנושא ניהול משק המים בישראל - חתמו הממשלה וחברת מקורות פיתוח וייזום בע"מ (להלן - מקורות ייזום) הסכם להקמתו של המתקן. אי-הקמת המתקן באשדוד במשך עשר שנים מעידה על כשל מתמשך ובעיית משילות חמורה של הממשלה אשר פוגעים באינטרס הציבורי.
תגובה
רשות המים
1. 
בפירוט ההסכמים שנחתמו לא מצוינים חתימה על הסכם מתקן אשדוד בהיקף של 100 מלמ"ק והסכמי הרחבות. ההחלטה שמקימה את מתקן אשדוד במתווה החדש התקבלה בממשלה רק ביום 30.1.11 מס' 2789 בהמשך להחלטה שקיבלה מיום 18.12.11. ההסכם בגליל המערבי בוטל בשל אי עמידת היזמים בהסכם. כמות המים שהייתה אמורה להתקבל בו היא חלק מהכמות ביעד ההתפלה ולא בנוסף. 
תגובה
משרד האוצר
1. 
ועדת המכרזים הבינמשרדית להתפלת מי-ים, בה שותפים כל המשרדים שצוינו לעיל, פעלה ללא לאות על מנת להביא להקמתם של כל פרויקטי ההתפלה בישראל. במבחן התוצאה, מדובר בסיפור הצלחה שלא היה כדוגמתו בהקמת מתקני תשתית ציבוריים- הן בלוחות הזמנים, הן במחירים הכלכליים והן בשינוי המבני שנוצר במשק המים שנשלט עד אותה תקופה רק על ידי מקורות. 
בתוך עשור הוקמו, הורחבו והופעלו שלושה מתקני התפלה ושני מתקנים נוספים נמצאים בשלבי הקמה מתקדמים. חמשת המתקנים ביחד יספקו 587 מלמ"ק מים בשנה, המהווים כ- 85% מצריכת המים של המגזר הביתי בישראל. שינוי כה משמעותי בניהול משק המים בלוח זמנים כה קצר הינו הישג יוצא דופן, שספק אם יש לו תקדים בעולם. ארבעה מתוך חמשת מתקני ההתפלה הוקמו באמצעות מכרזים בינלאומיים פומביים שמשכו מספר חברות זרות לשוק הישראלי. לוח הזמנים להקמת הפרויקטים הינו מהיר ביותר, הן בהשוואה לפרויקטים דומים בעולם והן בהשוואה לפרויקטי תשתית אחרים בישראל. מחירי המים שנקבעו במכרזים הינם נמוכים הן בהשוואה לתחזיות המוקדמות והן ביחס למחירים המקובלים בעולם. כמו-כן ניתן לראות מגמה מתמשכת של ירידה במחיר מפרויקט לפרויקט, כאשר בפרויקט ההתפלה בשורק נקבע מחיר ראלי של 2 ₪ בלבד למ"ק מים. הישגים אלה הינם פרי עבודתם המאומצת והיסודית של כל הגורמים בתחום ההתפלה, לרבות חברי ועדת המכרזים לאורך השנים והיועצים שהעסיקה הועדה בתחומים השונים.
ליקוי
2.
באוגוסט 2007 החליטה הממשלה כי מקורות ייזום תקים את המתקן באשדוד בכפוף לקבלת רישיון מטעם רשות המים. החלטה זו לא אפשרה למקורות ייזום לקדם את הקמת המתקן ולהשיג מימון עבורו, משום שרשות המים, שרק החלה לפעול שמונה חודשים קודם לכן, (בינואר 2007), לא נערכה לבצע את האסדרה (הרגולציה) הנדרשת, ובכלל זה הנפקת רישיונות להקמת מתקני התפלה, ועד נובמבר 2011 לא הכינה אסדרה זו. 

תגובה
רשות המים
2. 
החלטת הממשלה חכ/165 מיום 2.12.2008 אשר קבלה תוקף ב- 18.2.2008 סעיף 1 (א) "על אף האמור בהחלטת הממשלה מס' 2184 מיום 12.8.2007, ועדת המכרזים הבינמשרדית להתפלת מי ים תשקול את האפשרות להתקשר, בפטור ממכרז ובכפוף לתקנות חובת המכרזים, עם חברה המיועדת אך ורק ומטרת פרויקט ההתפלה" כלומר, ההחלטה שינתה את הצורך בביצוע רגולציה כאמור בהחלטה הקודמת. 
ליקוי
3. 
יו"ר מועצת המנהלים של מקורות הוסיף כי החלטת הממשלה מאוגוסט 2007 לא אפשרה קבלת מימון חיצוני להקמת המתקן, מפני שהגופים המממנים דרשו שממשלת ישראל תתחייב לרכישת המים המותפלים. עוד הוסיף כי בפגישה שקיים עם החשב הכללי דאז, מר שוקי אורן, ועם סגנו, מר גיל שבתאי, הובהר שמקורות לא תוכל להקים את המתקן לפי המתווה שבהחלטת הממשלה האמורה. 
תגובה
3. 
המתקן לא הוקם בשל קשיי מימון שדרשו כי מדינת ישראל תתחייב לרכוש את המים ולא בשל קשיי הערכות של רשות המים. 

ליקוי
4. 
אופן קביעת המחיר עבור המים המותפלים במתקן באשדוד בידי ועדת המכרזים הבין-משרדית להתפלת מי ים בסוף שנת 2009, אחרי שמקורות ייזום כבר סיימה את הליך המכרז לבחירת קבלן להקמת המתקן, הביא למחלוקת ממושכת בין ועדת המכרזים לבין מקורות ייזום על מחיר המים. אי ההסכמה על מחיר המים עיכבה במשך שנה ושמונה חודשים נוספים את יישום החלט הממשלה להקים את המתקן. היעדר הכרעה עד יולי 2011 ואי הקמת המתקן באשדוד במשך כעשר שנים מלמדים על עומק בעיית המשילות של הממשלה הפוגעת באינטרס הציבורי. רק באוגוסט 2011 אישרה ועדת המכרזים את ההסכם להקמת המתקן בין הממשלה לבין מקורות ייזום. 
תגובה
4. 
יש לקבל את עמדת ועדת המכרזים הבינמשרדית. ההסכם לא נחתם בשלב מאוחר רק בשל אי הסכמה של היזם למחיר ולא כתוצאה מעיכוב של המדינה. 
ליקוי
5.
עלות הנזקים למשק ולסביבה מאי-הספקת מים גדלה ככל שתקופת המחסור מתארכת. לא נמצא שמשרד האוצר, ועדת המכרזים ומקורות בדקו והעריכו את המשמעויות הכספיות והסביבתיות של מצב משק המים והמחסור בו וכן את עלות הנזקים למשק ולסביבה מאי-הספקתם. 

תגובה 
משרד האוצר 
2-5. 
החלטת הממשלה מאפריל 2001 להטיל על חברת 'מקורות' לפרסם מכרז להקמת מתקן התפלה באשדוד לא יושמה במשך כעשר שנים, להבנת המשרד, הגורמים לעיכוב בהקמת המתקן הינם:

א) ליקויים בתכנון המתקן, לרבות מיקום האתר ששונה 3 פעמים – ראשית החליטה חברת 'מקורות' להקים את מתקן ההתפלה באזור אשכול על שטח של 7 דונם, כאשר היה חשש כבד כי הוא אינו מתאים בגודלו להקמת מתקן התפלה. מקורות הוציאה מכרז להקמת המתקן בלא שהיה קיים הסכם חתום להעמדת השטח בין חברת החשמל ומקורות. לאחר מכן ביולי 2005 החלה מקורות במגעים לבחינת הקמת המתקן באתר חברת 'סולבר' באשדוד. בראשית 2007 הגיעה החברה למסקנה כי גם אתר זה אינו מתאים והחלה בבדיקת אתר אזור התעשייה הצפוני של אשדוד בבעלות 'חברת נמלי-ים'. האחריות המלאה לבחירת האתרים השונים ולעיכובים שנוצרו עקב אי התאמת האתרים הינה של חברת 'מקורות' בלבד. 
ב) ליקויים בהליכי ההתקשרויות והמכרז אשר הובילו לשתי התערבויות של בית-המשפט –באוקטובר 2002 הכריזה חברת 'מקורות' על זכיית חברת 'VIA MARIS' במכרז להקמת מתקן ההתפלה, אולם באוגוסט 2003, בעקבות עתירה של המפסידה במכרז, חברת 'Ashdod Desalination', לבית המשפט, הוחלט בהסכמת הצדדים להכריז על האחרונה כזוכה. בסופו של דבר מכרז זה לא מומש, בין היתר בשל אי התאמת השטח שהוצע להקמת המתקן. בראשית 2007 החליטה 'מקורות פיתוח וייזום' להתקשר ללא מכרז עם קונסורציום משותף לחברות 'GE' ו'ברן' כשותפות במיזם ההתפלה באשדוד לצורך הקמת הפרויקט, אולם במאי 2008 החליט ביהמ"ש לבטל את החלטת החברה ודרש ממנה לפרסם מכרז פומבי בנושא.  
ג) הצעות המחיר שהציע חברת 'מקורות', אשר היו גבוהות באופן ניכר ממחירי השוק באותה עת ואילו הייתה הממשלה נענית להן, היה הדבר מוביל להתייקרות מחירי המים לציבור, אשר היה נדרש לשאת בנטל תשלומים עודף בשל חוסר יעילות החברה. לדוגמא, בשנת 2008, כאשר החברה התקשרה עם חברות 'GE' ו'ברן' לצורך הקמת הפרויקט, הציעה החברה מחיר של 3.4 ₪ למ"ק מים. זאת, כאשר שנתיים קודם נקבע במכרז לפרויקט בחדרה מחיר של 2.6 ₪ למ"ק. מדובר בפער של 80 מיליון ₪ לשנה וכ- 1.4 מיליארד ₪ לאורך כל חיי הפרויקט, אשר כולו היה מוטל על ציבור צרכני המים. 
ועדת המכרזים הבינמשרדית להתפלת מי-ים, עליה הוטל לראשונה רק בשנת 2008 לקדם את הקמת מתקן ההתפלה באשדוד על ידי חברת 'מקורות פיתוח וייזום' (להלן: 'מקורות' או 'החברה'), פעלה בנושא כשלנגד עיניה שני יעדים מרכזיים: הראשון, הקמת מתקן ההתפלה בהקדם האפשרי על מנת להתמודד עם המחסור החמור במשק המים. השני, השגת מחיר יעיל כלכלית המשקף את מחירי השוק הרלוונטיים, עבור כלל צרכני המים. כפי שמתואר בטיוטת הדו"ח, ביום 20 בדצמבר 2009 דרשה חברת 'מקורות' כי מחיר המים יעמוד על 2.86 ₪ למ"ק. ועדת המכרזים קבעה, על בסיס חוות דעת מקצועית, הנדסית וכלכלית, כי המחיר הראוי לתשלום הינו 2.36 ₪ למ"ק. החברה טענה באותו מועד ובמספר הזדמנויות לאחר מכן, כי לא ניתן להקים את הפרויקט במחיר זה. בסופו של דבר, הודיעה החברה בפברואר 2011 כי היא מוכנה להקים את הפרויקט במחיר של 2.40 ₪ למ"ק. בעקבות כך הגישה החברה את הצעתה, ולאחר שזאת נבדקה ביסודיות על ידי ועדת המכרזים, נמצא כי היא עומדת בכל דרישות המכרז, המשפטיות, ההנדסיות והפיננסיות, לרבות בשיעור הרווחיות הנדרש והיחסים לכיסוי החוב. תוצאה זו אינה יכולה להותיר מקום לספק כי ועדת המכרזים פעלה נכון לגבי אופן קביעת מחיר המים ועמידתה על מחיר זה. עמדת הועדה כי המחיר שקבעה מאפשר הקמת מתקן התפלה בהתאם למכלול הדרישות שנקבעו, הוכחה על ידי חברת 'מקורות', בהצעה שהוגשה בסופו של דבר, כנכונה. ועדת המכרזים פעלה באופן יסודי ומקצועי על בסיס חוות דעת מקצועיות תוך קיום תהליך ענייני ושקוף. לאור האמור, אין ספק, כי ועדת המכרזים פעלה נכון כאשר הגנה על האינטרס הציבורי ועמדה על כך שהמחיר שישולם לחברה יהיה יעיל כלכלית. תוצאות עבודת ועדת המכרזים הינם חיסכון של כ- 1.25 מיליארד ₪ במחירים שוטפים וכ- 800 מיליון ₪ בערך מהוון של עלויות המים שהיה משלם הציבור לאורך כל חיי הפרויקט. החשב הכללי מציין כי חסכון זה מהווה כשני שלישים מעלות ההקמה של מתקן התפלה בהיקף של 100 מלמ"ק, כמו המתקן באשדוד. 
ליקוי
6.
משרד מבקר המדינה רואה בחומרה את העובדה שעל אף הביקורת הקודמת לא נקטו משרדי הממשלה הנוגעים בדבר צעדים מספיקים כדי לוודא שהחלטותיה להתמודדות עם המחסור במים יבוצעו בהקדם האפשרי. משרד מבקר המדינה מציין כי בעתות של מחסור חמור במשק המים הייתה חשיבות גדולה להוציא מן הכוח אל הפועל את החלטות הממשלה בדבר הקמת המתקן באשדוד. משרד מבקר המדינה מעיר כי משרד האוצר, כחלק ממדיניותו להפחתת המעורבות של חברת מקורות, בטענה שהיא מונופול ממשלתי, השפיע על תהליך קבלת ההחלטות להקמת המתקן. בכך תרם לעיכוב ביישום החלטות הממשלה וביישום המדיניות של רשות המים להגדלת כמות המים המותפלים, על אף המשבר במשק המים. 
תגובה
6. 
מדיניות המשרד להפחתת המעורבות של חברת מקורות במשק המים הייתה חיונית להתפתחותו של משק מים בריא ותחרותי בתחום ההתפלה. מתן אישור למקורות מים להקים את מתקן ההתפלה, היה יוצר מונופול אנכי שיהיה מעורב בתחום היחיד במשק המים שבו הצליחה המדינה ליצור תחרות. בהקשר זה ראוי לציין כי ב- 20 בינואר 2002 פנה הממונה על ההגבלים העסקיים דאז,  אל שר האוצר ושר התשתיות במכתב בו הועלתה הטענה כי מסירת הפרויקט להקמת מתקן ההתפלה באשדוד לידי חברת מקורות, גוף שהינו מונופול במשק המים, מנוגדת לעמדת בית הדין להגבלים עסקיים. לדעת המשרד, העמידה על כך שמתקן ההתפלה באשדוד לא יוקם על ידי חברת 'מקורות מים' אלא על ידי חברת הבת, 'מקורות פיתוח וייזום' הייתה חיונית להתפתחותו של משק המים בישראל וליצירת תחרות הוגנת בתחום ההתפלה.
ליקוי
7. 
רק באוגוסט 2011 אישרה ועדת המכרזים את ההסכם להקמת המתקן בין הממשלה לבין מקורות ייזום. משרד מבקר המדינה סבור כי משרד האוצר, משרד התשתיות ורשות המים לא עשו די כדי להוציא מן הכוח אל הפועל את החלטות הממשלה וכדי להבטיח שתותפל כמות המים שנקבעה להתמודדות עם המחסור במים בהקדם האפשרי. אי הקמת המתקן באשדוד במשך כעשר שנים מלמדים על עומק בעיית משילות של הממשלה הפוגעת באינטרס הציבורי. 
ליקוי
8.
משנת 2007 עד שנת 2009 לא קידמה רשות המים את התכנית להקמת מתקן ההתפלה בגליל המערבי, ומועד הפעלתו נדחה משנת 2013 לשנת 2015.
תגובה
רשות המים
8. 
הרשות פעלה בהתאם להחלטות הממשלה ועמדה ביעדי ההתפלה. לא ידוע לרשות על החלטה המחייבת הקמת מתקן דווקא בגליל המערבי. מתקן הגליל המערבי הינו חלק מכמות הכוללת בו עמדה רשות המים והממשלה. בפברואר 2012 טרם הצליח מינהל התכנון במשרד הפנים לאתר ולאשר אתר מתאים להקמת מתקן התפלה בגליל המערבי. עובדה זו דוחה את תחילת אספקת מים במתקן זה לסוף 2017 או 2018. 
ליקוי
9.
ועדת המכרזים לא השיגה עבור כמות המים הנוספת מהרחבת המתקן בחדרה, שהיה באותה עת בשלבי הקמה, מחיר נמוך יותר ממחיר המים במתקן המקורי, כמו שקבעה במתקנים באשקלון ובפלמחים.
תגובה
9. 
בפני ועדת השיפוט ברשות המים הוצגו מספר חלופות למיקום המאגר ועבור כל אחת יתרונות וחסרונות. בהחלטתה לקחה הועדה בחשבון את כל ההיבטים ההנדסיים והכלכליים, כמקובל. מקום המאגר נקבע סופי על ידי הועדה המחוזית, באופן שהשימוש בשטח יהיה היעיל ביותר האפשרי (מתחת לקווי מתח עליון של חברת חשמל לישראל). בנוסף, הוגש עדכון תכנון עבור נפח המאגר, הנפח הוגדל (מ- 60 אלמ"ק ל- 100 מלמ"ק) לאור ההנחה שתאושר בעתיד הרחבה למתקן ההתפלה מעבר ל- 100 מלמ"ש (הנחה שאחר כך התברר שהייתה נכונה, המתקן מספק היום 127 מלמ"ש). כתוצאה משינויי תכנון, שונה בהתאם גם אומדן העלויות. בסוף הליך הבדיקות ועם סיום השוואת החלופות ועדת השיפוט אישרה אומדן עלויות על בסיס תכנון כללי על סך 25 מיליון ₪ (20.2 מליון ₪ + 14% ב.צ.מ. + 10% תכנון, פיקוח מדידות והוצאות כלליות) לפי מדד יוני 2006. לאחר סיום התכנון המפורט והתהליך הסטטוטורי אושר תקציב מחייב לביצוע על סך 33 מיליון ₪ לפי מדד אפריל 2008. סכום זה, מהוון ליוני 2006 הוא 27.6 מיליון ₪, ז"א אושרה חריגה יחסית לתכנון הכללי של 11.1% חריגה בהחלט מקובלת (גם על פי הסכם העלויות בין מקורות לממשלה וגם על פי כל קנה מידה אחר בנוגע לביצוע תשתיות לאומיות). יתרה מזו, הפרויקט כולו (קו "80, תחנה ומאגר) לא חרג מהמסגרת התקציבית בהתחשב בהצמדות ובהתאם להסכם העלויות. 
ליקוי
10.
ועדת השיפוט של רשות המים שינתה שלוש פעמים את האומדנים להקמת המאגר של מתקן ההתפלה בחדרה ואישרה תקציב ביצוע שהיה גבוה בכ-25% מסכום האומדן. התיקונים באומדני עלויות המאגר מעידים על תכנון לקוי ולא מגובש של הפרויקט.
תגובה
משרד האוצר
9-10. 
המשרד אינו מקבל את עמדת הביקורת בעניין קביעת מחיר המים בהליך ההרחבות הקודם, לפיה ועדת המכרזים הייתה צריכה לקבוע מחיר מים נמוך יותר בעבור מתקן ההתפלה בחדרה. עמדה זו אינה עולה בקנה אחד עם העובדות והמידע כפי שעמד בפני ועדת המכרזים במועד קביעת המחיר בהליך ההרחבות. ועדת המכרזים שקלה את מכלול השיקולים הנוגע למחיר המים המותפלים ולאופן ביצוע ההליך, לרבות היתרונות לגודל (שספק אם ישנם), ולאחר שקיבלה את חוות דעתם של היועצים ההנדסיים והפיננסיים וכן יועצים מתחום תורת המשחקים שהועסקו במיוחד לצורך משימה זו, החליטה לקבוע כי מחיר המים שייקבע בהליך יהיה אחיד לכל המתקנים. המשרד לא מצא כל בסיס או תימוכין מקצועיים ועובדתיים אשר סותרים את עמדת ועדת המכרזים. שיטת ביצוע הליך ההרחבות נבחרה לאחר שהוועדה שקלה מגוון רב של חלופות, קיבלה מגוון רב של חוות דעת מקצועיות, וקיימה עשרות דיונים בכל הרמות והדרגים הבכירים ביותר. לאור האמור, הטענה לפיה הוועדה לא התחשבה בגודל המתקנים השונים במכלול השיקולים שעמדו בפניה אינה נכונה עובדתית ואינה נתמכת במסמכים כלשהם. לעומת זאת, העובדה שבוצע תהליך קבלת החלטות סדור ויסודי נתמכת בעשרות מסמכים וסיכומים. בהקשר זה, המשרד מבקש לציין כי תוצאות הליך ההרחבות השני, בו נקבע כי מחיר המים יעמוד על 2.1 ₪ בלבד, מעיד כי ניתוח מחיר המים לא יכול להתבצע באופן פשטני, וכי לא ניתן לקבוע אותו ללא עבודת מטה מקצועית ויסודית, על בסיס הטיעון של יתרון לגודל בלבד. שכן, מחיר זה עומד לכאורה בניגוד להיגיון הכלכלי, מכיוון שהינו נמוך בעשרות אחוזים מהמחיר שנקבע עבור המתקן המקורי וההרחבה בפלמחים, כאשר משך תקופת ההסכם הינה קצרה יותר. למרות זאת, מכיוון שועדת המכרזים ערכה גם כאן עבודת מטה יסודית ומקצועית, ולאור הניסיון הרב שנצבר בהליך ההרחבות הראשון, במכרז שורק ובהליך אשדוד, ניתן היה לקבוע כי זהו המחיר הנכון והראוי עבור המים, לאור מכלול הנתונים הקיימים, לרבות ההתפתחות הטכנולוגית, הדרישות הרגולטוריות והסטאטוטוריות, יכולות המימון ויתר התנאים הקיימים, כאשר סוגיית היתרון לגודל הינה שולית יחסית בכלל הניתוח. 
ליקוי
11.
מקורות משלמת לחברה לפיתוח קיסריה (להלן - החפ"ק) עבור חכירת שטח המאגר ממנה פי 7.7 מהשמאות שהוכנה עבורה (במונחים דולריים). 
תגובה
רשות המים
11. 
דמי החכירה עבור השטח נדרשו על ידי חפ"ק, לטענתם בהתאם לשווי קרקע כפי שסוכם בהסכם קודם שנעשה עם משרד האוצר (עבור שטח ההתארגנות של מתקן ההתפלה). הכלי היחיד העומד לרשות חברת מקורות הינו המשא ומתן ולכן שמאי מטעם החברה או אפילו שמאי בלתי תלוי לא היה יכול להכריע בנושא. בפועל, מקורות הצליחה, אחרי משא ומתן להוריד את העלות לכמחצית מהדרישה המקורית. החוזה נחתם רק לאחר שמשרד האוצר (שהינו בעל מניות בחפ"ק) אישר את הסכומים. לגבי שטח המאגר גודל שטח המאגר נקבע בהתחשב בקו מתח עליון של חברת חשמל לישראל שמתחתיו אי אפשר למקם מבנים. השטח הנוסף הוגדר על ידי הוועדה המחוזית שטח לפיתוח נופי. רשות המים ממליצה לבדוק עם הועדה המחוזית את סמכותה לדרוש תנאים שאינם קשורים לביצוע תשתיות לאספקת מים. 
ליקוי
12. 
הממשלה החליטה ביוני 2008 שבשנת 2013 תגיע כמות המים המותפלים עד 600 מלמ"ק בשנה. כמו כן הממשלה קיבלה החלטות רבות במהלך עשר השנים האחרונות, ולפיהן תקים מקורות מתקן התפלה באשדוד. משרד האוצר, משרד התשתיות, רשות המים וחברת מקורות לא עשו די כדי להוציא מן הכוח אל הפועל את החלטות הממשלה, כדי להבטיח שתותפל כמות המים להתמודדות עם המחסור במים, מוקדם ככל האפשר. משרד מבקר המדינה רואה בחומרה את העובדה שעל אף ההערות בביקורת הקודמת ועל אף הערותיה של ועדת חקירה ממלכתית לא נקטו משרדי הממשלה הנוגעים בדבר, צעדים מספיקים כדי שהחלטות הממשלה יוצאו מן הכוח אל הפועל. על הממשלה לוודא שהיעדים להתמודדות עם המחסור במים יושגו במועד שנקבע לכך. 
תגובה
משרד האוצר
12. 
ועדת המכרזים הבינמשרדית להתפלת מי-ים פעלה בהתאם להחלטת הממשלה מס' 3533 מיוני 2008 אשר קבעה כי ההיקף הכולל של מים מותפלים יעמוד על 505 מלמ"ק לשנה עד שנת 2013, וכמות נוספת של 95 מלמ"ק תסופק מוקדם ככל האפשר. פעולות ועדת המכרזים בשנים האחרונות יביאו לכך שעד סוף שנת 2013 תגיע כמות המים המותפלים המסופקת לכ- 587 מלמ"ק לשנה. ועדת המכרזים עמדה בהחלטת הממשלה במלואה, תוך השגת מחירים יעילים ותחרותיים. משרד האוצר סבור כי המסקנה לפיה ועדת המכרזים והמשרד לא עשו די כדי להוציא מן הכוח אל הפועל את החלטות הממשלה וכדי שתותפל כמות המים שנקבעה להתמודדות עם המחסור במים, אינה נכונה עובדתית ואינה מתיישבת עם האמור. 
תגובה
רשות המים
12. 
בפועל עד לסוף שנת 2013, עם השלמת הרחבת מתקן פלמחים ל- 90 מלמ"ק בשנה וסיום הקמת מתקני ההתפלה בשורק ובאשדוד, תגיע כמות המים המותפלים להיקף של 587 מלמ"ק בשנה (עם פוטנציאל אספקה נוסף (בעבודה ללא מגבלת תעו"ז – של 50-80 מלמ"ק נוספים לשנה במידת הצורך). היקף זה עונה על החלטת הממשלה ואף מעבר לכך. יש חשיבות מרובה לעמידה ביעדי ההתפלה וכך אכן נעשה. 
ליקוי
13. 
משרד מבקר המדינה מעיר כי על משרדי הממשלה הנוגעים בדבר היה להכריע בעניין הקמת המתקן באשדוד ולנקוט את הצעדים הנדרשים ליישום החלטתה במטרה להגיע לכמויות המים שעליהן החליטה. 
תגובה
13. 
הממשלה החליטה בהחלטה מס' 2318 מיום 12.8.2007 על הליך זיכיונות – בפועל, הגורמים הממנים לא היו ערוכים למודל זה ולכן הממשלה פעלה במלוא המרץ לשינוי המודל באופן שיאפשר הקמת המתקן. 
ליקוי
14. 
על הגורמים האחראים – רשות המים, משרד התשתיות הלאומיות ומשרד האוצר ובכללם ועדת המכרזים הבין-משרדית להתפלת מי ים – להבטיח את הקמת המתקן בגליל המערבי ואת הספקת המים ממנו, בהתאם להחלטת הממשלה. 
תגובה
14. 
הקמת מתקן בגליל המערבי מותנה באיתור ואישור סטטוטורי של שטח מתאים למתקן התפלה ומערכת קליטת המים המותפלים. נושא זה הינו בידי מינהל התכנון של משרד הפנים. עד כה לאחר שלש שנות חיפוש (משנת 2009) טרם אושר אתר בגליל המערבי ואישור כזה עדיין לא נראה באופק. רשות המים מנסה לקדם את הנושא ומקדמת מסמך סביבתי, תכנית ניטור ימי והכנת מודל פיזור (שמחכים אף הם לאישור אתר). בנוסף, לא ידוע לרשות על החלטת ממשלה המחייבת הקמת מתקן דווקא בגליל המערבי. 
ליקוי
15. 
משרד מבקר המדינה מעיר כי עלות הנזקים למשק ולסביבה מאי-הספקת מים גדלה ככל שתקופת המחסור מתארכת. לא נמצא שמשרד האוצר, ועדת המכרזים ומקורות בדקו והעריכו את המשמעויות הכספיות והסביבתיות של מצב משק המים והמחסור בו וכן את עלות הנזקים למשק ולסביבה מאי הספקתם. התמשכות אי ההסכמות גרמה לדחיית ההקמה של המתקן באשדוד והספקת המים ממנו במשק שנים רבות. לכן על הממשלה היה לוודא שתהיה הכרעה באי ההסכמות ולנקוט את כל הצעדים הנדרשים כדי להבטיח עמידה ביעדים. נוכח רצף שנות הבצורת ואי הקמת מתקני ההתפלה המתוכננים המחסור במים בישראל עלול להחריף וכך גם הנזק הכלכלי למשק. 
תגובה
משרד האוצר
15. 
המשרד התריע מספר פעמים מפני הנזק הנובע כתוצאה מאי ביצוע מתקן ההתפלה באשדוד כמתוכנן, לרבות בפרוטוקולים ומכתבים.  משרד האוצר טען לאורך שנים שלו פורסם מכרז לביצוע הפרויקט באשדוד, בהתאם לתקנות חובת המכרזים, אזי מתקן ההתפלה היה מוקם כבר לפני שנים. החשב הכללי מזכיר שהחלטת הממשלה מ- 2001 קבעה כי במידה שמקורות לא תצליח להקים את מתקן ההתפלה במועד, יפורסם מכרז פומבי להקמתו.
ליקוי
16. 
מתחילת שנת 2000 קיבלה הממשלה החלטות להקים מתקני התפלה באמצעות פרסום מכרזים לביצוע התפלת מי ים ליזמים פרטיים. תהליך הפרטת משק המים הוביל לכניסת יזמים פרטיים וליצירת ריכוזיות בידי שתי קבוצות יזמים פרטיות (להלן – קבוצת יזמים פרטית אחת או היזם הפרטי). כמו כן, בהחלטת הממשלה מאוגוסט 2007 נקבע, שחברת הבת מקורות ייזום תקים את מתקן ההתפלה באשדוד ונקבע גם מתווה להפרטתה. 
תגובה
16. 
המשרד מבקש להעיר כי השימוש שנעשה במונח "הפרטה", בהקשר של תחום ההתפלה, הינו שגוי. שכן, מושג זה מתייחס למצב שבו שירות מסוים סופק בעבר על ידי המדינה, ובשלב מסוים המדינה מעבירה אותו לידיים פרטיות ואינה רואה בעצמה אחראית לאספקתו עוד. זהו איננו המצב בתחום התפלת המים, אשר מעולם, בעבר, לא בוצע ישירות על ידי הממשלה באמצעות מי מזרועותיה. בנוסף, הממשלה הינה הבעלים של מתקני ההתפלה באשקלון, בחדרה בשורק ובאשדוד, והיא משתמשת במגזר הפרטי לצורך תכנון, הקמה ותפעול המתקנים, כאשר בתום תקופת התפעול המתקנים נמסרים לידי המדינה. גם מתקן ההתפלה בפלמחים, שאינו בבעלות הממשלה
(BOO), מנוהל באמצעות חוזה זיכיון מפורט המקנה לממשלה סמכויות רבות בניהול המתקן.
ליקוי
17. 
משרד מבקר המדינה מעיר לגורמים האחראים, ובכללם ועדת המכרזים, כי במכרזים להקמת מתקני התפלה נוספים בעתיד, עליהם לבחון במסגרת יישום מדיניות הממשלה להגברת תחרותיות בענפי המשק השונים גם את הריכוזיות שנוצרה, ולשלב שיקולים נוספים זולת המחיר, בעת בחירת המציע והזוכה: גיוון ספקים, ניתוח מפת התחרות העתידית בענף ושיפור התחרות בענף. 
תגובה
17. 
המשרד מקבל את הערת הביקורת. ועדת המכרזים הבינמשרדית החלה ביישום ההמלצה ומינתה צוות משנה שיבחן את נושא הריכוזיות במשק המים לקראת המכרז שצפוי להתפרסם להקמת מתקן התפלה בגליל המערבי. הצוות יגיש את המלצותיו בנושא בחודשים הקרובים. 
תגובה
רשות המים
17. 
החלטת הממשלה מיום 30.1.11 מס' 2789 קובעת כי "בכדי להביא לצמצום הריכוזיות באספקת המים המותפלים ולשמירה על אינטרס הציבור, להטיל על ועדת המכרזים לקבוע בכל מכרז עתידי להתפלה שייעשה בשיתוף המגזר הפרטי, תנאי שיבטיח את גיוון הבעלויות הישירות והעקיפות בשוק אספקת המים המותפלים ביחס למפת הבעלות הקיימת היום. קביעת התנאי כאמור תיעשה לאחר התייעצות עם הממונה על ההגבלים העסקיים. 
ליקוי
18. 
משרד מבקר המדינה מסב את תשומת הלב של מקבלי ההחלטות בדרג המדיני בעניין זה; הממשלה החליטה באוגוסט 2007 להפריט את חברת מקורות ייזום, ולאחר מכן הצביע משרד התשתיות על צורך לאומי לשמור על יתרונה הטכנולוגי ועל יכולתה של חברה ממשלתית להתפיל מים בהיקף נרחב. הפרטת מקורות ייזום על פי המתוכנן תגרום לאיבוד היכולות שבידי הממשלה, ואלה יעברו לידיים פרטיות על כל המשתמע מכך. 
תגובה
משרד האוצר
18. 
הליך ההתקשרות בפטור ממכרז עם חברת 'מקורות פיתוח וייזום' לביצוע פרויקט ההתפלה באשדוד אושר על ידי ועדת המכרזים, ועדת הפטור ושר האוצר בשל הצורך הדחוף במים נוספים. חוות הדעת שהוגשו לוועדה בעניין זה, ובפרט חוות הדעת של מנהל רשות המים, התייחסו להיבט זה בקשר ליכולתה של החברה לבצע את הפרויקט בלוח זמנים מהיר יותר לעומת מכרז פומבי. הצורך הלאומי לשמור על יתרון טכנולוגי של חברה ממשלתית להתפיל מים לא נדון ולא הועלה מעולם על ידי איש מהנציגים של המשרדים השונים בועדת המכרזים, בפרט לא כנימוק למתן הפטור ממכרז לחברה. בהקשר זה יש להבהיר כי ההסכמים שעליהם חתמה המדינה עם מפעילי מתקני ההתפלה מאפשרים לה להיכנס בנעליו של היזם, לתפוס את המתקן ולהפעילו, בין אם באמצעותה ובין אם באמצעות חברות אחרות הפעילות בשוק ההתפלה. מכיוון שבישראל פועלות מספר חברות בעלות יכולת מוכחת בתחום ההתפלה, המשרד סבור כי נדרש שדווקא חברת 'מקורות פיתוח וייזום' תהיה בעלת ידע בהפעלת מתקני התפלה לצורך הבטחת הפעלתם של מתקנים. גם אם קיימת בידי חברת 'מקורות פיתוח וייזום' יכולת להפעיל מתקן התפלה, לא ברור מאיזה טעם יש להעדיף אותה על פני חברות אחרות הקיימות בשוק, ולאפשר לה להפעיל מתקן התפלה ללא מכרז. 
אם כן, מדיניות הממשלה, המתבטאת בהחלטה להפריט את החברה, מראה כי ההחלטה להקים את מתקן ההתפלה באשדוד באמצעות החברה לא נבעה משיקולים אסטרטגיים של שמירת יכולת תפעולית בידי הממשלה, אלא משיקולי דחיפות בלבד. 
ליקוי
19.
ההסכם שחתמה הממשלה להקמת מתקן ההתפלה בשומרת בוטל, בינואר 2007. למרות זאת עד שנת 2009 לא קידמה רשות המים את התכנית להקמת המתקן בגליל המערבי. במועד סיום הביקורת נבדקו עדיין חלופות למיקומו ומועד הפעלתו נדחה משנת 2013 לשנת 2015. 
תגובה
רשות המים
19. 
עד פברואר 2012 מינהל התכנון במשרד הפנים טרם הצליח לאשר מיקום למתקן התפלה בגליל המערבי. יובהר כי רשות המים מחויבת להחלטות הממשלה בעניין יעדי ההתפלה – כמות המים של המתקן בגליל המערבי הינה חלק מהכמות הכוללת. 
ליקוי
20. 
משרד מבקר המדינה מעיר כי מאחר שאומדן העלויות של הפרויקט הוצמד לפי הסכם העלויות משנת 2007 למדד הפיתוח, הפרשי ההצמדה בין עליית מדד הפיתוח שעלה בכ- 30% לבין עליית המחירים של כמחצית מהתשומות לפי המדד לצרכן שעלה בכ- 8% הותירו למקורות עודפים. לפיכך מן הראוי שרשות המים תבחן מחדש את שיטת חישוב העלויות כך שישקפו באופן מדויק יותר את הוצאותיה של מקורות. 
תגובה
20. 
הרשות מבהירה כי אמנם במקרה שצוין, חברת מקורות נהנתה כלכלית מדרך הצמדה, אולם במקרים אחרים החברה לא יצאה נשכרת מהצמדה זו. מדד הפיתוח משקף בצורה טובה את תשומות הפיתוח, אולם בכל מקרה יודגש כי במסגרת בחינת כללי הרגולציה ארוכת הטווח לחברת מקורות, ובכללם לנושא הצמדה למדד זה או אחר, צפויים להידון בצוות ייעודי לנושא זה שבכוונת מנהל רשות המים למנות בשבועות הקרובים. 
ליקוי
21. 
משרד מבקר המדינה רואה בחומרה את העובדה שעל אף ההערות בביקורת הקודמת ועל אף הערותיה של ועדת החקירה הממלכתית על ניהול משק המים בישראל, ממרץ 2010, לא נקטו משרדי הממשלה הנוגעים בדבר צעדים מספיקים כדי שהחלטות הממשלה יוצאו מן הכוח אל הפועל. על הממשלה לוודא שהיעדים להתמודדות עם המחסור במים יושגו, במועד שנקבע עליו. מדובר במוצר חיוני וקיומי שאי מתן מענה במועד למחסור בו עלול לגרום נזקים ישירים ועקיפים עצומים לאוכלוסייה, לסביבה ולכלכלת המדינה. 
תגובה
21. 
בשנת 2006, עמד היקף ההתפלה על 100 מלמ"ק (מתקן אשקלון). נכון למרץ 2012 היקף ההתפלה עומד על כ- 310 מלמ"ק. בנוסף, נחתמו הסכמים וישנם פרויקטים בשלבי הקמה בהיקף התפלה של עוד 300 מלמ"ק. לאור זאת, ניתן לקבוע כי נעשו ונעשים צעדים נכבדים להוציא מן הכוח אל הפועל את החלטות הממשלה. 
חברת נמלי ישראל – פיתוח נכסים בע"מ
פיתוח נמלי הים
הגופים המבוקרים: חברת נמלי ישראל פיתוח ונכסים (חנ"י), משרד התחבורה, רשות החברות הממשלתיות, משרד האוצר, רשות הספנות והנמלים(רספ"ן).
ליקוי
1. במועד סיום הביקורת, כשבע שנים לאחר מועד חקיקת החוק, טרם נחתם בין חברת נמלי הים(חנ"י) ובין המדינה הסדר חכירה המסדיר את העברת הזכויות במקרקעין שהועברו מהמדינה לחנ"י, וטרם נחתמו הסכמים מפורטים בין חנ"י ובין חברות הנמל בנוגע לנכסים שחנ"י העמידה לרשותן, כמתחייב מחוק הספנות והנמלים.
תגובה
חברת נמלי ישראל
1. 
חברת חנ"י מציינת שמרבית הליקויים אינם בשליטתה של החברה, ומועצת מינהל מקרקעי ישראל מעכבת את חתימתה על ההסדר כדי לגרוע שטח של 586 דונם מהעורף הנמלי של נמל חיפה ולייעדו לפארק. כל זה מבלי לתת שטח חלופי לחנ"י. חנ"י עומדת על דרישתה לקבלת שטח חלופי. לא ניתן לחתום על ההסכם עם חברות הנמל עד שמינהל מקרקעי ישראל  יחתום על ההסכם.
תגובה 
רשות החברות הממשלתיות
1.
הרשות פעלה לקידום חתימת ההסכם. יש לציין כי חלק מהסכסוכים בין חנ"י לגורמים האחרים אינם מתאימים ליישוב סכסוכים לפי פרק ח'3 לחוק החברות הממשלתיות. 
ליקוי
2. במאי 2007 החליטה הממשלה לקדם את הליכי התכנון והפיתוח הסטטוטוריים של רציפים חדשים בנמל אשדוד (נמל הדרום) ובנמל חיפה (נמל המפרץ) בלוחות זמנים שיאפשרו את השלמת התכנון והפיתוח של רציף אחד לפחות בכל אחד מהנמלים, ובכלל זה את השלמת התכנון והפיתוח של התשתיות הנדרשות להפעלתו, לא יאוחר מתחילת שנת 2015. הממשלה הסמיכה את השרים לאשר את שיטות מימון ההקמה וההפעלה של הרציף, את מיקומו ואת עיתוי פיתוחו והפעלתו. עוד החליטה הממשלה להקים ועדה בין-משרדית לפיתוח נמלי ישראל. החלטה זו הסתמכה על בדיקות שעשתה חנ"י, ושביססו, לדעתה, את הצורך בהקמתם של נמלים חדשים שימלאו את הצרכים המשתנים בתחום הספנות העולמית. באוקטובר 2011, טרם הסתיימו ההליכים הדרושים לבניית נמלים חדשים על פי החלטת הממשלה משנת 2007, וטרם הסתיימו שלבי הכנת הפרויקט: קבלת אישור השרים לשיטות מימון ההקמה וההפעלה של הרציף, למיקומו ולעיתוי פיתוחו והפעלתו; קבלת האישורים הסטטוטוריים הנדרשים; הכרעה במחלוקות בין גופים שונים; ופרסום מכרז ליזם להפעלת הנמל הראשון שיוקם, עובדה שמעכבת חלק מעבודות התכנון - אלה מהן התלויות בשיטות העבודה של המפעיל העתידי.עוד העלתה הביקורת כי על פי הערכות חנ"י, העיכוב בהקמת הנמלים החדשים יגרום לצפיפות רבה בנמלים, להארכת זמני השהייה וההמתנה של אניות בנמלים, ובעקבות זאת - להעלאת העלות הכוללת של ייבוא סחורה וייצואה. לפי רשות הספנות ונמלים (רספ"ן), יהיה צורך ברציפי מים עמוקים משנת 2014 ואילך. ממועד זה צפוי שהספינות בצי הספנות העולמי בנתיבי אסיה -הים התיכון - אירופה יהיו בגדלים שהנמלים הנוכחיים לא יוכלו לתפעל. להערכת רספ"ן, בשל אי-התאמת הנמלים לגודל האניות יהיה צורך להזין את כלל המטענים בנמלי מדינות אחרות. ההזנה תאריך את זמני הספקת הסחורות ותייקר את עלויות הסחר הימי בסכום של כ-300 מיליון דולר לשנה משנת 2015 ואילך. עם זאת, יש גופים המחזיקים בעמדה שונה מזו של חנ"י ורספ"ן. 
תגובה

חברת נמלי ישראל
2.
דירקטוריון חנ"י פנה לשרי התחבורה והאוצר,  והתריע בפניהם על הצורך במימוש הנושאים שהועלו על ידי הביקורת. עמדת חנ"י היא שאין צורך בבחינה מחודשת. על פי החלטת הממשלה מ-2007. ישנה החלטת ממשלה מס' 3896 מה – 18.12.2011, והנחייה ברורה של שר התחבורה, והבטיחות בדרכים ואגף התקציבים באוצר לגבי הצורך המיידי בפיתוח הנמלים העתידיים. הוקם צוות משולב בינמשרדי שפועל לקדם את הנושא.

תגובה 
משרד הביטחון
2. 
לגבי נמל אשדוד, המשרד מקיים עם חנ"י עבודת מטה לקידום ההסכם ונהלי שיתוף הפעולה בכל הנוגע לתפעול הנמל העתידי באשדוד יחד עם זאת, ראוי להדגיש כי מערכת הביטחון הינה רק חלק מהצוות המסדיר סוגיה זו. לגבי נמל חיפה, המשרד מעוניין בהשלמת ההתקשרות עם חנ"י ורשות מקרקעי ישראל בנושא בית הספר הטכני של חיל האוויר בחיפה והעברת שטחי העורף שלו לרשות חנ"י. המשרד ממתין להשלמת עבודת המטה על ידי חנ"י, רמ"י ומשרד התחבורה.
ליקוי
3.
נמצא כי משנת 2009 לא התכנסה כלל הוועדה הבין-משרדית לפיתוח נמלי ישראל, שהוקמה בהתאם להחלטת הממשלה משנת 2007. ועדת המשנה שהוקמה לצורך טיפול בסוגיית יחסי העבודה - הסוגיה העיקרית המעכבת את מימוש תכניות הפיתוח - לא התכנסה כלל. מכאן שהוועדה לא עשתה את המוטל עליה.רשות הנמלים ובהמשך חנ"י הקימו בנמל חיפה את רציף קישון מזרח למטען כללי ולתפזורת לאחר שהקמתו אושרה ערב הרפורמה בנמלים. הקמת חלקו העיקרי של הרציף הסתיימה בשנת 2009, וההקמה של החלק הנותר - בשנת 2011. נמצא כי לחברת נמל חיפה אין צורך לפרוק ולטעון בו מטענים בשלב זה. עד מועד סיום הביקורת נותר הנכס ללא שימוש של ממש, ואין כוונה להשתמש בו לייעודו המקורי, אף שבהקמתו הושקעו כ-190 מיליון ש"ח. מדובר בהשקעה שניתן היה לעמוד עליה מראש וגם היה ניתן אולי למנוע אותה אם אין לנמל צורך ברציף.
תגובה

3.
הרציף מיועד לשמש כנמל עבודה לבניית נמל המפרץ. בשלב זה הוקצה בחלקו בתשלום לשימוש חברות חיפושי הגז, וישנם דיונים על שימושים נוספים. הוועדה הינה באחריות מנכ"ל משרד התחבורה בהתאם להחלטת הממשלה.
ליקוי
4.
חנ"י סיימה להקים בשנת 2009 בנמל אשדוד מבנה שער חדש על שטח של כ-120 דונם ובעלות של כ-130 מיליון ש"ח (סכום זה אינו כולל את עלות הקרקע). השער כולל 14 נתיבי כניסה ו-18 נתיבי יציאה, ומשולבות בו מערכות מכשור ואוטומציה מתקדמות. כמו כן כולל השער מתחם תפעולי ובניין משרדים בשטח של כ-3,000 מ"ר. את השער ואת מבנה המשרדים העבירה חנ"י לחברת נמל אשדוד לאחר שהוחלט, על דעת מנכ"ל משרד התחבורה, שהתשלום עבור השער מגולם בדמי השימוש המשתנים שמשלמת חברת נמל אשדוד לחנ"י. את מבנה המשרדים הכלול בשער העבירה חנ"י לחברת נמל אשדוד "ללא תמורה" וללא מכרז כמתחייב מחוק חובת המכרזים, התשנ"ב-1992. העברת הנכסים באופן המתואר לעיל לידי חברת נמל אשדוד אינה מתיישבת עם חוק חובת המכרזים ותקנותיו ומנוגדת לעקרונות הרפורמה בנמלים ולהחלטת הממשלה בדבר חיזוק מודל ה-Land Lord, שלפיו תשתיות משותפות בנמלים אינן ניתנות למפעיל מסוים, אלא אמורות לעמוד לרשות כלל המפעילים.
תגובה

4.
חנ"י העבירה לחברת נמל אשדוד את השער החדש לאחר שהוחלט בהנחיית מנכ"ל משרד התחבורה שהתשלום עבורו מגולם בדמי השימוש המשתנים שמשלמת חברת נמל אשדוד לחנ"י. ההחלטה שהתקבלה היא בניגוד לעמדת חנ"י. 

ליקוי
5.
מועד סיום הביקורת (אוקטובר 2011) עדיין לא הכינו הנהלת החברה והדירקטוריון שלה מסמכים סופיים המפרטים את מדיניות ייעוד הרווחים של החברה; והדירקטוריון עדיין לא הגיש לרשות החברות את הצעתו לייעוד רווחי החברה, כפי שנדרש על פי חוק החברות הממשלתיות, התשל"ה-1975 (להלן - חוק החברות הממשלתיות). רשות החברות אישרה את דוחותיה הכספיים השנתיים של חנ"י בלי להידרש למדיניות ייעוד הרווחים שלה ובלי שניתן לחברה פטור רשמי מתשלום דיבידנד.
תגובה

5.
תקציב הפיתוח של חנ"י הינו היחיד המפוקח ודורש את אישור שרי האוצר והתחבורה. הרווחים של חברת נמלי ישראל מועברים  לפיתוח נמלים. הדיון עם רשות החברות הממשלתיות היה על פטור מתשלום דיבידנד מאחר והתעריפים אינם מאפשרים תשלום דיבידנד לפני ייעוד הרווחים לפיתוח.
ליקוי
6.
הרווחים הלא מחולקים מצטברים בחברה ואינם מרוכזים בשום קרן ייעודית לפיתוח הנמלים. גם במאזן החברה לא נרשמה יעודה לפיתוח הנמלים. כספים אלה הצטברו בחברה במשך השנים, והם משמשים אותה - נוסף על הכנסותיה השוטפות במהלך השנה - הן להוצאותיה השוטפות והן להשקעותיה בפיתוח הנמלים: עבודות תחזוקה ופיתוח שנתיות שהחברה מבצעת בנמלים הקיימים וכן עבודות פיתוח עתידיות להקמת נמלים חדשים. בנסיבות אלה אין ודאות שהכספים שהושארו בידיה ולא חולקו כדיבידנד אכן ישמשו אך ורק לפיתוח הנמלים ולא "יזלגו" לצרכים שוטפים או אחרים. 
תגובה

6.
כל הכספים הנוצרים כרווחים מיועדים במלואם לתקציב הפיתוח של החברה. אין שום צורך בהפרדה והקמת קרן ייעודית.
ליקוי
7. 
סעיף 53 לחוק הספנות והנמלים קובע כי המדינה תעניק לחנ"י זכות חכירה לדורות בכל המקרקעין המועברים מהמדינה לחנ"י. החוק קבע גם כי הזכויות במקרקעין המועברים יוענקו לחנ"י על פי עקרונות ותנאים במועדים ובתמורה שייקבעו בהסכם בין המדינה ובין חנ"י, וכי בהיעדר הסכם יקבעו השרים בצו, בהתייעצות עם מנהל מינהל מקרקעי ישראל, את העקרונות ואת תנאי השימוש במקרקעין המועברים. צו זה יעמוד בתוקפו עד חתימת ההסכם האמור.
תגובה

7.
בעת פירוק רשות הנמלים עברו כל נכסיה למדינה כשזו אמורה הייתה להעבירם חזרה לחנ"י למעט נכסים לא נמליים (דירות) באילת. בפועל, המדינה, באמצעות מינהל מקרקעי ישראל, פועלת לגריעת נכסים נוספים מהחברה ומשהה בשל כך את החזרת הנכסים לחנ"י. החריגה מומנה על ידי חברת נמלי ישראל מכספי תקציב הפיתוח, דבר שפגע בכספי ההשקעות לפיתוח הנמלים לטובת המשק הנמלי הלאומי. חנ"י מוכנה לקבל את המלצת הביקורת ולהעביר את האחריות, הפעילות והמימון של מנהלי הנמלים לרשות הספנות והנמלים.
ליקוי
8.
כפי שעולה מהאמור, בשנת 2005 הוקצו 120 ימים לגיבוש הסכם החכירה בין המדינה לחנ"י ו-60 ימים נוספים - לגיבוש הסכמים נפרדים בין חנ"י ובין כל אחת מחברות הנמל להעמדת הנכסים המועברים לשימושן. ואולם במועד סיום הביקורת, למעלה משש שנים לאחר מכן, טרם נחתם הסכם חכירה בין חנ"י ובין המדינה. עקב כך טרם נחתמו גם הסכמים מפורטים בין חנ"י ובין חברות הנמל אף שהסכמי הביניים שנחתמו בין הצדדים אינם תקפים עוד. משרד מבקר המדינה כבר העיר בעבר שטרם גובשו הסכמים בין המדינה לחנ"י ובין חנ"י לחברות הנמל חברות הנמל מחזיקות ומפעילות נכסים יקרי ערך של המדינה כבר שנים שלא על פי הסכמים חתומים תקפים המסדירים את עצם העברת הנכסים ותנאיה, ומצב זה מנוגד לעקרונות המינהל התקין. יש לכך גם היבטים מעשיים; למשל, במשך שנים מוצגת החזקת הנכסים בדוחות הכספיים בתור "חכירה" אף שבפועל עד כה לא הועברו זכויות חכירה כאמור. על כל הצדדים הנוגעים בדבר לפעול ללא דיחוי כדי לחתום על ההסכמים הנדרשים וכדי להסדיר את זכויות הצדדים במקרקעין המועברים. 
תגובה

8.
זכות החכירה הוקנתה לחברת נמלי ישראל כדין, ואינה תלויה בהסכם. מינהל מקרקעי ישראל מעכב חתימתו על ההסכם. 

ליקוי
9.
נמצא כי במועד סיום הביקורת טרם הסתיימו ההליכים הדרושים לבניית הנמלים החדשים על פי החלטת הממשלה משנת 2007, וטרם הסתיימו גם שלבי הכנת הפרויקט: 1. השרים עדיין לא אישרו את שיטות מימון ההקמה וההפעלה של הרציף, את מיקומו, את עיתוי פיתוחו ואת הפעלתו; 2. התכנון ההנדסי המוקדם של שני הנמלים החדשים הושלם, וחנ"י מקדמת כיום את התכנון המפורט; 3. התכנון הסטטוטורי, שעל פי לוח הזמנים המקורי אמור היה להסתיים בשנת 2011, עדיין נמצא בשלבי הכנה ואישור. על פי תחזיות מעודכנות של חנ"י, בנמל הדרום יושלם ההליך הסטטוטורי בשנת 2012. אשר לנמל המפרץ, עדיין לא ברור מתי יושלם התהליך הסטטוטורי בעניינו (ראו להלן); 4. יש מחלוקות בין חנ"י ובין גופים שונים, רובם ממשלתיים (ראו להלן); 5. על פי הערכות של חנ"י, אגירת האבן לבניית שובר הגלים תארך כשנתיים וחצי, ויש להכין מלאי אבן לפני תחילת הבנייה. חנ"י טרם החלה באגירתו; 6. להקמת נמל חדש באשדוד יש צורך בהקמת נמל עבודה (שעל פי ההערכות תיארך שנתיים), אך בהיעדר החלטה לגבי מיקום הנמל הראשון, עדיין לא החלה חנ"י בהקמת נמל העבודה. 7. חנ"י עדיין לא קיבלה אישור לפרסם מכרז ליזם שיפעיל את הנמל. עובדה זו מעכבת חלק מעבודות התכנון - אלה מהן התלויות בשיטות העבודה של המפעיל העתידי.
תגובה

9.
חברת נמלי ישראל פרסמה מכרז לאגירת אבן מחצבה ובחודש אפריל   2012 יפורסם מכרז נוסף לאגירת אבן לקט.
ליקוי
10.
יש גורמים הטוענים כי התייעלות בעבודת הנמלים הקיימים וביצוע שינויים ברציפיהם עשויים להגדיל את קיבולתם ולדחות את הצורך בהקמת נמלים חדשים. למשל, חברת נמל אשדוד טוענת כי תכנית האב אינה מביאה בחשבון אפשרויות להרחבת נפח הטיפול במכולות במסגרת הרציפים הקיימים בנמל אשדוד לדעתה יש לייעל העבודה ברציפים אלו בטרם מקיימים נמל חדש .

תגובה
משרד התחבורה – רשות הספנות והנמלים
10. 
בידי רספ"ן תוכנית ראשונית אשר הופצה על ידי חברת נמל אשדוד לפני כשנתיים ובה מדובר על עלות צנועה של כ 1.5 מיליון אירו. אולם במצגת מאוחרת יותר כבר דובר על פי דברי חברת נמל אשדוד בסכום של כ- 250 מיליון ₪. 
תגובה

חברת נמלי ישראל
10.
עמדתה של חברת נמלי ישראל היא שכל פתרון מלבד בניית הנמלים החדשים הינו גרוע ויסב נזק חמור למשק הנמלי הלאומי. עמדה זו מקובלת על משרד התחבורה.
ליקוי
11. 
בנוגע לנמל חיפה - חנ"י טרם סיימה להכין תמ"א לנמל הקיים, חוץ מרציף כרמל א' - שעבורו אושרה תמ"א נקודתית. הכנת תכנית המתאר הארצית של נמל המפרץ עדיין נמצאת בראשית דרכה. 
ליקוי
12. 
במועד סיום הביקורת עדיין לא יצאו הפרויקטים הללו אל הפועל; הנכס, שהושקעו בו משאבים רבים, נותר ללא שימוש של ממש; ואין כוונה להשתמש בו לייעודו המקורי. לדעת משרד מבקר המדינה, על חנ"י ועל חברת נמל חיפה לבחון ללא דיחוי דרכים לניצול יעיל של הנכס. מדובר בהשקעה של כ-190 מיליון ש"ח שניתן היה לעמוד עליה מראש, וגם היה ניתן אולי למנוע אותה אם לחברת נמל חיפה אין צורך ברציף קישון מזרח.
תגובה
12.
חלק מרציף קישון מזרח מושכר (בשיתוף חברת נמל חיפה) לפעילויות של חברות חיפושי גז. ההשכרה מקטינה את התשלום של חברת נמלי ישראל וחברת נמל חיפה וצפויה להניב כ-3 מיליון ₪ בשנה מעבר לכך. 
ליקוי
13.
חברת נמל אשדוד הייתה מעורבת בתהליך הקמת השער החדש בנמל אשדוד ואף ביקשה מפעם לפעם לבצע בו שינויים ושיפורים, מתוך התחייבות בכתב לשאת בעלותם המלאה. מאוקטובר 2010 חברת נמל אשדוד מפעילה את השער באופן מלא. 

תגובה
13.
חברת נמל אשדוד הייתה מעורבת בפועל, בתהליך הנוגע להקמת השער, ואף ביקשה מעת לעת שינויים ושיפורים בשער, כנגד התחייבות בכתב לשאת בעלותם המלאה, דבר שלא ביצעה.
ליקוי
14. 
במשרד התחבורה וברספ"ן לא נמצאו מסמכים המפרטים איך נקבע שחברת נמל אשדוד תשלם לחנ"י בגין השער דמי שימוש בסך 6 מיליון ש"ח בשנה. לדעת משרד מבקר המדינה, סדרי מינהל תקין מחייבים שהכרעה בנושא נכס יקר כגון שער הכניסה לנמל והתשלום בגינו תתקבל מראש, בהליך מסודר ומחושב, מתוך בחינת החלופות לגבי הגורם שיפעיל את השער, ומתוך תיעוד ההחלטה במסמכים מפורטים המסבירים את כל התחשיבים הרלוונטיים, ולא לאחר מעשה ומתוך חשיפה ללחצים, כשבחירת החלופה המיטבית אינה מובטחת. משרד מבקר המדינה העיר ב-9.10.11 לחנ"י, לחברת נמל אשדוד, למשרד התחבורה ולמשרד האוצר על הליקוי שבהפעלת השער ללא פרסום כתב הוראות מטעם השרים המורה על ההעברה. 
תגובה
14.
היו הסכמים חתומים בין חברת נמל אשדוד לבין חברת נמלי ישראל שבוטלו ללא כל סמכות. חברת נמלי ישראל לא הייתה שותפה לתהליך קבלת ההחלטות. התקבלו החלטות בנוגע לחברת נמלי ישראל ללא התייעצות איתה. 
ליקוי
15.
נמצא כי במועד סיום הביקורת עדיין לא הכינו הנהלת החברה והדירקטוריון שלה מסמכים סופיים המפרטים את מדיניות ייעוד הרווחים של החברה, והדירקטוריון לא הגיש לרשות החברות את הצעתו לייעוד רווחי החברה. רשות החברות אישרה את דוחותיה הכספיים השנתיים של חנ"י אף שלא אישרה את מדיניותה בנושא ייעוד הרווחים ואף שלא ניתן לחברה פטור רשמי מתשלום דיבידנד. 
תגובה
15.
הדירקטוריון והנהלת החברה מתייחסים לייעוד רווחי החברה לפי החלטת ועדת הכספים וועדת הפיתוח של הדירקטוריון מה- 18.12.2008 לפיה כל רווחי החברה מיועדים לפיתוח מרחבי הנמלים - וכך פועלים. לעניין קבלת פטור מדיבידנד על ידי רשות החברות הממשלתיות, הוסכם על הכנת מודל לפיו יגזרו דיבידנד למדינה בחלק מסעיפי התקציב של החברה ושאר הכספים לא יהוו בסיס לתשלום דיבידנד. מודל זה נמצא בעבודה עם הגורמים הממשלתיים כולל אגף התקציבים ורשות החברות הממשלתיות.
תגובה
רשות החברות הממשלתיות
15.
רשות החברות ביקשה מחברת נמלי ישראל לבחון מודל שיוצג בפני רשות החברות, משרד התחבורה ואגף התקציבים במשרד האוצר לצורך ייעוד רווחי החברה לקרן ייעודית לפיתוח הנמלים, טרם התקבל המודל האמור. כמו כן, מדיניות רשות החברות בתיאום עם משרד התחבורה ומשרד האוצר היא שלא לדרוש תשלום דיבידנד מהחברה, שכן מטרות וכספי החברה נועדו לשרת את פיתוח הנמלים והמשתמשים המממנים את פעילותה.
חברת רכבת ישראל בע"מ 
סדרי פרישת עובדים
הגופים המבוקרים: חברת רכבת ישראל, משרד האוצר, רשות החברות הממשלתיות. 
ליקוי
1. הנהלת החברה לא גיבשה סייגים לפרישה במסגרת ההסכם. בבדיקת הביקורת בתיקיהם של 21 פורשים הועלה כי לגבי 16 מהם לא היו מסמכים שבהם הסברים או נימוקים לפרישתם המוקדמת.
ליקוי
2.
אשר לפורשים במסגרת ההסכם שנחשדו בעברות משמעת או בעברות פליליות, הועלה כי המטפלים בפרישה המוקדמת לא המשיכו לברר את החשדות שהועלו ולא התייעצו עם היועץ המשפטי של החברה אם ראוי למצות את החקירות בתחום המשמעתי, להעביר את הנושא להמשך טיפול במישור הפלילי, או להביא לידי פרישה מוקדמת של עובדים אלו. הנהלת החברה גם לא יידעה את הדירקטוריון בעניינם של מקרים אלה.
ליקוי
3.
החברה חישבה את שיעור החיסכון הנובע מהעסקת עובד חדש במקום המשך העסקתו של עובד ותיק המועמד לפרישה. הצגת החיסכון בדרך זו - המתבססת על השוואת משכורתו של פורש ותיק בעל ניסיון רב בדרגה בכירה למשכורתו של עובד חדש בדרגה נמוכה - אינה משקפת נכונה את המצב משום שלא הובאה בחשבון העלייה במשכורתם של כל העובדים שיתקדמו בתפקיד ובסולם הדרגות עקב פרישת העובדים הוותיקים. הביקורת העלתה כי לאחר שפקע תוקפו של הסכם הפרישה ב-2009 לא הכינה החברה תחשיב של החיסכון מיישומו, ולכן אין לדעת אם הוא אכן הביא לידי החיסכון המתוכנן. החברה גם לא אמדה את ההתייעלות שנבעה ממנו, ולא ערכה הפקת לקחים מיישומו.
תגובה

חברת רכבת ישראל
3. 

הנוהל אושר ועודכן בספר נהלי הרכבת ביום 25.11.10 ומתייחס לתהליך סיום העסקה אשר אגף משאבי אנוש עובד על פיו לפחות משנת 2007 היינו, לפני יישומו של הסכם הפרישה והוא חל על כל עובדי הרכבת ללא קשר למעמדם ו/או לדרך העסקתם. גם בהסכם הפרישה הוסדר באופן בהיר וברור, הליך קביעת העובדים שההסכם יחול עליהם והקריטריונים שעליהם לעמוד בהם.


המודל המוצע על ידי המבקר, צריך היה לכלול אוסף של עשרות פרמטרים בשכר ומרכיביו, לכל אחד מהעובדים בשרשרת, ועשרות הנחות על אפשרויות הקידום של כל אחד מהעובדים. לכן לא בוצע חישוב כזה. במקומו, הונח שיעור גידול שנתי בשכר של העובד המחליף, במחיר של 2%, אשר הביא להקטנת מחיר ההיוון לעלות העובד המחליף, כלומר, להגדלת הערך הנוכחי של שווי השכר לעובד המחליף, וכך בא לידי ביטוי חיסכון קטן יותר בכדאיות מסלול זה (פרישת העובד הוותיק וגיוס עובד צעיר). יש לציין כי הנחת הגידול השנתי בשכר, בשיעור של 2%, נעשתה גם בחישוב עלות השכר של הפורש, בתרחיש של פרישה מוקדמת וגם בחישוב עלות השכר של הפורש (העובד הוותיק) בתרחיש של המשך העסקתו.
ליקוי
4.
החברה העניקה לעובדים בכירים בעלי הסכמי עבודה אישיים מענקי פרישה ופיצויים מיוחדים שעוגנו בהחלטת ממשלה עוד מ-1980, על פי המלצות המנכ"ל ובאישור הדירקטוריון. בהמלצות צוין שיעור הפיצויים המבוקש, אך לא פורטו הנימוקים לכך, אף לא בדיוני הדירקטוריון. הביקורת העלתה כי הדירקטוריון לא פירט את הנדרש בדוחותיו התקופתיים וכי רשות החברות לא דרשה שיעשה זאת. בהיעדר הפירוט האמור אין בידי רשות החברות מידע על היקפי פיצויי הפרישה שקיבלו העובדים, על שיעוריהם ועל הנימוקים לכך. 
תגובה 

4.
המנכ"ל ממליץ לדירקטוריון על שיעור מענק הפרישה שהוא סבור שיש לשלם לעובד בכיר המסיים  את עבודתו. הנימוקים להמלצות מוצגים על ידי המנכ"ל במהלך ישיבות הדירקטוריון. 

הטיפול בתאונות ובבטיחות 
ממצאי מעקב
הגופים המבוקרים: רכבת ישראל ומשרד התחבורה.
ליקוי
1.
עד אוגוסט 2011 עדיין לא השלים משרד התחבורה את יישום החלטת הממשלה משנת 2002 בדבר קביעת כללים וסמכויות פיקוח על הרכבת באמצעות שינוי חקיקה. משרד התחבורה לא פעל להסדיר את רישוי הנהגים ולהתקין דיני תעבורה לנהגי רכבת. טרם הוסדר בחקיקה גם הפיקוח על כשירותם של נהגי קטר מהבחינה הרפואית ובדיקת הנהגים לאיתור שימוש בסמים ובאלכוהול. 

ליקוי
2.
בשנת 2008 הקים משרד התחבורה אגף רישוי ובקרה מסילתי במינהל היבשה. האגף אויש רק במנהל אגף, ולא הועסקו בו עובדים מקצועיים. בכך נפגעה יכולתו למלא את התפקידים שהוטלו עליו. 
ליקוי
3.
טרם הוסדר בחקיקה נושא הסמכת נהגי קטרים. ביקורת קודמת העלתה שמדריך נהגים השתתף בהסמכת אחיינו. אף שהחברה הודיעה למשרד מבקר המדינה בנובמבר 2006 שתפעל למנוע ניגוד עניינים מעין זה, היה המדריך חבר גם בוועדה שאישרה את הסמכת אחיינו לתפקיד נוסף בשנת 2008. 
ליקוי
4.
מספר האירועים שבהם עברו נהגי רכבת על פני סימנור אדום הלך וגדל במרוצת השנים. חוקר התאונות הראשי של החברה ציין שהתחקירים חשפו תפקוד לקוי של המעורבים באירועים והפרה של נהלים ותקנות. 
ליקוי
5.
בנוהל החברה לא הוגדר פרק זמן ברור להשלמת חקירת אירועים ותאונות אלא נכתב "פרק זמן סביר". בכמה מקרים עבר זמן ממושך למדי, ואף חודשים, מיום קרות האירוע ועד השלמת הבדיקה. 
ליקוי
6.
משרד התחבורה לא הסדיר בחקיקה את הבירור הפנימי של תאונות רכבת ואת היחס בינו ובין החקירה בידי גופים חיצוניים, קרי המשטרה או ועדת בירור שימנה השר. 
ליקוי
7.
משרד התחבורה טרם התקין תקנות בדבר מינוין, פעולותיהן וסמכויותיהן של ועדות בירור ובדיקה, אשר שר התחבורה רשאי למנות לשם חקירת גורמיה ונסיבותיה של תאונת דרכים שבה נהרג אדם או נחבל חבלה של ממש.
ליקוי
8.
בכמה מקרים נמצא חוסר עקביות בעונשים בגין הפרת תקנות תפעוליות ונהלים של הרכבת. עונשים בגין הפרת תקנות כגון מעבר על פני סימנור אדום, נסיעה במהירות גבוהה ואי-עצירה לפני מחסום מקולקל היו לעתים קלים מדי, ולא ניתן משקל להצטברות עברות. 
ליקוי
9.
בדצמבר 2006 הודיעה החברה למשרד מבקר המדינה שדירקטוריון החברה אישר סולם עונשין חדש, ושהסולם יובא לידיעת כלל העובדים עד סוף ינואר 2007. בנובמבר 2010 נמסר לדירקטוריון כי אין תוקף להסכמה לשינוי בסמכויות וועדת המשמעת. עד דצמבר 2011 טרם הונהג סולם עונשין חדש וטרם נקבעו עונשי מינימום מדורגים לעברות על פי חומרתן.
ליקוי
10. 
הביקורות של משרד מבקר המדינה במהלך השנים, כבר משנת 2003, העלו ליקויים מתמשכים ברגולציה (אסדרה) של פעילות הרכבת. משרד התחבורה אמנם הקים אגף למטרה זו, שאמור להתמקד בעיקר בענייני בטיחות, אך האגף לא אויש כראוי ונפגעה יכולתו לבצע את מטלות הרגולציה הרבות שהוטלו עליו.בפועל, הרכבת עדיין מפקחת על עצמה ומשרד התחבורה טרם תיקן ליקוי חמור זה, על אף החלטת הממשלה בנושא זה משנת 2002. לדעת משרד מבקר המדינה, כדי למנוע אסון, על הרכבת ומשרד התחבורה לפעול ללא דיחוי נוסף ליישום תכנית הבטיחות החדשה שהכינה הרכבת בשנת 2011, בד בבד עם תיקון הליקויים שהעלה משרד מבקר המדינה, בדוח הביקורת הנפרד מיולי 2006 ובביקורת המעקב, ויפה שעה אחת קודם.
תגובה 

משרד התחבורה והבטיחות בדרכים
10.  
משרד התחבורה פרסם תכנית לשינויים מבניים ברכבת ישראל שעיקרם הקמת חברות בת בתחום הובלת מטענים, פיתוח עסקי ותחזוקה. המשרד פועל להבניית הבטיחות כחלק מהמטלות השוטפות של חברת רכבת ישראל, וכמרכיב מרכזי בתהליכי קבלת החלטות כדלקמן: 

המשרד מגבש חובת הסמכת בעלי תפקידים ייעודיים שעיסוקם העיקרי שמירת הבטיחות ברכבת. במשרד גובש תזכיר חוק להסדרת והתעבורה המסילתית. המשרד יוציא הנחיות לרכבת ישראל לצמצום הפערים שנתגלו בתחום הבטיחות בהתאם לבדיקה השוואתית של נורמות העבודה והבטיחות למול נורמות האיחוד האירופאי ב-14 תחומים. כמו כן במטרה להרחיב את אגף הרגולציה יפורסמו שלושה  מכרזים למשרות בתפקידי מפתח באגף רישוי מסילתי. המשרד הנחה את חברת הרכבת לפתוח משא ומתן להוצאת תחזוקת הרכבת למיקור חוץ שיבטיח הפעלה בטוחה של הרכבת. המשרד בוחן מודלים לבירור אירועים בטיחותיים שיתבצעו על ידי גוף משימתי בלתי תלוי. עד  לקביעת ההליך כאמור שר התחבורה ממנה ועדות בדיקה מיוחדות לבירור נסיבות המקרה בכל אירוע והמשרד עוקב מול הרכבת ליישום המלצות.      

מוסדות להשכלה גבוהה
תכניות לימודים מיוחדות באוניברסיטאות
הגופים המבוקרים: המועצה להשכלה גבוהה; אוניברסיטת תל-אביב; אוניברסיטת בר-אילן

ליקוי

1.
בידי מל"ג וות"ת לא היו נתונים מלאים ומעודכנים על תכניות הלימודים המיוחדות שהפעילו המוסדות להשכלה גבוהה, ולכן הן לא יכלו לקיים בקרה ופיקוח נאותים בנושא חשוב ומהותי זה.

ליקוי

2.
בנובמבר 2004 קבעה מל"ג, בין היתר, כי היקף תכניות הלימודים לאוכלוסיות ייעודיות הוא רחב הרבה יותר מהרצוי והחליטה כי על המוסדות המבקשים לקיים תכניות לימודים כאלה לקבל את אישורה לפני פתיחתן. מל"ג וות"ת לא פנו לאוניברסיטאות בהמשך להחלטה בדרישה חד-משמעית וברורה שידווחו להן על כל תכנית לימודים ייעודית שהן מפעילות, בייחוד על תכניות שנדרש אישור להמשך הפעלתן ועל התכניות החדשות שבכוונתן להפעיל. הועלה כי האוניברסיטאות שנבדקו כאמור בביקורת זו (בר-אילן ותל-אביב) לא ביקשו את אישור מל"ג להמשך הפעלתן של התכניות שעבורן נדרש אישור כזה, כפי שעולה מההחלטה, ואף פתחו והפעילו תכניות לימודים חדשות לאוכלוסיות ייעודיות בלי שעדכנו את מל"ג על כך ולמותר לציין שלא קיבלו לכך את אישורה כנדרש. 

אוניברסיטת בר-אילן העלתה בתשובתה למשרד מבקר המדינה כמה טענות והשגות לעניין סמכותן של מל"ג וות"ת לקבוע הוראות בעניינים שונים, ולעניין מעמדן של החלטות והנחיות של מל"ג וות"ת בכלל, וסמכויותיהן לעניין התכניות המיוחדות בפרט. בין היתר טענה האוניברסיטה כי מל"ג אינה מוסמכת להתנות כל תכנית לימודים, שנועדה להעניק תואר שאושר, באישור מחודש, וכי היא אינה מוסמכת להחליט עבור האוניברסיטאות מה יהיה היקף התכניות המיוחדות. מל"ג, שטענות והשגות האוניברסיטה הובאו לידיעתה, הודיעה למשרד מבקר המדינה כי היא דוחה "מכל וכל את הטענות המטילות ספק באשר לסמכות ות"ת/מל"ג". בין היתר ציינה מל"ג כי היא וות"ת הן המוסמכות לדון בסוגיית תכניות הלימודים המיוחדות במוסדות המתוקצבים על מכלול היבטיה ולגבש מסקנותיהן הן באשר לעצם קיומן של תכניות כאמור והן באשר לכללים לקיומן, ככל שיחליטו שניתן לקיימן. 

על מל"ג וות"ת להבהיר במפורש לאוניברסיטת בר-אילן וליתר המוסדות להשכלה גבוהה את מעמד מל"ג כגוף מאסדר (רגולטור) המוסמך להכיר במוסדות להשכלה גבוהה ולאשר מתן תארים אקדמאים ואת מעמד ות"ת - הממונה, לפי החלטת הממשלה, על הפן התקציבי של תחום זה - ולא להותיר מצב של עמימות כלשהי בנוגע לסמכויותיהן. כן עליהן להבהיר למוסדות אלה את ההוראות שלפיהן עליהן לפעול ולאכוף הוראות אלה בעקביות.
תגובה

אוניברסיטת בר-אילן

2. 
האוניברסיטה תגבש את עמדתה בנושאים אלו לאור הערות הביקורת ותעביר את עמדתה למל"ג ולות"ת. בפרט, בשאלת "השינויים היסודיים" המחייבים קבלת אישור מל"ג/ות"ת בטרם הפעלת כל מחזור/תכנית חדש/ה. 

ליקוי

3 
בשנת 2002 נדרשה ות"ת לסוגיית התכניות החוץ-תקציביות. רק באפריל 2007, כחמש שנים מאז, קיבלה מליאת ות"ת החלטה ולפיה אין לאשר תכניות חוץ-תקציביות חדשות במוסדות המתוקצבים ואין להגדיל את מספר הסטודנטים הקיימים בתכניות החוץ-תקציביות של המוסדות המתוקצבים. העיכוב הרב של ות"ת בגיבוש עמדתה בנושא חשוב זה ואי-קביעת הנחיות או הוראות זמניות יצרו מצב שבו בפועל התאפשרה פתיחתן של תכניות חוץ-תקציביות חדשות רבות במהלך חמש השנים האמורות. יובהר כי מל"ג וות"ת ידעו, במשך שנים מספר, על מציאות בלתי תקינה זו ולא פעלו לשינויה. 

החלטת ות"ת לא דנה בתנאים שבהם פועלות התכניות החוץ-תקציביות הקיימות ובהם תנאי הקבלה אליהן, ולא הוטל על הגורמים המקצועיים בוות"ת ובמל"ג לקבוע כללים ותנאים להמשך הפעלתן של תכניות אלה. 


ות"ת ומל"ג לא אכפו את ההחלטה דלעיל, ובשל כך המשיכו המוסדות המתוקצבים לפתוח תכניות חוץ-תקציביות חדשות, דבר שהשפיע על מאפייני מערכת ההשכלה הגבוהה כולה. 
ליקוי

4.
ספי הקבלה שקבעו אוניברסיטת תל-אביב ואוניברסיטת בר-אילן עבור מועמדים לכמה תכניות מיוחדות היו נמוכים מספי הקבלה שקבעו עבור מועמדים לתכניות הרגילות. מל"ג מצדה לא קיימה כל פיקוח ובקרה על האוניברסיטאות בעניין זה.
ליקוי

5.
מליאת מל"ג לא דנה בנושא התכניות החוץ-תקציביות, אף שלפי מסמכי המטה המקצועי שלה ושל ות"ת, לנושא זה כאמור השפעה מהותית - תקציבית ואקדמית - על מערכת ההשכלה הגבוהה בכללותה. ות"ת מצדה לא יזמה דיון בנושא זה במליאת מל"ג על אף החלטה מפורשת של מליאת ות"ת מיולי 2002 ולפיה היא לא תקבל החלטות בעניין זה לבדה אלא תעביר את העניין לדיון במל"ג.
ליקוי

6.
הפעלתן של תכניות לימודים מיוחדות במוסדות להשכלה גבוהה הממומנים בעיקר מכספי מדינה עלולה במקרים מסוימים לגרום למצב בלתי רצוי, שבו משאבים ותשומות הממומנים מכספי מדינה (סגל אקדמי, סגל מינהלי, תשתיות פיזיות) שאמורים לשמש את הציבור הרחב יופנו לתכניות לימודים מיוחדות המיועדות לציבור מסוים בלבד. לשם מניעת מקרים כאלו נדרשת בקרה קפדנית על הקצאת המשאבים והתשומות, ובייחוד תשומות כוח אדם (סגל אקדמי וסגל מינהלי) המופנות לתכניות אלה במסגרת של עבודה נוספת.

בכללים שקבעה ות"ת בנושא עבודה נוספת של חברי סגל אקדמי (להלן - כללי ות"ת לעבודה נוספת), אין התייחסות לעבודה נוספת של חברי סגל באוניברסיטה שבה הם מועסקים דרך קבע בכלל, ולהעסקתם בתכניות הלימודים המיוחדות בפרט, אך ות"ת מתייחסת לעבודה כזאת, במכתבים שהיא מוציאה למוסדות, כמו לעבודה נוספת מחוץ למוסדות. ות"ת העירה לאוניברסיטאות שפעלו בניגוד לכללים, אך לא דרשה מהן דיווח על פעולותיהן בעניין ולא נקטה שום פעולה ממשית, גם כאשר היה מדובר בחריגות חוזרות ונשנות ובחריגות מהותיות או בוטות במיוחד.

בביקורת הועלו מקרים שבהם, בניגוד למתחייב מחוק יסודות התקציב, התשמ"ה-1985, שילמו אוניברסיטת תל-אביב ואוניברסיטת בר-אילן למרצים שלימדו בתכניות המיוחדות, ללא אישור ות"ת והממונה על השכר והסכמי עבודה במשרד האוצר (להלן - הממונה על השכר), שכר גבוה מהמותר. מתשובות האוניברסיטאות למשרד מבקר המדינה עולה כי עניין הפיקוח על השכר טרם הוסדר שכן הן מסתייגות מהחלת חוק יסודות התקציב עליהן. 
ליקוי

7.
בשנות הלימודים התשנ"ד-התשע"א (2011-1993) החליטה אוניברסיטת תל-אביב (להלן בפרק זה גם - האוניברסיטה) להפעיל 23 תכניות לימודים חוץ-תקציביות לתואר שני ובפועל פתחה 21 מהן. בשנת התשע"א הפעילה האוניברסיטה 19 תכניות חוץ-תקציביות. האוניברסיטה לא ביקשה את אישור מל"ג לשום תכנית מתכניות אלה, גם לא לאלה שאין להן כלל תכנית תקציבית מקבילה. 


מלבד הסנט והוועדה המרכזת, המשמשת כהנהלה האקדמית של האוניברסיטה, לא קיבלו מאז שנת 2005 המוסדות המנהלים הנוספים של האוניברסיטה - הוועד המנהל וחבר הנאמנים - דיווח כלשהו מהנהלת האוניברסיטה על התכניות החוץ-תקציביות, על חלקן היחסי בתכניות הלימודים של האוניברסיטה ועל השפעתן על דמותה של האוניברסיטה, אף שראוי היה לכלול דיווח כזה במסגרת הדיווח התקופתי על פעולות האוניברסיטה המוגש לוועד המנהל. 
ליקוי

8.
בנובמבר 2006 מינה הרקטור ועדה לבדיקת נושא התכניות החוץ-תקציביות באוניברסיטה, ספי הקבלה לתכניות אלה, הרמה האקדמית של הסטודנטים, רמת הלימודים, השפעת הלימודים בתכניות אלה על הסגל האקדמי, ואופן ניהול תכניות אלה (להלן - ועדת הבדיקה); הוועדה הגישה את המלצותיה בפברואר 2007, אך חלק מהותי מהן לא יושם, אף שהסנט החליט לאמצן. מדוח הוועדה ומדוחות ועדות המעקב שמינתה האוניברסיטה לליווי תכניות הלימודים החוץ-תקציביות עולה כי התקבלו לתכניות אלה גם תלמידים שאינם עומדים בתנאי הסף לקבלה ללימודי תואר שני שנקבעו על ידי מל"ג ועל ידי האוניברסיטה, וכי ספי הקבלה שנקבעו לתכניות אלו ללא אישור כנדרש של מל"ג, נמוכים וגמישים יותר מאשר ספי הקבלה של תכניות הלימודים הרגילות לתואר שני. לדוגמה, באחת התכניות שיעור התלמידים שלא עמדו בתנאי הקבלה הרגילים מסך התלמידים בתכנית זו היה כ-20%.
ליקוי

9.
בשנים 2006 ו-2007 התקשרה האוניברסיטה בהסכם עם חברת הדרכה פרטית לצורך הפעלת תכנית לימודים לתואר שני במינהל עסקים (MBA) למהנדסים ומנהלי פרויקטים (להלן - התכנית למהנדסים) בשנים אלה. מממצאי הביקורת עולה כי האוניברסיטה פעלה שלא על פי הקבוע בכללי מל"ג, בהנחיותיה ובהחלטותיה: היא נתנה אפשרות לסגל הוראה חיצוני השונה מסגל ההוראה הרגיל ללמד בתכנית והציבה למועמדים לתכנית תנאי קבלה מקלים לעומת המועמדים ללימודים בתכנית הרגילה לתואר שני במינהל עסקים, וזאת בלי שהדבר נבחן כנדרש ואושר על ידי מל"ג וות"ת. כמו כן, האוניברסיטה לא בחנה אם הענקת בלעדיות על ניהול ההרשמה לתכנית לחברת הדרכה פרטית וקביעת תנאי קבלה ולפיהם רק מי שמעסיקו מוכן להתחייב לשאת בעלויות שכר הלימוד שלו רשאי להירשם לתכנית, פגעו בשוויוניות ומהווים פגיעה בעקרונות שנקבעו בחוק זכויות הסטודנט, התשס"ז-2007. 
ליקוי

10.
המרצים בתכניות החוץ-תקציביות הם ברובם חברי סגל אקדמי של האוניברסיטה המלמדים בתכניות אלה במסגרת עבודה נוספת. בעניין זה הועלו ליקויים אלה: נוהלי האוניברסיטה בעניין החובה להגיש אישורים לעבודה נוספת באוניברסיטה לא היו מלאים וברורים דיים ולא היו מותאמים לכללי ות"ת והנחיותיה; האוניברסיטה לא קיימה בקרה ופיקוח על עבודת חברי הסגל האקדמי שלה בתכניות הלימודים החוץ-תקציביות ובעבודה נוספת מחוץ לאוניברסיטה; האוניברסיטה אינה פועלת על פי כללי ות"ת, כאשר אינה דורשת בחלק מהמקרים מחברי הסגל שלה לבקש אישור מראש לעבודה נוספת ולא אוסרת עבודה כזאת על מי שאינו ממלא את כל חובותיו בתכניות הרגילות כלפיה. 

האוניברסיטה אפשרה לחלק מחברי הסגל האקדמי שלה לעסוק בהוראה בתכניות לימודים חוץ-תקציביות ובניהולן על חשבון שעות הלימוד הרגילות שלהם. מוסדות האוניברסיטה (הסנט, הוועדה לתואר שני) דנו בתופעה זו והחליטו להפסיקה, אולם הם לא וידאו כי החלטתם זו אכן יושמה על ידי האוניברסיטה.
ליקוי

11.
את הפעולות הכספיות של האוניברסיטה הכרוכות בהפעלת רוב התכניות החוץ-תקציביות, לרבות התשלומים לחברי הסגל האקדמי שלימדו בהן, ביצעו שני מכונים חיצוניים שלה בלא שוות"ת קיימה בקרה בנושא. באמצעות המכונים, שהיוו "מסלול עוקף" להסדרה המחייבת, שילמה האוניברסיטה לחברי סגל אלה שכר הגבוה בשיעור ניכר מאוד (פי שלושה עד שמונה) מהשכר שנקבע על ידי ות"ת ואושר על ידי הממונה על השכר. בדוח שהגישה ועדת הבדיקה היא המליצה על בחינה מחדש של הפערים הגדולים מאוד בשכר המרצים בתכניות החוץ-תקציביות. לא נמצא כי האוניברסיטה נקטה צעדים ליישום המלצה זו של הוועדה. 
ליקוי

12.
תכניות הלימודים החוץ-תקציביות נעזרות בתשתיות מינהליות של האוניברסיטה ומתקיימות במבנים שלה שנבנו מכספי מדינה או מתרומות שניתנו למטרות ציבוריות. האוניברסיטה אף שיפצה באיכות מיוחדת קומה שלמה בבניין בית הספר למינהל עסקים ע"ש רקנאטי לשימוש אחד מהמכונים האמורים; הכניסה לקומה זו אינה אפשרית לכלל הסטודנטים, והיא מתבצעת באמצעות כרטיס אישי המונפק רק לתלמידי המכון. חלק מהלימודים בתכנית החוץ-תקציבית מינהל עסקים למנהלים מתקיימים בקומה זו.

ההכנסות מהתכניות החוץ-תקציביות מסייעות לאוניברסיטה ואולי אף תורמות לתחזוקת התשתיות הפיזיות שלה. עם זאת השימוש שהיא עושה בתשתיות ציבוריות אלה לצורך התכניות האמורות מחייב בחינה עקרונית של הנושא.

ליקוי

13.
בעוד שסטודנטים הלומדים בתכניות הלימודים הרגילות יכולים לקבל מהאוניברסיטה מלגות על פי אמות מידה שהיא קבעה, ברוב התכניות החוץ-תקציביות היא אינה מעניקה מלגות או הלוואות לתלמידים. 
ליקוי

14.
אוניברסיטת בר-אילן (להלן בפרק זה גם - האוניברסיטה) הפעילה בשנת הלימודים התש"ע 30 תכניות מיוחדות: 26 תכניות לימודים ייעודיות לתואר ראשון ולתואר שני ו-4 תכניות לימודים חוץ-תקציביות לתואר שני.

האוניברסיטה לא ביקשה אישור ממל"ג להפעלת רוב התכניות הייעודיות שלה שהיו קיימות עוד לפני החלטת מל"ג מנובמבר 2004. גם לאחר החלטת מל"ג לא ביקשה האוניברסיטה את אישורה להמשך הפעלת התכניות הייעודיות הקיימות, שלגביהן נדרש אישור כזה. לא זו אף זו, לאחר ההחלטה פתחה האוניברסיטה ללא אישור שלוש תכניות לימודים חדשות לאוכלוסיות ייעודיות. 

ליקוי

15.
האוניברסיטה קבעה לתכניות מיוחדות ספי קבלה נמוכים מספי הקבלה לתכניות הלימודים הרגילות ואף נמוכים מספי הקבלה שקבעה מל"ג בנושא זה בלי שקיבלה אישור מראש ממל"ג לעשות זאת, כנדרש. לא נמצא שהדבר נעשה כדי לקדם אוכלוסיות חלשות מהבחינה הכלכלית-חברתית, ולא נמצאה כל אסמכתה המצביעה על כך שבאוניברסיטה התקיים דיון יסודי בעניין זה. 
ליקוי

16.
במסמך שאושר על ידי מל"ג במרץ 2004 נקבע כי אוניברסיטה לא תקבל כספי מדינה במישרין או בעקיפין מכל גורם שהוא, לרבות משרדי ממשלה, למעט הקצבות ות"ת, וכי ות"ת תוכל לאשר מראש לאוניברסיטה התקשרות עם גורם כאמור למתן שירותים להוראה אקדמית לקראת תארים אקדמיים, בנסיבות חריגות ועל פי שיקול דעתה. 

מאז אישרה מל"ג את המסמך החלה האוניברסיטה להפעיל שלוש תכניות ייעודיות על סמך התקשרויות שלה עם משרד ראש הממשלה ועם משרד הביטחון אך היא לא דיווחה על כך לוות"ת ומיותר לציין כי לא קיבלה לכך את אישורה כנדרש להתקשרויות אלה ולהפעלת תכניות הלימודים שבגינן בוצעו ההתקשרויות.

בין האוניברסיטה לבין צה"ל או משרד הביטחון לא נחתם הסכם המעגן את חובותיהם וזכויותיהם של כל אחד מהצדדים בהתקשרות להפעלת תכנית חוץ-תקציבית מסוימת ובכלל זה בדבר התמורה שתקבל האוניברסיטה בגין הפעלת התכנית והתנאים המפורטים לקבלת תמורה זאת. בהיעדר הסכם מפורט כאמור התגלעו בשנת 2010 חילוקי דעות בין הצדדים בנוגע לדרישת האוניברסיטה לקבל מצה"ל או ממשרד הביטחון מיליון ש"ח המגיעים לה, לטענתה, בגין שנות הלימודים התשס"ח - התש"ע. במועד סיום הביקורת טרם יושבו חילוקי הדעות כאמור. 

תגובה

צבא הגנה לישראל

16. 
הנושא נמצא בטיפול הגורמים התקציביים בצה"ל ובמשרד הביטחון. 

ליקוי

17. 
לרמתם, דרגתם וכישוריהם של מורים בתכניות הלימודים השונות יש השפעה לא מבוטלת על רמתן המקצועית של התכניות, ולכן מצאה לנכון מל"ג, בהנחיות השונות שהיא מעבירה מפעם לפעם למוסדות, להתייחס לעניינים אלה. בעניין זה הועלו הליקויים האלה: 

האוניברסיטה לא קיימה את הנחיות מל"ג, שקבעו כי כל המורים בתכניות הלימודים לתואר שני יהיו בעלי תואר שלישי לפחות ושלפחות שני שליש מהם יועסקו על ידי האוניברסיטה במשרה תקנית, שכן רק 8 מ-21 המורים שלימדו בתכנית לימודים חוץ-תקציבית, שהופעלה על ידי גורם פרטי, היו בעלי תואר שלישי, ואף אחד מהם לא הועסק על ידי האוניברסיטה במשרה תקנית. 

האוניברסיטה שילמה לחברי הסגל האקדמי המועסקים בתכנית חוץ-תקציבית אחרת, המופעלת אף היא על ידי גורם פרטי, שכר הגבוה ב-100%-50% מהשכר הרגיל שהיא משלמת על פי התעריפים שקובעת ות"ת.


במסמכי האוניברסיטה לא נמצאו אסמכתאות המעידות שנעשתה על ידה בחינה של היתרונות והחסרונות הכרוכים בהפעלת תכניות לימודים על ידי גורם פרטי, ולמעשה לא התקיים כל דיון בעניין חשוב זה. 

ליקוי

18.
האוניברסיטה הנהיגה הסדר תשלום למרצים המועסקים בתכניות המיוחדות, שמשמעותו תשלום שכר שאינו תואם שעות הוראה בפועל, העוקף למעשה את מגבלת תשלום השכר למורים. בפועל שילמה האוניברסיטה על פי הסדר זה שכר גבוה ב-50% מהשכר שנהוג לשלם בהעסקות מעין אלה. יתרה מכך, מרצים בכירים בתכניות חוץ-תקציביות קיבלו לעתים, על סמך כללים שהתגבשו באוניברסיטה, שכר גבוה ב-100% מהשכר המאושר על ידי ות"ת ועל ידי הממונה על השכר. מתן התשלומים החריגים לא אושר על ידי אחד מהגופים המנהלים של האוניברסיטה (ועד מנהל, ועדת הקבע, ועדת הכספים), והאוניברסיטה אף לא ביקשה מוות"ת ומהממונה על השכר אישור לתשלומים חריגים אלה. 

ליקוי

19.
האוניברסיטה, באמצעות "תקנון הסנט לעבודה נוספת של חברי סגל אקדמי" שהתקינה, מאפשרת לחברי סגל אקדמי לעבוד שעות נוספות בהיקף גבוה מההיקף שמתירה ות"ת בכלליה. מאישורים לעבודה נוספת שקיבלו חברי סגל אקדמי המלמדים בתכניות המיוחדות אין לעתים אפשרות לוודא אם העבודה הנוספת הנעשית בפועל היא אכן זו שבגינה ניתן האישור. כתבי מינוי להוראה בקורסי קיץ בכלל, ובתכניות מיוחדות בפרט, ניתנו לעתים למרצים לאחר שכבר החלו ללמד; במקרים אחדים ניתנו כתבי המינוי אף לאחר שסיימו לעבוד. 
תגובה

אוניברסיטת בר-אילן

19. 
עד ט"ו באייר של שנת הלימודים תשע"א, האוניברסיטה הקפידה על לו"ז להגשת בקשות לעבודה נוספת. בנושא הקפדה על העסקה נוספת של חברי הסגל בהיקף המותר על פי כללי ות"ת הנוכחיים – יתקיים דיון מרוכז בכל הבקשות בתאריך המוגדר. כמו כן תהיה הקפדה על רישום הפרטים בהיתר המוצא לעבודה נוספת על ידי הטמעת טופס חדש, מעודכן ומפורט.  

החלה עבודת מטה לבחינת כל היבטי הרישום של מועדי הקורסים הניתנים בקיץ, וכפועל יוצא – תגמול המרצים בהתאם. בנושא כתבי מינויים, קיימת הקפדה על הוצאת כל המינויים להוראה באוניברסיטה מראש ולא בדיעבד. 


מימוש מדיניות אקדמית לפיה כל חברי הסגל האקדמי הבכיר באוניברסיטה צריכים להיות במשרה מלאה וזאת על ידי אי קבלת חברי סגל חדשים במשרות לא מלאות, וביצוע פעילות מערכתית להשלמת היקף משרתם של חברי הסגל שאינם במשרה מלאה.
המכללה האקדמית עמק יזרעאל - היבטים מינהליים
הגופים המבוקרים: המכללה האקדמית עמק יזרעאל,  מועצה להשכלה גבוהה, ועדה לתכנון ותקצוב (מל"ג, וות"ת),  הממונה על השכר והסכמי עבודה במשרד האוצר (להלן - הממונה על השכר).
ליקוי
1.    בהנחיות המועצה להשכלה גבוהה (מל"ג) משנת 1999 נקבע כי הפעילות האקדמית של המכללות האקדמיות המתוקצבות על ידי ועדה לתכנון ותקצוב (וות"ת) תהיה במסגרת עמותה (ולא תאגיד מסוג אחר), וכי התקנון של המכללה יהיה על בסיס תקנון שצורף להנחיות (התקנון המצוי). בדצמבר 2003 החליטה מל"ג כי גופים אשר יבקשו להפוך למוסדות להשכלה גבוהה יפעלו כמוסד ללא כוונת רווח ויתאגדו כעמותה או כחברה לתועלת הציבור (להלן חל"ץ), בהתאם להנחיותיה בנושא (להלן - ההחלטה משנת 2003). מל"ג לא עדכנה את הנחיותיה משנת 1999 בהתאם להחלטה משנת 2003. מל"ג לא פעלה בעקביות בעניין תקופת הכהונה המרבית המותרת לנשיא המכללה ושינתה את הנחיותיה בנושא במהלך השנים.
תגובה
המועצה להשכלה גבוהה
1. 
ההנחיות בעניין משך כהונת נשיא שונו לצורך התאמתן למציאות ולצרכי השטח, ובכל פעם לאחר דיונים ממושכים. המועצה בדעה ששינוי הנחיות מעת לעת אינו מעיד בהכרח על חוסר עקביות אלא דווקא על דינאמיות ואי קפיאה על השמרים.

המועצה מציינת כי, החלטת המל"ג מאפריל 2010 ביטלה למעשה את האפשרות שניתנה בהחלטה מ- 2008 להיבחר מחדש לאחר תקופת צינון. על פי ההחלטה מ- 2010 תקופת כהונת נשיא לא תעלה על 12 שנים בכל מקרה.
ליקוי
2. 
הביקורת העלתה הבדלים ניכרים, בין הנחיות מל"ג משנת 1999 (לרבות אלו שבאו לידי ביטוי בתקנון המצוי), לבין תקנון המכללה בנושאים האלה: הכפפת פעילות המכללה להוראות מל"ג; מספר החברים בתאגיד המכללה; ייצוג של גורמים חיצוניים ופנימיים בחבר הנאמנים של המכללה; משך תקופת הכהונה של חברי חבר הנאמנים; משך תקופת הכהונה של יו"ר חבר הנאמנים; משך תקופת הכהונה של יו"ר הוועד המנהל; משך תקופת הכהונה של נשיאת המכללה; מספר חברי הוועד המנהל; הרכב הוועד המנהל; תדירות ההתכנסות של הוועד המנהל; ונכסי המכללה לאחר פירוקה.
ליקוי
3. 
הביקורת העלתה כי מאז הוצאת הנחיית מל"ג באפריל 2010 לא תוקן בהתאם תקנון המכללה משנת 2008 שבו נקבע כי הנשיא ייבחר לתקופה של ארבע שנים, וכי הוא יכול לשוב ולהיבחר לכהונות נוספות ללא שום הגבלה. נמצא כי נשיאת המכללה פרופ' עליזה שנהר מכהנת בתפקידה ברציפות מאז ספטמבר 1997; בדצמבר 2008 החליט חבר הנאמנים להאריך את כהונתה לתקופה נוספת בת ארבע שנים, דהיינו עד דצמבר 2012 (סך הכול כ- 15 שנים).
תגובה
3. 
המועצה מציינת כי הובהר למנכ"ל מל"ג וות"ת, וליו"ר הועד המנהל של המכללה, כי בכוונתם להביא את נושא בחירתו של מועמד חדש לנשיא לדיון במושב הקרוב של חבר הנאמנים בתוך כחודשיים. הובהר, כי בכל מקרה, פרופ' שנהר לא תמשיך בכהונתה מעבר לתאריך 13.7.2012 עליו החליטה המל"ג.
ליקוי
4. 
העסקת מנהל מרכז: המכללה חתמה באוקטובר 2007 על הסכם העסקה אישי עם איש מקצוע מומחה בתחומו לתפקיד מנהל מרכז. בהסכם נקבעו תנאי העסקה חריגים. הועלה כי שלא לפי הנחיות מל"ג קודם להתקשרות, לא ביקשה המכללה אישור לכך מהממונה על השכר ומוות"ת. רק כשנתיים לאחר חתימת ההסכם פנתה המכללה לוות"ת וביקשה את אישורה בדיעבד להעסקה האמורה לעיל. בבקשתה לא ציינה המכללה כי ההסכם כבר נחתם שנתיים קודם לכן ולא פירטו את כל תנאי העסקתו. באוקטובר 2009 העבירה ות"ת את בקשת המכללה להתייחסות הממונה על השכר וביקשה שתהליך הבחינה של פניות כאלה על ידו ייעשה בשיתוף עמה. במועד סיום הביקורת עדיין לא מסר הממונה על השכר את החלטתו בעניין. 
ליקוי
5. 
העסקת סגן נשיא למחקר: בסוף 2010 חתמה המכללה על הסכם העסקה אישי עם מדען בכיר לתפקיד סגן נשיא למחקר (להלן - סגן הנשיא). הועלה כי המכללה לא העבירה את ההסכם, אשר כלל תנאים חריגים, לאישור של ות"ת ושל הממונה על השכר קודם חתימתו כמתחייב מהיותו גוף נתמך. יצוין כי נשיאת המכללה חתמה קודם לכן על זיכרון דברים עם סגן הנשיא, אשר כלל את התנאים החריגים האמורים, בלי שביקשה אישור לכך ממוסדות המכללה. 

ליקוי
6. 
ביוני 2011 נשלח מכתב תלונה למשרד מבקר המדינה ולבעלי תפקידים במל"ג, בוות"ת ובמכללה, בעניין התקשרות המכללה עם סגן הנשיא. בעקבות מכתב התלונה הודיע מנכ"ל מל"ג וות"ת לנשיאת המכללה ולמנכ"ל המכללה כי תנאי ההעסקה של סגן הנשיא אינם ראויים ואינם מקובלים על ות"ת, ובעקבות זאת קבעה ות"ת בתיאום עם הממונה על השכר תנאי העסקה מצומצמים והנחתה את המכללה להחיל אותם על ההסכם להעסקת סגן הנשיא.
המכללה שכרה חברת חקירות לאיתורו של כותב מכתב התלונה הנזכר. משרד מבקר המדינה רואה בחומרה מעשה זה ואף מל"ג הביעה את מורת רוחה מהמעשה הנזכר. 

בסוף אוקטובר 2011, טרם שינתה המכללה את ההסכם להעסקתו של סגן הנשיא כפי שהנחו אותה ות"ת והממונה על השכר. בנובמבר 2011 קבעו הממונה על השכר וות"ת הסדר חדש להעסקתו של סגן הנשיא ובו אושרו בדיעבד חלק מהתנאים החריגים שהעניקה לו המכללה. 
תגובה
6. 
המועצה מציינת כי מאז העברת הבקשה לאישור רמת השכר של מנהל המרכז לממונה על השכר (אוקטובר 2009) ועד לקבלת טיוטת הביקורת פנתה ות"ת מספר פעמים לממונה על השכר בנושא זה, והובהר לה כי הנושא טרם טופל. בנוסף, בדצמבר 2011 המועצה פנתה אל המכללה וביקשה את חוזי ההעסקה של מנהל המרכז. המכללה העבירה את החוזים לתקופות ההעסקה השונות החל מ- 2007 וכן את חוזה העבודה הנוכחי החל מ- 1.1.12. יצוין כי על פי הנחיות ות"ת לשכר בכירים במכללות, המכללה רשאית להעסיק סמנכ"ל ברמת שכר של 80% משכר המנכ"ל. שכרו של מנהל המרכז מהווה כיום 86% משכר המנכ"ל. רמת שכר זו אינה חריגה בהתחשב בפועלו של המנהל וניסיונו הרב כפי שהוצג על ידי המכללה. עמדה זו נמסרה בדיון עם אגף הממונה על השכר במשרד האוצר בנושא זה והמועצה תמשיך את הטיפול והמעקב בתיאום עם הממונה על השכר במשרד האוצר. 
ליקוי
7.
ממצאים שהעלתה הביקורת בתחום הרכש והמכרזים מלמדים שפעולות המכללה לא תמיד עלו בקנה אחד עם חוק חובת המכרזים, התשנ"ב-1992 ועם תקנות חובת המכרזים (התקשרויות של מוסד להשכלה גבוהה), התש"ע-2010 שחלים על המכללה: נוהל הרכישות אינו נותן מענה מפורט להתקשרויות ומכרזים כפי שעולה מתקנות המכרזים; אין במכללה תיבת מכרזים; המכללה לא הקפידה להעביר לוועדת המכרזים בקשות הפטורות ממכרז פומבי לסיווג אופן ההתקשרות; לא הקפידה לתעד כנדרש דיונים, החלטות ונימוקים של ועדת המכרזים; ועדת המכרזים לא דיווחה לוועדת הפטור על החלטותיה למתן פטור ממכרז או על קיום מכרז סגור אחת לרבעון; המכללה לא ניהלה רשימת ספקים גלויה למכרזים. ממצאי הביקורת מלמדים גם שפעולות המכללה לא תמיד עלו בקנה אחד עם העקרונות שביסוד דיני המכרזים והמינהל התקין לפני החלת חוק חובת המכרזים התקנות: המכללה קיימה התקשרויות ללא חוזים כלל או ללא חוזים בתוקף; המכללה נהגה להאריך את תקופת ההתקשרות עם ספקים שונים ללא פרסום מכרזים חדשים; כמו כן המכללה לא הקפידה לשמור במרוכז ובמקום אחד את כל מסמכי המכרזים.
ליקוי
8.
התקשרות המכללה עם היועץ המשפטי החיצוני שלה לא נעשתה תוך הקפדה על כללי המינהל התקין. המכללה לא תיעדה את אופן הבחירה והשיקולים לבחירתו של היועץ המשפטי החיצוני שלה; לא הגדירה אתו, מאז כניסתו לתפקידו בשנת 2005, את סוג שירותי הייעוץ המשפטי בריטיינר, את היקף השירותים הנוספים שעליו לספק ואת התמורה. היעדר ההגדרה בדבר השירותים הנזכרים גרם לאי-בהירות בקשר לסכומים שעל המכללה לשלם ליועץ המשפטי החיצוני. אשר לאספקת שירותים משפטיים מעורכי דין נוספים, בתחומים ייחודיים ושלא על בסיס קבוע, הועלה כי המכללה לא עשתה השוואה בין הסכומים המבוקשים, תחומי התמחותם ויתרונם המקצועי של עורכי הדין שאליהם פנתה בנושא ולא חתמה עם רובם על הסכם התקשרות.
ליקוי
‏

9.
סמכות חבר הנאמנים לגבי מינוי ועדת הביקורת נמסרה לידי הוועד המנהל של המכללה שלא בהתאם להוראות בחוק החברות, התשנ"ט-1999, ולתקנון המצוי של מל"ג. ועדת הביקורת לא התכנסה בתדירות שנקבעה בחוק החברות ועל פי תקנון המכללה. הוועדה לא דיווחה על פעולותיה לחבר הנאמנים ולוועד המנהל בתדירות שנקבעה.

המכללה לא הבטיחה את עצמאותו של מבקר הפנים כלפי הגופים הביצועיים במכללה. 


ליקוי
10.
לנשיאת המכללה ולמנכ"ל הונפקו כרטיסי אשראי שההוצאות בהם נזקפות לחשבון המכללה. אין במכללה נוהל או הנחיות להסדר השימוש בכרטיסי האשראי של המכללה על ידי בעלי תפקידים במכללה. המכללה לא קבעה מהן ההוצאות המותרות לבעלי התפקידים באמצעות כרטיס האשראי, מהם הסכומים המותרים להוצאה, מיהו הגורם המאשר את ההוצאות, ואילו אסמכתאות והסברים דרושים לאישור ההוצאות. נשיאת המכללה והמנכ"ל לא צירפו אסמכתאות לחלק מההוצאות שביצעו בכרטיס. 
תגובה
10. 
המועצה תביא את הנושא בכללו לדיון בוות"ת באחת מישיבותיה הקרובות. 
ליקוי
11. 
הממצאים בדוח ביקורת זה מלמדים על היעדר פיקוח ובקרה מספיקים של מל"ג וות"ת על היבטים שונים הנוגעים לפעילות מכללת יזרעאל. כבר בדוח מיוחד משנת 2009 ציין מבקר המדינה כי כיוון שחלק ניכר מתקציבן ומהכנסותיהן של המכללות המתוקצבות הוא מהקצבות המדינה ומכספי ציבור, ונוכח משקלן ההולך וגובר במערכת ההשכלה הגבוהה, ראוי שמל"ג וות"ת יישמו בהקדם, כל אחת בתחומה, את הלקחים וההמלצות לשיפור מנגנוני הפיקוח והבקרה שלהן על פעילות המכללות, ויוודאו שייקבעו בהן סדרי בקרה נאותים ושהן יפעלו לפי כללי מינהל תקין. אם יתברר שתנאים אלו אינם מתקיימים, על מל"ג וות"ת לממש את סמכויותיהן ולנקוט את כל הצעדים המתחייבים בעניין זה. 
ליקוי
12.
 על מל"ג וות"ת לבחון את ממצאיו של דוח זה גם ביחס לפעילות הפיקוח שלהן בקשר לכלל המכללות. בכלל זה יש לתת את הדעת על הנושאים האלה: איסוף מידע וקבלת דיווח שוטף על תחומי הפעילות במכללות האקדמיות; הצורך בקביעת המעמד המשפטי הראוי של המכללות; ובחינת יישום ההנחיות הנוגעות למכללות בנושא זה; הצורך בפרסום הנחיות מתאימות ותקנון לדוגמה למכללות במעמד של חל"ץ. על מל"ג וות"ת גם לסקור את תקנוניהן של כל המכללות ולוודא שהם אינם חורגים מהנחיותיהן. 
תגובה
12. 
להערכת המועצה אין מקום לדיון בנושא מעמדן המשפטי של המכללות שכן מל"ג וות"ת כבר נתנו דעתן על כך והחליטו עוד בשנת 2003, כי על המוסדות להתאגד או כעמותה או כחברה לתועלת הציבור. נושא זה הובהר לכל המוסדות שפנו למועצה והנחיית המל"ג לאורך השנים הייתה ברורה וחד משמעית.
"ערים" - חברה לפיתוח עירוני בע"מ
תהליך הפרטת החברה
הגוף המבוקרים: חברת "ערים", משרד הבינוי והשיכון, רשות החברות הממשלתיות, מינהל מקרקעי ישראל.
ליקוי
1.
החלטת ועדת השרים מספטמבר 1998 בדבר הפרטת חברת ערים לא יושמה מאז קבלתה, מאידך הרשות או משרד השיכון לא פעלו לביטולה. בביקורת נמצא כי הגופים והגורמים המעורבים בתהליך לא פעלו בנחישות לקיים את ההחלטה.
תגובה 

חברת "ערים"
1.
עבודת המטה כפי שבאה לידי ביטוי, כבר בטיוטת הדו"ח, נמצאת בעיצומה ושיאה במסירת הפרויקטים בנובמבר 2011 בערים  דימונה ומעלות, לניהולה של החברה תוך פיקוח ובקרה של כל הגורמים הממונים.
תגובת 
משרד הבינוי והשיכון
1.
מעת קבלת החלטת ועדת השרים לענייני הפרטה בספטמבר 1998 על הפרטת חברת "ערים", קיבלה הממשלה החלטת ממשלה נוספת שמספרה 1854 מיום 24.6.07 אשר הטילה על המשרד להעביר לידי חברת "ערים" שני פרויקטי פיילוט באתרי "בנה ביתך", כאשר משרד הבינוי והשיכון היה והינו מחויב לפעול בהתאם להחלטת הממשלה האמורה ואינו רשאי להתעלם מהנחיותיה. יתרה מכך, צוות המנכ"לים המליץ לאשר לחברת "ערים" לשמש כזרוע ניהול של המשרד לביצוע שני פרויקטי "פיילוט" באתרי "בנה ביתך". לאחר השלמת הפיילוט תיבחן הצלחת ביצוע הפרויקטים אל מול פרויקטים דומים המנוהלים על ידי חברות השוק הפרטי. לפיכך, נקיטת צעדים להפרטת החברה קודם לבחינת תוצאות הפיילוט תעקר למעשה את תכלית החלטת צוות המנכ"לים אשר אומצה על ידי הממשלה ותביא למעשה לביטולה. 
תגובה 
רשות החברות הממשלתיות
1. לאור התמשכות הליך ההפרטה במשך שנים רבות ולאור כוונת משרד הבינוי והשיכון להעביר פרויקטים משמעותיים לטיפולה של חברת "ערים" - חברה לפיתוח עירוני בע"מ, רשות החברות, בשיתוף אגפי משרד האוצר השונים ומשרד הבינוי והשיכון, מתכוונת לבחון במהלך שנת 2012 את הפרטת החברה. עד לסוף שנת 2012 מתכוונת הרשות, בשיתוף עם גופי הממשלה האחרים, להביא לביטול החלטת ההפרטה של החברה או, לחילופין, לקדם את ההחלטה האמורה ולהביא לאישור דרך ההפרטה בוועדת הכספים של הכנסת, כנדרש.
תגובה
מינהל מקרקעי ישראל
1.
ניסיון העבר (הפרטת חברת לור"ם) הוכיח כי בהליך ההפרטה של חברה, עימה יש למינהל הסכם, יש להיערך לביצוע כל הפעולות הנדרשות, רק לאחר קביעת אופן ועקרונות ההפרטה על ידי הגופים המוסמכים, וזאת כדי שלא לפגוע בזכויות המדינה. המינהל לא היווה, ולא יהווה גורם מעכב ביישום ההחלטה, כשיוחלט ליישמה.      
ליקוי
2.
רשות החברות פעלה בעצלתיים ולא קידמה את התהליך באופן נחרץ, היא לא התוותה את דרך הפעולה ליישום ההחלטה להפריט את החברה אך גם לא הביאה לידיעת ועדת השרים את דבר התנגדותם של משרד השיכון ושרי השיכון דאז (מר נתן שרנסקי ומר מאיר שיטרית) להפריט את החברה ואת העובדה שהחלטת הוועדה עדיין אינה מיושמת. ועדת השרים אף היא לא פעלה בנחישות בעניין ההפרטה ולא קבעה לוח זמנים לביצוע התהליך ולהצגת אבני דרך לביצועו ולא עקבה אחר אופן הביצוע.
ליקוי
3.
משרד השיכון לא ריכז נתונים מעודכנים על מידת עמידתה של החברה בקיום התחייבויותיה בביצוע הפרויקטים ועל שלבי התקדמות של ביצועם. לכן אין בידיו מידע מהותי שישמש להערכת שוויים של הפרויקטים ולמניעת פגיעה בזכויותיו, לצורך יישום החלטת ההפרטה.
ליקוי
4. 
משרד השיכון הציג מסר כפול - מחד הוא התנגד להפרטה, ומאידך הוא לא פעל לבטל את ההחלטה. המסר הכפול בא לידי ביטוי גם בכך שעל אף ההחלטה להפריט את ערים, ביצע המשרד בשנת 2010 מהלכים מהותיים אשר מורים על כוונה ברורה לשימור החברה כחברה ממשלתית בלי לנקוט צעדים לביטול ההחלטה בדבר ההפרטה ולמעשה תוך התעלמות ממנה:
ליקוי
5.
בפברואר 2011 החליט מנכ"ל משרד השיכון, מר מרדכי מרדכי - על דעת נציגי אגף התקציבים והחשב הכללי במשרד האוצר - להעביר לטיפול ערים, בפטור ממכרז, שני פרויקטים כפיילוט ולהגדיר לשם כך קריטריונים למדידת ההצלחה בביצועם. מנכ"ל המשרד נימק את ההחלטה בכך שערים עשויה לסייע למשרד בהפעלת עבודות הפיתוח במסגרת הרחבת כלי הפיתוח שיעמדו לרשות המשרד בשנים הקרובות.משרד מבקר המדינה מעיר למנכ"ל משרד השיכון ולהנהלת אגף התקציבים והחשב הכללי במשרד האוצר כי הסיכום האמור אינו עולה בקנה אחד עם ההחלטה מספטמבר 1998, והוא מחדד את הבעייתיות בכך שהחברה פועלת מתוך חוסר ודאות בנוגע לעתידה ושגם המשרדים עצמם פוסחים על שתי הסעיפים.
ליקוי
6. 
כדי שהפרטה תעלה יפה יש למכור את החברה כ"עסק חי", כלומר, כל עוד ערכה הכלכלי גבוה. בעת ובעונה אחת, בשל המגבלות שהוטלו על החברה, צומצמה אפשרותה להתקשר עם לקוחות לשם ביצוע פרויקטים חדשים ולכן נפח פעילותה הלך וקטן. כפועל יוצא מכך, במועד סיום הביקורת (יולי 2011) עסקה החברה ב-26 פרויקטים בלבד, אף שבנובמבר 2005 היא עסקה ב-75 פרויקטים. התנגדותו של משרד השיכון להפרטה מצד אחד והיעדר הנחישות של רשות החברות לקדם את ההפרטה מצד אחר, גרמו לפגיעה בשווייה הכלכלי של החברה בשוק.
ליקוי
7.
עקב צמצום בהיקף הפרויקטים של החברה בשנים אלו, צברה החברה הפסדים תפעוליים - בשנים 2010-2005 הסתכמו ההפסדים בכ-12.5 מיליון ש"ח. אולם באותה תקופה עודף הנכסים הכספיים שלה היה בממוצע - כ-91 מיליון ש"ח לשנה; מקורו של העודף בעיקר בעודפי מימון ביניים שאותם השקיעה החברה באפיקי השקעה כגון ניירות ערך ופיקדונות לזמן קצר. הנכסים הנזילים של החברה אפשרו לה לשרוד ואף לשלם למדינה דיבידנד של כ-10.1 מיליון ש"ח, אף שפעילותה העסקית המצומצמת הסבה לה בדרך כלל הפסדים.משרד מבקר המדינה מדגיש כי כפועל יוצא מאופן תפקודה של החברה מהבחינה הכספית, בכלל זה לעניין יתרותיה הכספיות, נגרמו לה הפסדים תפעוליים רבים בתחום שהוא ליבת העשייה שלה ותכלית קיומה - תכנון ופיתוח מקרקעין. יתרות המזומנים של החברה מקורן בפעילות שאינה נמנית עם יעדיה אולם היא מגנה על שרידותה. הנה כי כן - היה על משרד השיכון, משרד האוצר ורשות החברות הממשלתיות להביא עובדות אלו בחשבון בעת בחינתה של סוגיית המשך קיומה של החברה כחברה ממשלתית.
תגובה 

חברת "ערים"

7.

דו"ח המבקר קובע כי בין השנים 2010 – 2005 נגרמו לחברה הפסדים תפעוליים של כ-12.5 מיליוני ₪ לעומת רווחי מימון הנובעים מתשואת יתרות המזומנים שבידי החברה. הדו"ח מתעלם מהרווח הנקי החיובי לכל אורך התקופה המוזכרת. החברה גורסת כי קביעה זו והמסקנה הנגזרת ממנה נכונות באופן חלקי. ההפסד התפעולי והכנסות המימון הינם תוצאה של התקנים החשבונאיים החלים על החברה, עיתוי והיקף ההכרה בהכנסות וההוצאות ובסיסי הצמדה שונים של ההכנסות וההוצאות בפועל לעומת החזויות בפרויקטים מתמשכים. ההפרדה בין הכנסות המימון בפרויקטים להכנסות התפעוליות הינה שרירותית ואינה משקפת את המציאות הקיימת בפרויקטים של עבודות פיתוח הנמשכים כ – 20 – 10 שנים. 
ליקוי
8.
על אף ההגבלה שהוטלה על החברה שלא לעסוק בעיסוקים שלדעת הרשות אינם מתחייבים מהסכמים שהיא חתמה או תחתום עם המינהל או משרד השיכון, החל בשנת 2000 ועד מועד סיום הביקורת התקשרה החברה בתשע התקשרויות חדשות. הסכום הכולל של התקשרויות אלה היה כ-69 מיליון ש"ח. בכלל זה התקשרה החברה במישרין עם ועדים מקומיים ואגודות להתיישבות במועצות אזוריות, והיא מנהלת חמישה פרויקטים במושבים בסכום כולל של כ-59 מיליון ש"ח. משרד השיכון והרשות לא אכפו על החברה את האיסור להתקשר בעסקאות מסוג זה.
תגובה 

8.

החלטת ההפרטה, כפי שנוסחה, לא אסרה על החברה להתקשר בהתקשרויות חדשות אלא קבעה כי על החברה לקבל את הסכמת הגורמים הממונים, להתקשרויות חדשות, בכתב. החברה מקבלת את הערת הביקורת ובעתיד, במידה והחברה תבקש להתקשר בהתקשרות חדשה, היא תפנה לקבלת אישור בכתב מהגורמים המוסמכים. 
קרן קיסריה אדמונד בנימין דה רוטשילד
סדרי מימוש מטרות הקרן 
הגופים המבוקרים: החברה הלאומית לפיתוח קיסריה, רשות המיסים, רשות החברות הממשלתיות, קרן קיסריה אדמונד בנימין דה רוטשילד. 

ליקוי
1.
במהלך השנים הלכו וגדלו המשאבים הכספיים של קרן קיסריה אדמונד בנימין רוטשילד לקידום ההשכלה הגבוהה בישראל במידה ניכרת. הגידול במשאבים נבע מפעילות כלכלית של הקרן וכן מכך שהקרן נהנתה בכל השנים מפטור ממסים על הכנסותיה. כך בשנים 2010-1998 גדל ערכם של נכסי הקרן ביותר מ-150% - מכ-509 מיליון ש"ח לכ-1.296 מיליארד ש"ח. בה בעת בידי הקרן נצברו עודפי נזילות גבוהים מאוד, מעבר להתחייבויותיה והם הסתכמו בסוף שנת 2010 בכ-476 מיליון ש"ח; באותה שנה תרמה הקרן כ-21 מיליון ש"ח. על אף הגידול הניכר במשאביה, מועצת הקרן לא שקלה לשנות את שיעור התרומות מרווחיה שהיא נותנת והוא נותר כפי שנקבע בשנת 1989 אי-ניצול עודפי המזומנים של הקרן וצבירתם כנכסים פיננסים אינם תורמים להשגת היעדים הציבוריים של הקרן ובמיוחד לקידום ההשכלה הגבוהה. על שר האוצר המייצג את המדינה בבעלות על הקרן היה להיות ער לעובדה זו אולם הוא לא ראה לנכון להצביע על הצורך בייעוד הכספים העודפים למימוש מטרות הקרן.
תגובה
קרן קיסריה אדמונד בנימין דה רוטשילד
1. 
בשנת 2010 תרמה הקרן בפועל סך של כ - 36 מליון ₪, נתון שאינו כולל את התרומות לפרויקטים חינוכיים לתושבי הסביבה. בהתאם למהותה של הקרן כ"קרן עד-קרן" שהתרומות שלה נובעות רק מתוך התשואה והריבית שמתקבלות מהשקעת כספי הקרן כאשר ההון שלה נועד להישמר לעד בלא "שנוגעים" בו, ואינו רלבנטי להיקף התרומות - לא היה צורך ואין מקום לכך שמועצת הקרן תבחן מה צריך להיות הון הקרן או תקבע יעדי שימוש אחרים או נוספים בעודפי הקרן. במהלך שנת 2011 אישרה הקרן תרומות בסך כולל העולה משמעותית על סך התרומות שהיה עליה לתרום באותה שנה, כ - 65 מיליון ₪ כולל תרומות לפרויקטים חינוכיים ביישובי הסביבה (וסך של כ - 52 מליון ₪ ללא תרומות לפרויקטים חינוכיים ביישובי הסביבה).סך התרומות שאושרו בשנים 2005-2011 (כולל התרומות לפרויקטים חינוכיים ליישובי הסביבה) הינו בסך של כ - 280 מליון ₪. לאמור: בשנים 2005-2011 הקרן אישרה תרומות בסך הגבוה בכ - 87 מליון ₪ לעומת הסכום שהיה עליה לתרום על פי הסיכום ביחס לתרומות. 

ליקוי
2.
באוקטובר 2006 מסרו מנהל רשות החברות הממשלתיות דאז, מר איל גבאי, והחשב הכללי במשרד האוצר דאז, ד"ר ירון זליכה, לארבעה שרים שכיהנו באותו מועד: שר האוצר, מר אברהם הירשזון; שר המשפטים, מר מאיר שטרית; שר הפנים, מר רוני בר-און; שרת החינוך, פרופ' יולי תמיר מסמך שבו השיגו על תפקודה של הקרן. השניים הדגישו כי מסמכי ההתאגדות של הקרן, מבני השליטה והניהול שלה מונעים את חלוקתם של עודפי כספים עצומים שנצברו בקופתה למטרות ציבוריות שלשמן היא הוקמה, ולכן אינם יוצרים תמריצים למימוש המקרקעין הרבים שבידיה, ומאפשרים לקרן להמשיך וליהנות מפטורים ומהקלות בתשלומי מסים. הפונים המליצו על נקיטת כמה דרכי פעולה: שינוי מעמד הקרן וביטול ההטבות הניתנות לה; פירוק הקרן בין בהסכמה, בין על ידי בית משפט ובין בחקיקה; וניצול היתרות הכספיות שבידי הקרן.
תגובה
רשות המיסים בישראל
2. 
עמדת הרשות כפי שהובאה בפני בית המשפט המחוזי הינה כי הוצאת שומות לחברת קרן קיסריה לשנות המס 2004-2009 מביאה לידי ביטוי את ההחלטה לבטל הלכה למעשה את מתן הפטור לחברה.
ליקוי

3.
יש לתת את הדעת לסדרי חלוקת העושר האזורי הנובע ממשאבי המדינה בין היישובים שבסביבת קיסריה, שכן זו דרכה של המדינה לאזן בין פערים כלכליים וחברתיים. ראוי ששר הפנים, בשיתוף שר האוצר ושר המשפטים, ישקלו להקדים ולקבוע, עוד לפני שיפוג תוקפו של ההסכם בין הממשלה ובין בית רוטשילד בשנת 2022, מהי המתכונת הנכונה וההוגנת להפעלת פארק התעשייה וחלוקת רווחיו. 
תגובה
קרן קיסריה אדמונד בנימין דה רוטשילד
3.
מדובר בקרקע של בית רוטשילד שהעבירה כאמור במתנה לקרן, זאת תחת ההתחייבות של המדינה כי לא תינתן סמכות מוניציפאלית על אותם שטחים. נוכח אותה התחייבות, ובהתבסס עליה, הקרן לבדה היא זו שביצעה ועל חשבונה הבלעדי את כל פיתוח פארק התעשייה על כלל התשתיות שבו, באשר לתרומות בסכום השנתי של 3.5 מליון דולר המיועדות לפרויקטים שונים בתחומי החינוך ביישובי הסביבה, יצוין כי מבחינת הקרן אין מדובר בפיצוי הנוגע לנושא השיוך המוניציפאלי של אזור התעשייה, אלא כחלק מהתרומות הניתנות על ידי הקרן במסגרת מטרותיה.

ליקוי 

4.
יש מקום ששר האוצר ושר המשפטים יבחנו במשותף ובהידברות עם הקרן את המתכונת הראויה להמשך פעילותה ואת מסמכי היסוד שלה - תזכיר ההתאגדות ותקנות ההתאגדות - ולהתאימם לנסיבות שהשתנו במשך כ-50 שנות קיומה של הקרן, זאת כדי שייעשה שימוש מיטבי בכספים הנצברים בקרן.


תגובה
4.
על מנת לאפשר הוצאתם של היעדים האמורים אל הפועל, התחייבה ממשלת ישראל בין היתר, לפטור את הכנסות הקרן ממס, ולא לתת סמכות מוניציפאלית על שטחי קיסריה לרשות מוניציפאלית כלשהי (שלא היו לה סמכויות כאמור בעת מתן תרומת המקרקעין).קרן זו שהוקמה כקרן עד צמיתה, הינה למעשה ביטוי לתרומה ייחודית של מקרקעין מחד גיסא, ולחזון הקמתה ופיתוחה של קיסריה מאידך גיסא. תרומת המקרקעין הושלמה, והחזון מצוי בעיצומו. לצידם של שני אלה, קבעו בעלי הזכויות בקרן, כמקובל בקרנות צמיתות, כי התשואות מהשקעות הקרן יתרמו לקידום החינוך הגבוה בישראל, ואף כאן המעשה הנדבני נעשה וממשיך להיעשות.
תגובת 
רשות החברות הממשלתיות 
1-4. 
אין באפשרותה של הרשות לכפות את עמדתה על הקרן, לנוכח העובדה שהמדינה מחזיקה ב- 50% בלבד ממניות החברה, ולנוכח הסכמי עבר שנחתמו בין המדינה לקרן. ביום 11.1.2012 התקיימה ישיבה בהשתתפות רשות החברות ומינהלת הכספים של הקרן, בה נדון נושא היקף התרומות אשר על הקרן לתרום באופן מיידי כך שתתמלא התכלית של תרומת סכום משמעותי למטרות שלשמן הוקמה הקרן. כמו כן, התקיימה ישיבה בראשות המשנה למנהל רשות החברות, המשנה למנהל רשות המיסים וצוותו, המשנה לפרקליט המדינה ואנשי פרקליטות, בה נדונה מדיניות המדינה בעיקר בהיבט המיסוי והיקף התרומות של הקרן. ביום 9.2.2012 התקיימה ישיבה ברשות החברות בהשתתפות המשנה למנהל הרשות, עם המשנה לפרקליט המדינה בה נדונה מדיניות המדינה ביחס לעתידה של הקרן, בלא שהתקבלו בה החלטות.
רשות השידור
ניהול נדל"ן ברשות השידור
הגופים המבוקרים: רשות השידור, משרד האוצר, מינהל מקרקעי ישראל והרשות לפיתוח ירושלים. 

ליקוי
1.
בשנת 1965 נקבע בחוק שהממשלה תעמיד לרשותה של הרשות את כל הנכסים הנמצאים בידיה. עוד נקבע בחוק כי הרשות לא תהיה רשאית למכור או להעביר בדרך אחרת נכס שבבעלותה אלא באישור הממשלה. הנדל"ן שבשימוש הרשות היו אמורים להיות מועברים אליה, אך היא לא פעלה ברציפות כדי להבטיח כי יישמרו זכויותיה בנכסים, וכי הם יירשמו על שמה בלשכת רישום המקרקעין. בפועל, זכויות הרשות במרבית הנכסים לא נרשמו על שמה בלשכת רישום המקרקעין. עקב כך אין מידע מלא על הזכויות שיש לה בנכסים שבידיה. 

תגובה
רשות השידור
1. 
סיכום מימון הרפורמה קובע כי פדיון זכויות הרשות בנכס בדרום הקריה בתל אביב יבוצע על ידי רשות מקרקעי ישראל ובכפוף לאישורה. באשר למתחם שערי צדק – קובע הסיכום כי עד 1.7.12 תעביר הרשות למדינה ייפוי כוח למכירת הנכס וזכויות הבנייה המאושרות במתחם בשם ועבור רשות השידור. הרשות תישאר הבעלים על המתחם עד לשיווק המגרש, בכפוף להסכם. 
ליקוי
2.
במשך השנים לא ניהלה הרשות רישום עדכני של הנכסים, לא תיעדה את השינויים שנעשו בנכסיה ולא מינתה מנהל מקצועי לקדם את הטיפול בנדל"ן. מסד הנתונים על הנדל"ן שבידי הרשות אינו מאפשר ניהול נכסים בפריסה ארצית ובהיקף ניכר ואף אינו מאפשר מעקב ראוי אחר מצבם. 
תגובה
2. 
הרשות הכינה רישום נכסים מעודכן לתאריך 18.11.11, באחריותו של מנהל שירותי  מינהל במטה. הרישום כולל את תיאור הנכס, הערכת שווי הנכסים וייעודם על פי שומות אוגוסט 2011.
ליקוי
3.
נמצא כי אין התאמה בין הרישומים במינהל נכסי הדיור הממשלתי לגבי נכסי המדינה שהועברו לשימוש הרשות ובין הרישומים שבידי הרשות - לפי רישומי מינהל נכסי הדיור הממשלתי שום נכס שלו אינו נמצא בשימוש הרשות, ואילו לפי רישומי הרשות שבעה מהנכסים שבשימושה שייכים לו.
ליקוי
4.
לפני כעשרים שנים הוחל לקיים דיונים בנושא הקמת קריה לרשות בירושלים. במאי 1995 החליטה הממשלה לאשר את בניית פרויקט רשות השידור במתחם שערי צדק בשני שלבים ולאשר לרשות לקבל הלוואות בהיקף של עד 25 מיליון דולר. באפריל 1998 הודיע מנכ"ל הרשות דאז על הקפאת הפרויקט ועל בחינתו מחדש. לנוכח העיכוב המתמשך במימוש של נכסי המימון, ההחלטה על הקפאת הפרויקט, ההיקף הגדול של ההתחייבויות הכספיות של הרשות, ותנאי ההלוואות שנלקחו באוגוסט 1996 - נגרמו לרשות במשך השנים נזקים כלכליים, מימוניים ותפעוליים שהשפעתם עדיין ניכרת בימים אלה. 
תגובה
רשות השידור
4. 
בתאריך 21.2.2012 נחתם הסכם מימון הרפורמה בין רשות השידור לבין משרד ראש הממשלה ומשרד האוצר על ידי הגורמים הבאים: יו"ר רשות השידור, מנכ"ל הרשות, סגן הממונה על התקציבים, מנכ"ל משרד ראש הממשלה, סגן בכיר לחשבת הכללית ועל פי ההסכם, ריכוז פעילות הרשות יהיה בשלושה מוקדים בארץ: מטרופולין ת"א וחיפה. 

הסיכום הותנה בחתימה על הסכם המימון המפורט על בסיס מתווה ההסכם שסוכם בין הצדדים בעבר, בשינויים המחויבים ולאור האמור בסיכום, עד מועד 1.4.12 ובכפוף לתיקוני החקיקה כפי שיאושרו בכנסת ולתכנית עסקית מאוזנת ומאושרת על ידי הצדדים, ובאישור הקבינט החברתי כלכלי ככל שיידרש. עם חתימה על ההסכם בין הרשות לבין משרד האוצר עד למועד 1.4.12, תותנע הרפורמה ויוחל ביישומה ובכלל זה מימוש נכסי הרשות לפיה תוקם קריית רשות שידור חדשה במתחם "שערי צדק" בירושלים. הבנייה תמומן ממכירת הזכויות של מתחמי הטלוויזיה והרדיו ברוממה. כמו כן תימכר הקרקע ברחוב ירמיהו בירושלים. בגוש דן יוקם מתחם שידור במקום המתקנים הישנים במתחם הקריה בתל אביב. על פי המתווה יעביר האוצר לרשות מענק בסך 90 מיליון ₪, הלוואה בסך 240 מיליון ₪ והלוואת גישור בסך 400 מיליון ₪. בתאריך 22.2.12, במקביל לחתימת מסמך הסיכום שאושר על ידי מליאת הרשות, נחתם מסמך נוסף על ידי הגורמים הנ"ל הכולל הבהרה לפיה פדיון זכויות הרשות בנכס במתחם הקריה בת"א, כמפורט בסיכום שאושר, יועמדו על ידי רשות מקרקעי ישראל ובכפוף לאישור הגורמים המוסמכים. הרשות מבהירה, כי ככל שלא יינתן אישור רשות מקרקעי ישראל לפדיון כאמור, מתווה המימון כולו יבוטל. 
ליקוי
5.
ממרץ 1999, המועד שבו הסתיים שלב א' של פרויקט שערי צדק, עד ינואר 2012 לא התקדמה הרשות בכל הקשור למימוש שלב ב' של הפרויקט. 
תגובה
5. 
וועדת מכרזים ב' אישרה ב- 21.2.12 התקשרות עם גורם מקצועי חיצוני אשר יערוך את הפרוגראמה המסוכמת לעניין דיור הקבע העתידי של הרשות בירושלים ובגוש דן עד עד ליום 1.4.12. מנהל שירותי מינהל במטה מונה להיות איש הקשר מול הפרוגראמטור. ההתקשרות הינה לביצוע עבודה בתחום התכנון הדורשת יחסי אמון מיוחדים לפיכך החליטה הועדה לפטור את ההתקשרות ממכרז בהתאם לתקנה 5 א' (1) ו- (2). התקבלו המלצות על שלוש חברות היכולות לבצע את העבודה והפניה תיערך לשלושתן. ביום 1.3.12 החליטה וועדת מכרזים לבחור בהצעת חברת תוכן לצורך הכנת פרוגראמות למבני הקבע של הרשות במתחם "שערי צדק" ובאזור ת"א רבתי. 
ליקוי
6.
הרשות מחזיקה בשטחי קרקע הכוללים בניינים ושטחי חניה בקריה בתל אביב. ביוני 1996 נחתם בין המינהל ובין הרשות הסכם לפינוי השטחים והמבנים שמחזיקה הרשות בקריה בתל אביב. בתמורה לפינוי התחייב המינהל, בין היתר, להקצות לרשות מתחם חלופי בדרום הקריה. באפריל 2002 נחתמה תוספת להסכם שעניינה העברת יחידות הרשות למבנים זמניים חלופיים, ובהתאם לכך עברו יחידות הרשות למבנים אלה. בשנים 2006-2002 לא קידמה הרשות באופן משמעותי את מימוש ההסכם והמינהל לא שיווק את המגרש שעליו אמור היה להיבנות המבנה שיועד לרשות. 
ליקוי
7.
בשנים 2009-2007 התקיים דיון מחודש בין יו"ר הרשות דאז לבין המינהל לגבי החלופות לפינוי המתחם בדרום הקריה. בידי הרשות אין מסמכים המלמדים על כך שהיא עשתה עבודת מטה מקיפה שבמסגרתה נבחנו כל היבטי החלופות לגבי התמורה הכספית במתחם תל אביב. המשא ומתן שקיימה הרשות עם המינהל נעשה בלי שמוסדות הרשות דנו בו והחליטו לקיימו, ובלי שאישרו את המתווה שגובש עם המינהל בדבר קבלת תמורה כספית. 
תגובה



6-7. 
סיכום בנושא מימון הרפורמה שנחתם בין הרשות, משרד ראש הממשלה ומשרד האוצר, קובע כי המדינה תפדה, על ידי רשות מקרקעי ישראל, את זכויות רשות השידור במתחם הקריה בסכום של 150 מיליון ₪, מתוכם 110 מיליון ₪ יועדו למימון הרפורמה והיתרה בסך של 40 מיליון ₪ לבניית מבנה לרשות השידור בפריפריה של מטרופולין ת"א. על מנת לאפשר לרשות לקדם תכנון ובינוי אתר חלופי, על פי פרוגראמה שתסוכם בין המדינה לרשות, הרשות תקבל את המימון המיועד לכך כמקדמה, בכפוף לחתימה על הסכם מימון אשר יכלול גם את מיקום האתר החלופי. עד לתאריך 1.7.12 ובכפוף לסיכום באשר לדרך ומועד העברת התמורה, רשות השידור תסיר את הערת האזהרה הרשומה על שמה וכל שיעבוד אחר הקיים על המתחם על מנת לאפשר את שיווקו. 
ליקוי
8.
הרשות קיימה במשך שנים דיונים בנושא הנדל"ן, וקיבלה רק החלטות עקרוניות שלא לוו בהחלטות מעשיות לביצוע.
תגובה
8. 
צוות נדל"ן של ההנהלה בראשותו של המנכ"ל ובהרכב סמנכ"ל כספים וכלכלה, מנהל שירותי מינהל במטה, מנהל תקציבים ורכש ונציג הלשכה המשפטית התכנס עד היום (1.3.12) בתאריכים הבאים: 3.10.11, 9.10.11, 16.10.11, 17.10.11, 18.10.11, 2.11.11, 22.11.11, 31.10.11, 20.12.11, ו- 11.1.12. במסגרת הדיונים התקבלו החלטות בנושאי נדל"ן הרשות ונקבעו גורמים אחראים ולוחות זמנים. וועדת נדל"ן מטעם המוסדות בראשותו של היו"ר ובהרכב חברי מליאה נוספים התכנסה בתאריכים 6.2.12, ו- 15.2.12 ודנה בליבת המתווה שהוסכם והייתה מעורבת במשא ומתן. 
ליקוי
9.
בשנת 2011 החלו לפעול מוסדות הרשות החדשים, שהציבו את הטיפול בנושא הנדל"ן כנושא מרכזי שעליהם לטפל בו וחזרו והחליטו על הקמת קריית השידור בשערי צדק. ביולי 2011 הנחה ראש הממשלה (השר הממונה) את הרשות שהרפורמה תמומן בעיקר ממכירת נדל"ן (להלן - הנחיית ראש הממשלה). אף שהנחיית ראש הממשלה יצרה זיקה ישירה ותלות בין תכנית הרפורמה ובין נושא הנדל"ן של הרשות, והייתה צפויה להשפיע השפעה ניכרת על הרשות, לא העלה יו"ר הרשות את הנושא לדיון במליאה סמוך לקבלתה, והיא נדונה רק בוועד המנהל.

בדצמבר 2011 קיבלה מליאת הרשות החלטה עקרונית הנוגעת למתחמים בירושלים ובתל אביב, אף שלא הוצג לחבריה מראש חומר רקע הכולל תכניות, תחשיבים וחלופות בנושא הנדל"ן. 
תגובה
9. 
ביום 22.1.12 התקיים דיון בוועד המנהל בנושא נכסי הרשות בו לקח גם חלק מנכ"ל החברה לפיתוח ירושלים אשר סקר את נכסי הרשות, הציג מספר חלופות והציע את שירותיו לקידום בניית קריית רשות השידור ב"שערי צדק".


ב- 5.2.12 הוגש ליו"ר הרשות נייר עמדה של ההנהלה לקראת הדיון במליאה ב- 6.2.12, בנייר העמדה הוצגו צרכי הרשות במרכז הארץ הכולל שטחים, כוח אדם ואולפנים וכן הוצגה התוכנית העסקית הכוללת שנערכה על בסיס הגדרת הצרכים כפי שנתקבלו ממנהלי המדיה ברשות. 

בסיכום נייר העמדה הומלץ על ידי ההנהלה כדלקמן: 

א) מוצע לדון במתווה שהוצע על ידי משרד ראש הממשלה כמקשה אחת.
ב) מוצע כי תתקבל החלטה עקרונית לפיה מוסדות הרשות יאשרו אך ורק מתווה המביא לסגירה פיננסית שתבטיח לרשות השידור עם יישומה של הרפורמה איתנות פיננסית ברת קיימא אשר תאפשר לרשות לבצע את המוטל עליה בהתאם לחוק רשות השידור באופן העולה בקנה אחד עם החזון אותו אישרה לאחרונה מליאת הרשות. ככל שהמקורות החיצוניים למימון הרפורמה לא עומדים ביעד זה יש לדרוש מהממשלה להגדיל את מרכיב המענק.
 ג) יש לפעול להגדלת הפיצוי בגין פינוי מתחם הרשות בדרום הקריה בת"א ולהגדלת הסכום שיועד להקמת מתחם הקבע.
 ד) יש לפעול להערכת התקופה אשר תוקצה לרשות לצורך הקמת מתחם הקבע  באופן שפינוי המתחם יעשה בכפוף לזמינות מבנה הקבע לצורך אכלוסו. לחילופין, ניתן לשקול להעביר את האחריות על הבינו לגורם ממשלתי. 
ה) יש לקבוע את מיקומו של מתחם הקבע, בהתחשב בצרכי השידור הציבורי ובהם מיקום המתאפיין בנגישות גבוהה לצורך יציאת החדשות לאירועים, מיקום סביר מבחינת מרואיינים ומשתתפים בתוכניות הרשות, מיקום בסמיכות לתעשייה הרלבנטית וכן מיקום העולה בקנה אחד עם ההסכמים הקיבוציים. 

בתאריך 15.2.12 הציג יו"ר הרשות בפני מליאת רשות השידור את מתווה הרפורמה. בישיבתה, אישרה המליאה את מתווה עקרונות הרפורמה כפי שגובשו בשיתוף רשות השידור, מנכ"ל משרד ראש הממשלה והאוצר, שעיקריו: 
א) התנעת תהליך הרפורמה ברשות השידור.
ב) פניה לכנסת לתיקון החוק באופן שיאפשר לרשות לעמוד במתווה הדרגתי בדרישות החוק הקשור בהפקות מקור. 
ג) הקמת קריית רשות השידור במתחם שערי צדק שתמומן ממכירת המתחם ברוממה, והעברת זכויות הבניה העודפות למדינה.
ד) הקמת מתחם שידור בגוש דן. 
ה) פינוי מתחם הקריה בת"א. 
ו) מכירת הנכס ברחוב ירמיהו. 
ז) פינוי הנכסים יבוצע בד בבד עם המעבר לנכסים החלופיים הקבועים. 
ח) הסכם מימון עם משרד האוצר יושתת על תכנית עסקית בעלת איזון בין המקורות לבין השימושים. מליאת רשות השידור הסמיכה את היו"ר ואת המנכ"ל ואת מי שיוסמך על ידם לחתום על ההסכם. 
ליקוי
11.
גם לאחר שניתנה הנחיית ראש הממשלה לא החלה הנהלת הרשות בעבודת מטה בעזרת כל מוסדותיה להבניית תכנית כוללת ובה גיבוש תמונת מצב עכשווית ועתידית, זיהוי, הגדרה ותיחום של יעדי תכנית הרפורמה, מימוש נכסיה, הקמת מנגנוני יישום ובקרה וקביעת אבני דרך ולוחות זמנים ליישומה. 
תגובה
11. 
בהתאם למתווה תהליך קבלת החלטות של ההנהלה בנושא הנדל"ן שהוכן באוקטובר 2011 על ידי סמנכ"ל כספים וכלכלה נקבעו שלבי התהליך, גורם אחראי ולו"ז לביצוע. להלן פרטי השלבים וסטאטוס ביצוע נכון ל- 4.3.12: 
* עריכת שומות לנכסי הנדל"ן בבעלות/שימוש הרשות – בוצע באוגוסט 2011. 

* החלטה לעניין מיקום גיאוגרפי של היחידות וכוח אדם בכל אתר – בוצע. מנהל כח אדם העביר אומדן של מספר העובדים בירושלים ות"א.

* הגדרת צרכים במדיה ובמטה, מספר אולפנים, שטחים, חניות ייעודיות לניידות, אנטנות וכיו"ב – בוצע בחודשים נובמבר-דצמבר 2011. 

* הכנת פרוגראמה ראשונית, שטחים תפעוליים, משרדים, שטחים ציבוריים – ב-1.3.12  אישרה וועדת מכרזים בחירה של חברת "תוכן" להכנת הפרוגראמה, לו"ז להשלמת הפרוגראמה 1.4.12. 

* איסוף מידע משלים והכנת אומדני עלות כגון: אומדן עלות שכירות אלטרנטיבית ועלויות נלוות (מיסוי, עירוני, חניה), אומדן עלות שיפורים במושכר, אומדן עלות בינוי בדיור קיים, עלויות מעבר, עלויות פירעון הלוואת שע"צ, גמישות הרשות באתרים בהם אין רישוי בעלות (רוממה – בוצע). אומדן עלות כל חלופה נכללת בבדיקות הכדאיות הכלכלית. 

* בדיקה כלכלית לכל חלופה, בירושלים ובת"א, תזרים פנוי ליעודים אחרים בכל חלופה, עלויות שוטפות לאחר המעבר בכל חלופה – בוצע בינואר 2012 על ידי חברות "תאסק" ו"א. חפץ". 
ליקוי
12.
בדצמבר 2011 אישרה הכנסת תיקון לחוק, הקובע שהאישור להעברת נכסי הרשות יינתן בידי השר הממונה בלבד. בהוראת המעבר לתיקון החוק נקבע שהרשות לא תמכור, לא תעביר בדרך אחרת ולא תשכיר לתקופה העולה על עשר שנים נכס מקרקעין שבבעלותה, כל עוד לא התקבל חוק המסדיר שינוי מבני ברשות. תיקון זה יצר מציאות חדשה שבה ספק אם הנחיית ראש הממשלה - שיצרה זיקה ישירה בין מכירת הנדל"ן ובין מימון תכנית הרפורמה - ניתנת ליישום בטווח הנראה לעין, ועל הרשות לתת דעתה להתפתחות זו. 
תגובה
12. 
עם חתימת ההסכם למימון הרפורמה עד לתאריך 1.4.12 בין הרשות, משרד האוצר ומשרד ראש הממשלה, יבואו לפתרונן גם הסוגיות שהועלו בנושא ניהול נדל"ן ברשות השידור.
רשות ניירות ערך ובנק ישראל
התקשרויות עם יועצים
הגופים המבוקרים: רשות ניירות ערך, משרד האוצר ובנק ישראל.
ליקוי
1.
נמצא שוועדת המכרזים של רשות ניירות ערך עשתה שימוש רב מדי בדרך של פטור ממכרז ללא הצדקה ולא חייבה את היחידות המזמינות לפעול על פי הליך תחרותי בין מציעים מתאימים, כנדרש על פי דין. נמצאו ברשות התקשרויות שלא נעשו על פי תקנות חובת המכרזים ולא הובאו לידיעתה של ועדת המכרזים. נראה שהבנק והרשות עשו שימוש יתר במתן הפטורים. על הבנק והרשות להקפיד על ניהול ההתקשרויות באופן תחרותי ושוויוני, אלא אם כן מתקיימות נסיבות מיוחדות המצדיקות מתן פטור. כך יוכלו לבחור את נותן השירות המתאים ביותר לצורכיהם על פי עקרונות של שוויון, יעילות, שקיפות ומקצועיות, תוך ניצול משאבים מיטבי וחיסכון בכספי הציבור. 
תגובה
רשות ניירות ערך
1. 
הרשות מדגישה את הגידול העצום שחל במספר ההתקשרויות של הרשות ובהיקפן הכספי, בשנים 2008-2011, כפי שניכר בגידול, שחל במספר התכנסויות ועדת המכרזים בשנים אלו (ב-2008 - 9 התכנסויות; ב-2009 - 12 התכנסויות; ב-2010 - 22 התכנסויות; ב-2011 - 41 התכנסויות). כמו כן הרשות ביצעה, ומבצעת התקשרויות מעטות, ביחס להיקף התקשרויותיה הכללי, בדרך של פטור ממכרז.
ליקוי
2.
לא נמצאו מסמכים המעידים על קיומם של דיונים מקצועיים, ענייניים, מקיפים וממצים בין הרשות ובין משרד האוצר בעניין תקן כוח האדם ברשות ובעניין העסקת עובדים במיקור חוץ.
תגובה
2.
הרשות מדגישה כי היא מקיימת דיונים מקצועיים מידי שנה, במספר דרגים, למול אגף התקציבים במשרד האוצר, בהם מציגה הרשות את דרישותיה המקצועיות, מבחינת צרכי כוח האדם המקצועי. הרשות תרחיב את תיעוד הדיונים, ותגביר את השקיפות כבקרה תקינה. 
ליקוי
3.
נמצא כי הרשות ובנק ישראל הסתייעו בשנים 2011-2009 באותו יועץ חיצוני לנושאי תקשורת ואסטרטגיה לטיפול בנושאים שונים העולים לסדר היום הציבורי ואשר יש להם עניין לקדם אותם. מצב שבו הרשות והבנק - שני גופים מאסדרים (רגולטורים) - מעסיקים את אותו יועץ עלול ליצור חשש לניגוד עניינים מאחר שמטרותיהם לא תמיד עולות בקנה אחד.עוד נמצא כי נוסף על שירותי הייעוץ לרשות ולבנק ישראל, נתן היועץ שירותים לגופים שנמצאים בפיקוחם. נסיבות שבהן הגוף המפקח והגוף המפוקח משתמשים בשירותיו של אותו היועץ יכולות ליצור פתח לזליגת מידע מהגוף המפקח למפוקח ולהעמיד את היועץ במצב של ניגוד עניינים אפשרי. הרשות לא ניהלה פיקוח ובקרה שיטתיים על מנת לוודא שהיועץ עומד בהסדר ניגוד העניינים שנערך עמו. ברשות לא נמצאו מסמכים שאפשר ללמוד מהם על דרך היבחרו של היועץ.  
תגובה
3. 
בחירתו של היועץ האסטרטגי-תקשורתי הנוכחי נעשתה בהליך מכרזי מסודר, בהתאם לתקנות, תוך הקפדה על תיעוד מפורט של ההליך וכאשר במוקד הבחירה עמדה העובדה שמדובר ביועץ בעל מינימום של ניגודי עניינים מול הרשות. הרשות מקפידה, בנושא מניעת ניגוד עניינים למרות שהקפדה זו, המהווה נורמה בסיסית בהליך קבלת ההחלטות ברשות, גורמת לרשות קשיים רבים ביכולתה להתקשר עם יועצים מומחים משוק ההון הנדרשים לה למילוי תפקידיה בחוק. הרשות ייחסה חשיבות רבה לחשש העולה מדברי המבקר בהקשר של התקשרותה עם היועץ ואולם בנסיבות העניין, לאחר שבחנה את היקף ניגוד העניינים המוערך וערכה הסדר למניעת ניגוד עניינים עם היועץ שהניח את דעתה, החליטה להתקשר עימו. יושב ראש הרשות, דובר הרשות והעוזרת הבכירה ליו"ר הרשות ידעו, הנחו ואישרו, באופן שוטף ויומיומי, את הנושאים בהם יטפל היועץ, בנוסף, קבעה  הרשות נהלים לעניין תחומי פעילותו של היועץ האסטרטגי-תקשורתי ומקיימת מעקב ותיעוד שוטף אחר פעילותו. עם זאת הרשות תיישם כללי התנהלות התקינים גם במקרים המועטים בהם מצא המבקר חריגות מהכלל לגבי ההתנהלות התקינה והתחרותית. לגבי בנק ישראל, עמדת הרשות הינה כי קשה לראות קיומו של ניגוד עניינים בין הרשות לבין בנק ישראל ביחס למטרה של גופים אלו (קרי - הגנת הציבור ופיקוח על הגורמים הפעילים בשוק ההון) וכי לכל היותר מדובר במחלוקות בין גופים שתכליתם הסופית זהה, אשר יש להם תחומי אחריות שונים.
פרק רביעי

השלטון המקומי

השלטון המקומי
אבטחת מידע והגנת הפרטיות ברשויות מקומיות
הגופים המבוקרים: עיריות (אשקלון, יהוד-מונוסון, בני ברק, טירה ויקנעם עילית) מועצות מקומיות בני עי"ש ורמת ישי, משרד המשפטים, משרד הרווחה והשירותים החברתיים, משרד החינוך, מינהל לשלטון מקומי שבמשרד הפנים, מרכז השלטון המקומי בישראל וחברה א'.
ליקוי
1.
במשך שנים לא קבע משרד הפנים מדיניות לאבטחת המידע ולהגנת הפרטיות ברשויות המקומיות; לא הניח את התשתית לטיפול בנושא; ולא פעל לקביעת הנחיות בתחום זה, אף שכבר בשנת 1996 תוקן חוק הגנת הפרטיות ונוספו לו סעיפים הנוגעים להגנה על הפרטיות במאגרי מידע.
בתשובת המשרד מנובמבר 2011, השיב משרד הפנים כי הוא אינו הגוף המקצועי בעל הידע והמומחיות הנדרשים לצורך קביעת נהלים בנושא אבטחת מידע. נושא זה אמור להיות מוסדר באמצעות הרשות למשפט, טכנולוגיה ומידע שבמשרד המשפטים שבידה הכלים המקצועיים לגיבוש הנחיות בנושא. אם תפנה הרשות למשרד הפנים בעניין זה, הוא ישתף פעולה עמה.
 
על תשובת משרד הפנים מעיר משרד מבקר המדינה כי אם, כאמור בתשובתו, אין הוא בעל הידע והמומחיות הנדרשים לצורך קביעת נהלים בנושא אבטחת מידע, מן הראוי שיפנה לרשות למשפט טכנולוגיה ומידע בבקשה שתסייע לו בנושא.
תגובה
משרד המשפטים
1. 

הרשות לטכנולוגיה ומידע (להלן - רמו"ט) גיבשה, לאחר תהליך שימוע של בעלי עניין במשק, נוסח מומלץ של תקנות עדכניות לאבטחת מידע על פי חוק הגנת הפרטיות.

תקנות אלה נמצאות בתהליכי אישור במחלקת ייעוץ וחקיקה במשרד,  ויובאו במהלך שנת 2012 לחתימת שר המשפטים ולאישור ועדת החוקה, חוק ומשפט.

תקנות אלה יבהירו את הנורמה הנדרשת מכלל בעלי מאגרי המידע, ובכללם גם רשויות מקומיות.

עמדת רמו"ט היא כי מערך ביקורת הפנים של הרשויות המקומיות חייב לוודא את קיום הוראות החוק על ידי הרשות המקומית. בנוסף, על משרד הפנים כגוף המסדיר את פעילות הרשויות המקומיות, מפקח עליהן ונמצא בקשר יום-יומי עמן לוודא כי הן עומדות בהוראות החוק באמצעות כלי הפיקוח הקיימים בידו.
ליקוי
2.
משרד מבקר המדינה העלה כי מאז הוקמה הרשות למשפט, טכנולוגיה ומידע היא לא קבעה נהלים והנחיות לרשויות המקומיות המחזיקות במאגרי מידע; לא קיימה פעולות פיקוח ואכיפה על רישום מאגרי מידע ברשויות המקומיות;ולא הטילה קנסות על רשויות מקומיות שלא קיימו את חובתן. 

לדעת משרד מבקר המדינה, ראוי שהרשות למשפט, טכנולוגיה ומידע תגבש תכנית למימוש אחריותה בתחום אבטחת המידע והגנת הפרטיות בשלטון המקומי.  לפעילותן של כ- 250 רשויות מקומיות בתחום אבטחת מידע והגנת הפרטיות חסרה אסדרה ברמה הממשלתית שתאפשר להניח את התשתית הנוהלית והמקצועית לטיפול בנושא. משרד הפנים ומשד המשפטים לא נקטו פעולות של ממש לקידום פעולתן של הרשויות המקומיות בתחום זה. המינהל לשלטון מקומי במשרד הפנים והרשות למשפט, טכנולוגיה ומידע במשרד המשפטים נדרשים לקדם פעילות משותפת לצורך קביעת נהלים והנחיות לפעולתן של הרשויות המקומיות. במסגרת זו יש לקבוע את סדרי הטיפול, את הגופים הממונים, את פעולות הפיקוח ועוד.
תגובה
2. 
המלצת רמו"ט לעניין ביטול חובת רישום מאגרי מידע במגזר הציבורי והמרתה בחובת ניהול תקין של מידע אישי, נמצאת בדיונים במחלקת ייעוץ וחקיקה של המשרד, לקראת הפצת תזכיר בנושא.
הדו"ח על אודות ממצאי הבדיקה במגזר הציבורי יופץ עד סוף חודש מרץ 2012 לציבור הרחב.
ליקוי
3. 
בכל הרשויות שנבדקו, חוץ מעיריית אשקלון, לא מונה ממונה על אבטחת מידע, והממונה בעיריית אשקלון חסר הכשרה בנושא אבטחת מידע. בעקבות הביקורת מונה גם בעיריית בני ברק ממונה על אבטחת מידע. 
ליקוי
4. 
לדעת משרד מבקר המדינה, על הרשויות המקומיות שנבדקו למנות לאלתר ממונים על אבטחת מידע כמתחייב מחוק הגנת הפרטיות. כמו כן על משרד הפנים ועל הרשות למשפט, טכנולוגיה ומידע לקדם בדיקה בנושא בכלל הרשויות המקומיות ופעולות אשר יבטיחו את מילוי הוראות הדין המחייבות. 
תגובה
3-4. 

רמו"ט תפיץ במהלך חודש מרץ 2012 דו"ח פיקוח שערכה ב- 34 רשויות מהמגזר הציבורי, 8 מהן רשויות מקומיות. במסגרת הפיקוח נבחנה גם סוגיית מינוי ממוני אבטחת מידע, כשירותם והכשרתם. 
ליקוי
5.
שלא לפי הוראות חוק הגנת הפרטיות, שתיים משבע הרשויות שנבדקו לא קיימו מעולם את חובת הרישום של מאגרי המידע שלהן; שלוש רשויות לא שילמו אגרות תקופתיות יותר משלוש שנים, ועקב כך נמחק רישום מאגריהן. רק מאגרי מידע של שתי רשויות היו רשומים ברשות למשפט, טכנולוגיה ומידע, כנדרש בחוק. 
ליקוי
6.
ברשויות המקומיות שנבדקו לא נקבעו כללים לאבטחת המידע במחשבים מנותקי הרשת ובאמצעים הנתיקים האחרים שנעשה שימוש בהם, למעט בעיריית אשקלון - זו הוציאה נוהל לאבטחת המחשבים הניידים שברשותה. 
ליקוי
7.
בשש משבע הרשויות שנבדקו אין תכנית שיקום מאסון והמשכיות עסקית. רק בעיריית אשקלון הוכנה תכנית כזו, אך במועד סיום הביקורת טרם הסתיימה הפעלתה.
ליקוי
8.
ברשויות המקומיות שנבדקו, פרט לעיריית אשקלון, אין הוראות ונהלים תקפים ומחייבים לאבטחת רשומות מכל הסוגים.
ליקוי
9.
ברשויות שנבדקו נמצא כי מידע אישי הנוגע לבריאותם של תושבים או למצבם הכלכלי או האישי מוחזק בארונות פתוחים, בכונניות ובמגירות שאינן ניתנות לנעילה. דבר זה אינו עולה בקנה אחד עם הדרישות הבסיסיות להגנה על מידע רגיש הנוגע לתושבים. 
ליקוי
10.
באגפי החינוך בשתי רשויות מקומיות שנבדקו לא היו מנעולים בחלק מהארונות ומהמגירות המכילים מידע רגיש; אלה שהיה אפשר לנעול אותם לא היו נעולים; בכונניות לא נעולות היה דואר ובו מידע רגיש.
ליקוי
11.
מפקחי משרד הרווחה והשירותים החברתיים אינם בודקים את מילוי הוראות תקנון העבודה הסוציאלית בנושאי חובת הסודיות וניהול רשומות במחלקות הרווחה ברשויות המקומיות. כמו כן לא בוצעו ביקורות ייעודיות של האגף לביקורת פנימית במשרד לשירותים חברתיים בנושאים אלה. 
תגובה
משרד הרווחה והשירותים החברתיים
11. 
לאור הערות הביקורת מבצע ויבצע המשרד את הפעולות הבאות:

א) נושא אבטחת מידע יועלה בכל פורום של מנהלי מחלקות רווחה, ויושם דגש על נושא של חובת הסודיות ושמירת המידע. 

ב) מפקחי תחום ארגון ומינהל ברשויות המקומיות עברו הדרכה מסודרת ורענון נהלים והנחיות בנושא שמירה על מידע חסוי, וניתנו בידיהם הכלים והדרכים לביצוע ביקורת שכזו. 

ג) מפקחי תחום ארגון ומינהל יפעלו וישימו דגש במהלך עבודתם לעניין שמירת מידע חסוי בקרב המחלקות לשירותים חברתיים, ויעירו הערותיהם בנושא זה במסגרת דו"חות הפיקוח.

ד) ביצוע הדרכה של אבטחת מידע יהווה נושא קבוע בכל קורס עובדי זכאות ועובדות מינהל, וגם שם יודגש הנושא ביתר שאת. 

ה) סעיפי תקנון תקנון העבודה הסוציאלית (להלן - התע"ס) לעניין שמירת סודיות והגנת רשומות, יעודכנו ויוכנסו בו כללי אבטחת מידע בסיסיים עד לסוף שנת 2012. 
ליקוי
12.
חברה א' מחזיקה במאגרי המידע של כל הרשויות המקומיות שנבדקו. לא נחתמו הסכמים בין הרשויות שנבדקו לחברה א' בדבר מורשי הגישה למאגרי המידע שלהן כפי שנדרש בחוק הגנת הפרטיות. לשלוש רשויות מקומיות אין כלל חוזה למתן שירות עם החברה. במועד הביקורת היו שתי רשויות מקומיות לראשונה בעיצומו של מכרז לאספקת שירותי מחשוב הכולל דרישות לקיום הוראות חוק הגנת הפרטיות ואבטחת מידע. רק בשנת 2010 מילאה לראשונה חברה א' את חובתה כמחזיקה במאגרים של בעלים שונים ומסרה דיווח שנתי לרשות למשפט, טכנולוגיה ומידע.
ליקוי
13.
בכל הרשויות שנבדקו לא הוקמו ועדות למסירת מידע. בעיריית אשקלון מונתה ועדה כזאת רק במהלך הביקורת, ביוני 2011. 

ליקוי
14.
ככלל, הרשויות המקומיות שנבדקו לא קיימו פעולות הדרכה והסברה בתחום אבטחת המידע. רק עיריית אשקלון הכינה תכנית הדרכה שנתית לאבטחת מידע וביצעה פעילות רענון להגברת המודעות לנושא האבטחה, ורק בה פועל ממונה אבטחת מידע המארגן את ההדרכות. 
ליקוי
15.
נושא אבטחת המידע והגנת הפרטיות אינו נכלל בתכניות הביקורת של רואי החשבון העושים ביקורת ברשויות המקומיות מטעם משרד הפנים. גם מחלקת ביקורת מינהלית באגף לביקורת רשויות מקומיות שבמשרד הפנים מעולם לא קיימה ביקורת בנושא זה.
תגובה
משרד הפנים
15. 
אגף בכיר לביקורת ברשויות המקומיות בוחן את האפשרות לשלב גם ביקורות הנוגעות לנושא אבטחת מידע והגנת הפרטיות במסגרת הביקורות שעורכים רואי החשבון המתמנים על ידי האגף וזאת בכפוף לכך שיעמדו לרשותו תקציב מתאים. 
ליקוי
16. 
במועד סיום הביקורת ביולי 2011 עדיין לא סיים משרד החינוך את תהליך המיפוי של כלל מאגרי המידע של בתי הספר. 
תגובה
משרד החינוך
16. 
העיכוב ברישום מאגרי מידע של בתי הספר נבע בעקבות בקשה של הרשות למשפט, טכנולוגיה ומידע במשרד המשפטים, להעביר את הדיווחים בפורמט אלקטרוני ולא באמצעות דיווחים ידניים. זאת לאור ההיקף הרב של הדיווחים הצפויים. פיתוח המערכת הסתיים במחצית השנייה של שנת 2011, החל תהליך המיפוי ובמקביל, המשרד סיים לפתח ממשק לייצוא הנתונים והעברתם לרשות למשפט, מידע וטכנולוגיה. המשרד העביר לרשות מספר ממשקי טסט, כחלק מהליך הבדיקה ובטרם יחל בהעברת המידע עצמו. עם סיום הבדיקות הטכניות וקבלת אישור סופי מהרשות, המשרד יחל בהעברת המידע. 
תגובה
משרד המשפטים
16. 
לאחרונה (מרץ 2012) התבצע ניסוי של העברת המידע בממשק ממשרד החינוך. 
ליקוי
17. 
לדעת משרד מבקר המדינה, מאחר שכל מנהלי בתי הספר ממונים על אבטחת המידע בבתי הספר, ראוי כי יקבלו הדרכה בנושא אבטחת מידע ומאגרי מידע. 
תגובה 
משרד החינוך
17. 
בשנת הפעילות הקרובה, המשרד יעביר הדרכה בנושא בקרב מנהלי בתי הספר. 
ליקוי
18. 
משרד מבקר המדינה העלה כי בחמש משבע הרשויות שנבדקו (רמת ישי, בני עי"ש, טירה, בני ברק ויהוד-מונוסון) לא נקבעו כללים מחייבים לאבטחה לוגית של המידע. לדוגמה, נמצא כי הפסיכולוגים והמזכירה העובדים בשירות הפסיכולוגי בעיריית יהוד-מונוסון משתמשים בשם משתמש ובסיסמה זהים, וכך לא ניתן לדעת מי השתמש במחשב, מתי ובאילו קבצים טיפל. 
תגובה
עיריית יהוד-מונוסון
20. 
התקיימה ישיבה בתאריך 29.2.12, של הצוות המקצועי האמון לטפל בתיקון הליקויים שצוינו בביקורת ובה התקבלו החלטות אופרטיביות לביצוע מיידי של ההחלטות (סיכום הישיבה נשלח לאגף המפקח הכללי ביום 6/3/2012). מנכ"ל העירייה מונה ל"ממונה על אבטחת מידע" ב- 1.3.12 ויקבל הדרכה מיועץ מומחה חיצוני בהתאם להחלטה שבסיכום. מונה צוות לטיפול באבטחת המידע והגנת הפרטיות בעיריית יהוד-מונוסון ב- 1.3.2012. מנהל מחלקת הביטחון בעירייה מונה לאחראי על "פעולות אבטחה פיזית" ב- 1.3.12 והוכן על ידיו "נוהל ראשוני לאבטחת מידע פיזי". מנהל המחשוב בעירייה מונה לאחראי על "פעולות לאבטחת מערכות מידע ממוחשבות" ב- 1.3.12, והוכן על ידו "נוהל ראשוני לאבטחת מערכות מידע ממוחשבות", שיופץ למנהלי האגפים והמחלקות בעירייה. מונתה "וועדה להעברת מידע בין גופים ציבוריים" בהתאם להנחיות החוק. העירייה בחנה מספר יועצים חיצוניים לצורך ביצוע רישום מאגרי המידע שברשותה, עם ההחלטה על היועץ הנבחר, יבוצע הרישום. ההערכה אי כי יבוצע במהלך אפריל 2012. העירייה בוחנת עם מספר יועצים חיצוניים את נושא "תכניות שיקום מאסון ותכניות המשכיות עסקית", בהתאם לתוצאות הבחינה תיבחר התכנית המתאימה ביותר. ההערכה היא כי הנושא הנ"ל יבוצע במהלך 2012. 
חלק ב

החלטות של ועדת השרים

לענייני ביקורת המדינה
סוגיות בתחום הפשיעה והביטחון השוטף במגזר הכפרי
החלטה מספר  בק/33 של ועדת השרים לענייני ביקורת המדינה מיום 17.04.2012

מחליטים:
1.
המשרד לביטחון הפנים, משטרת ישראל, משרד הביטחון וצה"ל יקבעו, בתוך 4 חודשים, כללי עבודה לתיאום פעילותם בתחום הביטחון השוטף, לשם הקצאה יעילה של המשאבים המוקצים למטרה זו להשגת מירב הביטחון לאזרחים.
2.
משטרת ישראל תבצע את הפעולות הבאות בסוגיית הפשיעה והביטחון השוטף במגזר הכפרי:
א.
בחינת דרכים לשיפור יכולתה להתמודד עם הפשיעה במגזר הכפרי, ובכלל זה את נושא הארגון והתקינה.
ב.
הגדרה, ביחד עם משמר הגבול, את המושג "פשיעה חקלאית", שיכלול גם גניבת רכוש חקלאית ביישובים שאינם משתייכים למגזר הכפרי והטלה על משמר הגבול לטפל בפשיעה זו. 
ג.
פעילות, ביחד עם פיקוד העורף, בנושא סיווג היישובים, הקצאת תקני רכזי ביטחון שוטף (רב"ש) ביישובים ורכישת רכבי ביטחון ליישובים. 
3.
הערות דו"ח מבקר המדינה  מס' 62 חלק ראשון יילקחו בחשבון במהלך ביצוע ההחלטה.
4.
אגף המפקח הכללי במשרד ראש הממשלה ידווח לוועדת השרים, בתוך ארבעה חודשים, על התקדמות הפעולות שננקטו לצורך ביצוע ההחלטה. 
תביעות רשלנות רפואית, ביטוח, ניהול סיכונים והדין המשמעתי במערכת הבריאות
החלטה מספר  בק/34 של ועדת השרים לענייני ביקורת המדינה מיום 17.04.2012

מחליטים:

משרדי הבריאות והאוצר, בתיאום עם משרד המשפטים, ימשיכו בעבודת המטה בתחום ההוצאה על רשלנות רפואית, ויבחנו צעדים להפחתת ההוצאה הלאומית בגין רשלנות רפואית. במסגרת עבודת המטה האמורה, יישמעו הערות הגופים הרלוונטיים ובהם נציגי רשות ההגבלים העסקיים, הנהלות קופות החולים ובתי החולים הציבוריים, ההסתדרות הרפואית בישראל, ההסתדרות הרפואית וגופים נוספים. הצעדים שייבחנו יתייחסו גם לדו"ח מבקר המדינה מס' 62.

משרדי הממשלה יעדכנו את אגף המפקח הכללי במשרד ראש הממשלה בתוך 6 חודשים, על התקדמות עבודת המטה כאמור.
